
Era mic de statură, avea o frunte bombată şi brăzdată şi o barbă 
tunsă cioc. Pantalonii alpini, bufanţi până la genunchi, îi acopereau 
picioarele americane, capul i se înfunda între umeri şi pe faţă i se citea o 
de detaşare inteligentă. Nimic deosebit, veţi spune, un om serios, cu 
siguranţă hotărât, poate puţin excentric, dar nici pe departe unic din 
cauza aceasta. 

Dar ce spunea era captivant. Cuvintele lui aveau fermitate, trădând 
viziune; amabilitate, trădând tărie; claritate nesofisticată, trădând 
stăpânire a minţii; compasiune, trădând o inimă sinceră şi bună. Nu 
exista nici urmă de viclenie în ce spunea, nici un pic de îngustime 
partizană sau de manipulare, doar puterea pasionată de convingere a 
profetului care se grăbeşte să le împărtăşească şi altora ce vede el singur. 

Cine a fost Francis Schaeffer? Schaeffer a fost un om care citea, 
asculta şi gândea, care trăia în prezent, învăţa din trecut şi privea spre 
viitor; care avea darul neobişnuit de a comunica idei într-un mod uşor 
accesibil. Stilul lui comunicativ nu era acela al academicianului prudent, 
care trudeşte pentru acoperirea exhaustivă a materialului sau pentru 
obiectivitate şi imparţialitate. Era mai degrabă acela al unui gânditor 
înflăcărat care îşi descrie viziunea asupra adevărului etern în trăsături de 
condei îndrăzneţe şi în contraste puternice. 

Academicienii nu au obosit niciodată să-l condamne pe Schaeffer 
pentru acest mod de a comunica. Totuşi, este un fapt dovedit că, revoltați 
împotriva diferitelor mode din domeniile lor profesionale, mulţi gânditori 
şi artişti tineri au găsit în analiza lui Schaeffer o frânghie de salvare care 
le-a adus echilibrul mintal, fără de care nu ar fi putut, literalmente, să 
mai trăiască. Schaeffer s-a considerat un evanghelist chemat să rostească 
adevărul perseverent şi fără compromisuri unor oameni reali aflaţi în 
necazuri reale, ale căror vieţi au fost distruse de relativismul, 
iraţionalismul, fragmentarea şi nihilismul culturii noastre de azi. De 
aceea, cred că cel mai aproape de adevăr ar fi să-l numim un profet- 
pastor, un vizionar care, pornind de la Biblie, în lumina viziunii lui, a 
căutat o lume în nevoie şi a păstorit oile Domnului. 

Ce anume îi conferă lui Schaeffer notorietate? Pentru a înţelege 
lucrul acesta, ne-ar fi de mare ajutor să schiţăm principiile esenţiale care 
au conturat viziunea şi lucrarea lui. 

În primul rând, Schaeffer a avut o percepţie vie a totalităţii realităţii 
create, a vieţii omeneşti, a gândirii fiecărei persoane şi a adevărului 
revelat al lui Dumnezeu. Mintea lui era făcută pentru înţelegerea 
principiilor primare, pentru sisteme şi pentru totalităţi, şi nu discuta 
niciodată izolat un subiect sau nu lăsa deoparte un punct de vedere până 
nu îi explora şi testa implicaţiile ca descriere totală a realităţii şi a vieţii. 
El considera că o astfel de analiză fundamentală este lămuritoare, 
deoarece concepţiile de bază despre lume nu sunt multe la număr şi 
trebuie să fim conştienţi de măsura în care gândurile noastre sporadice, 


superficiale, consideră că ceva este de la sine înţeles. Astfel, expunerea 
presupoziţiilor reprezintă un element central al metodei lui Schaeffer în 
abordarea tuturor opiniilor asupra oricărui subiect. El a prezentat 
întotdeauna creştinismul în termenii propriilor sale presupoziţii şi într-o 
formă teologică sistematică, drept vestea bună revelată a Creatorului 
nostru raţional şi sfânt care a devenit Răscumpărătorul nostru plin de har 
şi milă în spaţiu şi timp. 

În al doilea rând, Schaeffer a observat primatul raţiunii în 
constituţia fiecărui individ şi puterea ideilor în mintea omenească. El a 
înţeles că „ideile au picioare", astfel că ce gândim determină ce suntem. 
Aşadar, prima sarcină în evanghelizare, în Apusul modern sau oriunde, 
este convingerea interlocutorului de a accepta concepţia creştină despre 
realitate. Iar primul pas în realizarea acestui lucru este să-l convingi pe 
acesta de nonviabilitatea tuturor 
celorlalte concepţii, inclusiv a oricărei forme de necreştinism care ar 
putea exista implicit în gândirea lui. Ceea ce presupune să-l tratezi nu ca 
pe un „intelectual“, ci ca pe fiinţa umană care fără îndoială că este. A te 
adresa minţii lui în felul acesta înseamnă a-i arăta respect ca fiinţă umană 
creată pentru adevăr, deoarece a fost creat după chipul lui Dumnezeu. 

În al treilea rând, Schaeffer a perceput gândirea apuseană ca pe 
una în derivă pe marea fără urme a relativismului şi iraţionalismului. El a 
înţeles că noţiunea de adevăr care implică excluderea neadevărului şi cea 
de valoare care exclude nonvaloarea au dispărut atât din gândirea 
sofisticată, cât şi din gândirea populară. În locul ei s-a furişat ideea 
sintezei continue - ideea că de fapt nu există nici o deosebire reală între 
bine şi rău sau între adevăr şi neadevăr şi că antiteza va fi înghițită în 
cele din urmă într-un „tot unitar" fără categorii. 

Pentru a-i face pe oameni conştienţi de modul în care au fost 
amăgiţi de punctul acesta de vedere, Schaeffer prezintă în introducerea 
subiectelor discutate o analiză istorică menită a arăta cum a ajuns 
gândirea apuseană în starea ei actuală de delir. Scopul acestor analize 
era să restabilească noţiunea că există o antiteză absolută între adevăr şi 
eroare, între bine şi rău, între frumos şi urâtul obscen, şi astfel să 
remodeleze minţile noastre pustiite şi devastate, dându-ne încă o dată 
posibilitatea de a ne conferi sens vieţii, morţii, personalităţii umane şi lui 
Dumnezeu. 

În al patrulea rând, Schaeffer a perceput importanţa identificării - 
în toate discuţiile apologetice şi evanghelistice şi în toată învăţătura sa 
referitoare la implicaţiile faptului de a fi creştin - a ceea ce el numea 
antiteza şi punctul de tensiune. Antiteza se stabileşte între adevăr şi 
neadevăr, între bine şi rău, între semnificaţie şi lipsa semnificației, între 
sistemul de valori creştin şi cel necreştin, între relativismul secular şi 
absolutismul creştin. In toate subiectele pe care le-a discutat, el şi-a 
asumat sarcina de a analiza alegerile „sau - sau" care trebuie făcute la 
nivelul principiilor de bază şi să arate că opţiunile creştinismului biblic 
pentru viaţa personală şi comunitară sunt singurele consecvent raţionale 
şi satisfăcător omeneşti. A căutat în felul acesta să readucă pe făgaşul 
normal minţile confuze şi derutate, atât cu privire la opţiunile ontologice 
care stau înaintea individului, cât şi cu privire la opţiunile etice cu care se 
confruntă Apusul contemporan. 


În al cincilea rând, Schaeffer a înţeles nevoia de a trăi adevărul, dar 
şi pe aceea de a gândi adevărul - pentru a demonstra lumii, prin stilul de 
viaţă transformat al grupurilor de credincioşi, că „Dumnezeul personal şi 
infinit există cu adevărat în generaţia noastră." Din această convingere a 
luat naştere centrul L' Abri din Huemoz, Elveţia, şi toate centrele L'Abri 
satelit din lumea apuseană. Fiecare centru L'Abri este centru de studiu, 
misiune de salvare, familie extinsă, clinică, centru de convalescenţă 
spirituală, mănăstire şi Biserică locală la un loc: un mediu în care 
vizitatorii învaţă să fie deopotrivă creştini şi fiinţe umane, membri ai unei 
comunităţi care se încrede în Dumnezeu Creatorul şi I se închină prin 
Isus Răscumpărătorul. 

Schaeffer a înţeles că credibilitatea creştină reclamă nu doar simpla 
apărare a adevărului, ci şi practicarea lui; nu doar dezbaterea lui, ci şi 
înfăptuirea lui. Cunoaşterea faptului că adevărul lui Dumnezeu era 
practicat la centrul L'Abri i-a sprijinit îndrăzneala atunci când a cerut ca 
acelaşi adevăr să fie profesat şi în alte părti. 

Care va fi impactul lui Schaeffer pe termen lung pentru cauza 
creştină? Aşteptăm să vedem. Legea omenească a gloriei postume îl va 
trata fără îndoială pe Schaeffer aşa cum i-a tratat şi pe alţii, punându-l în 
umbră temporar, acum că a decedat, şi permiţându-ne să-i vedem 
adevărata statură abia peste vreo zece, douăzeci de ani. Eu cred că 
crochiurile lui verbale şi vizuale, simple dar strălucitoare în opinia mea, 
vor supravieţui tuturor celorlalte lucruri, dar s-ar putea să greşesc. 
Totuşi, sunt sigur că nu greşesc deloc aclamându-l pe Francis Schaeffer, 
micul pastor prezbiterian care a văzut bine lucrurile la care privea şi care 
a suferit pentru aceste lucruri cu mult mai multă dragoste decât noi 
ceilalţi, fiind unul din creştinii cu adevărat mari ai timpului meu. 
J. I. Packer, Februarie 1990 


CARTEA ÎNTÂI 


DUMNEZEU CARE EXISTĂ 


Prefaţă la 


Dumnezeu care există 
şi Evadare din raţional 


O dată cu republicarea volumelor Dumnezeu care există şi Evadare 
din rațional într-un singur volum, ne-am confruntat cu o dilemă. Am scris 
mai întâi Dumnezeu care există. Apoi, înainte de a fi publicată, am ţinut o 
serie de prelegeri la Swanwick, Anglia, pe care le-am numit „Evadare din 
raţional". Nu mă gândeam că aceste prelegeri aveau să fie publicate, de 
aceea am folosit parţial materialul din Dumnezeu care există. La 
încheierea ciclului de prelegeri, cei de la British Inter-Varsity mi-au cerut 
permisiunea de a publica prelegerile sub forma unei cărţi. Am acceptat 
lucrul acesta şi m-a bucurat larga răspândire a cărţii. Astfel că, deşi a fost 
scrisă mai târziu, Evadare din raţional a apărut înainte de Dumnezeu 
care există. 


Când am ajuns să punem aceste cărţi împreună, într-un singur 
volum /Operele complete ale lui Francis Schaeffer], ne-am văzut prinşi 
într-o dilemă. Alăturarea acestor două lucrări ar fi însemnat într-o 
oarecare măsură o duplicare. Dacă am fi renunţat cu totul la Evadare din 
raţional, mulţi ar fi simţit că au pierdut un prieten vechi care le fusese de 
mult ajutor. 

La început am încercat să le combin, dar a devenit limpede că acest 
lucru nu avea să meargă. Problema nu era compilarea schițelor generale; 
acest lucru era relativ uşor. Problema era că în chiar conţinutul textelor 
existau diferite fapte şi nuanţe care s-ar fi pierdut în subiectele care erau 
tratate în fiecare dintre aceste două lucrări. Amândouă erau la fel de 
necesare pentru a înţelege cum am ajuns la starea de lucruri a zilelor 
noastre. 

Evadare din raţional a apărut întâi sub forma unor prelegeri. Din 
cauza grupului căruia mă adresam, în fiecare prelegere am accentuat 
impactul gândirii moderne asupra gândirii creştine. De aceea am revenit 
la ideea aceasta de mai multe ori pe parcursul discuţiei generale şi nu am 
tratat-o într-o singură secţiune, ca în Dumnezeul care există, aceasta din 
urmă fiind proiectată şi scrisă sub forma unei cărţi. 

Dacă ar fi să ţin din nou aceste prelegeri, aş face acelaşi lucru, 
deoarece mare parte din gândirea creştină de azi încă ignoră pătrunderea 
formelor de gândire seculară în interiorul ei. Când au fost ţinute aceste 
prelegeri, problema şi confuzia porneau de la oamenii care lucrau în 
domeniul ştiinţelor. Astăzi ele pornesc de la teologi, dar este aceeaşi 
problemă şi confuzie, fiind chiar mai devastatoare acum. Astfel, insistența 
asupra nevoii stringente de a înţelege sistemul modern ca pe un întreg, 
conştientizarea dihotomiei şi a disperării „saltului credinţei" în gândirea 
modernă continuă să fie la fel de importante acum ca în anii '60. Pentru a 
confrunta cu adevărat omul modern nu trebuie să existe această 
dihotomie; în schimb Scriptura trebuie să spună adevărul despre 
Dumnezeu, despre lumea reală a istoriei şi despre cosmos. 

Francis A. Schaeffer, 1982 
[Din Prefaţa la Operele Complete] 


SECŢIUNEA ÎNTÂI 


Climatul intelectual şi cultural al celei 
de-a doua jumatăţi a secolului al XX-lea 


„.„. Doamne ... 

Tu ai făcut toate lucrurile, 

şi prin voia Ta stau înfiinţa şi au fost făcute! 
(Apocalipsa 4:11) 


Dumnezeu 1-a făcut pe om după chipul Său, 1-a făcut după chipul lui 
Dumnezeu; parte bărbătească şi parte femeiască i-a făcut. 
(Geneza 1:27) 


Acum, aşa vorbeşte Domnul, 

care te-a făcut, lacove, 

şi Cel ce te-a întocmit, Israele! 

Nu te teme de nimic, căci Eu te izbăvesc, 

te chem pe nume: eşti al Meu. 

Dacă vei trece prin ape, Eu voi fi cu tine 

şi râurile nu te vor îneca; 

dacă vei merge prin foc, nu te va arde, 

şi flacăra nu te va aprinde. 

Căci Eu sunt Domnul, Dumnezeul tău, 

Sfântul lui Israel, Mântuitorul tău! 

(Isaia 43:1-3) 

Universul nu era însărcinat cu viaţă şi nici biosfera cu omul. Numărul 
nostru a ieşit la un joc la Monte Carlo. (Jacques Monod) 


Omului ca om suntem gata să îi spunem cale bătută. (B. F Skinner) 


CAPITOLUL UNU 
Instaurarea scindării 


Înainte de schismă 


Actuala ruptură dintre generaţii a fost provocată aproape în întregime de 
schimbarea survenită în conceptul de adevăr. 

Oriunde priveşti astăzi, prevalează acest nonconcept. Consensul din 
jurul nostru este aproape monolitic, fie că luăm în considerare artele, 
literatura sau citim pur şi simplu ziare şi reviste cum ar fi Time, Life, 
Newsweek, The Listener sau The Observer. Putem simţi din toate părţile 
strânsoarea sufocantă a acestei noi metodologii - şi prin „metodologie" 
înţelegem modul în care abordăm adevărul şi cunoaşterea. Este ca şi cum 
te-ai sufoca pe o ceaţă londoneză deosebit de rea. Şi întocmai cum ceața 
nu poate fi ţinută dincolo de ziduri sau de uşi, acest consens ajunge să ne 
împresoare până când încăperea în care locuim nu mai este nepoluată, 
deşi abia dacă ne dăm seama ce s-a întâmplat. 

Tragedia în care ne găsim astăzi este că oamenii sunt fundamental 
afectaţi de noul mod de a privi adevărul, dar cu toate acestea nu au 
analizat niciodată devierea care a avut loc. Tinerii provenind din familiile 
creştine sunt crescuţi în vechea înţelegere a adevărului. Apoi sunt supuşi 
cadrului modern. Cu timpul devin tot mai derutaţi deoarece nu înţeleg 
alternativele care le sunt prezentate. Confuzia devine dezorientare şi, în 
scurt timp, aceasta îi copleşeşte. Din nefericire, acest lucru este adevărat 
nu doar în rândul tinerilor, ci şi în cazul multor pastori, educatori creştini, 
evanghelişti şi misionari. 

Astfel, după cum văd eu lucrurile, această prefacere în înţelegerea 
modului în care ajungem la cunoaştere şi adevăr este cea mai importantă 
problemă cu care se confruntă creştinismul azi. 

Dacă aţi fi trăit în Europa, să spunem înainte de 1890 sau în Statele 
Unite cândva înainte de 1935, nu ar fi trebuit să pierdeţi prea mult timp 
gândindu-vă la presupoziţiile voastre. (Aceste date sunt arbitrare, 
deoarece în Europa, cel puţin, schimbarea s-a produs treptat. în America, 
anii cruciali de schimbare au fost din 1913 până în 1940, iar în timpul 
acestei perioade relativ scurte întregul mod de gândire a fost 
revoluţionat; anul 1913 a fost cel mai important an în Statele Unite, nu 
pentru că a fost anul dinainte de Primul Război Mondial, ci dintr-un alt 
motiv semnificativ, aşa cum vom vedea mai târziu.) 

Inaintea acestor repere temporale, toată lumea pornea de la 
aproximativ aceleaşi presupoziţii, care în practică păreau a fi în 
conformitate cu înseşi presupoziţiile creştinului. Aceasta era adevărat 
atât în domeniul epistemologiei, cât şi în cel al metodologiei. 
Epistemologia este teoria despre cum cunoaştem, sau despre cum putem 
fi siguri că ceea ce credem că ştim privitor la lumea din jurul nostru este 
corect. Metodologia este modul în care abordăm chestiunea adevărului şi 
a cunoaşterii. 

Se poate argumenta că necreştinii nu aveau nici un drept să 
acţioneze pornind de la presupoziţiile de la care porneau. Acest lucru este 
adevărat. Asemenea romanticilor, ei acceptau soluţii optimiste fără un 
temei suficient. Cu toate acestea, au continuat să gândească şi să 
acţioneze ca şi cum aceste presupoziţii ar fi fost adevărate. 

Care erau aceste presupoziţii? Principala presupoziţie era că 
absoluturile există cu adevărat. Ei au acceptat posibilitatea unui absolut 
în domeniul Fiinţei (sau al cunoaşterii) şi în domeniul moralei. În 
consecinţă, fiindcă acceptau posibilitatea absoluturilor, chiar dacă nu 


erau de acord cu privire la care sunt acestea, oamenii puteau raţiona 
împreună pe temeiul clasic al antitezei. Ei considerau de la sine înţeles 
că, dacă un lucru era adevărat, opusul lui era fals. In moralitate, dacă un 
anumit lucru este corect, opusul lui este greşit. Această mică formulă, „A 
este A" şi „A nu este egal cu non-A", este prima mişcare în logica clasică. 
Înţelegând până unde s-a ajuns în abandonarea acestei formule, vom 
înţelege situaţia noastră actuală. 

Absoluturile implică antiteza. Necreştinul operează romantic pe 
această bază fără să aibă o cauză suficientă şi un fundament adecvat 
pentru a proceda astfel. De aceea, era încă posibilă discuţia despre ce 
este bine şi ce este greşit, ce este adevărat şi ce era fals. Puteai să-i spui 
unei necreştine să „fie fată cuminte" şi, deşi era posibil ca ea să nu-ți 
urmeze sfatul, cel puţin înţelegea la ce te refereai. A spune astăzi acelaşi 
lucru unei fete cu adevărat moderne înseamnă a afirma un „nonsens". 
Privirea inexpresivă pe care ai primi-o probabil drept răspuns nu 
înseamnă că standardele tale au fost respinse, ci că mesajul tău este lipsit 
de sens. 

Schimbarea a fost enormă. În urmă cu treizeci de ani sau mai bine 
ai fi putut spune lucruri de genul: „Aceasta este adevărat" sau „Aceasta 
este corect" şi te-ai fi aflat pe lungimea de undă a tuturor. Oamenii 
puteau să-şi formuleze sau nu într-un mod consecvent credinţele, dar toţi 
vorbeau unul cu altul ca şi când ideea de antiteză ar fi fost corectă. Astfel, 
în evanghelizare, în chestiuni spirituale şi în educaţia creştină puteai 
porni de la certitudinea că auditoriul tău te înţelege. 


Apologetica presupozițională ar fi oprit decăderea! 

A fost într-adevăr regretabil că „gânditorii" noştri creştini de dinaintea 
schimbării şi a instaurării schismei nu au vorbit şi nu au predicat cu o 
înţelegere clară a presupoziţiilor. Dacă ar fi făcut lucrul acesta, nu ar fi 
fost luaţi prin surprindere şi ar fi putut să-i ajute pe tineri să facă faţă 
dificultăţilor cu care se confruntau. Inacceptabil este că nici măcar acum, 
la ani buni după ce schimbarea s-a încheiat, mulţi creştini nu ştiu încă ce 
se întâmplă. Şi aceasta, deoarece nu-i învaţă nimeni cât este de 
importantă gândirea în termenii presupoziţiilor, îndeosebi în relaţie cu 
adevărul. 

Gândirea seculară şi teologia liberală au copleşit Biserica, deoarece 
conducătorii acesteia nu au înţeles importanţa combaterii unui set fals de 
presupoziţii. În general, ei au dus lupta pe un teren greşit şi astfel, în loc 
să fie în frunte atât în apărare, cât şi în comunicare, au rămas în mod 
jalnic în urmă. Aceasta a constituit o deficiență reală, care este chiar azi 
greu de îndreptat printre evanghelici. 

Folosirea apologeticii clasice a fost eficientă înainte de această 
schimbare doar pentru că necreştinii operau, la suprafaţă, cu aceleaşi 
presupoziţii, chiar dacă aveau o bază inadecvată pentru ele. Totuşi, în 
apologetica clasică, presupoziţiile erau rareori analizate, discutate sau 
luate în considerare. 

Astfel, dacă un om se ridica să predice Evanghelia şi spunea: 
„Credeţi lucrul acesta, este adevărat", cei care-l auzeau spuneau: „Ei 
bine, dacă aşa stau lucrurile, atunci opusul lui este fals." Presupoziţia 
antitezei era cuprinsă în întreaga perspectivă mentală a omului. Nu 

trebuie să uităm că creştinismul istoric se bazează pe antiteză. Fără ea, 
creştinismul istoric nu are sens. Principala antiteză este că Dumnezeu 
există în contrast (în antiteză) cu nonexistenţa Lui. Întrebarea care dintre 
aceste enunţuri este adevărat aduce o schimbare radicală în domeniul 
cunoaşterii şi al moralei, şi în întreaga viaţă. 


Linia disperării 
Avem astfel o linie istorică de felul acesta: 


EUROPA ÎNAINTE DE 1800 ŞI 
S.U.A. ÎNAINTE DE 1935 
LINIA DISPERĂRU 
EUROPA DUPĂ 1890 
S.U.A. DUPĂ 1935 


Observaţi că am numit această linie „linia disperării". Deasupra 
acestei linii găsim oameni care trăiesc cu noţiunile lor romantice despre 
absoluturi (deşi nu au o baza logică suficientă). De cealaltă parte a liniei 
totul este schimbat. Omul gândeşte altfel adevărul. 

Pentru a înţelege mai bine această linie a disperării, nu trebuie să 
ne-o reprezentăm ca pe o linie orizontală, ci ca pe o linie frântă, sub 
formă de trepte. 


LINIA DISPERĂRII 


FILOZOFIE 


MUZICĂ 

CULTURĂ 
GENERALĂ 
TEOLOGIE 


Fiecare dintre aceste niveluri reprezintă etape temporale. Treapta 
cea mai înaltă este prima, cea mai de jos este ultima. Aceasta este 
ordinea în care schimbarea în sfera adevărului a afectat viaţa oamenilor. 

Schimbarea s-a produs progresiv şi din trei direcţii diferite. Oamenii 
nu s-au trezit într-o bună dimineaţă, descoperind că schimbarea a cuprins 
subit totul. 

Mai întâi s-a răspândit geografic. Noile idei au apărut în Germania 
şi s-au răspândit în exterior. Ele au afectat mai întâi continentul, apoi au 
traversat Canalul în Anglia, şi apoi Atlanticul în America. În al doilea 
rând, schimbarea s-a infiltrat în societate de la adevărații intelectuali, la 
cei mai educați, apoi în jos la muncitori, ajungând în cele din urmă la 
clasa mijlocie. În al treilea rând, ea s-a răspândit aşa cum arată diagrama, 
de la o disciplină la alta, începând cu filozofii şi terminând cu teologii. 
Teologia a fost ultima pentru o lungă perioadă de timp. Studiind această 
deviere culturală, mi se pare curios că atât de mulţi iau ultima modă 
teologică şi o aclamă ca pe o noutate. Dar de fapt, ceea ce afirmă acum 
noua teologie a fost deja articulat în toate celelalte discipline. 

Este important să înţelegem natura fundamentală a acestei linii. 
Dacă noi, creştinii, ne adresăm oamenilor ca şi cum aceştia s-ar situa 
deasupra liniei, când în realitate sunt de cealaltă parte a ei, încercarea 
este sortită eşecului. Şi aceasta îi priveşte deopotrivă pe docheri şi pe 
intelectuali. Acelaşi lucru este adevărat şi în cazul conceptului de 
spiritualitate. De această parte a liniei, „spiritualitatea" devine opusul 
spiritualităţii creştine. 


Unitate şi fragmentare în rationalism 

Există o unitate reală în gândirea necreştină, după cum există şi diferenţe 
în această unitate. Trecerea sub linia disperării este una din aceste 
diferenţe în unitatea gândirii necreştine. Factorul unificator poate fi 
numit raţionalism, sau, dacă vreţi, umanism — deşi dacă folosim ultimul 
termen, trebuie să fim atenţi să deosebim sensul lui în acest context de 
sensul limitat al cuvântului umanism, aşa cum este folosit într-o carte ca 
The Humanist Frame, editată de Jir Julian Huxley. Tipul acesta din urmă 
de umanism a devenit un termen tehnic în interiorul sensului mai larg al 
cuvântului. Umanismul, în sensul mai larg, mai cuprinzător, reprezintă 
sistemul prin care oamenii, bărbaţi şi femei, pornind exclusiv prin 
propriile resurse şi având doar Omul ca centru integrator, încearcă să 
descopere pe cale raţională întreaga cunoaştere, semnificaţie şi valoare. 
De asemenea, trebuie să ne asigurăm că cuvântul raționalism, al cărui 
sens se suprapune cu al celui de umanism în sensul larg al termenului, nu 
se confundă cu cuvântul rațional. Rational înseamnă că lucrurile din jurul 
nostru nu sunt contrare raţiunii; sau, ca să o spunem altfel, că aspiraţia 
omului la rațiune este validă. De aceea, poziţia iudeo-creştină este 
raţională, dar ea este contrariul raționalismului. 

Deci raționalismul sau umanismul reprezintă unitatea din interiorul 
gândirii necreştine. Totuşi, dacă creştinii vor să-i înţeleagă pe oamenii din 
generaţia lor şi să li se adreseze, ei trebuie să ţină cont de forma pe care 
raționalismul o ia în acel moment. într-un anume sens, el este întotdeauna 
acelaşi - oamenii încearcă să construiască pornind doar de la ei înşişi. 
Într-un alt sens, el se schimbă permanent, cu diferite accente pe care 
creştinul trebuie să le cunoască dacă nu vrea să se trezească lucrând într- 
o perioadă care nu mai există. 

Linia disperării indică o schimbare uriaşă în unitatea 
raționalismului. Deasupra liniei oamenii erau nişte optimişti raţionalişti. 
Ei credeau că pot începe cu ei înşişi şi pot desena un cerc care să 
cuprindă toate gândurile despre viaţă şi viaţa însăşi, fără a fi necesar să 
se îndepărteze de logica antitezei. Credeau că oamenii finiţi pot găsi 
singuri, în mod raţional, o unitate în diversitatea absolută - o explicaţie 
adecvată pentru întreaga realitate. Aici se situau filozofii înaintea vremii 
noastre. Singura dispută reală între aceşti raţionalişti optimişti se referea 
la cercul care trebuia desenat. Cineva desena un cerc şi spunea: „Poţi trăi 
în cercul acesta." Altul îl tăia şi desena alt cerc. Apoi venea un altul şi, 
tăind cercul anterior, îl desena pe al lui - ad infinitum. Astfel, dacă începi 
să studiezi filozofia urmărind istoria filozofiei, când vei termina de studiat 
toate aceste cercuri, dintre care fiecare a fost distrus de următorul, s-ar 
putea să îţi vină să te arunci de pe Podul Londrei! 

Dar la un moment dat această încercare de a produce un umanism 
optimist unificat a luat sfârşit. Filozofii au ajuns la concluzia că nu vor 
găsi un cerc raţionalist unificat care să conţină întreaga gândire şi în care 
să poată trăi. Era ca şi cum raţionalistul şi-ar fi dat seama dintr-o dată că 
este închis într-o cameră rotundă şi mare, fără uşi şi fără ferestre, 
înconjurat doar de întuneric. Din mijlocul camerei, ar fi pornit pipăind 
spre pereţi şi ar fi început să caute o ieşire. Ar fi înconjurat încăperea şi 
apoi şi-ar fi dat seama că nu există nici o ieşire, absolut nici o ieşire! În 
cele din urmă, filozofii au ajuns să-şi dea seama că nu pot găsi acest cerc 
rationalist unificat şi astfel, depărtându-se de metodologia clasică a 
antitezei, au schimbat conceptul de adevăr - şi aşa s-a născut omul 
modern. 

În felul acesta omul modern a trecut sub linia disperării. El a fost 
împins acolo împotriva dorinţei lui. A rămas tot raţionalist, dar s-a 
schimbat. înțelegem noi creştinii această schimbare din lumea 
contemporană? Dacă nu o înţelegem, atunci de cele mai multe ori vorbim 
singuri. 


Tendinţe spre uniformizarea culturii 

Înțelegerea schismei în care a fost adus omul de gândirea lui nu are doar 
o valoare intelectuală, ci şi una spirituală. Creştinul trebuie să se 
împotrivească spiritului lumii. Dar când spunem lucrul acesta, trebuie să 
fim conştienţi că duhul lumii nu ia întotdeauna aceeaşi formă. Astfel, 
creştinul trebuie să se împotrivească duhului lumii în forma pe care 
acesta o ia în generația lui. Dacă nu procedează aşa, el nu se împotriveşte 
deloc duhului lumii. Acest lucru este adevărat îndeosebi pentru generaţia 
noastră, deoarece forţele care lucrează împotriva noastră se 
caracterizează printr-o astfel de totalitate. Generaţia noastră de creştini 
are nevoie mai mult decât oricare alta să ia aminte la aceste cuvinte 
atribuite lui Martin Luther: 


Dacă proclam cu toată puterea mea şi explic cât se poate de 
limpede fiecare parte a adevărului lui Dumnezeu, cu excepţia 
acelei mici părţi pe care lumea şi diavolul o atacă acum, nu îl 
mărturisesc pe Cristos, indiferent cu câtă îndrăzneală L.-aş 
proclama. Unde bătălia este în toi, acolo se dovedeşte 

loialitatea luptătorului. Şi chiar dacă el stă neclintit în tot 
restul câmpului de bătălie, dacă se eschivează aici, aceasta 
nu înseamnă decât nestatornicie şi dezonoare. 


Este falsă afirmaţia că există o cultură total uniformă. Nu este 
adevărat. Şi totuşi, atunci când studiem arta şi literatura trecutului şi 
acele lucruri care ne ajută să înţelegem o cultură, descoperim tendinţa 
spre un întreg monolitic şi uniform. 

Printr-un studiu de arheologie se poate arăta cum o anumită idee s- 
a dezvoltat într-un anumit loc şi apoi, de-a lungul a câtorva sute de ani, a 
penetrat un spaţiu mai vast. Putem lua drept exemplu cultura indo- 
europeană, a cărei răspândire poate fi urmărită prin circulaţia anumitor 
cuvinte. 

În trecutul îndepărtat, răspândirea anumitor concepte culturale era 
aşa de lentă, încât uneori, când acestea ajungeau în alte zone, se 
schimbau deja în locul de origine. Dar astăzi lumea este mică şi este 
foarte posibil să avem o cultură monolitică ce se răspândeşte rapid şi 
influenţează porţiuni mari ale omenirii. Nici o barieră artificială, cum ar fi 
Cortina de Fier, nu poate împiedica circulaţia ideilor. Pe măsură ce lumea 
s-a micşorat şi pe măsură ce ea a devenit în mare parte post-creştină, 
amândouă părţile Cortinei de Fier au urmat aceeaşi metodologie şi 
aceeaşi formă de gândire monolitică de bază - şi anume, lipsa 
absoluturilor şi a antitezei, care conduce la relativism pragmatic. 

În formele moderne ale educaţiei specializate există tendinţa de a 
pierde întregul în părţi, şi în sensul acesta putem spune că generaţia 
noastră produce puţini oameni cu adevărat educați. Adevărata educaţie 
înseamnă gândirea prin asocieri între diferitele discipline, şi nu doar a fi 
foarte bine pregătit într-un singur domeniu, adică un tehnician. Cred că 
nici o altă disciplină nu a tins spre o mai mare fragmentare în gândire ca 
teologia evanghelică ortodoxă de azi. 

Reprezentanţii creştinismului istoric înţeleg cu mare greutate 
relaţiile dintre diferitele domenii ale gândirii. Atunci când apostolul ne-a 
avertizat „să ne păzim neîntinaţi de lume'"*, el nu s-a referit la ceva 
abstract. Dacă creştinul doreşte să pună în aplicare această poruncă, el 
trebuie să înţeleagă ce anume îl confruntă în mod antagonist în propriul 
lui moment istoric. Altfel devine pur şi simplu o piesă de muzeu 
nefolositoare, şi nu un luptător viu pentru Isus Cristos. 

Creştinul ortodox plăteşte un preţ foarte mare, atât în apărarea 
Evangheliei, cât şi în comunicarea acesteia, din cauză că nu gândeşte şi 
nu acţionează ca o persoană educată, care înţelege uniformitatea culturii 
noastre moderne şi se angajează într-o confruntare cu aceasta. 


CAPITOLUL DOI 


Primul pas în linia disperării: filozofia 

Hegel, poarta de intrare 

Omul care a deschis poarta spre linia disperării a fost filozoful german 
Hegel (1770-1831). Înainte de el adevărul era conceput pe baza antitezei, 
nu dintr-un motiv bine întemeiat, ci pentru că omul acţiona în mod 
romantic pe această bază. 

Cartea de faţă nu intenţionează să trateze exhaustiv evoluţia 
gândirii din vremea Renaşterii până la Hegel. Evadare din rațional face o 
prezentare mai amănunţită a gândirii începând cu d' Aquino, în timpul 
Renaşterii, momentului naşterii ştiinţei moderne, inclusiv a locului pe 
care îl deţine Immanuel Kant. Kant este cât se poate de important şi 
omiterea lui ar însemna să lăsăm pe dinafară una din piesele principale în 
dezvoltarea gândirii moderne. 

Adevărul, în sensul antitezei, este legat de principiul cauză-efect. 
Cauza şi efectul produc o reacţie în lanţ, care înaintează pe o linie 
orizontală. O dată cu apariţia lui Hegel, acest lucru s-a schimbat. 

Trebuie să înţelegem aici importanţa sincronizării. Învățătura lui 
Hegel a apărut exact la momentul istoric potrivit pentru ca gândirea lui 
să aibă efectul maxim. 

Sa ni-l imaginăm pe Hegel şezând într-o zi în taverna locală 
înconjurat de prieteni şi conversând pe temele filozofice ale zilei. Deodată 
îşi pune halba cu bere pe masă şi spune: „Am o idee. De acum înainte să 
gândim aşa: în loc să gândim în termenii cauzei şi efectului, avem de fapt 
o teză opusă unei antiteze, iar răspunsul relaţiei lor nu este mişcarea 
orizontală de la cauză la efect, ci o sinteză." Închipuiţi-vă, de asemenea, 
că în preajmă se află un om de afaceri german mai greu de cap care aude 
remarca lui. Probabil că îşi spune: „Ce încâlcit şi nepractic!" Dar nu ar 
putea fi mai departe de adevăr. Căci, indiferent dacă Hegel însuşi sau cei 
care îl ascultau au înţeles lucrul acesta sau nu, când Hegel a expus 
această idee, el a schimbat lumea cu ea. 

Lucrurile nu au mai fost la fel de atunci. Printre altele, gândirea 
dialectică s-a bazat pe această idee, iar aceasta a avut şi are o importanţă 
crucială pentru marxism. Astăzi sinteza hegeliană domină de ambele părţi 
ale Cortinei de Fier. 

Dacă înţelegem dezvoltarea filozofiei, a moralei sau a gândirii 
politice de atunci şi până azi, atunci ştim că Hegel şi sinteza lui au avut 
câştig de cauză. Cu alte cuvinte, Hegel a respins linia dreaptă ce 
caracteriza gândirea de până atunci şi a substituit-o cu un triunghi. În 
locul antitezei, avem sinteza ca abordare a adevărului de către omul 
modern. Dar Hegel nu a formulat lucrurile chiar atât de simplu. Gândirea 
şi scrierile lui sunt complicate, însă concluzia ce se impune este că toate 
poziţiile posibile devin relative şi ea duce la conceptul că adevărul trebuie 
căutat mai degrabă în sinteză decât în antiteză. 

Dar observați că Hegel a fost doar poarta de intrare spre linia 
disperării. El însuşi nu a trecut niciodată prin ea. Din scrierile lui, el 
poate fi clasificat cu uşurinţă ca idealist, în sensul că a încercat să rezolve 
problema unităţii cu ajutorul limbajului religios. El a crezut că practic se 
poate ajunge la sinteză prin rațiune. Dar acest lucru nu s-a dovedit 

posibil, astfel că următorul om pe care va trebui să îl analizăm a trecut 
sub linia disperării. 


Kierkegaard, primul om sub linia disperării 

Se spune adesea că danezul Soren Kierkegaard (1813-1855) este 
părintele gândirii moderne. Şi este adevărat. El este părintele gândirii 
moderne existenţiale atât seculare, cât şi teologice. Acum diagrama 
noastră arată astfel: 


FILOZOFIA TIMPURIE 
l 
i KANT 
LINIA DISPERĂRII l 
KIERKEGAARD 


EXISTENŢIALISMUL SECULAR 
EXISTENȚIALISMUL 
RELIGIOS 


De ce putem crede fără să greşim că Kierkegaard este părintele 
amândurora? Ce presupoziție importantă a adăugat el la evoluţia 
gândirii? Kierkegaard a ajuns la concluzia că nu se poate ajunge la 
sinteză prin rațiune. în schimb, la orice lucru de o reală importanță se 
ajunge printr-un salt al credinței. 

Kierkegaard a fost un om complex, iar scrierile lui, îndeosebi cele 
devoţionale, sunt adesea de mare ajutor. Credincioşii fideli Bibliei din 
Danemarca folosesc încă scrierile lui devoţionale. De asemenea, putem 
foarte bine înţelege protestul lui împotriva lipsei de viaţă din Biserica 
vremii lui. Totuşi, prin scrierile lui mai filozofice, el devine părintele 
gândirii moderne. Ajungem astfel la lucrarea lui despre Avraam şi 
„jertfirea" lui Isaac. Kierkegaard a afirmat că acesta a fost un act de 
credinţă fără nimic raţional pe care să se bazeze sau la care să se 
raporteze. Aceasta este originea conceptului modern de „salt al credinţei" 
şi de separare totală a raţionalului de credinţă. 

În această meditaţie asupra lui Avraam, Kierkegaard nu a citit 
Biblia cu destulă atenţie. Inainte ca lui Avraam să i se ceară să-l sacrifice 
pe Isaac (sacrificiu care, desigur, Dumnezeu nu a permis să fie consumat), 
el a avut parte de o revelaţie propozițională foarte bogată, el îl văzuse pe 

Dumnezeu împlinindu-Şi promisiunile făcute lui. Pe scurt, cuvintele lui 
Dumnezeu din acel moment erau în contextul motivaţiei puternice a lui 
Avraam de a şti atât că Dumnezeu există, cât şi că este cu totul demn de 
încredere. 

Dar acest lucru nu minimalizează deloc credinţa de care Avraam a 
dat dovadă în lunga călătorie spre muntele Moria şi în toate celelalte 
situaţii, dar cu siguranţă că nu a fost un „salt al credinţei" separat de 
raționalitate. 

Nu cred că Kierkegaard ar fi fericit sau ar fi de acord cu 
dezvoltările ulterioare ale gândirii lui, atât în existenţialismul secular cât 
şi în cel religios. Dar cele scrise de el au dus treptat la separarea absolută 
a raţionalului şi logicului de credinţă. 

Nu mai există nici o relaţie între raţional şi credinţă, ca în diagrama 
aceasta: 


CREDINŢĂ (NONRAŢIONAL. - OPTIMISM) 
RAŢIONALUL (PESIMISM) 


Scopul nostru nu este să facem o prezentare a întregii învățături a 
lui Kierkegaard. Conţinutul ei a fost mult mai vast. Dar importanța lui 
constă în faptul că atunci când a enunțat conceptul saltului credinței, el a 
devenit cu adevărat părintele întregii gândiri moderne existenţiale, atât 
seculare cât şi teologice. 

Ca urmare, începând de atunci, dacă omul raţional vrea să se ocupe 
de lucrurile cu adevărat importante din viaţa omenească (cum ar fi 
scopul, semnificaţia, validitatea dragostei), el trebuie să abandoneze 
gândirea raţională asupra lor şi să facă un salt uriaş şi nonraţional al 
credinţei. Modelul raţionalist nu a reuşit să producă un răspuns bazat pe 
rațiune, şi astfel orice speranţă legată de un domeniu uniform al 
cunoaşterii a trebuit să fie abandonată. De aici rezultă o dihotomie de 
genul acesta: 


NONRAŢIONALUL Experienţă existenţială; 
experienţă finală; 

ŞI NONLOGICUL experienţă autentică 
RAŢIONALUL Doar particularii, nici un scop, nici o 
ŞI LOGICUL semnificaţie. Omul este o 
maşină. 


Devenind conştienţi de cursul dezvoltării filozofiei moderne, putem 
observa că, deşi par să existe azi multe forme de filozofie, în realitate 
există foarte puţine. Toate se caracterizează prin acelaşi tipar. De 
exemplu, dacă aţi asculta filozofia desemnării, aşa cum este ea predată la 

Cambridge, şi apoi v-aţi întoarce, să spunem, la existenţialismul lui Karl 
Jaspers, aţi putea crede că nu există o unitate între ele. Dar lucrurile nu 
stau aşa. Astăzi există un acord fundamental între aproape toate 
catedrele de filozofie, şi anume negarea radicală a posibilităţii de a 
desena un cerc care să cuprindă totul. În acest sens, filozofiile de azi pot 
fi numite cu toată seriozitatea antifilozofii. 


Existenţialismul lui Jaspers, Sartre şi Heidegger 

Dintre cele două forme de gândire existenţialistă despre care am spus că 
au înflorit pornind de la Kierkegaard, ne vom ocupa mai întâi de cea 
seculară. Mai târziu ne vom ocupa de existenţialismul teologic, 
analizându-l pe Karl Barth. 

Există trei şcoli principale de gândire existenţialistă seculară: 
şcoala elveţiană, şcoala franceză şi şcoala germană. Majoritatea 
oamenilor nu cunosc lucrarea lui Karl Jaspers (1883-1969) în Elveţia tot 
atât de bine ca pe aceea a contemporanilor lui din Franţa sau Germania, 
dar importanţa lui este una singulară de excepţie. A fost german, dar a 
predat la Universitatea din Basel. El a insistat foarte mult asupra 
necesităţii de a aştepta o „experienţă ultimă" nonraţională, care să dea 
sens vieţii. Mulţi adepţi ai lui Jaspers au venit la mine şi mi-au spus: „Am 
avut o experienţă ultimă". Şi ei nu se aşteaptă niciodată ca eu să îi întreb 
în ce a constat ea. Dacă aş pune această întrebare, aş dovedi pur şi 
simplu că sunt un neiniţiat. 

Descrierea acesteia ca experienţă existențială înseamnă că ea nu 
poate fi comunicată. Acestor oameni le este imposibil să comunice un 
conţinut al experienţei pe care au avut-o. După o discuţie prelungită, unii 
dintre ei mi-au spus: „Privindu-te şi discutând cu tine, observând 
sensibilitatea şi simpatia ta faţă de alţii şi deschiderea de care dai 
dovadă atunci când discuţi cu oamenii, este evident că şi tu eşti un om 
care cunoaşte realitatea experienţei ultime." Ei spun lucrul acesta ca pe 
complimentul suprem, iar eu le răspund întotdeauna: „Mulţumesc foarte 
mult." Şi o spun cât se poate de sincer, deoarece este un fapt remarcabil 
ca unul din aceşti oameni să îi spună unui creştin ortodox că el crede că 
acesta înţelege. Dar apoi merg mai departe şi le spun: „Da, am avut o 
experienţă finală, dar ea poate fi verbalizată şi este de aşa natură încât 
poate fi discutată raţional." Apoi le vorbesc despre relaţia mea personală 
cu Dumnezeul personal care există. Incerc să îi fac să priceapă că 
această relație se bazează pe comunicarea propozițională scrisă 
pe care Dumnezeu a adresat-o oamenilor şi pe lucrarea încheiată a lui 
Isus Cristos în istoria spaţio-temporală. Ei răspund că lucrul acesta este 
imposibil, că încerc să fac ceva care nu poate fi făcut. Şi discuţia îşi 
urmează cursul. 

Încercaţi să vă puneţi pentru un moment în locul unui astfel de om. 
El are o problemă adâncă, deoarece agaţă tot ceea ce are a face cu 
siguranţa existenţei lui şi cu speranţa unui sens de o experienţă titanică 
pe care a avut-o la un moment anume din trecut. 

Ar fi greşit să ne închipuim că aceşti oameni nu sunt serioşi. Mi-aş 
dori ca mulţi evanghelici să aibă integritatea de care dau dovadă aceşti 
oameni în frământările lor. Mi s-a spus că atunci când Karl Jaspers şi-a 
început prelegerile în faţa celor mai buni studenţi ai săi, i-a avertizat să 

nu se sinucidă, deoarece nu se poate şti cu siguranţă dacă poţi avea o 
experienţă ultimă atunci când îţi iei viaţa. Ne-am putea dori ca tot mai 
mulţi creştini care spun că cred în Cristos să manifeste o astfel de 
intensitate în dedicare. 

Dar în frământările lor există oroare de întunecime profundă. Deşi 
sunt oameni de o sinceritate deosebită, aceasta nu îi face capabili să îşi 
comunice altora experienţele. Individul nu poate să-şi verbalizeze nici 
măcar lui însuşi ce s-a întâmplat. Mâine dimineaţă vor spune: „Ileri am 
avut o experienţă." Ziua următoare ei încă spun: „Am avut o experienţă." 
O lună sau un an mai târziu, ei se agaţă cu îndârjire de singura lor 
speranţă privind sensul şi siguranţa existenţei repetând: „Ştiu că am avut 
o experienţă." Oroarea acestei situaţii provine din faptul că îşi pun 
speranţa într-o experienţă nonraţională, nonlogică şi necomunicabilă. 

Dacă trecem de la existenţialismul elveţian la cel francez, ajungem 
la Jean-Paul Sartre (1905-1980) şi la Albert Camus (1913-1960). Ei sunt 
diferiţi unul de altul, dar împărtăşesc aceleaşi concepte de bază. Dintre 
cei doi, probabil că Sartre vorbeşte cel mai logic. El spune că trăim cu 
toţii într-un univers absurd. Totul, spune el, este ridicol. Dar încercăm să 
ne autentificăm printr-un act de voinţă. Nu contează deloc în ce direcţie 
acţionăm, atâta timp cât acţionăm. 

Să luăm morala pentru a exemplifica logica acestei gândiri. Vezi o 
femeie bătrână, şi dacă o ajuţi să treacă strada în siguranţă, „te-ai 
autentificat pe tine însuţi". Dar dacă în loc de asta, decizi să o loveşti în 
cap şi să îi înhaţi geanta, „te vei fi autentificat pe tine însuţi" în egală 
măsură. Conţinutul nu este important; trebuie doar să alegi şi să 
acţionezi. Asta-i tot; aşa te autentifici pe tine însuţi. Acesta este 
existenţialismul în formă franceză. După cum voi arăta mai târziu, nici 
Sartre, nici Camus nu au reuşit să trăiască practic în felul acesta, dar 
aceasta era poziţia lor teoretică. 

Cum se face că aceşti oameni au ajuns la o poziţie atât de stranie şi 
disperată? Răspunsul e din cauză că au trecut sub linia disperării. Ei au 
renunţat la speranţa unui cerc raţional care să le ofere răspunsul pentru 
viaţă şi nu au rămas decât cu antiraţionalul. 

În sfârşit, avem forma germană a existenţialismului, aşa cum a fost 
el enunțat de Martin Heidegger (1889-1976). Fascinantă la Heidegger 
este coexistenţa a două perioade distincte în viaţa lui. Prima perioadă 
ajunge până la vârsta de aproximativ 70 de ani, iar cea de-a doua de 
atunci înainte. Unii dintre studenţii mei glumeau pe tema aceasta şi au 
compus chiar un cântec care spunea: „Bătrânul Heidegger este noul 
Heidegger!" (în engleză, joc de cuvinte: „The old Heidegger is the new 
Heidegger"). Schimbarea s-a produs deoarece el nu mai putea să trăiască 
pe baza sistemului său. înainte de această schimbare, pe care o vom 
supune unei analize detaliate ceva mai târziu, Heidegger a fost un 
adevărat existențialist. El a ajuns la aceeaşi nevoie de autentificare ca şi 
Sartre. Cum se putea obţine aceasta? Nu printr-un act de voință, ci 
printr-un vag sentiment de anxietate. Anxietatea nu trebuie confundată 
cu frica. Pentru el, frica are un obiect; anxietatea nu. Autentificarea vine 
prin sentimentul anxietăţii, Angst, de ceva care transcende înţelegerea ta 
- o presimţire rea, şi aceasta este tot. 

Antifilozofia lumii anglo-saxone 

Două tipuri de filozofie au predominat recent în lumea anglo-saxonă. 
Acestea sunt pozitivismul logic şi filozofia desemnării. Nici una dintre 
acestea nu-şi are rădăcinile în existenţialism; de fapt, amândouă pretind 
că se deosebesc net de existenţialism. Ele insistă cu tărie că sunt logice şi 
raţionale. Deşi admitem că în ceea ce priveşte originea nu au nici o 
legătură cu existenţialismul, au totuşi ceva în comun cu el: în feluri 
diferite, toate sunt antifilozofii. 

Pozitivismul logic pretinde că pune raţional bazele fiecărui pas, pe 
măsură ce înaintează. Cu toate acestea, el nu oferă nici un universal 
teoretic pentru a-şi valida măcar primul pas. Pozitiviştii acceptă (deşi nu 
prezintă nici o motivaţie logică pentru aceasta) că cele ce ajung la ei „din 
afară" pot fi numite „date"; adică au validitate obiectivă. 

Această dilemă a fost foarte bine ilustrată de un tânăr care studia 
pozitivismul logic la Oxford. Participa împreună cu noi la studiile pe care 
le tineam la Farel House în Elveţia, iar într-o zi a spus: „Mă derutează 
unele din aceste probleme. Aş vrea să conduc personal un seminar ca să 
văd cum stau lucrurile în această chestiune." Şi aşa a făcut. Când a 
început, a spus: „Ei bine, când aceste date ajung la noi..." 

La care eu i-am replicat imediat: „Cum poţi şti pe baza 
pozitivismului logic că acestea sunt date?" 

Şi-a reluat prelegerea şi după o propoziţie sau două a spus din nou: 
„Când aceste date ajung la noi..." 

Am început să mă simt ca atunci când plesneşti un copil peste mâna 
pe care o întinde spre bolul cu bomboane; dar trebuia să spun: „Nu, 
trebuie să încetezi să mai foloseşti cuvântul date. Este încărcat cu o 
mulţime de sensuri; presupune existenţa obiectivitătii, iar sistemul tău nu 
a dovedit niciodată lucrul acesta." 

„Şi atunci ce să spun?" a întrebat el. 

Aşa că i-am răspuns: „Spune-i blip. Nu ştii la ce te referi când spui 
date, aşa că înlocuieşte-l cu blip." 

El a început din nou: „Atunci când blip-ul ajunge la noi..." şi discuţia 
a luat sfârşit. Pe baza formei pe care o dau ei raționalismului, este la fel 
de logic să numeşti un lucru „blip” ca şi „date". 

Astfel, în felul lui, deşi foloseşte numele de pozitivism şi operează 
folosind raţiunea, pozitivismul logic este în aceeaşi măsură un salt al 
credinţei ca şi existenţialismul - deoarece nu postulează un cerc în 
interiorul căruia să acţioneze, cerc care să valideze raţiunea, şi nici nu dă 
certitudinea că ceea ce credem că reprezintă un dat este cu adevărat un 
dat. 

Michael Polanyi (1891-1976) a demonstrat slăbiciunea tuturor 
formelor de pozitivism, iar astăzi pozitivismul ca teorie este mort. Totuşi, 
trebuie să spunem că oamenii de ştiinţă materialişti şi raţionalişti ignoră 
decesul lui şi continuă să îşi clădească activitatea pe el, ca şi cum ar fi 
încă viu şi sănătos. Ei îşi elaborează ştiinţa lor materialistă fără nici o 
bază epistemologică. În domeniul crucial al cunoaşterii, ei nu operează 
bazându-se pe fapte, ci pe credinţă. 

Totuşi, filozofia desemnării este astăzi mai importantă în Anglia şi în 
Statele Unite. 

Punctul de plecare al celor care subscriu la această filozofie este, 
aşa cum sugerează şi numele său, definiţia. Ei spun că nu doresc sub nici 
o formă să facă un prim pas fără să definească raţional şi termenii pe 
care îi folosesc. Şi nu vor trece niciodată dincolo de ceea ce poate fi 
definit cu acuratețe. 

Toate acestea sunt bune, dar chiar dacă trecem cu vederea 
diferenţele din propriile lor rânduri asupra acurateţii categoriilor pe care 
le folosesc, ei mai au şi alte probleme. Mulţi dintre ei sunt de acord că 
munca lor nu este mai mult decât o prolegomenă - adică o pregătire 
pentru filozofie. Ei încep cu definirea termenilor, în speranţa că într-o zi 
unele din piesele aleatoare pot fi îmbinate. Lucrul acesta este folositor în 
măsura în care au demonstrat că unele probleme dispar atunci când 
termenii implicaţi sunt definiţi cu atenţie. Munca lor a fost cât se poate de 
trebuincioasă şi prin aceea că au pus la dispoziţie un instrument pentru 
gândirea, laborioasă. Totuşi, ei definesc termenii cu atenţie însă fără a se 
preocupa de sens şi scop. Până la Kant, filozofia clasică era subîmpărțită 
în două aspecte. Ea se ocupa, fireşte, de detalii. Dar detaliile trebuiau 
puse într-un cerc care, se pretindea, putea conţine toată cunoaşterea şi 
toată viaţa. Filozofia definirii se ocupă însă numai de detalii. Nu pretinde 
că este un sistem. În acest sens, în contrast cu filozofia clasică, ea este o 
antifilozofie. In ea, limbajul nu duce nici la valoare, nici la fapte, ci doar la 
limbaj. 

Apoi, în al doilea rând, mulţi dintre aceşti oameni fac propriul lor 
salt al credinţei. Ca exponenţi ai filozofiei desemnării, ei au un anumit 
prestigiu în domeniul lor. În acelaşi timp, mulţi dintre ei iau atitudine 
fermă în favoarea umanismului optimist.! Adică mulţi dintre ei ar face 
aceleaşi afirmaţii optimiste ca Sir Julian Huxley, de exemplu. Dar iată cum 
procedează ei: ei se folosesc de prestigiul lor ca dascăli în arta filozofiei 
desemnării pentru a da mai multă forţă convingerilor lor umaniste 
privitoare la om. însă ar trebui să observăm că greutatea erudiţiei în 
definirea cuvintelor nu compensează slăbiciunea argumentului în 
chestiunile mai importante. De fapt, nu există absolut nici o legătură 
între filozofia lor limitată, care nu spune nimic despre sens sau scop, şi 
afirmaţiile optimiste. Ei au sărit peste prăpastia dintre cele două prin 
credinţă. Oricât de atente şi de raţionale ar fi definițiile pe care le dau 
cuvintelor, observaţiile lor despre om, fiind vorba de un umanism 
optimist, nu sunt altceva decât pură credinţă. 

Şi umanismul evoluționist ca întreg, foarte răspândit astăzi, se află 
în acelaşi impas. Cineva poate afirma cu toată convingerea de care e în 
stare că omenirea se poate aştepta la un viitor roz. Dar şi acesta este un 
salt al credinţei, dacă nu există nici o dovadă observabilă, fie de natură 
clinică, fie sociologică, în măsură să demonstreze că omul va fi mai bun 
mâine decât a fost ieri sau decât este astăzi. 

Sir Julian Huxley a dus acest răspuns pur optimist un pas mai 
departe, afirmând că omul nu va progresa decât dacă acceptă o mistică 
nouă. Aşa că el sugerează că societatea va funcţiona mai bine dacă va 
avea o religie, chiar dacă nu există cu adevărat un dumnezeu.? De 
exemplu, el spune: 

Din punct de vedere strict religios, direcţia de dorit pentru 
evoluţie poate fi definită ca fiind divinizarea existenţei - dar 
pentru ca acest lucru să aibă o eficienţă operativă, trebuie să 
dăm o nouă definiţie „divinului", eliberată de toate conotaţiile 
fiinţelor supranaturale exterioare. Astăzi, religia este 
prizoniera unui cadru ideologic teist, silită să opereze în 
irealităţile lumii dualiste. în cadrul umanist unitar, ea 
dobândeşte o nouă perspectivă şi o nouă libertate. Cu 
ajutorul noii noastre viziuni, ea are posibilitatea să scape din 
impasul teist şi să îşi joace rolul adecvat în lumea reală a 
existenţei unitare. 


Poate fi adevărat că există posibilitatea demonstrării prin observaţie 
că societatea face faţă mai bine vieţii dacă crede în existenţa unui 
dumnezeu. Dar în acest caz, umanismul optimist este fără îndoială 
esențialmente nerezonabil (şi asemenea celorlalte filozofii pe care le-am 
discutat, se caracterizează prin acelaşi salt irațional al credinţei) dacă, 
pentru a fi optimist, se bazează pe necesitatea ca omenirea să creadă o 
minciună şi să funcţioneze pe baza acesteia. 


Folosirea drogurilor 

Nu numai existenţialistul a vorbit de experienţă ca mijloc de validare a 
unei persoane. Până în momentul morţii sale, Aldous Huxley a sugerat că 
un mijloc de a obţine ceea ce el numea „experienţa de prim rang" ar fi 
drogurile.* Această experienţă, asemenea experienţei ultime despre care 
vorbeau existenţialiştii, s-ar situa deasupra liniei validării raţionale, după 
cum urmează: 


NONRAŢIONALUL O experienţă de prim rang prin 
folosirea 

ŞI NONLOGICUL drogurilor. 

RAŢIONALUL Nu există nici un scop sau nici 

ŞI LOGICUL o semnificaţie 


Dorinţa aceasta copleşitoare de a trăi o experienţă nonraţională a 
fost răspunzătoare pentru cea mai mare parte a consumului excesiv de 
LSD şi STP în anii 1960. Omul cu judecată nu folosea de obicei drogurile 
pentru a evada. Dimpotrivă, el spera că folosind droguri va experimenta 
realitatea a ceva care să dea vieţii sale un sens. Uimitor a fost faptul că 
Timothy Leary, fost profesor la Universitatea Harvard, a legat experienţa 
consumului de LSD de experienţa descrisă în Cartea tibetană a morților. 
În felul acesta el demonstrează că dorinţa de a avea o astfel de experienţă 
şi forma pe care aceasta o ia diferă foarte puţin între Occident şi Orient. 
Indiferent dacă cel care vorbeşte este un existențialist, Aldous Huxley sau 
un mistic oriental, descoperim aceeaşi nevoie de a trăi o experienţă 
iraţională care să dea sens vieţii. Dar concepţiile lor i-au adus în faţa unui 

zid pe care speră să-l înlăture printr-un salt irelevant al credinţei. 
Fiecare din concepţiile lor se poate distinge prin descrierile de detaliu, 
dar toţi au ajuns la acelaşi zid şi toţi încearcă să scape de el. În fiecare 
caz este implicat un salt nonraţional al credinţei. 

Catedrele de filozofie din cele mai multe universităţi au ajuns sub 
linia disperării. Discuţiile filozofice vii au tins a se muta în cadre 
conceptuale neobişnuite - cum ar fi astronomia filozofică, jazz-ul modern 
sau contracultura. În astfel de domenii se dă un contur filozofiei. Filozofia 
academică însăşi, inclusiv filozofia anglo-saxonă, a tins să devină o 
antifilozofie. 

În încheierea acestei secţiuni, mai trebuie să facem observaţia că 
atunci când spunem că cineva este sub linia disperării, nu vrem să 
spunem neapărat că cel în cauză stă şi plânge, ci că a renunţat la orice 
speranţă de a mai obţine un răspuns raţional, unificat privind cunoaşterea 
şi viaţa. 


Ce se întâmplă şi ce nu se întâmplă în aceste experienţe 
Este evident că, adesea, atunci când un om pretinde că a avut o 
experienţă - fie sub influenţa drogurilor, fie într-un alt mod, cu siguranţă 
că i s-a întâmplat ceva. Atunci când experimentează de exemplu „roşul" 
unui trandafir roşu, el a atins cu adevărat ceva. Dar ce? 

De obicei se prezintă doar două opţiuni viabile în legătură cu ce se 
întâmplă persoanelor într-o experienţă religioasă orientală, existenţialistă 
sau într-una provocată de droguri. Se spune fie că au atins „nimicul" în 
experienţa lor, fie că au întâlnit „realitatea lui dumnezeu". Ultima opţiune 
este adevărată îndeosebi atunci când este analizată o experienţă 
religioasă orientală. Guru spune: „Am întâlnit ceva.” De obicei oamenii 
descriu lucrul acesta ca fiind un nonsens sau spun că „L-au întâlnit pe 
Dumnezeu.” 

Neajunsul inerent în cazul tuturor acestor experienţe existenţiale 
este că miezul unei astfel de experienţe nu este deschis comunicării. Doar 
un necunoscător ar cere: „Te rog să îmi descrii experienţa ta în categorii 
normale.” 

Dar eu cred că există şi o a treia opţiune viabilă atunci când ne 
punem întrebarea ce au atins aceşti oameni. Este o explicaţie alternativă 
pe care creştinii o pot da, deoarece noi îi vedem pe aceşti oameni aşa 
cum sunt cu adevărat în universul lui Dumnezeu. 

Dumnezeu a creat o lume exterioară reală. Ea nu este o extindere a 
esenței Lui. Lumea aceasta reală, exterioară, există. Dumnezeu a creat, 
de asemenea, omul ca pe o fiinţă reală, personală şi el posedă o 
„umanitate” de care nu poate scăpa niciodată. Pe baza propriilor păreri 
despre lume, aceşti căutători de experienţe nu sunt adesea convinşi că 
lumea exterioară există sau că omul ca atare există. Dar am ajuns la 
concluzia că în ciuda îndoielilor intelectuale pe care le au, mulţi dintre ei 
au avut o experienţă adevărată privind realitatea lumii exterioare care 
există şi/sau a „umanităţii” care există. Şi acest lucru este posibil tocmai 
pentru că aşa a creat Dumnezeu omul, după chipul Lui, capabil să 
experimenteze lumea reală şi „umanitatea” omului. Astfel, ei au ajuns la 
ceva care există, şi acest ceva nu este nici nimicul, nici Dumnezeu. Am 
putea rezuma această a treia alternativă spunând că atunci când ei 

experimentează „roşul” unui trandafir roşu, ei experimentează lumea 
exterioară, asemenea fermierului care îşi ară pământul. Amândoi ating 
lumea care există. 

Tot aşa, îndrăgostiţii de pe malul stâng al Senei din Paris 
experimentează „umanitatea” omului atunci când se îndrăgostesc; cu 
toate acestea ei plâng crezând că dragostea nu există. Dacă aş întâlni un 
astfel de om, i-aş pune cu blândeţe mâna pe umăr şi i-aş spune: „Dacă nu 
Il primeşti pe Cristos ca Mântuitor al tău, tu eşti despărţit de Dumnezeu, 
dar în momentul acesta tu înţelegi totuşi ceva real în legătură cu 
universul. Deşi sistemul tău poate să spună că dragostea nu există, 
propria ta experienţă arată că ea există.” Ei nu L-au atins pe Dumnezeul 
personal care există, ci pentru o clipă trecătoare au atins existenţa 
personalităţii adevărate în dragostea lor. Aceasta este într-adevăr o 
realitate obiectivă, deoarece Dumnezeu le-a creat personalităţile în 
felul acesta. Este adevărat că în aceste experienţe omul a atins ceva 
existent, nu nimicul; el a atins realitatea obiectivă a lumii exterioare şi 
„umanitatea" omului creat de Dumnezeu, nu pe Dumnezeu Însuşi. 

Unii se întreabă de ce creştinii nu trebuie să folosească droguri, de 
vreme ce se spune că drogurile intensifică percepţia. Dar preţul plătit 
pentru această percepţie amplificată este mult prea mare. Cu câtva timp 
în urmă, The Listener a publicat un poem anonim bazat pe Psalmul 23. 
Acesta începea astfel: 


Domnul Heroină este păstorul meu, întotdeauna voi duce lipsă, 

Mă face să mă culc în şanţuri. 

Mă conduce la ape tulburi. 

Imi distruge sufletul. 

Cu excepţia folosirii lor în scopuri medicale şi, de aceea sub atentă 


supraveghere, drogurile sunt devastatoare. Jocul cu drogurile este 
nechibzuit şi greşit. 


CAPITOLUL. TREI 


Al doilea pas: arta 

Dacă este adevărat că filozofia, primul pas de pe linia disperării, i-a atins 
doar pe unii oameni, arta, al doilea pas, a influenţat mult mai mulţi 
oameni. 

Ca şi în filozofie, există şi în artă o poartă de pătrundere pe această 
linie, iar ea este deschisă de impresionişti. La început, ei nu au considerat 
că se revoltă împotriva conceptelor clasice. Ei erau interesaţi de studiul 
luminii, asemeni precursorului lor englez, Turner. Dar mai apoi, 
activitatea lor va cunoaşte o schimbare şi va exprima o nouă mentalitate. 


Van Gogh şi Gauguin 
Se disting aici trei personalităţi proeminente. Ele sunt: Van Gogh (un 
olandez), Gauguin şi Cezanne (francezi). Toţi trei au fost genii, oameni cât 
se poate de reali şi fiecare dintre ei a produs tablouri care pun în valoare 
geniul lor artistic. Totuşi, atunci când ne bucurăm de aceste tablouri ca 
artă, apreciind compoziţia lor, modul în care folosesc culoarea şi toate 
celelalte lucruri vrednice de admirat, trebuie să evaluăm şi poziţia lor în 
cel de-al doilea pas de pe „linia disperării”. Ei sunt cei trei stâlpi ai artei 
moderne. De fiecare dată, ei s-au străduit să găsească ceva universal în 
arta lor, la fel ca Leonardo da Vinci! cu multe secole înainte. Ceea ce a 
încercat să facă filozoful în perspectiva întregului univers, au încercat să 
facă şi ei la o scară mai redusă, ce se limitează la pânzele lor. După ce au 
trecut pragul liniei disperării, au iniţiat o căutare disperată cu scopul de a 
găsi o universalie care să le redea realitatea, ceva care să depăşească 
simplele particularii. Ei au căutat să exprime o formă şi o libertate care 
să fie validă în domeniul disciplinei lor, arta plastică 

Van Gogh (1853-1890) poate fi considerat primul. Adesea se spune 
că s-a sinucis din cauză că suferea de o boală mintală sau pentru că 
Gauguin i-ar fi luat o femeie de care ar fi fost interesat şi el. Este posibil 
ca aceşti factori să-şi fi adus contribuţia lor, dar suicidul a fost cauzat de o 
problemă mult mai profundă. Se poate să fi existat şi probleme de natură 
psihologică, dar explozia finală a fost rezultatul deziluziei într-o chestiune 
mult mai importantă. Van Gogh îşi pusese în gând să creeze o nouă 
religie, în care oamenii sensibili, artiştii, să fie deschizătorii de drum. În 
acest scop, visa să formeze o comunitate artistică la Arles, unde locuia. 
Gauguin i s-a alăturat acolo, dar după câteva luni între ei au apărut 
disensiuni violente. Speranţa lui Van Gogh de a fonda o nouă religie se 
spulberase şi curând după aceea s-a sinucis. Moartea speranţei în om 1-a 
atins şi pe Van Gogh. Artistul a murit în disperare. 

Gauguin (1846-1903) avea aceleaşi preocupări. Şi el era în căutarea 
a ceva universal. A plecat în Tahiti şi acolo, urmând conceptele lui Jean- 
Jaques Rousseau (1712-1778), a promovat ideea sălbaticului nobil. 
Sălbaticul trebuia să reprezinte întoarcerea la omul primitiv, copilul rasei, 
iar aici, întorcându-se în timp, Gauguin spera să găsească acel element 
universal. Astfel artistul a început să picteze frumuseţea femeilor pe care 
le găsise acolo. Pentru o vreme a crezut că a reuşit să se detaşeze de 
pierderea inocenţei ce caracteriza lumea civilizată şi că aceasta era 
destul. Dar ultima lui pânză importantă exprimă concluzia la care a ajuns 
în cele din urmă. _ 

Această pictură este intitulată Ce? De unde? Încotro? şi este acum 
expusă în Muzeul de Artă din Boston. Titlul este pictat pe un colţ galben 

în stânga sus, artistul asigurându-se astfel că oricine priveşte pictura îi va 
înţelege semnificaţia. Altundeva,* discutând despre pictură, el spune că 
ea trebuie privită invers decât de obicei - şi anume de la dreapta la 
stânga. Astfel, în dreapta, unde privim mai întâi, vedem acelaşi gen de 
frumuseţe ca în celelalte picturi ale lui. Există acelaşi simbolism exotic, 
aceeaşi atracţie faţă de senzorial ca în conceptul sălbaticului nobil. Dar 
când ochii noştri alunecă spre stânga, vedem un sfârşit foarte diferit al 
acestei poveşti. Gauguin a început pictura în 1897 şi a terminat-o în 1898. 
lată ce a spus el despre ea : „Am terminat o lucrare filozofică pe această 
temă, comparabilă evangheliei. O siluetă îşi ridică mâinile în aer şi, 
uimită, priveşte aceste două personaje care îndrăznesc să se gândească la 
destinaţia lor.” Puțin mai departe, el continuă: 

„Incotro? Imediat după moartea unei femei bătrâne, o pasăre 
ciudată şi stupidă concluzionează: Ce? Problema eternă care ne 
pedepseşte mândria. O, Tristeţe, tu eşti stăpâna mea. Soartă, cât eşti de 
crudă şi, întotdeauna învins, mă revolt.”+ Când priveşti partea stângă a 
picturii vezi trei siluete. Prima este a unei femei tinere din Tahiti în toată 
frumuseţea ei. Lângă ea este o femeie bătrână, săracă, pe moarte, 
vegheată doar de o pasăre monstruoasă, care nu seamănă cu nimic din 
natură. Când Gauguin a terminat această pictură, a încercat şi el, fără 
succes, să se sinucidă. 

Artiştii discutaţi mai sus au încercat amândoi să găsească o 
universalie de natură umanistă. Dar au eşuat lamentabil şi au rămas sub 
linia disperării. 


Cezanne şi Picasso 
Cezanne (1839-1906) a căutat să descopere universalia în forma 
geometrică fundamentală, multe din peisajele lui semănând cu o 
membrană întinsă, mulată peste formele geometrice. Mai târziu a pictat 
oamenii ca pe nişte forme geometrice - de exemplu, în Femei la scăldat, 
expus acum la Galeria Naţională din Londra. Din câte se ştie, niciodată nu 
a fost atins de tragedie şi în măsura în care am putut descoperi eu, a 
murit fără să ajungă vreodată la concluzia disperării. 

Dar cineva a continuat căutarea de unde a lăsat el lucrurile. Acesta 
a fost Picasso (1881-1973). Trebuie să subliniem, la fel cum am făcut şi în 
cazul celor dinaintea lui, că Picasso a fost un geniu de prim rang, 
copleşitor de productiv; ca om a fost uimitor, şi toţi vom găsi lucrările lui 
ceva care să ne impresioneze, şi probabil că într-un mod foarte profund. 

Picasso a cunoscut opera lui Cezanne în marile expoziţii ale 
lucrărilor lui din Paris, în 1905 şi 1907, şi a purtat discuţii referitoare la 
ce se întâmpla la Paris în casa Gertrudei Stein, locul de întâlnire al mai 
multor pictori. 

Picasso a pictat sălbaticul nobil al lui Gauguin cu forma geometrică 
a lui Cezanne, adăugând de asemenea ceva din măştile africane care 
tocmai deveniseră cunoscute la Paris şi dezvoltând între 1906 şi 1911 
ceea ce avea să poarte numele de cubism. Celebra lucrare Domnișoarele 
de la Avignon (expusă acum la Muzeul de Arta Modernă din New York) 
exemplifică această dezvoltare. Femeile din stânga seamănă foarte mult 
cu cele pictate într-o perioadă anterioară, dar arată deja influenţa lui 
Cezanne, prin forma lor exagerată. În colecţia particulară a lui Picasso, 

care va fi dezmembrată după moartea lui, exista o copie de mici 
dimensiuni după Femei la scăldat a lui Cezanne, făcută chiar înainte ca 
Picasso să picteze Domnișoarele de la Avignon. Când priveşti femeile din 
dreapta, descoperi că în loc ca acestea să fie femei, au devenit fiinţe şi 
simboluri demonice, ca în măştile africane. Umanitatea lor s-a pierdut. 

După aceea, Picasso a împins lucrurile şi mai departe. Spre 
deosebire de Renoir, să spunem, care a pictat-o pe soţia lui în aşa fel încât 
putea fi recunoscută (adică subiectul era particular), Picasso căuta 
universalul. Abstractizând tot mai mult, nu mai putem spune dacă femeile 
lui sunt brunete sau blonde. Această mişcare merge spre universal, tot 
mai departe de particular. Dacă mergi însă destul de departe, femeile 
abstractizate pot deveni „toate femeile” sau chiar totul. Dificultatea 
constă în faptul că atunci când ajunge aici, privitorul nu mai are nici cea 
mai mică idee la ce anume se uită. Reuşeşti să îţi creezi propria ta lume 
pe pânzele tale şi în sensul acesta devii dumnezeu. Dar în acelaşi timp 
pierzi contactul cu cel care îţi priveşte tabloul. Ajungem în situaţia în care 
nu mai putem comunica. Ratarea comunicării de către omul modern şi 
înstrăinarea lui nu a trebuit să aştepte până în era computerelor şi a 
ciberneticii. Picasso, omul modern, a exprimat lucrul acesta mult mai 
devreme în arta lui. _ 

Dar Picasso „şi-a rezolvat” problema printr-un salt romantic. Intr-o 
zi s-a îndrăgostit, şi pentru că a simţit puterea dragostei, a scris pe 
pânzele lui „J'aime Eva“(O iubesc pe Eva).” Tabloul ar putea reprezenta 
orice, un scaun sau ceva abstract; dar dintr-o dată, prin cuvintele 
mâzgălite pe tablou, el intră din nou în contact cu privitorul. 
Comunicarea însă nu se raportează logic la subiectul pânzelor sale. 
Picasso a eşuat; abstractizarea lui, dusă până la concluzia ei logică, 1-a 
lăsat fără comunicare. A rămas doar cu ceea ce, în concepţia lui despre 
lume, este un salt. 

E interesant că pe cele două femei cu care s-a căsătorit, Olga şi 
Jacqueline, le-a pictat uneori într-un stil mai apropiat de perioadele lui 
roz şi albastră, când - tânăr fiind - îşi dovedea priceperea deosebită în 
folosirea stilului clasic. Dar în opera lui ulterioară, a fost omul modern, cu 
ruptura pe care o generează această stare. 

Acesta este omul modern. Acesta este conceptul de adevăr de care 
suntem înconjurați. Acesta este spiritul veacului căruia trebuie să îi 
spunem „Nu”, indiferent de înfăţişarea pe care o adoptă, fie ea chiar şi 
teologică. lată ce a produs schisma dintre generaţia trecută şi propria 
noastră generaţie, o ruptură de mai bine de 400 de ani, o ruptură mai 
mare decât cea dintre Renaştere şi generaţia care ne-a precedat. 
Tragedia nu este doar că aceşti oameni talentaţi au ajuns la disperare, ci 
şi că atât de mulţi din cei care îi privesc şi îi admiră nu reuşesc să 
înţeleagă ce se petrece de fapt. Ei sunt influenţaţi de aceste concepte, dar 
fără a analiza vreodată adevăratul lor sens. 


Mondrian 

Mondrian (1872-1944) a preluat poziţia lui Picasso în artă şi i-a dus stilul 
la o concluzie extremă. Orizontalele şi verticalele lui sunt magnifice. Ele 
au fost folosite ca un model practic în arhitectură. Totuşi, pentru el 

acestea erau mai mult decât nişte simple orizontale şi verticale, căci era 
şi el în căutarea unei universalii. 

Într-o zi am vizitat Muzeul din Zurich care găzduieşte o vastă 
colecţie de picturi moderne. Am intrat într-una dintre încăperi şi m-am 
îngrozit. Am văzut un Mondrain înrămat. Mondrian nu îşi înrăma 
tablourile. De aceea m-am dus la birou şi l-am întrebat pe responsabilul 
de acolo dacă tabloul lui Mondrian avea ramă atunci când l-au primit. Ela 
răspuns: „Nu, noi l-am înrămat.” Aşa că i-am zis: „Nu înţelegeţi? Dacă 
Mondrian ar intra acum aici, ar sfărâma pur şi simplu tabloul de perete.” 
Din câte am putut să-mi dau seama, acesta era un lucru nou pentru el. 
Omul din faţa mea nu părea să înţeleagă tabloul din muzeul lui, căci 
conceptul general al lui Mondrian era construirea unui element universal. 

Mondrian îşi picta tablourile şi le agăța perete. Ele nu aveau ramă 
ca să nu arate ca nişte găuri în perete. Deoarece tablourile intrau în 
contradicţie cu camera, a trebuit să amenajeze pentru ele o cameră 
nouă. Astfel că mobila lui Mondrian a fost făcută la comandă, în special , 
de către Rietveld, un membru al grupului De Stijl, şi de către Van der 
Leck. Intre iulie şi septembrie 1951, la Muzeul Stedelijk din Amsterdam a 
fost organizată o expoziţie intitulată „De Stijl”, unde putea fi văzută 
această mobilă. Privind-o erai obligat să admiri echilibrul dintre încăpere 
şi mobilă, după cum exista un echilibru atât de armonios şi în tablourile 
lui luate individual. Dar dacă cineva ar fi intrat în acea cameră, nu şi-ar fi 
găsit locul în ea. Camera era destinată unui echilibru abstract, nu omului. 
Aceasta este concluzia la care ajuns omul modern aflat sub linia 
disperării. El a încercat să construiască un sistem pornind de la sine 
însuşi, dar acest sistem a ajuns în punctul în care nu mai există loc pentru 
om în univers. 

Se pare că Mondrian însuşi a înţeles că ceea ce a încercat el să facă 
a sfârşit într-o fundătură. De aceea, pictura lui s-a schimbat foarte mult, 
după cum se vede în tabloul Broadway Boogie Woogie, care este acum 
expus în Galeria Metropolitană de Artă din New York. 


Dada, Marcel Duchamp, Happenings şi Environnient 

lată o poezie care a apărut pe prima pagină din ultimul număr al revistei 
intitulate De Stijl, publicată de şcoala de pictură De Stijl, cu care avea 
legături şi Mondrian. Această poezie a fost scrisă de Hans Arp (1887- 
1966), unul din membrii fondatori ai grupului dada. Redau aici o 
traducere din limba germană: 


cu capul în jos 

cu picioarele în sus 

el se rostogoleşte în abisul 
din care a venit. 


nu mai are onoare în trupul lui 

nu mai ia nici o îmbucătură dintr-o masă frugală 
nu mai răspunde la nici un salut 

şi nu se mai mândreşte când este adorat 

cu capul în jos 

cu picioarele în sus 

el se rostogoleşte în abisul 
din care a venit. 


asemenea unui vas acoperit cu păr 

asemenea unui scaun pentru sugari cu patru picioare 
asemenea unei cutii de rezonanţă surde 

pe jumătate plină, pe jumătate goală 


cu capul în jos 

cu picioarele în sus 

el se rostogoleşte în abisul 
din care a venit. 


Pe baza metodologiei omului modern, exprimată în filozofie, artă, 
literatură sau teologie, nu poate exista alt sfârşit decât acesta: omul într-o 
rostogolire în jos, la nesfârşit. 

Dada este un concept al întâmplării. Cuvântul în sine a fost ales la 
întâmplare. într-o zi, la Cafe Voltaire din Zurich, un grup de oameni au 
răsfoit un dicţionar francez. Au pus degetul la întâmplare pe pagină şi au 
citit cuvântul dada. Acest cuvânt înseamnă „leagăn din lemn sub forma 
unui căluţ”. Şi astfel, ei au ales numele şcolii lor artistice printr-o 
întâmplare oarbă. 

La fel îşi scriau ei şi poeziile. Tăiau cuvinte din ziare, le puneau într- 
o pălărie şi le scoteau la întâmplare. Dar aceşti oameni erau cât se poate 
de serioşi; ei nu se jucau. 

Tot aşa a fost şi Marcel Duchamp (1887-1968), pe care ar trebui să- 
1 cunoască toţi creştinii. El poate fi numit marele preot al distrugerii. 
Este cel mai bine cunoscut pentru tabloul lui Nud coborând pe scară, 
care se află acum la Muzeul de Artă din Philadelphia. Duchamp era 
strălucitor şi distructiv - intenţia lui era să distrugă. Căuta să distrugă 
omul din interior. Cea mai mare colecţie din lume a lucrărilor lui se află la 
Muzeul de Artă din Philadelphia. La Muzeul de Artă Modernă din New 
York există un tablou, Le passage de la vierge a la mariee (cuvintele apar 
scrise pe pânză şi înseamnă: „Trecerea fecioarei la statutul de femeie 
măritată”). Orice bărbat sau femeie care merge să privească tabloul 
încearcă, în mod firesc, să găsească în el ceva care să aibă legătură cu 
titlul. Dar oricât ai privi, nu vei găsi imaginea unei fecioare, nici a unei 
fecioare care devine femeie măritată. Astfel îl face artistul pe privitor să 
se murdărească. 

Ultima lui lucrare, despre existenţa căreia nu ştia nimeni, a ieşit la 
lumină abia la moartea lui. Ea se află acum în colecţia Duchamp din 
Muzeul de Artă din Philadelphia. Pentru a o vedea, trebuie să priveşti 
printr-o gaură de cheie într-o uşă spaniolă. Lucrarea este pornografică şi 
total absurdă. De ce a fost expusă în cumpătatul Muzeu de Artă din 
Philadelphia de către cumpătaţii săi directori? Deoarece este „Artă”, şi în 
felul acesta mesajul ei este transmis mai departe populaţiei! 

În anii 1950, Duchamp iniţiază happening-ul, apoi environment-ul. 
Curentul happening a apărut la New York. Am putea spune că, deşi în 
anul 1913, când s-a ţinut Armory Show la New York, America era în urmă 
în arta modernă şi în multe alte domenii aflate sub linia disperării, astăzi 
ea conduce lumea. 

Un happening ne plasează, cum s-ar zice, în interiorul imaginii. 
Privim oamenii acţionând şi, ca observatori, suntem obligaţi să 
participăm şi noi. Există aici întotdeauna un element de nonsens şi 
acţiunea este murdară. Observatorul este implicat întotdeauna şi apoi e 
distrus în mod deliberat. 

Ce spun promotorii acestui curent? Totul este întâmplare, 
întâmplarea, neantul nu sunt închise într-o imagine înrămată, ci ele 
reprezintă întreaga structură a vieţii. Eşti în neant, în întâmplare. Tu eşti 
cel distrus. 

Un bun exemplu de environment îl reprezintă sălile în care s-a 
desfăşurat spectacolul de artă „Art Zero, Art Nul”, în cadrul Muzeului 
Stedelijk din Amsterdam, în vara anului 1965. Acesta a fost cel mai 
important spectacol ţinut pe continent la vremea aceea. Intrai în sălile 
galeriei şi priveai obiectele. Dar exista ceva mai mult decât simpla 
contemplare a obiectelor individuale; atmosfera generală ce se degaja era 
aproape subliminală. Aproape fără voia ta erai pătruns de atmosfera 
acelei încăperi. Am urmărit cuplurile de tineri ce se perindau prin sălile 
de la Amsterdam. Ştiam că majoritatea dintre ei nu înţeleg ce văd. Dar 
eram sigur că la ieşirea din muzeu vor fi contaminati de starea de spirit 
degajată, iar argumentele în favoarea moralității vor fi serios slăbite. Ei 
erau atinşi la un nivel mai profund decât mintea lor, şi cu toate că 
probabil fata nu va fi reuşit să analizeze cele văzute în muzeu, cu 
siguranţă că după ce va fi ieşit de acolo va fi fost mai dispusă sa spună 
„da”. 

În acest context, este important să remarcăm că liderii mişcării 
anarhiste Provost din Amsterdam, mişcare foarte mediatizată pe plan 
internaţional în anii 1966-1967 şi care se bucură de o mare influenţă în 
Olanda şi în anii 1980, au declarat că mişcarea lor era consecinţa logică a 
programului expozițional de la Muzeul Stedelijk din Amsterdam de-a 
lungul celor 15 ani anteriori. De asemenea, este interesant să mai 
observăm că membrii mişcării Provot îşi intitulau demonstrațiile publice 
„Happenings”. 

Aceste tablouri, aceste poezii şi aceste demonstraţii despre care 
tocmai am discutat sunt expresia unor oameni care luptă cu un sentiment 
terifiant al pierderii. Îndrăznim să râdem de astfel de lucruri? Îndrăznim 
să ne considerăm superiori când vedem în artă stările lor torturate? 
Creştinii ar trebui să înceteze să mai râdă şi să-i ia pe aceşti oameni în 
serios. Atunci vom avea din nou dreptul de a ne adresa generaţiei 
noastre. Aceşti oameni mor, deşi trăiesc; dar unde este compasiunea 
noastră faţă de ei? Nu există nimic mai respingător decât un creştinism 
ortodox lipsit de înţelegere sau de compasiune. 

CAPITOLUL PATRU 

Al treilea şi al patrulea pas: muzica şi 
cultura generala 


Ca şi în filozofie şi în artă, există şi în muzică o poartă de pătrundere pe 
linia disperării, şi ea se numeşte Debussy (1862-1918). În muzică, 
înaintarea pe această linie nu este la fel de uşor de urmărit ca în arta 
vizuală; şi totuşi, există anumite paralele. Dificultatea provine din aceea 
că muzica este inevitabil mult mai subiectivă. Totuşi, orientarea generală 
de la Debussy şi până în prezent este destul de uşor de văzut. 

Un studiu exhaustiv, la care nu ne putem angaja aici, ar implica o 
analiză a muzicii clasice, dar şi a jazz-ului. O astfel de analiză ar 
presupune să discutăm schimbarea formei şi a conţinutului în anii '20 şi 
'30, când jazz-ul a fost introdus în cultura omului alb, şi felul în care jazz- 
ul anilor '40 a însemnat pătrunderea sub linia disperării a unei părţi a 
jazz-ului modern.! 

Dar atenţia noastră se va îndrepta aici mai mult spre tradiţia 
clasică. Câteva exemple sunt suficiente pentru a ilustra întregul. Am 
putea discuta cu multe detalii pe această temă, dar direcţia generală a 
mişcării este limpede. Într-un capitol ulterior mă voi ocupa de muzica lui 
John Cage. Aici vreau să aruncăm o privire scurtă asupra a ceea ce se 
numeşte musique concrete. 


Musique concrete 

Acest gen de muzică a fost cultivat de Pierre Schaeffer (1910- ) la Paris. 
Musique concrete nu este muzică electronică - adică muzică creată 
electronic şi constând astfel din sunete pe care nu le auzim în mod 
normal. Musique concrete constă din sunete reale, dar foarte 
distorsionate. Iniţial astfel de sunete erau produse prin trecerea peste 
canelurile unui disc fonografic. Mai târziu Pierre Schaeffer a inventat o 
maşină cu care controla aceste distorsionări. Cu ajutorul maşinii lui, el 
putea izola sursa unui sunet, putea să-l descompună, să-l inverseze, să-l 
încetinească sau să-l accelereze - de fapt, putea face cam orice pentru a- 
1 altera. A asculta produsul unei astfel de tehnici înseamnă a începe să 
nu mai ai încredere în propriile tale urechi, la fel cum în Op Art începi să 
nu mai ai încredere în ochii tăi. Efectul este copleşitor. Mesajul care este 
transmis prin distorsiune este acelaşi ca în cazul picturii moderne. Totul 
este relativ, nimic nu este sigur, nimic nu este stabil, totul este în curgere. 
Musique concrete reprezintă doar o cale în plus de a comunica mesajul 
mereu acelaşi al omului modern. 

UNESCO a lansat un disc intitulat Premiere Panorama de Musique 
concrete. Acesta arată foarte clar ce au aceşti oameni de oferit, inclu- 
zând o selecţie făcută de unul din prietenii lui Schaeffer, Pierre Henry. 
Artistul a folosit voci omeneşti care vorbesc limba greacă. Desigur, 
greaca este limba potrivită pentru un astfel de context, deoarece este 
limba reprezentativă pentru cultura noastră apuseană. Iniţial, vocea 
emite sunete aleatorii, transmițând mesajul că omul care verbalizează a 

apărut la întâmplare într-un univers întâmplător şi are în faţă un viitor 
arbitrar. Henry exprimă toate acestea în sunet, fără nici o remuşcare. Dar 
dintr-o dată se întâmplă ceva; vocea începe să degenereze şi să se 
descompună. Este ca şi cum ai urmări o femeie frumoasă murind şi 
descompunându-se complet în faţa ochilor tăi. Dar în acest caz nu doar 
trupul fizic putrezeşte, ci întreaga persoană. Vocea începe să tremure şi 
să se zbată, să se degradeze. Totul începe cu nişte sunete aleatorii, trece 
la limba greacă şi se încheie în haos. Nu poate exista un alt punct 
terminus când antiteza moare, când se naşte relativismul şi când este 
negată posibilitatea găsirii unui universal care să dea sens particulariilor. 
Acesta este consensul mediului nostru cultural şi acesta este duhul lumii 
pe care trebuie să-l respingem şi în cadrul căruia trebuie să vorbim. 


Henry Miller 

Odată cu acest romancier american (1891-1980), începem analiza celei 
de-a patra trepte descendente pe linia disperării, pe care am numit-o 
cultura generală. Această treaptă include mai multe subdiviziuni, dar 
pentru uşurarea discuţiei am reunit toate temele sub aceeaşi titulatură. 

Tinerii au afirmat adesea că scrierile lui Henry Miller nu sunt 
simplă pornografie, ci reprezintă o declaraţie filozofică. Părinţii acestor 
tineri mă întreabă dacă sunt de acord cu aceasta. Eu le răspund: „Da, 
copilul dumneavoastră are dreptate. Ele sunt cu siguranţă cărţi murdare, 
şi de aceea vă vor murdări. Dar ele nu au fost scrise cu intenţia de a fi 
doar pornografie. Miller a scris împotriva legalităţii. El sfâşie totul în 
bucăţi până nu mai rămâne nimic. Până şi sexul este distrus. Acest lucru 
este cu atât mai devastator, cu cât oamenii care abandonează căutarea în 
alte domenii speră să găsească sens în sexualitate.” 

Nu numai la Miller, ci şi la alţi scriitori moderni putem aprecia 
rezultatul demersului lor literar dacă urmărim cum tratează ei fata în 
cărţile lor. Partenera de joc devine ea însăşi o jucărie, şi astfel ne 
întoarcem direct la Marchizul de Sade. (Voi discuta puţin mai târziu 
despre felul cum s-a schimbat ulterior Henry Miller). 


Homosexualitatea filozofică 

Unele forme contemporane ale homosexualității au o natură 
asemănătoare, prin aceea că nu sunt doar homosexualitate, ci şi o 
expresie filozofică. Trebuie să arătăm înţelegere pentru homofilul ce se 
confruntă cu probleme reale. Dar mare parte din homosexualitatea 
modernă este o expresie a negării curente a antitezei. În acest caz, ea 
duce la ştergerea distincţiei dintre bărbat şi femeie. Astfel, bărbatul şi 
femeia ca parteneri complementari sunt distruşi. Forma aceasta de 
homosexualitate se încadrează sub linia disperării. Mare parte a gândirii 
moderne luptă împotriva oricărei antiteze şi împotriva întregii ordini a 
creaţiei lui Dumnezeu - inclusiv împotriva distincţiilor dintre bărbat şi 
femeie. Presiunea pentru unisex îşi are în mare parte rădăcinile aici. Dar 
aceasta nu este o mişcare izolată; ea face parte din duhul lumii ce 
caracterizează generaţia în mijlocul căreia trăim. De aceea, este 
imperativ necesar ca creştinii să realizeze care sunt concluziile la care se 
ajunge prin demisia tuturor absoluturilor. 

John Osborne 

În teatru, un alt domeniu al culturii generale, se cere analizată figura lui 
John Osborne (1929-1980), unul dintre Tinerii Furioşi. În multe privinţe el 
este un autor dramatic extraordinar, dar este foarte bine descris prin 
sintagma „un idealist care nu a reuşit să găsească un ideal”. lată o 
descriere foarte inspirată. Osborne a fost un om temperamental, curajos 
şi sensibil; un om gata să alerge în carul său, cu lancea pregătită, pentru 
a înfrunta marile provocări ale vieţii. El este idealist de bunăvoie, dar fără 
un ideal: un om căruia îi pasă, dar care nu a găsit nimic care să merite 
interesul lui. Întreaga lui abordare este magistral rezumată în piesa 
intitulată Martin Luther. Sub aspect istoric, piesa are slăbiciunile ei, dar 
în general redă cu o acuratețe remarcabilă prima parte a vieţii lui Luther. 
Însă momentul adevărului se impune cu mult dramatism la sfârşit. Luther 
îl are în braţe pe unul din copiii lui. Starețul vechii mănăstiri unde a slujit 
Luther vine să-l viziteze. Cei doi au o confruntare. Bătrânul îl întreabă: 
„Martin, eşti sigur că ai dreptate?” Şi, împotriva istoriei, Osborne îl face 
să răspundă: „Să sperăm că da”. Luminile se aprind, cortina cade şi piesa 
ia sfârşit. Cronicarul dramatic de la The (London) Times a înţeles mesajul. 
El a scris: „Nu-i aşa că este interesant că autorul a fost nevoit să 
introducă această ultimă replică pentru a face din ea o piesă a secolului 
al XX-lea!” 


Dylan Thomas 

Când analizăm poezia modernă ca parte a culturii noastre generale, 
descoperim aceeaşi tendinţă spre disperare. Aproape de momentul morţii 
sale, Dylan Thomas (1914-1953), a scris un poem intitulat £legy* Dar 
poemul nu a fost aranjat de el însuşi, de aceea nu putem fi foarte siguri 
de ordinea exactă a strofelor. Totuşi, probabil că ordinea dată mai jos este 
cea corectă. Acest poem este scris de un semen al nostru, de o fiinţă 
umană aparţinând generaţiei noastre. El nu este o insectă pe vârful unui 
ac cu gămălie, ci împărtăşeşte aceeaşi carne şi acelaşi sânge ca noi, dar 
este un om aflat într-o disperare reală: 


Prea mândru ca să moară, frânt şi orb a murit 
În cel mai întunecat mod, fără să întoarcă spatele, 
Un om rece, bun, viteaz în orgoliul lui îngust 


În cea mai întunecată zi, o, pentru totdeauna 
De s-ar odihni întins uşor, în sfârşit, pe cel din urmă deal 
Trecut, sub iarbă, în dragoste şi acolo să crească 


Tânăr printre turmele lungi şi niciodată să nu fie pierdut, 
Sau nemişcat în toate zilele morţii lui, deşi 
Mai presus de toate, după al mamei sale sân tânjea. 


Care era odihnă şi ţărână şi în pământul primitor 


Cea mai întunecată dreptate a morţii, oarbă şi nebinecuvântată. 
Să nu găsească nici un pic de odihnă, ci zămislit şi găsit. 

M-am rugat în camera ghemuită, lângă patul lui orb, 
În casa tăcută, cu un minut înainte de 
Lună şi noapte şi lumină. Râurile morţii 


Îi brăzdau biata mână pe care i-o tineam şi am văzut 
Prin ochii lui nevăzători până la izvoarele mării. 
(Un bătrân chinuit pe trei sferturi orb), 


Nu sunt prea mândru ca să strig că El şi numai el 
nu-mi va ieşi nicicând din minte. 
Cu toate oasele plângând, sărac în toate, numai în durere nu. 


Imaculat fiind, înspăimântat era că murea 
Urând pe Dumnezeul lui, dar ceea ce el era, era limpede: 
Un bătrân bun, viteaz în orgoliul lui mistuitor. 


A lui era mobila din casă, cărţile erau ale sale. 
Chiar copil fiind niciodată nu plânsese; 

Şi nici acum nu o făcea, decât în tainica lui rană. 
Scurgându-se din ochii lui ultima lucire am văzut. 
Aici în lumina cerului suveran 

Un bătrân orb mă însoţeşte unde merg, 


Păşind în pajiştea ochiului fiului său, 
Asupra căruia o mulţime de rele s-au abătut ca neaua. 
Murind a plâns, temându-se în cele din urmă de sfere 


Ultimul sunet, lumea dispărând fără suflare: 
Prea mândru pentru a plânge, prea fragil pentru a opri lacrimile, 
Şi prins între două nopţi, orbirea şi moartea. 


O, cea mai adâncă rană de care a trebuit să moară 

În cea mai întunecată noapte. O, a putut ascunde 
Lacrimile din ochii săi, prea mândru pentru a plânge. 
Până la moarte el nu mă va părăsi. 


La Festival Hall, în Londra, într-una din cele mai înalte galerii ale 
coridorului din spate se găseşte o statuie de bronz înfăţişându-l pe Dylan 
Thomas. Numai un mort l-ar putea privi fără compasiune. Stă acolo, în 
faţa ta, cu o ţigară în colţul gurii, până şi ţigara atârnându-i a disperare. 
Nu ajunge să luăm un astfel de om sau oricare altul, şi să-l zdrobim ca şi 
cum nu am avea nici o responsabilitate faţă de el. Ceea ce vedem aici este 
o sensibilitate care strigă în întuneric. Nu este vorba aici de o simplă 
emoție; problema nu se pune la nivelul acesta. Aceşti oameni nu au 
produs artă doar de dragul artei sau emoție doar de dragul emoţiei, ci 
prezintă un mesaj puternic provenind din propria lor concepţie despre 
lume. 

Astăzi există mai multe mijloace prin care putem ucide oamenii. 
Toate operează în aceeaşi direcţie: fără adevăr, fără moralitate. Nu este 

nevoie să mergi la galeriile de artă sau să asculţi muzică sofisticată 
pentru a fi influenţat de acest mesaj. Mijloacele de comunicare obişnuite 
ale cinematografiei şi televiziunii acţionează cât se poate de eficient. 


Cinematografia modernă, mass media şi Beatles 

De obicei împărţim programele de televiziune şi de cinema în două 
categorii - bune şi proaste. Termenul „bun” aşa cum este el folosit în 
acest context înseamnă „bun din punct de vedere tehnic” şi nu se referă 
la moralitate. Peliculele „bune” sunt cele serioase, cele realizate artistic, 
cele cu imagini bune. Cele „proaste” sunt pur şi simplu cele cu tendinţă 
evazionistă, romantice, destinate doar divertismentului. Dar dacă le 
analizăm cu atenţie, observăm că peliculele „bune” sunt de fapt cele mai 
proaste. Se prea poate că filmul escapist să fie oribil în felul lui, dar 
filmele aşa-zis „bune” au fost aproape toate produse de oameni care 
profesează filozofia modernă, conform căreia nu există nici un adevăr 
sigur şi nici o distincţie clară între bine şi rău. Acest lucru nu înseamnă 
că ei au încetat să fie oameni integri, ci doar că filmele pe care le produc 
sunt instrumente prin care-şi răspândesc crezurile. Trei producători 
extraordinari de filme moderne sunt Fellini şi Antonioni, în Italia, şi 
Bergman, în Suedia. Dintre aceştia trei, Bergman a oferit probabil cea 
mai clară expresie a disperării contemporane. El a declarat că 
succesiunea peliculelor sale este deliberată - adică totalitatea filmelor 
produse de el, şi nu fiecare film luat separat - cu scopul de a propovădui 
existenţialismul. 

Seria filmelor lui existenţialiste a dus la realizarea filmului The 
Silence, pe care însă nu îl include. Acest film a constituit o declarare a 
nihilismului absolut. În această peliculă, omul nici măcar nu are speranţa 
de a se autentifica printr-un act de voinţă. The Silence este o serie de 
secvenţe cu teme imorale şi pornografice. Camera le înregistrează pur şi 
simplu fără nici un comentariu. „Clic, clic, clic, tăiaţi!” totul se reduce la 
aceasta. Aşa este viaţa: fără interconexiuni, fără sens şi fără morală. 

Ar trebui să observăm, în trecere, că prezentarea pe care o face 
Bergman în The Silence are legătură cu „scriitori negri” americani 
(scriitori nihilişti), cu romanul antiafirmativ, care este probabil cel mai 
bine ilustrat de lucrarea Cu sânge rece a lui Truman Capote. Aceasta 
constă şi ea dintr-o serie de secvenţe fără nici un comentariu privind 
semnificaţia ori morala. 

Aceşti scriitori şi regizori au avut un impact puternic asupra mass- 
mediei, iar presiunea concepţiei monolitice despre lume a zilelor noastre 
apasă acum din toate părţile. 

Anii '60 au fost perioada a numeroase filme filozofice marcante. 
Afişele care făceau reclamă pentru Blow-Up al lui Antonioni în metroul 
londonez transmiteau fără ambiguitate mesajul peliculei: „Crimă fără 
vinovăţie; dragoste fără sens.” Este foarte posibil ca marea masă a 
oamenilor să nu intre într-un muzeu de artă sau să nu citească niciodată o 
carte serioasă. Dacă ar trebui să explici schimbarea survenită în gândirea 
modernă, s-ar putea ca ei să nici nu te înţeleagă; dar asta nu înseamnă că 
nu sunt influenţaţi de lucrurile pe care le văd şi le aud - inclusiv de 
cinematografie şi de ceea se consideră a fi programe „bune” de 
televiziune, non-escapiste. 

Nu putem găsi o exemplificare mai bună a modului în care aceste 
concepte au fost transmise maselor decât muzica „pop”, îndeosebi 
activitatea grupului Beatles. Grupul Beatles a parcurs mai multe etape, 
inclusiv aceea a abordării psihedelice a muzicii şi a folosirii drogurilor. 
Etapa psihedelică a început o dată cu discurile Revolver, Strawberry 
Fields Forever şi Penny Lane.” Această abordare a fost dezvoltată cu 
foarte mult profesionalism în discul lor Sergeant Pepper's Lonely Hearts 
Club Band," în care muzica psihedelică - cu afirmaţii directe referitoare la 
consumul de droguri - a fost prezentată în mod intenţionat ca un răspuns 
religios. Forma religioasă a fost acelaşi panteism vag care predomină în 
mare parte gândirea mistică de azi. De fapt, nu este nevoie să înţelegi 
foarte clar gândirea monolitică modernă pentru a fi influenţat de ea. 
Discul Sergeant Pepper's Lonely Hearts Club Band este un exemplu ideal 
pentru ilustrarea puterii de manipulare de care dispun noile forme de 
„artă totală”. Acest concept de artă totală măreşte puterea de infiltrare a 
mesajului, adaptând atent forma tehnică folosită la mesajul implicat. 
Această tehnică este folosită în Teatrul Absurdului, în programele de 
televiziune de tip Marshall McLuhan, în noile producţii cinematografice şi 
în noile tendinţe din arta coregrafică reprezentate de Merce 
Cunningham. Grupul Beatles a folosit această tehnică în discul Sergeant 
Pepper's Lonely Hearts Club Band făcând din întregul disc o unitate, 
astfel încât discul să fie ascultat ca un mesaj unitar, cântecele fiind ceva 
mai mult decât simple piese individuale. În acest disc, cuvintele, sintaxa, 
muzica şi aranjamentul cântecelor individuale formează o unitate cu mare 
putere de infiltrare. 

Aşa au fost anii '60, ani plini de efervescenţă. Două lucruri trebuie 
spuse în legătură cu consecinţele lor pentru anii '80. În primul rând, nu 
putem înţelege anii '80 dacă nu înţelegem cum a trecut cultura noastră 
prin aceste frământări şi exprimări conştiente în anii '60. In al doilea 
rând, cei mai mulţi oameni nu se mai gândesc acum la toate acestea, dar 
consecinţele lor se mai resimt încă în cultura noastră. 

Cultura noastră se caracterizează în mare măsură prin relativism şi, 
în cele din urmă, prin absenţa oricărei semnificaţii, iar atunci când, în 
anii '80, mulţi „aderau la sistem”, o făceau pentru că nu mai aveau nimic 
pentru care să merite să lupte. Pentru majoritatea, toate aceste 
experimente au luat sfârşit o dată cu începutul anilor 70. Este interesant 
că atunci când Sergeant Pepper's Lonely Hearts Club Band a fost pus în 
scenă (1974, Beacon Theater), nu mai avea putere de fermentatie; era 
deja ceva comun şi nostalgic - o piesă de muzeu a unor timpuri de mult 
apuse. 


CAPITOLUL. CINCI 

Factorul unificator pe scara disperării 


Linia disperării este un întreg, iar treptele descendente de pe această 
linie au o notă distinctivă şi unificatoare. O dată cu Hegel şi Kierkegaard, 
oamenii au renunţat la conceptul unui domeniu de cunoaştere raţional şi 
unificat, înlocuindu-l cu ideea unui salt al credinţei în acele domenii care 
îi disting pe oameni în umanitatea lor - în scop, dragoste, morală şi aşa 
mai departe. Acest salt al credinţei a dus iniţial la naşterea liniei 
disperării. 

Diferitele trepte ale acestei linii - filozofia, arta, muzica, teatrul şi 
aşa mai departe - se disting unele de altele în detalii, iar aceste detalii 
sunt interesante şi importante, dar într-un anume sens ele sunt doar 
accidentale. Trăsătura distinctivă a climatului intelectual şi cultural în 
secolul al XX-lea nu constă în diferenţe, ci în conceptul unificator. 
Conceptul unificator este tocmai conceptul unui domeniu de cunoaştere 
divizat. 

Nu contează dacă simbolurile folosite pentru a-l exprima aparţin 
picturii, poeziei sau teologiei. Vitale nu sunt simbolurile folosite pentru a 
exprima aceste idei (de exemplu, cuvintele filozofilor existenţialişti sau 
sunetele muzicii concrete), ci conceptul de adevăr şi metoda de a ajunge 
la el. Hotărâtor este noul mod de a vorbi despre adevăr şi de a ajunge la 
el, şi nu termenii folosiţi de disciplinele individuale pentru a exprima 
aceste idei. 

Leopold Sedar Senghor (1906-), preşedintele Senegalului, este 
probabil singurul intelectual adevărat de astăzi care conduce un guvern. 
Senghor, care şi-a făcut studiile în Franţa, a scris o carte ce reuneşte trei 
discursuri politice ţinute în faţa a trei grupuri distincte din ţara sa. Cartea 
se numeşte Despre socialismul african! Acum câţiva ani a avut 
amabilitatea să-mi trimită un exemplar cu autograf al cărţii lui. Pe lângă 
aceasta, el a mai scris şi poezie excepţională, care, din fericire, a fost 
foarte bine tradusă în engleză.? 

Am fost foarte mişcat când i-am citit discursurile. Dacă cineva s-ar fi 
ridicat în oricare din ţările apusene şi ar fi făcut aceste afirmaţii sub 
forma unor discursuri politice, foarte puţini creştini ar fi înţeles adevărata 
lor semnificaţie. Faptul că Senghor este african subliniază nevoia ca 
misionarii noştri de peste ocean să beneficieze de un nou tip de pregătire, 
căci problema comunicării în zilele noastre se extinde dincolo de 
universităţile Oxford, Sorbona, Harvard sau Institutul de Tehnologie din 
Massachusetts, spre acele locuri pe care le numim tradiţional „câmpul de 
misiune”. Problema comunicării nu se sfârşeşte la țărmurile noastre. 
Noua gândire se întâlneşte pretutindeni între oamenii educati. 

În discursurile sale despre socialismul african, Senghor a dovedit că 
înţelege foarte bine problemele moderne. El arată că metodologia care 
afectează gândirea de azi este aceeaşi de ambele părţi ale Cortinei de 
Fier. În cartea sa, el dezvoltă în detaliu trecerea de la conceptul clasic al 

logicii (A nu este non-A) la acceptarea generală a sintezei hegeliene ca 
metodologie. 

El arată just că forma de comunism promovată de Marx şi Engels 
manifesta interes faţă de om, ceea ce a contribuit mult la avântul acestei 
ideologii. Desigur, trebuie să observăm totuşi că mai târziu, dezvoltându- 
se natural din presupoziţiile sale, statul comunist a devalorizat omul. 
(Forma de comunism a lui Marx şi Engels poate fi considerată pe bună 
dreptate o erezie creştină. Dintre toate religiile lumii, doar creştinismul a 
produs un interes real faţă de om. Budismul, hinduismul sau islamul nu ar 
fi putut niciodată da naştere comunismului idealist, deoarece nu 
manifestă suficient interes pentru om). Singurul aspect al comunismului 
care a aprins cu adevărat fantezia comuniştilor idealişti a fost această 
preocupare faţă de om. Dar, aşa cum am spus mai sus, sursa interesului 
real faţă de oameni ca indivizi vine din creştinismul biblic. Ne pierdem 
cumva impactul? Este posibil ca acest lucru să se datoreze în mare 
măsură neputinței noastre de a ne comunica credinţa că omul, în 
prezenţa Dumnezeului care există, este cu adevărat minunat. Dar să ne 
întoarcem la Senghor. 

El afirmă că nu trebuie să considerăm marxismul în primul rând o 
teorie economică. Nici nu trebuie să credem că ateismul lui are o 
importanţă crucială. Cu siguranţă că este ateist, dar nu acesta este 
aspectul crucial al sistemului. Dacă vrem să înţelegem ce este marxismul 
cu adevărat, spune Senghor, trebuie să ne aducem aminte că se bazează 
pe metodologia dialectică. 

Senghor declară în continuare că el şi Senegalul nu pot accepta în 
totalitate teoria economică marxistă. Şi nu vor accepta nici ateismul ei. 
Dar se vor agăța de metodologia sa dialectică. Făcând lucrul acesta, îl vor 
urma pe Teilhard de Chardin.* Cu alte cuvinte, Senghor înţelege că nu 
există nici o diferenţă fundamentală între abordarea dialectică a lui Marx 
şi aceea a lui Teilhard de Chardin.t El este de părere că în privinţa 
metodologiei, amândoi sunt de aceeaşi parte a careului. Faptul că preotul 
iezuit foloseşte cuvântul dumnezeu, iar Marx nu îl foloseşte, nu are nici o 
importanţă, căci cuvântul în sine nu are nici o semnificaţie până când nu 
este umplut cu un conţinut. Ceea ce este într-adevăr important e că 
amândoi folosesc metodologia dialectică. 

Dacă vrem să înţelegem secolul în care trăim, trebuie să fim 
conştienţi că adevăratul duşman nu este forma exterioară pe care o ia 
dialectica. Aceasta poate fi exprimată în forme teiste sau ateiste. 
Adevăratul duşman nu este forma pe care o ia metodologia, ci însăşi 
metodologia dialectică. 


Romantismul este mort: Şansele creştinismului dacă antiteza este 
menţinută 

Intr-un anume sens, creştinul trebuie să se bucure că există atât de mulţi 
oameni care trăiesc sub linia disperării şi care îşi conştientizează poziţia. 
Creştinul trebuie să fie mulţumit că, atunci când vorbeşte cu aceşti 
oameni, nu trebuie să respingă pagină după pagină de răspunsuri 
optimiste, împotriva tuturor dovezilor, şi aceasta fără nici un temei. Căci 
creştinismul nu este romantic, ci realist. 

Creştinismul este realist deoarece afirmă că dacă nu există adevăr, 
nu există nici speranţă; şi nu poate exista adevăr, dacă nu există o bază 
adecvată pentru el. Creştinismul este pregătit să înfrunte consecinţele de 
a fi dovedit fals şi să spună împreună cu Pavel: „Dacă găsiţi trupul lui 
Cristos, discuţia s-a încheiat; să mâncăm şi să bem, căci mâine vom 
muri” Nu lasă deloc spaţiu pentru un răspuns romantic. De exemplu, în 
moralitate, creştinismul nu se uită la lumea aceasta obosită şi împovărată 
spunând că este, într-adevăr, puţin pătată, puţin ciobită, dar uşor de 
reparat. Creştinismul este realist şi spune că lumea este atinsă de rău şi 
că omul este cu adevărat vinovat în toate privinţele. Creştinismul refuză 
să spună că poţi avea speranţă pentru viitor dacă îţi bazezi speranţa pe 
dovada schimbării în bine a omenirii. Creştinul acceptă realitatea 
oamenilor cu adevărat disperaţi şi care privesc lumea în modul cel mai 
realist, atât în domeniul Fiinţei cât şi în cel al moralei. 

Creştinismul este diametral opus oricărei forme de umanism 
optimist. Dar diferă şi de nihilism, deoarece nihilismul, deşi este realist, 
nu poate da nici un diagnostic corect şi nici un tratament adecvat pentru 
propriile sale suferinţe. Creştinismul deţine un diagnostic şi o bază solidă 
pentru un răspuns. Diferenţa dintre realismul creştin şi nihilism nu stă în 
faptul că perspectiva creştină asupra lumii este romantică. Ar trebui să 
ne bucurăm că romantismul de altădată a fost distrus. în multe privinţe, 
acest lucru face ca sarcina noastră de a prezenta creştinismul omului 
modern să fie mai uşoară decât a fost pentru strămoşii noştri. 

Dar când spunem că ne bucurăm că răspunsurile romantice nu mai 
sunt suficiente şi că oameni ca Dylan Thomas au sfârşit prin a plânge nu 
înseamnă că nu trebuie să fim plini de compasiune faţă de semenii noştri. 
A trăi sub linia disperării nu înseamnă a trăi în paradis, fie el al nebunului 
sau al altuia. Într-un sens cât se poate de real acest mod de viaţă este o 
anticipare a iadului şi a realităţii ce va caracteriza viaţa de apoi. Mulţi 
oameni foarte sensibili au fost lăsaţi absolut goi în urma acestei 
distrugeri. Oare nu ar trebui să plângem şi să fim mâhniţi înaintea lui 
Dumnezeu pentru astfel de oameni? 

În această situaţie, care strigă cu atâta disperare după un remediu 
pe care doar creştinismul îl poate oferi, se pare că noi ne dovedim 
deficitari. Nu putem pune aceasta pe seama lipsei de ocazii; oamenii 
aderă deja parţial la Evanghelie, deoarece şi ei cred că omul a murit, a 
murit în sensul că nu are nici o semnificaţie. Insă doar creştinismul arată 
cauza acestei lipse de semnificaţie, şi anume că revolta lor i-a separat de 
Dumnezeul care există, aceasta fiind adevărata explicaţie a stării în care 
au ajuns. Dar noi nu ne putem folosi de ocaziile ce ni se prezintă dacă 
renunțăm, fie în gândire, fie în practică, la metodologia antitezei (şi 
anume că A este A şi A nueste non-A). Dacă un lucru este adevărat, 
opusul lui nu este adevărat; dacă un lucru este corect, opusul lui este 
greşit. 

Dacă tinerii noştri şi cei din afara Bisericii ne văd cochetând cu 
metodologia sintezei în învăţătură şi evanghelizare, în politică şi în 
instituţiile noastre, nu ne putem aştepta să câştigăm ceva de pe urma 
acestui moment unic pe care îl reprezintă moartea romantismului. Dacă 
renunţăm la conştiinţa antitezei, nu ne va mai rămâne nimic de spus. 

Mai mult, nu numai că nu vom mai avea nimic de spus, dar vom 
deveni noi înşine nimic. Creştinismul însuşi va înceta să mai existe, deşi 
poate să-şi mai păstreze forma sa instituţională exterioară. Creştinismul 
reclamă antiteza nu doar ca pe un concept abstract al adevărului, ci în 
faptul existenţei lui Dumnezeu şi în justificarea personală. Conceptul 
biblic al justificării este o antiteză personală, totală. Înainte de justificare 
am fost morţi în împărăţia întunericului. Biblia spune că în momentul în 
care Îl acceptăm pe Cristos, trecem de la moarte la viaţă. Aceasta este 
antiteza totală la nivelul individului. O dată ce începem să alunecăm în 
cealaltă metodologie - adică nu ne mai agăţăm de un absolut care poate fi 
cunoscut de omul întreg, inclusiv de ceea ce este raţional şi logic în el - 
creştinismul istoric este distrus, chiar dacă pare să mai continue o vreme. 
Când acest lucru se va întâmpla, chiar dacă nu îl vom conştientiza, el va 
purta deja semnele morţii şi în curând va deveni mai mult piesă de 
muzeu. 

Când renunţăm la mentalitatea antitezei, trecem de cealaltă parte, 
chiar dacă mai încercăm să apărăm ortodoxia sau mişcarea evanghelică. 
Dacă creştinii vor să folosească ocazia oferită de moartea romantismului, 
trebuie să readucem în mod conştient mentalitatea şi practica antitezei 
între creştini, în doctrină şi în viaţă. Trebuie să o facem prin învăţătura pe 
care o dăm şi prin exemplu, prin atitudinea noastră faţă de compromis, 
atât la nivel eclesial, cât şi la nivelul evanghelizării. Dacă nu reuşim să 
dovedim că luăm adevărul în serios în aceste aspecte care cer un preţ din 
parte noastră, vom împinge generaţia următoare în curentul relativităţii 
şi al dialecticii care ne înconjoară. 

În cele din urmă, şi cu reverenţa cuvenită, permiteţi-mi să subliniez 
că nu ajunge să avem o compasiune reală faţă de cei pierduţi din jur, ci 
trebuie să arătăm, de asemenea, multă consideraţie faţă de Dumnezeul 
nostru. Noi suntem poporul Lui, şi dacă ne lăsăm prinşi în cealaltă 
metodologie, de fapt Îl hulim, Îl discredităm şi Îl dezonorăm - căci cea 
mai măreaţă antiteză dintre toate este că Dumnezeu există, în opoziţie cu 
Dumnezeu nu există. El este Dumnezeul care există. 


SECŢIUNEA A DOUA 


Relaţia dintre noua teologie şi climatul 
intelectual 

CAPITOLUL UNU 


Pasul al cincilea: teologia 


Îndepărtarea de creştinismul biblic 

Teologia existenţială modernă îşi are originea în Kierkegaard, la fel ca şi 
existenţialismul secular. Ele sunt înrudite chiar în esenţa sistemului lor, 
care este „saltul credinţei”. Teologia vine ca ultimul pas, dar ea nu este 
deloc izolată de restul consensului cultural pe care l-am trecut în revistă. 

Există diversitate în cadrul unităţii noii teologii. De exemplu, există 
o diferenţă între neo-ortodoxie şi noul liberalism care urmează după 
Heidegger al celei de-a doua etape a gândirii sale. Standardele 
academice riguroase ne cer să fim atenţi la astfel de diferenţe. Dar dacă 
pierdem din vedere unitatea ce leagă împreună toate expresiile teologiei 
moderne, pierdem esenţa. 

În timpul Reformei, reformatorii s-au confruntat cu un sistem total. 
Ei nu au afirmat că nu există creştini în interiorul Bisericii Romano- 
Catolice, nici nu au susţinut omogenitatea învăţăturii şi accentelor puse 
de diferitele ordine romano-catolice. Dar ei au înţeles că există un sistem 
de bază, care leagă împreună toate părţile Bisericii, şi despre acest 
sistem ca sistem au spus ei că este greşit şi în opoziţie cu învăţătura 
Bibliei. 

Creştinii evanghelici de astăzi se confruntă iarăşi cu un consens 
copleşitor, cu o metodologie acceptată de teologii din toate părţile. Astfel, 
deşi putem ajunge la o oarecare înţelegere a lucrurilor (de exemplu, 
Bultmann are o exegeză bună în unele detalii) - totuşi acesta nu este locul 
pentru o judecată ambivalentă, nici pentru simplul dezacord în privinţa 
detaliilor - trebuie să conştientizăm că sistemul lor ca sistem este greşit. 

După cum Senghor a arătat că principalul factor al marxismului nu 
este nici teoria sa economică, nici ateismul său, ci metodologia sa 
dialectică, tot aşa factorul unificator al noii teologii este metodologia sa 
greşită. Deoarece concepţia sa despre adevăr este greşită, ceea ce pare a 
fi corect înseamnă adesea cu totul altceva decât conceptualizarea pe care 
o oferă creştinismul istoric prin aceeaşi expresie. Este o naivitate să se 
discute chestiunile teologice ca şi chestiuni teologice înainte de a se fi 
analizat ce înseamnă adevăr pentru cel care face afirmaţiile teologice. 

Teologia a trecut prin procesul la care a fost supusă şi filozofia, deşi 
cu câteva decenii mai târziu. Înainte de Hegel, omul raţionalist încă mai 
încerca să-şi traseze propriile cercuri, care să cuprindă întreaga viaţă. 
Apoi a survenit linia disperării. Teologia naturală a urmat îndeaproape. 
Vechii teologi liberali din Germania au început prin a accepta 
presupoziţia uniformităţii cauzelor naturale ca un sistem închis. Aşa că au 
respins tot ce era miraculos sau supranatural, inclusiv supranaturalul din 
viaţa lui Isus Cristos. Chiar şi după aceea, ei mai sperau încă să găsească 
un Isus istoric într-un mod raţional, obiectiv, academic, despărţind 
aspectele supranaturale ale vieţii lui Isus de „istoria adevărată”. 

Dar au eşuat asemenea filozofilor raţionalişti. Şi ei au fost prinşi în 
camera rotundă fără ieşire. Căutarea lui Isus cel istoric pe care au inițiat- 
o era sortită eşecului. Supranaturalul era atât de întreţesut cu restul, 
încât, dacă smulgeau tot supranaturalul, nu mai rămânea nimic din Isus! 
Dacă îndepărtau tot supranaturalul, nu mai rămânea nici Isus cel istoric; 
dacă Îl păstrau pe Isus cel istoric, rămânea şi supranaturalul. 

După eşecul acesta, mai puteau face două lucruri pentru a rămâne 
în cadrul raţionalist şi logic. Puteau să părăsească raționalismul şi să se 
întoarcă la teologia biblică a Reformei (pe care o respinseseră, pe baza 

presupoziţiilor naturaliste); sau puteau să devină nihilişti în ceea ce 
priveşte gândirea şi viaţa. Dar în loc să aleagă una din aceste alternative 
raţionale, au ales o a treia cale, cum făcuseră şi filozofii deja - o cale ce ar 
fi părut de neînchipuit oamenilor educați care i-au precedat şi care 
implica divizarea conceptului de adevăr. 

De ce a mers teologia pe urmele filozofiei în acest demers de o 
importanţă extraordinară? Din două motive: în primul rând, vechiul lor 
raţionalism optimist nu reuşise să producă un Isus credibil din punct de 
vedere istoric, o dată ce miraculosul fusese respins; în al doilea rând, 
deoarece consensul gândirii pe care o urmau cu grijă era normativ pentru 
ei, şi atunci când filozofia s-a îndreptat în această direcţie, teologia a 
urmat-o până la urmă. 

Astfel că, nu atât teologia neo-ortodoxă a fost cea care a distrus 
vechea formă de liberalism, deşi este foarte probabil ca învăţătura lui 
Karl Barth să fi fost cutremurul final care a dărâmat şubredul edificiu; el 
fusese distrus mai degrabă din interior. Să o spunem altfel - dacă Barth 
ar fi vorbit cu cincizeci de ani mai devreme, este îndoielnic că l-ar fi 
ascultat cineva. 

Neo-ortodoxia nu a adus nici un răspuns nou. Ceea ce filozofia 
existenţialistă spusese deja în limbaj secular era acum exprimat în limbaj 
teologic. Putem reprezenta lucrurile astfel: 


NONRAŢIONALUL O criză a experienţei de prim 
rang 

ŞI NONLOGICUL Credinţa ca salt optimist fără 
verificare 


sau conţinut comunicabil. 


RAŢIONALUL Scriptura este plină de greşeli - 
ŞI LOGICUL pesimism. 


Neo-ortodoxia a sărit la ceea ce eu numesc „nivelul superior” 
pentru a încerca să găsească ceva care să dea speranţă şi semnificaţie 
vieţii, deşi presupoziţiile sale ar fi adus-o în mod logic la „nivelul inferior”. 

Astfel, şi teologia a coborât sub linia disperării: 


FILOZOFIA 


KIERKEGAARD | ARTA 


KIER 
KEGAARD 
CULTURA 
GENERALĂ 
EXISTENŢIALISMUL EXISTENŢIALISMUL TEOLOGI 
SECULAR RELIGIOS 

BARTH 
EXISTENŢIALISMUL 
RELIGIOS 


Noua teologie a renunţat la speranţa de a găsi un domeniu unificat 
al cunoaşterii. De aceea, în contrast cu teologia biblică şi cea reformată, 
ea este antiteologie. 

Privind lucrurile în felul acesta, este o naivitate să studiem noua 
teologie ca şi cum ar constitui un obiect de studiu autonom. Cu câţiva ani 
în urmă, am vorbit într-unui din seminariile cu cea mai solidă doctrină 
biblică din lume. Am început prin a spune că, dacă teologii noştri 
americani ar fi înţeles ce s-a întâmplat la Armory Show, New York, în 
1913, atunci când arta modernă a fost expusă pentru prima dată în 
Statele Unite, probabil că marile denominaţiuni din America nu ar fi fost 
cucerite de liberali în anii '30. La vremea aceea, orientările care aveau să 
se manifeste mult mai târziu în teologie erau deja prefigurate în artă. 
Acesta este motivul pentru care, ceva mai devreme în această carte, am 
prezentat anul 1913 ca pe o dată foarte importantă. Dacă creştinii ar fi 
înţeles mesajul artei de la Armory Show, aceasta ar fi fost o ocazie 
extraordinară ca ei să treacă în faţă, în loc să rămână în urmă. Şi teologia 
conservatoare nu a recuperat nici până azi terenul pierdut. Este încă mult 
prea provincială, prea izolată de gândirea culturală generală. 

Karl Barth a fost, în teologie, calea de acces pe linia disperării. El a 
continuat să susţină până în ziua morţii sale teoriile criticii superioare 
(negative) pe care le-au susţinut şi liberalii, încercând în acelaşi timp să 
evite, printr-un salt, cele două alternative raţionale -întoarcerea la 
perspectiva istorică asupra Scripturii sau acceptarea pesimismului. După 
prima ediţie a Comentariului asupra Epistolei către Romani, el nu şi-a mai 
recunoscut îndatorarea faţă de Kierkegaard. Totuşi, întrucât credea încă 
în teoriile criticii superioare, „saltul” a continuat să fie baza răspunsurilor 
sale optimiste. În anii care au urmat, când urmaşii săi i-au dus mai 
departe concepţiile, el s-a dezis de extensiunile la care au ajuns ei în 
urma unei abordări consecvente. Dar aşa cum Kierkegaard, cu saltul său, 
a deschis uşa pentru existenţialism în general, Karl Barth a deschis uşa 
pentru saltul existențialist în teologie. Ca şi în alte discipline, problema 
principală o constituie şi aici schimbarea în domeniul epistemologiei. 

Barth a fost urmat apoi de mulţi alţii, oameni ca Reinhold Niebhur 
şi Paul Tillich. între ei pot exista diferenţe de detaliu, dar lupta lor este 
aceeaşi - este lupta omului modern care a renunţat la un domeniu 
unificat al cunoaşterii. In ceea ce îi priveşte pe teologi, ei au despărţit 
adevărul religios de contactul cu ştiinţa, pe de o parte, şi, pe de altă 
parte, de contactul cu istoria. Noul lor sistem nu este deschis verificării; 
el trebuie pur şi simplu crezut. 

Astfel, deşi poziţia noii teologii se bazează pe o concepţie „liberală” 
despre Scriptură, adevărata ei problemă nu este acum doar perspectiva 
asupra Scripturii, ci şi perspectiva divizată asupra adevărului. 

CAPITOLUL DOI 


Misticismul modern: disperarea dincolo de 
disperare 


Disperarea omului modern ia multe forme. Este o disperare în 
profunzime, în sensul că tinde să folosească formulări şi forme care par 
să promită speranţă, dar prin natura situaţiei duc la o disperare şi mai 
adâncă. 

Nihilismul modern este cea mai simplă formă de disperare. Acesta 
se vede lămurit, de exemplu, în pictura lui Gauguin Ce? De unde? 
Incotro? şi în musique concrete. Nihilismul acceptă concluzia că totul 
este fără sens şi haotic. 

Al doilea nivel al disperării este acceptarea dihotomiei despre care 
am discutat: 


O SPERANŢĂ OPTIMISTĂ OARBĂ PRIVIND SEMNIFICAȚIA, 
BAZATA PE UN SALT NONRAŢIONAL AL CREDINȚEI 


RAŢIONALUL. ŞI LOGICUL CARE NU OFERĂ NICI O SEMNIFICAŢIE 


Pentru a simţi întreaga forţă a acestei disperări profunde, nu 
trebuie să uităm că partea de „sus” şi cea de „jos” a acestei dihotomii 
sunt separate în două compartimente absolut etanşe. Nu există nici o 
legătură între ele. Partea de jos nu are nici o legătură cu semnificația; 
partea de sus nu are nici o legătură cu raţiunea. Renunţând la 

metodologia antitezei (dacă un lucru este adevărat, opusul lui nu este 
adevărat), omul raţionalist a fost constrâns să accepte un concept divizat 
al cunoaşterii şi, în consecinţă, o monstruoasă antiteză totală între 
raționalitate şi semnificaţie. 7 

În partea rațională, de jos, omul nu este decât o maşină. În partea 
nonraţională, de sus, el este mai puţin decât o „umbra” grecească. 
Filmele Last Year in Marienbad, Juliet of the Spirits şi Blow-Up pun în 
lumină în mod manifest acest ultim aspect arătând că, în partea de sus, 
omul este fără categorii. 

Dihotomia aceasta vine ca un răspuns la disperarea nihilismului 
pur; dar ea este de fapt o formă şi mai profundă de disperare. Ea 
înseamnă atât că omul a divizat orice concept unificat al cunoaşterii, cât 
şi că - şi asta este cel mai rău - şi-a divizat propria unitate, deoarece 
raționalitatea este parte a fiecărui om. Individul nu poate să comunice 
nici măcar cu sine însuşi, în propria lui gândire, altfel decât pe baza 
antitezei. El gândeşte: „O iubesc” sau „Florile din pomul acela sunt 
frumoase”, dar aceste cuvinte sunt un amestec fără sens, dacă nu stau în 
antiteză cu posibilităţile ca lui să nu îi placă de ea sau ca florile să fie 
urâte. În practică, aceasta înseamnă că omul nu poate respinge în 
totalitate metodologia antitezei, indiferent cât de mult ar fi împins de 
propriul sistem în această direcţie, decât printr-o alienare totală de sine, 
provocată de o formă oarecare de cădere nervoasă. 

Prin urmare, cei care au sprijinit dihotomia modernă între rațiune şi 
semnificaţie nu au fost în stare să trăiască cu ea. Jean-Paul Sartre a 
polemizat cu Camus, deoarece credea că acesta din urmă nu este 
consecvent cu presupoziţiile lor de bază. Adevărat, dar nici Sartre nu a 
fost consecvent atunci când a semnat Manifestul algerian. Când a făcut 
lucrul acesta, nu a făcut-o doar pentru a-şi autentifica existenţa printr-un 
act neutru al voinţei (ca în ilustraţia cu femeia bătrână despre care am 
vorbit când ne-am referit la Sartre în capitolul 2 al Secţiunii întâi), 
deoarece atunci ar fi fost tot una dacă ar fi făcut contrariul. A făcut-o mai 
degrabă pentru că a adoptat deliberat o atitudine morală şi a declarat că 
războiul algerian este un război nedrept şi josnic. Poziţia politică de 
stânga pe care a adoptat-o din considerente morale este o altă ilustrație a 
aceleiaşi inconsecvenţe. 

Din momentul în care Sartre a semnat Manifestul algerian, el a fost 
privit de mulţi existenţialişti seculari ca un apostat şi a pierdut locul de 
lider al avangardei. 

Ceea ce a fost adevărat cu privire la Camus şi Sartre - că nu au 
putut trăi cu concluziile sistemului lor - a fost adevărat cu privire la toţi 
oamenii situaţi pe oricare din treptele liniei disperării, în filozofie, artă, 
muzică sau literatură. Neputinţa de a se menţine în integritatea onestă a 
disperării lor la oricare din aceste niveluri (cel al nihilismului sau cel al 
dihotomiei totale dintre rațiune şi lipsa semnificației) a făcut ca gândirea 
modernă să treacă la un nou stadiu, la un al treilea nivel al disperării, 
acela al misticismului, unde nu există nimic. 


Teologia şi misticismul semantic 


La prima vedere, neo-ortodoxia pare să aibă un avantaj faţă de 
existenţialismul secular. Pare să aibă mai multă substanţă în expresiile 

sale optimiste în comparaţie cu echivalentul său secular. Aşa cum am 
văzut, una din dificultăţile cu care se confruntă orice experienţă finală 
este că nimeni nu a găsit încă o cale de a comunica această experienţă - 
nici măcar sieşi. Dar noua teologie foloseşte anumiţi termeni religioşi ce 
conţin o anumită conotaţie a personalului şi semnificației pentru cei care 
îi aud. În realitate, însă, nu se ajunge la o comunicare adevărată, ci se 
lasă doar iluzia comunicării, tocmai prin folosirea unor cuvinte bogate în 
conotaţii. Exprimarea experienţei existenţiale inexprimabile în cuvinte cu 
conotaţie religioasă dă iluzia comunicării. 

Carl Gustav Jung (1875-1961) vorbeşte despre inconştientul colectiv 
care se iveşte din rasă ca întreg. Dar cred că greşeşte în gândirea lui, 
îndeosebi în ceea ce priveşte originea evolutivă pe care i-o atribuie. Şi 
totuşi, în cultură există o anumită memorie care este continuată în 
limbajul ei. Sunt de părere că o astfel de memorie legată de limbaj 
explică mai bine ceea ce Jung numeşte inconştientul colectiv.! 


Folosirea cuvintelor şi a simbolurilor 

Fiecare cuvânt are două părţi. Există definiţia de dicţionar şi există 
conotaţia. Cuvintele pot fi sinonimice în definiţie, dar cu conotaţii complet 
diferite. De aceea, descoperim că atunci când este folosit un simbol cum 
este crucea, fie în scris, fie în pictură, în mintea oamenilor crescuţi într-o 
cultură creştină se stârneşte o anumită conotaţie chiar dacă au respins 


creştinismul. (Desigur, această folosire a cuvintelor nu se aplică doar 
simbolurilor creştinismului, ci şi celor ale altor religii.) Astfel, când noua 
teologie foloseşte astfel de cuvinte fără a le defini, se creează iluzia 
semnificației, utilă pragmatic pentru stârnirea unor motivații adânci. 

Aceasta transcende emoția. Se creează iluzia comunicării şi a 
conținutului, astfel că atunci când un cuvânt este folosit într-un mod 
deliberat nedefinit, ascultătorul „crede” că ştie ce înseamnă. Folosirea 
cuvântului panteism este în acest sens un bun exemplu. Deşi se referă de 
fapt la ceva absolut impersonal, cuvântul teism din componenţa sa 
declanşează un răspuns de acceptare, aceasta deoarece teismul conţine 
nuanţe personale. Să presupunem că l-am înlocui cu cuvântul pan- 
totalitate (ceea ce de fapt înseamnă el cu adevărat). Reacţia noastră ar fi 
total diferită. 

De asemenea, este important să observăm că noua teologie a 
încercat să se folosească de prestigiul care însoţeşte cuvântul simbol în 
lumea ştiinţifică, dar cu o concepţie complet schimbată despre simbol. În 
ştiinţă, folosirea simbolului are valoare, deoarece este bine definit cel 
puţin pentru două persoane, pentru cel care îl foloseşte şi măcar pentru 
încă cineva. Se spune că atunci când Einstein şi-a prezentat pentru prima 
dată teoria relativităţii, doar trei sau patru oameni din lume ar fi înţeles-o 
la prima vedere. Dar nu ar fi scris-o niciodată în forma în care a scris-o, 
dacă nici măcar aceşti trei sau patru nu ar fi putut să o priceapă ca pe o 
comunicare bine definită a unui conţinut. Astfel că simbolul ştiinţific a 
devenit o unealtă importantă pentru scrierea cu multă acuratețe a unora 
formule tot mai lungi. Cu alte cuvinte, valoarea simbolului este în funcţie 
de precizia definiţiei sale. 

Dar noua teologie foloseşte simbolul exact revers. Singurul lucru pe 
care îl au în comun uzajul ştiinţific şi cel teologic este cuvântul simbol. 
Pentru noua teologie utilitatea unui simbol este direct proporțională cu 
obscuritatea lui. Există conotaţie, ca în cuvântul dumnezeu, dar nu există 
definiţie. Secretul puterii neo-ortodoxiei stă în faptul că aceste simboluri 
religioase ce conotează personalul lasă iluzia semnificației şi, în 
consecinţă, neo-ortodoxia pare să fie mai optimistă decât existenţialismul 
secular. Nu există exemplu mai clar în acest sens decât expresia lui 
Tillich: „Dumnezeu dincolo de Dumnezeu.” 

La primul contact, acest concept dă senzaţia spiritualităţii. „Nu cer 
răspunsuri, pur şi simplu cred.” Un atare enunţ sună spiritual şi înşeală 
pe mulţi oameni buni. Adesea aceştia sunt tineri şi tinere care se 
mulţumesc doar să repete frazeologia status quo-ului intelectual sau 
spiritual. Ei sunt pe bună dreptate nesatisfăcuţi de o ortodoxie anostă, 
imprecisă şi introvertită, dedicată doar aplatizării binecunoscutelor 
clişee. Noua teologie sună spiritual şi vibrant, iar ei sunt prinşi în 
capcană. Însă preţul pe care îl plătesc pentru ceea ce pare a fi spiritual 
este mare, căci a opera la nivelul superior folosind termeni religioşi 
nedefiniţi înseamnă a nu cunoaşte şi a nu funcţiona la nivelul întregului 
om. Răspunsul nu constă în a le cere acestor oameni să se întoarcă la 
sărăcia status guo-ului, ci la o ortodoxie vie care este preocupată de 
întregul om, inclusiv de partea lui raţională şi intelectuală, în relaţia lui 
cu Dumnezeu. 

Ori de câte ori oamenii spun că sunt în căutarea unei realităţi 
superioare, trebuie să le arătăm imediat realitatea adevăratului 
creştinism. Acesta este real deoarece este interesat de Dumnezeu care 
există şi care S-a comunicat pe Sine, nu doar de folosirea simbolului 
dumnezeu sau cristos, care sună spiritual dar nu este aşa. Oamenii care 
doar folosesc simbolul ar trebui să fie pesimişti, căci simplul cuvânt 
dumnezeu sau ideea de dumnezeu nu reprezintă o bază suficientă pentru 
optimismul pe care îl afişează. 

Raţional vorbind, noii teologi sunt într-o poziţie similară cu a lui 
Pierre Schaeffer şi musique concrete a sa. Dar este ca şi cum ni s-ar cere 
ca, printr-un salt al credinţei, să ascultăm musique concrete ca şi cum ar 
fi acelaşi lucru cu unitatea şi diversitatea lui J.S. Bach. Acesta este genul 
de „credinţă” pe care o cere noua teologie. Saltul optimist este o 
necesitate, deoarece omul este creat după chipul lui Dumnezeu, 
indiferent ce spune el despre sine, şi astfel stând lucrurile, el nu poate să 
trăiască în nesemnificaţie. Saltul noii teologii se face în dauna unor 
termeni religioşi, deci personali, care conotează personalul, semnificaţia 
şi comunicarea. El nu este mai mult decât un salt în nedefinit, în irațional 
şi în misticism semantic. 

Noua teologie nu este unică nici măcar în această privinţă. Există 
multe paralele seculare de folosire a unor cuvinte conotative, toate în 
efortul de a alina disperarea cauzată de pierderea scopului şi 
semnificației raţionale. Vom urmări acum câteva exemple din diferite 
discipline. 


Originile misticismului semantic - Leonardo da Vinci 

Cea mai bună modalitate de a înţelege în ce fel a fost forţat omul modern, 
adesea împotriva înclinaţiei sale naturale, la diferitele niveluri de 
disperare pe care a încercat să o ostoiască folosind cuvinte bogat 
conotative la nivelul superior, este să ne uităm la unul dintre cei mai 
strălucitori oameni ai Renaşterii, Leonardo da Vinci (1452-1519). 

Leonardo a murit când Reforma abia începea. Francisc I, regele 
care 1-a adus în Franţa, unde a şi murit, este regele căruia Jean Calvin i-a 
dedicat învățătura sa. Ca umanist renascentist, răspunsul pe care 1-a dat 
Leonardo vieţii a fost într-un contrast absolut cu răspunsul dat de 
reformatori. 

Reforma a dat naştere unei culturi specifice, îndeosebi în nordul 
Europei, iar elementele umaniste ale Renaşterii (al cărei purtător de 
cuvânt a fost Leonardo) au dus până la urmă la disperarea omului 
modern, care distruge acum această cultură. Ascultaţi ce are de spus 
despre Leonardo Giovanni Gentile, cunoscut până la moartea lui ca cel 
mai mare filozof modern al Italiei: 


Unitatea interioară iluminează fantezia; iar intelectul vine să 
rupă această unitate în multiplicitatea  nesfârşită a 
aparenţelor raţionale. Drept urmare, suferinţa şi tragedia 
interioară a acestui om universal, împărţit între lumile lui 
ireconciliabile, lasă în minte un dor infinit, alcătuit din regret 
şi tristeţe. Este dorul după un Leonardo diferit de cum era el 
în realitate, un Leonardo care să se fi putut aduna în fiecare 
fază şi să rămână complet închis fie în fantezia lui, fie în 
inteligenţa lui.? 


lată ce spune Gentile de fapt - că Leonardo, primul matematician 
adevărat în sensul modern al cuvântului, a înţeles bine problema cu care 
se luptă acum omul modern. El a înţeles că dacă omul porneşte doar de la 
sine şi îşi croieşte drum logic şi raţional prin matematici, nu va ajunge 
niciodată la universal, ci doar la particularii şi la mecanică. Problema 
poate fi formulată astfel: cum poate omul finit să dea naştere unei unităţi 
care să acopere aceste particularii? Şi dacă nu poate, cum pot aceste 
particularii să aibă unitate şi sens pentru el? 

Leonardo era un neoplatonician adept al lui Ficino şi a încercat să 
rezolve această dilemă pe pânzele sale, pictând sufletul. Cuvântul suflet 
nu se referă aici la ceea ce înţelege creştinismul prin suflet, ci la 
universal. Astfel, de exemplu, el a crezut că poate schiţa, ca pictor, 
bebeluşul universal, care să acopere particulariile tuturor bebelugşilor. 
Dar nu a reuşit niciodată lucrul acesta, aşa cum nu a reuşit nici Picasso 
pictându-şi abstractizările. Dar între cei doi există o diferenţă mare. 
Leonardo nu a fost un om modern, şi de aceea nu a putut accepta soluţia 
iraţională a omului modern. Aşa că Leonardo a murit în deznădejde, căci 
nu a renunţat niciodată la speranţa de a găsi un domeniu unificat al 
cunoaşterii, care să includă atât universalul cât şi particularul, atât 
matematica cât şi sensul. Dacă ar fi fost dispus să accepte o dihotomie 
iraţională, asemenea celor care au dus mai departe gândirea lui 
Kierkegaard, s-ar fi putut simţi uşurat. Dar pentru el acest răspuns ar fi 

fost imposibil; oamenii din zilele lui, chiar dacă erau umanişti, nu ar fi 
acceptat niciodată o astfel de soluţie iraţională. 

Prin urmare, există o linie neîntreruptă de la umanismul Renaşterii 
la filozofia modernă, dar pe parcursul acesteia omul modern a acceptat 
„saltul” pe care filozofii trecutului nu l-ar fi acceptat niciodată şi a 
pătruns în trei domenii ale disperării: (1) nihilismul pur; (2) acceptarea 
dihotomiei absolute; (3) un misticism semantic, bazat pe cuvinte 
conotative. 

Acest misticism nou nu se aşteaptă să găsească un domeniu unificat 
al cunoaşterii. El a concluzionat categoric că situaţia contradictorie prin 
care sensul şi adevărata raționalitate (nivelul superior şi cel inferior) sunt 
irevocabil despărțite, e intrinsecă naturii universului. Pe de altă parte, 
vechiul romantism nu a renunţat niciodată la glorificarea unei unităţi 
raţionale între nivelul superior şi cel inferior. Aceasta este diferenţa 
fundamentală dintre cele două curente. 


Natura şi harul 
Aceeaşi diferenţă există între noul misticism şi vechea formulare a naturii 
şi harului. 

După Toma d'Aquino (1227-1274), oamenii au căutat multă vreme 
relaţia şi unitatea posibilă dintre natură şi har. înainte de el, accentul 
gânditorilor bizantini cădea în întregime pe lucrurile cereşti, în timp ce 
după el, în urma insistenţei lui d'Aquino asupra lui Aristotel, natura a 
devenit şi ea importantă. Acest fapt şi-a găsit expresia în picturile lui 
Cimabue (1240-1302) şi Giotto (1267-1337) şi în poezia lui Dante (1265- 
1321), Boccaccio (1313-1375) şi Petrarca (1304-1374). La vremea când 
Renaşterea a ajuns la maturitate în Europa, natura copleşise deja în 
întregime harul. Putem reprezenta gândirea lor în felul următor: 


HARUL, nivelul superior: Dumnezeu Creatorul; Cerul şi 
lucrurile cereşti, 


nevăzutul şi influenţa lui pe pământ; 
sufletul 
omului; unitatea. 


NATURA, nivelul inferior: Creaţia; pământul şi lucrurile 
pământeşti; 
vizibilul (natura + omul) şi ceea ce 
face acesta pe 
pământ; trupul omului; diversitatea. 


La prima vedere, aceasta pare să se asemene cu dihotomia modernă: 


NONRAŢIONALUL ŞI NONLOGICUL 


RAŢIONALUL ŞI LOGICUL 

Dar diferenţa dintre aceste două concepte este la fel de 
fundamentală ca şi diferenţa dintre calitativ şi cantitativ. 

Lupta pentru natură şi har a fost lupta de a le găsi un sens 
împreună, filozofii aspirând întotdeauna la o unificare a celor două pe 
baza raţiunii. (Trebuie să adăugăm în trecere că această problemă a 
harului şi a naturii poate fi rezolvată doar pe baza sistemului biblic şi că 
aceşti oameni au eşuat din cauză că au căutat să dea un răspuns 
raţionalist sau umanist.) Dar omul modern a renunţat la speranţa de a 
găsi un răspuns unificat la problema naturii şi harului. De aceea el o 
descrie într-un mod diferit, disperarea fiind registrul de fond al formulării 
lui.* Acum omul modern o formulează astfel: 


CREDINŢĂ FĂRĂ CONŢINUT (FĂRĂ RAŢIONALITATE) 


RAŢIONALITATE (FĂRĂ SENS) 


Dacă înţelegem în profunzime această diferenţă, înţelegem cât de 
adâncă este disperarea omului modern. Noua teologie şi noul misticism 
nu sunt nimic altceva decât o credinţă contrară raţionalităţii, lipsită de 
conţinut şi incapabilă de comunicare substanţială. O poţi „mărturisi”, dar 
nu o poţi discuta. Raţionalitatea şi credinţa nu au punct de contact între 
ele. 

Să modificăm acum puţin linia orizontală şi să o considerăm linie 
antropologică. Dedesubtul acestei linii se află sfera omului. Tot ce are 
noua teologie deasupra liniei este acel philosophic other un infinit 
metafizic, care este necunoscut şi de necunoscut. După cum urmează: 


DUMNEZEU EGAL CU AŞA-ZISUL „PHILOSOPHIC OTHER", 
NEUNOSCUT ŞI DE NECUNOSCUT 


CUVÂNTUL DUMNEZEU NEDEFINIT 


Noua teologie este cu totul sub linia antropologiei. Ea nu ştie nimic 
despre faptul că omul a fost creat după chipul lui Dumnezeu, nici despre 
adevărata revelare de Sine a lui Dumnezeu în Scripturi. 

Este important de observat aici că, deşi pentru noua teologie nimic 
din ce se află deasupra liniei nu poate fi cunoscut, ea continuă totuşi să 
folosească cuvântul dumnezeu. 

Probabil cel mai bun mod de a descrie acest concept al teologiei 
moderne este să afirmăm că avem de-a face cu credinţa în credinţă, mai 
degrabă decât cu o credinţă direcţionată spre un obiect care există cu 
adevărat. în urmă cu câţiva ani am conferenţiat la o serie de universităţi 
pe tema: „Credinţă vs. Credinţă”, referindu-mă tocmai la contrastul 
dintre credinţa creştină şi credinţa modernă. Se foloseşte acelaşi cuvânt, 
credință, dar cu sensuri opuse. Omul modern nu poate vorbi despre 

obiectul credinţei sale, ci doar despre credinţa în sine. Astfel, el poate 
discuta despre existenţa credinţei sale şi despre „dimensiunea” ei, 
existând împotriva oricărei raţiuni, dar nimic mai mult. Credinţa omului 
modern se îndreaptă spre interioritate. 

În creştinism, valoarea credinţei este dată de obiectul spre care se 
îndreaptă. Ea priveşte în afară spre Dumnezeul care există şi spre Cristos 
care a murit pe cruce în istorie, o dată pentru totdeauna, a încheiat 
lucrarea de ispăşire şi în a treia zi a înviat în spaţiu şi timp. Acest lucru 
face credinţa creştină deschisă discuţiei şi verificării. 

Pe de altă parte, în noua teologie credinţa este introvertită, 
deoarece nu are un obiect anume, şi predicarea kerygmei este infailibilă, 
de vreme ce nu este deschisă unei discuţii raţionale. După părerea mea, 
aceasta implică o disperare şi o întunecime chiar mai mare decât a 
sinucigaşilor moderni. 


CAPITOLUL TREI 


Misticismul modern în acţiune: arta şi 
limbajul 


Tensiunea fiinţării ca om 

Omul modern este supus unei presiuni reale, deoarece nimeni nu poate 
trăi liniştit în zona disperării. Creştinul ştie că acest lucru se datorează 
faptului că omul a fost creat după chipul lui Dumnezeu şi, cu toate că 
omul este căzut şi despărţit de Dumnezeu prin vina lui reală, el nu a 

devenit totuşi o maşină. Căderea omului nu duce la maşinism, ci la starea 
de om căzut. Prin urmare, atunci când simt această disperare totală, 
oamenii sunt supuşi unei presiuni titanice, aceea de a se împotrivi 
îndelungatei istorii a gândirii raţionale, acceptând o dihotomie, iar mai 
târziu un misticism care dă iluzia unităţii cu întregul. 

Imi amintesc că acum câţiva ani mă aflam în Lyons' Corner House, 
lângă Marble Arch în Londra, şi discutam cu un tânăr fizician deosebit de 
inteligent. L-am întrebat ce mai lucrează şi mi-a vorbit despre o idee nouă 
care, credea el, va rezolva problema lui Einstein privind 
electromagnetismul şi gravitația. Conversaţia noastră i-a stârnit 
entuziasmul, deoarece ştiam destule pe această temă pentru a-l stimula, 
şi s-a avântat departe în gândurile lui. Dar i-am atras atenţia, spunând: 
„Posibilitatea ca universul material să se reducă în cele din urmă la nişte 
particule ce se mişcă într-un vârtej, în direcţii opuse, nu ar constitui o 
problemă pentru creştinul care-şi cunoaşte identitatea, dar cum rămâne 
cu colegii tăi naturalişti? Ce se întâmplă cu ei când se întorc seara acasă, 
la soțiile şi familiile lor?” 

S-a oprit pentru un moment şi apoi a spus: „O, dr. Schaeffer, pur şi 
simplu trebuie să trăiască într-o dihotomie.” 

„Umanitatea” omului însăşi refuză să trăiască în logica poziţiei în 
care 1-a adus umanismul şi raționalismul lui. Una este să spun că sunt 
doar o maşină; dar cu totul altceva este a trăi consecvent, ca şi cum acest 
lucru ar fi adevărat. 

Imi aduc aminte, de asemenea, de o noapte în care traversam 
Mediterana de la Lisabona la Genova. Era o noapte frumoasă. La bordul 
vasului am întâlnit un tânăr constructor de staţii radio în Africa de Nord 
şi în Europa, care lucra pentru o mare companie americană. Era ateu şi 
când a aflat că sunt pastor a anticipat o seară distractivă, aşa că a intrat 
în discuţie cu mine. Dar lucrurile nu au mers chiar aşa uşor pentru el. 
Conversaţia noastră mi-a dovedit că înţelegea implicaţiile poziţiei sale şi 
că încerca să fie consecvent în privinţa lor. După aproximativ o oră am 
văzut că dorea să încheie discuţia, aşa că am subliniat o ultimă idee pe 
care speram că nu o va uita niciodată - nu pentru că îl uram, ci pentru că 
tineam la el ca fiinţă umană asemenea mie. Era însoţit de micuța şi 
drăgălaşa lui soţie, care era evreică. Aceasta era foarte frumoasă şi plină 
de viaţă, şi era foarte uşor de văzut, din atenţia pe care i-o acorda, că o 
iubeşte cu adevărat. 

Pe când se pregăteau să intre în cabina lor, în peisajul romantic al 
apelor Mediteranei peste care strălucea o lună plină, i-am spus în cele din 
urmă: „Când o îmbrăţişezi seara pe soţia ta, poţi fi sigur că ea este 
reală?” 

Nu mi-a plăcut să îi fac lucrul acesta, dar am făcut-o ştiind că era 
un om care înţelege cu adevărat implicaţiile întrebării şi că nu o va uita. 
S-a întors şi s-a uitat la mine cu nişte ochi ce semănau cu ai unei vulpi 
prinse în cursă, şi mi-a strigat: „Nu, nu sunt întotdeauna sigur că este 
reală” şi a intrat în cabina lui. Sunt sigur că i-am stricat ultima noapte pe 
Mediterana şi mi-a părut rău s-o fac. Dar mă rog ca atât timp cât trăieşte 
să nu uite că atunci când sistemul lui se opune creştinismul biblic, acesta 
nu poate rezista - nu într-un punct abstract, ci chiar în miezul umanității 
lui, în realitatea iubirii. 

Într-un mod diferit şi totuşi asemănător, aceasta este adevărat şi 
pentru un om ca Bernard Berenson (1865-1959). În timpul vieţii sale, era 
cel mai mare expert în arta Renaşterii. A absolvit la Harvard, dar şi-a trăit 
cea mai mare parte a vieţii la Florenţa. Era considerat o asemenea 
autoritate în domeniu, încât atunci când data şi evalua un tablou, 
expertiza lui era acceptată de regulă ca hotărâtoare. Era un om cu 
adevărat „modern” şi accepta amoralitatea sexuală. De aceea, a luat-o pe 
Mary Costelloe (sora eseistului american Logan Pearsall Smith) de lângă 
soţul ei, a trăit cu ea timp de câţiva ani până când acesta din urmă a 
murit (căsătoria celor doi fusese încheiată în Biserica Romano-Catolică, 
astfel că varianta divorţului era exclusă) şi în final s-a căsătorit cu ea. Dar 
când s-a căsătorit cu ea, au încheiat o înţelegere prin care amândoi erau 
liberi să aibă aventuri extraconjugale şi amândoi au profitat de această 
înţelegere de multe ori. Au trăit în felul acesta timp de 45 de ani. Când 
cineva îl mustra pe Berenson, acesta răspundea simplu: „Uiţi de baza 
animalică a naturii noastre.” Astfel, a fost gata să accepte în viaţa lui 
intimă o situaţie total animalică. 

În contrast cu aceasta, însă, el exprima o opinie complet diferită 
când era vorba de adevărata lui dragoste şi de adevăratul său punct de 
integrare - arta renascentistă. „Bernard Berenson considera că, în 
general, portretele moderne nu se bazează pe vedere, pe observaţie, ci pe 
exasperare şi pe ipoteza preconcepută că murdarul, sordidul, violentul, 
bestialul, diformul, pe scurt... viaţa josnică reprezintă singura realitate!”! 
În domeniul moralității sexuale, era gata să rămână consecvent cu 
concepţia lui despre viaţă, pe care o considera animalică. Dar în domeniul 
care devenise pentru el tentativa lui de a găsi un punct integrator, acela 
al artei, era gata să spună să îi displace arta modernă pentru că este 
animalică! Nici un om ca Berenson nu poate trăi cu sistemul lui. Orice om 
cu adevărat modern este forţat să accepte un anumit salt, în teorie sau în 
practică, deoarece presiunea propriei sale umanităţi i-o cere. Poate spune 
orice în legătură cu ceea ce este; dar indiferent ce ar spune despre sine, 
el rămâne totuşi om. 

Aceste salturi, făcute în disperare ca acte ale credinţei oarbe, sunt 
complet diferite de credinţa creştinismului istoric. Pe baza creştinismului 
biblic se pot duce discuţii şi efectua analize raţionale, deoarece acesta 
este fixat în realitatea istoriei. Când Pavel a fost întrebat dacă Isus a 
înviat din morţi, răspunsul său a fost absolut nereligios, în accepțiunea pe 
care termenul a primit-o în secolul al XX-lea. El a spus: „Există aproape 
500 de martori vii; mergeţi şi întrebaţi-i pe ei!”? O astfel de convingere 
implică omul în totalitatea lui, inclusiv raţiunea lui; ea nu pretinde 
credinţa într-un vacuum. După criteriile de înţelegere a religiei impuse de 
secolul al XX-lea, Biblia este o carte nereligioasă. 


Misticismul în artă - Paul Klee şi Salvador Dali 

Într-una din scrierile lui, Paul Klee (1879-1940) vorbeşte despre unele din 
tablourile lui ca şi cum acestea ar fi un fel de tăblițe Ouija artistice. (O 
tăbliță Ouija este o planşă mică, folosită de spiritişti, pe care cei prezenţi 
îşi aşează mâinile punând întrebări. Se presupune că spiritele mişcă 
tăbliţa, răspunzând astfel întrebărilor.) 

Paul Klee şi alţii ca el folosesc arta ca pe o tăbliță Ouija; nu din 
pricină că ar crede în existenţa unor spirite care să vorbească, ci pentru 
că speră că universul va răzbate până la noi, producând un fel de scriere 
automatică, de această dată în pictură. Scrierea este automatică fiindcă 
nu există, din câte se poate cunoaşte, cineva care să scrie, dar ne putem 
aştepta ca universul să ne vorbească. 

Klee nu s-a mulţumit doar să picteze şi să deseneze, ci a şi 
teoretizat pe marginea lucrărilor lui, pentru a explica ce face. lată ce 
spune el în eseul „Confesiune creatoare”*: „Oamenii obişnuiau să 
reproducă lucrurile văzute pe pământ - lucruri pe care le-au văzut ori ar 
fi vrut să le vadă cu plăcere. Astăzi realitatea obiectelor văzute este 
revelată şi există convingerea că, în relaţie cu universul, vizibilul este 
doar un caz izolat şi că există şi alte adevăruri latente, acestea fiind 
majoritare.” El merge mai departe şi foloseşte expresia: „polifonie 
plastică”, prin care înţelege „elementele şi regruparea lor”. Pentru Klee, 
termenul elemente este unul tehnic. El a definit acest termen în eseul său 
drept „punctele, energia liniei, suprafaţa şi spaţiul.” In continuare, el 
spune: „Dar ele [elementele] nu reprezintă artă în cea mai înaltă formă. 
În cea mai înaltă formă, dincolo de ambiguitate, există un ultim mister, şi 
acolo lumina intelectului piere în mod lamentabil.” Deci şi el acceptă să 
se plaseze în dihotomie. El speră că oarecum, arta va descoperi un sens, 
nu pentru că ar exista un spirit care să călăuzească mâna artistului, ci 
pentru că universul va vorbi prin ea, chiar dacă acesta este impersonal în 
structura sa fundamentală. 

Aş adăuga că, aproape în toate formele sale, noul misticism acceptă 
tot mai mult ideile panteismului. Apusul şi Răsăritul se întâlnesc, iar 
aceste concepte panteiste constituie unul din cele mai puternice elemente 
ale misticismului semantic la care ne referim. 

În primii săi ani de activitate artistică, Salvador Dali (1901-1989) a 
fost suprarealist. In această postură, a unit învăţătura dadaistă cu 
conceptul  freudian al  subconştientului, acesta fiind de fapt 
suprarealismul. Dar la un moment dat nu l-a mai putut accepta, iar 
aceasta 1-a împins la o schimbare. 

Intr-o zi a pictat-o pe soţia lui şi a numit tabloul Coşul cu pâine. 
Privind tabloul, îţi dai seama imediat că în acea zi a iubit-o cu adevărat. 
Situaţia ne aduce aminte de Picasso, care a scris pe pânză „o iubesc pe 
Eva”. Înainte să aflu de schimbarea produsă în arta lui Dali, am văzut o 
reproducere a acestui tablou, şi era evident că a făcut ceva diferit. Este 
semnificativ faptul că soţia lui a păstrat tabloul în colecţia ei particulară.” 

Astfel, în acea zi, Dali a renunţat la suprarealismul lui şi a inaugurat 
noua lui serie de tablouri mistice. De fapt, el mai pictase deja două 
tablouri intitulate Un coş cu pâine, unul în 1926 şi unul în 1945. Acestea 
prezentau doar nişte coşuri cu pâine inferioară din Spania. Dar această a 
treia pictură, pictată şi ea tot în 1945, o arată pe soţia sa Galarina cu un 
sân dezgolit. Numele ei este scris pe tablou, şi verigheta pe degetul ei 
este foarte vizibilă. 

Cel de-al doilea tablou în noul său stil se numeşte Cristosul 
Sfântului loan al Crucii şi a fost pictat în 1951, iar acum este expus în 
Galeria de Artă din Glasgow. Dali vorbeşte despre acest tablou într-un 
mic pliant pus în vânzare de muzeu: „în ceea ce priveşte textura şi 

tehnica artistică, am pictat Cristosul Sfântului Ioan al Crucii în maniera în 
care am pictat şi Coşul cu pâine, care chiar şi atunci, mai mult sau mai 
puţin conştient, reprezenta pentru mine Euharistia.” 

Ce vrea el să spună? Că într-o zi când a privit-o pe soţia lui, iubind-o 
cu adevărat, şi a pictat-o cu un sân dezgolit, acest lucru a fost pentru el 
echivalentul Euharistiei; nu în sensul că se întâmplă ceva real în mesa 
romano-catolică, ori că s-a întâmplat ceva real acum 2000 de ani în 
Palestina. Ci dragostea lui 1-a împins spre un nou tip de misticism.$ 

Tabloul acesta diferă de O iubesc pe Eva a lui Picasso. După câte 
Ştim, Picasso nu a trecut niciodată dincolo de iubirile lui individuale; dar 
pentru Dali iubirea a devenit cheia misticismului. Pentru a putea exprima 
saltul pe care s-a simţit forţat să îl facă, a folosit simbolurile creştine, dar 
nu pentru a exprima concepte creştine, ci un misticism nonraţional. 

După aceste două tablouri, a pictat următoarea sa Crucificare, 
numită Corpus Hyperoubus, expusă acum la Muzeul Metropolitan de Artă 
din New York, iar mai târziu Sacramentul Cinei de Taină, care se află la 
Galeria Naţională de Artă din Washington. Acest ultim tablou exprimă 
foarte viu gândirea lui. Când privitorul se uită la Isus, poate vedea 
fundalul prin El; El este doar o ceaţă. Acesta nu este Cristosul istoriei. 
Deasupra Lui este o siluetă omenească mare, cu braţele deschise, cu 
capul tăiat de marginea de sus a tabloului. Nimeni nu ştie sigur ce anume 
reprezintă această siluetă. Totuşi, ea aduce mult cu „Yakso”, care în arta 
şi arhitectura hindusă stă adesea în spatele „salvatorilor” („salvator” nu 
are aici nici o legătură cu conceptul creştin al salvării). Yaksa şi Yaksi 
leagă viaţa vegetală de om, pe de o parte, şi de întregul concept al 
panteismului, de cealaltă parte. Cred că Dali exprimă şi aceasta prin 
silueta tăiată din tablou. Indiferent dacă este aşa sau nu, simbolismul 
formei „încăperii” este însă clar, deoarece este construit cu ajutorul 
vechiului simbol grec al universului. 

Într-un interviu, Dali leagă această preocupare din ultima parte a 
vieţii sale de reducţia ştiinţifică a materiei la energie: „...descoperirile din 
fizica cuantică referitoare la natura energiei, faptul că materia devine 
energie, o stare dematerializată. Mi-am dat seama că ştiinţa se îndreaptă 
spre o stare spirituală. Abordarea mistică a majorităţii oamenilor de 
ştiinţă este absolut surprinzătoare: declaraţia lui Max Planck şi 
concepţiile lui Pierre Teilhard de Chardin, un renumit om de ştiinţă iezuit: 
şi anume că, în evoluţia sa constantă, omul se apropie tot mai mult de 
unirea cu Dumnezeu”" 

Aici el leagă propriul său misticism şi misticismul lui Teilhard de 
Chardin mai degrabă de o dematerializare impersonală, decât de ceva 
personal. Nu greşeşte cu nimic procedând astfel, şi nu era nevoie să se 
limiteze la romano-catolicismul modern liberal, ci ar fi putut să includă şi 
formele protestante ale noii teologii. 

Este foarte posibil să alegi simboluri sau cuvinte creştine nedefinite 
şi să le foloseşti în acest nou misticism, conferindu-le sensuri opuse. 
Folosirea lor nu presupune cu necesitate semnificaţia lor creştină. 
Misticismul secular al lui Dali, asemenea noii teologii, atribuie aşa- 
numitului philosophic other sau impersonalului „tot” un nume 
personal, pentru a scăpa prin conotaţie de lipsa de semnificaţie. 

Misticismul în limbaj -- Heidegger 

Pentru că nu a putut trăi cu existenţialismul lui, Heidegger şi-a schimbat 
poziţia la bătrâneţe. Noua lui poziţie se bazează pe următoarele premise: 
(1) ceva, Ființa, există; (2) acest ceva se face cunoscut; (3) limbajul este 
una cu Fiinţa şi face Fiinţa cunoscută. Niciodată nu putem cunoaşte în 
mod raţional ceea ce există (fapt evident), dar limbajul ne dezvăluie că 
ceva există. Astfel limbajul este deja el însuşi o interpretare (o 
hermeneutică). 

El postulează că a existat o perioadă cu mult timp înainte de 
Aristotel (şi înainte de afirmarea raţionalităţii), când oamenii vorbeau 
limba greacă în aşa fel încât universul vorbea la modul ideal. Apoi el 
încearcă să transfere acest postulat la întregul limbaj al omului - nu la 
conţinutul a ceea ce este rostit, ci pur şi simplu la existenţa limbajului. În 
felul acesta, existenţa limbajului devine pentru Heidegger misticismul 
prin care caută eliberare din dihotomia sa existenţială anterioară. Este un 
misticism semantic, deoarece nu se ocupă de conţinutul limbajului, ci de 
limbajul ca atare. Omul care vorbeşte devine purtătorul de cuvânt al 
impersonalului „Ceea ce este” (Fiinţa). Fiinţa impersonală şi necunoscută 
vorbeşte prin fiinţa care rosteşte (verbalizează) - adică, omul. 

Această părere ar putea fi corectă dacă ar exista dincolo de om o 
personalitate care să spună ceva cu sens omului şi prin om. Dar pentru că 
Heidegger este raţionalist şi porneşte doar de la sine însuşi, nu poate 
accepta că o persoană de dincolo de om vorbeşte. Astfel că este închis în 
forma sa specială de misticism. Cuvântul limbaj este un cuvânt conotativ 
ce pare să implice ideea de persoană. Întreaga soluţie atârnă de conotaţia 
inerentă cuvântului limbaj. 

La sfârşitul cărţii sale Ce este filozofia7, el afirmă că, în timpurile 
moderne de acum, poetul este, prin excelenţă, cel care întrebuinţează 
limbajul în această manieră. Concluzia este că trebuie să ascultăm poetul. 
Dar aceasta nu înseamnă că trebuie să ascultăm conţinutul a ce spune 
poetul, ci doar că este o vorbire care există. Asta-i totul. 

Există aici mult paralelism între Klee şi Heidegger. Amândoi îşi 
exprimă speranţa ca într-un fel sau altul universul va vorbi fie prin artă, 
fie prin limbaj. Totuşi, Heidegger are o importanţă mult mai mare în 
evoluţia gândirii moderne, deoarece, folosind cuvintele conotative, a 
devenit părintele unei noi forme a noii teologii - noul liberalism. Nu există 
o diferenţă reală între misticismul secular al lui Heidegger şi misticismul 
noii teologii. 


CAPITOLUL PATRU 


Misticismul modern în acţiune: 
muzica şi literatura 

Misticismul în muzică - Leonard Bernstein şi John Cage 

Simfonia a Il-a a lui Leonard Bernstein, înregistrată cu Orchestra 
Filarmonică din New York, este un exemplu al aceluiaşi tip de misticism 
în muzică. Se mai numeşte Simfonia Kaddish (1963).! Kaddish este o 
formă muzicală evreiască, un imn de laudă la adresa lui Dumnezeu. 
Bernstein a încorporat această formă în necredinţa lui modernă. În 
contrast cu Kaddish-ul original, acesta sugerează că nu putem cunoaşte 
nimic din ceea ce există, dar îl putem asculta pe muzician, căci el va 
înţelege pentru noi ceva din dumnezeu. În acest Kaddish modern, sala de 
concert este „locul sfânt” şi în ea artistul va „continua să te creeze pe 
tine, Părinte, iar tu, pe mine”. Arta este considerată ultima minune vie 
lăsată de Dumnezeu. 

Criticul literar Leonard Marcus îşi încheie foarte potrivit recenzia 
într-unul din primele numere ale revistei High Fidelity din 1965: „Teologii 
i-au avut întotdeauna pe artişti pentru a media relaţia cu turma lor. Acum, 
de bine de rău, antiteologul are o puternică declaraţie artistică.” Marcus 
leagă în mod corect noul misticism secular de noua teologie. Nu avem 
certitudinea că există un dumnezeu, dar poetul, muzicianul sau arta ca 
artă sunt profeţi atunci când nu există siguranţă cu privire la nimic. 

Trebuie să iubim arta de calitate. Dar arta ca atare nu are dreptul 
să vorbească ex cathedra, indiferent de conţinutul ei. 

În The New Yorker a fost publicat un foarte interesant Profil al lui 
John Cage (1912-1992), profil pe care îl vom cita în parte atunci când 
vom analiza muzica lui. Acesta spune: „...în esenţă, ceea ce propune el 
este totala răsturnare a prezumţiilor fundamentale ale artei apusene 
începând de la Renaştere.” Am văzut deja că tânărul aparţinând 
generaţiei moderne se găseşte la o distanţă de 400 de ani de generaţia 
precedentă. Astfel, Cage încearcă să răstoarne o întreagă concepţie ce se 
întinde înapoi cel puţin de-a lungul acestor 400 de ani până la Renaştere. 
Articolul continuă să spună ce anume repudiază el: 


Puterea artei de a comunica idei şi emoţii, de a organiza viaţa 
în tipare pline de semnificaţie şi de a realiza adevăruri 
universale prin individualitatea autoexprimată a artistului 
sunt doar trei dintre presupoziţiile pe care le denunţă Cage. 
În locul unei arte care se exprimă pe sine şi care este creată 
de imaginaţia, gusturile şi dorinţele artistului, Cage propune 
o artă născută din aleatoriu şi nedeterminare. 


Dacă Dumnezeu există şi noi suntem creaţi după chipul Lui, putem 
avea o semnificaţie reală şi o cunoaştere adevărată prin ceea ce El ne-a 
comunicat. Dacă acestea ne sunt luate, nu ne mai rămâne decât omul şi 
exprimarea de sine cu limitele ei. Ajunşi aici, omul rămâne doar cu 
exprimarea sa individuală. Dar Cage vede cât se poate de logic că acest 
lucru nu este suficient, aşa că duce mai departe dilema omului, zdrobeşte 
exprimarea de sine şi lasă ca întâmplarea să vorbească. Acesta e temeiul 
muzicii sale. Articolul continuă: 

O serie de pictori, scriitori şi compozitori din diferite ţări au 
mers în aproximativ aceeaşi direcţie în ultimii ani, şi mulţi 
dintre ei au folosit metode aleatorii ca mijloace pentru 
atingerea unui scop. 


Articolul citează şi numele francezului Pierre Boulez şi al americanului 
Jackson Pollock. In ultima perioadă a carierei sale, Jackson Pollok (1912- 
1956) îşi aşeza pânzele orizontal pe podea şi picura vopsea pe ele într-un 
mod aleatoriu. După ce a făcut lucrul acesta o vreme, a simţit că a 
epuizat metoda aleatoriului. Ea nu i-a permis să meargă mai departe, aşa 
că s-a sinucis. Articolul continuă: 


Pictori precum regretatul Jackson Pollock în America şi 
Georges Mathieu în Franţa, al căror scop nu a fost şi cu 
siguranţă nu este anonimatul, au căutat totuşi în accidentele 
aruncării sau picurării vopselei o cheie a creaţiei, dincolo de ce 
putea atinge mintea şi voinţa conştientă a artistului. 


Cu alte cuvinte, aceasta nu este doar exprimare de sine, ci merge în 
aceeaşi direcţie cu arta lui Paul Klee - speranţa că, prin artă, universul 
impersonal va vorbi într-un fel sau altul atunci când artistul lucrează. 
Profilul din The New Yorker continuă astfel: 


Apoi, tocmai când începea să creadă că a sosit momentul să se 
oprească din ceea ce el numea „contemplarea” filozofiilor şi 
religiilor lumii, a descoperit budismul Zen. Dr. Daisetz T. 
Susiki, primul purtător de cuvânt important al budismului Zen 
în Apus, a venit de curând în America şi a ţinut prelegeri 
săptămânale la Universitatea Columbia, prelegeri la care au 
luat parte psihanalişti, oameni de ştiinţă, pictori, sculptori şi 
studenţi la filozofie. Şi Cage a luat parte la aceste prelegeri... 
Printr-o coincidenţă de excepţie, Cage a considerat că această 
ideologie orientală se rezumă perfect prin cuvintele 
comentatorului muzical englez Thomas Mace, care a trăit în 
secolul al XVII-lea şi care la un moment dat a scris că funcţia 
muzicii era să „trezească şi să liniştească mintea făcând-o 
astfel sensibilă la influenţele divine”. 


Totuşi, este important să observăm că atunci când Mace a scris 
aceste lucruri, în secolul al XVII-lea, ideea lui era nu doar că muzica 
linişteşte mintea, ci şi că după aceea Dumnezeul personal poate să-i 
vorbească omului. Dumnezeu vorbea cu adevărat. Pe de altă parte, Cage 
a ajuns la punctul în care nu mai exista nimeni care să-i vorbească. 
Aceasta este deosebirea fundamentală. Observaţii cât de limpede este 
precizat acest lucru în ultima parte a articolului: 


Într-o zi, tânărul Wolff a adus un exemplar dintr-un vechi tom 
chinezesc - „I Ching” sau „Cartea schimbărilor”, pe care 
Pantheon tocmai o publicase în limba engleză. În momentul în 
care am deschis cartea şi am văzut diagramele şi hexagramele 


60 


folosite pentru obţinerea oracolelor, în funcţie de aruncarea 
monezilor sau a beţişoarelor parfumate, am văzut legătura cu 
diagramele pe care le folosisem eu, spune Cage. Mi-a devenit 
imediat clar că pot obţine din aceste operaţii un mijloc 
componistic, şi chiar atunci şi acolo am schiţat întreaga 
procedură pentru „Muzica schimbărilor”, care şi-a primit titlul 
după carte. Am alergat să-i arăt planul lui Morty Feldman, care 
avea închiriat un studio în aceeaşi clădire, şi îmi amintesc 
chiar şi acum că a spus: „Ai dat lovitura.” 


Cultura chineză dezvoltase cu multă vreme în urmă un sistem de 
aruncare a monezilor sau a beţişoarelor parfumate, cu ajutorul cărora 
vorbeau spiritele. Metoda complicată pe care au dezvoltat-o era o măsură 
de siguranţă ce garanta că persoana care efectua aruncările nu putea 
lăsa propria sa personalitate să intervină. Exprimarea de sine era 
suprimată pentru a permite spiritelor să vorbească. 

Cage adoptă acest sistem şi îl foloseşte. Şi el încearcă să elimine 
orice exprimare individuală în muzica lui. Dar există o foarte mare 
diferenţă. În cazul lui Cage, nu există nimeni care să vorbească. Există 
doar un univers impersonal care vorbeşte prin întâmplarea oarbă. 

Cage a început să-şi compună muzica aruncând monede. Se spune 
că pentru unele piese, care nu durează mai mult de 20 de minute, a 
aruncat monedele de mii de ori. Muzica lui este pură întâmplare, dar se 
pare că nu destul de pură; el dorea şi mai multă întâmplare. Astfel că a 
născocit un dirijor mecanic. Este vorba de o maşinărie cu came, ale cărei 
mişcări nu puteau fi prevăzute, iar muzicienii urmau aceste mişcări. Sau, 
ca procedeu alternativ, folosea uneori doi dirijori care nu se puteau vedea 
unul pe altul şi care dirijau simultan; de fapt, făcea orice pentru a obţine 
o întâmplare cât mai pură. Dar în universul creat de Cage, prin muzică nu 
răzbate nimic altceva decât zgomot şi confuzie, sau tăcere absolută. Toate 
acestea coboară sub linia antropologiei. Deasupra liniei nu se găseşte 
nimic personal, doar acel philosophic other sau totalitatea impersonală. 

Se spune că, la un moment dat, după ce muzicienii au terminat de 
interpretat muzica absolut aleatorie a lui Cage, pe când acesta răspundea 
aplauzelor cu reverenţe, a auzit un zgomot în spatele lui. I s-a părut că un 
abur iese cu presiune de undeva, dar şi-a dat seama, spre groaza lui, că 
muzicienii din spatele lui şuierau, de fapt, dezaprobator. Operele lui erau 
adesea huiduite. Dar când audiența îl huiduie, ea huiduie în realitate, 
dacă este formată din oameni moderni, concluzia logică a propriei lor 
poziţii care le izbeşte urechile prin muzică. 

Cage este şi el un om care nu poate trăi cu propriile sale concluzii. 
El afirmă că adevărul despre univers este o situaţie supusă totalmente 
hazardului. Tot ce trebuie să faci este să trăieşti cu ea şi să o asculţi; să 
plângi dacă trebuie, să înjuri dacă trebuie, dar să asculţi şi iar să asculţi. 

Spre sfârşitul Profilului din The New Yorker citim următoarele: 


În anul 1954... sculptorul David Weinrib s-a mutat împreună 


cu soţia sa într-o veche fermă situată pe un teren din Stony 
Point, Districtul Rockland, la 40 de mile de New York, fermă 

pe care o cumpăraseră soţii Williams. Cage trăia şi lucra într- 
o cameră din mansardă, pe care o împărțea cu o colonie de 
viespi, făcând adesea lungi plimbări solitare prin pădure. 
Privirea i-a fost atrasă imediat de ciupercile care creşteau din 
belşug în districtul Rockland, de diferite forme şi mărimi, în 
culori strălucitoare. A început să colecţioneze cărţi despre 
ciuperci şi să înveţe tot ceea ce putea despre ele, lucru pe 
care continuă să-l facă şi acum. La urma urmelor, culesul 
ciupercilor este în mod evident o distracţie a hazardului şi 
nedeterminării. 

Oricâtă micologie am cunoaşte - iar Cage este acum unul din 
cei mai buni micologi amatori din ţară, deţinând una dintre 
cele mai mari biblioteci particulare în domeniu - există 
întotdeauna posibilitatea unei identificări greşite. „Am ajuns 
să-mi dau seama că, dacă m-aş apropia de ciuperci în spiritul 
operaţiunilor mele aleatorii, aş muri foarte repede,” a afirmat 
Cage nu cu mult timp în urmă. „De aceea am decis că nu mă 
voi apropia de ele în felul acesta!” 


lată, cu alte cuvinte, un om care încearcă să înveţe lumea ce este 
universul în mod intrinsec şi care este adevărata filozofie a vieţii, dar nu 
îşi poate aplica învăţătura nici măcar la culesul ciupercilor. Dacă ar fi 
intrat în pădure şi ar fi început să culeagă ciuperci la întâmplare, în 
câteva zile Cage nu ar mai fi existat! 

Am afirmat mai devreme că ideile oamenilor moderni distrug 
identitatea „omului” în sine. Dar nu numai atât, ideile lor pătrund până în 
ceea ce constituie existenţa formei şi structura universului exterior. Aşa 
cum vedem în dilema lui Cage şi a ciupercilor lui, ei nu pot trăi aplicându- 
şi consecvent concepţiile despre univers şi om. 

Cu toate acestea, deşi Cage a fost împins în această deznădăjduită 
dihotomie în cazul ciupercilor, în muzică a rămas consecvent poziţiei lui, 
deşi muzica lui nu este nimic altceva decât zgomot sau tăcere. El a 
rezistat presiunii de a îmbrăca Fiinţa impersonală în cuvinte sau sunete 
conotative. Marea majoritate a oamenilor moderni nu au dat dovadă de 
atâta curaj.“ 


Misticismul în literatură - Henry Miller 

În primele lui cărţi, Miller (1891-1980) nu numai că a prezentat ceva 
murdar în sens trivial, ci a reuşit şi să ucidă tot ce este semnificativ, 
inclusiv sexul. În aceste cărţi el s-a plasat împotriva legalităţii în toate 
sensurile. Cu toate acestea, nici Miller nu a putut rămâne fidel poziţiei 
sale. A distrus prin cărţile lui viaţa interioară a multora, dar nici el nu fost 
dintr-o plămădeală mai tare. Aşa că şi el se înscrie pe lista tot mai lungă a 
oamenilor moderni care au acceptat noul misticism. În ultima parte a 
vieţii sale, Miller a adoptat o concepţie panteistă despre lume. 

Ultimele lui concepţii sunt exprimate foarte convingător şi 
consecvent în Prefaţa pe care a scris-o pentru ediţia franceză a Istoriei 
Artei, de Elie Favre. El şi-a intitulat prefața: „Sentimentul miracolului”. 
Acest titlu este important, deoarece prefigurează contrastul în care va 
aşeza „sentimentul miracolului” faţă de intelect. Şi chiar asta face. El 

spune, de exemplu: „Mai presus de toate, [Elie Favre] a fost un adorator 
devotat al spiritului creator din om. Abordarea lui, ca şi cea a lui Walt 
Whitman al nostru, a fost de-a dreptul cosmică.” Acest lucru sună deja 
panteist. Apoi continuă: „Nu ştiu ce impact ar putea avea opera lui 
îndeosebi asupra tinerilor, care sunt aproape imuni în faţa miracolului şi 
misterului din cauza tuturor cunoştinţelor care au fost îngrămădite în 
capetele lor.” Fraza aceasta este încărcată de semnificaţii, deoarece 
situează intelectul şi cunoaşterea împotriva sentimentului miracolului. 
Intelectul omului nu îl poate conduce decât la nivelul inferior al 
raţionalităţii şi al logicii, unde nu există sens în viaţă, ci doar mecanisme. 
Dar în contrat cu acesta, omul posedă un sentiment al miracolului care 
trece dincolo de raţional, iar acest sentiment este în mare măsură legat 
de folosirea cuvântului venerație, atât de încetățenit astăzi. Se produce 
mai întâi o desprindere de intelect, iar apoi o respingere a acestuia. 

O privire superficială asupra introducerii lui Miller îl poate face pe 
cititor să creadă că acesta s-a încreştinat subit. El foloseşte cuvinte şi 
expresii care par corecte. Ca în acest caz: „învestindu-se cu puterile unui 
dumnezeu, omul s-a despărţit de Dumnezeu - şi de univers. Astfel, prin 
mândria şi aroganţa intelectului a viciat ceea ce era moştenirea, darul şi 
salvarea lui. Nu numai că a întors spatele sursei, dar nici nu mai este 
conştient că există o sursă de unde izvorăsc toate binecuvântările, aşa 
cum spune Buna Carte.” 

Sună cât se poate de credibil, şi asta nu e tot: „Spiritul care a suflat 
prima dată peste ape va crea din nou... Nu există un ultim cuvânt, decât 
dacă este Cuvântul însuşi: «La început era Cuvântul, şi Cuvântul era cu 
Dumnezeu, şi Cuvântul era Dumnezeu.»” Pe această bază, ne vedem 
obligaţi să ne întrebăm: „Este cumva Henry Miller unul de-al nostru?” 
Dar răspunsul, care este unul negativ, poate fi dedus din lectura integrală 
a ceea ce a spus în această Prefaţă. 

El spune: „Cunoaşterea acestui adevăr mă obligă să constat, aşa 
cum am făcut din nou şi din nou, că în spatele creaţiei, fie ea umană sau 
divină, se găseşte un mister impenetrabil. Toate aceste nume creatoare 
de epocă pe care le înşiră [de Favre] cu atâta uşurinţă în opera sa, forţe 
distrugătoare, dacă stăm să ne gândim bine, deoarece sunt simultan forţe 
ale binelui şi răului, toate mărturisesc despre energia inepuizabilă care 
pătrunde chiar şi cea mai mică particulă de materie şi demonstrează într- 
un mod miraculos, zi de zi, că ceea ce se numeşte materie sau substanţă 
nu este decât umbra unei realităţi luminoase, mult prea puternice pentru 
ca simţurile noastre slabe să o perceapă.” Există aici o strânsă legătură 
cu ceea ce spune Salvador Dali cu privire la dematerializarea universului. 

Ceva mai departe, el scrie: „Cu siguranţă, doar omul embrionar 
pune în scenă această dramă a anihilării.” (Contextul se referă la 
aruncarea bombei atomice.) „Adevăratul sine este indestructibil.” Ai 
putea crede că aici se referă la sufletul individual, dar nu este aşa. El 
continuă: „Arta, mai mult decât religia, ne oferă cheia vieţii”, iar la 
începutul Prefeţei: „Nu a spus el [Walt Whitman] undeva că religiile se 
nasc din artă şi nu vice-versa?” Putem lega această afirmaţie de ceea ce 
spune Heidegger despre poet: ascultați poetul. Miller ne spune să privim 
arta şi să nu ne îngrijorăm cu privire la conţinut; noul profet este arta ca 
artă. „Arta, mai mult decât religia, oferă cheia vieţii, dar numai celor care 

o practică, celor care i se dedică şi care, în cele din urmă, ajung să 
realizeze că nu sunt decât nişte umile instrumente al căror privilegiu este 
să dezvăluie gloria şi splendoarea vieţii.” Raţionalitatea ne aduce la 
conţinutul cărţilor lui Miller, Tropicul Cancerului, Tropicul Capricornului 
şi celelalte. Prin urmare, trebuie să renunţăm la intelect şi la cunoaştere 
şi să facem un salt în misticismul şi veneraţia fără conţinut. 

Dar omul care a trecut prin toate acestea a fost golit de orice 
semnificaţie. „Ce mai contează, în ultimă instanţă, dacă pentru câţiva 
eoni de timp, această creatură numită om rămâne în suspensie, absentă 
din scenă?” Cu alte cuvinte: daţi-i drumul, aruncaţi bomba, ce mai 
contează? 

Mentalitatea comună, în urma şocului produs de publicarea cărţii 
lui Nevil Shute, Pe plajă, ar fi acesta: dacă toată lumea va fi anihilată 
mâine, ce rost mai are să scrii astăzi o poezie sau să pictezi un tablou? 
Dar Henry Miller şi noul lui misticism panteist pretind că nu ar avea nici 
o importanţă dacă mâine oceanele ar fi liniştite şi nu ar mai exista nici un 
om pe țărm. Individul nu contează. 

Totuşi, el merge mai departe şi spune: „Acesta este un sfârşit, unul 
din mai multe - nu sfârșitul. Ceea ce este omul în esenţă nu poate fi 
distrus niciodată. Spiritul care a suflat la început peste ape va crea din 
nou.” Miller nu vorbeşte despre un Dumnezeu personal. El foloseşte 
aceste cuvinte conotative pentru a vorbi despre cicluri panteiste. Totul, 
inclusiv istoria omenească, este văzut ca o serie de cicluri. Ce li se 
întâmplă indivizilor nu contează, ciclurile se desfăşoară mai departe! 
Această idee este total panteistă. Omul care nu poate fi distrus niciodată 
nu este omul individual, ci Omul care ţâşneşte din universul a ceea ce 
este. „Omul, această formă embrionară a unei fiinţe care nu are nici 
început, nici sfârşit, va face din nou loc omului. Omul de astăzi, omul 
istoriei, nu trebuie să fie şi nici nu va fi ultimul cuvânt. Nu există un ultim 
cuvânt, decât dacă este Cuvântul însuşi. «La început era Cuvântul, şi 
Cuvântul era cu Dumnezeu, şi Cuvântul era Dumnezeu.»” 

Pentru Miller, Cuvântul nu poate fi conceput decât în termeni 
panteişti, în cicluri care se repetă la nesfârşit. Dar pentru a-i da un aspect 
personal, el face uz de termeni şi expresii biblice. In felul acesta, el 
foloseşte conotaţia ataşată acestor forme, una care purcede din istoria 
rasei noastre, pentru a intensifica sentimentul misticismului semantic pe 
care 1-a acceptat. 

Prefaţa se încheie astfel: „În consecinţă, trecând în revistă această 
vastă panoramă a realizărilor omeneşti, să ne gândim mai puţin la ceea 
ce au realizat aceşti giganţi care defilează prin volumele de faţă şi mai 
mult la energia nepieritoare ale cărei scântei aprinse erau ei. Totul poate 
fi pierdut, totul poate fi uitat, dar să ţinem minte că nimic nu este pierdut, 
nimic nu este uitat vreodată. «Cum a fost la început, aşa este acum, şi aşa 
va fi întotdeauna: lume fără sfârşit.»” Şi cu această lovitură devastatoare 
dată individului, care nu are nici o importanţă decât ca parte a energiei 
universului cu care este unit, ca scânteia cu focul, Miller îşi încheie 
Prefaţa. 

Este cât se poate de limpede că Henry Miller, aşa cum l-am înţeles 
aici, nu poate fi nicidecum numit creştin. Asemeni lui Salvador Dali şi 


64 


noilor teologi, el foloseşte simbolurile creştine pentru a da iluzia 
semnificației într-o lume impersonală în care omului nu i se mai face loc. 

Acesta este Henry Miller, autorul Tropiceloz care în Prefaţa 
discutată aici adoptă, în esenţă, poziţia noilor teologi. Avem suficiente 
avertismente să nu acceptăm „cuvintele evlavioase” ale multor teologi 
moderni fără să ne asigurăm că, asemenea lui Henry Miller, nu folosesc 
aceste cuvinte pentru a ne transmite o iluzie a sensului. 

CAPITOLUL. CINCI 


Următoarea fază a teologiei moderne 


Dumnezeu a murit - sau aproape a murit! 
In acest moment al argumentării ar trebui să ne fie destul de clar că 
misticismul noii teologii nu se desprinde de climatul intelectual al celei 
de-a doua jumătăţi a secolului al XX-lea. Mai degrabă, leagă încă o dată 
noua teologie de climatul şi opinia generală din lumea seculară, deoarece, 
aşa cum am văzut, formele seculare ale misticismului semantic se găsesc 
în toate treptele de pe linia disperării - filozofie, artă, muzică şi cultură 
generală. 

Noua teologie se confruntă cu o problemă internă cauzată de 
separarea în compartimente etanşe a ceea ce este „sus” de ceea ce se 
găseşte „jos”. Noua teologie are următoarea configuraţie: 


CREDINŢĂ = FĂRĂ RAŢIONALITATE; ADICĂ FĂRĂ NICI UN CONTACT 
CU COSMOSUL (ŞTIINŢA) SAU ISTORIA 


ÎNTREAGA RAŢIONALITATE -INCLUSIV DOVEZILE ŞTIINŢIFICE 
ŞI ISTORIA 


Tensiunea este foarte puternică, deoarece o antiteză absolută între 
raționalitate şi „valorile religioase” distruge unitatea omului individual, 
iar el devine fragmentat în sine însuşi. Acest lucru a produs o adâncă 
tulburare între mulţi teologi moderni, de aceea a mai existat o tentativă 
de sfâşiere a acestei dihotomii. Această tentativă a luat două forme: 
prima a fost încercarea de a găsi unitatea întregului la nivelul inferior, iar 
cealaltă, la nivelul superior. Prima formă a fost foarte larg mediatizată ca 
teologia „morţii lui Dumnezeu”. Adepții ei au ales să găsească unitatea la 
nivelul de jos şi s-au dispensat complet de Dumnezeu, inclusiv de 
conceptul de Dumnezeu. Atunci când adepţii teoriei „morţii lui 
Dumnezeu” spun că Dumnezeu a murit, ei nu se referă doar la faptul că 
oamenii nu-L. mai ascultă pe Dumnezeu în lumea noastră modernă 
seculară, ci spun că El nu a existat niciodată. Ei accentuează semnificaţia 
nivelului inferior şi par să infirme total validitatea nivelului superior. 
Cuvântul /sus este singurul care rămâne la nivelul inferior. Trebuie totuşi 
să nu ne lăsăm prinşi în această inconsecvenţă, căci un moment de 
nevigilenţă e suficient pentru ca aceşti oameni să arboreze cuvântul Isus 
ca pe un drapel cu nuanţe preluate din nivelul superior. Vom reprezenta 
lucrul acesta astfel: 


DUMNEZEU A MURIT 

DUMNEZEU A MURIT ISUS... 


Susţinătorii teologiei „Dumnezeu a murit” aleg să se numească 
„creştini atei”. Ei sunt atei în sensul clasic al cuvântului; şi sunt creştini 
doar în sensul că au adoptat definiţia pe care o dă Bonhoeffer lui Cristos: 
„Omul pentru alţii”. De fapt, ei diferă foarte puţin de umaniştii optimişti 
ai zilelor noastre. 

În toate acestea există destul de multă sinceritate; într-un sens, 
aceşti oameni „nu rămân nici cu capra, nici cu varza”. Ei au pierdut toate 
cuvintele conotative cu excepţia termenului /sus Cristos, dar chiar şi 
acestuia, în măsura în care l-au definit, i-au distrus conotaţia. Cu toate 
acestea, ei nu au rămas netulburaţi în ateismul lor. Adepții nivelului 
superior, care doreau să păstreze conotaţia cuvintelor, au ripostat. 

De fapt, această teologie are un dumnezeu mort atât la nivelul 
superior, cât şi la cel inferior: 


NOUL MISTICISM - ÎNTREAGA CUNOAŞTERE REFERITOARE 
LA DUMNEZEU ESTE MOARTĂ, ORICE CONCEPT DESPRE UN 
DUMNEZEU PERSONAL ESTE MORI - PRIN URMARE, DUMNEZEU 
ESTE MORT 


PE BAZA RAŢIONALITĂŢII, DUMNEZEU ESTE MORT 


Un exponent clasic al mentalităţii nivelului superior a fost Paul 
Tillich (1886-1965). Când a fost întrebat, la Santa Barbara, cu puţin timp 
înainte de moarte, dacă s-a rugat vreodată, el a răspuns: „Nu, dar 
meditez.” 

Astfel, nu numai că la nivelul superior omul devine nimic mai mult 
decât o „umbră”, dar chiar şi dumnezeul noului misticism se reduce la o 
ceaţă care devine doar o Fiinţă sau Pan-totalitate. Dacă ne uităm la 
teologii care operează la nivelul superior, putem spune că sunt fie atei în 
sensul clasic, fie panteişti - în funcţie de modul în care privim lucrurile. 
Astfel că şi dumnezeul lor este mort. 

Acest panteism vag pe care l-am observat şi în gândirea seculară 
creează probleme celor crescuţi în credinţa creştină. Astfel, de exemplu, 
Bishop Robinson, un teolog britanic, a insistat în scrierile lui că 
Dumnezeu este, totuşi, transcendent. Dar a continuat spunând că şi omul 
este transcendent (care, deosebit de interesat, este exact cuvântul pe 
care 1-a folosit şi Sir Julian Huxley vorbind despre om), căci aceasta face 
ca „transcendent” să fie egal cu „contingent”, şi astfel ne întoarcem de 
unde am plecat. 

Când teologii şi gânditorii seculari folosesc cuvântul „transcen- 
dent”, presupun că ei înţeleg acest termen ca denotând aspectele care îi 
surprind la o examinare atentă a esenței omului, pe care nu se aşteaptă 
să le găsească acolo pe baza a ceea ce cred ei despre originea omului. 
Sau înseamnă cu puţin mai mult decât ce înţelege Henry Miller prin 
„sentimentul miracolului”. Astfel, folosind acest termen fără să îl 
definească, ei nu se sustrag acuzaţiei de panteism. 

În ceea ce priveşte credinţa despre Dumnezeu şi om, teologia 
modernă arată în felul următor: 


CREDINŢĂ Nici 0) categorie pentru 
Dumnezeu, orice 

NONRAŢIONALĂ, cunoaştere cu privire la Dumnezeu 
este moartă. 

NONLOGICĂ Dumnezeul personal este mort. Nici o 


categorie a 
credinţei pentru om sau pentru semnificaţia 
lui. 


ÎNTREAGA TOATE LEGĂTURILE CU Dumnezeu a 


RAŢIONALITATE; ADICĂ UNIVERSUL (ŞTIINŢA), = murit 
şi omul 


TOATE LEGĂTURILE CU este o maşină 
ISTORIA 


Căutarea întreprinsă de omul situat la nivelul superior 

Această poziţie reprezintă marele preţ care trebuie plătit pentru 
respingerea creştinismului istoric, creştinismul Scripturii şi al Crezurilor. 
Dar în loc să revină la poziţia biblică, ei încearcă mai departe să-şi 
rezolve dificultăţile în afara ei. Cele de mai jos constituie o încercare a 
oamenilor de la nivelul superior de a reînnoda legătura cu istoria. 

Karl Barth, despre care se poate spune că este iniţiatorul tuturor 
acestora, a simţit nevoia de a da înapoi în faţa consecinţelor logice ale 
poziţiei lui, care au fost însă continuate de cei care l-au urmat. În ultimii 
ani ai vieţii sale a vorbit despre învierea istorică a lui Cristos. Totuşi, 
lucrurile nu sunt chiar atât de simple; căci conform presupoziţiilor 
acestor teologi, Biblia conţine greşeli istorice şi ştiinţifice. Astfel 
dihotomia, un concept scindat al adevărului, ocupă cu necesitate un loc 
central în concepţia lor despre „adevărul religios”. 

Ei nu se pot întoarce la vechiul liberalism - nu se poate reveni la 
vechea căutare a lui Isus cel istoric, căci aceasta a eşuat. Totuşi, 
renunțând la această scindare a adevărului (acesta fiind răspunsul pe 
care l-au dat liberalismului când acesta a eşuat), ei trebuie să se 
confrunte cu ceea ce s-a confruntat vechiul liberalism: pe de o parte 
nihilismul (Dumnezeu este mort, omul este mort şi semnificaţia este 
moartă); pe de cealaltă parte, răspunsul poziţiei creştine istorice şi 
reformate care afirmă că există un Dumnezeu personal, că omul este 
creat după chipul Lui, că El a comunicat cu creatura Lui prin revelaţia 
propozițională, verbalizată a unui conţinut, iar conţinutul acesta poate fi 
analizat de om în integralitatea lui. Sau, ca să o formulăm mai pe scurt, 
singura cale de ieşire din dilema lor este întoarcerea la metodologia 
antitezei. Până nu fac lucrul acesta, oricât ar vorbi despre învierea fizică 
a lui Cristos, nu vor atinge miezul discuţiei.! 

Nevoia oamenilor de la nivelul superior de a restabili contactul cu 
istoria a fost tratată cu multă competenţă de dr. John Macquarrie, pe 


68 


atunci lector de Teologie Sistematică la Universitatea din Glasgow, mai 
apoi la Union Theological Seminary din New York, într-un articol din The 
Listener 12 aprilie 1962. Cităm o parte relevantă din acest articol, 
intitulat: „Istoria şi Cristosul credinţei”: 


NOUA CĂUTARE 


Nimeni nu ar trebui să fie surprins că unii din ucenicii lui 
Bultmann, de teamă să nu se piardă într-o lume a mitului şi a 
ficţiunii, au revenit la problema lui Isus cel istoric. De 
exemplu, Gunther Bornkamm spune că „istoria trebuie căutată 
în kerygma” şi că nu trebuie să ne resemnăm sau să fim 
sceptici cu privire la Isus cel istoric. Înseamnă oare acest lucru 
că trebuie să redeschidem interminabilele argumentări pro şi 
contra, încercând să stabilim autenticitatea unui anumit 
incident sau a vreunei afirmaţii? Nicidecum, deoarece 
căutările anterioare după Isus cel istoric au arătat că nu se pot 
da răspunsuri clare în această privinţă. Noua căutare 
intenţionează să fie diferită; dar, din nefericire, există multă 
confuzie între cei care au pornit în această căutare asupra a 
ceea ce se intenţionează, şi Bultmann însuşi a fost foarte critic 
la adresa unora dintre ei. El se mulţumeşte să afirme că ceea 
ce cunoaştem se limitează la simplul fapt că a existat un Isus, 
care a fost crucificat, şi nu se extinde la modul Lui de viaţă sau 
la personalitatea Lui. 

Părerea mea personală este că teologul creştin trebuie să 
afirme un nucleu minim de istorie faptica, dacă se doreşte ca 
kerygma să ne prezinte un mod de viaţă realist, şi nu scos 
dintr-o lume de vis. Acest nucleu minim nu este o listă 
prescurtată de incidente sau afirmaţii esenţiale, ci pur şi 
simplu afirmarea” faptului că sursa religiei creştine este o 
exemplificare istorică a modelului de viaţă care-l proclamă 
kerygma. 


Dr. John Macquarrie recunoaşte că teologii nu se pot întoarce la 
vechea căutare liberală exhaustivă a lui Isus cel istoric, căci aceasta s-a 
încheiat cu un eşec total. Soluţia lui este declararea faptului că Isus a 
trăit un anume fel de viaţă. Cu alte cuvinte, e suficient să afirmăm că aşa 
stau lucrurile. 

Teologii nivelului superior au avut două tentative mai importante în 
reluarea contactului cu istoria, pentru a nu se pierde, pe ei înşişi şi pe 
Dumnezeu, „într-o lume a mitului şi a ficţiunii”. 

În primul rând, avem expresia „actele mântuitoare ale lui 
Dumnezeu în istorie.” Ea sună cât se poate de bine. Dar nu comunică 
faptul că Dumnezeu a intrat la un moment dat literalmente în lumea 
noastră spaţio-temporală pentru a iniţia şi a duce la bun sfârşit mântuirea 
omului. Ei vor să spună că, într-un fel sau altul, Dumnezeu răscumpără 
sau mântuie întreaga istorie, inclusiv cele mai întunecate păcate şi acte 
de cruzime care au fost comise de indivizi sau grupuri de oameni. 

În al doilea rând, ei doar folosesc cuvântul „istorie” - care poate lua 
diferite forme. Macguarrie spune că trebuie să afirmăm că anumite 
evenimente sunt istorie. Evenimentele sunt alese în mod arbitrar şi, 
desigur, nu sunt deschise investigaţiei istorice reale. Sau folosesc Biblia 
pentru experienţe existenţiale continue. Ei afirmă că astfel de experienţe 
au avut loc în vremurile biblice, dar modul în care sunt relatate în Biblie 
nu este cu necesitate corelat cu experienţa. Relatările biblice sunt doar 
expresia culturală purtătoare de greşeli a acelor zile. Această înţelegere a 
istoriei aminteşte de ce a spus Heidegger, în ultima perioadă a gândirii 
sale, despre mistica limbajului. Prin urmare aceşti noi teologi, atât cei 
protestanți cât şi unii din Biserica Romano-Catolică, încearcp să 
manipuleze limbajul biblic ca instrument pentru experienţa existenţială 
prezentă. 3 

Pentru aceşti oameni, limbajul este întotdeauna interpretare, şi de aceea 
cuvintele Bibliei sunt deja o interpretare a evenimentului necunoscut care 
s-a petrecut în realitate. Oamenii situaţi la nivelul superior rămân astfel 
doar cu un torent de cuvinte. 

Aşadar, nici oamenii de la nivelul superior, nici cei de la nivelul 
inferior nu au avut prea mult succes în încercarea de a slăbi tensiunea. 
Dar putem fi siguri că aceste încercări lipsite de orice sorţi de izbândă 
vor continua, căci pe de o parte dihotomia lor nu este confortabilă în 
implicaţiile ei duse la extremă; iar pe de cealaltă parte, trebuie s-o 
păstreze, pentru că tocmai scindarea adevărului este esenţa noii teologii. 


Șansele noii teologii în vremurile noastre 

În ciuda confuziei din rândul noilor teologi şi în ciuda faptului că ei nu 
aduc ceva nou la formele seculare de misticism care ne învăluie, există 
totuşi câteva motive pentru care noua teologie are astăzi şansa de a 
obţine un loc privilegiat în cultura noastră, un loc de care teologia nu s-a 
mai bucurat de mult timp. Ea ar putea chiar obţine primatul în 
soluţionarea problemelor posterităţii. 

De o vreme, societatea este în pericolul de a-şi pierde orice formă 
sociologică. Oamenii se confruntă cu o societate destructurată şi doresc 
să umple vidul care s-a creat. O perioadă îndelungată de timp, ideile 
reformate au constituit baza culturii nord-europene, care s-a extins 
cuprinzând şi cultura Statelor Unite şi pe aceea a părţii vorbitoare de 
limbă engleză din Canada etc. Dar astăzi această bază este distrusă de 
relativismul din biserci şi din afara lor, de vreme ce creştinismul istoric 
este reprezentat acum de un grup minoritar. Până şi amintirea vechilor 
forme culturale slăbeşte. Mai mult, nu numai forma culturală a Europei 
de Nord este spartă în bucăţi. Se poate vedea, de exemplu, că Rusia 
marxistă se îndreaptă şi ea în aceeaşi direcţie, deşi într-un ritm mai lent, 
din cauza regimului ei totalitar. Acesta este motivul pentru care artiştii 
ruşi moderni sunt împiedicaţi să vorbească liber, căci ei importă gândirea 
modernă în viaţa Rusiei. 

Societatea nu poate funcţiona fără o formă şi o motivaţie şi pe 
măsură ce vechile forme sociologice sunt respinse, trebuie găsite altele 
noi, altfel societatea se destramă cu totul. Tocmai într-un astfel de 
moment a intervenit Sir Julian Huxley, sugerând religia îşi are locul ei în 

societatea modernă. Dar, a afirmat el, trebuie să înţelegem că religia 
evoluează mereu şi că trebuie să intre sub controlul societăţii. 

Această sugestie nu este chiar atât de ridicolă cum pare, deşi dacă 
înţelegem mentalitatea timpurilor noastre, sugestia vine din partea unui 
umanist convins. Metodologia dialectică prevalentă se adaptează foarte 
uşor formelor religioase. La urma urmelor, Senghor a anticipat că, 
pornind de la bazele gândirii dialectice, ţara sa va călca pe urmele lui 
Teilhard de Chardin. Este bine să ne amintim că acum oamenii gândesc 
dialectic de ambele părţi ale Cortinei de Fier. 

În paranteză fie spus, Teilhard de Chardin a arătat că teologii 
romano-catolici progresişti sunt mai departe de creştinismul istoric 
reformat decât romano-catolicismul clasic, deoarece ei sunt gânditori 
dialectici. 

Romano-catolicul ortodox mi-ar spune că sunt menit iadului, 
deoarece am respins adevărata Biserică. El ar opera în acest caz cu un 
concept al adevărului absolut. Dar noul romano-catolic aşezat comod 
lângă şemineaul meu îmi spune : „Ai drepate, dr. Schaeffer, deoarece eşti 
atât de sincer.” În noul romano-catolicism o astfel de afirmaţie înseamnă 
de cele mai multe ori că metoda dialectică a devenit prevalentă. 

De aceea, nu suntem surprinşi să aflăm că Heidegger din ultima sa 
perioadă are continuatori precum Karl Rahner, în rândul celor mai de 
seamnă gânditori romano-catolici progresişti ; şi alţii, asemenea lui Hans 
Kung, au fost puternic influenţaţi de neo-ortodoxie. Este important să 
observăm că poziţia Conciliului de la Vatican asupra Scripturii s-a 
îndreptat şi ea în aceeaşi direcţie şi că oameni ca Raymond Panikkar, + 
Dom Bede Griffiths, O. S. C. 5 şi Anthony de Mello, S. J. * proclamă o 
sinteză între romano-catolicism şi hinduism. Este adevărat că aceşti 
oameni au ajuns foarte departe, dar nu au apucat-o în direcţia 
creştinismului biblic. La 29 aprilie, 1967, Neal Ascherson a relatat într-un 
cotidian londonez discuţia care a avut loc la Marienbad între Paulus 
Society, care îl urmează pe Karl Rahner, şi Roger Garaudy, care era atunci 
principalul teoretician al Partidului Comunist Francez. Editorul a avut o 
sclipire genială când şi-a intitulat materialul: „Anul acesta la Marienbad - 
Locul de întâlnire dintre marxist şi catolic”, raportând în felul acesta 
dialogul dintre cei doi la realitatea pierderii tuturor categoriilor, 
exprimată pe peliculă în filmul Anul trecut la Marienbad. 

Se pare, deci, că vremurile sunt propice pentru ca această teologie 
nouă să ofere formele şi motivațiile sociologice necesare. Societatea 
poate, desigur, să caute o nouă religie evolutivă în altă parte, printre 
formele seculare ale misticismului, dar noua teologie are câteva avantaje 
categorice. 

În primul rând, cuvintele conotative nedefinite pe care le foloseşte 
noua teologie sunt adânc înrădăcinate în cultura noastră apuseană. Ele 
pot fi întrebuințate cu mai multă uşurinţă şi au un efect mult mai puternic 
decât întrebuinţarea unor cuvinte noi, netradiţionale. 

În al doilea rând, aceşti oameni controlează multe din marile 
denominaţiuni ale protestantismului, iar dacă progresiştii din Biserica 
Romano-Catolică îşi consolidează poziţia, atunci şi această Biserică va fi 
controlată de noii teologi. Teologii liberali romano-catolici au deja un 
cuvânt de spus în Biserica Romano-Catolică şi se folosesc din plin de 

această poziţie. Ea le oferă teologilor liberali avantajul de a funcţiona în 
interiorul curentului instituţionalizat al Bisericii, şi astfel continuitatea 
lingvistică şi cea organizatorică se află amândouă la dispoziţia lor. 

În al treilea rând, oamenii din cultura noastră sunt deja în procesul 
acomodării la cuvinte şi simboluri religioase lipsite de conţinut şi 
nedefinite, în afara oricărui control raţional sau istoric. Astfel de cuvinte 
sau simboluri pot fi umplute cu conţinutul pus la dispoziţie de 
circumstanţe particulare. Cuvintele /sus sau Cristos sunt cele mai expuse 
manipulării. Expresia Isus Cristos a devenit un slogan fără conţinut care 
poate fi purtat în orice direcţie în scopuri sociologice. Cu alte cuvinte, 
deoarece expresia Isus Cristos a fost separată de istoria reală şi de 
conţinutul Scripturii, ea poate fi folosită pentru declanşarea unor acţiuni 
sociologice motivate religios cu desăvârşire contrare învăţăturii lui 
Cristos. Acest lucru este deja un fapt dovedit, în „noua” moralitate, de 
exemplu, care este susţinută astăzi de mulţi din Biserică. 

Astfel, noii teologii îi este deschisă posibilitatea de a pune la 
dispoziţia societăţii o serie nesfârşită de absoluturi arbitrare, motivate 
religios. Ar fi bine să ne pregătim pe noi înşine, copiii noştri şi copiii 
noştri spirituali pentru a lupta împotriva acestor forme de misticism 
semantic. 

SECŢIUNEA A TREIA 


Diferențe între creştinismul istoric 
şi noua teologie 

CAPITOLUL UNU 


Personalism sau zgomot infernal 


Precursorii noştri au folosit conceptul de teologie sistematică pentru a 
arăta că în creştinism nu avem de-a face cu o serie de afirmaţii religioase 
izolate, ci că ne confruntăm cu un început care se îndreaptă spre un 
sfârşit. Fiecare parte se leagă de toate celelalte părţi şi de întreg precum 
şi de elementul care primează în sistem. Este foarte posibil ca o astfel de 
înţelegere sistematică a creştinismului să dispară, dar să nu dispreţuim 
cuvântul sistematic ca şi cum acesta ar fi în mod automat un stârv. 

Înţeles corect, creştinismul ca sistem deţine răspunsurile la nevoile 
de bază ale omului modern. Prin aceasta se detaşează el de noua teologie, 
care nu are un fundament adecvat pentru a formula răspunsuri care să 
reziste testului raţionalităţii şi vieţii în ansamblul ei, aşa cum trebuie 
trăită. 

Prima nevoie de bază este cauzată de lipsa certitudinii în ce 

priveşte realitatea personalităţii individuale. Fiecare om este în tensiune 
până când găseşte un răspuns la problema identităţii personale care să-l 
satisfacă. 
Răspunsul creştinismului biblic ne duce înapoi la începutul tuturor 
lucrurilor şi afirmă că personalismul este intrinsec existenţei; nu în sensul 
panteist, că universul ar fi o prelungire a esenței lui Dumnezeu (sau a 
ceea ce există), ci în acela că un Dumnezeu, care este personal în înalta 
ordine a Trinității, a creat toate celelalte lucruri. În interiorul Trinității, 
exista încă înainte de creaţie dragoste reală şi comunicare reală.! Pornind 
de la această afirmaţie, Biblia declară că acest Dumnezeu, care este 
personal, a creat omul după chipul Său. Un Dumnezeu personal a creat 
toate lucrurile în mod liber, nedeterminat, iar omul este creat într-o 
situare specială - pe care eu aş numi-o cercul special al creaţiei. El este 
chipul acestui Dumnezeu şi, de aceea, personalitatea este intrinsecă 
alcătuirii lui. Dumnezeu este personal, iar omul este de asemenea 
personal. 

Pentru a înţelege aceasta mai bine, ne-ar putea ajuta următoarea 
ilustrație. Închipuiţi-vă că sunteţi în Alpi şi, dintr-o poziţie foarte 
avantajoasă, puteţi vedea trei lanţuri muntoase paralele, cu două văi între 
ele. Într-o vale se află un lac, dar cealaltă este uscată. Dintr-o dată 
deveniți martorul unui fenomen ce se întâmplă uneori în Alpi - formarea 

unui lac în cea de-a doua vale, unde nu exista aşa ceva înainte. Poate că, 
privind apa crescând, vă întrebaţi care este sursa ei. Dacă se opreşte la 
nivelul lacului din valea vecină, după măsurători elaborate, puteţi trage 
concluzia că există posibilitatea ca apa lacului să fi provenit din prima 
vale. Dar dacă măsurătorile dumneavoastră arată că apa din cel de-al 
doilea lac este cu 20 de picioare mai adâncă decât în primul lac, atunci nu 
mai puteţi considera că sursa ei poate să fie în valea de alături şi trebuie 
să căutaţi o altă explicaţie. Aşa este şi cu personalismul; nimeni nu a 
reuşit până acum să descopere o modalitate de obţinere a personalităţii 
din surse nonpersonale. 

Prin urmare, creştinismul biblic are o explicaţie adecvată şi 
rezonabilă pentru sursa şi sensul personalităţii umane. Sursa ei este 
suficientă - Dumnezeul personal din ordinea înaltă a Trinității. Fară o 
astfel de sursă, oamenilor nu le rămâne altă posibilitate decât ca 
personalitatea să derive din impersonal (plus timp, plus şansă). 

Intre cele două alternative nu există absolut nici o legătură. Fie că 
există un început personal pentru tot, fie că avem doar ceea ce 
impersonalul scoate la întâmplare din scurgerea timpului. Faptul că cea 
de-a doua alternativă se poate ascunde în spatele unor cuvinte conotative 
nu are nici o importanţă. Cuvintele folosite de panteismul oriental, 
expresiile teologice precum „Temeiul Fiinţei” la Tillich, trecerea seculară 
de la masă la energie sau mişcare - toate acestea se reduc în ultimă 
instanţă la impersonal, plus timp, plus şansă. Dacă acesta este singurul 
răspuns dat personalităţii omului, atunci personalitatea nu este nimic 
altceva decât o iluzie, o farsă perfidă pe care nici o judecată semantică nu 
o poate schimba. Doar un salt mistic, orice formă ar lua el, ne va permite 
să acceptăm că personalitatea provine din impersonalitate. Aceasta a fost 
poziţia spre care a fost împins Teilhard de Chardin. Răspunsul lui nu este 
decât un răspuns mistic alcătuit din simple cuvinte. 

Pentru că aceşti oameni nu acceptă singura explicaţie care se 
potriveşte faptelor din propria lor experienţă, ei au devenit nişte 
magicieni metafizici. Nimeni nu a venit cu vreo idee, cu atât mai puţin să 
şi demonstreze că este realizabilă, pentru a explica în ce fel începutul 
impersonal, plus timpul, plus şansa, poate produce personalitate. Suntem 
derutaţi printr-o abundență prolifică de cuvinte, şi iată, dintr-o dată, 
personalitatea iese din pălărie! Este apa care se ridică mai presus de 
sursa ei. Nimeni, în toată istoria gândirii umaniste, raţionaliste, nu a găsit 
o soluţie la aceasta. În consecinţă, gânditorul trebuie fie să afirme că 
omul este mort, deoarece personalitatea este un miraj; fie, dacă nu, 
trebuie să-şi atârne raţiunea în cui înainte de a trece pragul printr-un salt 
al credinţei, ceea ce reprezintă noul nivel al disperării. 

Un om ca Sir Julian Huxley a clarificat dilema recunoscând, deşi 
este ateu, că într-un fel sau altul, în ciuda tuturor aşteptărilor, omul 
funcţionează mai bine dacă acţionează ca şi cum Dumnezeu ar exista. 
Aceasta sună pentru moment ca o soluţie posibilă, fiind genul de răspuns 
pe care l-ar da un computer dacă am introduce în el informaţiile 
sociologice necesare. Dumnezeu este mort, dar acţionaţi ca şi cum ar fi 
viu. Însă o scurtă reflecţie va arăta cât de devastatoare este această 
soluţie. Norvegianul Ibsen a formulat aceeaşi idee astfel: dacă îi iei 
omului minciuna, îi iei nădejdea.? Aceşti gânditori spun de fapt că omul nu 

poate funcţiona ca om pentru o perioadă îndelungată de timp decât dacă 
acţionează pornind de la ipoteza că o minciună (că Dumnezeul 
creştinismului există) este adevărată. Pentru o persoană raţională nu 
poate exista o disperare mai mare decât aceasta. Răspunsul nu este unul 
optimist, fericit, rezonabil sau strălucit. Este întuneric şi moarte. 

Închipuiţi-vă că ar exista un univers alcătuit numai din lichide şi 
solide, fără nici un gaz liber şi că în acest univers ar înota un peşte. 
Desigur, peştele ar fi adaptat mediului său, astfel că ar putea să trăiască. 
Dar să presupunem că printr-o întâmplare oarbă, aşa cum ar vrea să 
credem evoluţioniştii, continuând să înoate în acest univers fără gaze, 
peştele ar dezvolta plămâni. Ei bine, în acest caz peştele nu ar mai putea 
să funcţioneze bine şi să-şi îndeplinească rostul de peşte. Atunci, în noua 
lui stare, cu plămâni, ar fi superior sau inferior? Ar fi inferior, căci s-ar 
îneca. Tot aşa, dacă omul ar fi rezultat la întâmplare din purul 
impersonal, atunci tot ceea ce îl face om - speranţa unui scop şi a unei 
semnificaţii, dragostea, impulsurile moralității şi raţionalităţii, frumosul şi 
comunicarea verbală - ar fi în cele din urmă de nerealizat şi, în felul 
acesta, fără nici un sens. Într-o astfel de situaţie, s-ar găsi oare omul într- 
o poziţie superioară sau într-una inferioară? Ar fi creatura situată pe 
treapta cea mai de jos. Muşchiul verde de pe stâncă i-ar fi superior, 
deoarece nevoile lui pot fi împlinite în universul care există. Dar dacă 
lumea este ceea ce spun aceşti oameni că este, atunci omul (nu doar 
individual, ci şi ca rasă) este pierdut, fiindcă nevoile lui nu pot fi 
satisfăcute. De aceea, omul nu ar trebui să calce iarba sub picioare, ci s-o 
respecte - căci îi este superioară! 


Consecința logică a negării personalităţii 

În anii '60, în timp ce tineam o serie de prelegeri la un colegiu american, 
am primit un bileţel anonim din partea unuia dintre studenţi. lată ce scria 
pe bilet: „Aş dori să răspundeţi, dacă este posibil, la o întrebare legată de 
una din emisiunile dumneavoastră - mă refer la ce aţi spus despre acei 
artişti care distrug omul - ce ar trebui să fac? Şi eu vreau să distrug.” 
Mulţi studenţi din anii '60 voiau să distrugă (la fel ca punkiştii anilor '80). 
Dacă distrugerea lucrurilor ar înceta şi oamenii ar ajunge la concluzia că 
nu există răspunsuri mai bune decât acelea pe care le-au primit deja, s-ar 
instala apatia generală de la sfârşitul anilor '70 şi începutul anilor '80. 

In faţa acestui nihilism modem, a distrugerii sau a apatiei, 
creştinilor le lipseşte adesea curajul. Tindem să lăsăm impresia că ne 
agăţăm de formele exterioare, indiferent ce s-ar întâmpla, chiar dacă 
Dumnezeu nu ar exista cu adevărat. Insă ar trebui să procedăm tocmai 
invers, pentru ca oamenii să vadă că noi vrem adevărul despre ceea ce 
există şi că nu ne ocupăm doar de banalităţi. Cu alte cuvinte, ar trebui să 
fie clar că luăm această chestiune a adevărului şi a personalităţii atât de 
în serios, încât, dacă Dumnezeu nu ar exista, noi am fi printre primii care 
am avea curajul să ieşim din rânduri. Dacă aceasta va fi atitudinea 
noastră, poate că cei aflaţi departe de Dumnezeu vor începe să ne ia în 
serios şi să asculte ce avem de spus. Insă dacă vor constata că, în 
presupusa noastră integritate, ne-am alătura lor în acest proiect al 
distrugerii, în „abandonare” sau apatie, cu toate că ştim de existenţa unui 


76 


temei valid al personalităţii noastre şi al realităţii principiilor morale, 
semenii noştri nu ne vor acorda credit şi nici nu ar trebui să o facă. 

Conform înregistrării acelei prelegeri din anii '60, răspunsul pe care 
l-am dat studentului sau studentei cu intenţii destructive a fost: „Aş vrea 
să îţi spun în seara aceasta că dacă am trăi într-o lume intrinsec 
impersonală, îmbrac-o dacă vrei în cuvântul panteism, preluat fie din 
gândirea răsăriteană, fie din noua teologie - sau, ca să folosesc termeni 
seculari, dacă asta-i tot ce sunt eu şi dacă asta-i ceea ce sunt toţi oamenii, 
cu toate aspiraţiile lor, nişte produse imposibil de împlinit ale întâmplării, 
un amuzament steril - atunci vino alături de mine, căci şi eu vreau să 
distrug. Dacă aşa gândeşti cu adevărat, atunci ar trebui să te alături unui 
astfel de artist şi să distrugi. Dacă aş fi artist, ar trebui să doresc 
distrugerea. Ar trebui să spun împreună cu artistul olandez Karel Appel: 
«Eu nu pictez, eu lovesc.» Ar trebui să spun împreună cu John Cage: 
«Există numai întâmplarea», producând în consecinţă doar zgomot şi 
gălăgie infernală. Dar să mergem mai departe şi să înţelegem ce ar 
însemna dragostea într-un asemenea caz. Dragostea ar însemna să ne 
confruntăm cu problema apăsării pe butonul care ar duce la distrugerea 
rasei umane. Aceasta este diferenţa dintre existenţa unui sens real al 
personalităţii - care face ca dragostea şi compasiunea să fie ceva 
rezonabil, un motiv real pentru a ţine umanitatea în viaţă, şi lipsa oricărui 
sens, şi deci a unui sentiment de dragoste care ar duce la distrugere. 
Aceasta ar fi atunci mai aproape de adevărul a ceea ce există şi a ceea ce 
se va întâmpla în cele din urmă nu doar cu individul, ci şi cu rasa umană. 

Cine a scris bileţelul acesta înţelege ceva. De aceea, l-aş invita 
alături de mine ca să distrugă, dar l-aş ruga să analizeze cu sinceritate şi 
cealaltă posibilitate, şi anume că toate acestea nu ar fi adevărate, că am 
avea mai degrabă un început personal, şi deci că ar exista semnificaţie 
intrinsecă în personalitate, în personalitatea mea şi în personalitatea 
celorlalţi oameni din acest univers. Aceasta este diferenţa dintre cele 
două poziţii. Lucrurile pe care le-am analizat nu sunt doar teoretice - ele 
merg până în însăşi țesătura înţelegerii vieţii. Desigur că dacă cineva ar 
dori să distrugă un concept romantic, fără nici o bază în realitate, i-am 
spune să-i dea drumul şi să-l distrugă. Cereţi un răspuns realist. lată-ne 
faţă în faţă cu adevărata problemă a noii teologii şi a noi gândiri în 
întregul ei.” Acesta este miezul întregii discuţii; fie o „esenţă” intrinsec 
personală, în sensul unei creaţii făcute de un Dumnezeu personal, fie 
zgomotul infernal al lui John Cage! 


CAPITOLUL DOI 

Faptele verificabile şi cunoaşterea 


În creştinismul istoric, un Dumnezeu personal creează omul după chipul 
Lui, şi în acest caz nu este un nonsens a crede că El comunică cu omul 
într-o formă verbalizată. De ce nu ar comunica astfel, dacă a creat omul 
ca fiinţă verbalizatoare, atât în gânduri cât şi în comunicarea sa cu alţi 
oameni? Dacă a creat omul după chipul Lui, de ce nu ar comunica cu 
această fiinţă capabilă de verbalizare în aceşti termeni? Comunicarea s-ar 
face, deci, în trei sensuri: de la Dumnezeu la om şi invers; de la om la om; 
şi de la om la el însuşi. S-ar putea ridica semne de întrebare dacă o astfel 
de comunicare s-a produs vreodată, dar în acest câmp de referinţă ea nu 
este un nonsens, nici o afirmaţie contradictorie. Ar fi însă un nonsens pe 
baza presupoziţiei unui câmp total închis al cauzei şi efectului. Dar dacă 
susţinem că relaţia cauză-efect a fost şi este total închisă, trebuie să ne 
întrebăm dacă o astfel de concepţie rezistă în faţa a tot ceea ce 
cunoaştem, şi mai ales dacă concepţia noastră despre lume explică sau nu 
motivul pentru care oamenii comunică verbal între ei. 

De ce nu ar comunica Dumnezeu propoziţional cu omul, fiinţă 
cuvântătoare pe care a creat-o în aşa fel încât să comunice propoziţional 
cu semenii săi? Prin urmare, în poziţia biblică există posibilitatea 
verificării faptelor: un Dumnezeu personal care comunică cu omul într-o 
formă verbală, propozițională - nu despre acele lucruri pe care omul 
generaţiei noastre le-ar numi „adevăruri religioase”, ci şi în istorie şi în 
ştiinţă. 

Dumnezeu a plasat revelaţia Bibliei în istorie; El nu ne-a dat-o (cum 
ar fi putut s-o facă) sub forma unui manual de teologie. Dacă a plasat 
revelaţia în istorie, ce sens ar mai fi avut ca Dumnezeu să ne dea o 
revelaţie în care istoria să fie greşită? De asemenea, Dumnezeu a plasat 
şi omul în univers, despre care Scripturile spun că şi el mărturiseşte 
despre acest Dumnezeu. Ce sens ar fi avut atunci ca Dumnezeu să-şi 
prezinte revelaţia de Sine într-o carte care greşeşte în ceea ce priveşte 
universul? Răspunsul la aceste două întrebări se impune cu necesitate: 
„Absolut nici un sens!” 

Prin urmare, este limpede că din punctul de vedere al Scripturilor 
întregul domeniu al cunoaşterii este unitar. Dumnezeu a rostit, într-o 
formă lingvistică propozițională, adevărul în legătură cu Sine, cu omul, cu 
istoria şi cu universul. 

lată o bază adecvată pentru unitatea cunoaşterii. Unitatea cuprinde 
atât nivelul superior, cât şi pe cel inferior. Acesta este răspunsul la 
problema unităţii dintre natură şi har precum şi la problema omului 
modern referitoare la cunoaşterea de deasupra şi de sub linia 
antropologică. Unitatea există, deoarece Dumnezeu a rostit adevărul în 
toate sferele cunoaşterii noastre. 

În acelaşi timp, trebuie să evităm greşeala opusă, de a spune că, 
întrucât Dumnezeu a comunicat lucruri adevărate în domeniul ştiinţei, 
orice studiu ştiinţific este de prisos. Această deducție este falsă. A spune 
că Dumnezeu comunică lucruri adevărate nu înseamnă că El comunică 
exhaustiv. Nici chiar în relaţiile noastre umane nu există comunicare 
exhaustivă, chiar dacă ea poate fi autentică. Astfel, în ce priveşte poziţia 
noastră în univers, cu toate că Dumnezeul infinit a rostit lucruri 
adevărate despre tot ce a creat El, aceasta nu înseamnă că itinerarul 
cunoaşterii noastre trebuie sa fie unul static. Fiind creaţi după chipul Lui, 
suntem raţionali; şi pentru că suntem raţionali, suntem capabili, şi chiar 
trebuie să explorăm şi să descoperim mai departe adevăruri ale creaţiei. 

De fapt, Dumnezeu spune: „Învăţaţi adevărul pe care l-am creat în 
lumea exterioară.” Fiind o creatură limitată în acest univers exterior, şi 
pornind în mod absolut şi autonom de la sine însuşi, omul nu are 
suficiente puncte de referinţă. De aceea el are nevoie de o anumită 
cunoaştere. Dumnezeu ne dă această cunoaştere în Scriptură. Cu ea în 
minte, omul de ştiinţă poate înţelege, adevărurile pe care le vede, în 
relaţiile lor ultime. Astfel, cercetarea ştiinţifică în sine poate fi făcută spre 
slava lui Dumnezeu, căci aici omul funcţionează corect în universul în 
care l-a aşezat Dumnezeu. El ne spune ce anume există cu adevărat şi 
întregeşte cunoştinţele semenilor lui. 

Noua teologie nu poate oferi un cadru adecvat pentru constatarea 
faptelor şi a cunoaşterii. Nu o poate face, deoarece înlătură posibilitatea 
comunicării în singurele puncte care pot fi discutate şi verificate, şi 
anume istoria şi universul. Adevărurile religioase nu pot fi puse în 
discuţie dacă sunt separate de acestea două. În cartea Objections to 
Christian Belief! Bezzant prezintă foarte convingător importanţa crucială 
a acestei chestiuni a adevărului. Deşi Bezzant este un liberal de modă 
veche şi cartea lui este devastatoare în multe privinţe, el a înţeles cu 
claritate acest aspect. După ce atacă poziţia creştinismului istoric, el îşi 
întoarce brusc toate armele împotriva neo-ortodoxiei: „Când mi se spune 
că tocmai imunitatea în faţa dovezilor este cea care fereşte proclamarea 
creştină de acuzaţia că este mitică, replica mea este că imunitatea faţă de 
dovezi nu poate «asigura» nimic altceva decât imunitatea faţă de dovezi, 
şi îi spun nonsensului pe nume.” lată o afirmaţie extraordinară. Aici el 
înţelege cu adevărat defectul fatal al teologiei moderne. Aceasta poate să- 
şi îmbrace poziţia în tot felul de veşminte, dar rămâne totuşi iraţională, şi 
nu vom putea niciodată pune cu adevărat în discuţie lucrurile despre care 
vorbeşte ea, deoarece nu mai sunt deschise verificării. 

Imi aduc aminte că un vorbitor a făcut următoarea declaraţie la o 
conferinţă din Anglia, la care am participat şi eu: „Bultmann este infailibil 
timp de 20 de minute, în fiecare duminică.” Adică tot ce poate face noua 
teologie este să predice şi să le ceară oamenilor să creadă sau să nu 
creadă, fără exerciţiul raţiunii. În felul acesta, omul devine mai puţin 
decât omul de după Cădere, aşa cum îl înţelege creştinismul biblic. 

Răspunsul creştinismului istoric privind faptele verificabile şi 
cunoaşterea depinde de cine este Dumnezeu şi de existenţa Lui. 
Dumnezeul care există, conform Scripturilor, este Dumnezeul personal şi 
infinit. Nu există nici un alt dumnezeu asemenea acestui Dumnezeu. Este 
ridicol să se spună că toate religiile au aceeaşi învăţătură, când ele nu 

cad de acord nici măcar asupra problemei fundamentale care este 
descrierea lui Dumnezeu. Dumnezeii Orientului sunt infiniţi prin definiţie 
- definiţia fiind „dumnezeu este tot ce există”. Acesta este dumnezeul 
pan-totalitate. Dumnezeii Occidentului tindeau să fie personali, dar 
limitați; aşa au fost zeii grecilor, ai romanilor şi ai germanilor. Dar 
Dumnezeul Bibliei, atât al Vechiului Testament cât şi al Noului Testament, 
este Dumnezeul infinit şi personal. 

Acesta este Dumnezeul care a creat diferite ordine ale creaţiei, 
după cum urmează: 


DUMNEZEU 


PERSONA Lo INFINIT 
OMUL 


LINIA DE RUPTURĂ 


ANIMALELE 

PLANTELE 
MAŞINILE 

OMUL 


LINIA DE RUPTU 


ANIMALELE 
PLANTELE 
MAŞINILE 


Atunci cum se relaționează creaţia lui Dumnezeu la Dumnezeu şi la 
ea însăşi? De partea infinităţii lui Dumnezeu există o ruptură între 
Dumnezeu şi întreaga Lui creaţie. Eu sunt despărţit de Dumnezeu prin 
aceea că El este Creatorul şi este infinit, iar eu sunt creat şi finit, la fel ca 
atomul sau particula de energie. De această parte, eu nu sunt mai 
aproape de Dumnezeu decât maşina. 

Dar de partea personalităţii lui Dumnezeu, ruptura intervine între 
om şi restul creaţiei. In termenii gândirii moderne, acesta este un concept 
dinamic, pe care oamenii moderni şi teologia modernă nu îl cunosc. 
Astfel, Albert Schweitzer s-a identificat cu hipopotamul; pentru că nu a 
înţeles că relaţia omului este pe verticală, el a privit în jos spre o creatură 
care face multe din lucrurile pe care le face şi el. Dar de partea 
personalităţii, dacă relaţia noastră este pe verticală, atunci toate lucrurile 
ce ţin de „umanitatea” omului îşi au locul lor. 

Creştinul biblic spune că, situându-se de partea personalităţii, omul 
îl poate cunoaşte cu adevărat pe Dumnezeu, deşi nu îl poate cunoaşte în 
mod exhaustiv. Spre deosebire de noua teologie, El nu este prins între 
cele două alternative, aceea de a-L cunoaşte în mod desăvârşit sau de a 
nu-L cunoaşte deloc. Ni se refuză înţelegerea totală a infinitului. 

Omul modern şi teologia modernă nu au decât această parte: 


INFINITUL î 
LINIA DE RUPTURA 


OMUL 
ANIMALELE 
PLANTELE 
MAŞINILE 


Omul modern a separat personalitatea de infinit declarând că 
personalitatea implică limitarea. Omul a pus semnul egalităţii între 
personalitate şi limitare. Dar creştinul spune că singura limitare pe care 
trebuie să o aibă în mod intrinsec personalitatea este că nu poate fi în 
acelaşi timp şi impersonală. A spune că personalitatea trebuie să aibă 
întotdeauna şi alte limitări înseamnă a încerca să transformi în absolut 
ceva ce nu poate fi transformat în absolut. Este adevărat, personalităţile 
umane sunt limitate şi în alte aspecte, dar aceasta este din cauză că 
oamenii sunt creaţi şi finiţi, şi nu din cauză că sunt personali. 
Personalitatea ca atare nu poate implica cu necesitate limitarea 
Un ateu din Israel mi-a trimis o scrisoare în care m-a întrebat: „Ce sens 
ar avea ca un om să-şi dea fiul furnicilor, ca să fie omorât de furnici, 
pentru a salva furnicile?” I-am răspuns că nu ar avea nici un sens ca un 
om să-şi dea fiul furnicilor, ca să fie omorât de furnici, pentru a salva 
furnicile, deoarece omul ca personalitate este complet distinct de furnici. 
Singura legătură a omului cu furnicile este în sfera Fiinţei - şi omul şi 
furnica fiind creaturi. Cu toate acestea, în sfera personalităţii, relaţia 
omului este pe verticală, cu Dumnezeu, de aceea întruparea şi moartea 
Fiului lui Dumnezeu pentru mântuirea omenirii sunt raţionale. 

Raţionalitatea întrupării şi a comunicării dintre Dumnezeu şi om 
sesprijină pe această idee - că omul, ca om, a fost creat după chipul lui 
Dumnezeu. 


Comunicare divino - umană 

Comunicarea pe care Dumnezeu a stabilit-o cu omul este adevărată, 
dar aceasta nu înseamnă că ea este şi exhaustivă. Distincția tocmai 
enunțată este importantă şi trebuie întotdeauna luată în calcul. Pentru a 
cunoaşte ceva exhaustiv ar trebui să fim infiniţi, ca Dumnezeu. Dar nici 
chiar în cer nu vom fi aşa. 

Dumnezeu a comunicat cu omul, nu doar despre cosmos şi istorie, 
ci şi despre Sine. Şi, comunicate în felul acesta, atributele lui Dumnezeu 
au sens atât pentru Dumnezeu, autorul comunicării, cât şi pentru om, 
receptorul comunicării. Ceea ce Dumnezeu a revelat cu privire la 
atributele Sale nu are sens doar sub linia antropologică. Linia 

antropologică nu este o cupolă impenetrabilă de bronz plasată deasupra 
capetelor noastre. Dumnezeul care a vorbit nu este infinitul incognoscibil, 
situat deasupra acestei linii. Dumnezeul care a creat omul după chipul 
Lui comunică adevărul adevărat despre Sine. Prin urmare, nu trebuie să 
considerăm că avem de-a face cu o experienţă existenţială sau cu nişte 
simple „idei religioase” fără conţinut. Avem o cunoaştere adevărată, căci, 
după cum spune Scriptura în cuvinte simple, dar copleşitoare, când 
Dumnezeu a scris Cele Zece Porunci pe piatră? sau când Isus i-a vorbit lui 
Pavel pe drumul Damascului în limba ebraică,“ El a folosit o limbă reală, 
supusă gramaticilor şi lexicoanelor, o limbă care putea fi înţeleasă. Când 
vorbim unul cu altul, există trei posibilităţi teoretice în schimbul nostru 
de cuvinte. Prima este eşecul în comunicare, probabil din cauză că 
mediile din care provenim sunt mult prea diferite. A doua posibilitate este 
tocmai opusul acesteia: şi anume că atunci când folosim cuvintele, toţi le 
atribuim acelaşi sens, astfel că ne înţelegem unii pe alţii în mod exhaustiv. 
Nici una din aceste poziţii nu rezistă unei analize atente. 

Neajunsul poziţiei care afirmă imposibilitatea comunicării a fost 
foarte bine evidenţiat într-o conversaţie pe care am avut-o la un moment 
dat cu un student de la Universitatea St. Andrews din Scoţia. Colegii lui 
găseau dificilă comunicarea cu el; ceea ce spunea părea să nu aibă nici 
un sens, iar ei nu ştiau de unde să înceapă. Aveam la dispoziţie doar o 
jumătate de oră pentru a petrece cu el. Deja după două minute de 
conversaţie în camera lui, mi-a spus: „Domnule, cred că nu comunicăm.” 
Am reluat discuţia de la capăt. La două minute după aceea, a repetat: 
„Domnule, cred că nu comunicăm.” Am început să cred că aveam să pierd 
jumătatea de oră într-o discuţie fără noimă! Am privit în jos şi am 
observat că pregătise ceaiul cu multă atenţie. Era totul acolo: ceainic, 
ceşti şi aşa mai departe. Aşa că i-am spus destul de brutal: „Dă-mi nişte 
ceai!” A fost luat prin surprindere, dar mi-a înmânat o ceaşcă plină cu 
ceai. Atunci i-am spus: „Domnule, cred că totuşi comunicăm”. De atunci 
înainte am purtat o discuţie foarte eficientă. 

Nici unul dintre cei care fac eforturi în studierea lingvisticii nu 
crede cu adevărat că doar prin simpla adăugare a propriei noastre 
experienţe de viaţă la expresiile şi frazele pe care le folosim, comunicarea 
ar fi exclusă. Pe de altă parte, trebuie să fim atenţi: doar pentru că ştim 
ce anume înţelegem noi printr-un termen anume, nu înseamnă că 
persoana cu care vorbim înţelege exact acelaşi lucru. Acest lucru ar fi cât 
se poate de naiv. În conversaţia umană există comunicare autentică, dar 
ea nu este niciodată exhaustivă. Aceasta este cea de-a treia şi singura 
posibilitate realistă în vorbirea noastră unul cu celălalt. 

Dacă transferăm posibilitatea comunicării din domeniul relaţiilor 
umane la relaţiile divino-umane, se aplică acelaşi principiu. Textul biblic 
arată că, deoarece omul a fost creat după chipul lui Dumnezeu, problema 
comunicării lui Dumnezeu cu el nu este total diferită de cea a comunicării 
dintre oameni. Noi suntem finiţi, Dumnezeu este infinit, dar putem 
înţelege cu adevărat. 


Dragostea este mai mult decât un simplu cuvânt 


Această concepţie despre felul în care comunică Dumnezeu prezintă o 
lume diferită de cea în care se agită omul modern. Pur şi simplu, omul nu 

mai simte nevoia nici să distrugă, nici să se cufunde în apatie; există un 
motiv pentru a trăi, pentru a lucra şi a iubi. Omul nu mai este în derivă. 
Putem dovedi cât de diferite sunt aceste două lumi analizând semnificaţia 
dragostei. Omul modern apreciază corect importanţa dragostei pentru 
alcătuirea personalistă a fiinţei umane. Cu toate acestea, analizând 
semnificaţia dragostei, el se confruntă cu o problemă cât se poate de 
reală. Deşi omul modern încearcă să subordoneze totul cuvântului 
dragoste, aceasta poate foarte uşor să degenereze în ceva inferior, 
deoarece el nu o înţelege cu adevărat. El nu are o universalie adecvată 
pentru dragoste. 
Pe de altă parte, creştinul deţine universalia adecvată, de care are nevoie 
pentru a putea discuta despre semnificaţia dragostei. Printre adevărurile 
pe care le cunoaştem despre Trinitate este şi acela că Trinitatea a existat 
încă înainte de crearea tuturor celorlalte lucruri şi că există dragoste 
între persoanele Trinității încă dinainte de întemeierea lumii.* Aşa stând 
lucrurile, existenţa dragostei aşa cum o cunoaştem noi în constituţia 
noastră nu îşi are originea în hazard, ci în ceea ce a existat dintotdeauna. 

Deasupra liniei antropologice, Dumnezeu Tatăl L-a iubit pe 
Dumnezeu Fiul înainte de crearea lumii - aceasta pe orizontală. Pe 
verticală, Dumnezeu mă iubeşte şi pe mine, care sunt sub linia 
antropologică. Cuvântul şi actul dragostei traversează în jos linia 
antropologiei. Apoi, tot pe verticală, eu trebuie să-L. iubesc pe Dumnezeu. 
Cuvântul şi actul dragostei traversează în sus linia antropologică. în cele 
din urmă, Dumnezeu îmi porunceşte să îmi iubesc soţia, copiii, vecinii, 
sub linia antropologică. Iată cuvântul şi actul dragostei pe orizontală, sub 
linia antropologică. 

Relaţiile dragostei pot fi ilustrate în felul acesta. 


TRINIIATEA 


LINIA ANTROPOLOGI 


EU SOŢIE ETC. 


De aici rezultă două lucruri. În primul rând, că pot cunoaşte cu 
adevărat ceva din sensul enunţului că Dumnezeu Tatăl îl iubeşte pe Fiul. 
Când văd un băiat şi o fată plimbându-se de mână şi arătându-şi deschis 
dragostea ce-i leagă, nu ştiu tot ce simt ei unul pentru altul; dar pentru că 
şi eu îmi iubesc soţia, când îi privesc nu este ca şi cum i-ar privi un câine. 
Aceasta este o înţelegere adevărată, deşi nu exhaustivă - există aici o 
corelaţie reală. Şi când vorbesc despre dragostea care există în Trinitate 
încă dinainte de creaţie, nu spun ceva neinteligibil. Deşi sunt foarte 
departe de a pătrunde în profunzimile dragostei atunci când aceasta este 
aplicată la Dumnezeu însuşi, totuşi cuvântul dragoste şi realitatea 
dragostei din declaraţia lui Cristos că Tatăl L-a iubit dinainte de 
întemeierea lumii are un sens real pentru mine. 

În al doilea rând, dacă eu îmi iubesc soţia, semnificaţia dragostei nu 
este epuizată de contextul acestei relaţii individuale, nici măcar de 
dragostea tuturor bărbaţilor pentru toate femeile sau de întreaga 
dragoste limitată a omului. Validitatea şi sensul dragostei se bazează pe 
realitatea că dragostea există în Trinitate între Tatăl şi Fiul. Când spun că 
iubesc, în loc ca acest cuvânt să fie unul fără sens, el are semnificaţie. El 
este înrădăcinat în ceea ce există dintotdeauna în relaţia personală din 
cadrul Trinității, încă înainte ca universul să fi fost creat. Dragostea 
omului nu este un produs al întâmplării, fără nici o împlinire în ceea cea 
existat întotdeauna. Dragostea nu are doar sens, ci şi frumuseţe şi 
fascinaţie, iar acestea trebuie hrănite cu bucurie. 

lată deci cea de-a doua diferenţă majoră între creştinism şi noua 
teologie. Aceasta din urmă nu oferă nici o bază pentru faptele verificabile 
şi pentru cunoaştere, inclusiv pentru cunoaşterea conţinutului cuvintelor 
folosite în legătură cu Dumnezeu deasupra liniei antropologice. Astfel, un 
cuvânt precum dragoste nu are nici un sens şi nici o valoare dincolo de 
sfera omului limitat. Ar trebui să fie evident acum că între creştinism şi 
noua teologie nu există nici o altă legătură cu excepţia utilizării unei 
terminologii comune, dar cu sensuri diferite. 

CAPITOLUL. TREI 


Dilema omului 


Am analizat până acum două domenii în care creştinismul şi noua teologie 
sunt într-un dezacord fundamental - personalitatea şi cunoaşterea. Dar 
mai există un domeniu în care dezacordul nu putea fi mai radical, anume 
în problema omului şi a dilemei lui. Oricine are o anumită sensibilitate şi 
este interesat de ce se întâmplă în această lume poate vedea că omul se 
află într-o mare dilemă. Omul acesta se ridică la înălţimi ameţitoare, dar 
se şi afundă în adâncimile insondabile ale cruzimii şi tragediei. Modernul 
face eforturi disperate în înţelegerea omului şi a dilemei lui. Cele mai 
multe picturi ale crucificării de astăzi, spre exemplu cele ale lui Salvador 
Dali, nu Il reprezintă pe Cristos murind pe cruce, în istorie, ci folosesc 
simbolul-Cristos pentru a înfăţişa omul în agonie. 

Desigur, poţi încerca să nu te implici în dilema omului; dar o poţi 
face numai când eşti suficient de tânăr, de sănătos, de bogat şi de egoist 
ca să nu îţi pese deloc de alte fiinţe umane 

Dacă analizăm această problemă a omului şi a dilemei sale, putem 
oferi doar două explicaţii. Prima explicaţie implică o cauză metafizică. 
Conform acesteia, problema omului sunt coordonatele naturii sale 
mărunte, finite, în lupta împotriva condiţiilor cu care se confruntă. A doua 
explicaţie este foarte diferită; ea reduce dilema omului la o cauză morală. 
Dacă prima explicaţie este corectă, atunci trebuie să conchidem că omul 
s-a aflat întotdeauna în această dilemă. Astfel, de exemplu, noua teologie 
spune că natura omului a fost întotdeauna decăzută. Aceasta mai 
înseamnă că nu există un răspuns moral la problema răului şi a cruzimii. 
Deoarece omul s-a aflat întotdeauna în această dilemă, indiferent dacă a 
fost creat de un necunoscut ciudat numit dumnezeu sau a fost azvârlit din 
mâl de întâmplare, dilema face parte din ceea ce înseamnă a fi „om”. Şi 
dacă acesta este în mod intrinsec omul, şi dacă aşa a fost întotdeauna, 
atunci istoricul de artă şi poetul francez Baudelaire are dreptate când 
spune: „Dacă există un Dumnezeu, El este diavolul.” Afirmația aceasta 
este pur şi simplu o deducție logică din premisa că omul, împreună cu 
toată cruzimea şi suferinţa lui, este acum ceea ce a fost întotdeauna. În 
această privinţă Baudelaire a fost consecvent şi a refuzat să aducă 
alternative romantice drept explicaţie. Dar Biblia spune că lucrurile nu 
stau aşa. 

Intr-o zi discutam cu mai mulţi tineri adunaţi în camera unui tânăr 
sud-african, la Universitatea Cambridge. Se afla acolo şi un tânăr indian 
care provenea dintr-un mediu sikh, dar care era hindus. A început să 
vorbească cu înverşunare împotriva creştinismului, deşi nu înţelegea cu 

adevărat nici problemele propriilor sale convingeri. De aceea i-am spus: 
„Greşesc dacă spun că, pe baza sistemului tău, cruzimea şi lipsa de 
cruzime sunt în ultimă instanţă egale, că nu există o diferenţă intrinsecă 
între ele?” A admis că aşa stau lucrurile. Cei de faţă, care îl cunoşteau ca 
fiind o persoană încântătoare, un „gentleman englez” de calitate, au 
ridicat uimiţi privirile spre el. Dar studentul în camera căruia eram şi 
care înţelegea bine implicaţiile celor recunoscute de tânărul sikh, a luat 
fierbătorul cu apă fierbinte cu care se pregătea să prepare ceaiul şi 1-a 
ţinut aburind deasupra capului indianului. Acesta a privit în sus şi l-a 
întrebat ce face, la care gazda noastră i-a răspuns cu o fermitate rece, 
dar totuşi manierată: „Nu există nici o diferenţă între cruzime şi lipsa 
cruzimii.” După acest incident, indianul a ieşit şi a dispărut în noapte. 

Dacă dilema omului primeşte o explicaţie metafizică, aceasta nu 
este deloc o abstracţiune. În acest caz, tot ce îl motivează pe om la ceea 
ce este bun în el nu are de fapt nici un sens. 


Scandalul crucii 

în Ciuma, lui Albert Camus, condiţia omului şi dilema lui sunt tratate pe 
un ton grav. Narațiunea începe cu izbucnirea ciumei, provocată de 
şobolani, în oraşul Oran, la începutul celui de-al Doilea Război Mondial. 
La un prim nivel al lecturii totul pare a fi o relatare a evenimentelor ce se 
petrec într-un oraş lovit de o astfel de tragedie. Dar Camus vizează o 
înţelegere mai profundă a lucrurilor. De aceea pune cititorul în faţa unei 
alegeri serioase: acesta trebuie să se alăture fie doctorului şi să lupte 
împotriva ciumei, caz în care, spune Camus, va lupta şi împotriva lui 
Dumnezeu; fie preotului şi să nu lupte împotriva ciumei, fiind astfel 
antiumanitar. Aceasta este alegerea; aceasta este dilema cu care s-a 
confruntat Camus şi cu care se confruntă toţi cei care, asemenea lui, nu 
deţin răspunsul creştin.! 

Nici noua teologie nu are răspuns la această dilemă. Adepții ei sunt 
la fel de prinşi în alternativa camusiană şi în afirmaţia baudelairiană. Tot 
ceea ce este raţional în poziţia lor afirmă, pornind de la observarea lumii 
aşa cum este ea, că Dumnezeu este Diavolul. Cu toate acestea, pentru că 
nu vor să trăiască cu această concluzie, afirmă printr-un act de credinţă 
oarbă că Dumnezeu este bun. Acesta, spun ei, este „scandalul crucii” - să 
crezi că Dumnezeu este bun în ciuda tuturor dovezilor deschise raţiunii. 
Dar trebuie să insistăm că nu acesta este „scandalul crucii”. Adevăratul 
scandal este că oricât de loial şi oricât de clar este propovăduită 
Evanghelia, la un moment dat, pentru că este răzvrătită, lumea îi întoarce 
spatele. Oamenii îi întorc spatele pentru a nu se închină înaintea 
Dumnezeului care este. Acesta e „scandalul crucii”. 

Deşi teologia modernă foloseşte termenul de vină, pentru că 
aceasta nu este orientată într-un adevărat cadru moral, ea se dovedeşte a 
nu fi nimic altceva decât un simplu sentiment de vinovăţie. Şi deoarece în 
sistemul lor nu există loc pentru vina reală, moartea lui Isus pe cruce 
dobândeşte o semnificaţie cu totul diferită. Pornind de aici, lucrarea lui 
Cristos şi lucrarea Bisericii devin fie o bază pentru motivaţia sociologică, 
folosind termeni religioşi nedefiniţi, fie un mijloc pentru integrarea 
psihologică, folosind aceleaşi cuvinte religioase. În amândouă cazurile, 
cuvintele conotative folosite sunt deschise manipulărilor. 

Există şi un pericol care vine din direcţia opusă: şi anume ca noi, 
creştinii, să nu realizăm că uneori există sentimente de vinovăţie fără să 
existe de fapt şi o vină reală. Să ne amintim că între urmările Căderii se 
numără nu doar separarea între Dumnezeu şi om şi între om şi om, ci şi 
separarea dintre om şi el însuşi. De aceea pot exista sentimente de 
vinovăţie psihologică fără să existe şi vină reală. În astfel de cazuri 
trebuie să arătăm o compasiune autentică. Dar acolo unde avem de-a face 
cu o vină morală reală înaintea Dumnezeului care există, ea nu trebuie 
niciodată trecută cu vederea sau îndepărtată prin explicaţia simplă că 
este de natură psihologică, aşa cum face noua teologie. 

O altă consecinţă a poziţiei noii teologii este că nu există antiteză 
personală în problema justificării. Pentru noii teologi nu poate exista 
niciodată o diferenţă calitativă în relaţia omului cu Dumnezeu. Poziţia 
creştină este că în momentul în care un om îşi pune încrederea în Cristos 
ca Mântuitor, el trece de la moarte la viaţă, din împărăţia întunericului în 
împărăţia Fiului dragostei Lui.? Justificarea înseamnă a fi achitat de 
adevărata vină şi a fi eliberat de orice condamnare. Avem aici o antiteză 
personală absolută. Dacă, pe de altă parte, nu există o antiteză absolută 
între moral şi imoral, cruzime şi lipsa cruzimii, atunci singura diferenţă 
este de natură cantitativă. 

Nu trebuie să ne jucăm cu noua teologie, chiar dacă socotim că o 
putem întoarce în avantajul nostru. Aceasta exclude orice colaborare în 
acţiunile de răspândire a Evangheliei care ne-ar obliga să acceptăm 
probitatea neo-ortodoxiei. O asemenea cooperare, văduveşte conceptul 
biblic al antitezei personale în justificare de orice bază. 

Fiindcă noua teologie nu admite antiteza şi fiindcă pentru adepţii ei 
păcatul şi vina sunt, în ultimă analiză, o problemă metafizică şi nu una 
morală, ei manifestă un universalism implicit sau explicit cu privire la 
mântuirea finală a omului. Ar fi o naivitate ca evanghelicii să creadă că 
acest universalism este doar un aspect izolat în sistemul neo-ortodox. 
Poate că el nu este întotdeauna explicit în doctrina noilor teologi, dar 
trebuie să înţelegem că logica concepţiei lor despre dilema omului îi 
conduce inevitabil la această poziţie. În această privinţă convingerile lor 
sunt foarte bine închegate. Ei nu au o antiteză finală între bine şi rău, 
deci nu poate exista o vină morală reală; prin urmare justificarea, ca 
relaţie radical schimbată cu Dumnezeu, nu poate avea nici un sens şi în 
final nimeni nu va fi condamnat. Pe baza sistemului lor, aceasta este o 
poziţie cât se poate de consecventă şi de necesară. Universalismul se 
raportează în mod natural la sistemul lor. 


Creştinismul istoric şi dilema omului 
Creştinismul istoric susţine că dilema omului are o cauză morală. 

Nefiind determinat de cauze exterioare, Dumnezeu 1-a creat pe om 
asemenea Lui, o persoană nedeterminată. Aceasta este o idee dificilă 
pentru oricine gândeşte în termenii secolului al XX-lea, deoarece aproape 
toată gândirea secolului al XX-lea îl vede pe om ca fiind determinat. El 
este determinat fie de factori chimici, aşa cum a susţinut Marchizul de 
Sade şi cum încearcă să dovedească şi Francis Crick, fie de factori 
psihologici, cum au sugerat Freud şi alţii, fie de factori sociologici, aşa 
cum susţine B. F. Skinner. În aceste cazuri, sau în orice combinaţie dintre 

ele, se consideră că omul este programat. Dacă aşa stau lucrurile, atunci 
omul nu este acea fiinţă extraordinară despre care ne vorbeşte Biblia, 
creată după chipul lui Dumnezeu, ca o personalitate care poate face o 
primă alegere liberă. Fiindcă Dumnezeu a creat un univers real în afara 
Lui însuşi (nu ca o prelungire a esenței Lui) există o istorie reală. Prin 
urmare, omul creat după chipul lui Dumnezeu are semnificaţie într-o 
istorie cu semnificaţie, care poate alege să asculte poruncile lui 
Dumnezeu şi să-L iubească sau să se revolte împotriva Lui. 

Acesta este miracolul omului şi miracolul istoriei. Este opusul 
afirmației budismului Zen care spune: „Mintea omului este ca vântul care 
trece printr-un pin într-un desen chinezesc în cerneală.” În această 
afirmaţie, omul este ucis de două ori. El este doar vântul ce trece printr- 
un pin, şi chiar şi acesta numai într-un desen. Creştinismul ne învaţă 
tocmai contrariul celor afirmate de gânditorul oriental. Omul poate 
înţelege şi poate răspunde Celui care, după ce 1-a creat şi a comunicat cu 
el, i-a cerut să-i arate că-L iubeşte ascultând de porunca simplă: „Nu fă 
asta.” Testul ar fi putut lua o altă formă. Aici nu este implicat un act de 
magie primitivă. Avem un Dumnezeu personal şi infinit care îi cere omului 
personal să acţioneze prin alegere proprie. Şi porunca aceasta este 
motivată: „...căci în ziua în care vei mânca din el, vei muri negreşit”:, 
ceea ce nu ar fi avut nici un sens, dacă omul ar fi fost o maşină. El poate 
acţiona pe baza alegerii lui deoarece a fost creat ca să fie diferit de 
animal, de plantă şi de maşină. 

A pretinde că omul a fost creat în aşa fel încât să nu se poată 

revolta înseamnă a pretinde ca actul creator al lui Dumnezeu să se fi oprit 
după crearea plantelor şi a animalelor. Înseamnă a pretinde ca omul să se 
coboare la nivelul unei maşini programate. Înseamnă a anula tot ce 
înseamnă omul în esenţa lui. 
Dacă am considera sistemul creştin un sistem total, ar trebui să începem 
cu Dumnezeul infinit şi personal triunic care există, care comunică şi 
iubeşte încă dinainte să fi existat orice altceva. Dacă ar fi să ne punem 
problema refacerii părtăşiei unui om păcătos cu Dumnezeu, ar trebui să 
începem cu Cristos, cu persoana şi lucrarea Lui. Dar dacă am analiza 
diferenţele dintre creştinism şi răspunsurile filozofiei raţionaliste, ar 
trebui să începem prin înţelegerea faptului că omul şi istoria sunt acum 
într-o stare nenaturală. Acest lucru nu înseamnă că filozofia şi 
creştinismul se ocupă de chestiuni complet diferite, ci mai degrabă că 
creştinismul istoric şi filozofia raţionalistă diferă în ceea ce priveşte 
răspunsurile lor - inclusiv în chestiunea importantă dacă omul şi istoria 
sunt acum într-o stare normală sau nu. Sunt diferite şi pentru că gândirea 
raţionalistă porneşte doar de la cunoaşterea pe care omul finit o poate 
spicui singur. 

Creştinismul afirmă că acum omul este într-o stare nenaturală - că 
el este despărţit de Creatorul lui, care este singurul lui punct de referinţă 
suficient - dar nu printr-o limitare metafizică, ci printr-o vină morală 
reală. Ca urmare, el este despărţit acum şi de semenii lui, şi de sine 
însuşi. De aceea, când el este implicat în acte de cruzime, el nu este 
consecvent cu ceea ce a fost conceput la creaţie să fie. Cruzimea este un 
simptom al anormalităţii şi un rezultat al unei Căderi morale, istorice, 
spaţio-temporale. 

Care sunt implicaţiile căderii istorice spaţio-temporale? Înseamnă 
că a existat o perioadă care a precedat Căderea omului, că l-am fi putut 
vedea pe Adam înainte de Cădere şi că în momentul în care s-a revoltat 
împotriva lui Dumnezeu, alegând liber să nu asculte, s-a auzit o bătaie 
ticăită de ceasornic. Dacă eliminăm primele trei capitole din Geneza, nu 
vom mai putea menţine o poziţie cu adevărat creştină şi nici să oferim 
răspunsuri creştine. 


CAPITOLUL PATRU 


Răspunsul lui Dumnezeu la dilema omului 

Având răspunsul creştin, este posibil acum să înţelegem că există 
absoluturi morale reale. Dincolo de Dumnezeu nu există lege, fiindcă nu 
putem trece dincolo de El. Absoluturile morale se bazează pe caracterul 
lui Dumnezeu. Creaţia, aşa cum a făcut-o El iniţial, s-a conformat 
caracterului Său. Poruncile morale pe care le-a dat oamenilor sunt o 
expresie a caracterului divin. Oamenii creaţi după chipul Lui trebuie să 
trăiască, prin libera lor alegere, pe baza a ceea ce este Dumnezeu, iar 
standardele moralității sunt determinate prin conformarea la caracterul 
Lui, în timp ce lucrurile care nu se conformează acestuia sunt imorale. 

Dumnezeu cunoaşte lucrurile care încă nu sunt actualizate. De 
exemplu, El a ştiut totul despre Eva înainte ca s-o fi actualizat prin 
creaţie. Acelaşi lucru este adevărat şi în domeniul moralei. Când omul 
păcătuieşte, el manifestă ceva ce este contrar legii morale a universului, 
şi prin urmare este vinovat moral şi legal. Deoarece omul este vinovat 
înaintea Dătătorului Legii universului, făcând ce e contrar caracterului 
Său, păcatul lui are semnificaţie şi el însuşi capătă o semnificaţie sub 
aspect moral într-o istorie cu semnificaţie. Vina morală a omului este una 
reală. Această concepţie este radical diferită de cea a gândirii moderne, 
care afirmă că acţiunile săvârşite nu trebuie să ducă la vinovăţie - 
perspectivă în care faptele devin lipsite de semnificaţie. Nici chiar cele 
mai josnice acţiuni ale păcatului nu au o semnificaţie morală finală. în 
ultimă instanţă, acţiunile „bune” şi cele „rele” sunt deopotrivă lipsite de 
vreo valoare. Un factor important în concepţia omului modern este 
tocmai această nulitate a omului, omul este un zero. 

Răspunsul creştin începe cu afirmaţia că omul este o creatură 
morală făcută după chipul Creatorului; că există în univers o lege pe care, 
dacă omul o încalcă, devine culpabil. În această lumină, omul are 
semnificaţie morală atât în ce-L. priveşte pe Dumnezeu, cât şi în ce-i 
priveşte pe semenii lui. Răspunsul modern necreştin neagă legitimitatea 
absoluturilor şi refuză să facă vreun comentariu moral final în legătură cu 
acţiunile oamenilor, aducând astfel actele de cruzime şi pe cele lipsite de 
cruzime la acelaşi nivel valoric. Prin acest răspuns, nu numai conceptul 
de păcat este redus la ceva mai puţin decât afirmă Biblia despre el, ci 
omul însuşi este devalorizat în raport cu conceptul biblic de om vinovat. 

Dacă acceptăm explicaţia modernă, nu mai există răspuns la dilema 
omului - omul este cum a fost la început şi cum va fi întotdeauna. Dar 
conform explicaţiei morale privind poziţia omului în univers şi dilema lui 
în urma Căderii (în contrast cu explicaţia metafizică), există totuşi o 
soluţie. 

Dacă există vină morală reală înaintea unui Dumnezeu personal 
(mai degrabă decât o condiţie metafizică intrinsecă existentă 
dintotdeauna), atunci ar putea exista o soluţie din partea lui Dumnezeu. 
Şi Dumnezeu îi spune omului că există o soluţie. Soluţia aceasta se 
bazează pe afirmaţia lui Dumnezeu că El este sfânt şi că e dragoste, şi că 
în dragostea Lui a iubit lumea şi L-a trimis pe Fiul Lui. Isus a murit în 
istoria reală, pe crucea de la Calvar, în spaţiu şi timp. Şi nu ar trebui să 
vorbim niciodată despre moartea lui Isus fără să o legăm de persoana Lui. 
El este a Doua Persoană eternă a Trinității. Fiindcă a murit, aducând în 
Trinitate ruptură cauzată de revolta omului, vina morală reală este 

întâmpinată de valoarea infinită a morţii lui Isus, în expiere, ispăşire şi 
substituție. Iată de ce Isus spune: „S-a sfârşit”. 

De obicei avem tendinţa de a trece prea repede peste Romani 3:26, 
aşa cum apare acest verset în structura primelor trei capitole din Epistola 
către Romani. Aceste capitole ne spun în primul rând de ce este omul 
pierdut, apoi dau soluţia în moartea ispăşitoare a lui Isus Cristos. Aici 
Pavel poate să spună: „în aşa fel încât să fie neprihănit, şi totuşi (forţa 
construcţiei greceşti) să socotească neprihănit pe cel ce crede în Isus”. Pe 
de o parte, dată fiind valoarea infinită a morţii lui Cristos, Dumnezeu nu 
trebuie să abandoneze caracterul Său absolut sfânt; pe de altă parte, nu 
trebuie să violeze semnificaţia omului pentru a putea ierta vina şi a reface 
relaţia întreruptă a omului cu Sine. Aceasta vine în opoziţie totală cu 
negarea antitezei şi a semnificației prin saltul omului modern în întuneric, 
care afirmă că trebuie să credem cumva, fără nici un fel de rațiune, că 
Dumnezeu este dragoste. Absolutul moral rămâne şi soluţia la dilema 
omului există. 


Alternativa de tipul ori-ori nu îşi are locul în „Ciuma" 
Din răspunsul biblic decurg patru fapte importante: 

În primul rând, Dumnezeul care există este un Dumnezeu bun. 

În al doilea rând, există speranţa unei soluţii la dilema omului. 

În al treilea rând, există o bază suficientă pentru morală. Nimeni n- 
a descoperit până acum o modalitate de a avea o „morală” bună fără a 
avea şi absoluturi morale, fără absoluturi morale, rămânem cu 
hedonismul (fă ce-ţi place) sau cu o formă a teoriei contractului social 
(este corect ce-i bine pentru societate în general). Dar nici una din aceste 
variante nu corespunde impulsurilor morale pe care le are omul. Staţi de 
vorbă cu oamenii suficient de îndelung şi de profund şi veţi vedea că 
aceştia consideră că unele lucruri sunt cu adevărat bune, iar altele cu 
adevărat rele. Fară absoluturi, morala ca morală încetează să existe, şi 
pornind de la sine, umanistul nu poate să găsească absoluturile de care 
are nevoie. Dar fiindcă Dumnezeul Bibliei există, există şi moralitate 
reală. În interiorul acestui cadru, eu pot să spun că ceva este bine şi 
altceva este rău, fără să afirm un nonsens. 
În al patrulea rând, există un motiv întemeiat pentru a lupta împotriva 
răului. Creştinul nu se confruntă niciodată cu dilema pe care o postulează 
Ciuma lui Camus. Pur şi simplu, nu este adevărat că el trebuie fie să 
treacă de partea doctorului împotriva lui Dumnezeu, luptând cu ciuma; fie 
să se alăture preotului de partea lui Dumnezeu, devenind mai puţin uman 
prin faptul că nu luptă împotriva ciumei.! Dacă ar trebui să facem în viaţă 
această alegere ori-ori, ar fi într-adevăr îngrozitor.? Dar creştinul nu este 
limitat la această alegere. Când Isus a stat lângă mormântul lui Lazăr, nu 
numai că a plâns, dar S-a şi mâniat. Exegeza textului grecesc din loan 
11:33 şi 38 este clară.* La mormântul lui Lazăr, Isus S-a mâniat din cauza 
morţii şi a stării denaturate a lumii - adică a distrugerii şi durerii 
provocate de păcat. In cuvintele lui Camus, Cristos a urât ciuma. Ela 
pretins că este Dumnezeu şi a putut să urască ciuma fără a Se uri în 
acelaşi timp şi pe Sine ca Dumnezeu. 

Creştinul poate lupta cu compasiune împotriva răului, ştiind că 
atunci când urăşte acele lucruri, şi Dumnezeu le urăşte. Dumnezeu le 
urăşte cu preţul foarte mare al morţii lui Cristos. 

Dar dacă trăiesc într-o lume fără absoluturi şi doresc să lupt 
împotriva injustiţiei sociale pe baza stării de spirit caracteristică 
momentului, cum pot stabili ce este justiţia socială? Ce criteriu am pentru 
a distinge între bine şi rău, ca să ştiu împotriva a ce trebuie să lupt? Nu 
ar fi oare posibil să accept răul şi să calc în picioare binele? Cuvântul 
dragoste nu-mi poate spune cum să fac această distincţie, căci în context 
umanist dragostea nu poate avea un sens definit. Dar o dată ce înţeleg că 
Cristos, care a venit să moară pentru a pune capăt „ciumei”, a plâns şi S- 
a mâniat din cauza efectelor ei, am un motiv pentru a lupta, şi acesta nu 
se bazează pe dispoziţia mea de moment sau pe consensul schimbător 
existent între oameni. 

Dar creştinul are nevoie aici de o provocare. Faptul că numai el are 
un standard suficient pentru a lupta împotriva răului nu înseamnă că el o 
va şi face. Creştinul este adevăratul radical în generaţia noastră, căci el 
se împotriveşte concepţiei moderne monolitice conform căreia adevărul 
este relativ. Dar prea adesea, în loc să fie radical, împotrivindu-se 
nisipurilor mişcătoare ale relativismului, el se mulţumeşte doar să 
păstreze un status-quo. Dacă este adevărat că răul e rău, că Dumnezeu 
urăşte răul cu preţul crucii şi că există o lege morală ancorată în ceea ce 
este Dumnezeu în Sine, atunci creştinii trebuie să fie primii pe câmpul de 
luptă împotriva răului - inclusiv împotriva inumanităţii omului faţă de om. 

CAPITOLUL. CINCI 


Cum ştim că este adevărat? 


Cei interesaţi de ce cred eu despre „apologetică” pot găsi aprecierile 
mele în Apendice A, de la sfârşitul acestei cărţi. 

Fiecare om se confruntă, la nivelul lui, cu o problemă. Dată fiind 
existenţa şi forma universului exterior, precum şi „umanitatea” omului, 
cum se potrivesc toate acestea împreună şi care e sensul lor? 

Să ne imaginăm o carte atât de deteriorată, încât au mai rămas 
doar câţiva centimetri de tipăritură din fiecare pagină. Deşi, evident, ar fi 
imposibil să reconstituim cartea şi să înţelegem povestirea ei, puţini 
oameni şi-ar imagina că fragmentele rămase au fost asamblate la 
întâmplare. Dar dacă am găsi într-un pod părţile lipsă din fiecare pagină 
şi le-am potrivi la locul lor, am putea citi istorisirea şi ea ar avea sens. 
Omul în întregul lui s-ar simţi uşurat din cauză că misterul cărţii a fost 
rezolvat şi s-ar implica în citirea povestirii refăcute, deşi raţiunea lui ar fi 
fost prima care să-i spună că porțiunile descoperite sunt soluţia corectă la 
problema cărţii rupte. 

Trebuie să observăm două lucruri în legătură cu această ilustrație. 
În primul rând, fragmentele rămase din fiecare pagină nu ar putea 
niciodată să ne spună despre ce este vorba în povestire. Ele ar avea 
importanţă doar ca test pentru a stabili dacă bucăţile găsite în pod provin 
într-adevăr din cartea noastră. În al doilea rând, cel care ar descoperi 
porțiunile lipsă, şi-ar folosi raţiunea pentru a arăta că acestea se 
potrivesc cărţii deteriorate. Apoi, la nivelul întregii lui personalităţi, el s- 
ar bucura citind şi înțelegând întreaga povestire, atât din piesele 

originale, cât şi din porțiunile adăugate. Bucuria cititorului ar fi cu atât 
mai mare, cu cât cartea integrală i-ar deschide calea de comunicare cu 
cineva important pentru el. 

La fel este şi cu creştinismul: paginile deteriorate rămase în carte 
corespund universului şi omului care există acum în stare de 
anormalitate. Părţile descoperite ulterior corespund Scripturii, care este 
comunicarea propozițională a lui Dumnezeu adresată omului. Aceasta nu 
atinge doar adevărurile „religioase”, ci şi cosmosul şi istoria, care sunt 
deschise verificării. Nici lumea exterioară aflată în această stare 
nenaturală, nici „umanitatea” distorsionată a omului nu pot oferi un 
răspuns la problema sensului total al ordinii create; totuşi amândouă sunt 
importante pentru a şti că Scriptura, comunicarea lui Dumnezeu cu omul, 
este ceea ce pretinde a fi. Intrebarea este dacă mesajul comunicat de 
Dumnezeu completează şi explică porțiunile pe care le avem deja, în 
special dacă explică ceea ce era evident înainte, dar fără să aibă o 
explicaţie - anume că universul există şi că universul şi „umanitatea” 
omului nu sunt produsul întâmplător al maşinii de scris, rezultat în urma 
unei dactilografieri haotice. Cu alte cuvinte, ce anume oferă o descriere 
corectă a existenţei: răspunsul biblic sau muzica aleatorie a lui John 
Cage? 

Pe baza raţiunii şi autonomiei sale, omul nu poate da răspunsul 
corect pornind de la porţiunea de carte care i-a rămas. Fără paginile 
descoperite ulterior, omul nu ar fi avut niciodată răspunsul adevărat. De 
asemenea, nu avem aici un salt al credinţei, deoarece părţile au coerenţă 
în întregul câmp al cunoaşterii. Înţelegând comunicarea propozițională a 
Dumnezeului personal, nu numai ceea ce ţine de cosmos şi istorie îşi 
găseşte locul, ci tot ce se situează la nivelul superior şi la cel inferior: 
harul şi natura; absolutul moral şi moralitatea; punctul de referinţă 
universal şi particulariile; precum şi realităţile emoţionale şi estetice ale 
omului. 

Cu siguranţă că omul nu va vedea această potrivire dacă respinge 
comunicarea doar din cauză că nu a iniţiat-o el. O astfel de situaţie şi-ar 
găsi corespondentul în ilustraţia noastră, dacă cel care a descoperit 
fragmentele din pod le-ar respinge din cauză că ar dori să inventeze 
propria lui povestire. 


Natura dovezii 

Discutând problema dovezii, care a fost ridicată de ilustraţia cu cartea, 
vreau să sugerez că dovada ştiinţifică, dovada filozofică şi dovada 
religioasă se supun aceloraşi reguli. Indiferent de problema pe care am 
vrea să o rezolvăm - fie ea o reacţie chimică, fie semnificaţia omului - 
după ce definim problema, demonstraţia urmează două faze: 

A. Teoria trebuie să fie necontradictorie şi să dea un răspuns 
fenomenului în discuţie. 

B. Este necesar ca teoria să fie consecventă cu realitatea. De 
exemplu, răspunsul dat la o reacţie chimică trebuie sa fie conform cu 
ceea ce observăm în eprubetă. În ce priveşte omul şi „umanitatea” 
lui, răspunsul pe care-l dăm trebuie să se potrivească cu ce observăm 
atunci când analizăm omul şi comportamentul lui. 

În cazul specific al omului, este răspunsul creştin adecvat şi explică 
el ceea ce observăm la om aşa cum e el (inclusiv din ceea ce ştiu despre 
mine însumi ca om)? Răspunsul creştin este că omul nu a murit, ci mai 
degrabă că există şi este intrinsec personal încă de când a fost creat de o 
sursă personală; că deşi la început a fost într-o stare de normalitate, 
acum este într-una de anormalitate. Cititorul îşi aminteşte aici, probabil, 
ilustraţia cu apa ce apare la suprafaţă în valea a doua şi materialul din 
capitolele anterioare, care tratează sursa personală şi starea nenaturală a 
omului în prezent. 

Există apoi şi un aspect negativ. După ce o definire atentă înlătură 
trivialul, ne rămân următoarele răspunsuri posibile, care nu implică saltul 
mistic al credinţei: 

1. Că impersonalul împreună cu timpul şi întâmplarea au produs 
omul personal. Dar această teorie este împotriva întregii experienţe, şi de 
obicei adepţii ei sfârşesc printr-un salt al credinţei, camuflat adesea în 
spatele unor cuvinte conotative. 

2. Că omul nu este personal, ci a murit; el este în realitate o 
maşină, de aceea personalitatea e o iluzie. Teoria aceasta poate satisface 
primul criteriu, al noncontradicţiei, dar nu îl va satisface şi pe al doilea, 
căci omul nu poate trăi ca şi cum ar fi o maşină. Putem observa lucrul 
acesta în întreaga istorie a omului, mergând înapoi în timp până unde ne 
permit dovezile - de exemplu în arta şi artefactele cavernelor sau în 
riturile de înmormântare ale omului. Am dat deja numeroase exemple 
pentru modul în care omul - omul de ştiinţă îndrăgostit, să zicem - este, 
pe baza acestei concluzii, determinat la o existenţă tip Jekyll şi Hyde. El 
este într-un fel în laborator, dar cu totul altfel acasă, cu soţia şi cu copiii. 
Aici putem include întreaga luptă a omului modern, disperarea dovedită 
prin acceptarea saltului irațional în încercarea fără sorţi de izbândă de a 
avea răspunsuri cu preţul raţiunii şi strigătul artiştilor moderni când nu 
găsesc semnificaţia omului. Omul poate să spună că nu este mai mult 
decât o maşină, dar întreaga lui viaţă neagă această aserţiune. 

3. Că în viitor omul va găsi un alt răspuns rezonabil. În legătură cu 
acest răspuns, există două probleme copleşitor de mari. În primul rând, 
putem spune acelaşi lucru despre orice răspuns la orice problemă, 
punând astfel capăt oricărei gândiri şi oricărei ştiinţe. El trebuie 
considerat ca o evitare a problemei şi mai ales ca un răspuns slab, dacă 
persoana care îl dă îl aplică la o singură întrebare. În al doilea rând, 
nimeni nu poate fi satisfăcut cu răspunsul acesta, deoarece nimeni nu 
poate aştepta liniştit până când se va găsi o soluţie în viitor. Omul 
individual emite în permanenţă judecăţi morale care îl afectează pe el şi 
pe alţii şi trebuie să folosească o ipoteză de lucru de la care să pornească. 
Deci, dacă cineva oferă răspunsul acesta ca pe o alternativă serioasă, 
trebuie să se pregătească să intre într-un congelator şi să înceteze să mai 
emită judecăţi care să atingă problema omului. Bertrand Russell, de 
exemplu, ar fi trebuit să nu mai ia decizii sociologice în care să-i implice 
pe alţii. Poziţia acesta este posibilă numai dacă oprim scurgerea timpului. 

4. Că teoria relativităţii se va dovedi în viitor un răspuns suficient 
pentru viaţa umană. Dar teoria ştiinţifică a relativităţii nu poate fi aplicată 
astfel la viaţa umană. Teoria ştiinţifică este testată în permanenţă, atât ca 
teorie, cât şi prin evaluare. De aceea, ea nu are sensul de „merge şi aşa”, 


95 


ca atunci când relativitatea este aplicată la valorile umane. Mai mult, 
viteza luminii în vid este considerată în ştiinţă un standard absolut. Astfel 
că relativitatea ştiinţifică nu presupune că toate legile ştiinţifice sunt 
într-o schimbare permanentă. Metoda folosirii relativităţii ştiinţifice 
pentru a susţine conceptul relativităţii în viaţa umană şi în valorile umane 
este total invalidă. 

Putem formula şi alte răspunsuri, dar alternativele sunt foarte 

puţine. 
În contrast cu aceste răspunsuri, dacă anvergura fenomenelor analizate 
este suficient de cuprinzătoare (adică dacă include existenţa universului 
şi forma lui,! dar şi „umanitatea” omului cum este el acum), creştinismul, 
care începe cu existenţa unui Dumnezeu infinit şi personal, cu crearea 
omului după chipul Lui şi cu Căderea spaţio-temporală, dă un răspuns 
intrinsec coerent care explică fenomenele şi care ne satisface atât în viaţă 
cât şi în cercetare. 

Sugerez că trebuie să ne punem serios întrebarea dacă nu cumva 
motivul pentru care omul modern respinge răspunsul creştin, sau adesea 
nu îl ia nici măcar în considerare, este că a acceptat deja, cu o credinţa 
implicită, presupoziția uniformităţii cauzelor naturale într-un sistem 
închis. 

Aceasta nu înseamnă că răspunsul creştin trebuie acceptat din 
motive pragmatice, ci că soluţia dată în Biblie răspunde la problema 
universului şi a omului, pe când nimic altceva nu răspunde. 

În concluzie, trebuie să adăugăm că, după ce devine creştin, omul 
are de adăugat ani întregi de dovezi experimentale la toate motivele de 
mai sus. Dar putem să ne oprim acolo unde s-a oprit şi Pavel în capitolul 1 
din Romani, spunând că existenţa universului exterior, forma lui şi 
„umanitatea” omului dovedesc adevărul poziţiei creştinismului istoric. În 
Romani 1, Pavel nu continuă apelând la experienţa creştină. „Mânia lui 
Dumnezeu se descopere din cer împotriva oricărei necinstiri a lui 
Dumnezeu şi împotriva oricărei nelegiuiri a oamenilor, care înăbuşă 
adevărul în nelegiuirea lor. Fiindcă ce se poate cunoaşte despre 
Dumnezeu, le este descoperit în ei [„umanitatea” omului], căci le-a fost 
arătat de Dumnezeu. În adevăr, însuşirile nevăzute ale Lui, puterea Lui 
veşnică şi dumnezeirea Lui, se văd lămurit, de la facerea lumii, când te 
uiţi cu băgare de seamă la ele în lucrurile făcute de El [lumea exterioară 
şi formele ei]. Aşa că nu se pot dezvinovăţi.”? 


Raţionalitate adevărată dar nu numai raționalitate 
Deşi raționalitatea este importantă, ea nu trebuie niciodată să devină 
exclusivă.” Discuţia nu se încheie o dată cu raţionalitatea.! Ea este 
paralelă problemei ce vizează forma şi libertatea în artă. Pentru a fi artist, 
artistul trebuie să fie liber. Pe de altă parte, dacă în pictura lui nu există 
formă, artistul pierde comunicarea cu privitorii. Forma este cea care face 
posibilă libertatea artistului, plus comunicarea lui. La fel, raționalitatea 
este necesară pentru a deschide calea unei relaţii vitale cu Dumnezeu. 
Aici intervine studiul comunicării verbalizate şi nonverbalizate. Ce 
este forma pentru artist sunt cuvintele pentru comunicarea generală. 
Folosirea cuvintelor, clar definite şi utilizate raţional, dă formă şi 

certitudine comunicării. Acelaşi lucru este adevărat şi cu privire la 
simbolurile ştiinţifice atent definite. 

Se pot adăuga şi alte lucruri la verbalizarea raţională, îmbogăţind-o. 
De exemplu, poezia adaugă ceva în plus faţă de forma în proză. În Psalmi 
ni se comunică ceva ce nu s-ar fi putut comunica în proza simplă. Acelaşi 
lucru este adevărat şi când artistul pictează un portret. Dar dacă există o 
separare totală între verbalizarea definită şi înţeleasă raţional pe de o 
parte şi forma poetică pură (de exemplu) pe de altă parte, la cititor nu 
răzbate un mesaj bine conturat. Cititorul poate cel mult să folosească 
forma poetică pură ca pe un izvor din care să creeze ceva cu propriile lui 
emoţii. 

Atâta vreme cât persistă o continuitate autentică între verbalizarea 
definită şi ceea ce se adaugă acesteia, comunicarea poate fi îmbogățită 
prin felurite mijloace. Dacă însă apare aici o discontinuitate, nimeni nu va 
putea spune cu certitudine ce înseamnă lucrurile adăugate. Aceasta este 
adevărat în artă, în experienţă şi chiar şi în utilizarea figurilor stilistice. 
Figurile stilistice îmbogăţesc comunicarea atâta vreme cât se încadrează 
în vorbirea definită care poate fi analizată raţional. Dar dacă cineva scrie 
o carte sau o piesă de teatru folosind numai figuri stilistice, fără nici o 
legătură cu un context raţional definit, se pierde, nu numai comunicarea, 
ci şi însuşi scopul figurii de stil (acela de a îmbogăţi). 

De aceea, raționalitatea nu are o importanţă exclusivă, ci ea mai 
degrabă defineşte şi dă formă întregului. Avem un bun exemplu în 
Scripturi în acest sens, când loan prezintă ca pe singurul test viabil 
pentru duhuri şi profeţi ceva ce are conţinut şi bază raţională: „Prea 
iubiţilor, să nu daţi crezare oricărui duh; ci să cercetaţi duhurile, dacă 
sunt de la Dumnezeu; căci în lume au ieşit mulţi prooroci mincinoşi. 
Duhul lui Dumnezeu să-L. cunoaşteţi după aceasta: orice duh, care 
mărturiseşte că Isus Cristos a venit în trup, este de la Dumnezeu; şi orice 
duh, care nu mărturiseşte pe Isus, nu este de la Dumnezeu, ci este duhul 
lui Antihrist.”5 

Creştinul nu este raţionalist; el nu încearcă să pornească de la sine, 
în mod autonom, pentru a elabora un sistem. Dar el este raţional: el 
gândeşte şi acţionează pe baza supoziţiei că A este A şi A nu este non-A. 
Dar în concluziile sale el nu face uz doar de elementul raţional, pentru că 
în răspunsul pe care-l dă mesajului comunicat de Dumnezeu este 
implicată întreaga lui personalitate. Dacă însă controlul verbalizării 
definite este pierdut, el se rătăceşte. Nu mai are nici un mijloc de testare 
a spiritelor, a profeților şi a experienţei. Atunci totul devine doar „umbra” 
grecească de la nivelul superior, a noii teologii despre care am vorbit mai 
înainte. 

De aceea, este foarte important să menţinem un echilibru între, pe 
de o parte, raţionalul autentic şi, pe de alta, implicarea omului ca întreg, 
la toate nivelurile fiinţei sale, ca ceva ce decurge din primul. Elementului 
raţional i se pot adăuga multe altele, dar dacă renunţăm la raționalitate, 
se pierde totul. 

Ilustraţia cărţii rupte, menţionată anterior, ne va ajuta să clarificăm 
mai bine aspectul acesta. Rațiunea umană ne ajută să ştim că ceea ce ni 
se comunică în carte reprezintă adevărul despre ceea ce există; dar apoi 
omul se bucură cu întreaga lui fiinţă în descoperirea răspunsului pierdut, 

aceasta prin lectura pieselor acum compilate. Astfel combinate, piesele 
ne transmit cunoaşterea despre Dumnezeul infinit şi personal care există 
şi ne arată cum poate fi refăcută comunicarea cu El. Rațiunea a început 
procesul, dar după aceea a fost implicat omul ca un întreg. 

Acum câţiva ani am participat la un cerc de discuţii în Detroit. 
Printre participanţi se număra şi un pastor de culoare, mai în vârstă. S-au 
discutat atunci mai multe probleme intelectuale şi culturale, precum şi 
răspunsul pe care îl dă acestora creştinismul. Întreaga discuţie ar putea fi 
descrisă mai degrabă ca „intelectuală” decât „devoţională”. La plecare, 
pastorul de culoare mi-a strâns mâna şi mi-a mulţumit. Dacă ar fi spus: 
„Vă mulţumesc că m-aţi ajutat să-mi apăr oamenii mai bine” sau „Va 
mulţumesc că m-aţi ajutat să fiu un evanghelist mai bun”, m-aş fi bucurat 
foarte mult că ce am spus a fost de ajutor şi poate că nu m-aş mai fi 
gândit la cuvintele lui. Dar el a zis de fapt: „Vă mulţumesc că mi-aţi 
deschis uşile acestea; acum pot să mă închin mai bine lui Dumnezeu.” Nu 
îl voi uita niciodată, fiindcă acest om a înţeles cu adevărat. Dacă nu 
acesta este şi răspunsul nostru, şi dacă nu este şi răspunsul celor pe care 
încercăm sa-i ajutăm, atunci înseamnă că undeva am greşit. 


SECŢIUNEA A PATRA 


Declararea creştinismului istoric în 
climatul secolului al XX-lea 

CAPITOLUL UNU 


Identificarea punctului de tensiune 


Comunicarea cu cineva ca mine 

Comunicarea se realizează când o idee pe care o am în minte trece prin 
buzele mele (sau prin mâinile mele - în cele mai multe forme ale artei) şi 
atinge mintea unei alte persoane. Într-o comunicare adecvată, ideea care 
ajunge în mintea receptorului este substanţial aceeaşi cu cea care a 
plecat din mintea mea. Aceasta nu înseamnă că va fi complet aceeaşi, dar 
receptorul va fi înţeles în esenţă ce vreau eu să comunic. Cuvintele pe 
care le folosim sunt doar instrumentele pentru transpunerea ideilor pe 
care dorim să le comunicăm; noi nu încercăm să transmitem doar o 
succesiune de sunete verbale. 

Deoarece folosim cuvinte pentru a comunica idei, se pot ivi o serie 
de probleme ce ţin de limbă. Cea mai evidentă dintre ele apare între 
diferitele grupuri lingvistice. Dacă vrem să vorbim cu un om, trebuie să îi 
învăţăm limba. _ 

O altă problemă o reprezintă timpul. În decursul istoriei, limba îşi 
schimbă sensul, iar cuvintele pot să aibă un sens diferit de cel pe care l- 

au avut în trecut. Limba îşi schimbă în mod natural sensul o dată cu 
trecerea timpului, dar acest lucru este adevărat mai ales astăzi, din cauza 
marilor diferențieri ce apar sub şi deasupra liniei disperării. 

O altă barieră lingvistică intervine atunci când vrem să vorbim cu 
oamenii din alte categorii sociale decât a noastră, de exemplu cu oamenii 
din lumea mahalalelor. 

În nici unul din cazurile de mai sus problemele de limbă nu se 
rezolvă de la sine. Dacă vrem să comunicăm, trebuie să ne luăm timp şi 
să facem efortul necesar pentru a învăţa cum folosesc ascultătorii noştri 
limba, astfel încât să înţeleagă ce intenţionăm să le spunem. Pentru noi ca 
creştinii acest lucru este deosebit de dificil, mai ales când vrem să folosim 
cuvinte ca Dumnezeu şi vinovăţie într-un sens strict definit, şi nu ca pe un 
cuvânt conotativ, deoarece conceptele acestor cuvinte s-au schimbat 
universal. Într-un astfel de caz, trebuie fie să încercăm să găsim un 
sinonim fără o conotaţie falsă, fie să definim pe larg cuvântul atunci când 
îl folosim, ca să ne asigurăm că ascultătorul înţelege cât mai bine ce vrem 
să spunem. În cazul acesta din urmă, nu mai folosim cuvântul ca pe un 
cuvânt tehnic, în sensul că ne asumăm o definiţie comună. 

Sugerez ca, dacă cuvântul (sau expresia) de care ne folosim de 
obicei nu este altceva decât un clişeu evanghelic ortodox devenit cuvânt 
tehnic între creştini, să fim dispuşi să renunţăm la el când ieşim din 
cercul nostru îngust şi ne adresăm oamenilor care ne înconjoară. Dacă, 
pe de altă parte, cuvântul este indispensabil, precum cuvântul 
Dumnezeu, acesta trebuie discutat suficient de elaborat pentru ca să ne 
facem clar înţeleşi. Dacă folosim cuvintele tehnice fără o explicaţie 
suficientă, cei din afară nu vor fi înţeles de fapt mesajul creştin, iar noi, în 
bisericile şi misiunile noastre, devenim o grupare lingvistică introvertă şi 
izolată. 

Înainte de a vorbi mai detaliat despre felul cum trebuie să ne 
adresăm oamenilor secolului al XX-lea, trebuie să insistăm în primul că nu 
putem aplica nişte reguli mecanice. Dintre toţi oamenii, noi ar trebui să 
fim cei dintâi care să înţelegem lucrul acesta, deoarece creştini fiind, 
credem că personalitatea există cu adevărat şi că este importantă. Putem 
stabili nişte principii generale, dar ele nu pot fi aplicate automat. Dacă 
suntem nişte fiinţe cu adevărat personale, aşa cum ne-a creat Dumnezeu, 
atunci fiecare individ diferă de toţi ceilalţi. De aceea, fiecare persoană 
trebuie tratată ca fiind individuală, nu ca o dată statistică ori ca o maşină. 
Lucrând cu astfel de oameni, nu putem aplica mecanic principiile 
discutate în această carte. Pentru a putea folosi eficient acest material, 
trebuie să ne rugăm Domnului şi să aşteptăm lucrarea Duhului Sfânt. 

Mai mult, trebuie să ţinem minte că cel căruia ne adresăm, oricât ar 
fi de departe de credinţa creştină, poartă chipul lui Dumnezeu. El este 
valoros, iar comunicarea noastră cu el trebuie să se facă în spiritul 
dragostei autentice. Dragostea nu este deloc uşoară; ea nu este doar un 
impuls emoţional, ci este încercarea de a trece de partea cealaltă şi de a 
te transpune în situaţia celuilalt, pentru a vedea cum arată problemele 
din perspectiva lui. Dragostea este o preocupare autentică pentru 
persoana individuală. După cum ne aminteşte Isus Cristos, trebuie s-o 
iubim „ca pe noi înşine”. De aici trebuie să începem. De aceea, dacă ne 
angajăm în „mărturisirea” personală din spirit de datorie sau din cauza 

presiunii sociale pe care o exercită asupra noastră cercul creştin din care 
facem parte, pierdem esenţa. Motivul pentru care ne angajăm în 
mărturisirea personală este că persoana din faţa noastră poartă chipul lui 
Dumnezeu şi este unică în lume ca individ. Acest fel de comunicare nu se 
face fără a plăti un preţ. Pentru a înţelege şi a vorbi oamenilor secolului 
al XX-lea, care sunt sinceri, dar foarte derutaţi, trebuie să plătim un preţ. 
Acest lucru este obositor; ne face vulnerabili în faţa ispitelor şi 
presiunilor, dar în ultimă analiză, dragostea adevărată este 
disponibilitatea de a sta total expuşi în faţa persoanei cu care vorbim. 

Omul din faţa noastră este semenul nostru. Biblia ne învaţă că 
există două umanităţi; dar privind lucrurile dintr-o altă perspectivă, există 
o singură umanitate. Există două umanităţi în sensul că există cei care 
încă se mai răzvrătesc împotriva lui Dumnezeu şi cei care s-au întors la 
Dumnezeu prin Isus Cristos. Dar acest fapt nu trebuie să ne facă 
insensibili în faţa realităţii că Dumnezeu „a făcut ca toţi oamenii, ieşiţi 
dintr-unul singur, să locuiască pe toată faţa pământului”.! Aceasta nu 
înseamnă doar că întreaga rasă umană este una din punct de vedere 
biologic, în sensul că ne putem reproduce împreună, ci şi că descindem 
cu toţii din Adam, strămoşul nostru comun. Astfel, emoţional dar şi 
intelectual, trebuie să-l considerăm pe cel din faţa noastră ca fiind 
semenul nostru. Omul de lângă noi este complementul nostru. Este 
pierdut, dar şi noi am fost odată pierduţi. Avem aceeaşi carne, acelaşi 
sânge, aceeaşi origine. 

În sfârşit, când studiem cum trebuie să comunicăm cu omul, trebuie 
să reținem că ne adresăm lui ca persoană unitară. Nu ne ocupăm de o 
singură parte din el, de aceea numită „suflet”, în încercarea de a-l 
introduce în Cer. Suntem conştienţi de faptul că Biblia afirmă unitatea 
personalităţii. Deci când încercăm să comunicăm în modul acesta holistic, 
acest lucru trebuie să se reflecte atât în atitudinea noastră, cât şi în ce 
spunem. 


Concluzii logice 
Acum ne putem opri asupra câtorva principii generale, călăuzitoare în 
comunicarea cu omul secolului al XX-lea. 

Să nu uităm că fiecare persoană cu care vorbim, indiferent dacă 
este vânzătoare sau student la universitate, are o un set de presupoziţii 
pe care fie că le-a analizat, fie că nu. Punctul din diagramă reprezintă 
presupoziţiile necreştine ale persoanei; săgeata indică spre concluzia 
logică a acestor presupoziţii necreştine. 


OMUL CU CONCLUZIA LOGICĂ A 
PRESUPOZIŢII e ---------------- => PRESUPOZIŢIILOR 
NECREŞTIINE LUI NECREŞTIINE 


Dacă omul ar fi complet logic în presupoziţiile sale, ar ajunge la linia din 
dreapta. Dacă ar ajunge aici în gândire şi în viaţă, ar fi consecvent 
presupoziţiilor sale. 

Dar în realitate nici un necreştin nu poate fi consecvent logicii 
presupoziţiilor sale. Motivul este că omul trebuie pur şi simplu să trăiască 

în realitate, şi realitatea are două părţi: lumea exterioară cu forma ei şi 
„umanitatea” omului, inclusiv propria sa „umanitate”. Indiferent ce crede 
omul, el nu poate schimba realitatea a ceea ce există. lar întrucât 
creştinismul este adevărul despre ceea ce există, a nega acest lucru pe 
baza altui sistem înseamnă a te îndepărta de lumea reală: 


LUMEA REALĂ- CONCLUZIA LOGICĂ A 
LUMEA EXTERIOARĂ e ---------------- — PRESUPOZIŢIILOR 

OMUL ÎNSUŞI NECREŞTINE ALE 
OMULUI 


De aceea, orice om, indiferent de sistemul lui, este prins aici. Când 
încearcă să-şi extindă poziţia pe cale intelectuală, într-un mod logic, şi să 
trăiască apoi pe baza ei, el este prins între aceste două lucruri care îl 
izbesc în faţă, cum s-ar zice. Fără să precizez dacă psihologia ori filosofia 
lui Cari Gustav Jung este corectă, el a observat just că aceste două lucruri 
intersectează voinţa fiecărui om - lumea exterioară cu structura ei şi ceea 
ce izvorăşte din sine însuşi. Presupoziţiile necreştine pur şi simplu nu se 
potrivesc cu ce a creat Dumnezeu, inclusiv cu ce este omul. De aceea, 
orice om se află într-o tensiune. El nu poate să-şi creeze propriul univers 
şi să trăiască apoi în el. 

Biblia duce ideea aceasta un pas mai departe când spune că nici 
chiar în Iad omul nu poate fi consecvent cu presupozitiile lui necreştine: 
„Dacă mă voi culca în locuinţa morţilor, iată-Te şi acolo.”? În Iad omul va fi 
separat de comuniunea cu Dumnezeu, dar nimeni nu va putea să formeze 
Iadul pentru a-şi crea propriul univers într-o arie limitată. Şi acolo omul 
va fi tot în universul lui Dumnezeu. Aşadar, nici chiar în lad omul nu poate 
fi consecvent cu presupoziţiile lui necreştine. 

La fel este şi în viaţa de acum. Este imposibil pentru orice necreştin 
individual sau pentru orice grup de oameni să-şi păstreze consecvenţa cu 
propriul său sistemul, în logică sau în practică. De aceea, când stăm în 
faţa unui om al secolului al XX-lea, indiferent dacă este o persoană 
deosebit de inteligentă sau omul obişnuit de pe stradă, un universitar sau 
un muncitor de pe docuri, stăm în faţa cuiva aflat într-o tensiune; şi 
tensiunea aceasta mărturiseşte în favoarea noastră atunci când vorbim cu 
el. Dacă nu aş fi ştiut lucrul acesta din Cuvântul lui Dumnezeu şi din 
experienţă personală, nu aş fi avut curajul să păşesc în cercurile în care 
mă mişc. Poate că omul încearcă să îngroape în sine această tensiune şi 
va trebui să-l ajutăm s-o găsească, dar undeva există un punct de 
inconsecvenţă. El se găseşte într-o poziţie pe care nu o poate urma până 
la capăt; avem aici nu doar un concept intelectual de tensiune, ci tot ce e 
el ca om este prins în această tensiune. 


Sfâşiat între două logici 

Apologetica creştină nu porneşte de undeva din stele, ci de la om şi de la 
ce ştie el despre sine. Când omul este pierdut, el este pierdut în pofida a 
tot ce există, inclusiv în pofida a ceea ce este el. De aceea, când va sta 
înaintea lui Dumnezeu pentru a fi judecat, pentru a arăta cât de falsă va fi 

fost poziţia lui, Dumnezeu nu va trebui să facă altceva decât să apeleze la 
ce a ştiut, ca individ, despre lumea exterioară şi despre „umanitate”. Cât 
priveşte moralitatea, omul va trebui să fie judecat doar în conformitate cu 
standardele pe care el însuşi le-a folosit pentru a-i condamna pe alţii, 
pentru că - spune clar Pavel - el porneşte apoi deliberat la încălcarea 
propriilor lui standarde. 

Deci persoana ce stă în faţa noastră nu se află într-un vid. Ea ştie ceva 
despre lumea exterioară şi despre sine însăşi. 

Fiecare se găseşte undeva pe linia dintre lumea reală şi concluzia 
logică a presupoziţiilor sale necreştine. Fiecare este atras de două logici, 
de lumea reală şi de logica sistemului său. Omul poate pendula între 
acestea două, dar nu poate trăi în ambele locuri în acelaşi timp. Va trăi 
mai aproape fie de una, fie de alta, în funcţie de forţa atracției la un 
moment dat. A fi obligat să aleagă între o logică sau alta este o reală 
damnare pentru om. Cu cât cel ce susţine o poziţie necreştină este mai 
logic faţă de presupoziţiile lui, cu atât este mai departe de lumea reală; şi 
cu cât este mai aproape de lumea reală, cu atât este mai ilogic faţă de 
presupoziţiile sale. 


Tensiunile sunt resimţite cu intensităţi diferite 

Am spus că fiecare om, oricât de inteligent sau de puţin inteligent ar fi, s- 
a oprit undeva pe calea spre concluzia logică a presupoziţiei sale. Unii 
sunt mai pregătiţi decât alţii să se îndepărteze de lumea reală, în 
încercarea de a fi logici faţă de presupoziţiile lor. Existenţialiştii francezi 
Camus şi Sartre au dovedit lucrul acesta: 


LUMEA REALĂ- | CAMUS SARTRE CONCLUZIA LOGICĂ A 
LUMEA EXTERIOARA PRESUPOZIŢIILOR 
ŞI OMUL INSUŞI NECREŞTINE ALE 


OMULUI 


Sartre a spus că Albert Camus nu este suficient de consecvent 
presupoziţiilor lor comune. Motivul a fost că Albert Camus nu a renunţat 
niciodată la „speranţă”, centrată în fericirea personală întâmplătoare, 
deşi aceasta era contrară poziţiei lui. Sau, aşa cum s-a specificat când 
Camus a primit premiul Nobel, că nu renunţat niciodată la căutarea 
moralității, deşi lumea părea să fie fără sens. Acestea sunt motivele 
pentru care, dintre cei doi, Camus a fost mai iubit în lumea intelectuală. 
Nu a soluţionat niciodată problema lumii reale, aşa cum vedem din 
Ciuma, dar a fost mai aproape de aceasta decât Sartre. 

Sartre a avut dreptate să spună că Albert Camus este ilogic faţă de 
presupoziţiile lor; dar, aşa cum am văzut înainte, nici el nu putea fi 
consecvent cu ele. Când a semnat Manifestul algerian, luând poziţie ca şi 
cum moralitatea ar avea un sens real, a fost şi el inconsecvent cu poziţia 
sa. Deci nici Sartre nu s-a putut sustrage acestei tensiuni. 

Fiecare om se poate deplasa în diferite perioade de-a lungul vieţii 
dintr-o parte într-alta a acestei linii, în funcţie de împrejurările concrete, 
dar majoritatea oamenilor se stabilizează mai mult sau mai puţin într-un 
punct oarecare. Orice necreştin, fie că doarme sub podurile Parisului ori 
este un burghez sadea, se găseşte undeva pe linia aceasta. 

LUMEA REALĂ - CONCLUZIA LOGICĂ A 


LUMEA EXTERIOARĂ—l— PRESUPOZIŢIILOR 
ŞI OMUL ÎNSUŞI NECREŞTINE ALE 
OMULUI 


Aceasta nu este o abstracţiune, pentru că fiecare dintre oamenii 
aceştia este creat după chipul lui Dumnezeu şi de aceea se găseşte în 
tensiune, fiindcă în el există lucruri care vorbesc despre lumea reală. 
Oamenii aparţin unor culturi diferite au standarde morale diferite, dar nu 
există nimeni care să nu aibă deloc impulsuri morale. Să urmărim o 
tânără de-a lungul unei zile. Probabil că va părea amorală, dar dacă 
ajungem s-o cunoaştem mai bine, vom vedea că, undeva, ea simte atracţia 
moralității. Dragostea poate avea diferite expresii, dar toţi oamenii au un 
impuls spre dragoste. Omul individual va resimţi tensiunea aceasta în 
diferite feluri - pentru unii ea va fi frumuseţe, pentru unii va fi 
semnificaţie, pentru unii va fi raționalitate, pentru unii va fi teama de 
neființă. 

Omul de astăzi încearcă să ocolească tensiunea aceasta spunând că 
nu e nimic mai mult decât o maşină. Dar dacă ar fi o simplă maşină, nu i- 
ar fi deloc greu să înainteze pas cu pas spre concluzia logică a 
presupoziţiilor sale necreştine. Dar omul nu e o maşină, indiferent ce ar 
spune el. 

Să presupunem că am plasa pe o orbită în jurul pământului un 
satelit cu o cameră capabilă să fotografieze tot ce se găseşte pe suprafaţa 
pământului. Dacă informaţia obţinută astfel ar fi apoi introdusă într-un 
calculator gigantic care nu ar avea nevoie de programare, acesta ar 
calcula că totul se comportă mecanic. Dar observatorul final nu este un 
computer, ci omul individual. Există întotdeauna în încăpere o persoană 
care nu permite ca totul să fie văzut ca o simplă maşinărie; persoana 
aceasta sunt eu, observatorul, pentru că mă cunosc pe mine însumi. 

Dar creştinul trebuie să fie atent aici. Deşi Biblia spune că oamenii 
sunt pierduţi, ea nu spune că ei nu sunt nimic. Când omul spune că este o 
maşină sau un nimic, el se dezapreciază mai mult decât o face Biblia, care 
spune despre el că este un om căzut. 

De aceea, prima consideraţie în apologetica noastră pentru omul 
modern, fie el muncitor în fabrică sau cercetător ştiinţific, este să găsim 
punctul de tensiune. Nu ne va fi întotdeauna uşor s-o facem. Mulţi oameni 
nici măcar nu şi-au analizat propriul punct de tensiune. Incepând de la 
Cădere, omul este separat de sine însuşi. Omul este complex şi dificil, 
deoarece caută să se ascundă în sine. De aceea, va lua timp şi va trebui 
să plătim un preţ pentru a descoperi ceea ce persoana cu care vorbim nu 
a descoperit încă ea însăşi pentru sine. îln străfundurile sale, omului îi 
este uşor să se mintă singur. Dar cu multă dragoste, aşteptând lucrarea 
Duhului Sfânt, noi trebuie să căutăm adânc în persoana din faţa noastră 
şi să găsim punctul acela de tensiune. 

CAPITOLUL DOI 


De la punctul de tensiune la Evanghelie 


De ce există un loc pentru conversaţie! 

Dacă omul din faţa noastră ar fi logic faţă de presupoziţiile lui necreştine, 
nu am putea avea punct de comunicare cu el. Ar fi imposibil să 
comunicăm cu el dacă ar fi consecvent. Dar în realitate nimeni nu poate 
trăi logic conform propriilor sale presupoziţii necreştine, de aceea, fiind 
confruntat cu lumea reală şi cu sine, în practică vom găsi un loc unde 
putem comunica. El nu ar fi unde este, suspendat între lumea reală şi 
concluziile logice ale presupoziţiilor sale, dacă ar fi consecvent. Singurul 
motiv pentru care poate fi în punctul de tensiune, mai aproape de lumea 
reală decât i-ar permite logic presupoziţiile sale, este că, într-o oarecare 
măsură nu este logic; şi cu cât este mai aproape de lumea reală, cu atât 
este mai ilogic faţă de presupoziţiile sale. De exemplu, este ilogic ca John 
Cage să culeagă ciuperci aşa cum o face, într-un univers care - spune el - 
este intrinsec întâmplător, dar - ilogic - aşa le culege; astfel, am putea 

începe să discutăm cu el despre inconsecvenţa sistemului său, despre 
muzica sa aleatorie, în relaţie cu ciupercile pe care le culege. 

În practică deci, avem un loc de conversaţie, dar n-ar fi corect să 
spunem că acest loc este „neutru”. Nu există fapte neutre, pentru că 
faptele sunt faptele lui Dumnezeu. Dar există un teren comun între 
creştin şi necreştin pentru că, indiferent ce sistem ar avea omul, el 
trebuie să trăiască în lumea lui Dumnezeu. Dacă ar fi consecvent cu 
presupoziţiile sale necreştine, ar fi separat de universul real şi de omul 
real şi nu ar mai fi posibile conversaţia şi comunicarea.? 

În felul acesta, nu mi se pare că trebuie să considerăm că 
apologetica presupoziţională ar pune capăt conversaţiei cu oamenii din 
jurul nostru. Pe de altă parte, a încerca să operăm sub nivelul linei 
disperării fără a avea un concept clar definit al apologeticii 
presupoziţionale ar însemna să distrugem pur şi simplu posibilitatea de a- 
i ajuta pe oamenii secolului al XX-lea. Este un nonsens ca discuţia să 
preceadă o analiză a presupoziţiilor, mai ales a presupoziţiilor speciale 
care se referă la natura adevărului şi la metoda de a ajunge la el. 


A da şi a primi lovituri 

După ce descoperim, cât putem mai corect, punctul de tensiune al 
persoanei, următorul pas este să o împingem spre concluzia logică a 
presupoziţiilor sale: 


LUMEA REALĂ - F CONCLUZIA LOGICĂ A 
LUMEA EXTERIOARA — ~ PRESUPOZIŢIILOR 
ŞI OMUL INSUŞI NECREŞTINE ALE OMULUI 


De fapt, nu ar trebui să încercăm să îndepărtăm omul de la 
concluziile logice ale presupoziţiilor sale, ci să-l împingem înspre ele, în 
direcţia săgeţii. Ar trebui să-l ducem în direcţia naturală a presupoziţiilor 
sale. Să-1 împingem spre locul unde ar trebui să fie, dacă nu s-ar fi oprit 
undeva pe cale. 

Procedând astfel, trebuie să-mi amintesc tot timpul că acesta nu 
este un joc. Dacă începe să-mi placă asemenea unui exerciţiu intelectual, 
înseamnă că sunt un om plin de cruzime şi nu mă pot aştepta la rezultate 
spirituale reale. Când scot omul din falsul lui echilibru, el trebuie să simtă 
că îmi pasă de el. Altfel voi sfârşi distrugându-l, iar monstruozitatea şi 
cruzimea gestului meu mă vor distruge şi pe mine. Dacă sunt doar 
abstract şi rece, arăt prin aceasta că nu cred cu adevărat că cel din faţa 
mea este creat după chipul lui Dumnezeu şi, deci, un semen al meu. 
Împingându-l spre logica presupoziţiilor sale îi voi produce durere, de 
aceea nu trebuie să-l împing mai departe decât este necesar. 

Dacă vom găsi că omul este pregătit să-L. primească pe Cristos ca 
Mântuitor, atunci nu trebuie în nici un caz să vorbim despre presupoziţii, 
ci să-i spunem vestea cea bună şi glorioasă. Scopul pentru care le vorbim 
oamenilor secolului al XX-lea aşa cum am arătat mai sus nu este să-i 
facem să admită că noi avem dreptate într-un mod oarecum superior, nici 
să-i împingem cu nasul în noroi, ci să-şi vadă nevoia - pentru a asculta 
apoi Evanghelia. Când cel din faţa noastră este gata să asculte 
Evanghelia, nu trebuie să îl împingem mai departe - este oribil să fii 

împins în direcţia insignifianţei în pofida mărturiei lumii exterioare şi în 
pofida propriei tale mărturii. 

Când ne pregătim să vorbim acelei persoane despre răspunsul lui 
Dumnezeu la nevoia ei, trebuie să ne asigurăm că ea înţelege că discutăm 
despre adevărul adevărat, şi nu despre ceva vag religios, ce pare să dea 
rezultate pe plan psihologic. Trebuie să ne asigurăm că înţelege că 
vorbim despre o vină reală înaintea lui Dumnezeu şi că nu îi oferim doar 
uşurare pentru sentimentele sale de vinovăţie. Trebuie să ne asigurăm că 
înţelege că îi vorbim despre o istorie şi că moartea lui Isus nu a fost doar 
ceva ideatic sau simbolic, ci un fapt petrecut în spaţiu şi timp. Dacă 
vorbim cu cineva care nu înţelege termenul „istorie spaţio-temporală”, 
putem spune: „Crezi că Isus a murit în sensul că, dacă ai fi fost acolo în 
ziua aceea, ai fi putut să atingi crucea cu mâna şi o aşchie ţi-ar fi putut 
intra în deget?” Cât timp nu înțelege importanţa acestor trei lucruri, 
omul nu este pregătit să devină creştin. 

De fapt, trebuie să împingem omul spre logica poziţiei sale în 
domeniul intereselor pe care le manifestă. Dacă este interesat de ştiinţă, 
îl vom împinge spre concluzia logică a poziţiei sale în ştiinţă. Dacă este 
interesat de artă, îl vom împinge - cu blândeţe, dar ferm totodată - 
dinspre punctul de tensiune spre concluzia presupoziţiilor sale. Dar în 
orice moment al conversaţiei trebuie să-i permitem să formuleze 
întrebări, oricare ar fi acestea. Nu putem spune, pe de o parte, că credem 
în unitatea adevărului şi apoi, pe de altă parte, să ne retragem brusc din 
discuţie şi să îi cerem să creadă pe baza unei autorităţi oarbe. El are 
dreptul să pună întrebări. Este perfect adevărat că nu toţi creştinii 
procedează în felul acesta cu toţi oamenii moderni, şi totuşi ei sunt aduşi 
la Cristos prin ei. Ar trebui să fim foarte recunoscători pentru fiecare 
persoană mântuită. Dar a da înapoi în discuţie spunând ori sugerând 
„Taci şi crede numai” poate duce mai târziu la insuficienţă spirituală, 
chiar dacă persoana devine creştină, căci va lăsa fără răspuns unele 
întrebări cruciale. De aceea, în eforturile noastre de a ne susţine cauza, 
trebuie să fim gata să primim şi lovituri. Cu cât interlocutorul nostru 
reprezintă mai bine secolul al XX-lea, cu atât este mai important, dacă 
dorim să-l vedem creştin, să acceptăm loviturile întrebărilor lui, în 
numele lui Isus Cristos şi în numele adevărului. Pe de altă parte, trebuie 
să-l presăm şi noi la rândul nostru, căci şi el trebuie să răspundă la 
întrebări. Dacă ne facem timp să studiem lumea modernă în care trăim şi, 
mai ales, Biblia noastră, vom ajunge să cunoaştem tot mai multe 
răspunsuri. În plus, trebuie să ne fi confruntat noi înşine cu întrebarea: 
„Este creştinismul adevărat?” Trebuie să fim oameni ai Scripturii, ca să 
ştim care este conţinutul sistemului biblic. Biblia trebuie să fie obiectul 
studiului de fiecare zi a vieţii noastre pentru a ne asigura că poziţia pe 
care o prezentăm este într-adevăr poziţia creştină, una relevantă pentru 
zilele noastre. 


Înlăturarea acoperişului 
Să vedem acum lucrurile dintr-o perspectivă uşor diferită. Fiecare om şi-a 
făcut un acoperiş deasupra capului pentru a se proteja în punctul lui de 

LUMEA EXTERIOARĂ AN PRESUPOZIŢIILOR 
ŞI OMUL INSUŞI NECREŞTIINE ALE 
OMULUI 


În punctul de tensiune, omul nu se găseşte într-o poziţie de 
consecvență în sistemul lui şi acoperişul este făcut ca protecție împotriva 
loviturilor lumii reale, interioare şi exterioare. Seamănă cu marile 
adăposturi construite în unele trecători montane pentru a proteja 
vehiculele de avalanşele de stânci şi pietre care se prăbuşesc periodic de 
pe munte. Avalanşa, în cazul unui necreştin, este lumea reală căzută şi 
anormală care ne înconjoară. Cu multă dragoste, creştinul trebuie să 
scoată acoperişul şi să permită ca adevărul despre lumea exterioară şi 
despre om să vină peste el. Când acoperişul este înlăturat, fiecare om stă 
gol şi rănit în faţa adevărului existenţei. 

Adevărul pe care îl lăsăm să pătrundă primul nu este o enunţare 
dogmatică a adevărului Scripturilor, ci adevărul despre lumea exterioară 
şi adevărul despre identitatea omului. Acesta îi arată nevoia. Atunci 
Scriptura îi prezintă starea lui reală de pierzanie şi soluţia pentru 
aceasta. lată, sunt convins, ordinea corectă a apologeticii noastre în a 
doua jumătate a secolului al XX-lea pentru oamenii care trăiesc sub linia 
disperării. 


Sel 
LUMEA REALĂ- O CONCLUZIA LOGICĂ A 
LUMEA EXTERIOARĂ AN PRESUPOZIȚIILOR 
ŞI OMUL ÎNSUŞI NECREŞTINE ALE 


OMULUI 


Este neplăcut să fii acoperit de o avalanşă, dar trebuie să lăsăm 
omul să treacă prin experienţa aceasta ca să înţeleagă că sistemul lui nu 
are răspuns pentru problemele cruciale ale vieţii. El trebuie să ştie că 
acoperişul lui este o protecţie falsă în faţa furtunii existenţei; apoi putem 
să-i vorbim despre tempestuozitatea judecății lui Dumnezeu. 

Indepărtarea acoperişului nu este un exerciţiu opţional, ci este 
strict biblică în accentele sale. În gândirea omului secolului al XX-lea, 
conceptele de judecată şi Iad sunt nonsensuri, de aceea a începe discuţia 
pornind de aici înseamnă a bâigui într-o limbă care nu stabileşte nici un 
contact cu el. Iadul sau alte concepte de felul acesta sunt de neconceput 
pentru omul modern, deoarece creierul lui a fost spălat prin acceptarea 
credinţei monolitice a naturalismului care îl înconjoară din toate părţile. 
Noi, cei din Vest, nu am fost supuşi spălării creierului din partea Statului, 
dar creierul nostru a fost spălat prin cultură. Chiar şi radicalii moderni 
sunt radicali într-un cerc foarte limitat. 

Inainte ca oamenii să treacă sub linia disperării, ei ştiau de cele mai 
multe ori că sunt vinovaţi, dar rareori se gândeau că sunt şi morţi. Prin 
contrast, omul modern rareori se consideră vinovat, dar adesea 
recunoaşte că este mort. Biblia susţine că amândouă acestea sunt 

adevărate. Omul răzvrătit împotriva Dumnezeului sfânt care există este 
vinovat şi se află deja sub mânia lui Dumnezeu. Vina îl separă pe om de 
singurul lui punct de referinţă real şi deci e şi mort. Biblia nu spune că 
omul va fi pierdut, ci că el este pierdut. Marea falie în învăţătura biblică 
nu intervine în momentul morţii, ci în momentul convertirii, când omul 
trece de la moarte la viaţă. Acesta este punctul antitezei; înainte ca 
aceasta să se întâmple, omul este într-adevăr mort. 

Aşadar, abordăm omul modern predicându-i acolo unde se găseşte 
şi unde poate să înţeleagă. El înţelege adesea ideea îngrozitoare a 
insignifianţei şi recunoaşte adesea tensiunea dintre lumea reală şi logica 
presupoziţiilor sale. Apreciază adesea oroarea de a fi mort şi totuşi viu. 
Cuvântul lui Dumnezeu este copleşitor de clar atunci când indică 
existenţa a două aspecte ale pierzării: cel prezent şi cel viitor. Când îl 
accept pe Cristos ca Mântuitor, trec de la moarte la viaţă, de aceea 
înainte de acest moment sunt cu siguranţă mort. Deci când omul modern 
se simte mort, el se recunoaşte în experienţa lui aşa cum îl prezintă 
Biblia. El nu va putea să definească în sinea lui starea de om mort, căci el 
nu ştie ce este aceasta - şi cu atât mai puţin ştie care este soluţia pentru 
ea. Dar e conştient de un singur lucru, şi anume că este mort. Datoria 
noastră este să-i spunem că moartea pe care o cunoaşte în prezent este o 
moarte morală, şi nu doar o stare de pierzanie metafizică, apoi să-i dăm 
soluţia lui Dumnezeu. Dar pornim de la pierzania prezentă cu care el se 
luptă. Aceasta nu implică o completare a Evangheliei; înseamnă a trăi 
practic profunzimea adevărurilor Cuvântului lui Dumnezeu, şi anume că 
omul răzvrătit este fără scop şi mort. 

Aceasta înţelegem prin înlăturarea acoperişului. Nu vrem însă 
nicidecum să dăm de înţeles că ar fi un lucru uşor. Cel mai greu este 
atunci când, după ce l-am expus pe omul modern tensiunii lui, el refuză 
totuşi adevărata soluţie. În consecinţă, s-ar părea că-l lăsăm într-o stare 
mai rea decât fusese înainte. Dar la fel s-a întâmplat şi la evanghelizările 
din trecut. Când evanghelistul predica realitatea Iadului, oamenii care nu 
credeau erau mai nefericiţi după ce îl auzeau predicând decât dacă nu l- 
ar fi auzit niciodată. Noi suntem în aceeaşi postură. Confruntăm oamenii 
cu realitatea, înlăturăm scutul lor de protecţie şi locurile de evadare, 
permitem avalanşelor să cadă. Dacă nu devin creştini, atunci sunt într- 
adevăr într-o stare mai rea decât înainte ca noi să le fi vorbit. 

CAPITOLUL. TREI 


Declararea Evangheliei 


Cum îndrăznim aşa ceva? 

Cum îndrăznim să tratăm oamenii în felul acesta? O facem dintr-un singur 
motiv - deoarece creştinismul este adevărul. Dacă nu funcţionăm în ideea 
că acesta este adevărul absolut, o astfel de metodă de evanghelizare este 
extrem de haină. Dar dacă acesta este adevărul, dacă este adevărat că 
omul din faţa mea este separat de Dumnezeu şi pierdut acum şi pentru 
eternitate, atunci chiar dacă în cazurile individuale oamenii nu îl acceptă 
pe Cristos şi rămân într-o stare mai rea decât au fost la început, trebuie 
totuşi să avem curajul de a le vorbi în felul acesta. Dacă există o teză, 
există şi o antiteză. Dacă există adevăr adevărat, există şi eroare. Dacă 
există mântuire creştină adevărată (în contrast cu conceptul mântuirii în 
noua teologie), există şi pierzanie. 

Când am început să lucrez cu oamenii în felul acesta, acum câţiva 
ani, soţia mi-a spus: „Nu te temi că cineva se va sinucide într-o zi?” De 
atunci am avut o singură fată care a încercat să facă lucrul acesta, dar 
din fericire nu a murit şi mai târziu şi-a mărturisit credinţa creştină. Chiar 
dacă ar fi reuşit, după ce aş fi cutreierat prin munţi şi aş fi strigat înaintea 
lui Dumnezeu, aş fi procedat la fel cu următoarea persoană care mi-ar fi 
ieşti în cale. 

Nu vom putea face lucrul acesta până când nu ne vom fi confruntat 
personal cu întrebarea dacă sistemul iudeo-creştin este adevărat în 
sensul în care vorbim noi despre adevăr. Când noi înşine suntem siguri de 


110 


aceasta, atunci - dacă iubim oamenii - vom avea curajul să înlăturăm 
acoperişul de peste vieţile oamenilor şi să-i expunem prăbuşirii lucrurilor 
care le asigură defensiva. Noi înşine stând în faţa acestor oameni, trebuie 
să avem integritatea de a trăi în continuare deschişi faţă de întrebările: 
„Există Dumnezeu?” „Este conţinutul sistemului iudeo-creştin adevărat?” 

Cu cât vom fi mai înţelegători când vom înlătura acoperişul, cu atât 
îi va fi mai greu omului să respingă răspunsul creştin. Într-o lume căzută, 
trebuie să fim dispuşi să ne confruntăm cu adevărul că, oricâtă dragoste 
am pune în predicarea Evangheliei, dacă omul o respinge, va fi nefericit. 
Întunericul de afară e mare. Cred că unul din motivele care mă face 
capabil să vorbesc cu acest tip de om al secolului al XX-lea este că înţeleg 
puţin câtă întunecime poate fi afară. Oamenii trebuie să ştie că şi noi ne- 
am confruntat la modul cel mai serios cu realitatea căii întunecate pe 
care păşesc ei acum. 

Un postuniversitar de la Universitatea Cambridge mi-a spus odată, 
în faţa grupului întrunit în camera lui: „Domnule Schaeffer, v-am auzit 
vorbind odată anul trecut. De atunci, am început să pregătesc un eseu şi 
aş dori să vi-l citesc. IÎndrăznesc să vi-l citesc deoarece cred că 
înţelegeţi. Domnule, am oroare de întuneric.” Nu este nici urmă de 
romantism în încercarea de a conduce omul în direcţia onestităţii. Pe baza 
sistemului său, îl împingem tot mai departe spre ceea ce este nu numai 
total împotriva lui Dumnezeu, dar şi împotriva lui însuşi. Îl împingem 
afară din universul real. Desigur că doare, desigur că este întuneric acolo 
unde omul, pentru a fi consecvent presupoziţiilor sale necreştine, trebuie 
să nege ce există în viaţa aceasta şi în cea viitoare. 

Adesea ia mult mai mult timp să-l forţăm spre concluzia logică a 
poziţiei sale decât să-i prezentăm, mai târziu, răspunsul. Luther a vorbit 
despre Lege şi Evanghelie; Legea, nevoia, trebuie să fie prezentată 
întotdeauna mai întâi, cât se poate de clar. După aceea putem prezenta 
răspunsul creştin, pentru că omul ştie că are nevoie de ceva; atunci îi 
putem spune ce înseamnă în realitate starea lui de om mort şi soluţia în 
întreaga structură a adevărului. Dar dacă nu ne facem suficient timp 
pentru înlăturarea acoperişului, omul secolului al XX-lea nu va înţelege ce 
încercăm să comunicăm, nici ce anume a cauzat moartea lui, nici soluţia. 
Nu trebuie să uităm niciodată că prima parte a Evangheliei nu este 
„Acceptă-l. pe Cristos ca Mântuitor”, ci „Dumnezeu există”. Abia apoi 
suntem gata să auzim soluţia lui Dumnezeu la dilema morală a omului, în 
lucrarea substituţionară a lui Cristos în istorie. 

Când ajungem aici cu un om, descoperim că oricât de complicat ar 
fi omul modern sub linia disperării, oricât de sofisticat, ori de cult, ori de 
informat - când îşi înţelege nevoia, vestea bună este aceeaşi ca 
întotdeauna. Lucrul cu adevărat extraordinar este că acum putem 
comunica nu numai aceleaşi idei, ci putem să folosim chiar aceleaşi 
cuvinte pentru toţi oamenii. 

Imi amintesc că acum câţiva ani doi oameni şi-au mărturisit 
credinţa în Cristos în aceeaşi zi. Unul era un medic foarte inteligent, 
celălalt un ţăran suedez foarte simplu. În conversațiile mele anterioare cu 
ei, ţăranul ar fi înţeles prea puţine din discuţiile mele cu doctorul. Dar în 
ziua aceea, când amândoi au ajuns să îşi înţeleagă nevoia, vorbind întâi 
cu unul apoi cu celălalt, am putut să formulez nu numai în aceleaşi idei, ci 

exact în aceleaşi cuvinte, răspunsul pentru nevoia lor. Nu are rost să ne 
complicăm atunci când omul inteligent sau omul simplu îşi înţelege 
nevoia; sunt suficiente nu numai aceleaşi idei, dar chiar şi aceleaşi 
cuvinte. 

Problema cu care ne confruntăm în apropriere de omul modern de 
astăzi nu este cum să schimbăm învăţătura creştină pentru a fi mai uşor 
acceptaţi de acesta, căci procedând astfel ratăm orice şansă de a le da 
oamenilor disperaţi răspunsul adevărat; problema este, mai degrabă, cum 
să comunicăm Evanghelia în aşa fel încât să fie înţeleasă. 


Credinţa în sens biblic 

În primul rând, credinţa creştină depinde de realitatea existenţei lui 
Dumnezeu, de faptul că El este.! Apoi ea depinde de acceptarea faptului 
că dilema omului este de natură morală şi nu metafizică. Fiecare om 
trebuie să se confrunte cu aceste lucruri la propriul lui nivel, ca fiind 
nişte adevăruri. 

Temnicerul din Filipi i-a întrebat pe Pavel şi pe Sila: „Domnilor, ce 
trebuie să fac ca să fiu mântuit?” Pasajul spune în continuare: „Crede în 
Domnul Isus şi vei fi mântuit tu şi casa ta. Şi i-au vestit Cuvântul 
Domnului, atât lui cât şi tuturor care erau din casa lui.”? 

Răspunsul lui Sila şi Pavel la întrebarea temnicerului nu a venit în 
vid. Din cauza cutremurului şi a modului în care Pavel şi Sila s-au 
comportat în închisoare, acesta a avut motive care să-l conştientizeze de 
existenţa unui Dumnezeu personal - un Dumnezeu care acţionează în 
istorie, răspunde la rugăciuni şi dă oamenilor realitate în vieţile lor. Dar 
asta nu a fost totul. Întregul oraş fusese răscolit din cauza spuselor şi 
faptelor lui Pavel şi Sila inainte ca ei să fi ajuns în închisoare. În sfârşit, 
deducem din precizia temnicerului coroborată cu ce ştim din alte părţi 
despre modul de predicare al lui Pavel că temnicerul auzise mesajul 
creştin de la Pavel însuşi. 

După ce i-a dus în casa lui, citim că Pavel şi Sila i-au vorbit în 
tinuare, lui şi casei lui, despre lucrurile Domnului. Abia după - şi avem 
motive să credem că nu a fost o conversaţie de doar câteva minute - au 
crezut cu toţii. 

Adevărata credinţă creştină se bazează pe un conţinut. Nu este 
ceva vag care ia locul înţelegerii reale, nici forţa credinţei - care e 
dealtfel ceva preţios. Adevărata bază a credinţei nu este credința însăşi, 
ci lucrarea pe care a încheiat-o Cristos pe cruce. Nu pe baza credinţei 
mele sunt mântuit - ci pe baza lucrării lui Cristos. Credinţa creştină este 
orientată în afară, spre o persoană obiectivă: „Crede în Domnul Isus şi vei 
fi mântuit.” 

O dată ce cunoaştem adevărul existenţei lui Dumnezeu şi o dată ce 
ştim că avem o vină morală adevărată înaintea unui Dumnezeu sfânt, vom 
fi bucuroşi să aflăm soluţia propriei noastre dileme. Soluţia ne vine din 
partea lui Dumnezeu, nu este a noastră. 

Acum conţinutul promisiunilor propoziţionale ale lui Dumnezeu 
începe să devină minunat pentru noi. Pavel şi Sila i-au făcut o astfel de 
promisiune temnicerului şi Dumnezeu face astfel de promisiuni în tot 
cuprinsul Bibliei. De exemplu, loan 3:36 spune: „Cine crede în Fiul, are 
viaţa veşnică; dar cine nu crede în Fiul, nu va vedea viaţa, ci mânia lui 

Dumnezeu rămâne peste el.” Avem o antiteză puternică aici. A doua parte 
a versetului vorbeşte despre pierzarea prezentă şi viitoare a omului, pe 
când prima parte a versetului dă soluţia lui Dumnezeu. Chemarea la 
credinţa creştină se bazează pe promisiunile propoziţionale ale lui 
Dumnezeu. Noi trebuie să analizăm dacă aceste lucruri sunt adevărate, 
dar apoi ne confruntăm cu o alegere - fie Il credem, fie Il facem pe 
Dumnezeu mincinos şi plecăm de la El, nedorind să ne închinăm înaintea 
Lui. 

Când omul este pus în faţa promisiunilor lui Dumnezeu, credinţa 
creştină înseamnă o dublă închinare: în primul rând, el trebuie să se 
închine în sfera Fiinţei (metafizic) - adică să recunoască faptul că a 
păcătuit şi că are din cauza aceasta o vină reală înaintea 
Dumnezeului care este. Dacă are o vină morală reală în faţa dumnezeului 
care este, înseamnă că are o problemă, anume că el - ca fiinţă finită - nu 
are cum să îndepărteze această vină. De aceea, are nevoie de o soluţie 
neumanistă. Şi acum stă în faţa promisiunii propoziţionale a lui 
Dumnezeu: „Crede în Domnul Isus şi vei fi mântuit.” 

Mai rămâne să discutăm sensul cuvintelor: „Crede în Domnul Isus”. 
Ce înseamnă a crede în Isus, a te baza pe El? Sugerez că aici sunt patru 
aspecte cruciale. Se poate intra în mai multe detalii, dar acestea sunt 
cruciale. Nu sunt nişte sloganuri care să fie repetate pe de rost şi nu 
trebuie spuse exact în cuvintele acestea, dar omul trebuie să ajungă la o 
concluzie pozitivă şi la o afirmaţie în ce le priveşte, dacă vrea să creadă în 
sensul biblic al cuvântului: 

1. Crezi că Dumnezeu există, că El este un Dumnezeu personal şi că 
Isus Cristos este Dumnezeu? - Să nu uităm că nu ne referim la ideea sau 
cuvântul de dumnezeu, ci la Dumnezeul infinit şi personal care există. 

2. Recunoşti că eşti vinovat în prezenţa acestui Dumnezeu? - Să nu 
uităm că nu ne referim la sentimentele de vinovăţie, ci la vina morală 
reală. 

3. Crezi că Isus Cristos a murit pe cruce în spaţiu şi timp, adică 
istoric, şi că atunci când a murit, lucrarea Lui substitutivă de preluare a 
pedepsei lui Dumnezeu împotriva păcatului a fost deplină şi totală? 

4. Pe baza promisiunilor lui Dumnezeu în comunicarea Lui scrisă pe 
care ne-a adresat-o, Biblia, te-ai încrezut în acest Cristos ca Mântuitorul 
tău personal - adică să nu-ți pui încrederea în tine însuţi sau în ceva ce ai 
făcut ori vei face vreodată? 

Dar să observăm cu atenţie că promisiunea lui Dumnezeu „Cine 
crede în Fiul are viaţă veşnică” se bazează pe faptul că Dumnezeu există; 
că Cristos este a doua persoană din Trinitate, moartea Lui având de 
aceea o valoare infinită; că nu cred că mă pot mântui singur, ci mă bazez 
pe lucrarea încheiată a lui Cristos şi pe promisiunile scrise ale lui 
Dumnezeu. Credinţa mea este pur şi simplu mâna goală cu care accept 
darul lui Dumnezeu. 

În Călătoria creştinului, John Bunyan îl pune pe Plin-de-Nădejde să 
declare: „El [Credinciosul] m-a sfătuit să merg la El şi să încerc. l-am 
spus că aceasta ar fi o îndrăzneală. Nu, zise el, tu eşti chemat să mergi. 
Apoi mi-a dat o carte în care erau mai multe invitaţii ale lui Isus, ca să mă 
încurajeze să merg la El. Despre cartea aceasta m-a încredinţat că fiecare 
slovă şi fiecare cuvânt din ea sunt mai trainice decât cerul şi pământul. L- 

am întrebat mai departe cum ar trebui să-l rostesc ruga mea. El mi-a zis 
atunci: Îl vei găsi şezând pe scaunul harului Său tot anul, dând iertară şi 
îndurare tuturor celor ce vin la El. l-am răspuns atunci că nu voi şti ce să- 
I spun când voi ajunge la El. El mi-a spus să rostesc lămurit următoarele: 
Doamne, Dumnezeule, îndură-Te de mine păcătosul! Învredniceşte-mă să- 
L cunosc pe Fiul Tău Isus Cristos şi să cred în El, căci eu văd că fără 
sfinţenia Lui şi fără credinţă în El sunt cu totul pierdut. Doamne, am auzit 
că Tu eşti Dumnezeul îndurării, că Tu L-ai rânduit pe Fiul Tău Isus Cristos 
să fie Mântuitorul şi Izbăvitorul lumii şi că Tu vrei să ierţi pe nişte 
sărmani păcătoşi ca mine şi eu sunt în adevăr un mare păcătos! Doamne, 
nu mă lăsa să plec de Tine fără să mă asculţi şi preamăreşte harul Tău în 
mine, mântuindu-mi sufletul prin Isus Cristos, Fiul Tău”. Bunyan spune că 
Plin--de-Nădejde nu a înţeles imediat, dar curând după aceea a înţeles şi 
a spus: „Din toate acestea, am înţeles că trebuie să mă străduiesc să-mi 
caut sfinţenia în Fiinţa Sa şi spălarea păcatelor în sângele Său; că tot 
ceea ce a făcut El, supunându-Se legii Tatălui Său şi suportând pedeapsa 
Lui, n-a fost pentru El Însuşi, ci pentru aceia care primesc jertfa Lui ca 
făcută pentru ei înşişi şi îi mulţumesc pentru aceasta.” 

lată ce înseamnă „a crede în Isus Cristos”. Dacă cineva crede în 
felul acesta, are promisiunea lui Dumnezeu că este creştin.” 

Desigur, a deveni creştin este doar începutul, dar vom reflecta mai 
mult la aceasta în ultima secţiune a acestei cărţi. 

După ce omul devine creştin, îl vor ajuta patru lucruri. 

1. În primul rând, studiul regulat al Bibliei, care este 
comunicarea lui Dumnezeu adresată nouă. 

2. În al doilea rând, rugăciunea regulată. Acum, după ce vina 
noastră a fost înlăturată, nu mai există nici o barieră între noi şi 
Dumnezeu şi putem vorbi liber cu El. Există două tipuri de rugăciuni pe 
care trebuie să le practicăm: rugăciunile în ocazii speciale şi căutarea 
constantă a voii lui Dumnezeu în preocupările noastre zilnice. 

3. În al treilea rând, discuţiile cu alţii despre faptul că Dumnezeu 
există şi despre soluţia Lui la dilema omului. 

4. Frecventarea regulată a unei Biserici care crede în Biblie este 
cea de-a patra. Aceasta nu înseamnă orice Biserică, ci una care este loială 
conţinutului Bibliei şi una care nu se mulţumeşte doar să declame 
cuvintele care trebuie spuse, ci trăieşte adevărul comunitar şi manifestă 
compasiune pentru cei din Biserică şi din afara ei. 

SECŢIUNEA A CINCIA 


Preevanghelizarea nu este o opțiune 
uşoară 


CAPITOLUL ÎNTÂI 


Cum să comunicăâăm Evanghelia generației 
noastre 


Apărarea credinţei 
Apologetica creştină are două scopuri. Primul este apărarea. Al doilea 
este acela de a comunica creştinismul într-un mod pe care orice generaţie 
să-l poată înţelege. 

Apărarea este corectă şi necesară din cauză că creştinismul istoric 
va fi atacat în toate epocile. A apăra nu înseamnă a te plasa în defensivă 
şi nici nu trebuie să fim stânjeniţi de folosirea cuvântului a apăra. 
Susţinătorii oricărei poziţii care sunt activi în generaţia lor trebuie să 
aibă suficiente răspunsuri atunci când se ridică întrebări în privinţa ei. 
Astfel, cuvântul apărare nu este folosit aici într-un sens negativ, din cauză 
că în orice conversaţie, în orice comunicare ce este cu adevărat un dialog, 
trebuie formulate răspunsuri la obiecțiile ridicate. 

Răspunsurile sunt necesare în primul rând pentru mine ca creştin, 
dacă vreau să-mi păstrez integritatea intelectuală ca o condiţie a unităţii 
în viaţa personală, devoţională şi intelectuală. În al doilea rând, aceste 
răspunsuri sunt necesare şi pentru cei faţă de care am o responsabilitate. 

Este nerezonabil să ne aşteptăm ca generaţia următoare a oricărei 
epoci să rămână pe poziţiile creştinismului istoric, dacă aceasta nu este 
ajutată să vadă unde greşesc argumentele şi conotaţiile îndreptate 
împotriva creştinismului şi împotriva lor ca creştini de către cei 
aparţinând propriei lor generaţii. 

Pretutindeni unde merg - atât în Statele Unite ale Americii cât şi în 
alte ţări - văd cum copiii creştinilor sunt pierduţi pentru creştinismul 
istoric. Acest lucru se petrece peste tot, nu numai în grupuri mici, 
aparţinând unor arii geografice restrânse. Sunt pierduţi pentru că părinţii 
lor nu reuşesc să-şi înţeleagă copiii, şi de aceea nu-i pot ajuta cu adevărat 

atunci când se află în nevoie. Lipsa de înţelegere nu aparţine numai 
părinţilor, ci adesea şi Bisericilor, colegiilor şi misiunilor creştine. Unele 
colegii creştine (şi nu mă refer la colegiile „liberale”) pierd mulţi dintre 
cei mai buni studenţi înainte ca aceştia să-şi încheie studiile. Am lăsat 
generaţia următoare nepregătită în faţa gândirii secolului al XX-lea, care 
îi înconjoară din toate părţile. 

Aşadar, apărarea - pentru mine şi pentru cei faţă de care sunt 
responsabil - trebuie să fie o apărare conştientă. Nu trebuie să 
presupunem că din cauză că suntem creştini în sensul biblic deplin al 
cuvântului şi locuiţi de Duhul Sfânt, vom fi automat eliberaţi de influenţa 
lucrurilor care ne înconjoară. Duhul Sfânt poate să facă ce vrea El, dar 
Biblia nu separă lucrarea Lui de cunoaştere; de asemenea, lucrarea 
Duhului Sfânt nu anulează responsabilitatea noastră ca părinţi, pastori, 
evanghelişti, misionari sau profesori. 


Comunicarea credinţei 

Dar spunând aceasta, nu trebuie niciodată să  restrângem 
apologetica creştină la apărarea împotriva atacurilor de tot felul. Noi 
avem responsabilitatea să comunicăm Evanghelia în generaţia noastră. 

Apologetica creştină nu seamănă cu viaţa într-un castel cu toate 
podurile ridicate, din care aruncăm din când în când câte o piatră peste 
ziduri. Ea nu trebuie fundamentată pe o mentalitate a citadelei - adică să 
stăm pasivi înăuntru spunând: „Nu poţi ajunge până la mine.” Dacă 
creştinul adoptă această atitudine, fie în teorie fie în practică, contactele 
lui cu cei care au acceptat mentalitatea secolului al XX-lea vor înceta. 
Apologetica nu trebuie să fie doar un subiect academic, un nou tip de 
scolasticism. Ea trebuie elaborată şi practicată în tumultul contactului viu 
cu generaţia prezentă. Astfel, creştinul trebuie să fie interesat nu numai 
de prezentarea unui sistem propriu bine echilibrat, asemenea sistemului 
metafizic grec, ci mai degrabă de ceva aflat într-un contact permanent cu 
realitatea - realitatea întrebărilor puse de generaţia lui şi de cea care-i 
urmează. 

Nimeni nu poate deveni creştin dacă nu înţelege mesajul 
creştinismului. Mulţi pastori, misionari şi învăţători creştini se dovedesc 
total neputincioşi în încercarea de a vorbi cu oamenii educați şi cu masele 
de oameni din jurul lor. Ei par să nu înţeleagă faptul că sarcina noastră 
este să ne adresăm generaţiei noastre; trecutul e trecut, viitorul n-a sosit 
încă. Deci latura pozitivă a apologeticii este comunicarea Evangheliei în 
generaţia prezentă în termeni pe care aceasta îi poate înțelege. 

Scopul „apologeticii” nu este doar să câştige polemici sau discuţii, 
ci ca oamenii cu care intrăm în contact să devină creştini şi să trăiască 
sub domnia lui Cristos în întregul spectru al vieţii lor. 

Mai întâi de toate, este important să ne amintim că nu putem 
separa apologetica autentică de lucrarea Duhului Sfânt, nici de relaţia 
vie, în rugăciune, a creştinului cu Domnul. Trebuie să înţelegem că, în 
ultimă instanţă, bătălia pe care o dăm nu este doar împotriva cărnii şi 
sângelui. 

Însă accentul biblic potrivit căruia înainte de mântuire este nevoie 
de cunoaştere ne va ajuta în însuşirea acelei cunoaşteri de care avem 
nevoie pentru comunicarea Evangheliei. Creştinismul istoric nu s-a 

separat niciodată de cunoaştere, ci insistă că adevărul este unul singur şi 
că noi trebuie să trăim şi să proclamăm lucrul acesta, chiar dacă gândirea 
şi teologia secolului al XX-lea îl neagă. 

Invitaţia la acţiune vine abia după ce am stabilit o bază adecvată a 
cunoaşterii - afirmaţie în concordanţă cu motivaţia pe care o dă loan 
pentru scrierea Evangheliei lui: „Isus a mai făcut înaintea ucenicilor Săi 
multe alte semne care nu sunt scrise în cartea aceasta. Dar lucrurile 
acestea au fost scrise, pentru ca voi să credeţi că Isus este Cristosul, Fiul 
lui Dumnezeu; şi crezând, să aveţi viaţa în Numele Lui.”! Cuvântul 
„semne” se referă la evenimentele istorice ale vieţii, morţii şi învierii lui 
Cristos prezentate în Evanghelia lui. În limbajul secolului al XX-lea, am 
putea traduce cuvântul „semne” prin „dovezi spaţio-temporale”: „Isus a 
mai produs înaintea ucenicilor Săi multe alte dovezi spaţio-temporale.” 
Observaţi mai întâi că aceste dovezi spaţio-temporale, observabile prin 
însăşi natura lor, sunt prezentate ca având loc în prezenţa ucenicilor care 
le-au observat. Şi nu numai atât: ele au fost scrise într-o formă 
verbalizată. Aceasta înseamnă, desigur, că aceste dovezi spaţio-temporale 
pot fi analizate pe baza folosirii normale a limbii, aşa cum apare ea în 
gramatici şi lexicoane. 

Ordinea acestor versete este importantă. în primul rând, există 
dovezi spaţio-temporale în formă scrisă, deci atent analizabile. Apoi, în al 
doilea rând, aceste dovezi sunt de aşa natură încât pot să producă 
argumente întemeiate şi suficiente că Cristos este Mesia, aşa cum a fost 
El profetit în Vechiul Testament, şi deci că este Fiul lui Dumnezeu. Astfel 
că, în al treilea rând, nu ni se cere să credem înainte de a ne confrunta cu 
întrebarea dacă cele afirmate sunt adevărate pe baza dovezilor spaţio- 
temporale. 

O bază asemănătoare pentru cunoaşterea autentică se găseşte şi în 
Prologul Evangheliei lui Luca:? „Fiindcă mulţi s-au apucat să alcătuiască o 
istorisire amănunţită despre lucrurile care s-au petrecut printre noi 
(există lucruri care s-au întâmplat în faţa „noastră”, în istoria spaţio- 
temporală), după cum ni le-au încredinţat cei ce le-au văzut cu ochii lor 
de la început (istoria aceasta este deschisă verificării prin martori 
oculari), şi au ajuns slujitori ai Cuvântului, am găsit şi eu cu cale, prea 
alesule 'Teofile, după ce am făcut cercetări cu deamănuntul asupra tuturor 
acestor lucruri de la obârşia lor, să ţi le scriu în şir unele după altele (ce 
este deschis verificării poate fi verbalizat, sub formă scrisă), ca să poţi 
cunoaşte astfel temeinicia învățăturilor pe care le-ai primit prin viu grai.” 
Nu există aici nici un salt în întuneric, căci este posibil să „cunoaştem 
adevărul”. Abia după ce înţelegem această introducere suntem pregătiţi 
pentru restul Evangheliei lui Luca, începând chiar cu versetul următor: 
„In zilele lui Irod, împăratul Iudeii, era un preot...” Ştim din Prolog că 
Luca operează în limitele adevărului istoric şi trebuie să-i plasăm pe Irod, 
Zaharia şi Cristos în interiorul acestui cadrul spaţio-temporal. 

Cunoaşterea precede credinţa. Această aserţiune este crucială 
pentru înţelegerea Bibliei. A spune (aşa cum de fapt trebuie să facă orice 
creştin) că numai acea credință care Îl crede pe Dumnezeu pe baza 
cunoaşterii este credință adevărată înseamnă a face o afirmaţie care va 
produce o adevărată efervescenţă în lumea secolului al XX-lea. 

CAPITOLUL DOI 


Importanța adevărului 


Cu câtva timp în urmă, m-am adresat unui grup de studenţi în teologie de 
la Universitatea Oxford pe tema comunicării Evangheliei în faţa celor 
dominați de consensul gândirii caracteristic secolulului al XX-lea. După ce 
am terminat de vorbit, un student postuniversitar canadian s-a ridicat şi a 
spus: „Domnule, dacă vă înţelegem corect, vreţi să spuneţi că înaintea 

evanghelizării trebuie făcută o preevanghelizare. Dacă este aşa, 
înseamnă că am făcut o greşeală aici, la Oxford. Motivul pentru care nu 
am ajuns cu Evanghelia la oamenii de aici este că nu ne-am făcut timp 
pentru preevanghelizare.” I-am spus că sunt întru totul de acord cu el. 


Adevărul vine înaintea convertirii 

Inainte ca cineva să fie pregătit ca să devină creştin, el trebuie să aibă o 
înţelegere corectă a adevărului, indiferent dacă s-a analizat exhaustiv 
conceptul de adevăr sau nu. Toţi oamenii, fie că îşi dau seama, fie că nu, 
funcţionează în cadrul unui concept al adevărului. Conceptul nostru de 
adevăr va afecta într-un mod radical felul în care înţelegem ce înseamnă 
a deveni creştin. Nu ne interesează acum atât conținutul adevărului cât 
conceptul de adevăr. 

Unii din cei ce se consideră creştini autentici au fost pătrunşi de 
formele de gândire ale secolului al XX-lea. În economia convertirii, în 
sensul creştin al termenului, mai întâi trebuie să vină adevărul. Expresia 
„acceptarea lui Cristos ca Mântuitor”" poate însemna orice. Nu vom 
comunica ce dorim noi să comunicăm până când vom spune cât se poate 
de clar că atunci când afirmăm veritatea creştinismului, ne referim la 
adevărul obiectiv şi că, de aceea, „acceptarea lui Cristos ca Mântuitor” 
nu este doar o formă de „salt la nivelul superior”. 


Adevăr şi spiritualitate 

Aşa cum insistăm asupra adevărului obiectiv înainte de a trece la 
evanghelizarea efectivă, trebuie să insistăm asupra lui şi înainte de a 
putea vorbi de spiritualitatea autentică. Din punct de vedere biblic, 
spiritualitatea nu este fragmentată. De aceea, trebuie să o distingem de 
conceptele moderne ale spiritualităţii din Occident şi din Orient şi, din 
nefericire, şi de unele concepte evanghelice. Ea nu este fragmentată, 
deoarece priveşte omul în integralitatea lui, în trăirea lui de clipă cu 
clipă. Spre deosebire de această concepţie autentic biblică, o parte a 
mişcării evanghelice este platonică, în sensul că pune prea mare accent 
pe suflet în contrast cu întreaga persoană, incluzând aici trupul şi 
intelectul. 

Este foarte important să înţelegem, în pofida conceptelor moderne 
de „experienţă spirituală”, că experienţa biblică se bazează ferm pe 
adevăr. Ea nu este doar o experienţă emoţională şi nu este lipsită de 
conţinut. 

Ne putem gândi la spiritualitate ca având trei părţi. Este 
indispensabil la început să reflectez la cine (sau ce) „este” şi cum pot să 
am o relaţie cu el. Acest ceva sau cineva trebuie înţeles şi definit. Nu poţi 
avea o relaţie personală cu ceva necunoscut. Apoi, după ce am înţeles 
cine este cel cu care voi avea o relaţie personală şi cum pot avea o astfel 
de relaţie, urmează pasul intrării efective în relaţie. Biblia numeşte pasul 
acesta convertire, „naştere din nou” şi el poate fi făcut de o persoană 
numai la modul individual. Nu putem fi născuţi din nou ca grupuri, ci doar 
unul odată. Dar a spune că este o acţiune individuală nu este echivalent 
cu a spune că este o acţiune individualistă. S-ar putea ca aceste două 
cuvinte să semene, dar ele sunt total diferite. Ele oferă baza pentru un 
întreg concept sociologic şi cultural. 

Spiritualitatea autentică nu poate fi despărțită de adevăr, pe de o 
parte, şi de omul întreg şi cultura întreagă, pe de cealaltă parte. Dacă 
există spiritualitate adevărată, ea trebuie să cuprindă totul. Biblia insistă 
că adevărul este unul - şi ea este aproape singurul sistem încă viabil în 
generaţia noastră, care face lucrul acesta. 

Pentru a evita orice confuzie, să observăm ce nu implică accentul 
acesta pus pe unitatea adevărului. În primul rând, din punct de vedere 
biblic, adevărul nu se raportează în ultimă instanţă la ortodoxie. 
Ortodoxia este importantă, iar eu sunt cunoscut ca un teolog ortodox 
convins. Dar adevărul nu se raportează în ultimă instanţă la ortodoxie. În 
al doilea rând, adevărul nu se raportează finalmente nici la Crezuri. Şi eu 
sunt de părere că Crezurile creştine istorice sunt importante, dar trebuie 
să înţelegem că, deşi Crezurile sunt importante, adevărul nu se 
raportează finalmente la ele. Adevărul se raportează la ceva ce stă în 
spatele ortodoxiei şi al Crezurilor. 

În al treilea rând, adevărul nu se raportează ultim nici la Scripturi. 
Să mă explic. Deşi cred ferm învăţătura Bisericii primare şi a reformaţilor 
despre natura Scripturii, şi deşi insist că această învăţătură referitoare la 
Scripturi are o importanţă crucială, adevărul se raportează ultim la ceva 
din spatele Scripturilor. Scripturile sunt importante nu din cauză că sunt 
tipărite într-un anumit fel ori legate într-un anumit tip de piele, nici din 
cauză că au ajutat mulţi oameni. Nu acesta este principalul motiv pentru 
care Scripturile au o importanţă covârşitoare. Biblia, Crezurile istorice şi 
ortodoxia sunt importante fiindcă Dumnezeu există şi, la urma urmelor, 
acesta este singurul motiv pentru care ele sunt importante. 

Am înţeles clar forţa acestor afirmaţii acum câţiva ani, când un 
tânăr arhitect elveţian vorbitor de limbă germană a ţinut un referat, în 
cadrul unui seminar al nostru la Farel House, Elveţia, pe tema ultimelor 
eseuri ale lui Max Plank. El a arătat că, vorbind în termenii disciplinei lui, 
ai fizicii, şi nu în termeni religioşi, Max Plank a spus că omul modern a 
trebuit să schimbe de mai multe ori decorul în generaţia noastră, şi 
întrebarea pe care a pus-o la sfârşit a fost: care va fi ultimul decor? 
Planck arăta, în eseurile lui, că nu ştim care va fi decorul final în 
structura materială a universului. Ideea aceasta a unui decor final a 
început să sfredelească în mintea mea de creştin Şi de om care mă 
exprim în lumea secolului al XX-lea. Care este decorul final al adevărului? 

Răspunsul poate fi numai existenţa lui Dumnezeu şi identitatea Lui. 
De aceea, adevărul creştin constă în acele lucruri care sunt în relaţie cu 
ceea ce există, şi în ultimă instanţă cu Dumnezeu care există. Şi 
adevărata spiritualitate constă în a fi în relaţie corectă cu Dumnezeu care 
există, în primul rând prin actul unic şi irepetabil al justificării şi în al 
doilea rând prin situarea în această relaţie corectă ca o realitate 
continuă, moment de moment. Acesta este accentul biblic privind 
adevărata spiritualitate. Ea este o relaţie corectă continuă, clipă de clipă, 
cu Dumnezeu care există. 


Dumnezeu din spatele adevărului 

Am ales să folosesc expresia „Dumnezeu care este” ca fiind echivalentă 
cu „Dumnezeu care există” nu din cauză că nu sunt conştient de discuţiile 
teologice ale zilei, nici din cauză că nu am întâlnit pe cineva care, 

aderând la adevărul Bibliei, crede într-un univers trietajat, ci pentru a 
întâmpina problema teologiei moderne, care neagă faptul că Dumnezeu 
există în sensul istoric biblic. Trebuie să avem curajul să spunem că 
Dumnezeu este sau, ca să folosesc o altă terminologie, că mediul final a 
ceea ce este e Dumnezeu însuşi, Cel care a creat toate celelalte lucruri. 

Să observăm aici cu grijă că atunci când spunem că Dumnezeu este, 
noi spunem că Dumnezeu există, şi nu ne referim doar la cuvântul 
Dumnezeu sau la ideea de Dumnezeu. Noi vorbim de fapt de relaţia 
corectă cu Dumnezeul viu care există. Pentru a înţelege problemele 
generaţiei noastre, trebuie să fim foarte atenţi la această distincţie. 

Semantica (analiza lingvistică) a fost pentru o vreme miezul 
studiului filozofic modern în lumea anglo-saxonă. Deşi creştinul nu o 
poate accepta ca pe o filozofie, nu are motive să nu se bucure de 
concepţia potrivit căreia cuvintele trebuie definite înainte ca să poată fi 
folosite în comunicare. În calitate de creştini, trebuie să înţelegem că nu 
există cuvânt mai lipsit de sens decât cuvântul dumnezeu dacă acesta nu 
primeşte o definiţie. Nici un alt cuvânt nu este mai folosit decât acesta 
pentru a enunţa concepte de-a dreptul opuse. Aşadar să nu ne lăsăm 
derutaţi. Astăzi suntem înconjurați de multă „spiritualitate” care se 
raportează la cuvântul dumnezeu sau la ideea de dumnezeu; dar nu la 
aceasta ne referim. Adevărul biblic şi spiritualitatea nu înseamnă o relaţie 
cu cuvântul dumnezeu, sau cu ideea de dumnezeu, ci o relaţie cu Cel ce 
există. Este un concept cu totul diferit. 

După discuţia pe tema cine sau ce este Dumnezeu, se pune o a doua 
întrebare fundamentală astăzi: „Cine sau ce sunt eu?” Pentru ca să fie 
posibilă o relaţie semnificativă între Dumnezeu şi om, trebuie să 
răspundem la amândouă aceste întrebări. 

Răspunsul pe care-l dăm aici afectează profund ideea noastră 
despre forma relaţiei dintre Dumnezeu şi om. Dacă considerăm relaţia 
aceasta ca fiind mecanică, deterministă sau - infinit mai minunat - 
personală, va depinde de răspunsul pe care-l dăm la întrebările „Cine 
este Dumnezeu care este?” şi „Cine sunt eu?” 

Mulţi oameni sensibili de astăzi se luptă efectiv pentru viaţa lor, 
întrebându-se: „Care este scopul omului?” De fapt, modernul încă nu a 
venit cu un răspuns satisfăcător la această întrebare, în oricare din 
domeniile cunoaşterii. Nu contează prea mult dacă a abordat-o din 
perspectiva raționalismului pur sau a saltului în întuneric care este 
profesat de modernitatea seculară sau de misticismul teologic; omul 
secolului al XX-lea nu a reuşit să răspundă la întrebarea aceasta. 

Când cineva mă întreabă care este răspunsul creştin la această 
întrebare, anume motivul existenţei omului, îl îndrept întotdeauna spre 
prima poruncă a lui Cristos. Să menţionăm în trecere că nu există raţiuni 
să credem că prima poruncă - „Să iubeşti pe Domnul Dumnezeul tău cu 
toată inima ta, cu tot sufletul tău şi cu toată puterea ta”! - este doar 
prima poruncă enunțată de Isus. Ştim că nu este aşa, fiindcă ea este 
citată de fapt din ultima carte a lui Moise, cartea Deuteronomului. Dar 
putem spune ceva mai mult despre ea, şi anume că este cu siguranţă 
prima poruncă fiindcă exprimă scopul omului şi, la modul individual, 
scopul meu. 

Dar citatul acesta, luat izolat, nu este de ajuns. Fără răspunsul dat 
de creştinismul istoric, anume că Dumnezeu există cu adevărat, un astfel 
de răspuns poate fi doar un clişeu în plus pentru căutătorul onest, încă un 
„răspuns religios” al secolului al XX-lea; şi nu-l putem condamna dacă nu 
mai ascultă ce avem de spus. Când aud porunca aceasta dintâi de a-L iubi 
pe Dumnezeu care este cu tot ce am, ea aduce cu sine un concept total 
asupra vieţii şi adevărului. Omul poate iubi doar un Dumnezeu care există 
şi care este personal, şi despre care posedă o anumită cunoaştere. Deci 
faptul că Dumnezeul acesta a comunicat are de asemenea o importanţă 
supremă. Însă această poruncă mai conţine ceva: ea îmi spune ceva 
fundamental şi foarte minunat despre mine. 

Avem într-adevăr de ce să ne bucurăm, o dată ce cunoaştem 
dilemele generaţiei noastre. Dacă i-aţi putea vedea pe oamenii care 
coboară din trăsură la noi, bărbaţi şi femei, sobri şi sensibili întrebând 
„Cine sunt eu?” cu dorinţa reală de a afla răspunsul, aţi înţelege că este 
ceva extraordinar să mă cunosc „pe mine însumi”. Cât priveşte 
mentalitatea modernă, este cutremurător să mi se spună că nu este nimic 
intrinsec absurd în cerința de a-L iubi pe Dumnezeu care este, şi că 
Dumnezeu este de aşa natură, şi eu sunt de aşa natură, încât această 
propoziţie devine validă. Cine înţelege implicaţiile acestei cerinţe, nu o va 
respinge ca pe „ceva ce am auzit de când eram mic”. Pătrunderea în 
profunzimea acestor implicaţii este fascinantă. Dumnezeu care există e 
de aşa natură că poate fi iubit, şi eu sunt de aşa natură că pot iubi; şi 
astfel această primă poruncă, sau scopul fundamental al omului, este 
opusul unei propoziţii fără sens. Ştiu ce este omul, şi ştiu cine sunt eu. 

SECŢIUNEA A ŞASEA 


Trăirea personală şi corporativă în 
climatul secolului al XX-lea 


CAPITOLUL ÎNTÂI 


Demonstrarea caracterului lui Dumnezeu 


Mântuirea nu se încheie cu individul 

Am analizat tensiunea pe care trebuie s-o simtă un necreştin - tensiunea 
dintre lumea reală şi concluzia logică a presupoziţiilor necreştine ale 
omului. Dar, dacă suntem oneşti, şi creştinii trebuie să se confrunte cu o 
întrebare. Când oamenii ne văd, individual şi comunitar, şi ascultă 
presupoziţiile noastre, ce pot observa în ce priveşte consecvenţa noastră 
cu propriile noastre presupoziţii? 


OMUL, ACUM CONCLUZIA LOGICĂ A 
CREŞTINUL, I ————— PRESUPOZIŢIILOR 
PRESUPOZIŢIILE LUI NOASTRE CREŞTINE 

}n această ultimă secţiune doresc să tratez problema unei realităţi 
vizibile pentru lumea ce ne înconjoară. 

Trebuie să analizăm care sunt concluziile logice ale presupoziţiilor 
noastre creştine. Vorbim aici de apologetică nu la modul abstract, nu 
scolastic, nu ca despre un subiect de studiu predat în şcolile creştine, ci 
aşa cum este ea practicată în bătăliile generaţiei noastre. Apologetica 
creştină trebuie să fie capabilă să dovedească intelectual că creştinismul 
spune adevărul adevărat; dar trebuie şi să arate că acesta nu este o 
simplă teorie. Acest lucru este necesar atât pentru apărarea turmei lui 
Cristos, dar şi în sensul pozitiv de a veni în întâmpinarea celor care îşi 
pun sincer întrebări. 

Apologetica creştină include ceea ce e observabil, individual şi 
comunitar. Creştinii ar fi trebuit să înţeleagă întotdeauna adevărul acesta, 
dar este de o importanţă copleşitoare, mai ales în lumina formelor de 
gândire ale generaţiei noastre, să arătăm că creştinismul nu este doar o 
dialectică mai bună. 

Ca evanghelici ortodocşi, am făcut adesea greşeala de a ne opri la 
mântuirea individuală. De-a lungul istoriei, cuvântul creştin a însemnat 
două lucruri. În primul rând, cuvântul creştin defineşte o persoană care 
L-a acceptat pe Cristos ca Mântuitor. Aceasta este, decisiv, ceva 
individual. Dar există şi un al doilea considerent. El se referă la ceea ce 
izvorăşte din mântuirea individuală. Deşi e adevărat că există o mântuire 
individuală şi că ea este începutul vieţii creştine, mântuirea individuală 
trebuie să se arate şi în relaţiile comunitare. Aceasta este învăţătura clară 
a Bibliei în legătură cu Biserica şi ceea ce găsim, într-o oarecare măsură, 
când studiem Biserica în momentele ei de maxim potenţial de-a lungul 
istoriei. 

Când omul a căzut, s-au produs mai multe diviziuni. Prima şi cea 
mai importantă diviziune este între omul care s-a răzvrătit şi Dumnezeu. 
Toate celelalte diviziuni decurg de aici. Suntem separați de Dumnezeu din 
cauza vinei noastre - o vină morală reală. De aceea avem nevoie să fim 
justificaţi pe baza lucrării substitutive încheiate a Domnului Isus Cristos. 
Dar din Scripturi şi observând starea generală a lucrurilor, reiese foarte 
clar că rupturile nu s-au terminat o dată cu separarea omului de 
Dumnezeu. Pentru că, în al doilea rând, omul a fost separat de sine însuşi. 
Aceasta produce problemele psihologice ale vieţii interioare. În al treilea 
rând, omul a fost separat de ceilalţi oameni, ducând la problemele 
sociologice ale vieţii. În al patrulea rând, omul a fost separat de natură. 

Conform învăţăturii Scripturilor, scopul lucrării încheiate a lui Isus 
a fost să aducă în cele din urmă vindecarea în toate aceste diviziuni: 
vindecare ce va fi perfectă sub toate aspectele când Cristos va intra din 
nou, în viitor, în istorie. 

În justificare există o relaţie care se apropie de perfecţiune. Când 
omul îl acceptă pe Cristos în mod personal ca Mântuitorul lui, pe baza 
lucrării încheiate a lui Cristos, Dumnezeu ca Judecător declară că vina îi 
dispare numaidecât şi pentru totdeauna. Cât priveşte celelalte separări, 
este limpede din învăţătura scripturală şi din zbaterile oamenilor lui 
Dumnezeu de-a lungul celor mai buni ani ai Bisericii că sângele lui 
Cristos are menirea de a aduce vindecare substanțială acum, în viaţa 
prezentă. Mântuirea individuală vine o dată cu justificarea, şi vina dispare 

imediat. Apoi va veni o zi viitoare, când trupul meu va învia din morţi, iar 
celelalte separări vor fi vindecate şi ele complet. Acum, în viaţa prezentă, 
când oamenii ne pot observa, trebuie să existe o vindecare substanțială în 
toate celelalte diviziuni. Substanţțială este cuvântul potrivit aici, pentru că 
înglobează două idei. În primul rând, înseamnă că încă nu este 
desăvârşită. În al doilea rând, înseamnă că are realitate. 


Vizibilitatea 

Lumea are dreptul să se uite la noi şi să ne judece. Isus ne spune că după 
cum ne iubim unii pe alţii lumea va judeca nu numai dacă suntem ucenicii 
Lui, ci şi dacă Tatăl L-a trimis pe Fiul.! Apologetica finală, împreună cu 
apărarea şi expunerea raţională, logică, este ceea ce vede lumea în 
creştinul individual şi în relaţiile noastre comunitare. Porunca de a ne iubi 
unii pe alţii înseamnă cu siguranţă ceva mult mai bogat decât o simplă 
relaţie organizaţională. Aceasta nu înseamnă că trebuie să minimalizăm 
relaţiile corecte în cadrul unei comunităţi, dar este posibil ca cineva să 
privească la un grup organizat numit Biserică şi să nu vadă o vindecare 
substanţială a diviziunii dintre oameni în viaţa prezentă. 

Pe de altă parte, deşi există „Biserica invizibilă” (adică toţi creştinii 
din lume), Biserica nu trebuie ascunsă într-o zonă invizibilă, ca şi cum 
prea puţin ar conta ce văd oamenii. Noi suntem chemaţi, pe baza lucrării 
încheiate a lui Cristos în puterea Duhului, prin credinţă, să manifestăm o 
vindecare substanţială, individuală şi comunitară, pe care oamenii s-o 
poată observa. Şi aceasta face parte din apologetică: o prezentare care să 
dovedească măcar într-o anumită măsură că lucrurile despre care vorbim 
nu sunt teoretice, ci reale; nu sunt perfecte, ci substanţiale. Dacă ne 
mulţumim doar să vorbim şi să expunem efectele individuale ale 
Evangheliei, lumea, care azi e condiţionată psihologic, le va respinge cu o 
explicaţie oarecare. Ceea ce lumea nu poate anula prin diverse explicaţii 
va fi o manifestare substanţială, comunitară a concluziilor logice ale 
presupoziţiilor creştine. Nu este adevărat că Noul Testament prezintă un 
concept individualist al mântuirii. Individual, da - trebuie să o primim pe 
rând; dar ea nu trebuie să fie individualistă. Întâi trebuie să există 
realitatea individuală, apoi cea comunitară. Nici una nu va fi perfectă în 
lumea aceasta, dar trebuie să fie reale. Am descoperit că oamenii 
intransigenţi ai secolului al XX-lea nu se aşteaptă ca creştinii să fie 
perfecţi. Ei nu ne reproşează când, individual ori comunitar, nu găsesc 
perfecțiunea în noi. Ei nu se aşteaptă la perfecţiune, ci la realitate; şi au 
dreptul să se aştepte la realitate, pe baza autorităţii lui Isus Cristos. 

Între oamenii lui Dumnezeu trebuie să existe comuniune şi 
comunitate: nu o comunitate falsă, instituită ca şi cum comunitatea 
umană ar fi un scop în sine; dar în Bisericile locale, în misiuni, în şcoli, şi 
în orice altă parte, trebuie să fie evidentă adevărata părtăşie, ca un 
rezultat al mântuirii individuale iniţiale. Aceasta este adevărata Biserică a 
Domnului Isus Cristos - nu doar organizare; ciun grup de oameni, oameni 
ai lui Dumnezeu cu individualităţi distincte, aduşi împreună de Duhul 
Sfânt pentru îndatorire particulară fie în contextul local, fie într-o arie 
mai vasta. Biserica Domnului Isus trebuie să fie un grup format din 
oameni răscumpăraţi şi uniţi pe baza unei doctrine adevărate. Dar după 
aceea ei trebuie să manifeste împreună o „vindecare sociologica” 

substanţială a breşelor dintre oameni care au apărut ca o consecinţă a 
păcatului uman. 

Poziţia sociologică a creştinului este că problemele sociologice care 
există, indiferent care ar fi acestea, sunt rezultatul separării intervenite 
între oameni din cauza păcatului. Lumea ar trebui sa poată vedea în 
Biserică semnele exterioare care arată că este posibila o vindecare 
sociologică substanţială în generaţia prezentă. Nu ne putem niciodată 
aştepta ca mărturia generaţiei trecute sa ne suficientă pentru vremea 
noastră. Putem arăta minunile realizărilor trecute, dar oamenii au dreptul 
să spună: „Aceasta este clipa noastră, aceasta este istoria noastră, cum 
rămâne cu ziua de azi?” Nu ajunge ca Biserica să se angajeze alături de 
stat în vindecarea racilelor sociale, deşi acest lucru este uneori important 
Dar când lumea poate privi în jur şi poate vedea un grup de oameni ai lui 
Dumnezeu manifestând o vindecare substanţială în sfera relaţiilor umane 
din viaţa lor prezentă, ea va remarca acest fapt. Fiecare grup de creştini 
este, ca să zicem aşa, o uzină-pilot, care arată ca se poate face ceva în 
situaţia prezentă, cu condiţia să începem de unde trebuie 

Viaţa comunitară în Biserica primară a fost foarte puternica in 
această privinţă. Ea nu era perfectă, dar era puternica. Ne-a parvenit 
mărturia că unul din lucrurile care au zguduit Imperiul Roman a fost că 
necreştinii s-au uitat la creştini - o radiografie în largul spectru sociologic 
existent în Imperiul Roman, de la sclavi la stăpâni, incluzând chiar şi pe 
unii din casa Cezarului - şi au fost obligaţi să spună: „lată cum se iubesc 
unul pe altul.”" Şi dragostea aceasta n-a fost în vid, ci creştinii se iubeau 
unul pe altul într-un spaţiu al adevărului. 


Realism în prezentare 

Pentru toate aceasta trebuie să ne aţintim privirea în fiecare clipă la Fiul 
lui Dumnezeu; ele nu pot fi făcute prin puterea noastră. Trebuie să-l dăm 
Lui voie să aducă roade prin noi. Putem proclama „ortodoxia” în firea 
pământească şi putem să facem compromisuri în firea pământească. Dar 
chemarea noastră este alta: să Il prezentăm generaţiei noastre pe 
Dumnezeu şi caracterul Său; prin harul Lui. Trebuie să-L. prezentăm ca 
fiind personal, sfânt şi întruchiparea dragostei. În firea pământească este 
posibil să fim ortodocşi şi morţi în acelaşi timp - sau plini de dragoste şi 
să facem compromisuri. Trăirea în firea pământească face imposibilă 
manifestarea simultană a justiţiei lui Dumnezeu şi a dragostei Lui - 
aceasta se poate face numai prin lucrarea Duhului Sfânt. Şi totuşi, ceva 
mai puţin de atât nu este chipul lui Dumnezeu, ci doar o caricatură a 
Dumnezeului care există. 

Demonstrarea caracterului lui Dumnezeu trebuie să fie existenţială. 
Existenţialiştii au dreptate aici, deşi greşesc când spun că istoria nu duce 
nicăieri. În ce priveşte trăirea, ne aflăm pe muchia de cuţit a timpului. Ce 
va conta în cele din urmă va fi relaţia noastră cu Domnul Isus, individual 
şi apoi comunitar, în acest moment al existenţei. Ce contează, atunci când 
oamenii se uită la noi individual şi comunitar, este dacă îl manifestăm 
acum pe Dumnezeu şi caracterul Lui. Poziţia creştină nu este una statică, 
ci una vie. 

Cristos spune: „Voi fiţi, deci, desăvârşiţi, după cum şi Tatăl vostru 
cel ceresc este desăvârşit.”? Cum ar putea spune un Dumnezeu perfect: 


128 


„Păcătuieşte şi tu puţin”? Acest lucru ar fi imposibil. Standardul este 
perfecțiunea lui Dumnezeu. Dar Cuvântul lui Dumnezeu nu ne lasă cu 
ideea romantică potrivit căreia trebuie să atingem perfecțiunea totală în 
viaţa aceasta sau, dacă nu o putem atinge, să distrugem totul şi să nu mai 
avem nimic. Sunt ferm convins că multe lucruri minunate sunt distruse 
din cauză că oamenii au o idee preconcepută şi romantică despre cum 
trebuie să arate un lucru perfect, nu se mulţumesc cu mai puţin decât 
perfecțiunea şi distrug de aceea tot ce ar fi putut să fie. 

Cât de mult ar trebui să ne bucurăm de cuvintele Apostolului Ioan: 
„Copilaşilor, vă scriu aceste lucruri, ca să nu păcătuiţi. Dar dacă cineva a 
păcătuit, avem la Tatăl un Mijlocitor.”* Cuvântul avem poartă nişte 
implicaţii extraordinare şi minunate: loan, apostolul iubit, se plasează 
printre noi. Pe de o parte, trebuie să ne ridicăm împotriva oricărui 
standard care este mai prejos decât perfecțiunea. Standardele noastre nu 
sunt arbitrare, ci ne sunt date în Biblie de Dumnezeu care există, iar noi 
trebuie să le tratăm cu toată seriozitatea. Orice mai puţin decât 
totalitatea acestor standarde este insuficient. Păcatul nu trebuie 
minimalizat nici în viaţa individuală, nici în cea comunitară. 
Antinomianismul în teorie sau practică este întotdeauna greşit şi 
distructiv. 

Dar, pe de altă parte, trebuie să ne împotrivim tuturor concepţiilor 
romantice privind perfecțiunea în viaţa aceasta. Biblia nu ne promite 
perfecţiune în viaţa de acum, excepţie făcând doar aspectul justificării. Ea 
nu ne promite în viaţa aceasta perfecţiune morală, fizică, psihologică sau 
sociologică. Trebuie să existe victorie şi creştere morală, dar aceasta este 
diferită de perfecţiune. Ioan a putut spune: „noi”. Pavel a putut indica 
propria lui lipsă de desăvârşire.“ Este posibilă vindecarea fizică, dar ea nu 
înseamnă că cel vindecat devine o fiinţă fizică perfectă. Poate că în ziua în 
care a fost înviat din morţi, Lazăr a suferit o durere de cap şi cu siguranţă 
că într-o zi a murit din nou. Psihologia poate ajuta oamenii într-un mod 
absolut minunat, dar aceasta nu înseamnă că ei vor fi după aceea nişte 
personalităţi total integrate. Poziţia creştină înseamnă a înţelege că, deşi 
suntem în anticiparea învierii, noi suntem chemaţi la perfecţiune şi în 
acelaşi timp la a nu distruge ce nu putem readuce la viaţă - doar din 
cauză că nu are perfecțiunea pe care ne imaginăm noi într-un mod 
romantic că ar trebui s-o aibă. De exemplu, câte femei nu am întâlnit - şi 
câţi bărbaţi - care au călcat în picioare o căsnicie foarte bună până când 
aceasta a murit, pentru că nutreau un concept romantic despre ce ar fi 
trebuit sau ar fi putut aceasta să fie, atât din punct de vedere fizic, cât şi 
emoţional. 


Personalitatea este centrală 

Aşadar, vorbim acum despre acele lucruri care au o importanţă vitală 
pentru concluziile logice ale presupoziţiilor creştine. Pană acum am 
discutat două dintre ele: comunitatea şi substanțialitatea. Acum vom 
adăuga un al treilea lucru important, personalitatea. 

Sistemul creştin este mai consecvent cu sine decât orice alt sistem 
care a existat vreodată. Frumuseţea sa nu poate fi cuprinsă în cuvinte, 
pentru că are o calitate pe care celelalte sisteme nu o au pe deplin - şi 
anume aceea că, pur şi simplu, în el începem cu începutul, şi de acolo ne 

îndreptăm spre sfârşit. Şi fiecare parte din sistem poate fi raportată 
înapoi la început. Orice am discuta, pentru a înţelege corect acel lucru, 
mergem înapoi la început, şi atunci toate lucrurile se potrivesc la locul 
lor. Începutul este că Dumnezeu există şi că El este un Dumnezeu 
personal şi infinit. Generaţia noastră tânjeşte după realitatea 
personalităţii, dar nu o poate găsi. Creştinismul spune că personalitatea 
este validă din cauză că nu a apărut pur şi simplu la întâmplare în 
univers, ci îşi are rădăcina în Dumnezeul personal care este 
dintotdeauna. 

Prea adesea, când ne adresăm lumii pierdute, noi nu începem cu 
începutul şi de aceea lumea nu ne mai ascultă. Dacă nu punem accentul 
pe personalitate, nu ne putem aştepta ca oamenii să ne asculte cu 
adevărat, pentru că altminteri conceptul de mântuire este suspendat în 
vid. 

Dacă înţelegem lucrul acesta, înţelegem şi semnificaţia vieţii. 
Semnificaţia vieţii nu sfârşeşte o dată cu justificarea, ci este văzută prin 
prisma realităţii că acceptarea lui Cristos ca Mântuitor al nostru, în 
adevăratul sens biblic al cuvântului, ar determina o restaurare a relaţiei 
noastre personale cu Dumnezeul personal. În creştinism, oriunde ne-am 
întoarce, suntem aduşi faţă în faţă cu minunea personalităţii - opusul 
dilemei şi durerii omului modern care nu găseşte semnificaţie în 
personalitate. Să analizăm cuvintele lui Pavel: „Harul Domnului Isus 
Cristos şi dragostea lui Dumnezeu şi împărtăşirea Duhului Sfânt să fie cu 
voi cu toţi.”* Aici suntem aduşi la ceea ce este personal. În primul rând, 
avem relaţia personală cu Dumnezeu Însuşi - aceasta este cea mai 
minunată, şi nu vom avea parte de ea doar în Cer, dar ea este substanţial 
reală în practică chiar acum. Când ne înţelegem chemarea, relaţia 
aceasta nu este doar adevărată, ci şi minunată - şi ar trebui să fie de-a 
dreptul fascinantă. Este greu de înţeles cum un evanghelic ortodox, un 
creştin care crede în Biblie, poate să nu fie fascinat de ea. Mai mult decât 
atât, suntem aduşi la o relaţie personală cu Dumnezeul care este. Dacă 
suntem nişte creştini lipsiţi de bucurie, ar trebui să ne cercetăm şi să 
descoperim care este motivul acestei insuficiențe. Suntem înconjurați de 
o generaţie care „nu se simte acasă” în univers. Dacă este ceva care 
marchează generaţia noastră, este tocmai faptul acesta. Dimpotrivă, 
creştin fiind, îmi cunosc identitatea; şi Il cunosc pe Dumnezeul personal 
care este. Vorbesc, şi El aude. Nu sunt înconjurat numai de materie sau 
numai de particule de energie, ci El există. Şi dacă L-am acceptat pe 
Cristos ca Mântuitor, atunci relaţia personală cu Dumnezeul care există - 
deşi s-ar putea să nu fie perfectă în viaţa aceasta - poate avea realitate 
pentru mine, clipă de clipă, pe baza lucrării pe care a săvârşit-o Cristos. 

CAPITOLUL DOI 


Legal, dar nu numai legal 


Astăzi, majoritatea necreştinilor exclud orice noţiune reală de lege. Fac 
lucrul acesta fiindcă nu au nici un absolut în univers, şi fără un absolut nu 
putem avea în mod real moralitate ca moralitate. Pentru ei, totul este 
relativ, nu au un perimetru real al legii. Nu există un perimetru în 
interiorul căruia să existe binele, în contrast cu ceea ce se găseşte în 
afara cercului, şi de aceea este rău. Dar pentru creştin lucrurile nu stau 
aşa. Dumnezeu există şi El are un caracter; există lucruri care sunt în 
afara poruncilor pe care Dumnezeu ni le-a dat ca expresie a caracterului 
Său. De exemplu, există un perimetru legal propriu în ce priveşte Biserica 
vizibilă. Biserica vizibilă trebuie să fie o Biserică adevărată. Ea nu va fi o 
Biserică perfectă, dar trebuie să fie adevărată. Tot aşa, căsătoria este 
perimetrul propriu pentru relaţiile sexuale. Noua moralitate, care 

urmează noua teologie şi căreia îi lipseşte epistemologia creştină, 
Scriptura creştină şi Dumnezeul creştin, nu poate găsi un perimetru legal 
propriu, şi deci nici o cale de a stabili limite. 

Greşeala ortodoxiei este că, deşi are un perimetru legal, ea tinde 
prea adesea să acţioneze ca şi cum situarea în perimetrul legal ar fi 
suficientă. Ar trebui să fim recunoscători pentru acest perimetru legal - 
un absolut real, ceva ce putem cunoaşte şi în interiorul căruia putem 
funcţiona - deoarece înseamnă că nu trebuie să acţionăm pornind de la 
supoziţia că putem, sau trebuie, să cântărim toate rezultatele acţiunilor 


noastre până la infinit, când, fiind finiţi, noi nu putem vedea rezultatele 
acţiunilor noastre mai departe de doi paşi în faţă. Este dureros să 
trebuiască să acţionăm ca nişte dumnezei finiţi. Dar ce tragedie să 
credem că deoarece suntem în perimetrul legal propriu, totul este făcut şi 
încheiat - ca şi cum căsnicia, Biserica şi alte relaţii umane ar fi statice şi 
numai perimetrul legal ar fi tot ce contează. 

În problema justificării, mulţi creştini perfect ortodocşi în doctrina 
lor consideră că justificarea lor ar fi sfârşitul tuturor lucrurilor, cel puţin 
până în momentul morţii lor. Dar nu este aşa. Naşterea este esenţială 
vieţii, dar părintele nu se bucură numai de naşterea copilului său. El se 
bucură când copilul lui viu creşte. Cine a văzut vreodată un cuplu 
logodindu-se doar din dorinţa de a se bucura de ceremonia nupţială? Ei 
doresc, de fapt, să trăiască împreună. Aşa se întâmplă şi când cineva 
devine creştin. Intr-un fel poţi spune că naşterea din nou este totul; pe de 
altă parte, poţi spune că ea este prea puţin. Ea este totul fiindcă e 
indispensabilă unui început, dar este prea puţin în comparaţie cu relaţia 
existenţială vie. Perimetrul legal al justificării nu este static; el îmi 
deschide o comunicare vie de la persoană la persoană cu 
Dumnezeul care există. 

În căsnicie, în Biserică şi în alte relaţii umane, este valabil acelaşi 
lucru - relaţia legală proprie trebuie să fie prezentă, dar dacă este 
statică, ea devine un monument prăfuit, nu mai este frumoasă. Devine o 
floare ce moare sub sticlă. Ea poate fi frumoasă doar dacă, în interiorul 
unui perimetru legal propriu, avem o relaţie personală care vorbeşte 
despre Dumnezeul personal care este. Chemarea noastră nu este doar să 
prezentăm lumii care ne priveşte ceva substanţial şi real, ci şi să ne 
bucurăm noi înşine de acest ceva. Sunt chemat să-L. iubesc pe Dumnezeu 
cu toată inima mea, cu tot sufletul meu şi cu toată mintea mea, şi sunt 
chemat să-mi iubesc aproapele ca pe mine însumi: fiecare persoană 
implicată în perimetrul propriu şi într-o relaţie personală cu mine. 

Dacă spunem că personalitatea nu este o intruziune în univers ci 
este un element central al acestuia, lumea are dreptul să vadă creştinii, 
individual şi comunitar, trăind la un nivel personal. Oamenii trebuie să 
vadă că luăm personalitatea suficient de în serios pentru ca, prin harul lui 
Dumnezeu, să acţionăm pe baza ei. Trebuie să existe un indiciu 
observabil al acestui lucru în viaţa noastră de zi cu zi, în lumea aceasta 
anormală, altfel negăm presupoziţia centrală a creştinismului. 


Oameni umani în cultura noastră 

Când folosim expresia „este doar uman”, ne referim de obicei la ceva 
păcătos. În sensul acesta, creştinul ar trebui să nu se simtă chemat la a fi 
uman; dar într-un sens mai profund, creştinul este chemat să manifeste 
caracteristicile adevăratei umanităţi, deoarece a fi om nu înseamnă în 
mod intrinsec a avea o natură păcătoasă, ci înseamnă a fi omul făcut după 
chipul lui Dumnezeu, cel dinainte de Cădere. 

De aceea, creştinii ar trebui să manifeste în relaţiile lor umanitatea 
la cea mai înaltă ţinută posibilă. Aceasta îl mărturiseşte pe Dumnezeu 
într-o epocă a inumanităţii, a impersonalităţii şi a lipsei individualităţii. 
Când oamenii ne privesc, reacţia lor ar trebui să fie: „Oamenii aceştia 
sunt umani”; umani, fiindcă noi ştim că diferim de animal, de plantă şi de 
maşină, şi că personalitatea este un dat al fiinţării noastre. Lucrurile 
acestea nu trebuie prezentate doar în lumina raţiunii - când oamenii ne 
observă însă, reacţia lor ar trebui să fie: „Oamenii aceştia sunt umani!” 

Dacă nu se pot uita la noi şi nu pot spune: „Oamenii aceştia sunt 
reali”, nimic altceva nu va fi suficient. De prea multe ori se întâmplă că o 
dată convertiți, tinerii caută în Biserică oameni reali - dar le este greu să- 
i găsească. Prea adesea evanghelicii sunt oameni de hârtie. 

Dacă nu predicăm lucrurile acestea, dacă nu vorbim despre ele 
între noi şi nu le predăm de la amvoane şi în sălile de clasă, nu ne putem 
aştepta ca creştinii să acţioneze în felul acesta. Ele au fost întotdeauna 
importante, dar sunt în special azi, din cauză că suntem înconjurați de o 
lume în care personalitatea este tot mai erodată. Dacă noi, care am 
devenit copiii lui Dumnezeu, nu arătăm că El este personal în vieţile 
noastre, înseamnă că negăm în practică existenţa Lui. Oamenii ar trebui 
să vadă frumuseţe între creştini, când aceştia practică centralitatea 
relaţiilor personale - în întreaga lor viaţă şi cultură. Aceasta ar echivala 
azi, când mulţi cred că omul şi Dumnezeu au murit, imnurilor de laudă şi 
venerație din Vechiul Testament, imnuri care erau cântate tocmai din 
cauză că Dumnezeu este un Dumnezeu viu şi nu un idol fără viaţă. 

În ultima zi din cadrul unei serii de prelegeri pe care am ţinut-o la 
un colegiu creştin acum câţiva ani, preşedintele Consiliului Studenţesc 
mi-a dat următoarea scrisoare, redactată pe hârtie cu antetul Consiliului 
Studenţesc. 


Dragă domnule Schaeffer, 

Săptămâna aceasta m-aţi ajutat foarte mult să identific câteva 
din motivele mele de rebeliune atât împotriva formei 
evanghelice de ortodoxie, cât şi - într-o oarecare măsură - 
împotriva lui Dumnezeu. Nu vă pot mulţumi îndeajuns pentru 
aceasta, şi nici lui Dumnezeu, care m-a ajutat să mă înţeleg 
ceva mai clar. Desigur, dificultatea vine când se pune problema 
să pun în aplicare concluziile la care am ajuns, deşi am 
încredințarea că acest lucru se va întâmpla. 

De asemenea, mă preocupă efectul mesajelor dumneavoastră 
asupra restului campusului şi asupra mişcării evanghelice în 
general. Aţi afirmat că creştinismul este atât un sistem, o 
ortodoxie, cât o asociere personală cu Cristos. Ca atare, există 
câteva absoluturi pe care noi, ca creştini, ne putem baza şi le 
putem pretinde şi altora, dacă aceştia doresc într-adevăr să fie 

consideraţi creştini. Cu aceasta sunt de acord, deşi s-ar putea 
să nu susţin toate absoluturile pe care le-aţi indicat ca 
necesare pentru „sistemul” creştin. Dar problema care mă 
interesează pe mine este că sunt mulţi aici, la (_ ) şi în 
mişcarea evanghelică în general, care, deoarece cred că deţin 
adevărul adevărat, îşi impun propriile absoluturi subculturale, 
societale şi evanghelice asupra noastră, care am rămas „fără 
acoperiş” deasupra capului. Rezultatul este fie că studenţii 
sunt obligați să accepte  evanghelicalimsul, cu toate 
absoluturile sale, victoriene sau de la începutul secolului al XX- 
lea, fie ajung la o disperare totală. Credeţi-mă, domnule, când 
spun că sunt mulţi aici, la ( ) în această situaţie. De fapt, 
aceasta m-a împins pe mine în cele din urmă la neo-ortodoxie 
şi la scepticism. 

Astfel ajung la ultima mea idee, care este aceasta: Acum, după 
ce aţi reuşit să „înlăturați acoperişul” în cazul câtorva studenţi 
şi aţi învăţat mişcarea evanghelică să procedeze la fel, ne 
spuneţi, vă rugăm, cum poate evanghelicalismul să elimine 
unele dintre aceste absoluturi irelevante, care fac ca ortodoxia 
(aşa cum o cunoaştem noi) aproape imposibil de înghiţit. Cum 
pot evanghelicii să devină cu adevărat sarea pământului, când 
multe din absoluturile lor le interzic până şi să intre în contact 
cu pământul? Cum înlătură casa evanghelică praful într-o 
măsură suficientă ca să facă din ea casa ortodoxă? Abia după 
aceea vom putea fi, probabil, relevanţi pentru omul secolului al 
XX-lea? 

Cu sinceritate, 
(__) 
Preşedintele Consiliului 
Studenţesc 


Cred că nu aş putea fi de acord în toate detaliile cu studentul 
acesta, dar sunt de acord că există mult praf ce trebuie înlăturat. Sarcina 
noastră este să ne ocupăm de praf, dar să nu dăm foc întregii case pentru 
a-l îndepărta. 

APENDICE A 


Problema apologeticii 


De la prima publicare a lucrării Dumnezeu care există până acum, s-au 
ridicat o serie de întrebări legate de concepţiile mele asupra a ceea ce 
îndeobşte numim „apologetică”". Voi încerca să le lămuresc sub trei 


capitole. Apologetica, Raționalismul şi Evanghelizarea şi stilul de viaţă. 


Apologetica 
Răspunsul la întrebarea dacă sunt un apologet depinde de felul în care 
este definit conceptul de apologet sau de apologetică. 

În primul rând, nu sunt apologet, dacă apologetica înseamnă a 
construi o casă de locuit care să ne ofere protecţie, pentru ca noi, 
creştinii, să putem sta în ea liniştiţi şi în siguranţă. Creştinii ar trebui să 
iasă afară, în lume, ca martori şi ca sare, nu să stea într-o fortăreață 
înconjurată cu un şanţ de apărare. 

În al doilea rând, aş vrea să citez un fragment care face parte din 
textul lucrării Dumnezeu care există încă din prima ediţie originală, la 
pagina 120: 


„Înainte de a vorbi mai detaliat despre felul cum trebuie să ne 
adresăm oamenilor secolului al XX-lea, trebuie să insistăm în 
primul că nu putem aplica nişte reguli mecanice. Dintre toţi 
oamenii, noi ar trebui să fim cei dintâi care să înţelegem lucrul 
acesta, fiindcă, în calitatea noastră de creştini, credem că 
personalitatea există cu adevărat şi că este importantă. Putem 
stabili nişte principii generale, dar ele nu pot fi aplicate 
automat. Dacă suntem nişte fiinţe cu adevărat personale, aşa 
cum ne-a creat Dumnezeu, atunci fiecare individ diferă de toţi 
ceilalţi. De aceea, fiecare persoană trebuie tratată ca fiind 
individuală, nu ca o dată statistică ori ca o maşină. Lucrând cu 
astfel de oameni, nu putem aplica mecanic principiile discutate 
în această carte. Pentru a putea folosi eficient acest material, 

trebuie să ne rugăm Domului şi să aşteptăm lucrarea Duhului 
Sfânt.” 


În lumina acestora, am fost adesea uluit de ce s-a spus despre 
„apologetica lui Schaeffer”. 

Nu cred să existe vreo apologetică în stare să satisfacă nevoile 
tuturor oamenilor. Şi, aşa cum am spus în textul din Dumnezeu care 
există, nu am vrut (şi nu vreau) ca ceea ce am scris în cartea aceasta să 
fie aplicat mecanic, ca o formulă prestabilită. Nu există o formulă 
prestabilită care să satisfacă nevoile tuturor şi dacă este aplicată doar ca 
o formulă mecanică, mă îndoiesc că va satisface nevoile cuiva - altfel 
decât prin îndurarea lui Dumnezeu. 

Natura umană fiind ceea ce este, sunt sigur că există oameni care 
au citit Dumnezeu care există sau au venit la L'Abri şi au plecat de aici 
crezând că ceea ce au învăţat poate fi aplicat mecanic, ca o formulă. Eu, 
şi noi toţi la L'Abri, încercăm să facem tot ce putem pentru a risipi 
această părere. Citatul pe care l-am dat mai sus din Dumnezeu care 
există face clar lucrul acesta. 

Dar care anume (dacă nu mentalitatea formulei) trebuie să fie 
considerentul dominant când avem ocazia să vorbim cu un necreştin? 
Cred că trebuie să fie dragostea. Cred că aceste lucruri se concentrează 
în jurul dragostei şi compasiunii faţă de oameni nu ca obiecte ce trebuie 
evanghelizate, ci ca oameni care merită toată dragostea şi consideraţia 
pe care le-o putem da, deoarece sunt semenii noştri şi sunt făcuţi după 
chipul lui Dumnezeu. Ei au valoare, aşa că trebuie să-i întâmpinăm în 
dragoste şi compasiune. Astfel, noi întâmpinăm nevoile persoanei în 
starea în care se găseşte. 

În consecinţă, dacă aş fi împreună cu Pavel şi cu Sila în închisoarea 
din Filipi şi gardianul filipian m-ar întreba: „Ce trebuie să fac ca să fiu 
mântuit?”, ar fi îngrozitor să încep să vorbesc despre epistemologie. Aş 
spune ce a spus şi Pavel: „Crede în Domnul Isus Cristos şi vei fi mântuit.”, 
pentru că gardianul a fost, pe baza cunoştinţelor şi evenimentelor 
precedente, pregătit pentru răspunsul acesta.! 

Dar, pe de altă parte, dacă discutăm cu cineva care este onest şi 
care crede cu adevărat că adevărul este adevăr - că lucrurile sunt 
adevărate şi că lucrurile sunt false (şi acesta a fost înainte conceptul 
acceptat aproape pretutindeni) - atunci va exista o nevoie diferită, în 
această situaţie, dacă persoana în cauză are întrebări în legătură cu 
istoricitatea învierii lui Cristos şi aşa mai departe, vom putea răspunde la 
aceste întrebări - deoarece ea acceptă deja că adevărul este adevăr. 

In Dumnezeu care există încerc să arăt că până şi atunci când 
discutăm cu oameni care susţin că nu există adevăr obiectiv (sau 
universal), putem totuşi continua să vorbim. Putem să le vorbim după 
cum au ei nevoie. Nu cred că există vreun sistem de apologetică în stare 
să satisfacă nevoile tuturor oamenilor, aşa cum nu cred că există o formă 
de evanghelizare ce satisface nevoile tuturor. Ea trebuie formulată pe 
baza dragostei pentru persoana ca persoană. 

Dacă trebuie să abordăm oamenii acolo unde sunt ei (indiferent 
dacă pot să-şi exprime poziţia într-un mod sofisticat sau nu), trebuie să 
avem suficientă dragoste autentică şi suficientă preocupare pentru ei, ca 

fiinţe umane, pentru a trata cu seriozitate lucrurile de care ei se arată 
interesaţi. Avem tendinţa să dăm oamenilor un răspuns preambalat în loc 
să manifestăm compasiunea lui Cristos, care înseamnă a aborda persoana 
acolo unde este ea şi a pătrunde cu adevărat în lumea ei pentru a-i vorbi 
într-un mod plin de semnificaţie pentru ea. Şi dacă lumea aceasta este 
lumea gardianului din Filipi, bine; dacă este aceea a cuiva care crede că 
adevărul este adevăr, bine; dacă este vorba de cineva pierdut în desişurile 
relativismului, putem să-i dăm şi acolo răspunsurile creştine. 

Dacă oamenii nu au întrebări intelectuale „moderne”, nu are rost să 
ne ocupăm de astfel de întrebări; dar trebuie să recunoaştem că în 
generaţia noastră aproape toată lumea le are. Într-o dimineaţă acum 
câteva săptămâni, pe când ieşeam din restaurant, am văzut o fată şezând 
cu o ceaşcă cu cafea în faţă şi citind cartea lui Skinner, Beyond Freedom 
and Dignity. Ea reprezintă milioane de oameni. Există milioane şi 
milioane de oameni care se confruntă cu aceste întrebări, şi cred că de 
fapt majoritatea comunităţii are astfel de întrebări. Şi pentru asta nu 
trebuie să fi absolvit o universitate. Am lucrat cu muncitori din porturi, 
din mori, cu tot felul de oameni (şi, când am fost tânăr, am lucrat personal 
la ferme, ca vânzător ambulant, în fabrici şi aşa mai departe) şi sunt 
convins că aceşti oameni au adesea aceleaşi întrebări ca intelectualii; 
singura deosebire este că ei nu le articulează, sau dacă le articulează, nu 
o fac în aceeaşi terminologie. Cunosc oamenii aceştia şi sunt convins că 
lucrurile despre care vorbim pot fi discutate cu aproape toată lumea - tot 
ce trebuie să facem este să ne adaptăm limbajul. Dar şi aceasta este tot o 
manifestare a dragostei. 

Familia din clasa mijlocie se întreabă nedumerită de ce s-au 
schimbat lucrurile - membrii ei realizează problema relativismului, deşi 
poate că nu vor folosi termenul acesta. Sunt aduşi în faţa relativismului 
când fiica lor lipseşte noaptea de acasă ca să doarmă cu cineva, şi este 
clar că ea nu vede lucrul acesta ca fiind nici rău, nici surprinzător. De 
asemenea, vede că legea se schimbă, şi nu ştie de ce, de aceea membrii ei 
sunt tulburaţi. Şi familia aceasta îşi pune aceleaşi întrebări. Ea este fie 
sub „linia disperării”, fie îi surprinde existenţa, chiar dacă vag. Dragoste 
înseamnă a-i aborda pe oameni acolo unde sunt ei. 

Cât priveşte „omul modern”, îi putem vorbi cu mult folos pentru că, 
deoarece nu îmbrăţişăm conceptele relativismului, noi ştim că există 
motive întemeiate, adecvate şi suficiente care să ne convingă de adevărul 
răspunsurilor creştine. Nu cred că este necesar un salt al credinţei; există 
motive întemeiate şi suficiente care să indice adevărul creştinismului - şi, 
mai mult, Biblia însăşi insistă asupra acestui lucru. Biblia afirmă răspicat 
că există motive întemeiate şi suficiente pentru a cunoaşte adevărul 
creştinismului, iar necredinţa ar fi un semn de neascultare, făcându-ne 
astfel vinovaţi. 

Sistemul creştin (învăţătura conținută în întreaga Biblie) este un 
sistem de gândire unitar. Creştinismul nu constă doar dintr-o multitudine 
de elemente disparate - el are un început şi un sfârşit, un întreg sistem al 
adevărului, şi sistemul acesta este singurul care va rezista tuturor 
întrebărilor care ni se pun atunci când ne confruntăm cu realitatea 
existenţei. Unele sisteme răspund şi ele anumitor întrebări, în vreme ce 

unele rămân fără răspuns. Cred că numai creştinismul poate oferi 
răspuns la toate întrebările cruciale. 

Care sunt aceste întrebări? Sunt acelea care ni se pun atunci când 
ne confruntăm cu realitatea existenţei. Dumnezeu ne închide în realitate. 
Nu putem scăpa de realitatea a ceea ce este, indiferent ce credem sau 
gândim. 

Realitatea aceasta despre care vorbesc cunoaşte două aspecte: 
existenţa autentică a universului şi configuraţia acestuia, apoi ceea ce eu 
numesc „umanitatea” omului - adică modul meu propriu de a spune că 
omul este unic. Oamenii au anumite calităţi ce trebuie explicate. 

Dumnezeu a închis toţi oamenii în aceste lucruri şi îmi place 
întotdeauna să mă întorc la enunţul lui Jean-Paul Sartre, deşi el personal 
nu a avut nici un răspuns pentru propriul lui enunţ, anume că principala 
problemă filozofică e că ceva există. Lucrurile există şi este necesară o 
explicaţie pentru existenţa lor. Apoi trec dincolo de cuvintele lui Sartre, la 
o afirmaţie a lui Einstein. Einstein a spus că cel mai uimitor lucru în 
legătură cu universul e că putem cunoaşte cu adevărat ceva despre el. În 
alte cuvinte, el are o formă şi este inteligibil, deşi este inepuizabil. Şi apoi 
spun ceva şi mai mult - şi anume că nu contează ce spun oamenii că sunt, 
ei sunt ceea ce sunt; adică omul este unic, fiind făcut după chipul lui 
Dumnezeu. Orice sistem de gândire, pentru a fi luat în serios, trebuie cel 
puţin să încerce să explice aceste două mari fenomene, al universului şi al 
omului. Cu alte cuvinte, vorbim despre un adevăr obiectiv raportat la 
realitate, şi nu despre ceva ce există doar în capetele noastre. 

Acum aş dori să adaug un corolar la toate acestea: în Whatever 
Happened to the Human Race?, şi mai ales în notele extensive de la 
capitolul cinci, mai există un al treilea lucru, şi anume modul în care 
Biblia întâlneşte istoria. Acest lucru este extraordinar, fiindcă alte religii 
nu se fundamentează în istorie, ele sunt undeva „afară” sau pot fi 
concepute în interiorul minţii omului - putem privi lucrurile şi într-un fel, 
şi într-altul. Pe de altă parte, Biblia pretinde că este înrădăcinată în 
istorie. Indiferent dacă analizăm istoria Vechiului Testament, istoria lui 
Cristos, inclusiv învierea sau călătoriile lui Pavel, se insistă asupra ei ca 
istorie reală. Astfel că acum avem trei părţi întreţesute. De obicei mă 
ocup de primele două, deoarece cred că ele au o atingere mai mare cu 
omul secolului al XX-lea, dar şi a treia este prezentă. Trebuie să facem 
faţă realităţii universului şi faptului că el are o existenţă şi o configuraţie. 
Trebuie să facem faţă realităţii unicităţii omului. Putem discuta şi despre 
faptul că Biblia este înrădăcinată în istorie. 

Repet, Dumnezeu închide pe toată lumea în faptul realităţii, şi toţi 
trebuie să se confrunte cu realitatea a ceea ce este. 

Dacă ne întoarcem la Biblie, aceasta spune că pe baza lumii create 
de Dumnezeu şi pe baza a ceea ce suntem noi există motive suficiente şi 
întemeiate de a şti că răspunsurile biblice sunt cele adevărate. Oamenii 
ajung la cunoaşterea faptului că ea este adecvată la mai multe niveluri, în 
funcţie de inteligenţa, educaţia, personalitatea lor şi de modul în care 
funcţionează mintea lor; dar la un moment dat ei ajung să aibă cu 
adevărat ceea ce ar trebui să fie pentru ei motive suficiente şi adevărate, 
precum şi răspunsuri adecvate. 

Deci avem fluxul totalităţii realităţii - în loc să ne concentrăm doar 
asupra lucrurilor religioase, avem lucrurile religioase ca parte a realităţii. 
Şi în loc ca acest concept să fie contrar Bibliei, acesta e chiar felul în care 
ea este scrisă. Ea nu este „doar o carte religioasă”; Biblia este 
înrădăcinată în istoria spaţio-temporală şi vorbeşte despre totalitatea 
realităţii. 

Titlul de glorie al Bibliei este că ea e suficientă pentru fiecare epocă 
şi pentru fiecare persoană. Dacă luăm primele capitole, de la Geneza la 
Deuteronomul, revelate lui Moise în jurul anului 1500 î.Cr, ele au 
comunicat adevărul pentru oamenii acelor zile. Am ajuns în zilele noastre, 
şi ştim despre cosmos multe lucruri pe care cei de atunci nu le ştiau, tot 
felul de lucruri, şi aceleaşi capitole (şi restul Bibliei) sunt suficiente 
pentru a ne comunica şi nouă adevărul. Dacă Cristos îşi va mai întârzia 
venirea cu aproximativ 500 de ani, oamenii vor şti atunci mai multe decât 
ştim noi acum, dar Biblia le va comunica şi lor adevărul. Deci, indiferent 
dacă ne referim la individ, oricare ar fi nivelul educaţiei şi al 
complexităţii, sau la epoca în care trăim, cu toată cunoaşterea pe care o 
avem, Biblia este suficientă ca să răspundă la întrebările ridicate de 
realitate. 

Când oamenii refuză răspunsul lui Dumnezeu, ei trăiesc împotriva 
revelaţiei dată în univers şi împotriva revelaţiei dată în ei înşişi. Ei neagă 
revelaţia lui Dumnezeu în cine sunt ei înşişi. Nu spun că necreştinii nu 
trăiesc în lumina existenţei reale. Dar spun că ei nu au nici un răspuns 
pentru a trăi în ea. Nu spun că nu au impulsuri morale, ci doar că nu au 
nici o bază pentru ele. Nu spun că o persoană cu un sistem necreştin 
(chiar şi cu un sistem radical cum ar fi budismul, sau hinduismul, sau 
mentalitatea şansei în Occidentul modern) nu ştie că obiectele există - 
problema este că nu are un sistem care să explice corelaţia subiect- 
obiect. De fapt, aceasta este damnarea lor, aceasta e tensiunea lor, că 
sunt nevoiţi să trăiască în lumina existenţei lor, care este lumina realităţii 
- realitate totală în toate aceste domenii - şi ei trăiesc în ea, dar nu au o 
explicaţie suficientă pentru vreunul din aceste domenii. Deci, cu cât sunt 
mai înţelepţi, cu cât sunt mai oneşti, cu atât simt mai mult tensiunea 
aceasta, şi aceasta este damnarea lor prezentă. 

Oamenii nu se pot ascunde nicăieri pentru a scăpa de harul pe care 
l-au primit de la Dumnezeu, acela de a-i închide în realitatea care există. 
Şi dacă îi iubim pe oameni suficient de mult, dacă avem destulă 
compasiune, de cele mai multe ori putem găsi modalităţile de a ne 
apropia de ei, oricât de adâncă ar fi căderea lor. Asta vreau să spun. Nu 
trebuie să folosim o formulă universală pentru a ajunge la oameni, nici în 
evanghelizare, nici în apologetică. 

Când spunem despre cineva că este pierdut, ne gândim că este 
pierdut în sens evanghelic, că este păcătos şi că are nevoie să-L accepte 
pe Cristos ca Mântuitor. Dar trebuie să înţelegem că oamenii aceştia nu 
ştiu că sunt pierduţi în sens evanghelic. Cum ar putea să ştie? Ei nu cred 
că există bine şi rău, nu cred că există un Dumnezeu, nu cred că există un 
absolut şi nu au nici un motiv să creadă că sunt păcătoşi. Puţini mai cred 
în vinovăţie. Nu mai există decât „boală” sau „sentimente de vinovăţie”, 
sau „nonconformism sociologic”. Nu există vinovăţie reală. Cât sens au 
pentru o astfel de persoană cuvintele noastre referitoare la acceptarea lui 

Cristos ca Mântuitor? Dar există şi un al doilea sens în care generaţia 
noastră este pierdută, şi anume acela că nu are semnificaţie în lumea 
aceasta, nu are scop, nu are morală, nu are o bază pentru legislaţie, nu 
are principii ultime, nu are răspunsuri finale pentru nimic. În sensul 
acesta, ea ştie că este pierdută. Dacă ne întoarcem la Biblie, Biblia afirmă 
clar că aceşti oameni sunt pierduţi în ambele sensuri - sunt pierduţi din 
punct de vedere evanghelic; dar fără Dumnezeu, ei sunt pierduţi şi în 
sens modern. 

La aceasta putem răspunde prin existenţa unui Creator. De aceea, 
creştinismul nu începe cu „acceptă-l. pe Cristos ca Mântuitor”. 
Creştinismul începe cu: „La început Dumnezeu a creat cerurile (întregul 
cosmos) şi pământul.” Acesta este răspunsul nostru pentru secolul al XX- 
lea şi starea lui pierdută. Abia apoi vom putea explica şi a doua stare de 
pierzanie (cauza originară a oricărei forme de pierzanie) şi vom putea da 
răspunsul pentru ea, care este în moartea lui Cristos. 

În rezumat: Dumnezeu, în harul Lui, ne-a închis în totalitatea 
realităţii în răspunsurile biblice - anume că există motive întemeiate, 
adecvate şi suficiente pentru a şti că răspunsurile creştine sunt adevărate 
- în aşa măsură încât, dacă nu ne plecăm în faţa acestor răspunsuri, Biblia 
spune că suntem neascultători şi că ne facem vinovaţi. 

Cine obiectează împotriva poziţiei că există motive întemeiate, 
adecvate şi suficiente pentru a cunoaşte cu rațiunea noastră adevărul 
creştinismului, rămâne în cele din urmă cu o poziție probabilă. La un 
moment dat şi într-o anumită terminologie, el este lăsat să facă un salt al 
credinţei. Aceasta nu înseamnă că el nu este creştin, ci doar că oferă încă 
o probabilitate relativiştilor secolului al XX-lea, pentru care totul se 
reduce la probabilitate. De asemenea, mai oferă un salt al credinţei în 
afara raţiunii (sau cu o diminuare serioasă a raţiunii) unei generaţii 
căreia i s-au propus o mie de salturi ale credinţei în privinţa aspectelor 
cruciale ce ţin de viaţa umană. Repet că în felul acesta creştinismul 
rămâne o simplă probabilitate. 

Desigur, este nevoie de credinţă pentru a deveni creştin, dar există 
două concepţii în legătură cu credinţa. lată care sunt acestea. Una afirmă 
că credinţa ar fi un salt orb în întuneric. Un salt orb, în care credem ceva 
fără nici un fel de rațiune (sau fără o rațiune adecvată), pur şi simplu 
credem. Aceasta înţeleg eu printr-un salt orb al credinţei. Cealaltă 
concepţie despre credinţă, care nu are nici o legătură cu prima, absolut 
nici una, postulează că ni se cere să credem ceva şi să ne închinăm 
înaintea acestui ceva pe baza unor raţiuni întemeiate şi adecvate. Nu 
există nici o legătură între aceste două concepţii despre credinţă. 

Concepţia biblică despre credinţă este reprezentată în mare măsură 
de a doua accepţiune, şi nu de prima. Nu ni se cere să încuviinţăm un salt 
orb al credinţei. Biblia ne învaţă că există motive întemeiate şi suficiente 
să ştim că aceste lucruri sunt adevărate. Dacă analizăm lucrarea lui 
Pavel, dar şi pe cea a lui Cristos, vedem că ei au răspuns necontenit la 
întrebări. Aici nu există noţiunea: „Taci şi crede.” Aşa ceva nu există. 
Pavel a răspuns la întrebările evreilor, a răspuns la întrebările neevreilor, 
a răspuns întotdeauna la întrebări; iar Epistola către Romani a răspuns cu 
siguranţă atât la întrebările celor fără Biblie, cât şi la întrebările celor 
care aveau deja o Biblie. 


140 


Există motive întemeiate şi suficiente pentru a şti că aceste lucruri 
sunt adevărate. Ne-am ocupat deja de realitatea în sine şi am arătat că 
toată lumea trebuie să îşi pună problema realităţii, care constă în: (1) 
existenţa universului şi a structurii acestuia; (2) natura distinctă a 
omului; (3) la acestea mai putem adăuga un element, şi anume, 
examinarea istoricităţii Scripturii. 

Dar acum putem pune o altă întrebare. Dacă e adevărat că există 
motive întemeiate şi suficiente care să ne convingă de adevărul 
creştinismului, de ce nu acceptă toată lumea răspunsurile suficiente? 

Trebuie să înţelegem că creştinismul este religia cea mai uşoară din 
lume, fiindcă este singura religie în care Dumnezeu Tatăl, Cristos şi 
Duhul Sfânt fac totul. Dumnezeu este Creatorul; noi nu putem altera 
propria noastră existenţă sau existenţa altor lucruri. Putem modela alte 
lucruri, dar nu putem schimba faptul existenţei lor. Nu facem nimic 
pentru mântuirea noastră, pentru că Cristos a făcut totul. Nu trebuie să 
facem nimic. În toate celelalte religii trebuie să facem ceva - totul, de la 
arderea tămâii, de la sacrificarea primului născut până la aruncarea unei 
monede în farfuria de colectă - întregul spectru. Dar în creştinism nu 
trebuie să facem nimic. Dumnezeu a făcut totul: El ne-a creat şi L-a trimis 
pe Fiul Lui; Fiul Lui a murit şi, fiindcă e infinit, El poartă vina noastră 
totală. Nu este nevoie să ne purtăm singuri vina, nici nu trebuie să 
merităm meritul lui Cristos. El face totul. Deci dintr-un punct de vedere, 
este cea mai uşoară religie din lume. 

Dar acum putem răsturna afirmaţia aceasta, deoarece creştinismul 
este şi cea mai grea religie din lume, din acelaşi motiv. Esenţa răzvrătirii 
lui Satan şi a omului a fost dorinţa de autonomie; şi acceptarea credinţei 
creştine ne privează nu de existenţa noastră, nu de demnitatea noastră 
(de fapt, ea ne dă demnitate), ci ne privează total de autonomie. Nu noi 
ne-am creat, nu suntem un produs al întâmplării, nu suntem nimic din 
toate acestea; stăm în faţa Creatorului plus nimic, stăm în faţa 
Mântuitorului plus nimic - aceasta este o negare totală a autonomiei. 
Conştient sau inconştient (şi în cazul celor mai inteligenţi oameni este 
uneori conştient), când oamenii văd suficiența răspunsurilor la propriul 
lor nivel, ei se ridică brusc împotriva umanităţi lor celei mai intime - nu 
umanitate în sensul că au fost creaţi pentru a fi umani, ci în sensul rău al 
cuvântului, începând de la Cădere. Din cauza aceasta, oamenii nu acceptă 
răspunsurile suficiente şi de aceea Dumnezeu îi consideră neascultători şi 
vinovaţi atunci când nu se închină. 

Oamenii trăiesc împotriva revelaţiei pe care o primesc în ei înşişi. Ei 
neagă revelaţia lui Dumnezeu, care sunt ei înşişi şi întreaga realitate. O 
neagă, şi totuşi trebuie să trăiască cu ea. Când omul înţelege că există 
motive întemeiate şi suficiente, el se confruntă cu o problemă; fie că se 
pleacă înaintea acestor motive întemeiate şi suficiente, închinându-se 
înaintea Persoanei din spatele acestor motive, fie că refuză să I se plece. 

Problema nu este că răspunsurile nu sunt bune, adecvate şi 
suficiente. Până când omul nu renunţă la autonomia lui, el nu poate 
accepta răspunsurile. 


Raționalismul 

Unii au spus că felul în care discut eu „apologetica” este o formă de 
raţionalism. 

În primul rând, este utilă definirea termenilor. Raţionalist este 
cineva care crede că omul poate începe cu sine şi cu raţiunea lui, plus ce 
observă, fără informaţii dintr-o altă sursă, şi să ajungă la răspunsuri 
finale cu privire la adevăr, etică şi realitate. In contrast cu cuvintele 
rationalist ori raţionalism, raționalitatea se referă la valabilitatea gândirii 
sau la posibilitatea raţionării. 

Câţiva din cei care spun că sunt raţionalist spun că sunt şi 
aristotelic - cu alte cuvinte că gândirea mea este influenţată de Aristotel. 
Cine spune asta, de obicei (dacă nu întotdeauna) susţine că gândirea în 
termenii antitezei originează în Aristotel. Gândirea în termenii antitezei 
înseamnă că dacă ceva este adevărat, opusul lui nu este adevărat; sau 
dacă ceva este bine, opusul lui este rău. Ar fi bine să regândiţi acum tot 
ce am spus despre antiteză în Dumnezeu care există, dar şi în Evadare 
din raţional. În Dumnezeu care există, nota 5 din secţiunea a Il-a, 
capitolul 3, cea referitoare la Heidegger, este importantă pentru această 
discuţie. 

Heidegger şi alţii care susţin ideea că gândirea raţională în termenii 
antitezei a început o dată cu Aristotel nu au o bază istorică pentru 
aceasta. Gândirea raţională ca antiteză nu este înrădăcinată în Aristotel, 
ci în realitate: în primul rând, în realitatea existenţei obiective a lui 
Dumnezeu în antiteză cu inexistenţa Lui; în al doilea rând, în realitatea că 
Dumnezeu este un Dumnezeu personal-infinit pentru care nu toate 
lucrurile sunt la fel, în antiteză cu un Dumnezeu impersonal ori limitat, 
sau unul care nu face diferențieri în domeniile adevărului şi moralei; în al 
treilea rând, în realitatea existenţei obiective a ceea ce Dumnezeu a creat 
în contrast cu ce nu a creat El; în al patrulea rând, în ceea ce oamenii fac 
sau creează, sau pictează, sau gândesc etc, în contrast cu ceea ce nu 
există. În morală, antiteza se bazează pe ceea ce se conformează 
caracterului lui Dumnezeu, în contrast cu ceea ce se opune acestuia. 

Apoi, minţile noastre sunt create de Dumnezeu în aşa fel încât 
gândim prin antiteză: cu atât mai mult cu cât singurul mod în care cineva 
poate nega antiteza este pe baza antitezei. Nu este surprinzător că 
Dumnezeu a făcut ca minţile noastre să gândească în categoria antitezei, 
căci aceasta se potriveşte realităţii existenţei Lui şi realităţii creaţiei Lui. 

Când anumiţi oameni spun despre cei ce susţin raționalitatea (cu 
referire la suficiența şi natura adecvată a răspunsurilor creştine) că sunt 
aristotelieni sau raţionalişti, ar trebui să se oprească şi să se întrebe dacă 
nu cumva ei înşişi sunt prinşi în iraţionalitate, nu numai în această 
problemă, ci şi în alte domenii. 

După cum am spus mai sus, raţionalistul este o persoană care crede 
că omul şi raţiunea lui ajung la răspunsurile finale, fără informaţii dintr-o 
altă sursă. Nimeni nu insistă mai mult ca mine că oamenii nu au 
răspunsuri finale privitoare la adevăr, morală şi epistemologie în afara 
revelaţiei lui Dumnezeu conţinute în Biblie. Acest lucru este adevărat în 
filozofie, în ştiinţă şi în teologie. Raționalismul poate lua o formă seculară 
sau una teologică. În ambele însă, raţionalistul crede că pe baza raţiunii 
omului, plus ceea ce poate vedea despre el, răspunsurile finale sunt 
posibile. Cărţile mele insistă că omul nu poate genera singur răspunsuri 

finale. În primul rând, chiar şi înainte de Cădere, omul a fost finit şi a 
avut nevoie de cunoaşterea pe care i-a dat-o Dumnezeu (revelaţia). In al 
doilea rând, din pricina Căderii ea este cu atât mai necesară. 

Aici v-aş sugera să recitiţi ilustraţia cu cartea ruptă în bucăţi, pe 

care am dat-o în Dumnezeu care există. În calitatea noastră de creştini, 
avem răspunsuri la întrebările pe care le ridică realitatea. Dar nu noi am 
găsit aceste răspunsuri, nu noi le-am generat, nu noi suntem originea 
răspunsurilor - le cunoaştem din revelaţia lui Dumnezeu. Şi aceasta este 
tocmai opusul raționalismului. 
Pe de altă parte, Biblia nu spune că omul nu are valoare. Conform acestei 
păreri, de la Cădere încoace omul nu poate face nimic, el stă pasiv şi 
deodată, lovit de un fulger coborât din cer, devine creştin. însă Biblia nu 
spune aşa ceva. După cum am spus, Biblia insistă că omul individual este 
vinovat înaintea lui Dumnezeu dacă nu se închină, în lumina suficienţei 
răspunsurilor biblice la întrebările ridicate de realitate. Individul are 
responsabilitatea de a se închina o dată ce este pus în faţa răspunsurilor 
pe care raţiunea le consideră suficiente şi necesare.? 

Lucrarea Duhului Sfânt şi responsabilitatea pe care o am ca om 
creat după chipul lui Dumnezeu nu poate fi transpusă într-o formulă 
carteziană, matematică. Dar aceasta este cu totul altceva decât a spune, 
pe de o parte, că omul poate găsi răspunsurile finale numai prin raţiunea 
lui finită (şi căzută), sau, pe de altă parte, că omul, aşa cum este el acum, 
nu are valoare. Biblia respinge amândouă aceste poziţii. 

lar când vorbim despre echilibrul dintre lucrarea Duhului Sfânt şi 
responsabilitatea persoanei de a fi suficient de umilă pentru a renunţa la 
autonomia sa pentru a se umili în acceptarea răspunsurilor adecvate, şi 
noi la rândul nostru, dând aceste răspunsuri adecvate şi suficiente (pe 
care nu noi le-am generat, ci pe care le avem din Biblie), trebuie să ne 
rugăm în mod conştient pentru lucrarea Domnului. Formularea unor 
răspunsuri nu trebuie înţeleasă în opoziţie cu necesitatea de a fi atenţi să 
nu minimalizăm lucrarea Duhului Sfânt. Când vorbesc cu o persoană ori 
stau pe o platformă şi vorbesc în faţa a 5 000 de oameni sau răspund la 
întrebările lor, foarte adesea, mai adesea decât cred majoritatea 
oamenilor, eu mă rog pentru ei. Nu există nici o contradicţie între 
rugăciunea aceasta plină de aşteptare ca Dumnezeu să răspundă la ea şi 
afirmarea faptului că Biblia dă răspunsuri întemeiate, adecvate, suficiente 
şi necesare la întrebările pe care le ridică realitatea, iar omul, dacă nu se 
închină în faţa lor, se dovedeşte cu adevărat neascultător şi se face 
vinovat. 


FEvanghelizarea şi stilul de viaţă a 

Oamenii întreabă adesea: „Ce eşti?” iar eu răspund: „In esenţă, sunt un 
evanghelist”" Dar aceasta nu înseamnă, aşa cum înţeleg uneori oamenii, 
că un evanghelist nu acordă atenţie problemelor filozofice, intelectuale 
ori culturale. 

Nu sunt un filozof profesionist, academic - nu aceasta este 
chemarea mea, şi mă bucur că am chemarea pe care o am; de asemenea, 
mă bucur la fel de mult că există oameni care au chemarea cealaltă. Dar 
când spun că sunt evanghelist, nu vreau să spun că filozofia mea nu este 
validă - eu cred că este. De exemplu, răspunsul pe care îl dau în E] există 

şi nu tace, cred eu, este răspunsul real în domeniul epistemologiei. 
Aceasta nu înseamnă că toate răspunsurile mele sunt corecte. Nici că un 
filozof cu o orientare mai academică nu poate trata mai multe detalii 
necesare. Ce vreau eu să spun este că materialul cultural, intelectual sau 
filozofic nu trebuie separat de aducerea oamenilor la Cristos. Cred că 
discuţiile mele despre metafizică, morală şi epistemologie cu anumite 
persoane individuale fac parte din evanghelizarea mea la fel de mult ca 
momentul în care le arăt că sunt moralmente vinovaţi şi le spun că 
Cristos a murit pe cruce pentru ei. Nu văd sau nu sesizez aici o 
dihotomie: aceasta este filozofia mea şi aceasta este Evanghelia mea. 
Totul ţine de evanghelizarea oamenilor care sunt prinşi în cea de-a doua 
stare de pierzanie despre care am vorbit - aceasta fiind că ei nu au 
răspunsuri la întrebările referitoare la semnificaţie, scop şi aşa mai 
departe. 

Trebuie să înţelegem întotdeauna, şi nu pot repeta suficient de mult 
lucrul acesta, că creştinismul este o doctrină centrată pe creaţie. El nu 
afirmă că, brusc, dintr-un motiv ciudat, apărut din senin, dacă Il accepti 
pe Cristos ca Mântuitorul tău, eşti acceptat. Şi aceasta face parte din 
structura totală a lucrurilor. Creştinismul este un sistem, şi pot spune că 
nu am nici o scuză pentru folosirea cuvântului sistem, deşi nu trebuie să i 
se permită creştinismului să fie doar un sistem academic sau teoretic, ori 
un intelectualism mort. În sensul propriu al cuvântului, Dumnezeu este 
sistematic în creaţia şi revelaţia Lui. 

Omul în întregul lui trebuie să ştie că acesta este adevărul, să 
acţioneze pe baza lui, să-l trăiască în viaţa lui şi să se închine înaintea lui 
Dumnezeu. Dar el este un sistem, începe cu faptul că există un Creator, 
există un Dumnezeu, Dumnezeul triunic care există dintotdeauna. El a 
creat toate lucrurile, deci nu există nimic independent de El. 

Aşadar, după cum văd eu lucrurile, apologetica nu trebuie separată 
de evanghelizare. De fapt, mă întreb dacă „apologetica” prin care 
oamenii nu sunt aduşi la Cristos ca Mântuitorul lor şi nu îi determină apoi 
să trăiască sub domnia lui Cristos în toate domeniile vieţii lor este cu 
adevărat o apologetică creştină. Există cu siguranţă loc pentru studiul 
academic al subiectului numit „apologetică”, în- sensul apărării şi 
credibilităţii creştinismului, dar dacă acesta nu îi face pe studenţi să 
folosească materialul în felul în care am vorbit mai sus, putem să-i punem 
la îndoială valoarea. 

Cu siguranţă că există loc pentru studiul foarte detaliat al filozofiei 
ca disciplină erudită. Şi aceasta poate fi o chemare creştină. Dar dacă 
acest curs ca întreg nu dă răspunsuri în aşa fel încât studentul să rămână 
cu ceva mai mult decât simpla probabilitate aplicată la creştinism, el este 
mult mai puţin decât poate şi trebuie să fie un curs de filozofie. 

Eu cred că există o unitate a întregii realităţi, şi putem spune fie că 
orice domeniu de studiu este parte a evanghelizării (util într-un mod 
special anumitor oameni din lume); fie că nu există evanghelizare 
adevărată care să nu atingă întreaga realitate şi întreaga viaţă. 

Există fără îndoială unii care vor aproba (şi lăuda) „stilul de viaţă”, 
accentul pe comunitate pe care îl punem la L'Abri, dar care vor gândi 
foarte diferit despre învăţătura pe care o dăm noi aici. Dezaprobarea lor 

va viza de obicei ceva ce am tratat mai sus sub titulaturile de 
Apologetică, Raţionalism şi Evanghelizarea şi stilul de viaţă. 

Desigur, comunitatea de la L'Abri nu este perfectă, dar ne bucurăm 
pentru ce a fost (şi este) ea în realitatea şi frumuseţea ei. 

Pentru noi, realitatea comunităţii este trăirea onestă a adevărului. 
Fără certitudinea acestui adevăr şi fără conţinutul lui, chemarea la 
comunitate ar pluti în aer şi ar fi o utopie în plus. Realitatea comunităţii 
se bazează pe învăţătura ce se dă aici. 

Chemarea noastră nu este să aducem un stil de viaţă alternativ, în 
lumina învăţăturii Scripturilor, crucial nu este cuvântul comunitate, nici 
forma practicii pe care o asumă comunitatea. 

Noi suntem chemaţi în principal la adevărul înrădăcinat în 
Dumnezeu, în acţiunile şi revelaţia Lui; şi dacă acesta este adevărul 
adevărat, el atinge întreaga realitate şi întreaga viaţă, inclusiv baza 
adecvată şi practica comunităţii. 

APENDICE B 


Problema Bisericii pentru clasa mijlocie din 
a doua parte a secolului al XX-lea 


Speranţa mea este că această carte va ajuta mişcarea evanghelică 
ortodoxă ca aducătoare de forţă şi frumuseţe în a doua jumătate a 
secolului al XX-lea. 

Pentru ca mişcarea evanghelică să facă aceasta, ea trebuie să 
respecte trei principii: 

1. Să păstreze în mod clar întreaga poziţie doctrinară a 
creştinismului istoric. 

2. Să ofere un răspuns onest tuturor întrebărilor oneste. Ar fi 
nebiblic să spunem: „Crede numai”. 

3. Să arate, individual şi comunitar, că Dumnezeu există pentru 
secolul nostru, cu scopul de a dovedi că creştinismul istoric este ceva mai 
mult decât o simplă dialectică superioară sau o formă mai bună de 
integrare psihologică. 

Există două sectoare ale societăţii noastre cu care nu am reuşit în 
general să comunicăm - intelectualii, pe de o parte, şi muncitorii, pe de 
alta. Faptul că Biserica este reprezentată în general de clasa mijlocie 
devine o problemă tot mai presantă astăzi, tocmai din cauza aceasta, dar 
şi fiindcă părinţii creştini îşi pierd copiii, aceştia nemaiacceptând să se 
revendice nici din rădăcinile familiei, nici din ale Bisericii locale. 

În cele două domenii tot mai importante, cel al ideilor şi cel al 
aplicării moralei, majoritatea Bisericilor au puţine de spus fie 
intelectualilor, fie muncitorilor sau, prea adesea, tinerilor din familiile 
creştine. 

De când lucrăm în Elveţia, am fost vizitaţi de mulţi copii ai 
creştinilor, sincer derutaţi, provenind din diferite ţări. Ei găsesc adesea 
că răspunsurile pe care le-au primit nu ating pur şi simplu problemele lor. 
Dar am făcut observaţia aceasta nu numai pornind de la oamenii, mulţi la 

număr, care vin la noi în Elveţia, ci şi în urma numeroaselor noastre 
călătorii în lumea occidentală, pentru a susţine prelegeri în diferite locuri. 

De aceea, opinia mea este că dacă Biserica de azi este interesată cu 
adevărat să renunţe la formatul ei specific, al clasei mijlocii, şi să ajungă 
la intelectuali, la muncitori şi la tineri acolo unde sunt aceştia, trebuie să 
facă încercarea onestă şi curajoasă de a pune în practică toate cele trei 
principii enunțate la început. Încercând aici, la L'Abri, să le punem în 
practică, prin harul lui Dumnezeu, chiar şi total inadecvat, am văzut că 
mulţi oameni, bărbaţi şi femei din secolul al XX-lea, au fost atinşi de 
Evanghelie. Concluzia noastră ar fi că toate aceste trei principii sunt 
imperative, dacă Biserica doreşte în mod serios să atingă pe oamenii 
generaţiei noastre. 

Nu credem că materialul şi concepţia acestei cărţi se limitează la 
câteva lucrări creştine exotice, atrăgătoare pentru un grup internaţional 
de oameni intelectuali şi creativi. Câţiva dintre cei ce şi-au făcut timp să 
înţeleagă materialul acesta îl folosesc acum în apropierea lor de cei lipsiţi 
de educaţie, obţinând rezultate încurajatoare. Le suntem mulţumitori 
pentru aceasta. 

Mai mult, suntem convinşi că o utilizare accesibilă a acestui 
material va fi de folos şi în Bisericile „clasei de mijloc” şi în instituţiile ce 
formează astăzi o parte atât de însemnată a mişcării evanghelice şi a 
ortodoxiei sale. În primul rând, ar da acelor Biserici, misiuni şi instituţii o 
nouă dimensiune a bogăției în Cristos. În al doilea rând, le va fi cu mult 
mai greu celor din jur să le respingă drept subcultură, drept ceva ce 
reprezintă, în mare parte, ziua de ieri. În al treilea rând, vor proteja 
generaţia viitoare. Creştinii se găsesc nu numai în pericolul de a nu 
înţelege, dar şi de a nu lua în serios problemele copiilor lor. 

Trebuie să spun că sunt profund tulburat nu numai de ceea ce 
găsesc în Bisericile occidentale, ci şi de ceea ce întâlnesc între convertiţii 
creştini din alte ţări. Conferenţiind în faţa unor grupuri internaţionale, 
am fost de multe ori îndurerat din cauza celor educați în diferite şcoli de 
misiune şi aruncaţi apoi nepregătiţi în lumea secolului al XX-lea. 

Lucrarea Duhului Sfânt nu trebuie niciodată minimalizată, dar 
nicăieri în Scripturi nu găsim lucrarea Duhului Sfânt drept scuză pentru 
lene sau pentru lipsa de dragoste din partea celor cu responsabilităţi 
creştine. De asemenea, Duhul Sfânt nu ajunge niciodată demodat, în 
sensul rău al termenului. 

Un cuvânt de avertizare aici. A înţelege şi a aplica principiile pe 
care am căutat să le formulăm nu înseamnă doar a memora un cadru 
static ori o terminologie; aceasta ar putea fi o fundătură în plus. Una din 
marile bucurii ale lucrării noastre este să vedem cum mulţi tineri şi încă 
şi mai mulţi învăţători maturi duc gândirea aceasta în disciplinele lor 
academice şi în artele lor, dezvoltând-o în direcţia propriului lor domeniu 
de interes. 

În efortul de a face faţă problemelor care se ivesc, există două 
lucruri ce trebuie evitate cu orice preţ, indiferent dacă suntem implicaţi 
în educaţie, în lucrarea misionară sau în vreun alt aspect al vieţii Bisericii 
locale. 

În primul rând, nu trebuie să acceptăm situaţia prezentă din inerție, 
din cauza celor care vorbesc despre problema tinerilor din Biserici şi 


147 


despre misiuni, dar care nu doresc să pună în discuţie lucrurile familiare 
lor din cauză că este prea dureros pentru ei. Problema este că Bisericile 
evanghelice ortodoxe, instituţiile şi programele lor sunt azi adesea sub 
controlul celor care intră în categoria acesta. Controlul acesta este atât 
de natură organizaţională, cât şi financiară. Astfel, există tendinţa de a nu 
„clătina barca”. Responsabilitatea aceasta nu poate fi împlinită de tinerii 
înşişi, nici numai de tinerii pastori şi tinerii misionari. 

Creştinii maturi, şi creştinii în poziţii cu responsabilitate, trebuie să- 
şi adune curajul pentru a distinge, sub călăuzirea Duhului Sfânt, între 
adevărul biblic  neschimbător şi lucrurile care au devenit doar 
confortabile pentru noi. Adesea îi auzim pe oameni vorbind despre 
„Evanghelia simplă”, când în realitate nu le pasă suficient de mult de cei 
din afara Bisericilor sau de propriii lor copii pentru a fi dispuşi să se 
confrunte cu întrebarea ce ar putea însemna predicarea Evangheliei 
simple într-o situaţie schimbătoare şi complexă. 

În al doilea rând, trebuie evitată dezvoltarea unui snobism sau 
elitism intelectual şi cultural. Acesta se poate produce foarte uşor dacă 
nu ne ajutăm unii pe alţii să nu cădem în el. O astfel de atitudine 
întristează Duhul Sfânt, distruge în loc să zidească şi este cât se poate de 
urâtă. 

Vom face greşeli, dar prin harul lui Dumnezeu trebuie să ne 
străduim să evităm aceste două erori. 

După mai multă reflecţie şi după experienţa practică acumulată în 
mai multe ţări, sugerez ca în activitatea de instruire a tinerilor de a 
participa şi ei din plin la lucrarea creştină din zilele noastre să fie reţinute 
următoarele două concepte. 

În primul rând, trebuie să ne amintim că cei ce formează trupul 
Bisericilor şi instituţiile sunt şi ei mieii lui Dumnezeu. Şi ei au tot atâta 
nevoie de îngrijire şi de ajutor ca şi intelectualii, oamenii cu multă 
creativitate şi tinerii care devin oameni ai secolului al XX-lea. Când un 
pastor acceptă chemarea de a lucra într-o anumită Biserică, chemarea lui 
este să păstorească întreaga congregaţie. Trebuie hrăniţi şi păstoriţi şi 
cei cărora nu le pasă deloc de noile probleme. De aceea, predicarea şi 
învăţătura date în Bisericile evanghelice ale clasei de mijloc nu trebuie să 
fie de aşa natură încât să îi deruteze, să îi rănească şi să îi priveze de 
hrană. 

Pe de altă parte, la serviciile generale ale Bisericii ori la lecţiile de 
studiu biblic nu trebuie învăţat nimic care va trebui dezvăţat atunci când 
tinerii, sau alţii, citesc ori discută problemele mai în profunzime sau 
urmează studii universitare. Sugerez că şcoala duminicală, lecţiile de 
studiu biblic şi materialul educaţional trebuie pregătite ţinând seama de 
toate aceste lucruri. Trebuie să ne punem întrebarea: „Este materialul 
acesta de aşa natură încât poate fi extins la optsprezece ani de studiu, 
fără să se dovedească fals?” 

Aceasta va însemna mai multă atenţie acordată pregătirii predicilor, 
materialului pentru lecţii, notiţelor pentru studiul biblic şi aşa mai 
departe. Nu toţi vor deveni specialişti în domeniu, dar toţi vor putea fi 
ajutaţi dacă şcolile creştine, seminariile şi colegiile teologice, Şcolile 
biblice, institutele de instruire a misionarilor şi editurile vor elabora un 
program pentru a evita vechile greşeli şi omisiuni, şi vor adăuga în 

rândurile personalului lor câţiva oameni instruiți să gândească în 
termenii unei apologetici culturale totale. Programul poate fi făcut în aşa 
fel încât să devină operativ la o anumită dată, să zicem peste trei ani. 

Astfel, prima mea sugestie ar fi: învăţătura şi predicarea generală 
trebuie să fie de aşa natură încât să-i hrănească şi să-i îngrijească pe cei 
ce formează trupul congregaţiei ori al instituţiei, reţinând totuşi că nu 
trebuie predat nimic ce ar trebui dezvăţat mai târziu, la confruntarea cu 
problemele mai adânci. 

În al doilea rând, sugerez să se pună deoparte nişte momente 
speciale în Biserică, în instituţie sau în misiune, pentru ca cei ce se 
confruntă, sau încep să se confrunte, cu problemele specifice secolului al 
XX-lea să primească ce au nevoie. Ocazia aceasta poate fi o conversaţie, o 
discuţie sau un seminar. Ar fi foarte bine dacă cei neafiliaţi unei Biserici 
ar putea fi atraşi şi ei în discuţie. Nu este nevoie de o întrunire mare sau 
foarte mediatizată, ci mai degrabă de o întrunire a acelora din Biserică şi 
din afara Bisericii care doresc să aibă succes. Acest succes nu trebuie să 
fie pur intelectual, deoarece dacă pătrundem suficient de adânc în 
problemele intelectuale, ajungem la problemele şi realităţile spirituale 
profunde. Şi dacă mergem suficient de în profunzime din punct de vedere 
spiritual, atingem şi problemele şi realităţile intelectuale reale. 

Oamenii, bărbaţi şi femei, instruiți în felul acesta vor avea atunci 
ocazia ca, mergând în străinătate sau în zone nefamiliare, să înţeleagă 
problemele cu care se confruntă oamenii secolului al XX-lea. 

Deci mi se pare că un curs de omiletică sau de apologetică, ce nu 
încearcă în mod conştient să introducă aceste două sugestii astăzi, se 
îndreaptă spre eşec şi durere. 

Conferinţele creştine etc. ar putea să facă loc unor dezbateri mai 
profunde şi mai extinse ale acestor considerente. Desigur, şi cei cu 
responsabilităţi în programele de radio şi televiziune ar putea găsi măcar 
nişte spaţii reduse pentru cei ce, în multe locuri, formează majoritatea 
populaţiei. 

În felul acesta toţi pot fi hrăniţi şi, dacă aceste idei nu sunt 
introduse prea repede, ci mai degrabă punându-se accentul pe creşterea 
spirituală, pe dragoste şi pe înţelegere, nu va fi nevoie să existe două 
„Biserici” sub acelaşi acoperiş, nici de vreo explozie. 

Dar, aş spune eu, sunt preferabile nişte valuri mici în loc să 
permitem ca cei din afara Bisericii sau propriii noştri tineri care tânjesc 
după răspunsuri reale să se înece cu praful mult prea prezent în jurul 
nostru. 


APENDICE C 

Practica adevarului 


Cât priveşte primul principiu discutat la începutul Apendicelui B (Să se 
păstreze clar întreaga poziție doctrinară a creştinismului istoric), mi se 
pare că problema centrală a ortodoxiei evanghelice în a doua jumătate a 
secolului al XX-lea priveşte practicarea acestui principiu. Aceasta mai 
ales dacă ne gândim la mentalitatea spirituală şi intelectuală 
predominantă în secolul nostru. Orice discuţie asupra metodelor şi 
programelor trebuie să fie secundară în comparaţie cu această problemă 
centrală. 

Dacă renunţăm la accentuarea clară şi univocă a adevărului, în 
sensul antitezei, se întâmplă două lucruri: în primul rând, creştinismul 
generaţiei următoare ca creştinism adevărat slăbeşte; în al doilea rând, 
vom comunica numai cu acea parte, tot mai mică, din comunitate ce mai 
gândeşte încă în termenii vechii concepţii despre adevăr. Noi nu 
minimalizăm lucrarea Duhului Sfânt, dar trebuie să ţinem minte că 
responsabilitatea noastră este să comunicăm în aşa fel încât cei ce aud 
Evanghelia s-o şi înţeleagă. Dacă nu comunicăm clar pe baza antitezei, 
mulţi vor interpreta în felul lor propriu Evanghelia, în formele lor de 
gândire relativiste, chiar recurgând la sentimentele psihologice de 
vinovăţie în locul adevăratei vinovăţii morale înaintea Dumnezeului sfânt 
şi viu. Dacă răspund în felul acesta la Evanghelie, înseamnă că nu au 
înţeles-o: ei sunt încă pierduţi, iar noi am eşuat în sarcina noastră de a 
predica şi de a comunica Evanghelia pentru generaţia noastră. 

Unitatea creştinismului evanghelic sau ortodox trebuie să se 
centreze în jurul acestei accentuări a adevărului. Acest lucru este 
întotdeauna important, dar este de două ori mai important când suntem 
înconjurați de atâţia pentru care conceptul de adevăr, în sensul antitezei, 
este considerat absolut de neimaginat. 

Într-un astfel de cadru, problema comunicării este serioasă; ea 
poate fi depăşită doar prin enunţuri negative ce stipulează clar ce nu 
vrem să spunem, pentru ca omul secolului al XX-lea să înţeleagă 
enunţurile pozitive pe care vrem să le comunicăm. Mai mult, într-o epocă 
a sintezei, oamenii nu vor lua în serios protestele noastre legate de 
adevăr, decât dacă vor vedea prin acţiunile noastre că noi practicăm 
adevărul şi antiteza în unitatea pe care încercăm s-o stabilim în 
activităţile noastre. Fără aceasta, într-o epocă a relativismului, nu ne 
putem aştepta ca Biserica evanghelică ortodoxă să însemne prea mult 
pentru cultura în care ne aflăm, sau chiar pentru copiii crescuţi în 
Biserică. Ceea ce încercăm să spunem în învăţătura sau predicarea 
noastră va fi înţeles prin forma de gândire a sintezei. De aceea, dacă 
vrem ca mărturia şi evanghelizarea noastră să fie cu semnificaţie pentru 
generaţia noastră şi în cursul istoriei, sunt imperative atât înţelegerea 
clară a importanţei adevărului, cât şi practicarea clară a acestuia, chiar şi 
dacă trebuie să plătim un preţ pentru aceasta. 

Am impresia că unii evanghelici abandonează orice încercare 
serioasă de a prezenta adevărul şi antiteza. A existat tendinţa de a se 
trece de la lipsa de seriozitate a Bisericii privind adevărul la aceeaşi 
tendinţă în privinţa cooperării mai largi. Aceasta sfârşeşte adesea cu 
negarea importanţei adevărului doctrinar, cel puţin în practică, dacă nu la 
un nivel teoretic. 

Mulţi evanghelici, pe bună dreptate tulburaţi de concepţia noii 
teologii despre Scriptură şi universalism, încearcă să contracareze aceste 
erori, însă nu se întorc de fapt destul de mult înapoi pentru a stabili o 
linie clară de demarcaţie între adevăr şi eroare, care să reziste pentru 
generaţia viitoare. Inevitabil, generaţia viitoare tinde să meargă mai 
departe în direcţia deja stabilită şi, dacă aceasta se îndreaptă deja spre 
sinteză, ei o vor duce şi mai aproape de noua teologie. De aceea, pentru a 
evita lucrul acesta, trebuie să analizăm cu atenţie ce înseamnă în 
practică, în problemele eclesiastice şi în evanghelizare, adevărul şi 
antiteza. 

Astfel, trebuie să spun că, în ciuda (şi chiar din cauza) 
angajamentului personal pentru evanghelizare şi cooperare între creştini, 
întrevăd vremuri când singura modalitate de a arăta clar seriozitatea 
implicării într-o lucrare sau într-o activitate în care Evanghelia va fi 
predicată este aceea de a nu accepta un rol oficial, în condiţiile în care 
vor participa învăţători a căror doctrină este cunoscută ca fiindu-ne 
vrăjmaşă. Intr-o epocă a relativismului, practicarea adevărului, atunci 
când trebuie plătit un preţ pentru el, este singurul mod de a face lumea 
să ia în serios declaraţiile noastre referitoare la adevăr. Cooperarea şi 
unitatea ce nu duc la o viaţă şi la o doctrină curată sunt la fel de greşite şi 
de incomplete ca o ortodoxie ce nu duce la interesul pentru cei pierduţi şi 
la căutarea lor. 

Dar trebuie evitat şi pericolul care vine din direcţia opusă. Unii din 
cei ce luptă pentru adevăr au subminat poziţia aceasta nu numai prin 
pierderea frumuseţii şi a dragostei ci şi, în practică, prin pierderea 
adevărului în vorbirea despre oameni. 

Prea adesea singura antiteză pe care am prezentat-o lumii şi 
copiilor noştri a fost să vorbim despre sfinţenie sau să vorbim despre 
dragoste, în loc să practicăm împreună sfinţenia şi dragostea ca adevăr, 
în antiteză cu ceea ce e fals în teologie, în Biserică şi în cultura 
contemporană.* 

* Bazat pe expunerea prezentată la Congresul pentru Biblie de la Berlin 


Glosar 


absolut, Concept care nu poate fi modificat de variabile precum cultura, 
psihologia individuală sau de anumite circumstanţe, fiind autosuficient şi 
imuabil. 


adevăr propoziţional, Adevăr care poate fi comunicat sub forma unei 
aserţiuni în care se afirmă sau se neagă fie un predicat, fie un 
complement al unui subiect. 


agnostic, Persoană care nu îşi propune să cunoască sau care neagă 
posibilitatea cunoaşterii existenţei lui Dumnezeu. 


analiză lingvistică, Ramură a filozofiei care doreşte să ţină filozofia 
departe de confuzia conceptualizării în contextul limbilor naturale. 
Sarcina filozofiei este aceea de a clarifica aspectele care se văd lămurit, 
mai degrabă decât de a oferi explicaţii. 


antropologie, Disciplină care studiază omul în relaţionarea cu alţii şi cu 
sine însuşi; spre exemplu, studiul psihologiei, sociologia, tot ceea ce 
priveşte omul. 


antinomianism, Susţine că, potrivit învăţăturii biblice, legea morală nu 
prezintă nici un folos şi nu obligă. 


antifilozofie, Multe dintre formele filozofiei moderne care au renunţat la 
orice încercare de a realiza o unificare a întregii gândiri şi a vieţii, pe cale 

raţională, antiteză, Opoziţie dialectică de contrast între două fenomene 
(spre exemplu, „bucuria” este antiteza „necazului”), 


apologetică, Disciplină a teologiei care se ocupă cu apărarea şi 
comunicarea adevărului creştin. 


arhetip, Psihanalistul Jung a interpretat simbolurile onirice care au 
apărut în mod repetat de-a lungul istoriei omului şi le-a numit arhetipuri. 


ateu, Persoană care nu crede în existenţa lui Dumnezeu. 


autentificare de sine, Termen folosit de existenţialişti, prin care omul îşi 
validează existenţa printr-un act de voinţă sau un sentiment al spaimei. 


comunicare, Transmiterea ideilor şi a informaţiei. 


conotaţie, Implicaţie a sensului cuvintelor care nu reiese din simpla lor 
definiţie. 


cosmologie, Teoria naturii şi a principiilor universului 


dada, Nume conferit unui curent al artei moderne iniţiat la Ziirich, în 
1916. Ales la întâmplare dintr-un dicţionar francez, numele desemnează 
un „căluţ de lemn care se leagănă”. 


determinism, Doctrină conform căreia acţiunile omului nu sunt libere, ci 
sunt rezultatul unor cauze psihologice şi a unor compoziţii chimice care 
creează iluzia unei voințe libere. 


dialectică, Principiu al schimbării care se desfăşoară într-o mişcare 
triadică. O teză îşi reclamă antiteza. Cele două sunt dizolvate într-o 
sinteză, care la rândul ei devine o teză, iar procesul continuă în aceeaşi 
manieră. 


dihotomie, Divizarea în două secţiuni total separate. Termen folosit în 
această carte pentru a desemna o separare, în interiorul fiinţei umane, 
între raţional şi logic, pe de o parte, şi semnificaţie şi credinţă, pe de altă 
parte. 


epistemologie, Disciplină filozofică preocupată de teoria cunoaşterii, 
de natura, limitele şi validitatea acesteia. 


existenţial, Care se referă la un permanent contact cu realitatea 
existenţei şi preocuparea pentru aceasta. Realitatea empirică opusă 
teoriei despre aceasta. 


existenţialism, Teorie modernă despre om care susţine că experienţa 
umană nu poate fi descrisă în termeni ştiinţifici sau raţionali. 

Existenţialismul accentuează nevoia de a lua decizii cruciale în condiţiile 
libertăţii omului, într-o lume contingentă şi, aparent, lipsită de scop. 


experienţă finală, Termen întrebuințat de Karl Jaspers care 
conceptualizează o experienţă crucială, suficient de marcantă pentru a 
oferi speranţa unui sens al vieţii. 


fiinţare, Termen care desemnează sfera existenţei. 


impresionism, Mişcare în artele vizuale, climax al tendinţelor clasiciste 
ale picturii franceze a secolului al XIX-lea, moment din care se revendică 
arta modernă. Intenția acestei mişcări o 

constituie reproducerea efectului luminii asupra obiectelor din natură, în 
urma unei analize atente a culorii. 


logică, Ştiinţa  raţionării corecte. Consecința  predictibilă şi 
inevitabilă a analizei raţionale. Logica clasică permitea afirmaţia „A” este 
„A”, iar „A” nu poate fi egal cu „non-A”. 


metodologie, Studiul procedurilor şi a principiilor care abordează 
problema adevărului şi cea a cunoaşterii. 


misticism, Comportă două  sensuri:(l) tendinţa de a căuta 
comuniunea cu realitatea ultimă a „divinului” prin intuiţie imediată, 
percepţie pătrunzătoare sau iluminare; (2) speculație vagă, lipsită de 
orice temei. 


monolitic, Care constituie un întreg nediferenţiat. În termenii culturii 
moderne, care transmite un mesaj unificat. 


nihilism, Negarea oricăror temeiuri obiective ale adevărului. Credinţa că 
existenţa este în esenţă lipsită de sens şi valoare, credinţă cu efecte 
devastatoare asupra societăţii şi a individului. 


„nivelul superior”, Termen care denotă ceea ce în gândirea modernă se 
ocupă de semnificaţie şi sens, dar care nu poate fi supus verificării prin 
trimitere la lumea concretă a faptelor, „nivelului inferior”. 


panteism, Doctrina identificării lui Dumnezeu cu natura. Universul este 
o extensie a esenței lui Dumnezeu, mai degrabă decât creaţia specială a 
lui Dumnezeu. 


pragmatism, Sistem de gândire care face din consecinţele practice ale 
unei convingeri testul ultim al adevărului. 


presupoziţie, Credință sau teorie care e acceptată înaintea 
următorului pas al demersului logic. Un asemenea postulat aprioric 
afectează adesea, conştient sau inconştient, procesul argumentării 
ulterioare. 

raţional, Care are în vedere sau se referă la puterea omului de a raţiona 
în manieră logică şi cu consecvență. 


raţionalism, vezi umanism, (1) 


romantic, O perspectivă asupra vieţii care nu se fundamentează pe un 
fapt dat, fiind rezultatul direct al unui optimism exagerat. 


semantică, (1) Ştiinţa studiului dezvoltării sensului şi uzanţei cuvintelor 
şi a limbii; (2) valorificarea conotaţiilor şi ambiguităţilor aflate în 
cuvinte. 


substanţial, Termen folosit pentru a denota gradul de vindecare a 
omului aflat în relaţie cu Dumnezeu, cu semenii săi, cu sine însuşi, 
vindecare ce ar trebui să transpară în viaţa unui creştin, încă nu perfectă, 
dar una care există cu adevărat. 


suprarealism, Formă a artei plastice care produce o imagistică a 
fantasticului şi incongruenţei, prin juxtapuneri şi combinaţii neobişnuite, 
corelate cu dadaismul şi zona subconştientului. 


sinteză, combinarea adevărurilor parţiale ale unei teze şi ale antitezei 
sale într-o formă emancipată a adevărului; vezi dialectica. 


umanism, Comportă două sensuri: (1) orice filozofie sau sistem de 
gândire al cărui punct de pornire în căutarea unei semnificaţii 
unificatoare a vieţii este omul însuşi; (2) acea sferă a gândirii umaniste în 
sensul mai larg al celor spuse mai sus, care accentuează speranţa într-un 
viitor optimist al omenirii. 


„umanitatea” omului, Caracteristici ale omului, precum nevoia de 
semnificaţie, dragostea, raționalitatea şi teama de neființă, care îl disting 
de animale şi maşină, dovedind că este creat după chipul unui Dumnezeu 
personal. 


validitate, Care a fost autentificat printr-o trimitere la probe bine 
întemeiate şi suficiente. 


verbalizare, Formularea unei propoziţii în cuvinte. 


verificare, Procedura impusă în procesul de stabilire a adevărului sau 
falsităţii unei aserţiuni. 


CARTEA A DOUA 

EVADAREA DIN RAȚIONAL 

Cuvânt înainte 


Dacă cineva doreşte să plece în străinătate pentru o perioadă mai lungă, 
se va pregăti, fără îndoială, învățând limba ţării care îl va primi. 

Nu este suficient doar atât, mai ales dacă el doreşte să comunice 
realmente cu cei printre care va trăi. El va trebui să studieze modul lor de 
a gândi pentru ca să-i înţeleagă şi să le comunice mesajul său. 

Creştinii se găsesc, în toate epocile, în faţa aceleiaşi probleme: cum 
să vorbească în aşa fel încât să fie înţeleşi de contemporanii lor? 
Problemă nerezolvabilă, dacă nu se ia cunoştinţă de realitatea care se 
modifică fără încetare. Dacă vrem să comunicăm credinţa creştină într-un 
mod eficient, trebuie să cunoaştem şi să înţelegem modul de a gândi al 
timpului nostru. Acesta variază în funcţie de locuri şi mai ales în funcţie 
de naţiuni. Totuşi, anumite caracteristici proprii epocii noastre se 
regăsesc peste tot şi la acestea vreau să mă refer în cartea de faţă. 

Nu am intenţia să satisfac o curiozitate pur intelectuală, ci mai 
degrabă să demonstreze clar în cursul acestui studiu care sunt 
consecinţele practice ale unei evaluări juste a acestor curente de gândire. 

Unii se vor mira că am ales opera lui Toma d'Aquino ca punct de 
plecare al acestei analize. Dar sunt convins că studiul nostru impune un 
context care să fie în acelaşi timp istoric şi filozofic. Nu putem înţelege 
gândirea modernă fără să cunoaştem evenimentele care au determinat 
istoric atât situaţia actuală, cât şi evoluţia gândirii filozofice în diversele 
sale faze. Numai atunci vom putea prezenta diferitele mijloace de a 
comunica un adevăr schimbător într-o lume în perpetuă devenire. 

CAPITOLUL 


Unu 


Natură şi Har 

Originea omului modern poate fi derivată din mai multe epoci istorice. Eu 
o voi fixa în epoca lui Toma d'Aquino (1225-1274), a cărui învăţătură a 
schimbat in mod real faţa lumii. El este cel care a deschis dezbaterile 
asupra ceea ce se numeşte „natura şi harul”, concept pe care îl voi 
prezenta sub forma diagramei următoare: 


HAR 
NATURĂ 


Această diagramă, dezvoltată în aşa fel încât să includă tot ceea ce 
implică fiecare termen, se prezintă astfel: 


HARUL, NIVEL SUPERIOR Dumnezeu Creatorul; Cerul şi 
lucrurile 
cereşti; nevăzutul şi influenţa lui 
pe pământ; sufletul omului; 
unitatea. 


NATURA, NIVEL INFERIOR Creaţia, pământul şi lucrurile 
pământeşti; vizibilul (natura + 
omul) şi ceea ce face acesta pe 
pământ; trupul omului; 
diversitatea. 


Până la epoca lui Toma d'Aquino formele de gândire ale omului 
suferiseră influenţa bizantină, lucrurile cereşti prevalau asupra lucrurilor 
terestre, caracterul lor sacru interzicând orice reprezentare realistă. 
Astfel, Maria şi Cristos nu erau niciodată reprezentaţi realist, ci doar sub 
formă de simboluri. Dacă luăm, de exemplu, unul din mozaicurile 
bizantine din epoca respectivă care decorează Baptisteriul din Florenţa, 
nu este Maria cea pe care o vedem, ci simbolul ei. 

De altfel, natura în sine, arborii şi munţii, nu prezenta interes 
pentru artist decât în măsura în care făcea parte din lumea sa. 

Ascensiunea în munţi, de exemplu, n-avea nici un farmec în sine, ea 
devenind atractivă abia sub influenţa ideilor noi. Astfel, până la epoca lui 
Toma d'Aquino, reprezentarea simbolică a lucrurilor cereşti, foarte sfinte 
şi foarte îndepărtate, este de o importanţă copleşitoare, în timp ce natura 
rămâne aproape ignorată. Cu Toma d'Aquino asistăm la adevăratul 
început al Renaşterii şi al umanismului său. 

Gândirea acestui filozof nu implica o separare totală între har şi 
natură, ci între acestea doua exista o anumită unitate. După el, filozofii s- 
au străduit vreme îndelungată să definească această unitate între natură 
şi har, în speranţa că i-ar putea stabili un fundament raţional. Trebuie să 
adăugăm că, în mod cert, d'Aquino nu ar fi fost încântat de toate 
dezvoltările ulterioare ale gândirii sale, o dată cu trecerea anilor. 

Dar Renaşterea a avut mai multe consecinţe salutare. În particular, 
ea a creat o concepţie mai justă asupra rolului naturii. Conform Bibliei, 
natura, care este opera lui Dumnezeu, este importantă şi nu trebuie 
dispreţuită, asemeni trupului privit în relaţie cu sufletul. Frumuseţea este 
şi ea importantă, iar viaţa sexuală nu este nicidecum greşită în ea însăşi. 
Toate acestea decurg din faptul că, fiind un dar al lui Dumnezeu făcut 
omului, natura este bună şi omul care dispreţuieşte aceste lucruri, 
dispreţuieşte de fapt ceea ce Dumnezeu a creat, şi în consecinţă pe 
Dumnezeu însuşi. 

Poluarea şi moartea omului: Concepţia creştină despre ecologie 
tratează în detaliu perspectiva biblică asupra naturii. 


Toma d'Aquino şi omul autonom 

Putem acum să abordăm raportul dintre natură şi har dintr-un alt unghi. 
Deşi repunerea naturii la locul care-i revenea de drept a avut câteva 
consecinţe fericite, ea a devenit cu timpul, după cum vom vedea, un 
ferment al distrugerii. În gândirea lui Toma d'Aquino, voinţa omului este 
căzută, dar nu şi intelectul său. Această înţelegere incompletă a Căderii, 
contrară Bibliei, este cauza tuturor dificultăţilor ulterioare. O dată cu 
trecerea timpului, intelectul omului a ajuns să fie considerat autonom. 

Această autonomie se exprimă în mai multe feluri în opera lui Toma 
d'Aquino; ea favorizează, de exemplu, dezvoltarea teologiei naturale, şi 
aceasta independent de Scripturi. Cu toate acestea, el dorea să menţină 
unitatea şi afirma ca există o corelaţie între teologia naturală şi Scriptură. 
Dar este necesar să subliniem aici că exista de acum înainte un domeniu 
unde gândirea era cu adevărat liberă, autonomă. 

Plecând de la acest principiu al autonomiei, filozofia se eliberează la 
rândul ei tot mai mult de revelaţie şi, rupând-o complet cu Scripturile, îşi 
deschide aripile şi îşi ia zborul încotro doreşte. De atunci, această 
tendinţă care nu era totuşi nouă, s-a conturat şi s-a afirmat tot mai mult. 
Departe de a rămâne izolată doar în teologia filozofică a lui Toma 
d'Aquino, ea avea să câştige în curând domeniul artelor. 

Trebuie să constatăm o slăbiciune a sistemului nostru educativ 
contemporan: avem tendinţa de a ignora asocierile dintre diversele 
discipline şi de a le trata separat, fapt care se constată atât în 
învăţământul creştin, cât şi în cel laic. Este unul din motivele pentru care 
marea schimbare petrecută în generaţia noastră i-a luat pe creştinii 
evanghelici prin surprindere. Noi am abordat exegeza ca exegeză, 

teologia ca teologie, filozofia ca filozofie. La fel am procedat cu arta şi cu 
muzica, neînţelegând că, de fapt, toate acestea îl privesc pe om, şi deci, 
n-ar putea fi izolate unele de altele. 

După Toma d'Aquino putem observa această interrelaţie a teologiei, 
filozofiei şi artelor în mai multe direcţii. 


Pictori şi scriitori 

Cimabue (1240-1302), profesorul lui Giotto (1267-1337), a fost primul 
artist supus acestei influenţe. Toma d'Aquino a trăit intre anii 1225-1274, 
deci artele au fost foarte devreme influențate de aceasta nouă tendinţă. 
În loc să reprezinte subiectele de deasupra liniei care separă natura şi 
harul doar ca pe nişte simboluri, în manieră bizantină, Cimabue şi Giotto 
au început să picteze natura în manieră realistă. Această schimbare nu a 
fost nici radicală, nici imediată. În timpul acestei perioade de tranziţie, 
artiştii au avut tendinţa de a conferi reprezentării subiectelor o 
importanţă secundară, după cea a reprezentării naturii, continuând totuşi 
s-o reprezinte pe Maria, de exemplu, ca pe un simbol. 

În literatură, asistăm la o evoluţie identică la Dante (1265-1321), la 
Petrarca (1304-1374) şi Boccaccio (1313-1375). Dante a început să scrie 
în acelaşi mod în care aceştia pictau. Totul a început să se schimbe 
pornind de la ideea că natura este importantă. Petrarca este primul om 
despre care auzim spunându-se că a urcat pe munte din simplă plăcere. 
Acest interes faţă de natura pe care a făcut-o Dumnezeu este, după cum 
am văzut, întru totul legitim. Dar Toma d'Aquino a deschis calea unui 
umanism autonom, unei filozofii autonome, când, luând amploare, 
mişcarea nu a întârziat să pătrundă în toate domeniile. 


Natura opusă Creaţiei 

Să remarcăm aici principiul vital conform căruia o dată ce natura devine 
autonomă, ea începe să „înghită” harul. De-a lungul Renaşterii, de la 
Dante la Leonardo da Vinci, natura îşi afirmă tot mai mult autonomia, 
îndepărtându-se de Dumnezeu pe măsură ce filozofii devin tot mai liberi. 
În momentul de apogeu al Renaşterii, natura înghite complet harul. 
Aceasta afirmaţie poate fi demonstrată în multe feluri. 

Vom examina pentru început o miniatură pictată în jurul anului 
1415, care se intitulează Grandes Heures de Rohan. Ea ilustrează istoria 
unui miracol, temă curentă pe atunci. Cu ocazia fugii în Egipt, Maria, 
Iosif şi copilul trec pe lângă câmpul unde un om îşi seamănă sămânţa şi 
se produce un miracol. La o oră după trecerea Sfintei Familii, grâul este 
deja mare, gata pentru recoltat. În timp ce omul îşi recoltează grâul, vin 
soldaţii trimişi în urmărirea Sfintei Familii şi îl întreabă dacă s-a scurs 
mult timp de când aceasta a trecut pe acolo. Omul răspunde că Iosif, 
Maria şi Copilul au trecut pe acolo pe când el semăna, aşa că soldaţii fac 
cale întoarsă. Nu este istoria cea care ne interesează aici, ci felul în care 
este concepută miniatura. În primul rând, există o mare diferenţă de 
proporţii între grupul format din Iosif, Maria, Copilul Isus, un servitor şi 
un măgar, dispuşi cu toţii în partea de sus a tabloului, dominându-l prin 
mărime, şi micile siluete ale soldaţilor şi a omului cu secera în mână, în 
partea de jos a tabloului. În al doilea rând, mesajul miniaturii este 
comunicat nu numai prin dimensiunea personajelor din partea superioară 

a picturii, ci şi prin fundalul aurit al părţii superioare. Avem aici o 
reprezentare artistică totală a raportului dintre natură şi har. 

Acesta este vechiul concept, în care harul deţine poziţia 
predominantă, în timp ce natura ocupă foarte puţin loc. 

În Nordul Europei, Van Eyck (1380-1441) a fost cel care a dat 
naturii o importanţă nouă, reprezentând-o aşa cum este. În 1410, o dată 
foarte importantă în istoria artelor, el a pictat o miniatură care, în ciuda 
dimensiunilor ei foarte reduse (în jur de 12/7 cm), este totuşi o operă 
esenţială, deoarece conţine primul peisaj realist. Toți pictorii Renaşterii s- 
au inspirat din ea. Tema este botezul lui Isus, Căruia pictorul îi consacră 
totuşi un loc redus în tablou. În planul secundar: un râu, un castel 
adevărat, case, munţi - un peisaj autentic - ceea ce arată clar că natura a 
devenit preeminentă. După aceasta, peisajele se răspândesc rapid în 
pictura din toată Europa. 

Madona cancelarului Rolin a lui Van Eyck, pictată în 1435, - astăzi 
la Luvru - reprezintă etapa următoare. Cancelarul Rolin, în picioare în 
faţa Mariei, are aceleaşi dimensiuni ca ea, şi apare aici un detaliu 
semnificativ: Maria nu mai este un personaj îndepărtat, dominând silueta 
cancelarului, cum erau înfăţişaţi donatorii anterior, ci acesta este egal cu 
Maria, deşi are mâinile împreunate într-o atitudine de rugăciune. De aici 
înainte problema va fi: cum trebuie rezolvat echilibrul dintre natură şi 
har? 

Un alt pictor de o importanţă considerabilă, Masaccio (1401-1428), 
va merge un pas mai departe decât Giotto (mort în 1337), introducând 
perspectiva şi spaţialitatea reală. Pentru prima dată, lumina cade în 
tablou din direcţia corectă. În minunata Biserică a Carmelitelor din 
Florenţa, de exemplu, frescele sunt pictate în aşa fel încât umbrele să 
cadă corect în raport cu lumina infiltrată în incintă printr-o anumită 
fereastră a clădirii. Masaccio a pictat natura reală. Picturile sale creau 
impresia de relief, de atmosferă şi descoperim pentru prima dată o grijă 
deosebită acordată compoziţiei. 

Deşi dispărut prematur, la vârsta de doar 27 de ani, el a acordat 
naturii adevăratul ei loc în pictură. Importanţa pe care Masaccio şi Van 
Eyck au acordat-o naturii ar fi putut conduce înspre o concepţie biblică 
asupra artei. 

O dată cu Filippo Lippi (1406-1469), natura începe să „înghită” 
harul într-un mod mai serios decât în Madona cancelarului Rolin, de Van 
Eyck. Doar cu câţiva ani mai înainte, pictorii nu s-ar fi gândit niciodată s-o 
reprezinte pe Maria altfel decât sub formă de simbol. Când Filippo Lippi o 
pictează pe Madona în 1475, schimbarea este de-a dreptul 
surprinzătoare. Vedem acum o tânără foarte frumoasă care ţine în braţe 
un copil, iar în peisajul din spatele ei regăsim fără nici o îndoială influenţa 
lui Van Eyck. Fecioara nu mai este acum un simbol îndepărtat, ci o fată 
frumoasă care ţine în braţe un bebeluş. 

Dar mai trebuie să ştim că tânăra care împrumută trăsăturile sale 
Mariei nu este alta decât metresa pictorului, fapt cunoscut de toată 
Florenţa. Nimeni n-ar fi îndrăznit să facă acest lucru cu câţiva ani mai 
devreme. De data aceasta natura a ucis harul. 

În Franţa, Fouquet (1416-1480) a reprezentat-o prin anul 1450 pe 
Maria sub trăsăturile lui Agnes Sorel, metresa regelui, şi curtenii care 

priveau tabloul ştiau lucrul acesta. În locul Mariei alăptând copilul Isus o 
vedem pe amanta regelui înfăţişată cu sânul dezgolit; harul a murit. 

Trebuie să subliniem că atunci când natura îşi dobândeşte 
autonomia, devine distrugătoare. Imediat ce acceptăm conceptul unui 
domeniu autonom, constatăm că elementul inferior înghite elementul 
superior. De aici înainte, vom numi cele două elemente „nivelul inferior” 
şi respectiv „nivelul superior”. 


Leonardo da Vinci şi Rafael 

Iată acum cazul lui Leonardo da Vinci. El aduce un nou factor in curgerea 
istoriei şi este mai aproape de omul modern decât oricine altul înaintea 
lui. Încadrarea lui istorică este importantă (1452-1519), deoarece 
coincide cu începutul Reformei. El joacă de asemenea un rol foarte mare 
în evoluţia gândirii filozofice a epocii. Cel care a văzut primul importanţa 
filozofiei platonice a fost Cosimo cel Bătrân, filozof florentin, decedat în 
1464. Dacă Toma d'Aquino a pus la loc de cinste aristotelismul, Cosimo s- 
a făcut apărătorul neoplatonismului. Marele filozof neoplatonist, Ficino 
(1433-1499) 1-a avut ca elev pe Lorenzo Magnificul (1449-1492). In 
timpul lui Leonardo da Vinci, neoplatonismul domina gândirea filozofică a 
Florenței, din simplul motiv că trebuia umplut cu ceva golul lăsat de har 
la „nivelul superior”. Neoplatonismul a fost introdus pentru a revaloriza 
ideea şi idealul, adică universaliile. 


HARUL - UNIVERSALIILE 
NATURA - PARTICULARIILE 


O universalie este ceva ce dă sens şi unitate tuturor particulariilor. 
Particulariile sunt toate lucrurile individuale - fiecare lucru individual în 
particular. 

Rafael (1483-1520) ilustrează filozofia aceasta în Şcoala din Atena, 
tablou care se găseşte expus la Vatican. În aceeaşi sală care găzduieşte 
acest tablou, pe peretele opus, există o frescă reprezentând Biserica 
Catolică. Şcoala din Atena apare ca o contrabalansare a acestei fresce, 
simbolizând gândirea păgână clasică. În acest tablou Rafael prezintă 
diferenţa dintre gândirea lui Aristotel şi gândirea lui Platon. Cei doi 
bărbaţi sunt în picioare, în centrul tabloului, iar Aristotel îşi îndreaptă 
mâna în jos (insistând asupra particulariilor), în timp ce Platon şi-o ridică 
în sus (insistând asupra ideilor şi idealurilor, adică a universaliilor). 

Am putea formula această problemă şi astfel: unde se poate găsi 
unitatea dacă diversitatea este lăsată să se afirme liberă? O dată ce 
particulariile au devenit libere, cum mai pot fi ele ţinute împreună? 
Leonardo da Vinci s-a luptat cu această problemă. El a fost un pictor 
neoplatonician, şi, cum s-a spus pe drept cuvânt, primul matematician 
modern. El a înţeles că, dacă pornim de la raţiunea autonomă nu putem 
ajunge decât la matematică (la măsurabil), iar matematica nu se ocupă 
decât de particularii, nu de universalii. In consecinţă, nu se poate trece 
niciodată dincolo de mecanică. Conştient de necesitatea unităţii, el nu 
putea accepta această soluţie. Astfel că s-a străduit să picteze sufletul. 

Sufletul pentru el este diferit de sufletul creştin; - sufletul este aici 
universalul - de exemplu sufletul arborelui, al mării. 


SUFLETUL - UNITATEA 
MATEMATICA - PARTICULARIILE - MECANICA 


Fiind în căutarea unei expresii a universului în pictură, Leonardo nu 
a pictat niciodată prea mult, iar eforturile sale au rămas zadarnice. 
Giovanni Gentile, unul din cei mai mari filozofi italieni, recent dispărut, a 
spus că Leonardo da Vinci a murit în deznădejde, pentru că n-a putut 
renunţa niciodată la speranţa de a găsi o unitate raţională între 
particularie şi universal.! Leonardo da Vinci ar fi putut scăpa de 
disperarea aceasta dacă ar fi fost alt om. Ar fi trebuit să abandoneze 
speranţa descoperirii unei unităţi între nivelul superior şi cel inferior. Dar, 
nefiind un om modern, el nu a renunţat niciodată la speranţa unui câmp 
unificat al cunoaşterii. 


CAPITOLUL 

Doi 


Unitatea dintre natură şi har 

A venit momentul să remarcăm relaţia istorică dintre Renaştere şi 
Reformă. Calvin se naşte în 1509. Învățătura religiei creştine apare in 
1536. Leonardo da Vinci moare în anul 1519, anul controversei de la 
Leipzig, care îl opune pe Luther (1483-1546) doctorului Eyck. Regele care 
1-a dus pe Leonardo în Franţa spre sfârşitul vieţii lui este acelaşi rege, 
Francisc I, căruia Calvin i-a dedicat învăţătura sa. Ajungem astfel la o 
coincidenţă a Renaşterii cu Reforma. Reforma a dat problemei unităţii 
dintre natură şi har un răspuns cu totul opus celui dat de Renaştere. 

Reforma a respins atât aristotelismul, cât şi neoplatonismul. Ce 
soluţie a propus ea în schimb? A respins umanismul care pătrundea tot 
mai mult în Biserica Catolică, precum şi conceptul Căderii incomplete, cu 
consecinţele sale, ideea intelectului autonom şi posibilitatea teologiei 
naturale, care poate fi practicată independent de Scripturi. Prin contrast, 
Reforma îşi însuşeşte concepţia biblică asupra Căderii. Dacă Dumnezeu 
este Creatorul oricărei fiinţe omeneşti, atunci această fiinţă este căzută 
acum în întregime - inclusiv intelectul şi voinţa ei. Numai Dumnezeu este 
autonom. N 

Acest lucru este adevărat în două domenii. Inainte de toate, nu 
există nimic autonom în domeniul autorității finale. Pentru Reformă, 
cunoaşterea finală şi suficientă se găseşte în Biblie. Aceasta înseamnă 
„numai Scriptura” în contrast cu „Scriptura plus orice altceva paralel cu 
ea” - fie Biserica, fie o teologie naturală. În al doilea rând, în domeniul 
mântuirii nu există ideea omului ca fiinţă autonomă. În poziţia romano- 
catolică există o divizare a lucrării mântuitoare - Cristos a murit pentru a 
ne mântui, dar omul trebuie să fie vrednic de meritul lui Cristos, aici fiind 
implicat un element umanist. Reformatorii afirmau că omul nu poate face 
nimic; nici un efort propriu sau umanist, religios sau moral nu-l poate 
ajuta. Singura bază a mântuirii este lucrarea încheiată a lui Cristos, 
întrucât El a murit în istoria spaţio-temporală şi omul poate fi mântuit 
doar dacă ridică prin credinţă mâinile spre cer şi acceptă, prin harul lui 
Dumnezeu, darul Lui gratuit - „numai credinţa”. Avem deci „numai 
Scriptura” şi „numai credinţa”. 

Creştinii trebuie să observe aici că Reforma a afirmat „numai 
Scriptura”, şi nu „numai revelaţia lui Dumnezeu în Cristos”. Dacă nu 
avem concepţia asupra Scripturii pe care au avut-o reformatorii, nu 
putem înţelege cu adevărat conţinutul cuvântului Cristos - şi tocmai 
aceasta este tendinţa teologiei moderne. Ea foloseşte acest cuvânt fără 
un conţinut, deoarece Cristos este scos din Scriptură. Reforma a urmat 
învăţătura lui Cristos însuşi, legând revelaţia pe care Cristos a dat-o 
despre Dumnezeu de revelaţia scrisă a Scripturilor. 

Scripturile ne dau cheia pentru două feluri de cunoaştere - 
cunoaşterea lui Dumnezeu şi cunoaşterea omului şi a naturii. Marile 

mărturisiri de credinţă ale Reformei accentuează că Dumnezeu Şi-a 
revelat oamenilor atributele în Scriptură şi că această revelaţie a avut 
semnificaţie atât pentru Dumnezeu, cât şi pentru om. Nu ar fi putut exista 
nici Reformă şi nici cultură a Reformei în Europa de Nord fără 
înţelegerea faptului că Dumnezeu i-a vorbit omului în Scriptură şi că noi 
ştim ceva adevărat despre El pentru că ni S-a descoperit. 

Având în vedere interesul contemporan pentru comunicare şi 
studiul limbajului, e bine să păstrăm în minte principiul că, deşi nu avem 
un adevăr exhaustiv, Biblia ne dă totuşi ceea ce eu numesc un „adevăr 
adevărat”. Astfel, noi cunoaştem adevărul adevărat despre Dumnezeu, 
despre om şi despre natură. Aşa că, pe baza Scripturilor, avem totuşi o 
cunoaştere adevărată şi unificată, chiar dacă nu una exhaustivă. 


Reforma şi omul 

Noi ştim astfel ceva minunat despre om. Printre alte lucruri, îi cunoaştem 
originea şi ştim cine este el - o creatură făcută după chipul lui Dumnezeu. 
Omul nu e minunat doar în starea de creştin „născut din nou”; este 
minunat şi aşa cum 1-a făcut Dumnezeu, după chipul Lui. El are valoare 
din cauza a ceea ce a fost iniţial, înainte de Cădere, din cauza a ceea ce 
este prin creaţie. 

Acum câţiva ani pe când tineam prelegeri în Santa Barbara, mi-a 
fost prezentat un băiat care se droga: avea o faţă frumoasă şi sensibilă, 
păr lung şi buclat, purta blue jeans şi sandale în picioare. Venise să-mi 
asculte expunerea, şi mi-a zis: „Asta e ceva cu totul nou pentru mine; 
niciodată n-am auzit ceva asemănător.” Aşa că a fost adus şi în după- 
amiaza următoare, iar eu l-am salutat cu multă căldură. Tânărul m-a 
privit în ochi şi mi-a spus: „Domnule m-aţi salutat într-un mod minunat - 
de ce aţi făcut-o?” „Fiindcă ştiu cine eşti - ştiu că eşti făcut după chipul 
lui Dumnezeu”, i-am spus eu. Apoi am avut cu el o conversaţie 
extraordinară. Dacă nu cunoaştem cu adevărat originea oamenilor - cine 
sunt ei - nu-i putem trata ca pe nişte fiinţe cu adevărat umane. Dumnezeu 
îi face cunoscut omului statutul său. El ne spune că a creat omul după 
chipul Său. Aşadar, omul e ceva minunat. 

Dar Dumnezeu ne mai spune ceva despre om - ne vorbeşte despre 
Cădere, celălalt element pe care trebuie să-l cunoaştem pentru a-l 
înţelege pe om. Cum se face că omul este atât de minunat, şi totuşi atât 
de corupt? Cine e de fapt omul? Cine sunt eu? Cum de poate omul să 
înfăptuiască toate acele lucruri care-l fac unic şi de ce e el totuşi atât de 
îngrozitor? De ce? 

Biblia spune că suntem minunaţi din cauză că suntem făcuţi după 
chipul lui Dumnezeu, dar că suntem corupți pentru că la un moment dat 
în istoria spaţio-temporală omul a căzut. Reformatorii ştiau că omul este 
separat de Dumnezeu din cauza răzvrătirii sale împotriva Lui. 

Dar reformatorii şi cei care le-au urmat, făuritorii culturii nord- 
europene, mai ştiau că, deşi omul are o vină morală în faţa Dumnezeului 
care există, el nu este totuşi un nimic, spre deosebire de omul modern 
care tinde să creadă că este un nimic. Reformatorii ştiau că ei sunt 
tocmai opusul acestui nimic, deoarece erau conştienţi că fuseseră făcuţi 
după chipul lui Dumnezeu. Chiar dacă erau căzuţi şi chiar dacă, lipsiţi 
fiind de soluţia non-umanistă a lui Cristos şi a morţii Lui substituţionare, 

erau separați de Dumnezeu şi se îndreptau spre iad, aceasta nu însemna 
totuşi că ei erau un nimic. Când Cuvântului lui Dumnezeu i s-a acordat 
cinstea cuvenită, Reforma a avut rezultate uluitoare, atât în viaţa 
oamenilor individuali - care se încreştinau - cât şi în cultură, în general. 

De aceea, Reforma afirmă că Dumnezeu a vorbit în Scriptură cu 
referire atât la „nivelul inferior”, cât şi la „nivelul superior”. El a revelat 
adevărul despre natură, univers şi om. Din această cauză, reformatorii au 
avut o unitate reală a cunoaşterii. Ei nu s-au confruntat cu problema 
renascentistă a naturii şi a harului. Unitatea aceasta reală pe care au 
avut-o nu se datora ascuţimii minţii lor, ci ea se baza pe revelaţia lui 
Dumnezeu în ambele domenii. În contrast cu umanismul. Reforma nu 
admitea existenţa unei sfere autonome. 

Aceasta nu însemna că nu exista libertate pentru artă şi ştiinţă. 
Dimpotrivă, abia acum era posibilă libertatea adevărată în cadrul ordinii 
revelate. Dar deşi arta şi ştiinţa sunt libere, ele nu sunt autonome - 
artistul şi omul de ştiinţă se află şi ei sub incidenţa revelaţiei Scripturii. 
Aşa cum vom vedea, ori de câte ori arta sau ştiinţa a încercat să devină 
autonomă următorul principiu a fost manifest - natura a „înghiţit” harul. 
Atunci arta şi ştiinţa îşi pierdeau curând sensul. 

Reforma a avut câteva rezultate remarcabile, făcând posibilă 
apariţia culturii pe care mulţi dintre noi o apreciem atâta - chiar dacă 
generaţia noastră o azvârle acum la o parte. Reforma ne confruntă cu un 
Adam care era - ca să folosim o terminologie modernă - un om 
neprogramat, nu o cartelă perforată în sistemul unui computer. O 
caracteristică a omului secolului al XX-lea, este că el nu-şi poate imagina 
aceasta, deoarece e pătruns de o concepţie deterministă. Dar poziţia 
biblică e clară, omul nu poate fi explicat ca fiind total determinat şi 
condiţionat. Pe această poziţie s-a întemeiat conceptul demnităţii omului. 
Oamenii încearcă astăzi să se agaţe de această demnitate umană, dar nu 
ştiu cum să o facă, pentru că au pierdut adevărul care afirmă că omul 
este făcut după chipul lui Dumnezeu. Adam a fost un om neprogramat (cu 
totul liber să decidă pentru el), o persoană cu semnificaţie într-o istorie 
cu semnificaţie, care a putut chiar să dea un alt curs istoriei. 

Aşadar, gândirea Reformei proclamă un om care are valoare, dar şi 
un răzvrătit a cărui revoltă, nu se manifestă doar pe scena unui teatru, ci 
e reală. Şi pentru că el este un om neprogramat şi revolta lui este una 
reală, vinovăția lui morală este şi ea reală. Înţelegând aceasta, 
reformatorii au mai înţeles ceva. Ei au avut o înţelegere biblică a gestului 
lui Cristos. Au realizat că moartea substituţionară şi ispăşitoare a lui Isus 
a avut drept scop împăcarea omului cu Dumnezeu şi mântuirea de 
vinovăția lui reală. Trebuie să înţelegem că, dacă începem să denaturăm 
conceptul scriptural al vinovăţiei morale, fie că e vorba de o corupere 
psihologică, genetică, teologică sau de orice alt gen, concepţia noastră 
despre lucrarea lui Cristos nu va mai fi scripturală. Cristos a murit pentru 
omul cu o vinovăţie morală reală în urma faptului că a făcut o alegere la 
fel de reală. 


Ceva mai mult despre om 


Să vorbim acum ceva mai mult despre om. Pentru aceasta, trebuie să 
observăm întâi că orice element din sistemul biblic ne duce înapoi la 

Dumnezeu. Apreciez foarte mult sistemul biblic ca sistem. Chiar dacă s-ar 
putea să nu ne placă conotaţia cuvântului sistem, din cauza rezonanţei 
sale mai degrabă reci, aceasta nu înseamnă că învăţătura biblică nu 
constituie un sistem. Totul în sistem se raportează la începutul acestuia, 
ceea ce conferă sistemului creştin o frumuseţe şi o perfecţiune unică, 
pentru că totul se subordonează punctului culminant. Totul începe cu 
„Dumnezeu care este acolo”. Acesta este începutul şi punctul culminant 
al întregului sistem şi totul decurge de aici într-un mod natural. Biblia 
afirmă că Dumnezeu este un Dumnezeu viu şi ne mai spune multe altele 
despre El; dar probabil că cel mai semnificativ lucru pentru omul 
secolului al XX-lea este că ea vorbeşte despre El ca despre un Dumnezeu 
personal şi infinit. Acesta este Dumnezeul care „este”, care există. Mai 
mult, acesta este singurul sistem, singura religie care are un astfel de 
Dumnezeu. Dumnezeii Orientului sunt infiniţi prin definiţie, în sensul că 
ei cuprind totul în sine - atât binele cât şi răul - dar ei nu sunt personali. 
Dumnezeii Occidentului erau personali, însă foarte limitați. Zeii 
teutonilor, romanilor şi grecilor au fost cu toţii la fel - personali, dar nu şi 
infiniţi. Dumnezeul creştin, Dumnezeul Bibliei, este personal şi infinit. 

Acest Dumnezeu personal şi infinit al Bibliei este Creatorul tuturor 
lucrurilor. El a creat totul din nimic. De aceea orice altceva este finit, este 
creaţie. Doar El singur este Creatorul infinit. Putem reprezenta toate 
acestea astfel: 


DUMNEZEU PERSONAL ŞI INFINIT 


LINIE DE RUPTURA 


OMUL 
ANIMALELE 
PLANTELE 
MAŞINILE 


El a creat omul, animalele, florile şi maşina. Din perspectiva 
infinităţii Lui, omul este separat de Dumnezeu asemenea unei maşini. 
Dar, spune Biblia, când privim prin prisma personalităţii omului, lucrurile 
ni se prezintă într-o altă lumină. 


DUMNEZEU PERSONAL ŞI INFINIT 


LINIE DE RUPTURA 

OMUL OMUL 
LINIE DE RUPTURA 


ANIMALELE ANIMALELE 
PLANIELE PLANTELE 
MAŞINILE MAŞINILE 


Astfel omul, fiind făcut după chipul lui Dumnezeu, a fost creat în 
vederea unei relaţii personale cu El. Relaţia omului este orientată şi în 
sus, nu numai în jos. Când ne apropiem de oamenii secolului al XX-lea 
distincţia aceasta devine crucială. Omul modern îşi vede relaţiile 
orientate în jos, înspre animale şi maşini. Biblia respinge acest mod de a 
privi omul. Din perspectiva personalităţii noastre, ne raportăm la 
Dumnezeu. Nu suntem infiniţi, ci finiţi, cu toate acestea, suntem cu 
adevărat personali; suntem creaţi după chipul Dumnezeului personal care 
există. 


Reformă, Renaştere şi morală 

Există multe consecinţe practice care decurg din diferenţele dintre 
gândirea Renaşterii şi cea a Reformei. Putem să ne alegem exemplele 
dintr-un spectru foarte larg. 

De exemplu, Renaşterea a emancipat femeia. La fel a făcut şi 
Reforma - dar cu o mare diferenţă. Lucrarea lui Jacob Burckhardt 
Civilizaţia Renaşterii în Italia, publicată la Basel în 1860, este şi acum o 
lucrare standard în domeniu. Autorul scoate în evidenţă că italiencele 
Renaşterii erau libere, dar cu marele preţ al imoralităţii generalizate. 
Burckhardt (1818-1897) argumentează această idee pe parcursul a mai 
multor pagini. 

De ce a fost aşa? Explicaţia trebuie căutată în concepţia de atunci 
cu privire la natură şi har. Aceste lucruri nu rămân niciodată pur 
teoretice, fiindcă oamenii acţionează după cum gândesc: 


POEŢII LIRICI - „DRAGOSTEA SPIRITUALĂ" - DRAGOSTEA IDEALĂ 
ROMANCIERII ŞI POEŢII COMICI - DRAGOSTEA SENZUALĂ 


La nivelul superior avem poeţii lirici care promovau „dragostea 
spirituală” şi ideală. Apoi, la nivelul inferior îi avem pe romancieri şi pe 
poeţii comici care promovau dragostea senzuală. Renaşterea a produs un 
potop de cărţi pornografice, dar acest aspect al perioadei renascentiste 
nu s-a oprit doar la cărţi, ci s-a extins până în modul de viaţă al oamenilor. 
Omul autonom s-a găsit în faţa unui dualism. Să-l luăm pe Dante, de 
exemplu. Acesta s-a îndrăgostit la prima vedere de o femeie pe care a 
iubit-o toată viaţa. Apoi s-a căsătorit cu o altă femeie, care i-a născut copii 
şi i-a spălat vasele. 

Cert este că această diviziune între natură şi har a penetrat 
întreaga structură a vieţii renascentiste, iar „nivelul inferior”, autonom, a 
înghiţit întotdeauna „nivelul superior”. 

Omul ca un întreg 

Concepţia biblică a Reformei a fost şi este foarte diferită. Ea nu este de 
factură platonică. Sufletul nu este mai important decât trupul. Dumnezeu 
a făcut întregul om, şi omul este important ca întreg. Doctrina despre 
învierea trupului nu este deloc demodată. Ea afirmă că Dumnezeu a făcut 
omul o fiinţă integrală, că Dumnezeu iubeşte omul în întregimea lui şi 
omul în totalitatea sa are valoare. De aceea, învăţătura biblică se opune 
platonismului, care consideră că sufletul este superior şi foarte important, 
pe când trupul, care este inferior, rămâne total lipsit de importanţă. 
Concepţia biblică se opune şi poziţiei umaniste, în care trupul şi mintea 
autonomă ale omului devin importante, iar harul devine lipsit de 
importanţă, toate universaliile şi absoluturile fiind astfel pierdute. 

Poziţia biblică, asupra căreia insistă Reforma, afirmă că nici 
concepţia platonică, nici cea umanistă nu sunt satisfăcătoare. În primul 
rând, Dumnezeu a făcut omul ca pe un întreg şi este interesat de el ca 
întreg. În al doilea rând, Căderea istorică, în timp şi spaţiu, a afectat omul 
în ansamblul său. În al treilea rând, pe baza lucrării lui Cristos ca 
Mântuitor şi beneficiind de cunoaşterea revelată în Scripturi, există 
răscumpărare pentru om în totalitatea sa. În viitor omul ca întreg va fi 
înviat din morţi, iar răscumpărarea lui va fi desăvârşită. Pavel declară în 
Epistola către Romani, capitolul 6, că trebuie să înțelegem 
răscumpărarea ca pe o realitate care cuprinde întregul om, chiar şi în 
viaţa prezentă. Aceasta trebuie să se realizeze pe baza sângelui vărsat al 
lui Cristos şi prin puterea Duhului Sfânt, prin credinţă, chiar dacă nu va 
atinge perfecțiunea în această viaţă. În asta constă adevărata domnie a 
lui Cristos peste întregul om. Aşa au înţeles lucrurile reformatorii, şi 
aceasta este învăţătura Bibliei. Olanda a insistat mai mult decât în 
creştinismul anglo-saxon, de exemplu, că aceasta este semnificaţia 
domniei lui Cristos în cultură. Aşadar, Isus este Domn în ambele domenii. 


HARUL 


NATURA 

Nu există nimic autonom - nimic independent de domnia lui Cristos 
şi de autoritatea Scripturilor. Dumnezeu a creat întregul om şi e interesat 
de întregul om, ceea ce duce la o unitate. 

Astfel, concomitent cu apariţia în Renaştere a omului modern, a 
coexistat şi răspunsul Reformei la dilema omului umanist al Renaşterii. 
Prin contrast, dualismul omului renascentist a produs formele moderne 
ale umanismului, împreună cu temerile omului modern. 


CAPITOLUL 

Trei 


Începuturile ştiinţei moderne 

În situaţia prezentată anterior, ştiinţa a avut un rol foarte important. 
Trebuie să realizăm că ştiinţa modernă timpurie a fost iniţiată de către 
oamenii care trăiau în cadrul şi în consensul creştinismului. Deşi nu era 
creştin, J. Robert Oppenheimer (1904-1967) a înţeles acest lucru. El a 
afirmat că naşterea ştiinţei moderne a reclamat un context creştin.! 
Alfred North Whitehead (1861-1947) a subliniat şi el acelaşi lucru. 
Creştinismul a fost necesar pentru începuturile ştiinţei moderne pentru 
simplul motiv că acesta a creat un climat al gândirii care punea omul în 
poziţia de a investiga ordinea universului. 

Jean-Paul Sartre (1909-1980) a afirmat că marea problemă filozofică 
e că ceva există, mai degrabă decât că nu există nimic. Indiferent ce 
crede omul, el trebuie să se confrunte cu realitatea şi cu problema că 
ceva există. Creştinismul explică de ce există ceva în mod obiectiv. În 
contrast cu gândirea orientală, tradiţia iudeo-creştină afirmă că 
Dumnezeu a creat un univers real exterior Lui. Când folosesc acest 
termen, „exterior Lui”, eu nu îl înţeleg în sens spaţial, ci vreau să spun că 
universul nu este o extensie a esenței lui Dumnezeu. El nu este doar un 
vis al lui Dumnezeu. Există ceva la care trebuie să ne gândim, cu care 
trebuie să operăm şi pe care trebuie să-l investigăm, ceva ce are o 
existenţă obiectivă. Creştinismul dă certitudinea realităţii obiective, a 
cauzei şi a efectului, o certitudine suficient de puternică pentru a putea 
clădi pe ea. Aşadar obiectul şi istoria, cauza şi efectul au o existenţă 
obiectivă. 

Mai mult, majoritatea primilor oameni de ştiinţă au împărtăşit 
concepţia generală a lui Francis Bacon (1561-1626), care a remarcat în 
Novum Organum Scientiarum: „Prin Cădere, omul şi-a pierdut 
concomitent inocenţa şi stăpânirea asupra naturii. Ambele pot fi 
recuperate oarecum chiar în această viaţă, prima prin religie şi credinţă, 
iar a doua prin artă şi ştiinţă.” Din această cauză ştiinţa ca ştiinţă (şi arta 
ca artă), a fost înţeleasă ca fiind, în cel mai bun înţeles al termenului, o 
activitate religioasă. Observaţi în citat că Francis Bacon nu a înţeles 
ştiinţa ca pe o sferă autonomă, căci ea era plasată în cadrul revelaţiei 
Scripturilor în momentul „căderii”. În interiorul acestei „ordini”, ştiinţa 
(şi arta) era liberă şi avea o valoare intrinsecă atât înaintea oamenilor, cât 
şi înaintea lui Dumnezeu. 

Primii oameni de ştiinţă au împărtăşit concepţiile creştinismului, 
crezând în existenţa unui Dumnezeu raţional, care a creat un univers 
raţional ale cărui legi pot fi descoperite cu ajutorul raţiunii umane. 
Asemenea lui Francis Bacon, Copernic (1475-1543), Galilei (1564-1642), 
Kepler (1571-1630), Faraday (1791-1867) şi Maxwell (1831-1879) au 
cercetat şi ei la rândul lor universul, desfăşurându-şi activitatea ca 
oameni de ştiinţă cam în acelaşi tipar. 

Aceste contribuţii semnificative, pe care noi le considerăm de la 
sine înţelese, au lansat de fapt ştiinţa modernă timpurie. O întrebare 
pertinentă este în ce măsură oamenii de ştiinţă de azi, care lucrează fără 

aceste convingeri şi motivații, ar fi dorit sau ar fi putut iniţia vreodată 
ştiinţa modernă. Natura trebuia eliberată din strânsoarea mentalităţii 
bizantine şi readusă la poziţia biblică veridică, iar Renaşterea a jucat un 
rol însemnat în această privinţă; însă mentalitatea biblică a fost cea care 
a dat naştere ştiinţelor moderne. 

Ştiinţa timpurie era o ştiinţă naturală, deoarece opera cu lucruri 
naturale, dar nu era şi naturistă, căci deşi a susţinut ideea uniformităţii 
cauzelor naturale, ea nu i-a imaginat totuşi pe Dumnezeu şi pe om prinşi 
într-o maşinărie. Primii oameni de ştiinţă moderni aveau următoarele 
convingeri: în primul rând, că Dumnezeu a dat oamenilor prin Biblie o 
cunoaştere privitoare la Sine, la univers şi la istorie; şi în al doilea rând, 
că Dumnezeu şi omul nu sunt parte a unei maşinării şi că ambii pot 
influenţa funcţionarea relaţiei mecanice cauză-efect. Cauza şi efectul 
existau, dar într-un sistem deschis. Dumnezeu putea interveni în sistemul 
cauză-efect, şi nici oamenii nu sunt prizonieri absoluţi ai acestei maşini. 
Aşa că la „nivelul inferior” nu exista autonomie. 

Astfel s-a dezvoltat o ştiinţă care opera cu lumea reală, naturală şi 
care nu devenise încă naturalistă. 


Kant şi Rousseau 

După perioada Renaşterii şi a Reformei, etapa decisivă i-a avut ca 
protagonişti pe Rousseau (1712-1778) şi Kant (1724-1804), deşi, fireşte 
că au existat până la ei, mulţi alţii care ar merita atenţia noastră. 

In perioada lui Kant şi Rousseau, conceptul de autonomie era deja 
dezvoltat, aşa că problema era formulată acum în cu totul alţi termeni. 
Însă şi această modificare a formulării indică evoluţia problemei. Dacă 
înainte se vorbea despre natură şi har, în secolul al XVIII-lea nu se mai 
ştia nimic despre har - cuvântul era acum total nepotrivit. Raționalismul 
se dezvoltase foarte mult, iar conceptul de revelaţie nu-şi mai găsea locul 
în nici un domeniu, prin urmare problema nu se mai punea acum în 
termenii „naturii şi harului”, ci în aceia ai „naturii şi libertăţii”. 


LIBERTATEA 
NATURA 


Schimbarea este radicală şi exprimă o stare secularizată a 
lucrurilor. Natura a „înghiţit” cu totul harul, acesta fiind înlocuit la 
„nivelul superior” de cuvântul libertate. 

Sistemul lui Kant s-a străduit să găsească o cale, oricare ar fi ea, 
pentru a aduce lumea fenomenală a naturii în relaţie cu lumea numenală 
a universaliilor. Linia despărţitoare între nivelul superior şi nivelul 
inferior este acum mult mai îngroşată şi în curând va fi şi mai accentuată. 

Observăm că natura a devenit atât de autonomă, încât rezultatul 
imediat este determinismul. Înainte, determinismul se limitase aproape 
întotdeauna la domeniul fizicii sau, în alte cuvinte, la partea mecanică a 
universului. Acum determinismul se aplică sub o formă sau alta 
oamenilor. 

Dar cu toate că determinismul o contaminase şi nivelul inferior, 
oamenii tânjeau totuşi după libertatea specifică naturii umane. Aceasta 

este văzută şi ea tot ca un domeniu autonom. În diagrama de mai sus, 
natura şi libertatea sunt acum amândouă autonome. Libertatea 
individului este înţeleasă nu doar ca o libertate fără nevoia răscumpărării, 
ci chiar ca o libertate absolută. 

O dată cu Rousseau, lupta pentru păstrarea libertăţii ajunge la 
apogeu. El şi adepţii lui au produs o literatură şi un tip de artă care 
respingeau civilizaţia pe motiv că ar limita libertatea umană. Aşa s-a 
născut idealul boem. Aceşti gânditori au simţit la „nivelul inferior” 
presiunea conceptului de om-maşină. Ştiinţa naturală devine o povară 
mult prea grea - un inamic. Libertatea începe să dispară. Aşa că aceşti 
oameni, care nu sunt încă moderni - şi, prin urmare, nu acceptă faptul că 
nu sunt decât nişte maşini - încep să urască ştiinţa. Ei tânjesc după 
libertate, chiar dacă libertatea e lipsită de sens. Astfel că libertatea 
autonomă stă faţă în faţă cu maşina autonomă. 

Ce este de fapt libertatea autonomă? Este o libertate în care 
individul e centrul universului. Libertatea autonomă nu are limite, de 
aceea, în momentul în care omul începe să resimtă ideea maşinismului ca 
pe o povară, Rousseau şi ceilalţi blestemă şi calomniază ştiinţa care le 
ameninţă libertatea umană. Libertatea pentru care ei pledează este 
autonomă în sensul că nu cunoaşte limite. E libertatea fără limitări, o 
libertate care nu se mai potriveşte în lumea raţională. Nu poate decât să 
spere şi să voiască obţinerea eliberării omului individual şi finit - iar ceea 
ce rămâne e exprimarea de sine individuală. 

Pentru a aprecia semnificaţia acestui stadiu al formării omului 
modern trebuie să ne amintim că începând de la greci şi până la această 
perioadă, şcolile filozofice din Vest au avut în comun trei principii 
importante. 

Primul este că ele erau raţionaliste. Prin aceasta se înţelege că 
omul porneşte întotdeauna de la sine, adună informaţii privitoare la 
lucrurile particulare şi, în final, formulează universaliile. Aceasta e sensul 
corect al termenului raționalist şi întrebuinţarea pe care i-am dat-o eu în 
această carte. 

În al doilea rând, toţi aceştia credeau în raţional. Acest termen nu 
are nici o legătură cu termenul raționalism, şi nu trebuie confundat cu el. 
Ei acționau pe baza credinţei că aspiraţia omului cu privire la validitatea 
raţiunii este bine fondată. De asemenea, ei gândeau în termenii antitezei. 
Dacă un anumit lucru este adevărat, opusul lui este fals. In morală, dacă 
un lucru este bun, opusul lui este rău. Această caracteristică o putem 
identifica dintotdeauna, încă de la începutul gândirii umane. Nu există 
nici bază istorică pentru poziţia ulterioară a lui Heidegger (1889-1976), 
care susţine că grecii presocratici, înaintea lui Aristotel, ar fi gândit altfel. 
De fapt, acesta este singurul fel în care omul poate gândi. Gândirea 
antitetică nu a început o dată cu Aristotel - ea se sprijină în ultimă 
instanţă pe realitatea existenţei lui Dumnezeu în contrast cu non- 
existenţa Lui, pe realitatea creaţiei Lui, care există, în contrast cu ceea ce 
nu există - şi apoi, pe realitatea omului creat pentru a trăi, a observa şi a 
gândi în domeniul realului. A aplica raţiunii şi antitezei eticheta 
„aristoteliană” este o greşeală. 

Remarcabil este că putem respinge raţionalul şi gândirea în 
termenii antitezei doar cu ajutorul raţionalului şi al antitezei înseşi. Când 


172 


cineva afirmă că gândirea în termenii antitezei este greşită, el foloseşte 
de fapt antiteza pentru a nega antiteza. Aşa ne-a creat Dumnezeu şi nu 
putem gândi altfel. De aceea, baza logicii clasice este că A este A şi nu 
este non-A. Ca să înţelegem gândirea contemporană, e foarte important 
să înţelegem ce anume implică această metodologie a antitezei şi ce 
presupune abandonarea ei. 

Al treilea lucru pe care oamenii l-au sperat întotdeauna făcând 
filozofie a fost să făurească un câmp unificat al cunoaşterii. În timpul lui 
Kant, de exemplu, ei se agăţau cu tenacitate de această speranţă, în 
pofida tuturor presiunilor împotriva ei. Ei sperau ca prin intermediul 
raționalismului şi al raţionalităţii să găsească un răspuns complet - unul 
care să cuprindă în întregime gândirea şi viaţa. Cu mici excepţii, această 
aspirație a marcat toată filozofia până la Kant, inclusiv perioada lui. 


Știința modernă recentă 

Înainte de a trece la Hegel, care marchează următoarea etapă 
semnificativă înspre omul modern, aş dori să fac câteva observaţii cu 
privire la schimbarea petrecută în domeniul ştiinţei, în paralel cu 
schimbările din filozofie pe care le-am discutat înainte. Pentru aceasta, 
este necesară o scurtă recapitulare. 

Primii oameni de ştiinţă au crezut în uniformitatea cauzelor 
naturale. Dar ei n-au crezut în uniformitatea cauzelor naturale într-un 
sistem închis. Această sintagmă marchează o diferenţă uriaşă. Ea 
marchează diferenţa dintre ştiinţa naturală şi o ştiinţă care se bazează pe 
filozofia naturalistă. Este diferenţa dintre ceea ce eu aş numi ştiinţa 
modernă şi ştiinţa modernităţii recente. E important de remarcat că 
aceasta nu echivalează cu un eşec al ştiinţei ca ştiinţă, ci mai degrabă că 
uniformitatea cauzelor naturale într-un sistem închis a devenit filozofia 
dominantă între oamenii de ştiinţă. 

Sub influenţa presupoziţiei uniformităţii cauzelor naturale într-un 
sistem închis, maşina nu mai cuprinde doar domeniul fizicii; ea cuprinde 
acum totul. Gânditorii din trecut ar fi respins total această teorie. 
Leonardo da Vinci a înţeles clar adevărul acesta. Am văzut mai sus cum el 
a priceput că începând cu matematica, într-un mod raţionalist, tot ceea ce 
am avea ar fi particulariile, şi de aceea am rămâne doar cu mecanica. 
Înţelegând aceasta, el a urmărit cu insistenţă universalul. Dar în vremea 
la care am ajuns cu studiul nostru, nivelul inferior autonom a înghiţit deja 
complet nivelul superior. Reprezentanţii ştiinţei moderne actuale insistă 
asupra unei unităţi totale între nivelul superior şi nivelul inferior, iar 
nivelul superior dispare din ecuaţie. Nici Dumnezeu, nici libertatea nu 
mai sunt nicăieri - totul e în acest mecanism. De aceea, în ştiinţă, 
schimbarea semnificativă se produce ca urmare a mutării accentului de la 
uniformitatea cauzelor naturale la uniformitatea cauzelor naturale într-un 
sistem închis. Această schimbare nu s-a produs din cauza unor fapte 
recent descoperite, ci din cauza unor modificări ale presupoziţiilor 
oamenilor de ştiinţă - trecerea la o concepţie naturalistă sau materialistă 
despre lume. 

Un lucru care trebuie observat cu grijă în legătură cu oamenii care 
au pornit în această direcţie - şi am ajuns acum la zilele noastre - este că 
aceşti oameni insistă încă asupra unităţii cunoaşterii. Ei urmează încă 


173 


idealul clasic al unităţii. Dar care este rezultatul dorinţei lor de a avea un 
câmp unificat? Observăm că nu mai includ doar fizica în naturalismul lor; 
acum şi psihologia şi ştiinţele sociale sunt incluse în maşinărie (sistemul 
mecanic), pornind tocmai de la insistența lor asupra unităţii. Dar singurul 
mod în care unitatea poate fi obţinută pe această bază e prin 
abandonarea libertăţii. 

În acest fel suntem lăsaţi cu o mare deterministă fără ţărmuri. 
Rezultatul căutării unităţii pe baza uniformităţii cauzelor naturale într-un 
sistem închis este că libertatea nu există. De fapt, nici dragostea nu mai 
există; semnificaţia nu mai există nici ea. Cu alte cuvinte, linia 
despărţitoare este deplasată deasupra tuturor lucrurilor - şi astfel, la 
vechiul nivel superior nu mai avem nimic 


DOEMNEZEU ——BRAGOSTEA eo aaa Ci 


MORALITATEA 
EIBERTATEA SEMNIFICAȚIA -OMHL 


NATURA - FIZICA, ŞTIINŢELE SOCIALE 
ŞI PSIHOLOGIA - DETERMINISMUL 


Devenind autonomă, natura a înghiţit atât harul, cât şi libertatea. 
Nivelul inferior autonom va înghiţi întotdeauna nivelul superior. De aici 
învăţăm că ori de câte ori se stabileşte un asemenea dualism, încercându- 
se apoi instituirea unui domeniu autonom la nivelul de jos, rezultatul e că 
inferiorul consumă superiorul. Acest lucru s-a întâmplat din nou şi din 
nou în ultimele câteva sute de ani. Dacă încercăm să păstrăm separate 
cele două domenii într-un mod artificial şi să păstrăm autonomia la un 
singur nivel, curând acesta va cuprinde şi celălalt nivel. 


Moralitatea Modernă Modernă 

Aceasta are desigur repercusiuni asupra moralității. Scriitorii 
pornografici ai secolului al XX-lea îşi derivă cu toții originea din 
Marchizul de Sade (1740-1814). Secolul al XX-lea îl tratează ca pe un om 
foarte important - el nu mai e doar un scriitor abject. Cu o generaţie în 
urmă, dacă cineva era găsit cu una din cărţile sale era în pericolul de a 
avea dificultăţi din partea legii. Astăzi el a devenit un nume mare în 
teatru, în filozofie, în literatură. Toţi scriitorii nihilişti, revoltați, se 
revendică de la Sade. De ce? Nu numai pentru că a fost un scriitor 
murdar sau pentru că i-a învăţat cum să folosească scrierile pornografice 
ca pe un vehicul pentru ideile filozofice, ci în primul rând pentru că 
susţinea determinismul chimic. El a înţeles direcţia pe care o vor lua 
lucrurile prin includerea omului într-un univers mecanicist. Concluziile la 
care a ajuns au fost acestea: dacă omul este determinat, atunci tot ceea 
ce există este bun; dacă viaţa în totalitatea ei este doar un mecanism - 
dacă aceasta este tot ce există - atunci moralitatea nu mai contează 
deloc.  Moralitatea devine un simplu cuvânt necesar în contextul 
sociologic. Moralitatea devine un mijloc de manipulare la îndemâna 

societăţii, în interiorul unui univers mecanicist. Cuvântul moralitate este 
în prezent doar o conotaţie pentru amoralitate. Tot ce Este, e bun aşa 
cum este. 

Aceasta ne duce cu un pas mai departe - bărbatul e mai puternic 
decât femeia. Natura 1-a făcut aşa. De aceea, bărbatul are dreptul să facă 
tot ceea ce doreşte cu femeia. Prin urmare, fapta pentru care de Sade a 
fost închis, atât în timpul Monarhiei, cât şi pe vremea Republicii - anume 
maltratarea unei prostituate pentru propria lui plăcere - a fost bună prin 
natura ei. De aici derivă cuvântul sadism, care, nu trebuie să uităm, este 
legat de un concept filozofic. Sadismul nu înseamnă numai plăcerea de a 
chinui pe cineva. El implică ideea că ceea ce este, este bine şi ceea ce 
natura hotărăşte în materie de putere e în totalitate corect. 

Oameni precum Francis Crick  (1916- ), susţinător al 
determinismului genetic, şi Freud (1856-1939), promotorul 
determinismului psihologic, spun doar ceea ce Marchizul de Sade ne-a 
spus deja - că suntem părțile unui univers mecanicist. Dacă acest lucru 
este adevărat, formula Marchizului de Sade este inevitabilă - ceea ce 
există, este bun. Vedem cum cultura noastră pune în evidență faptul că, 
atunci când li se spune oamenilor suficient de mult timp că sunt nişte 
maşini, acest lucru începe să se manifeste curând în acțiunile lor. Vedem 
aceasta în întreaga noastră cultură. în teatrul care promovează cruzimea, 
în violenţa de pe stradă, în moartea omului în artă şi în viaţă. Aceste 
lucruri şi multe altele asemănătoare, decurg foarte firesc din curentul 
istoric şi filozofic pe care-l urmărim. 

Unde este greşeala? Când natura e învestită cu autonomie, ea 
sfârşeşte curând prin a-L. devora pe Dumnezeu, harul, libertatea şi, în 
cele din urmă, omul. Ne putem agăța o vreme de libertate, folosind cu 
disperare cuvântul libertate asemenea lui Rousseau şi a urmaşilor lui, dar 
libertatea se va transforma în nonlibertate. 


Hegel 

Ajungem acum la următorul pas semnificativ de după Kant. Stabilisem 
înainte că au existat trei aspecte pe care filozofia şi gândirea clasică le-au 
avut - raţionalism, raționalitate şi speranţa unui câmp unificat al 
cunoaşterii. înainte de Hegel (1770-1831), toate demersurile filozofice se 
desfăşurau cam în felul acesta: cineva încerca să traseze un cerc care să 
cuprindă tot ce ţine de gândire şi de viaţă. Următorul gânditor spunea că 
nu acesta este răspunsul, dar că va da el unul. Cel ce venea după el 
spunea: „Ai greşit, dar îţi voi da eu răspunsul.” Apoi venea altul şi 
spunea: „Nicidecum; acesta este răspunsul”, iar următorul protesta şi 
zicea: „Nu!” şi aşa mai departe. Nu e deloc surprinzător că studiul istoriei 
filozofiei nu produce bucurie prea mare! 

Dar în vremea lui Kant posibilităţile raţionaliste au fost epuizate. 
Pornind de la presupoziţiile raţionaliste, nivelul superior şi nivelul inferior 
sunt acum într-o tensiune aşa de mare, încât sunt aproape de un divorţ 
total. Kant şi Hegel sunt poarta de acces spre omul modern. 

Ce-a spus Hegel de fapt? El argumentează că de sute de ani s-a tot 
încercat găsirea unui răspuns pe baza antitezei, dar fără a se ajunge la 
vreun rezultat. Gândirea filozofică umanistă a încercat să se agate de 
raţionalism, de raționalitate, de un câmp unificat al cunoaşterii, dar fără 

succes. Aşa că, a spus el, trebuie să încercăm o variantă nouă. Efectul pe 
termen lung al noii abordări hegeliene este că astăzi creştinii nu-şi mai 
înţeleg copiii. Poate că sună ciudat, dar acesta este adevărul. Schimbarea 
adusă de Hegel a fost mai profundă decât simpla înlocuire a unui răspuns 
filozofic cu un altul. El a impus alte reguli în două domenii distincte: în 
epistemologie, teoria cunoaşterii, a limitelor şi a validității ei; şi în 
metodologie, metoda de abordare a chestiunii adevărului şi a cunoaşterii. 

lată ce a propus Hegel: hai să nu mai gândim în termenii antitezei. 
Să gândim mai bine în termenii teză-antiteză, sinteză, ultima fiind 
întotdeauna răspunsul pentru celelalte două. În felul acesta, toate 
lucrurile sunt relativizate. Procedând astfel, Hegel a schimbat lumea. Un 
motiv central pentru care creştinii nu-şi mai înţeleg copiii este că aceştia 
gândesc deja într-un cadru diferit de acela al părinţilor lor. Problema nu 
este doar că ajung astfel la răspunsuri diferite, ci că însăşi metodologia s- 
a schimbat - adică metoda prin care ajung sau încearcă să ajungă la 
adevăr. 

Omul raţionalist nu a vrut să producă această schimbare. Ea a 
apărut ca un act de disperare, cauzat de eşecul gândirii raţionaliste de-a 
lungul secolelor. Omul a făcut o alegere, iar această alegere consta în 
păstrarea raționalismului cu preţul raţionalităţii. 

E adevărat că Hegel este clasificat de obicei ca idealist. El spera 
într-o sinteză care să aibă legătură cu raționalitatea, folosind în acest 
scop un limbaj religios, dar a ajuns la nişte simple cuvinte religioase, fără 
a oferi o soluţie problemei lui. 

El a fost cel care a introdus acea caracteristică importantă a omului 
modern: adevărul ca adevăr a dispărut şi în locul lui domneşte acum 
sinteza (şi-şi), împreună cu relativismul ei. 

Poziţia fundamentală a omului răzvrătit împotriva lui Dumnezeu 
este că omul se află în centrul universului, că el este autonom - în aceasta 
rezidă răzvrătirea lui. Omul îşi va păstra raționalismul şi răzvrătirea, va 
insista asupra autonomiei totale sau asupra unor domenii parţial 
autonome, chiar şi cu preţul raţionalităţii sale. 


Kierkegaard şi linia disperării 
Kierkegaard (1813-1855), care a urmat după Hegel, este cu adevărat un 
om modern, căci gândirea lui a condus la ceea ce Leonardo şi ceilalţi 
gânditori au respins, adică la renunţarea de a mai căuta un câmp unificat 
al cunoaşterii. La început, formula a fost: 
HAR 
NATURĂ 
Apoi: 
LIBERTATE 
NATURĂ 


Acum ea a devenit: 

CREDINŢĂ 
RAŢIONALITATE 
În diagrama următoare linia despărţitoare este o linie temporală. 


Nivelurile plasate mai sus sunt mai timpurii, iar cele plasate mai jos, mai 
târzii. Treptele reprezintă diferitele discipline. 


FILOZOFIE 
KANT 
LINIA DISPERĂR!— | HEGEL 
i ARTĂ 


MUZICA 


KIERKEGAARD CULTURA | 
GENERALA 
EXISTENŢIALISMUL EXISTENŢIALISMUL 
TEOLOGIE 
SECULAR RELIGIOS 
BARTH 
EXISTENŢIALISMUL 
RELIGIOS 


Această nouă gândire s-a răspândit sub trei forme diferite. În primul 
rând s-a răspândit geografic, din Germania spre alte ţări. Drept 
consecinţă, Olanda şi Elveţia l-au cunoscut înaintea Angliei, iar America a 
continuat şi mai multă vreme să gândească în modul cel vechi. 

În al doilea rând, s-a răspândit de la o clasă socială la alta. Primii 
dintre cei afectaţi au fost intelectualii. Apoi a ajuns la muncitori prin 
mass-media. A rămas clasa mijlocie, care nu a fost atinsă de acest mod de 
gândire şi adesea este şi acum neatinsă. Această clasă mijlocie este în 
multe privinţe un produs al Reformei, şi trebuie să fim mulţumitori pentru 
că ea există, ea este o sursă de stabilitate. Dar de multe ori oamenii din 
acest grup nu înţeleg baza stabilităţii lor. Neînţelegând-o, nu înţeleg de ce 
gândesc în felul vechi; ei continuă să acţioneze pe baza tiparului vechi şi 
a memoriei colective din obişnuinţă, chiar după ce au uitat motivele 
validității vechiului sistem. Adesea ei gândesc încă în modul corect - 
pentru ei, adevărul e adevăr şi binele e bine - dar fără să mai ştie de ce. 


177 


Cum ar putea, prin urmare, să-şi înţeleagă copiii crescuţi în secolul al XX- 
lea, care gândesc după noua paradigmă şi pentru care adevărul nu mai e 
adevăr şi nici binele nu mai e bine? 

Marea masă a oamenilor a receptat noul mod de gândire prin mass- 
media, fără să-l fi analizat. Ei sunt pur şi simplu copleşiţi de acesta, căci 
cinematograful, televiziunea, cărţile pe care le citesc, presa şi revistele 
sunt toate pătrunse de noile forme de gândire, fără nici un fel de analiză 
prealabilă. Între grupul intelectualilor şi clasa muncitoare, găsim un grup 
compact - clasa mijlocie. Fără îndoială că una din dificultăţile noastre 
este că cele mai multe dintre bisericile noastre funcţionează în sfera 
aceasta a clasei mijlocii şi motivul pentru care creştinii nu-şi mai înţeleg 
propriii lor copii este că aceştia sunt educati într-un alt mod de gândire. 
Aceasta nu înseamnă doar că ei cred lucruri diferite. Ei gândesc diferit. 
Gândirea lor s-a schimbat într-un asemenea mod, încât dacă spunem 
„creştinismul e adevărat”, propoziţia aceasta nu mai înseamnă pentru ei 
ceea ce înseamnă şi pentru noi. 

Un al treilea mod de propagare a noii gândiri este de la o disciplină 
la alta, aşa cum am arătat în diagrama precedentă: de la filozofie, la artă, 
la muzică şi la cultura generală, care la rândul ei poate fi subîmpărțită în 
mai multe domenii. Teologia a fost ultima, în artă, de exemplu, îi avem pe 
marii impresionişti: Van Gogh (1853-1890), Gauguin (1848-1903) şi 
Cezanne (1839-1906). Apoi îi avem pe postimpresionişti. Şi am ajuns în 
lumea modernă. În muzică, uşa este deschisă de Debussy (1862-1918). în 
literatură ne putem gândi la T. S. Eliot (1688-1965), la începuturile 
activităţii sale literare. Cel care a deschis calea în teologie este Karl 
Barth? (1886-1968). 

Numesc linia aceasta din diagramă „linia disperării”. Nu înţeleg 
prin asta că toţi cei de sub linie bocesc, deşi unii, precum pictorul Francis 
Bacon (1909-), o fac. Giacometti (1901-1966) a plâns şi el - şi a murit 
plângând. 

Ce fel de disperare este aceasta? Ea apare în urma abandonării 
speranţei într-un răspuns unificat în cunoaştere şi viaţă. Omul modern 
continuă să se agate de raționalismul lui şi de revolta lui autonomă, chiar 
dacă pentru aceasta trebuie să abandoneze orice speranţă raţională de a 
obţine un răspuns unificat. Înainte, oamenii educați nu ar fi făcut 
nicidecum aşa ceva. Omul modern a renunţat la speranţa unităţii şi acum 
trăieşte în disperare - disperarea de a nu mai crede că ceea ce a fost 
dintotdeauna aspiraţia omenirii poate fi atins. 

CAPITOLUL 


Patru 


Saltul 

Linia disperării ne-a adus acum la Kierkegaard (1813-1855) şi la saltul 
credinţei. Când l-am studiat pe Kant, am remarcat că linia despărţitoare 
dintre natură şi universalii s-a îngroşat în mod considerabil. Saltul lui 
Kierkegaard a înlăturat de fapt speranţa oricărei unităţi. După 
Kierkegaard rămânem cu aceasta: 


OPTIMISMUL TREBUIE SĂ FIE IRAŢIONAL 
ÎNTREAGA RAŢIONALITATE = PESIMISM 
Speranţa unei verigi de legătură între cele două sfere a dispărut, nu 


mai există nici un fel de schimburi reciproce; între nivelul superior şi cel 
inferior există o dihotomie totală, linia despărţitoare devenind din beton 

armat, groasă de 1.000 de metri, străbătută de un cablu de înaltă 
tensiune. 

Ceea ce rămâne arată oarecum astfel: sub linie există raționalitate 
şi logică. Nivelul superior se transformă în sediul ilogicului şi al 
naţionalului. Între cele două niveluri nu există nici o legătură. Cu alte 
cuvinte, pe baza întregii raţiuni, la nivelul inferior omul ca om este mort. 
Avem doar matematică, particularii, mecanică. Omul nu are nici un sens, 
nici un scop, nici o semnificaţie. Există doar pesimism cu privire la om. 
Dar deasupra, pe baza unui salt irațional nerezonabil, există o credinţă la 
fel de nerezonabilă care dă optimism. Aceasta e dihotomia totală a omului 
modern. 

Problema cu aceia dintre noi care provenim dintr-un mediu creştin 
sau dintr-o clasă mijlocie e că nu simţim imediat grosimea acestei linii, 
aşa cum o resimte omul secolului al XX-lea din Paris, de pe malul stâng al 
Senei sau cel de la Universitatea din Londra. Venind din mediul nostru, 
noi credem că trebuie să existe un schimb reciproc între niveluri, dar 
răspunsul vremii noastre este: „Nu, nu a existat şi nici nu va exista 
vreodată.” Credinţa într-o asemenea interacţiune, a fost doar o iluzie. 
Raţional vorbind, omul nu are nici un sens. Ela fost mort dintotdeauna în 
ce priveşte raționalitatea şi logica. Speranţa omului de a nu fi mort a fost 
doar o speranţă deşartă. 

Aceasta înseamnă că omul este mort. Nu înseamnă că a fost viu şi 
acum este mort. El a fost întotdeauna mort, dar nu cunoştea destul de 
multe lucruri pentru a realiza că era mort. 


Existenţialismul secular 

După Kierkegaard s-au dezvoltat două extensii ale existenţialismului - 
existenţialismul secular şi cel religios. Existenţialismul secular se împarte 
în trei mari curente proprii: Jean-Paul Sartre (1905-1980) şi Camus (1913- 
1960) în Franţa; Jaspers (1883-1969) în Elveţia şi Heidegger (1889-1976) 
în Germania. Primul e Jean-Paul Sartre, pentru care, din punct de vedere 
raţional, universul este absurd, iar omul trebuie să încerce să se 
autentifice pe sine. Cum? Printr-un act de voinţă. Astfel, dacă conduci 
maşina pe şosea în timp ce plouă cu găleata şi vezi pe cineva stând afară, 
opreşti maşina, îl iei şi îl duci acolo unde vrea să ajungă. E absurd. Ce 
contează? Omul acela e nimic, situaţia respectivă e nimic, dar tu te-ai 
autentificat printr-un act al voinţei. Dificultatea e însă că autentificarea 
nu are un conţinut raţional sau logic - toate direcţiile de manifestare ale 
unui act de voinţă sunt egale. Bunăoară, dacă conduci maşina pe şosea şi 
vezi un om în ploaie, accelerezi şi-l dobori, ţi-ai autentificat în egală 
măsură voinţa. Aşadar, omul modern aflat într-o asemenea stare 
deznădăjduită merită să fie deplâns. 

Al doilea e Jaspers. El a fost de fapt psiholog şi obişnuia să 
vorbească despre o „experienţă finală”, adică despre o experienţa aşa de 
mare încât ne dă siguranţa existenţei şi speranţa propriei valori şi 
semnificaţii - chiar dacă din punct de vedere raţional nu putem avea o 
asemenea speranţă. Problema cu această „experienţă finală” e că, fiind 
total separată de raţional, nu există nici un mijloc de a-i comunica 
conţinutul nici altcuiva, nici nouă înşine. Un student de la Universitatea 
Liberă din Amsterdam a încercat să se agaţe de o asemenea experienţă. A 

fost într-o seară la Green Pastures şi a avut o experienţă deosebită care 1- 
a făcut să creadă că trebuie să existe un sens al vieţii. Eu l-am întâlnit 
cam la doi ani după acea experienţă, când era pe punctul de a se 
sinucide. Gândiţi-vă la aceasta - să te agăţi de un sens al vieţii doar pe 
baza unei asemenea experienţe, o experienţă pe care nu ţi-o poţi 
comunica nici măcar ţie însuţi, ci doar să-ţi repeţi că ai avut-o. În 
dimineaţa următoare efectul ei poate fi încă puternic, dar cum va fi el 
peste două săptămâni, două luni, doi ani? Cât de lipsită de nădejde e 
speranţa bazată doar pe această experienţă finală. 

În plus, nu te poţi pregăti pentru o experienţă finală. Nu există nici 
un mod de a te pregăti pentru ea. Experienţa finală este o categorie de la 
nivelul superior - ea pur şi simplu vine şi te surprinde. 

În al treilea rând, avem ceea ce Heidegger a numit angoasă. 
Angoasa nu e teamă, căci teama are un obiect. Angoasa e un vag 
sentiment de spaimă - sentimentul inconfortabil pe care-l avem când 
intrăm într-o casă care ar putea fi bântuită de stafii. Heidegger pune totul 
pe seama acestei anxietăţi fundamentale. Astfel, termenii în care 
exprimăm nivelul superior nu au nici o importanţă. La baza acestui 
sentiment stă saltul. Speranţa e separată de nivelul inferior, care e 
raţional. 

Astăzi aproape că nu mai există filozofie în sensul clasic al 
termenului - există doar antifilozofie. Oamenii nu mai cred că pot obţine 
răspunsuri raţionale la marile întrebări. Filozofii anglo-saxoni ai 
limbajului se izolează de marile probleme restrângând domeniul filozofiei. 
Ei sunt preocupaţi de definirea cuvintelor şi şi-au limitat operaţiile la 
nivelul inferior. Existenţialiştii se agaţă mai mult de un concept clasic al 
filozofiei, întrucât ei operează cu marile probleme, acceptând însă 
totalmente dihotomia raționalitate - speranţă. 

Ceea ce-l face pe omul modern să fie modern este existenţa acestei 
dihotomii, şi nu ceea ce plasează el la nivelul superior, printr-un salt. N- 
are importanţă dacă plasează acolo o expresie seculară sau una 
religioasă, rezultatul este acelaşi, dacă ea are la bază această dihotomie. 
Aceasta îl separă pe omul modern de omul renascentist, pe de-o parte, 
care spera într-o unitate umanistă şi, pe de altă parte, de omul Reformei 
care poseda cu adevărat o unitate raţională deasupra şi dedesubtul liniei, 
bazată pe conţinutul revelaţiei biblice. 


Existentialism religios 

Aceeaşi imagine generală care răzbate din existenţialismul secular, e 
prezentă şi în sistemul lui Karl Barth şi în noile teologii care i-au extins 
sistemul. Nu există comunicare raţională deasupra şi dedesubtul liniei. El 
a susţinut teoriile criticii superioare până la moarte - Biblia conţine 
greşeli, dar noi trebuie să o credem totuşi. Poziţia lui a fost că, deşi Biblia 
conţine greşeli, „un cuvânt religios” răzbate oricum prin ea. „Adevărul 
religios” e separat de adevărul istoric al Scripturii. Astfel, nu mai există 
nici un loc pentru rațiune şi nici posibilitatea verificării. Aceasta 
constituie saltul în termeni religioşi. D'Aquino a deschis calea unui om 
independent la nivelul inferior, unei teologii naturale şi unei filozofii 
autonome faţă de Scripturi. Aceasta a dus în gândirea seculară la 
necesitatea plasării întregii speranţe la nivelul superior, nonraţional. În 

mod similar, în teologia neo-ortodoxă, omul rămâne cu nevoia saltului, 
deoarece el nu poate face nimic în domeniul raţionalului pentru a-L căuta 
pe Dumnezeu. În accepțiunea teologiei neo-ortodoxe, omul valorează mai 
puţin decât omul căzut al Bibliei. Reforma şi Scripturile spun că omul nu 
poate face nimic pentru a se mântui pe sine, însă prin raţiunea lui, el 
poate cerceta Scripturile, care abordează nu numai „adevărul religios”, ci 
şi istoria şi cosmosul. El nu numai că este în stare să cerceteze 
Scripturile, în integralitatea sa ca fiinţă umană, care include şi raţiunea 
lui, ci chiar are obligaţia să o facă. 

Separarea a ceea ce învaţă Biblia în probleme religioase şi 
spirituale - ca având autoritate în aceste domenii, deşi se afirmă că ea 
conţine greşeli, şi că acolo trebuie să fie verificabilă - este punctul crucial 
al acestei forme de iraţionalism. Acest lucru este propovăduit şi de cei ce 
folosesc termeni teologici radicali, şi de cei care folosesc termeni mult 
mai conservatori. În toate cazurile de acest gen, credinţa este izolată de 
rațiune. Aceasta este expresia religioasă a tiparului de gândire 
predominant al omului modern. 

Genul de cuvinte plasate la nivelul superior nu schimbă sistemul de 
bază. Folosirea termenilor religioşi sau seculari nu produce nici o 
diferenţă în sistem. Ceea ce este deosebit de important de remarcat în 
acest sistem este apariţia constantă, într-o formă sau alta, a accentului 
kierkegaardian pus pe necesitatea saltului. Deoarece raţionalul şi logicul 
sunt complet separate de nonraţional şi ilogic, saltul este total. Credinţa, 
exprimată fie în termeni seculari, fie în termeni religioşi, devine un salt 
fără posibilitate de verificare din cauză că ea este total separată de 
domeniul logicului şi al raţionalului. Aşadar acum, ştiind aceste lucruri, 
putem înţelege de ce reprezentanţii noii teologii pot să spună că, deşi 
Biblia e plină de greşeli în domeniul naturii şi al istoriei, aceasta nu are 
importanţă. Nu contează ce termeni adoptăm. Saltul este comun tuturor 
sferelor de gândire ale omului modern. Omul este împins la gestul 
disperat al unui astfel de salt, deoarece el nu poate trăi doar ca o maşină. 
Acesta este deci omul modern, aşa cum se exprimă el în pictura, muzica, 
literatura, teatrul sau religia sa. 


Noua teologie 
în neo-ortodoxie, care s-a născut din mai vechea teologie liberală puternic 
raţionalistă, cuvintele definite sunt plasate sub linia despărţitoare: 


NONRAŢIONAL - CUVINTELE CONOTATIVE 
RAŢIONALUL - CUVINTE DEFINITE 


Deasupra liniei, noul teolog are cuvinte nedefinite. „Teologia 
saltului” coagulează totul în jurul cuvântului nedefinit. Tillich, de 
exemplu, vorbeşte despre „Dumnezeu de dincolo de Dumnezeu”, primul 
cuvânt, „Dumnezeu”, fiind total nedefinit. Cuvintele definite din domeniul 
ştiinţei şi istoriei sunt sub linie; deasupra sunt numai cuvintele 
conotative. Valoarea lor pentru el constă tocmai in faptul că ele sunt 
nedefinite. 


182 


Neo-ortodoxia pare să aibă un avantaj faţă de existenţialismul 
secular, fiindcă foloseşte cuvinte puternic  conotative, puternic 
înrădăcinate în memoria rasei - cuvinte ca înviere, răstignire, Cristos, 
Isus. Aceste cuvinte dau iluzia comunicării. Importanţa lor pentru 
reprezentanţii noii teologii rezidă în iluzia comunicării, plus reacţia adânc 
motivată pe care o au oamenii la conotaţia lor. Acesta este avantajul noii 
teologii faţă de existenţialismul secular şi faţă de misticismul secular 
modern. Cine aude cuvântul /sus răspunde la el, dar cuvântul nu este 
niciodată definit. Asemenea cuvinte sunt utilizate întotdeauna în sfera 
iraţionalului, a ilogicului. Fiind separate de istorie şi de cosmos, ele nu 
pot fi verificate de raţiunea care se află la nivelul inferior, şi nu există 
siguranţa că la nivelul superior ar exista ceva. Prin urmare, trebuie să 
înţelegem că efectuarea acestei separaţii este un act disperat, prin care 
speranţa este exclusă cu totul din domeniul raţionalităţii. Acesta este un 
adevărat act de disperare care nu comportă modificare prin simpla 
folosire a unor cuvinte religioase. 


Experienţe ale nivelului superior 

Omul creat după chipul lui Dumnezeu nu poate trăi ca şi cum ar fi un 
nimic; de aceea, el plasează la nivelul superior tot felul de lucruri 
disperate. Pentru a ilustra că nu contează ce anume este plasat la nivelul 
superior, voi încerca să arăt cât de cuprinzătoare sunt aceste lucruri. Am 
trecut deja în revistă unele exemple cum ar fi „experienţa existenţială” a 
lui Sartre, „experienţa finală” a lui Jaspers şi Angst la Heidegger. În 
fiecare din aceste cazuri, omul este mort în ceea ce priveşte raționalitatea 
şi logica. A 

Aldoux Huxley a influenţat profund această gândire. Il vedem 
folosind termenul de „experienţă de prim rang”. Pentru obţinerea unei 
asemenea experienţe de prim rang, el a pledat pentru folosirea 
drogurilor. În anii '60 am lucrat cu mulţi oameni inteligenţi care luau LSD 
şi cu greu am găsit printre ei pe cineva care să nu ştie că ceea ce face are 
legătură directă cu învăţătura lui Aldoux Huxley referitoare la 
„experienţa de prim rang”. Dar la nivelul inferior - cel al naturii - viaţa nu 
are sens; ea este lipsită de semnificaţie. În deceniul al şaselea, oamenii 
consumau droguri pentru a obţine o experienţă mistică directă, fără 
legătură cu lumea raţională. Aşa cum am văzut mai devreme, Jaspers 
spune că nu te poţi pregăti pentru o astfel de experienţă. Dar Huxley s-a 
agăţat de speranţa că te poţi pregăti pentru ea, consumând droguri. Aşa 
că, atunci când oamenii au decis că în cultura noastră „societatea e 
aşezată pe temeiuri false”, după cum se exprimă Timothy Leary, s-au 
întors şi ei înspre droguri. 

Principalul motiv pentru consumul masiv de droguri nu a fost 
dorinţa de evadare sau de descătuşare, ci faptul că omul e disperat. Pe 
baza raţionalităţii şi a logicii, omul nu are sens şi cultura devine lipsită de 
semnificaţie. De aceea, omul încearcă să găsească un răspuns în 
„experienţele de prim rang”. Iată ce stă în spatele narcomaniei serioase a 
anilor '60. Ea are legătură cu o mie de ani de panteism, căci misticii 
orientali folosesc haşiş de secole pentru a obţine experienţe religioase. 
Prin urmare, nimic nu e nou, chiar dacă e nou pentru noi. În The 
Humanist Frame,! unde a scris ultimul capitol, Aldoux Huxley pleda, chiar 

şi cu puţin înainte de moartea sa, pentru folosirea drogurilor de către 
„oameni sănătoşi” în vederea obţinerii unei „experienţe de prim rang”. 
Aceasta a fost speranţa lui. 

Umanismul evoluționist optimist este o altă ilustrație a faptului că o 

dată ce cineva acceptă o dihotomie între nivelul superior şi nivelul 
inferior, nu mai are importanţă ce plasează la nivelul superior. Julian 
Huxley a fost cel care a propagat această idee. Umanismul evoluționist 
optimist nu are un fundament raţional. Speranţa lui este înrădăcinată 
întotdeauna în saltul lui manana. Cel ce caută dovezi e mereu direcționat 
spre mâine. Optimismul acesta e un salt, şi ar fi o prostie să ne lăsăm 
intimidaţi în universităţile noastre, crezând că umaniştii ar avea o bază 
raţională pentru partea „optimistă” a sloganului lor. Ei nu au aşa ceva - 
deci sunt iraţionali. Julian Huxley însuşi a acceptat practic acest lucru, 
atunci când a lansat afirmaţia fundamentală că oamenii funcţionează mai 
bine dacă cred în existenţa unui dumnezeu. Huxley crede că nu există nici 
un dumnezeu, dar noi vom spune că există. Cu alte cuvinte, saltul religios 
este pentru Julian Huxley ceea ce sunt drogurile pentru Aldoux Huxley, 
chiar dacă pentru el aceasta e o minciună - nu există dumnezeu. De 
aceea, lui Julian Huxley nu i s-a părut deplasat să scrie introducerea la 
Fenomenul uman? al lui Teilhard de Chardin. Amândoi au fost implicaţi în 
salt. Simpla folosire a cuvintelor religioase în contrast cu cele 
nereligioase nu schimbă nimic o dată ce dihotomia şi saltul au fost 
acceptate. Unele poziţii ni se par mult prea îndepărtate şi şocante, altele 
ne sunt mai apropiate; dar între ele nu există nici o diferenţă 
semnificativă. 
Într-o emisiune de pe BBC-3, Anthony Flew şi-a pus întrebarea: „Este 
moralitatea rentabilă?”* El a folosit emisiunea pentru a arăta că pe baza 
propriilor sale presupoziţii, moralitatea nu rentează. Dar nici el nu a 
putut rămâne consecvent principiilor sale. Chiar la sfârşit, ajunge la 
concluzia că, deşi moralitatea nu rentează, omul nu este nebun dacă e 
scrupulos - fără să arate pe ce bază omul nu este nebun dacă e scrupulos 
şi fără să prezinte vreo categorie pentru a da sens cuvântului scrupulos. 
Acesta e un salt uriaş. 

Semnificativ este că omul raţionalist, umanist, a început prin a 
spune că creştinismul nu este destul de raţional. Acum el însuşi a parcurs 
cercul complet şi a sfârşit în misticism - deşi este un misticism de un gen 
aparte. El e un mistic fără nici o divinitate. Vechii mistici au afirmat 
întotdeauna existenţa divinității, dar noii mistici spun că asta nu 
contează, deoarece importantă este credinţa. Este însă vorba de credinţa 
în credinţă, indiferent dacă ea se exprimă în termeni seculari sau 
religioşi. Important este saltul, nu termenii în care saltul e exprimat. 
Exprimarea verbală - adică sistemele de simboluri - poate primi o altă 
formă; dacă sistemele sunt religioase sau nereligioase, dacă termenii 
folosiţi sunt mai radicali sau mai conservatori, dacă se foloseşte un 
cuvânt sau altul, toate acestea sunt accidentale. Omul modern s-a angajat 
în aflarea răspunsului la nivelul superior, printr-un salt în afara 
raţionalităţii şi a raţiunii. 


Analiza lingvistică şi saltul 

Acum câţiva ani conduceam o discuţie la o universitate britanică unde 
filozofii limbajului atacau cu vehemenţă creştinismul. Câţiva dintre ei 
participau la discuţie şi pe măsură ce discuţia avansa, poziţia lor se 
contura tot mai clar. Ei îşi clădiseră prestigiul academic sub linia 
despărţitoare, prin definirea raţională a cuvintelor. Dar pentru a ataca 
creştinismul, ei au trecut printr-un salt la umanismul evoluționist optimist 
situat deasupra liniei, pe baza prestigiului pe care şi l-au câştigat în sfera 
lor de activitate la nivelul inferior. Unii din ei dobândiseră o reputaţie 
binemeritată de raționalitate în definirea cuvintelor, dar apoi se angajau 
în acest salt, schimbându-şi masca şi atacând creştinismul de pe bazele 
unui umanism care nu avea nici o legătură cu analiza lingvistică, situată 
la nivelul inferior. După cum am arătat deja, analiza lingvistică e o 
antifilozofie, în sensul că susţinătorii ei adoptă un concept filozofic limitat. 
Ei nu-şi mai pun marile probleme pe care le-a ridicat întotdeauna filozofia 
clasică. De aceea, tot ce spun în legătură cu aceste probleme nu are nici o 
legătură cu disciplina lor şi cu prestigiul deja consacrat acesteia. 

Interesant este astăzi că, pe măsură ce existenţialismul şi, într-o 
modalitate diferită, „filozofia desemnării” devin antifilozofii, adevăratele 
expresii filozofice tind să treacă la cei care nu ocupă catedre de filozofie - 
la romancieri, la producătorii de filme, la interpreţii de jazz şi chiar la 
bandele violente de adolescenţi. Aceştia sunt oamenii care îşi pun marile 
întrebări ale zilelor noastre şi se luptă să le dea un răspuns. 


CAPITOLUL 


Cinci 


Arta ca salt la nivelul superior 

Am văzut deja că de la Rousseau încoace există o dihotomie între natură 
şi libertate. Natura a ajuns să reprezinte determinismul, mecanicismul, cu 
omul în situaţia disperată de a fi prins în această maşinărie. Prin urmare, 
la nivelul superior găsim omul luptând pentru libertate, însă libertatea 
căutată era o libertate absolută, fără limitări. Nu există Dumnezeu, nici 
măcar o categorie universală care să-l limiteze; aşa că individul caută să 
se exprime printr-o libertate totală şi simte, în acelaşi timp, damnarea de 
a fi parte a unui univers mecanicist. Aceasta este tensiunea omului 
modern. 

Domeniul artei ne pune la dispoziţie o varietate de ilustrări ale 
acestei tensiuni. O asemenea tensiune explică parţial faptul intrigant că o 
mare parte a artei contemporane, ca exprimare de sine a omului aşa cum 
e el, este urâtă. Fără să ştie, el exprimă natura omului căzut, care - creat 
însă după chipul lui Dumnezeu - este o făptură minunată, chiar dacă 
acum este într-o stare căzută. Când omul încearcă să-şi exprime 
libertatea în maniera lui autonomă, o mare parte din arta sa, deşi evident 
că nu toată, devine lipsită de sens şi urâtă. In contrast, o bună parte a 
design-ului industrial devine mult mai ordonat, de o reală frumuseţe. 
Cred că explicaţia pentru frumuseţea tot mai mare a design-ului 
industrial este că acesta trebuie să urmeze traiectoria a ceea ce există - 
el urmează legile universului. 

Acest lucru ilustrează, de asemenea, că ştiinţa ca atare nu este nici 
ea liberă într-un mod autonom, ci trebuie să urmeze ceea ce există. Chiar 
dacă savantul sau filozoful apreciază că totul este întâmplător şi lipsit de 
sens, o dată ce pătrunde în univers, devine şi el limitat, indiferent de 
sistemul său filozofic, pentru că trebuie să urmeze ceea ce găseşte în el. 
Dacă ştiinţa nu face acest lucru, ea nu mai e ştiinţă, ci ficţiune ştiinţifică. 
Design-ul industrial, ca şi ştiinţa, este şi el legat de legile universului şi, 
de aceea, este adesea mult mai frumos ca „Arta” (cu majusculă), care 
exprimă în primul rând rebeliunea, urâciunea şi disperarea omului. Am 
ajuns acum la câteva din expresiile artei ca salt în nivelul superior. 


Poezia: faza heideggeriană târzie 
Heidegger nu a putut să-şi accepte existenţialismul, de aceea şi-a 
modificat poziţia după ce a împlinit 70 de ani. În cartea sa, Ce este 
filozofia ?,! el încheie cu îndemnul: „dar ascultați poetul”. Când el spune 
„ascultați poetul”, nu înţelege prin aceasta că trebuie să ascultăm 
conţinutul a ceea ce spune poetul. Conţinutul e irelevant putem avea şase 
poeţi care se contrazic unul pe celălalt. Conţinutul nu contează, pentru că 
el este în domeniul raţionalităţii, la nivelul inferior. Ceea ce contează este 
că există poezie - şi poezia e plasată la nivelul superior. 

lată care este poziţia lui Heidegger: o parte a Fiinţei este fiinţa, 
omul care verbalizează. Prin urmare, datorită faptului că există cuvinte în 
univers, omul speră să existe un sens al Fiinţei - adică al existentului. 
Observăm că poetul există şi, prin simpla lui existenţă, poetul devine 
profet. Din cauză că există poezie, sperăm ca viaţa să fie ceva mai mult 
decât ce ştim raţional şi logic. Iată deci un alt exemplu de nivel superior 
irațional, cu totul lipsit de conţinut. 


Arta: Andre Malraux 

Malraux (1901-1976) a avut o personalitate intrigantă. A început ca 
existențialist, apoi a luptat în Rezistență, a consumat droguri, a dus o 
viaţă foarte dezordonată uneori şi a sfârşit prin a deveni Ministrul 
Culturii în Franţa. În cartea sa, Vocile Tăcerii? ultima parte e intitulată 
„Consecința Absolutului”. Aici el arată că înţelege foarte bine schimbarea 
cauzată de actualul deces al speranţei într-un absolut. 

O serie de publicaţii s-au străduit să reconcilieze poziţia lui. 
Numărul din 6 octombrie 1966 al publicaţiei The New York Review of 
Books s-a ocupat de câteva dintre ele. Găsim aici următorul comentariu: 
„Toate lucrările lui Malraux sunt sfâşiate ... fără nădejdea unei 
reconcilieri, între cel puţin două poziţii: un antiumanism fundamental 
(reprezentat, în funcţie de circumstanţe, prin mândrie intelectuală, voinţă 
de putere, erotism şi aşa mai departe) şi o aspirație iraţională înspre 
caritate sau o alegere nejustificabilă raţional în favoarea omului.” 

Cu alte cuvinte, există o „sfâşiere” în Malraux - el plasează la 
nivelul superior o artă care nu are absolut nici o bază raţională. Este 
aspiraţia omului separată de raționalitate. Pe baza raţionalităţii, omul nu 
are speranţă, dar priveşte spre arta pentru artă pentru a o obţine. 
Aceasta îi oferă un punct de integrare, un salt, o speranţă a libertăţii în 
mijlocul a ceea ce mintea ştie că e fals. Suntem condamnaţi, şi ştim lucrul 
acesta; totuşi privim spre artă şi încercăm să găsim o speranţă despre 
care ştim că nu e există. Recenzia continuă: „Malraux se înalţă deasupra 
acestei disperări, somându-se cu elocvenţă pe sine şi pe alţii să găsească 
identitatea omului în atemporalitatea artei.” Astfel, opera completă a lui 
Malraux - romanele, istoria artei pe care a scris-o, munca lui ca ministru 
francez al culturii - constituie o expresie de proporţii a acestei prăpăstii 
şi a acestui salt. 

Sistemul care ne înconjoară, bazat pe dihotomie şi salt, este un 
sistem monolitic. În Anglia, Sir Herbert Read (1893-1968) se înscrie în 
aceeaşi linie de gândire. în Philosophy of Modern Art el a arătat că 
înţelege toate acestea când a spus despre Gauguin: „Gauguin a înlocuit 
dragostea omului pentru Creatorul său cu dragostea lui (ca pictor) pentru 
frumos.” Dar tot el a spus în continuare că raţiunea trebuie să facă loc 
misticii artei - nu numai teoretic, ci şi ca punct de plecare în educaţia de 
mâine.* În lucrarea lui Sir Herbert Read, arta este prezentată tot ca un 
răspuns la care ajungem printr-un salt. 


Picasso 

Picasso (1881-1973) ne oferă un alt exemplu. El a încercat să creeze 
universalitatea prin abstractizare. Picturile lui abstracte au mers atât de 
departe, încât distincţia între o blondă şi o brunetă, sau între un bărbat şi 
o femeie, sau chiar între un om şi un scaun era imposibilă. Abstractizarea 
a primit o asemenea amploare, încât el şi-a creat propriul lui univers pe 
pânză - de fapt, se pare că a jucat cu succes rolul de Dumnezeu pe 
pânzele sale. Dar în momentul în care a pictat universalitatea şi nu 
particularul, el s-a izbit frontal de una din dilemele omului modern - 
pierderea comunicării. Persoana din faţa picturii pierde comunicarea cu 
pictura - el nu ştie care este subiectul acesteia. Ce folos să fii dumnezeu 
pe o suprafaţă de doi pe patru când nimeni nu ştie despre ce vorbeşti? 

Totuşi, este instructiv să vedem ce s-a întâmplat când Picasso s-a 
îndrăgostit. El a început să scrie pe pânze: „Jaime Eva.” Dintr-odată 
comunicarea între cei ce priveau picturile şi Picasso a devenit realizabilă. 
Însă comunicarea aceasta era una iraţională, bazată pe faptul că o iubea 
pe Eva - ceea ce este uşor de înţeles - şi nu tematica picturii. Asistăm aici 
la un nou salt. Fiind totuşi om, el trebuie să se angajeze în acest salt, în 
special când se îndrăgosteşte. 

Din acest moment, putem urmări în opera lui Picasso oscilaţiile 
produse de prezenţa sau absenţa iubirii pentru o femeie. Mai târziu, de 
exemplu, când s-a îndrăgostit de Olga şi s-a căsătorit cu ea, a pictat-o 
într-un mod mult mai uman. Nu spun că restul picturilor lui nu sunt 
grozave. Picasso e un mare pictor, dar e un om care nu a reuşit să facă 
ceea ce şi-a propus în încercarea de a atinge universalul, pentru ca 
întreaga lui viaţă de mai apoi să se constituie dintr-o serie de tensiuni. I- 
am văzut câteva lucrări ceva mai târziu, când s-a îndrăgostit din nou, 
acum de Jacqueline. Ziceam în acea vreme: „Picasso este într-o nouă eră - 
o iubeşte pe femeia aceasta.” Într-adevăr, mai târziu s-a căsătorit cu ea - 
intrând în a doua lui căsnicie. Astfel, în picturile în care le-a înfăţişat pe 
Olga şi Jacqueline, într-o manieră contrară aproape întregii lui opere, el 
exprimă saltul irațional în sistemul de simboluri al formei picturilor lui, 
dar este acelaşi salt irațional pe care alţii îl exprimă în cuvinte. 

În treacăt fie spus, Salvador Dali (1901- ) a făcut acelaşi lucru, 
pictând simboluri conotative din arta creştină, atunci când a făcut saltul 
de la vechiul său suprarealism la noul său misticism. Intr-una din 
perioadele activităţii sale, simbolurile creştine sunt pictate recurgându-se 
la efectul conotativ, mai degrabă decât la cel verbalizat, ca în noua 
teologie. Dar acest lucru nu prezintă nici o importanţă. Lucrarea lui se 
bazează pe un salt, iar iluzia comunicării este dată de efectul conotativ al 
simbolurilor creştine. 


Bernstein 

Vrem să arătăm, în acest capitol, că azi ne confruntăm cu un concept 
aproape monolitic, acela al dihotomiei şi al saltului, şi că o dată ce saltul 
este acceptat, nu contează deloc ce plasăm la nivelul superior sau în ce 
termeni ori chiar în ce sisteme de simboluri sunt exprimate nivelurile 
superioare. Leonard Bernstein (1918- ), de exemplu, afirmă în Kaddiskh” că 
muzica este speranţa la nivelul superior. Esenţa omului modern constă în 
acceptarea acestor două niveluri, indiferent de cuvintele sau simbolurile 
pe care le folosim pentru a le exprima. în domeniul raţiunii, omul este 
mort şi singura lui speranţă este un salt care să nu fie accesibil 
investigaţiei raţionale. Între aceste două niveluri nu există nici un punct 
de contact. 


Pornografia 

Literatura pornografică modernă poate fi explicată şi ea tot în aceşti 
termeni. Au existat întotdeauna asemenea scrieri, dar cele de acum sunt 
diferite. Ele nu sunt doar nişte scrieri murdare ca acelea de dinaintea lor, 
ci multe din lucrările pornografice de astăzi sunt adevărate declaraţii 
filozofice. Dacă luăm lucrările lui Henry Miller (1891-1980), de exemplu, 
vedem că ele declară de fapt că, raţional şi logic, până şi sexualitatea e 


188 


moartă; cu toate acestea, în scrierile lui de mai târziu el face un salt în 
panteism pentru a descoperi aici speranţa unei semnificaţii. 

Un alt element al scrierilor pornografice moderne iese în evidenţă 
din lucrările lui Terry Southern (1924-), autorul volumelor Candy şi The 
Magic Christian. În ciuda faptului că este murdar şi destructiv, el face 
nişte afirmaţii serioase. Dar aduce el ceva nou? În introducerea unei cărţi 
intitulate Writers in Revolt el merge în următoarea direcţie. şi 
intitulează introducerea: „Towards the Ethics of a Golden Age” şi prezintă 
în ea dezintegrarea omului modern occidental. El arată că omul modern 
are o orientare în exclusivitate psihologică. Autorul foloseşte o frază 
memorabilă în această declaraţie privitoare la orientarea psihologică a 
culturii noastre: „Implicaţia ei, în termenii oricărei filozofii operative sau 
ai oricărei structuri culturale anterioare acestui secol, este devastatoare, 
căci înţelesul ei ultim este că nu există crimă: ea distruge însăşi ideea de 
crimă.” El nu vrea să spună, bineînţeles, că nu se mai comit crime, ci că 
nu mai există „crimă” orientată psihologic. Indiferent ce ar fi ea, nu e 
considerată crimă, şi nici un rău moral. 

Creştinii evanghelici tind să nesocotească asemenea oameni, fiindu- 
le apoi greu să înţeleagă omul modern, căci de fapt aceştia sunt 
adevărații filozofi ai zilelor noastre. Catedrele de filozofie din universităţi 
sunt vacante pretutindeni. Filozofia se face acum în sudul lumii moderne. 
La capătul introducerii suntem lăsaţi cu răsuflarea tăiată şi ne vine să 
strigăm în faţa acestei teribile consemnări: „Ei bine, ce ne mai rămâne 
atunci?” Cu adevărat fantastic e că sfârşitul introducerii afirmă că astăzi 
se scrie literatură pornografică în speranţa că din ea va rezulta în cele din 
urmă o etică pentru epoca de aur. Astfel, literatura pornografică e plasată 
acum la nivelul superior. Pornografia e privită ca ultima eliberare - e 
saltul spre libertate. Ei izbesc cu forţă în rigiditatea neînsufleţită a 
nivelului inferior, spunând că nu-i vor accepta tirania. Şi, deşi există, 
fireşte, multă mizerie în aceste scrieri pornografice serioase, care 
problematizează aceste aspecte, există şi speranţa că pornografia 
va iniţia o nouă epocă de aur. Recunoaştem aici filozofia lui Rousseau şi 
libertatea autonomă aduse la o concluzie logică. Să nu uităm că în 
Renaştere separarea dualistă arăta astfel: 


POEȚI LAICI - DRAGOSTEA SPIRITUALĂ 
ROMANICIERII ŞI POEŢII COMICI (PORNOGRAFICI) 


Dar acum umanismul raţionalist a progresat logic spre o dihotomie 
totală între nivelul superior şi nivelul inferior, luând următoarea formă: 


PORNOGRAFIA AUTONOMĂ CA SINGURA SPERANŢĂ A LIBERTĂȚII ŞI 
A OMULUI 


RAŢIONALITATEA - OMUL ESTE MORT 
Avem, din nou, un misticism fără nici o divinitate, un misticism care 


se opune raţionalităţii. Nu există nimic, şi totuşi, condus de aspiraţiile 
sale - căci e făcut după chipul lui Dumnezeu - omul încearcă toate aceste 

stări covârşitoare de disperare, nutrind chiar speranţa că epoca de aur ar 
putea apărea din Soho. 

Există o lucrare pornografică serioasă în care, fiindcă Dumnezeu nu 
există, o femeie se abandonează în mâinile unui bărbat pentru a fi 
maltratată. Lucrarea afirmă explicit că, din moment ce Dumnezeu nu 
există, ea vrea să fie posedată de cineva şi astfel, în alienarea ei, se 
bucură de bătăi şi de durere ca de o dovadă a faptului că e posedată de 
ceva, de cineva. 

Aceşti oameni sunt pradă a unei disperări adânci. Oamenii aceştia 
se luptă pentru a-şi păstra viaţa. Dacă iubim oamenii, nu este momentul 
potrivit să ne arătăm ignoranti, să practicăm jocuri mărunte şi să cădem 
în acelaşi tipar de gândire dualist fără să ne dăm seama de aceasta. 

Acum, în anii '80, există multă pornografie ieftină, doar de dragul 
pornografiei după cum există şi mulţi narcomani, mai ales de dragul 
evadării din realitate. Dar nu trebuie să uităm că aceste lucruri au trecut 
printr-o perioadă de conştientizare filozofică. Idealismul s-a pierdut în 
mare parte, iar societatea a suferit influenţe şi transformări - adesea fără 
ca măcar să înţeleagă cauzele acestei schimbări. 


Teatrul absurdului 

Nota de disperare e reflectată şi în teatrul absurdului. Accentuarea 
realităţii absurdului ne aminteşte de întreaga structură a gândirii lui 
Sartre. Omul e o glumă tragică în contextul unei totale absurdităţi 
cosmice. Aspiraţii care din punct de vedere raţional nu au împlinire în 
universul în care trăieşte i-au furat minţile. Dar concepţia aceasta, aşa 
cum este ea exprimată în teatrul absurdului, nu îl are în vedere numai pe 
Sartre. Sartre susţine că universul e absurd, dar foloseşte cuvintele şi 
sintaxa aşa cum sunt ele folosite în mod normal. Teatrul absurdului, însă, 
foloseşte deliberat o sintaxă aberantă şi devalorizează cuvintele pentru a 
striga cu o voce şi mai ridicată că totul e absurd. 

Martin Esslin (1918- ), binecunoscut pentru activitatea lui la BBC, a 
scris o carte pe această temă, carte cu o introducere foarte interesantă, 
intitulată: „Absurditatea absurdului”” El afirmă că teatrul absurdului se 
desfăşoară în trei etape. Prima etapă îi spune burghezului: „Trezeşte-te! 
Ai dormit destul.” Aşa că îl trezeşti - izbeşti cu piciorul în patul lui şi torni 
peste el o găleată de apă prin teatrul absurd. Apoi, după ce s-a trezit, îl 
priveşti în ochi şi îi spui că nu există nimic. Aceasta-i a doua etapă. Dar 
există şi un al treilea pas, tot un misticism la nivelul superior. Acest 
misticism de la nivelul superior e o încercare de a comunica „dincolo de” 
comunicare. Ca atare, el este paralel cu acele happenings şi 
environments care îi urmează lui Marcel Duchamp (1887 -1969). Nu este 
nici locul, nici momentul să tratăm mai pe larg acest subiect, dar 
concluzia mea este că această comunicare „dincolo de” comunicare, fără 
o continuitate cu raţionalul, nu poate transmite un conţinut, ci trebuie 
considerată în mod serios ca un mijloc de manipulare. În orice caz, din 
cele trei etape ale teatrului absurdului, două se apropie în mod clar de 
pesimism, în timp ce a treia e din nou un salt mistic, fără a se revendica 
din primele două. 

CAPITOLUL 


Sase 


Nebunia 

Încă nu am epuizat acest subiect al saltului. Există şi alte domenii în care 
acesta se face manifest. E importantă aici o carte a lui Michel Foucault 
(1926- ) intitulată Nebunie şi civilizaţie.! Într-o recenzie a cărţii apărută 
în The New York Review of Books (3 noiembrie 1966), intitulată „In Praise 
of Folly”, Stephan Marcus de la Universitatea Columbia comentează: „In 

orice caz, lucrul căruia Foucault i se opune în cele din urmă este 
autoritatea raţiunii... Aici Foucault reprezintă o tendinţă importantă în 
gândirea contemporană avansată. În disperarea sa cauzată de puterile 
transcendente ale intelectului raţional, el formulează un adevăr 
permanent al vremii noastre - secolul al XlX-lea nu a reuşit să-şi 
împlinească promisiunile.” Cu alte cuvinte, moştenitorii Iluminismului 
promiseseră că vor da un răspuns unificat pe baza raţionalului, iar 
Foucault susţine, în mod corect, că această promisiune nu a fost 
împlinită. A 

Recenzorul continuă: „În parte, acesta este motivul pentru care el 
se întoarce în cele din urmă la artiştii şi gânditorii nebuni sau pe jumătate 
nebuni ai erei moderne... Aceştia rearanjează lumea prin declaraţiile lor; 
mediată de nebunia lor, limbajul artistic pe care-l folosesc dramatizând 
culpabilitatea lumii şi obligând-o să se recunoască pe sine şi să-şi 
reordoneze conştiinţa. Nimeni nu poate să nege cu bună ştiinţă forţa şi 
adevărul acestor observaţii; ele surprind realitatea situaţiei vieţii 
intelectuale a momentului de faţă - moment care a ajuns să gândească 
despre sine ca fiind post-orice, post-modernist, post-istoric, post- 
psihologic, post-sociologic... Suntem în situaţia de a fi respins sistemele 
de gândire ale secolului al XIX-lea şi al XX-lea, de a le fi epuizat, fără să 
punem în locul lor un adevăr nou sau fără să fi descoperit ceva de o 
magnitudine comparabilă cu care să le înlocuim.” 

Cu alte cuvinte, raţionaliştii nu au găsit nici o unitate sau speranţa 
unei soluţii raţionale. Aşa că Foucault urmează gândirea lui Rousseau în 
concluzia ei logică: realitatea ultimă în libertatea autonomă este nebunia. 
Există un câştig în a fi nebun, fiindcă atunci eşti liber. 


NONRAŢIONALUL - ADEVĂRATA LIBERTATE ESTE NEBUNIA 
RAŢIONALUL - OMUL ESTE MORT 


S-ar putea obiecta aici că aceasta este o idee izolată, susţinută atât 
de Foucault, cât şi de recenzorul lui, că, fiind total extremistă, e 
neimportantă. Şi totuşi, narcomania serioasă a fost o boală mentală 
autoimpusă şi se spera atunci, temporară. Consecințele narcomaniei şi 
ale schizofreniei sunt uluitor de asemănătoare, lucru pe care l-au înţeles 
mulţi în anii '60. Deci Foucault nu era prea departe de Aldoux Huxley. Nu 
trebuie să ni-l imaginăm ca fiind prea izolat ca să prezinte vreo 
importanţă pentru înţelegerea erei noastre - şi pentru înţelegerea 
scopului dualității şi dihotomiei. Finalitatea logică a dihotomiei, care 
separă speranţa de rațiune, e abandonarea întregii raţiuni. 

Trebuie spus din nou, ca în cazul trecerii de la narcomania filozofică 
la narcomania ca evadare, sau ca în trecerea de la pornografia filozofică 
la pornografia de dragul pornografiei, că în domeniul pe care îl analizăm 
ideile unor oameni ca Foucault sunt prea puţin luate în seamă în anii '80. 
Dar trebuie să insistăm încă o dată că nu putem înţelege în totalitate anii 
'80, dacă nu ne aducem aminte că societatea noastră este unde este 
datorită acestor concepţii elaborate în anii '60. S-ar putea ca în anii '80 
oamenii să „urmeze sistemul” pur şi simplu, dar atitudinile lor sunt 

diferite şi sistemul ca atare e diferit de ceea ce a fost înainte ca aceste 
schimbări să se fi produs. 


Nivelul superior în film şi televiziune 

Acest concept aproape monolitic poate fi simţit în cinematografie şi în 
televiziune la fel de bine ca şi în celelalte domenii la care ne-am referit 
deja. Talentaţii producători de filme filozofice clasice (Bergman, Fellini, 
Antonioni), cineaştii avangardişti din Paris sau cele două curente neo- din 
Italia au avut în esenţă acelaşi mesaj. Oamenii întreabă adesea care 
televiziune e mai bună - cea americană sau BBC-ul? Ce este preferabil: să 
te distrezi până o mierleşti sau să fii ucis prin lovituri plasate cu 
iscusinţă? Se pare că aceasta este diferenţa. BBC-ul e mai bun, în sensul 
că e mai serios, dar e pătruns într-un mod covârşitor de mentalitatea 
secolului al XX-lea. Întâmplător, am vizionat acel program de televiziune 
BBC în care a fost folosit pentru prima dată celebrul cuvânt obscen. A 
urmat un grozav protest public. Un asemenea procedeu era în mod 
evident o îndepărtare serioasă de vechile standarde, totuşi, aş spune că, 
dacă ni s-ar da şansa unei alegeri şi dacă ar trebui să alegem, ar fi 
preferabil să existe zece mii de astfel de cuvinte obscene decât 
prezentarea aproape subliminală a gândirii secolului al XX-lea, la 
Televiziunea Engleză, fără folosirea cuvintelor obscene. Lucrul cu 
adevărat periculos e că semenilor noştri li se implementează această 
mentalitate a secolului al XX-lea, fără ca ei să-şi dea seama. De aceea 
această mentalitate a penetrat la nivelurile culturale mai joase la fel de 
bine ca printre intelectuali. 

Bergman a declarat că toate filmele lui de început aveau ca scop 
răspândirea existenţialismului. Apoi, asemenea lui Heidegger, a ajuns la 
concluzia că acesta nu e adecvat. De aceea, a realizat un film - The 
Silence - care a oglindit schimbarea aceasta radicală. The Silence afirmă 
credinţa că omul este cu adevărat mort. Filmul a introdus un nou gen de 
cinematografie - ochiul camerei de luat vederi scrutează pur şi simplu 
viaţa şi consemnează în termeni nonumani că ea e lipsită de semnificaţie. 
Filmul este compus dintr-o serie de imagini neconectate între ele prin 
vreo declaraţie umană. 

Această concepţie apare şi la scriitorii „negri”, nihilişti, ai zilelor 
noastre. Ea conferă importanţă şi cărţii lui Capote, In Cold Blood. Unul 
din lucrurile pe care aproape toţi criticii l-au remarcat în privinţa cărţii 
lui Capote, imediat după apariţia ei, e că nu exprimă nici o judecată 
morală. Ea relatează pur şi simplu - el a ridicat arma crimei şi a făcut aşa 
şi aşa - nişte afirmaţii pe care şi un computer cuplat la o cameră de filmat 
ar fi în stare să le producă. 

Însă cea mai surprinzătoare declaraţie cinematografică nu a fost 
aceea că omul e mort la nivelul inferior, ci forţa cu care se exprimă ce 
este omul aflat în urma saltului deasupra liniei despărţitoare. Primul 
dintr-o serie de asemenea filme a fost The Last Year at Marienbad. 
Aceasta nu e doar părerea mea. Regizorul filmului a explicat că este 
tocmai ceea ce a vrut el să exprime prin acest film. De aceea apar în film 
coridoare lungi, nesfârşite, iar coeziunea peliculei lipseşte. Dacă omul e 
mort sub linia despărţitoare, deasupra ei, în urma saltului irațional, omul 
a rămas fără categorii. Nu există categorii, pentru că ele sunt legate de 

raționalitate şi de logică. De aceea, adevărul şi neadevărul nu sunt puse 
în antiteză, nu există bine şi rău - pur şi simplu pluteşti la întâmplare. 

Juliet of the Spirits a fost un alt film din cele câteva de genul acesta. 
Un student din Manchester, Anglia, mi-a spus că are de gând să vadă a 
treia oară Juliet of the Spirits pentru a putea să-şi dea seama ce este real 
şi ce e fantezie în film. Eu nu-l văzusem încă la acea dată, dar l-am văzut 
mai târziu într-un mic teatru de artă din Londra. Dacă l-aş fi văzut înainte, 
i-aş fi spus să nu se mai ostenească. Poţi să-l vezi de zece mii de ori fără 
să înţelegi nimic. A fost făcut intenţionat în aşa fel încât să-l împiedice pe 
spectator să distingă între ce e real şi ce e fantezie în film. Nu există nici 
un fel de categorii. Nu putem şti ce e real, ce e iluzie, ce e psihologie sau 
ce e nebunie. 

Blow-Up al lui Antonioni este o nouă proclamare a aceluiaşi mesaj, 
o prezentare a omului modern aflat la nivelul superior, fără nici un fel de 
categorii. Filmul subliniază un aspect vital: fiindcă nu există categorii o 
dată ce dihotomia e acceptată, ceea ce omul plasează la nivelul superior 
este lipsit de relevantă. 


Misticismul nivelului superior 

Misticismul fără nici un fel de dumnezeu, aşa cum l-am numit mai înainte, 
este, prin urmare, un misticism fără categorii; aşa că nu contează dacă la 
nivelul superior folosim termeni religioşi sau nereligioşi, simboluri 
artistice sau pornografie. 

Acelaşi principiu caracterizează şi teologia radicală - nu numai 
omul e mort sub linia despărţitoare, ci şi Dumnezeu. Teologia „morţii lui 
Dumnezeu” a declarat foarte limpede: „Ce rost are să vorbim despre 
Dumnezeu la nivelul superior, când nu ştim nimic despre El. S-o spunem 
cinstit: Dumnezeu este mort.” După periplul nostru prin cultura generală, 
putem înţelege acum de ce aceşti teologi s-au săturat de joc. De ce să ne 
mai încurcăm în toate aceste cuvinte religioase. De ce să nu spunem pur 
şi simplu că totul s-a terminat, de ce să nu acceptăm concluzia raţională a 
nivelului inferior că Dumnezeu a murit. 

Aşa că teologia liberală radicală poate fi reprezentată astfel: 


NONRAŢIONALUL DOAR CUVÂNTUL. CONOTATIV 
„DUMNEZEU” - 
NICI UN CONȚINUT PENTRU 
„DUMNEZEU” 
NICI UN DUMNEZEU 
PERSONAL 
RAŢIONALUL DUMNEZEU ESTE MORT 


OMUL ESTE MORT 


Având în vedere golul de la nivelul superior despre care am mai 
vorbit, teologii liberali radicali nu ştiu că există ceva care se corelează cu 
conotaţia asociată cuvântului dumnezeu. Tot ce au ei este un răspuns 
semantic bazat pe un cuvânt conotativ. Sus, deasupra liniei despărţitoare, 
teologia radicală rămâne cu acel philosophic other - ceva infinit şi 
impersonal. Aceasta apropie gândirea apuseană de cea orientală. Noul 

teolog 1-a pierdut pe Dumnezeul unic şi personal-infinit al revelaţiei 
biblice şi al Reformei. Mare parte a teologiei liberale de astăzi mai 
păstrează cuvintele doar ca substitute care-L. desemnează pe Dumnezeu. 

T. H. Huxley s-a dovedit un profet inspirat în această privinţă. In 
1890,? el a afirmat că va veni o vreme când oamenii vor abandona 
întregul conţinut al credinţei, în special din naraţiunea scripturală pre- 
avraamică. Apoi: „Nemaifiind în legătură cu vreun fapt de orice fel, 
credinţa se înalţă pentru totdeauna într-o inaccesibilitate arogantă în faţa 
atacurilor celor infideli.” Deoarece teologia modernă a acceptat 
dihotomia şi a scos din sfera lumii verificabile lucrurile care ţin de religie, 
ea este acum în situaţia profeţită de bunicul Huxley. Teologia modernă 
diferă acum foarte puţin de agnosticismul sau chiar de ateismul anilor 
1980. 

Aşadar, în zilele noastre domeniul credinţei este plasat în irațional 
şi ilogic, opuse raţionalului şi logicului, în neverificabilul opus 
verificabilului. Reprezentanţii noii teologii folosesc mai degrabă cuvinte 
conotative decât cuvinte definite - cuvinte-simboluri, fără nici un fel de 
definiţie, în contrast cu simbolurile ştiinţifice care sunt definite cu multă 
atenţie. Credinţa nu poate fi contestată pentru că ea poate fi orice - nu 
avem posibilitatea abordării prin categoriile normale. 


Isus - stindardul fără mesaj 

Cu toate acestea, şcoala „morţii lui Dumnezeu” a continuat să folosească 
cuvântul Isus. De exemplu, Paul Van Buren a spus în The Secular 
Meaning of the Gospel că problema de astăzi este moartea cuvântului 
dumnezeu. Dar, continuă el, aceasta nu înseamnă că suntem mai săraci 
acum, căci tot ceea ce ne trebuie găsim în omul Isus Cristos. Dar Isus se 
dovedeşte a fi aici un simbol nedefinit. Aceşti teologi folosesc cuvântul 
Isus pentru că el este înrădăcinat în memoria rasei umane. Este de fapt 
un umanism pe al cărui stindard religios stă scris „Isus”, cuvânt căruia îi 
pot da orice conţinut doresc ei. De aceea, vom vedea că aceşti oameni au 
procedat la un transfer subit şi au împins cuvântul Isus la nivelul 
superior, transformându-l într-un cuvânt conotativ. Aşadar observăm încă 
o dată că nu contează cuvintele aflate la nivelul de sus - fie acestea chiar 
şi cuvinte biblice - atâta timp cât sistemul se bazează pe un salt. 


NONRAŢIONAL ISUS 


RAŢIONALITATEA - DUMNEZEU ESTE TOR 


Acest lucru arată clar înspre imperioasa nevoie de vigilență a 
creştinului. In Weekend Telegraph din 16 decembrie 1966, Marghanita 
Laski vorbeşte despre noile tipuri de misticism, şi întreabă: „In orice caz, 
cum se poate dovedi dacă ele sunt adevărate sau false?” Ea vrea să 
spună, cu alte cuvinte, că lucrurile religioase au fost mutate din sfera 
discutabilului şi plasate în domeniul nondiscutabilului, unde putem afirma 
orice fără teama de a fi aprobaţi sau contrazişi. 

Creştinul evanghelic trebuie să fie foarte atent, deoarece unii 
evanghelici au afirmat recent că important nu este să aprobăm sau să 
dezaprobăm enunţuri, ci tot ce contează este întâlnirea cu Isus. Când un 

creştin face o asemenea afirmaţie, el se plasează, conştient sau 
inconştient, la nivelul superior. 


NONRAŢIONALUL - ÎNTÂLNIREA CU ISUS 


RAŢIONALUL - LIPSA DE PREOCUPARE PENTRU DOVEDIREA 
SAU CONTRAZICEREA UNOR ENUNŢURI 


Dacă credem că scăpăm de unele presiuni ale dezbaterii moderne, 
minimalizând importanţa Scripturii sub forma ei propozițională şi plasând 
pur şi simplu cuvântul Isus sau experiența la nivelul superior, atunci 
trebuie să ne confruntăm cu o întrebare: care este diferenţa între a 
proceda astfel şi a face ceea ce a făcut lumea seculară în misticismul ei 
semantic, ori teologia radicală? În ultimă instanţă, omul secular se află în 
pragul negării existenţei vreunei diferenţe. 

Dacă ceea ce e plasat la nivelul superior e despărţit de raționalitate 
şi Scripturile (în special atunci când acestea tratează istoria sau 
cosmosul) nu sunt înţelese ca ceva deschis verificării, de ce ar trebui să 
acceptăm mai degrabă nivelul superior evanghelic decât pe acela al 
teologiei radicale moderne? Pe ce bază trebuie să facem o astfel de 
alegere? De ce n-ar putea fi aceasta la fel de bine o întâlnire sub numele 
de Vishnu? Într-adevăr, de ce nu am căuta o experienţă, fără 
întrebuinţarea vreunui asemenea cuvânt, prin folosirea drogurilor? 

Nevoia noastră urgentă astăzi este să înţelegem sistemul modern ca 
pe un întreg şi să evaluăm semnificaţia dualității, a dihotomiei şi a 
saltului. Nivelul superior, am văzut, poate lua mai multe forme - unele 
religioase, altele seculare, unele abjecte, altele curate. Dar esenţa 
sistemului este că nu contează tipul de cuvinte folosite la nivelul superior 
- nici chiar în cazul unui cuvânt atât de iubit ca /sus. 

Am ajuns în situaţia în care, atunci când aud cuvântul Isus - care 
înseamnă atât de mult pentru mine din pricina Persoanei şi a lucrării lui 
Isus cel istoric - ascult cu atenţie, deoarece, din nefericire, mi-e mai 
teamă de cuvântul /sus decât de aproape orice alt cuvânt din lumea 
modernă. Cuvântul e folosit ca un stindard fără un mesaj definit şi 
generaţia noastră este îmbiată să-l urmeze. Însă nu există un conţinut 
raţional, scriptural prin care să fie testat, Şi astfel a ajuns să fie folosit 
pentru a afirma tocmai contrariul celor afirmate de Isus. Oamenii sunt 
chemaţi să urmeze cuvântul acesta cu un entuziasm deosebit, în special 
în noua moralitate, care urmează teologia radicală. Acum e un gest eristic 
să te culci cu o femeie sau cu un bărbat, dacă ea sau el are nevoie de tine. 
Atâta timp cât încerci să fii uman, te asemeni cu Isus dacă te culci cu 
cineva - cu preţul, trebuie să precizăm, călcării chiar a moralității pe care 
Isus însuşi a propovăduit-o. Dar acest lucru nu are importanţă pentru 
astfel de oameni, fiindcă ţine de nivelul inferior, de domeniul raţional, 
scriptural. 

Am ajuns, deci, în situaţia de temut în care cuvântul /sus a devenit 
duşmanul Persoanei Isus, şi al învăţăturii lui Isus. Trebuie să ne temem 
de acest drapel fără mesaj definit care este cuvântul Isus, nu pentru că nu 
L-am iubi pe Isus, ci tocmai pentru că îl iubim. Trebuie să luptăm 
împotriva acestui drapel care face apel la motivații adânc înrădăcinate în 


196 


memoria rasei, şi care este folosit în favoarea formei şi controlului 
sociologic. Şi trebuie să-i învăţăm şi pe copiii noştri spirituali să facă la 
fel. 

Această tendinţă în continuă accelerare mă face să mă întreb dacă 
nu cumva, când a spus că în vremurile din urmă vor veni şi alţi cristoşi, 
Isus S-a gândit la ceva de genul acesta. Nu trebuie să uităm niciodată că 
marele duşman care va veni este Anticristul; el nu este anti-non-Crist. El 
este anti-Cristul. Tot mai mult în ultimul timp, cuvântul Isus, separat de 
conţinutul Scripturilor, a devenit inamicul lui Isus cel istoric, care a murit, 
a înviat, care va veni din nou şi care este Fiul etern al lui Dumnezeu. 
Aşadar, să avem grijă. Dacă noi, evanghelicii, vom aluneca în dihotomie, 
separând întâlnirea cu Isus de conţinutul Scripturii (inclusiv acele 
porţiuni ale Scripturii care pot fi discutate şi verificate), ne vom azvârli 
fără voie, pe noi şi generaţia următoare, în sorbul sistemului modern. 
Acest sistem există în jurul nostru ca un consens aproape monolitic. 


CAPITOLUL 


Sapte 


Raţionalitatea şi credința 
lată acum câteva din consecinţele aşezării nebiblice a credinţei în 
opoziţie cu raționalitatea. 

Prima consecinţă a plasării creştinismului la nivelul superior ţine de 
domeniul moralității. Întrebarea care se pune este cum putem stabili 
comunicarea între creştinismul plasat la nivelul superior şi moralitatea 

vieţii de zi cu zi. Răspunsul este că nu putem. După cum am văzut, la 
nivelul superior nu există nici un fel de categorii, şi prin urmare, nivelul 
superior nu poate furniza categorii! In consecinţă, ceea ce constituie 
astăzi un act cristic este pur şi simplu ceea ce majoritatea Bisericii sau a 
societăţii îşi închipuie că e de dorit la un moment dat. După ce această 
separare are loc nu mai putem păstra o moralitate veritabilă în lumea 
reală, ceea ce obţinem este doar un set relativ de reguli morale. 

A doua consecinţă a acestei separări e că nu mai avem o bază 
adecvată pentru legislaţie. Întregul sistem legislativ al Reformei a fost 
elaborat pornind de la faptul că Dumnezeu a revelat ceva real în viaţa 
comună. În străvechea clădire a Curţii Supreme a Elveţiei din Lausanne 
există o pictură bine realizată a lui Paul Robert, intitulată Justiția 
instruind judecătorii. Jos, în prim-planul marelui tablou mural, artistul 
prezintă multe tipuri de litigii - soţia împotriva soţului, arhitectul 
împotriva constructorului, şi aşa mai departe. Cum vor judeca judecătorii 
pricinile lor? Iată cum judecăm într-o ţară reformată, declară Paul Robert. 
El a reprezentat Justiţia indicând cu sabia o carte pe care stau scrise 
cuvintele: „Legea lui Dumnezeu”. Omul Reformei avea o bază pentru 
legislaţie. Omul modern a respins nu numai teologia creştină, ci şi 
posibilitatea a ceea ce strămoşii noştri aveau ca bază pentru moralitate şi 
lege. 

O altă consecinţă este că în felul acesta se înlătură răspunsul la 
problema răului. Răspunsul creştinismului la problema răului porneşte 
de la Căderea reală, completă, istorică. Poziţia creştină autentică susţine 
că în istoria spaţio-temporală a existat un om neprogramat (liber), care a 
făcut o alegere liberă şi s-a răzvrătit împotriva lui Dumnezeu. O dată ce 
respingem acest fapt trebuie să ne confruntăm cu afirmaţia profundă a lui 
Baudelaire: „Dacă există un Dumnezeu, atunci El este Diavolul”, sau cu 
afirmaţia lui Archibald MacLeish din piesa J.B.: „Dacă El e Dumnezeu, 
atunci nu poate fi bun; dacă este bun, nu poate fi Dumnezeu.” Fără 
răspunsul creştinismului, şi anume că Dumnezeu a creat un om cu 
semnificaţie într-o istorie cu semnificaţie, unde răul este rezultatul 
revoltei lui Satan şi apoi al revoltei spaţio-temporale a omului, nu există 
alt răspuns decât acceptarea afirmației lui Baudelaire. O dată ce 
respingem răspunsul creştin istoric, tot ce mai putem face este să facem 
un salt la nivelul superior şi să spunem că, în ciuda tuturor evidenţelor, 
Dumnezeu este bun. Să remarcăm că, dacă acceptăm dualitatea, crezând 
că astfel evităm conflictul cu cultura modernă şi cu consensul din 
gândire, suntem prinşi într-o iluzie, căci după ce vom face câţiva paşi în 
această direcţie, ne vom trezi exact unde sunt şi ei. 

A patra consecinţă a plasării creştinismului la nivelul superior este 
că ne ratăm astfel şansa de a evangheliza oamenii reali ai secolului al XX- 
lea în starea în care se află ei de fapt. Omul modern tânjeşte după un 
răspuns diferit de cel al damnării lui. El n-a acceptat linia disperării şi 
dihotomia pentru că aşa a vrut el, ci pentru că, pe baza evoluţiei fireşti a 
presupoziţiilor sale raţionaliste, a fost nevoit să o facă. Din când în când, 
el poate să vorbească cu mult curaj, dar în ultimă instanţă tot disperare 
este. 

De aceea, creştinismul are ocazia să spună clar că răspunsul lui 
conţine tocmai lucrul după care tânjeşte omul modern - unitatea gândirii. 

El dă un răspuns unificat pentru viaţă în totalitatea ei. E adevărat că omul 
trebuie să renunţe la raționalismul lui; dar mai apoi, pe baza a ceea ce 
poate fi discutat, el are posibilitatea de a-şi recupera raţiunea. Acum se 
poate observa de ce am insistat înainte atât de mult asupra diferenţei 
dintre raţionalism şi raționalitate. Omul modern a pierdut-o pe aceasta 
din urmă. Dar o poate avea din nou, cu un răspuns unificat privind viaţa, 
de pe baza a ceea ce este deschis verificării şi discutării. 

Prin urmare, nu trebuie să uităm, în calitate de creştini, că dacă ne 
lăsăm prinşi în cursa despre care am avertizat, ne vom găsi în situaţia - 
printre altele - de a spune în cuvinte evanghelice ceea ce necredinciosul 
formulează în cuvintele lui. Dacă vrem să-l abordăm în mod eficient pe 
omul modern, nu trebuie să preluăm şi noi această dihotomie. Trebuie să 
lăsăm Scripturile să spună adevărul atât despre Dumnezeu însuşi, cât şi 
despre domeniul în care Biblia atinge istoria şi cosmosul. Predecesorii 
noştri, reformatorii, au înţeles foarte bine acest lucru. 

Aşa cum am mai spus, din perspectiva naturii infinite noi suntem 
separați total de Dumnezeu, dar din perspectiva personalităţii suntem 
făcuţi după chipul lui Dumnezeu. Prin urmare, Dumnezeu poate să ne 
vorbească despre El însuşi - nu în mod exhaustiv, dar într-un mod 
conform cu adevărul. (Fiind nişte creaturi finite, nu putem cunoaşte nimic 
în mod exhaustiv.) Apoi ne vorbeşte despre lucrurile din lumea finită, 
creată. Ne-a spus lucruri adevărate despre istorie şi cosmos. In felul 
acesta noi nu suntem lăsaţi la voia întâmplării. 

Dar acest răspuns există numai dacă aderăm la perspectiva 
reformată asupra Scripturilor. Nu ajunge să spunem că Dumnezeu Se 
revelează pe Sine în Isus Cristos, pentru că nu este suficient conţinut în 
această afirmaţie, dacă ea este separată de Scripturi. Atunci ea devine un 
alt stindard lipsit de mesaj. Tot ceea ce ştiu în legătură cu această 
revelare prin Cristos vine din Scripturi. Isus însuşi nu a separat 
autoritatea Lui de autoritatea Cuvântului scris. El a acţionat pe baza 
unităţii dintre autoritatea Lui şi conţinutul Scripturilor. 

În toate acestea este implicat şi un element personal. Cristos este 
Domn peste toate lucrurile - peste toate aspectele vieţii. Nu are rost să 
spunem că El este Alfa şi Omega, începutul şi sfârşitul, Domn peste toate 
lucrurile, dacă El nu este Domn peste întreaga mea viaţă intelectuală 
unificată. Sunt un făţarnic sau plin de echivocuri dacă celebrez Domnia 
lui Cristos, dar încerc să-mi păstrez autonomia în unele domenii ale vieţii 
mele. Acest lucru e adevărat, indiferent dacă e vorba de viaţa mea 
sexuală sau de cea intelectuală, ori chiar de un aspect veleitar al vieţii 
mele intelectuale. Autonomia, de orice fel ar fi ea, este greşită. 
Autonomia în ştiinţă sau în artă este greşită, dacă prin ştiinţă şi artă 
autonomă înţelegem o ştiinţă şi o artă care nu conţin mesajul lui 
Dumnezeu. Aceasta nu înseamnă că rămânem cu o ştiinţă sau cu o artă 
statică - dimpotrivă. Ele ne dau doar structura în interiorul căreia - finită 
fiind - libertatea este posibilă. Ştiinţa şi arta nu pot fi plasate la nivelul 
inferior autonom fără a se ajunge la acelaşi sfârşit tragic, repetat de-a 
lungul istoriei. Am văzut că, de fiecare dată când nivelul inferior a devenit 
autonom, indiferent ce nume i s-a dat, el a „înghiţit” nivelul superior. A 
dispărut nu numai Dumnezeu, ci libertatea şi omul deopotrivă. 

Biblia îşi este singură dovadă 

Sunt întrebat adesea: „Cum de poţi să comunici cu aceşti oameni atât de 
diferiţi de noi? Se pare că vorbeşti în aşa fel încât ei reuşesc să înţeleagă 
ce le spui, chiar dacă nu-ţi acceptă spusele.” Pot fi invocate mai multe 
motive pentru acest lucru, dar unul dintre ele este că încerc să-i conving 
să analizeze sistemul biblic şi adevărul conţinut de el, fără să fac apel la 
autoritatea oarbă - după care cineva trebuie să creadă doar pentru că 
familia lui crede, sau ca şi cum intelectul nu ar avea nici un rol de jucat în 
această problemă. 

Aşa am devenit şi eu creştin. Am frecventat mulţi ani la rând o 
biserică „liberală” şi am decis că singurul răspuns posibil, pe baza a ceea 
ce auzeam acolo, e agnosticismul sau chiar ateismul. Nu cred că aş fi 
putut ajunge la o decizie mai logică pornind de la teologia liberală. Am 
devenit un agnostic iar apoi am început să citesc Biblia pentru întâia 
oară, cu intenţia de a o pune faţă-n faţă cu filozofia greacă pe care tocmai 
o citeam. Am făcut acest lucru ca pe un act de onestitate, din moment ce 
renunţasem deja la ceea ce credeam eu că este creştinismul, deşi nu 
citisem niciodată Biblia în întregime. După aproximativ şase luni am 
devenit creştin deoarece mă convinsesem că răspunsul pe care-l dă 
Biblia este suficient pentru problemele de care eram conştient la acea 
dată, şi încă într-un mod extraordinar. 

Am avut dintotdeauna tendinţa de a gândi în imagini, aşa că îmi 
imaginam problemele mele ca pe nişte baloane care plutesc pe cer. Pe 
atunci nu cunoşteam atâtea din problemele esenţiale la care se gândesc 
oamenii. Dar ceea ce era extraordinar pentru mine (şi este încă şi astăzi) 
a fost că atunci când m-am aplecat asupra Bibliei, am descoperit nu 
numai că ea a înlăturat problemele aşa cum ar sparge o armă antiaeriană 
baloanele dispersate, ci a făcut ceva mult mai fantastic - a răspuns la 
probleme în sensul că eu, aşa limitat cum eram, puteam sta ca şi cum aş 
fi avut un cablu în mână cu toate problemele şi răspunsurile 
interconectate sub forma unui sistem, în structura căruia Biblia spune că 
există adevăr. Şi am văzut această experienţă personală repetându-se 
mereu şi mereu. Sistemul pe care Biblia îl prezintă poate fi luat şi adus pe 
piaţa ideilor emise de oameni şi lăsat să stea singur în picioare şi să 
pledeze pentru sine. 

Să remarcăm că sistemul Bibliei este diferit de oricare altul, căci 
este singurul sistem religios sau filozofic care ne spune de ce îi este 
îngăduit omului să facă ceea ce de fapt trebuie să facă - şi anume, să se 
ia pe sine însuşi ca punct de plecare. De fapt, nu putem porni de 
altundeva decât de la noi înşine - fiecare om vede prin propriii săi ochi - 
dar acest lucru implică o adevărată problemă. Cu ce drept pornesc eu de 
aici? Nici un alt sistem nu-mi explică acest drept al meu. Dar Biblia îmi 
răspunde la întrebarea de ce pot să fac ceea ce trebuie să fac - adică să 
încep cu mine însumi. 

Biblia spune, înainte de toate, că la început toate lucrurile au fost 
create de un Dumnezeu personal şi infinit care există dintotdeauna. 
Aşadar, ceea ce există este mai degrabă intrinsec personal decât 
impersonal. Apoi Biblia spune că El a creat toate lucrurile în afara Lui. 
Termenul „în afara Lui” este, cred eu, cea mai bună modalitate de a vorbi 
despre creaţie cu omul secolului al XX-lea. Folosim sintagma aceasta nu 

într-un sens spaţial, ci pentru a nega că universul ar fi o extensie 
panteistă a esenței lui Dumnezeu. Dumnezeu există - un Dumnezeu 
personal care există dintotdeauna - şi El a creat toate lucrurile în afara 
Lui. Din această cauză, pentru că universul are un început cu adevărat 
personal, dragostea şi comunicarea (ce sunt o povară pentru omul 
secolului al XX-lea) nu sunt contrare existenţei aşa cum este ea. Universul 
are un început personal, care se opune unui început impersonal, de aceea 
dorinţa omului de a avea dragoste şi comunicare nu se opune existentului 
în sine. Şi lumea este o lume reală, căci Dumnezeu a creat-o cu adevărat 
independentă de Fiinţa Sa. Ceea ce a creat El este real în mod obiectiv, 
aşa că există cauză şi efect cu adevărat istorice. Există istorie veritabilă şi 
există un „eu” veritabil. 

În acest cadru al unei istorii cu semnificaţie, Biblia spune că 
Dumnezeu a făcut omul într-un mod special, după chipul Său. Dacă nu 
înţelegem că relaţia fundamentală a omului e orientată în sus, trebuie să 
încercăm s-o căutăm în jos. Orientând-o în jos, însă, omul care se 
raportează la animal este astăzi foarte demodat. Astăzi omul modern 
caută să se relaţioneze la maşină. 

Dar Biblia spune că eu trebuie să mă raportez nu în jos, ci în sus, 
pentru că am fost făcut după chipul lui Dumnezeu. Omul nu e o maşină. 

Dacă respingem originea intrinsec personală a universului, ce altă 
perspectivă ne rămâne în schimb? Trebuie spus răspicat că nu rămâne un 
alt răspuns final decât acela că omul e un produs al impersonalului, la 
care se adaugă timpul şi hazardul. Nimeni n-a reuşit vreodată să explice 
personalitatea pornind de la această bază, deşi au încercat mulţi, 
asemenea lui Teilhard de Chardin. Aşa ceva nu se poate face. Dacă nu 
începem cu personalitatea, simpla concluzie care se impune este că 
suntem produsele naturale ale impersonalului, la care se adaugă timpul şi 
hazardul. Şi nimeni nu a arătat în ce fel timpul şi întâmplarea pot produce 
o schimbare calitativă dinspre impersonal înspre personal. 

Dacă teoria de mai sus ar fi adevărată, atunci am fi pierduţi fără 
speranţă. Dar când Biblia spune că omul e creat după chipul unui 
Dumnezeu personal, ea ne dă un punct de plecare. Nici un sistem umanist 
nu permite omului vreo justificare pentru a porni de la sine. Răspunsul 
Bibliei este absolut unic. În acelaşi timp, Biblia explică de ce poate omul 
să facă ceea ce trebuie să facă (să pornească de la sine), şi îi dă punctul 
de referinţă adecvat, care este Dumnezeul personal şi infinit. Toate 
acestea sunt într-un contrast total cu alte sisteme în care omul porneşte 
de la sine, fără să ştie de ce are dreptul să procedeze astfel, şi nici în ce 
direcţie să se îndrepte. 


Pornind de la mine însumi, şi totuşi... 

Când vorbim de posibilitatea ca omul să pornească de la sine însuşi 
pentru a înţelege sensul vieţii şi al universului, trebuie să ne definim 
atent termenii. Există două concepte sau idei despre cunoaştere care nu 
trebuie confundate. Primul este conceptul raţionalist sau umanist - şi 
anume că omul, fiind total independent şi autonom, poate construi un pod 
înspre adevărul ultim - ca şi cum ar încerca să făurească un pod 
suspendat deasupra unei prăpăstii infinite. Acest lucru nu e posibil, 
pentru că omul este limitat şi ca atare nu poate indica cu certitudine 

înspre nimic. El nu poate să stabilească suficiente universalii pornind de 
la sine însuşi. Sartre a înţeles foarte clar acest lucru, atunci când, 
negăsind un punct de referinţă infinit, a conchis că totul trebuie să fie 
absurd. 

Al doilea concept este cel creştin. El afirmă că, fiind creat după 
chipul lui Dumnezeu, omul poate porni de la sine însuşi - nu ca fiinţă 
infinită, ci ca una personală. În plus, la fel de important este (aşa cum 
vom vedea mai jos) că Dumnezeu a dat omului căzut o cunoaştere plină 
de conţinut, de care el are disperată nevoie. 

Faptul că omul a căzut nu înseamnă că el a încetat să poarte chipul 
lui Dumnezeu; el nu a încetat să mai fie om din cauză că este căzut. Omul 
e în stare să iubească, deşi e căzut. Ar fi o greşeală să se afirme că numai 
un creştin poate iubi. Mai mult, un pictor necreştin poate picta lucruri 
frumoase. Tocmai faptul că este încă în stare să facă asta arată că e 
purtătorul chipului divin, afirmând cu alte cuvinte, această formă unică a 
„umanităţii” omului. 

Prin urmare, este cu adevărat minunat că, deşi într-o stare 
denaturată, corupt şi pierdut în urma Căderii, omul a rămas totuşi om. Nu 
a devenit nici maşină, nici animal, nici plantă. El poartă încă semnele 
„umanităţii” - dragostea, raționalitatea, tânjirea după semnificaţie, teama 
de neființă şi aşa mai departe - chiar dacă sistemul lui necreştin îl face să 
spună că toate acestea nici nu există. Dar tocmai ele îl disting de animale, 
de plante şi de maşină. Pe de altă parte, pornind doar de la sine într-un 
mod autonom, e evident că - finit fiind - nu va ajunge niciodată la un 
răspuns absolut. Acest lucru ar fi aşa chiar şi numai pe baza faptului că e 
finit, dar la aceasta trebuie să se mai adauge şi răzvrătirea lui de la 
Cădere încoace. El a contestat şi a pervertit mărturia a tot ceea ce există 
- universul şi legile acestuia, precum şi „umanitatea” omului. 


Sursa de cunoaştere de care avem nevoie 
În acest cadru, Biblia îşi declară singură identitatea. Ea se prezintă ca 
adevărul propoziţional proclamat de Dumnezeu consemnat în scris, 
pentru cei care sunt făcuţi după chipul lui Dumnezeu. Funcţionând pe 
baza presupoziţiei uniformităţii cauzelor naturale într-un sistem închis, 
atât gândirea seculară cât şi cea teologică nebiblică de astăzi arată că aşa 
ceva este imposibil. Dar Biblia afirmă tocmai acest lucru. Putem lua, de 
exemplu, ceea ce s-a întâmplat în pustia Sinai.! Moise a spus poporului: 
„Aţi văzut; aţi auzit.” Poporul a auzit atunci (printre alte lucruri) o 
comunicare verbală, propozițională, de la Dumnezeu la om, într-o situaţie 
istorică spaţio-temporală clar definită. Nu a fost nicidecum o experienţă 
existenţialistă lipsită de conţinut, nici un salt anti-intelectual. Găsim exact 
acelaşi gen de comunicare repetându-se în Noul Testament, de exemplu, 
atunci când Cristos îi vorbeşte lui Pavel în ebraică pe drumul Damascului. 
De aceea, pe de o parte avem comunicarea propozițională pe care 
Dumnezeu ne-o transmite în Scriptură iar, pe de altă parte, îl avem pe cel 
căruia i se adresează această comunicare propozițională. 

Biblia declară că, deşi omul este pierdut fără nici o speranţă, el nu 
este un nimic. Omul este pierdut pentru că e separat de Dumnezeu, 
adevăratul lui punct de referinţă, printr-o vină morală reală. Dar el nu va 

fi niciodată un nimic. În aceasta constă grozăvia pierzării sale. Fiindcă e 
tragic ca în pofida unicităţii şi minunăţiei sale, omul să fie pierdut. 

Nu trebuie să minimalizăm realizările omului. In ştiinţă, de 
exemplu, realizările omului demonstrează că el nu e lipsit de valoare, deşi 
scopul în care le foloseşte arată adesea cât de pierdut este el. Deşi 
străbunicii noştri credeau că omul e pierdut, nu îşi puneau problema 
semnificației omului. Omul poate influenţa istoria, inclusiv veşnicia sa şi a 
altora. Această perspectivă îl vede pe om ca om, ca pe o minunăţie. 

Prin contrast, raţionalistul se pune cu hotărâre în centrul 
universului şi stăruie să pornească în mod autonom doar de la 
cunoaşterea pe care o poate acumula în mod independent, sfârşind în 
cele din urmă prin a descoperi că este cu totul lipsit de sens. Ajunge la o 
concluzie similară celei a budismului Zen, care exprimă atât de bine 
gândirea omului modern: „Omul intră în apă fără să provoace valuri.” Dar 
Biblia spune că el stârneşte valuri care nu se sfârşesc niciodată. Păcătos 
fiind, omul nu poate fi selectiv în ce priveşte semnificaţia sa, aşa că lasă 
în urma sa, în istorie, urme bune şi urme vătămătoare; cu siguranţă, însă, 
că nu este lipsit de valoare. Creştinismul este un sistem alcătuit dintr-un 
set de idei care pot fi dezvăluite. Prin sistem, noi nu înţelegem o 
abstracţie scolastică; cu toate acestea, nu ne sfiim să folosim acest 
cuvânt. Biblia nu enunţă gânduri incoerente. Sistemul pe care îl stabileşte 
are un punct de plecare şi se desfăşoară din acel punct într-un mod 
consecvent intrasistemic. Punctul de plecare este existenţa unui 
Dumnezeu infinit şi personal, care este Creatorul tuturor lucrurilor. 
Creştinismul nu este doar un set vag de experienţe incomunicabile, 
bazate pe un „salt în întuneric”, total neverificabil. Nici convertirea 
(începutul vieţii creştine), nici spiritualitatea (creşterea) nu trebuie să fie 
un asemenea salt. Ambele sunt adânc relaţionate la Dumnezeul care 
există şi la cunoaşterea pe care El ne-a dat-o - şi ambele îl implică pe om 
în întregul lui. 


Mentalitatea „saltului în întuneric” 
Omul modern a ajuns la această poziţie pentru că el a îmbrăţişat o nouă 
atitudine faţă de adevăr. Acest lucru nu este văzut nicăieri mai clar şi mai 
tragic, totodată, ca în teologia modernă. 

Pentru a vedea în perspectiva corectă această nouă atitudine faţă 
de adevăr, să mai analizăm două concepte privitoare la adevăr; primul e 
acela al grecilor şi al doilea cel al evreilor. De cele mai multe ori, 
conceptul grecesc despre adevăr era un sistem metafizic echilibrat, adus 
la armonie cu sine în toate punctele. Dar conceptul evreiesc şi biblic 
despre adevăr este diferit. Cu toate acestea, conceptul raţional grecesc 
nu a fost lipsit de importanţă pentru evrei - căci atât Vechiul Testament, 
cât şi Noul Testament funcţionează pe baza a ceea ce poate fi discutat în 
mod raţional - dar mintea evreiască avea nevoie de ceva mai concret. Şi 
baza aceasta mai fermă era apelul la istoria reală - istoria spaţio- 
temporală care putea fi consemnată în scris şi discutată ca istorie. 

Conceptul modern de adevăr separă perspectiva greacă de cea 
evreiască, dar o face unde nu trebuie. Susţinătorii punctului de vedere 
modern îi descriu pe greci ca adepţi ai adevărului raţional, iar pe evrei ca 
existenţialişti. În felul acesta ei încearcă să revendice Biblia pentru ei 

înşişi, ceea ce este ingenios, dar complet greşit. Conceptul evreiesc 
diferea de cel grecesc prin aceea că era înrădăcinat în istoria spaţio- 
temporală, şi nu doar un sistem echilibrat. Dar conceptul evreiesc şi 
biblic totodată despre adevăr e mult mai aproape de conceptul grecesc 
decât de cel modern, în sensul că nu respinge ceea ce ţine de 
„umanitatea” omului - aspiraţia raţionalităţii, a ceea ce poate fi gândit 
raţional şi abordat în termenii antitezei. 


Neschimbătorul într-o lume schimbătoare 

Există două lucruri de care trebuie să ne ţinem cu putere atunci când 
căutăm să comunicăm Evanghelia astăzi, indiferent dacă ne adresăm 
nouă înşine, altor creştini sau celor care sunt total în afara creştinismului. 

Primul este că unele fapte sunt mereu aceleaşi, întotdeauna 
adevărate. Acestea nu au nici o legătură cu fluctuațiile din jur. Ele fac ca 
sistemul creştin să fie ceea ce este, iar dacă sunt alterate, creştinismul 
devine altceva. Trebuie să insistăm asupra acestui aspect, pentru că 
există astăzi creştini evanghelici care, cu toată sinceritatea, preocupaţi 
de eşecul lor în comunicare şi pentru a construi poduri în comunicare, 
tind să schimbe ceea ce trebuie să rămână neschimbat. Dar dacă 
procedăm astfel, nu mai comunicăm creştinismul şi ceea ce ne rămâne nu 
e altceva decât consensul ce ne înconjoară din toate părţile. 

Dacă însă ne oprim aici, imaginea pe care o prezentăm nu este 
deloc echilibrată. Trebuie să înţelegem că stăm în faţa unor schimbări 
istorice rapide, şi dacă vrem să le comunicăm oamenilor Evanghelia, 
trebuie să cunoaştem fluxul şi refluxul tiparelor actuale de gândire. Altfel, 
principiile neschimbătoare ale creştinismului se vor izbi de nişte urechi 
surde. Şi dacă vrem să atingem cu Evanghelia intelectualii şi muncitorii, 
ambele categorii fiind în afara bisericilor noastre ce aparţin îndeobşte 
claselor mijlocii, atunci va fi nevoie de multă muncă pentru a descoperi 
căile adecvate de comunicare a ceea ce este etern într-o situaţie istorică 
aflată în continuă schimbare. 

Desigur că e mult mai confortabil să comunicăm Evanghelia în 
frazeologia familiară claselor de mijloc. Dar acest lucru ar fi la fel de 
greşit ca şi situaţia în care Hudson Taylor ar fi trimis misionari în China şi 
le-ar fi cerut să înveţe numai unul din cele trei dialecte pe care le vorbesc 
chinezii. Intr-un asemenea caz, numai un singur grup din cele trei ar fi 
putut auzi Evanghelia. Nu ni-l putem imagina pe Hudson Taylor ca fiind 
atât de lipsit de inimă. Bineînţeles că el era conştient de faptul că oamenii 
nu vor crede fără lucrarea Duhului Sfânt, şi viaţa lui a fost o viaţă de 
rugăciune în acest sens; dar el mai ştia, de asemenea, că oamenii nu pot 
crede dacă nu aud Evanghelia. Fiecare generaţie a Bisericii, din orice 
strat social ar proveni ea, are responsabilitatea de a comunica Evanghelia 
în termeni inteligibili, ţinând seama de limbajul şi tiparele de gândire ale 
respectivului context social. 

Am fi teribil de nedrepţi, chiar egoişti, faţă de generaţia noastră 
dacă am proceda ca misionarii din exemplul nostru, vorbind deliberat 
într-un singur dialect. Motivul pentru care nu putem să comunicăm 
adesea cu copiii noştri, ca să nu mai vorbim de ai altora, e că nu ne-am 
făcut niciodată timp să înţelegem cât de diferite sunt tiparele lor de 
gândire în comparaţie cu ale noastre. Prin lectură şi educaţie, precum şi 

prin întregul bombardament cultural modern al mass-mediei, chiar şi 
copiii din pătura mijlocie au ajuns să-şi însuşească pe deplin mentalitatea 
secolului al XX-lea. Mulţi părinţi, mulţi păstori şi învăţători creştini au 
pierdut contactul cu copiii Bisericii în numeroase domenii cruciale, iar 
pentru majoritatea celor din afara Bisericii ei vorbesc într-un limbaj 
străin. 

Aşadar, cele discutate în această carte nu sunt doar probleme 
supuse unor dezbateri intelectuale. Ele nu îi vizează doar pe 
academicieni, ci prezintă un interes vital pentru toţi aceia dintre noi care 
dorim cu adevărat să comunicăm Evanghelia în secolul al XX-lea. 

CARTEA A TREIA 


EL EXISTĂ ŞI NU TACE 


206 


207 


Introducere 


Această carte (El există şi nu tace) formează un corp comun cu 
Dumnezeu care există şi Evadare din raţional. Fără baza acestor trei 
cărţi, diferitele aplicaţii din cărţile mele de mai târziu sunt greu de 
urmărit. Cartea de faţă tratează una dintre cele mai importante întrebări 
din câte există: cum cunoaştem şi cum cunoaştem că cunoaştem. Dacă 
epistemologia noastră este greşită, totul va fi greşit. De aceea spun că 
această lucrare este legată de Dumnezeu care există - legătură 
evidenţiată şi prin titlul. Dumnezeul infinit şi personal există şi, de 
asemenea, El nu tace. Acest fapt schimbă întreaga lume. În Tractatus, 
Wittgenstein găseşte numai tăcere în zona valorilor şi a sensului. 
Bergman a ilustrat acelaşi lucru în filmul său The Silence. Cartea de faţă 
se constituie ca o provocare la adresa pesimismului lor. Dumnezeu există, 
şi El nu tace. 

Aceste trei cărţi formează o unitate deliberată - o unitate care cred 
că reflectă unitatea Scripturii înseși. 

Va fi limpede că această carte, tratând o problemă atât de 
importantă, aduce o contribuţie substanţială la metodologia noastră de 
comunicare a creştinismului pentru omul secolului al XX-lea. Dumnezeu 
există şi El nu tace, nici nu este departe de noi. 


Francis A. Schaeffer, 


1982 (Din „Introducere” la 
Opere complete) 

CAPITOLUL UNU 


Necesitatea metafizică 

Această carte tratează necesitatea filozofică a existenţei lui Dumnezeu şi 
a comunicării Sale - în domeniul metafizicii, al moralei şi al 
epistemologiei. 

Pentru început, trebuie să înţelegem care sunt cele trei domenii de 
bază ale gândirii filozofice. Primul este în domeniul metafizicii sau al 
Fiinţei. Acesta este domeniul existentului - deci vizează problema 
existenţei ca atare. Aici se include existenţa omului, şi trebuie să 
înţelegem că existenţa omului nu este în sine o problemă mai mare decât 
existenţa a orice altceva. Nimeni n-a spus lucrul acesta mai bine ca Jean- 
Paul Sartre, care aprecia că problema filozofică fundamentală se referă la 
faptul că ceva există mai degrabă decât să nu existe nimic. Nici un 
demers care merită să fie numit filozofie nu poate ocoli realitatea că 
lucrurile există şi că ele există în forma şi în complexitatea lor prezentă. 
Aşadar aceasta înţeleg eu prin problema metafizicii - existenţa Fiinţei. 

Al doilea domeniu al gândirii filozofice este acela al omului şi al 
dilemei omului. Omul este personal şi totuşi finit, astfel încât el nu 
constituie un punct de integrare suficient pentru sine. Ne putem aminti o 
altă afirmaţie profundă a lui Sartre: nimic finit nu are sens decât dacă are 
un punct de referinţă infinit. Creştinul va fi de acord că Sartre are 
dreptate aici. 

Omul este finit, deci el nu constituie un punct de integrare suficient 
pentru sine. Există totuşi o diferenţă între om şi non-om. Omul este 
personal, în contrast cu ceea ce este impersonal - sau, pentru a utiliza o 
expresie pe care am mai folosit-o în cărţile mele, omul îşi are 
„umanitatea” lui. 

Behaviorismul şi toate formele de determinism spun că omul nu 
este personal - că el nu este în mod intrinsec diferit de impersonal, însă 
dificultatea cu care se confruntă acesta este, în primul rând, că neagă 
orice consemnare pe care omul a făcut-o în legătură cu sine de-a lungul a 
cel puţin 40 000 de ani (dacă acceptăm sistemul modern de datare) şi, în 
al doilea rând, că nu există nici un determinist sau behaviorist care să 
poată trăi consecvent pe baza determinismului său ori a psihologiei sale 
behavioriste - adică spunând că omul este doar o maşină. Acest lucru este 
adevărat şi în cazul lui Francis Crick, pentru care omul poate fi redus la 
proprietăţile chimice şi fizice ale structurii ADN. Interesant este, totuşi, 
că Crick arată limpede că nu poate trăi cu propriul său determinism. Intr- 

una dintre cărţile sale, Of Molecules and Men, el începe curând să 
vorbească despre natură ca fiind „ea”, iar într-o carte de dimensiuni mai 
reduse, dar mai profundă, The Origin of the Genetic Code, scrie cuvântul 
natură cu majusculă. B. F. Skinner, autorul cărţii Beyond Freedom and 
Dignity, exprimă aceeaşi tensiune. 

Există aşadar două dificultăţi în acceptarea determinismului şi 
behaviorismului modern, care afirmă că nu există nici o diferenţă 
intrinsecă între om şi non-om: pentru aceasta ar trebui, în primul rând, să 
negăm îndelungata observaţie a omului asupra sa însuşi, începând de la 
picturile rupestre şi chiar înainte de ele; în al doilea rând, nici un 
susţinător al determinismului chimic sau psihologic nu poate trăi ca şi 
cum ar fi non-om. 

O altă problemă în dilema omului este caracterul lui nobil. Poate că 
nu ne place termenul caracter nobil sau noblețe, dar orice cuvânt am 
alege, există ceva măreț în om. Aş dori să adaug aici că evanghelicii au 
comis deseori o greşeală gravă, punând semnul egalităţii între realitatea 
că omul este pierdut şi sub judecata lui Dumnezeu şi ideea că omul este 
un nimic - un zero. Dar Biblia nu ne învaţă aşa ceva. Există ceva măreț în 
om, iar noi ne ratăm probabil cea mai mare şansă în evanghelizarea 
generaţiei noastre din cauză că nu insistăm asupra faptului că Biblia 
explică de ce este omul măreț. 

Omul nu este însă numai nobil (sau orice alt cuvânt cu care am 
prefera să înlocuim acest termen), ci omul este şi crud. Iată încă o dilemă 
cu care ne confruntăm. Prima dilemă este că omul este finit şi totuşi 
personal, a doua dilemă este contrastul dintre noblețea omului şi 
cruzimea lui. Aceasta poate fi exprimată într-o formă modernă: 
înstrăinarea omului de sine însuşi şi de toţi ceilalţi oameni în sfera 
moralității. 

Avem deci două domenii ale gândirii filozofice: în primul rând 
metafizica, problema Fiinţei, a existenţei, şi în al doilea rând morala. Al 
treilea domeniu în acest studiu este epistemologia - problema 
cunoaşterii. 

Acum daţi-mi voie să fac două observaţii generale. Mai întâi, 
filozofia şi religia investighează aceleaşi întrebări fundamentale. Creştinii 
- şi mai ales creştinii evanghelici - tind să uite acest aspect. Filozofia şi 
religia nu se ocupă cu întrebări diferite, deşi dau răspunsuri diferite şi 
folosesc termeni diferiţi. Întrebările fundamentale atât ale filozofiei, cât şi 
ale religiei (şi mă refer aici la religie în sens larg, incluzând şi 
creştinismul) sunt întrebări referitoare la Fiinţă (ce există), la om şi la 
dilema lui (morala) şi la epistemologie (cum cunoaşte omul). Filozofia 
tratează toate aceste probleme, dar la fel face şi religia, inclusiv 
creştinismul evanghelic ortodox. 

A doua observaţie generală se referă la cele două sensuri ale 
cuvântului filozofie, care trebuie păstrate complet distincte, dacă vrem să 
evităm confuzia. Primul sens este cel de disciplină, sau de subiect 
academic. La aceasta ne gândim de obicei când vorbim despre filozofie: 
un studiu deosebit de tehnic, pe care îl abordează puţini oameni. În acest 
sens, puţini oameni sunt filozofi. Dar există şi un al doilea sens, pe care n- 
ar trebui să-l pierdem dacă vrem să înţelegem problema proclamării 
Evangheliei în lumea secolului al XX-lea. Pentru că filozofie înseamnă şi 

concepţia despre lume a unei persoane. În acest sens, toţi oamenii sunt 
filozofi, pentru că toţi oamenii au o concepţie despre lume. Acest lucru 
este la fel de adevărat pentru omul care sapă un şanţ ca şi pentru 
filosoful din universitate. 

Creştinii au avut întotdeauna tendinţa de a dispreţui conceptul de 
filozofie. Aceasta a fost una din slăbiciunile creştinismului evanghelic 
ortodox - ne-am mândrit că dispreţuim filozofia şi mai ales că dispreţuim 
intelectul. Seminariile noastre teologice rareori leagă teologia de 
filozofie, în special de filozofia curentă. Astfel, studenţii ies din 
seminariile teologice fără să ştie cum să pună creştinismul în legătură cu 
concepţia contemporană despre lume. Aceasta nu înseamnă că ei n-ar 
cunoaşte răspunsurile. Dimpotrivă, observaţia mea este că majoritatea 
studenţilor care absolvă seminariile noastre teologice nu cunosc 
întrebările. 

De fapt, filozofia are o cuprindere universală. Nici un om nu poate 
trăi fără o concepţie despre lume, de aceea nu există nici un om care să 
nu fie filosof. 

Nu există multe răspunsuri posibile pentru cele trei domenii 
fundamentale ale gândirii filozofice, dar există o mulţime de detalii în 
jurul acestor răspunsuri fundamentale. Ne va fi de foarte mare ajutor - fie 
că studiem filozofia în universitate şi ne simţim teribil de derutaţi fie că 
încercăm să comunicăm Evanghelia oamenilor obişnuiţi - dacă ne dăm 
seama că, deşi există multe detalii care pot fi discutate, totuşi 
răspunsurile posibile, în conceptele lor fundamentale, sunt extrem de 
puţine. 

Aceste întrebări primesc două categorii de răspunsuri. 

1. Prima categorie de răspunsuri afirmă că nu există nici un răspuns 
logic, raţional. Acesta este mai degrabă un fenomen al generaţiei noastre 
- situate sub „linia disperării”. Nu vreau să spun că nici unul dintre 
predecorii noştri n-a avut asemenea convingeri, ci doar că ele nu 
constituiau concepţia dominantă. Astăzi ea pretează, mai mult decât 
oricând, aceasta nu numai în cazul filozofilor, dar şi în discuţiile purtate la 
colţul străzii, în cafenele, în sălile de mese ale universităţii sau la staţia 
de alimentare. Soluţia propusă de obicei este aceea a inexistenţei vreunui 
răspuns logic, raţional - că în final totul este haotic, irațional şi absurd. 
Această concepţie este exprimată cu mare fineţe în gândirea 
existenţialistă şi în teatrul absurdului. Aceasta este filozofia, sau 
concepţia despre lume, a multor oameni de astăzi. Este esenţa gândirii 
zilelor noastre: că nu există răspunsuri, că totul este irațional şi absurd. 

Dacă cineva ar susţine că totul este fără sens, că nimic nu are 
răspunsuri şi că nu există relaţie cauză-efect, şi dacă şi-ar susţine într- 
adevăr această poziţie cu o oarecare consecvență, ea ar fi foarte greu de 
respins. Dar nimeni nu poate susţine în mod consecvent că totul este 
haotic şi irațional şi că nu există răspunsuri fundamentale. Aşa ceva se 
poate susţine doar în mod teoretic, dar în practică nu se poate argumenta 
faptul că totul este absolut haotic. 

Primul motiv pentru care poziţia iraţională nu poate fi susţinută 
consecvent în practică este că lumea exterioară există şi că ea are formă 
şi ordine. Ea nu este o lume haotică. Dacă ar fi adevărat că totul este 
haotic, incoerent şi absurd, ştiinţa - viaţa în general - ar lua sfârşit. Nu 

putem trăi decât înțelegând că universul care există - universul exterior - 
are o formă, o ordine şi că omul se conformează acelei ordini, şi astfel 
poate trăi în ea. 

Să ne amintim de unul din filmele lui Godard, Pierrot le Fou, în care 
oamenii ies pe ferestre, nu pe uşi. Dar este interesant că ei nu ies prin 
perete. Godard spune de fapt că deşi nu are răspuns, nu poate ieşi totuşi 
prin perete. Aceasta este doar expresia pe care o dă el dificultății de a 
susţine că există un univers total haotic, deşi lumea exterioară nu este 
lipsită de formă şi ordine. 

Uneori oamenii încearcă să aducă puţină ordine, dar îndată ce 
aducem puţină ordine, prima categorie a răspunsurilor - că totul este fără 
sens, totul este irațional - nu mai este consecventă şi cade. 

Concepţia că totul este haotic şi că nu există răspunsuri ultime este 
susţinută astăzi de mulţi gânditori, însă, după câte am observat eu, 
aceştia o susţin întotdeauna foarte selectiv. Aproape fără excepţie (de 
fapt, n-am găsit nici o excepţie) ei discută raţional până când pierd 
argument după argument, şi atunci încearcă să strecoare un răspuns 
irațional. Dar când partenerul nostru de discuţie procedează astfel, 
trebuie să-i arătăm că, în momentul în care apelează selectiv la 
argumentul de factură iraţională, el aduce întreaga sa argumentare sub 
semnul echivocului. Teoretic, poziţia iraţionalismului poate fi susţinută, 
dar nimeni nu o acceptă când este vorba de lumea exterioară sau de 
categoriile gândirii şi ale discuţiei. De fapt, dacă această poziţie ar fi 
argumentată corespunzător, toată discuţia s-ar sfârşi. Comunicarea s-ar 
sfârşi. Am avea doar o serie de sunete fără sens - bla-bla-bla. Teatrul 
absurdului a afirmat lucrul acesta, însă a eşuat, pentru că, dacă citim şi 
ascultăm cu atenţie teatrul absurdului, el încearcă întotdeauna să-şi 
comunice concepţia conform căreia comunicarea este imposibilă. Dar 
declaraţia că nu există comunicare este întotdeauna comunicată. Ea este 
însă comunicată selectiv, prin strecurarea în enunţ a unor elemente de 
ordine. Vedem aşadar că această categorie de răspunsuri - că toate 
lucrurile sunt iraționale -nu este un răspuns. 

2. A doua categorie de răspunsuri este că există un răspuns care 
poate fi analizat raţional şi logic, şi comunicat altora. În acest capitol vom 
trata metafizica prezentă în răspunsurile care pot fi discutate; mai târziu 
ne vom ocupa de om şi de dilema lui, adică de domeniul moralei, în 
relaţie cu răspunsurile care pot fi discutate. Acum, deci, vom analiza 
răspunsurile acestea în domeniul Fiinţei sau al existenţei. 

Am spus deja că nu există multe răspunsuri fundamentale, deşi 
există o diversitate de detalii în răspunsuri. Destul de curios, sunt posibile 
numai trei răspunsuri fundamentale la această întrebare, răspunsuri care 
să fie deschise unei investigaţii raţionale. Răspunsurile fundamentale 
sunt, într-adevăr, extrem de puţine. 

Luăm în considerare existenţa, faptul că ceva există. Ne aducem 
aminte afirmația lui Jean-Paul Sartre că întrebarea filozofică 
fundamentală este că există ceva, în loc să nu existe nimic. Primul 
răspuns fundamental este că tot ce există a apărut din nimic. Cu alte 
cuvinte, pornim de la nimic. Dar pentru a susţine această concepţie, 
trebuie să pornim de la absolut nimic. De la ceea ce eu numesc nimicul 
nimic. Nu poate fi „ceva-ul nimic” sau „nimicul a ceva”. Pentru ca acest 

răspuns să fie acceptat, trebuie să fie nimicul nimic, ceea ce înseamnă că 
nu trebuie să existe nici energie, nici masă, nici mişcare şi nici 
personalitate. 

lată cum descriu eu nimicul nimic. Să presupunem că avem o tablă 
foarte neagră care n-a fost niciodată folosită. Pe această tablă desenăm 
un cerc, iar în acest cerc cuprindem tot ce există - şi că în cercul acesta 
nu este nimic. Apoi ştergem cercul. Acesta este nimicul nimic. Nu trebuie 
să permitem nimănui să spună că dă un răspuns pornind de la nimic, ca 
apoi să înceapă de fapt cu ceva: cu energia, masa, mişcarea sau 
personalitatea. Toate acestea ar fi ceva, dar ceva nu este nimic. 

Adevărul este că eu n-am auzit pe nimeni susţinând acest argument, 
pentru că este de neconceput că tot ce este acum a apărut din nimic. 
Însă, teoretic, acesta este primul răspuns posibil. 

Al doilea răspuns posibil în domeniul existenţei ar fi că tot ce este 
acum are un început impersonal. Această impersonalitate poate fi masa, 
energia sau mişcarea, toate acestea fiind la fel de impersonale. Nu are 
nici o importanţă filozofică fundamentală de la care dintre ele pornim. 
Mulţi oameni moderni lasă să se înţeleagă faptul că, deoarece pornesc de 
la particule de energie mai degrabă decât de la masă, acum demodată, ei 
au un răspuns mai bun. Aşa a procedat Salvador Dali când a trecut de la 
suprarealism la noul său misticism. Dar astfel de oameni nu au un 
răspuns mai bun. Este încă tot impersonal. Energia este la fel de 
impersonală ca şi masa ori mişcarea. De îndată ce acceptăm începutul 
impersonal al tuturor lucrurilor, ne confruntăm cu o oarecare formă de 
reducționism. Reducţionismul argumentează că tot ce există, de la stele 
la omul însuşi, trebuie înţeles în ultimă instanţă prin reducerea sa la 
factorul sau factorii originari, impersonali. 

Marea problemă, când pornim de la impersonal, este să găsim sens 
pentru particularii. O particularie este orice factor individual, orice lucru 
individual - părţile separate ale întregului. O picătură de apă este o 
particularie - şi la fel este şi un om. Dacă începem cu impersonalul, 
atunci cum are vreun sens, vreo semnificaţie, oricare dintre particularele 
existente acum, inclusiv omul? Nimeni nu a răspuns încă la această 
întrebare. În toată istoria gândirii filozofice răsăritene sau apusene fie din 
vest, nimeni nu a dat până acum un răspuns adecvat. 

Dacă pornim de la impersonal, totul, inclusiv omul, trebuie explicat 
în termeni impersonali, la care se mai adaugă timpul şi întâmplarea. Să 
nu lăsăm pe nimeni să ne înşele în această privinţă. Nu există alţi factori 
în ecuaţie, pentru că pur şi simplu alţi factori nu există. Dacă începem cu 
un impersonal, nu mai putem avea nici un fel de concept teleologic. 
Nimeni n-a demonstrat vreodată cum timpul şi întâmplarea, pornind de la 
un impersonal, pot produce complexitatea necesară a universului, ca să 
nu mai vorbim de personalitatea omului. Nimeni nu a venit cu vreo soluţie 
la această problemă. 

Deseori acest răspuns - stabilirea punctului de pornire în 
impersonal - se numeşte panteism. Noua gândire mistică este aproape 
întotdeauna o formă oarecare de panteism - şi aproape toată teologia 
liberală modernă este şi ea, la rândul ei, panteistă. Deseori acest început 
în impersonal se numeşte panteism, dar de fapt este o capcană 
semantică, pentru că prin folosirea rădăcinii teism este introdusă 

conotaţia personalului, când în realitate se defineşte impersonalul. În 
discuţiile mele, nu permit niciodată nimănui să vorbească despre 
panteism fără să conştientizeze sensul termenului. Încerc să arăt, în 
desfăşurarea conversaţiei, că noţiunea adecvată aici nu este pan teism, 
iluzia semantică a personalităţii, ci pan-totism [pan-everythingism, engl.]. 
De fapt, hinduismul şi budismul antic, precum şi misticismul modern, 
noua teologie „panteistă” - nu sunt cu adevărat panteism Avem aici o 
soluţie semantică, cuvântul teism fiind folosit ca un cuvânt-conotaţie. În 
Dumnezeul care există am subliniat faptul că soluţiile moderne sunt de 
obicei nişte misticisme semantice, iar acesta este unul dintre ele. 

Dar orice formă ar lua pan-totismul, inclusiv forma ştiinţifică 
modernă ce reduce totul la particule de energie, el se confruntă 
întotdeauna cu aceeaşi problemă: sfârşitul este impersonal în fiecare caz 
în parte. 

Rămân însă două probleme care vor exista întotdeauna - nevoia de 
unitate şi nevoia de diversitate. Pan-totismul oferă un răspuns nevoii de 
unitate, dar nici unul nevoii de diversitate. Când începem cu 
impersonalul, diversitatea nu are nici sens, nici semnificaţie. Să ne 
gândim la vechiul panteism hindus, care derivă totul din om (în hindusă). 
În realitate, totul ar trebui să se termine cu om pe o singură notă, fără 
nici o variaţie, pentru că nu există nici un motiv pentru semnificaţie sau 
variaţie. Şi chiar dacă pan-totismul ar oferi un răspuns pentru formă, el 
nu oferă nici un sens pentru libertate. De obicei sunt introduse în discuţie 
ciclurile, ca nişte valuri pe care marea le împinge mereu, dar acestea nu 
dau o soluţie definitivă nici uneia din probleme. În orice formă a pan- 
totismului, morala nu are nici un sens ca morală, pentru că în pan-totism 
totul este, în cele din urmă, egal. Teologia modernă trebuie să se îndrepte 
către etica situaţională, pentru că în acest cadru nu există nimic de genul 
moralei. Cuvântul morală este folosit, într-adevăr, dar el nu este decât un 
cuvânt. 

Aceasta este dilema celui de-al doilea răspuns, pe care mulţi oameni 
de astăzi îl susţin. Pornind de la particulele de energie, ştiinţa naturalistă 
o susţine şi ea. Mulţi studenţi din universităţi susţin o anumită formă de 
pan-totism. Cărţile de teologie liberală urmează aproape uniform 
gândirea panteistă. Dar dacă pornim de la impersonal, aşa cum trebuie să 
facă panteistul, nu există răspunsuri adevărate cu privire la existenţă în 
complexitatea ei, sau cu privire la personalitate - la „umanitatea” 
omului.! 

Al treilea răspuns posibil este să stabilim un punct de pornire 
personal. Cu acesta am acoperit toate răspunsurile fundamentale posibile 
cu privire la existenţă. Poate suna simplist, dar este adevărat. Aceasta nu 
înseamnă că nu există detalii care ar putea fi discutate, sau variaţii, sau 
subcapitole sau subşcoli de gândire - însă acestea sunt singurele şcoli de 
gândire fundamentale posibile. Cineva a spus odată cu mult tâlc că în 
momentul în care terminăm de discutat problemele fundamentale, ne 
trezim aproape singuri în încăpere. Prin aceasta a vrut să spună că pe 
măsură ce aprofundam problemele fundamentale, cu atât alegerile care 
ne stau în faţă sunt mai simple şi mai limpezi. Nu există multe răspunsuri 
fundamentale la marile întrebări ale vieţii. 

g Să vedem acum ce Înseamnă să pornim de la ceea ce este personal. 
Înseamnă a nu porni de la impersonal, din direcția opusă. Elementul 
personalist este acum punctul de pornire pentru orice altceva. Doar în 
această schemă omul - fiind personal - are sens. Aceasta nu este ceva 
abstract. Mulți dintre cei care ne vizitează la L'Abri n-ar fi devenit 
creştini dacă discuțiile noastre nu s-ar fi desfăşurat în domeniul 
personalității. Mulţi ar fi plecat spunând: „Voi nu ştiţi care sunt 
întrebările.” Aceste lucruri nu sunt abstracte, ci au legătură directă cu 
comunicarea Evangheliei creştine în secolul al XX-lea. 

Mi se pune de foarte multe ori întrebarea de ce nu mă mulțumesc 
să predic „Evanghelia simplă”. De fapt, trebuie să predicăm „Evanghelia 
simplă” în aşa fel încât să fie simplă pentru persoana căreia ne adresăm - 
sau altfel nu mai este simplă. Dilema omului modern este clară: el nu ştie 
ce conferă omului semnificaţie. El este pierdut, este şi rămâne un nimic. 
Aceasta este condamnarea generaţiei noastre, miezul problemei omului 
modern. Însă dacă pornim de la personalitate, şi ea este originea a tot ce 
există, atunci personalitatea are sens, iar omul şi aspiraţiile lui nu sunt 
lipsite de sens. Aspiraţia omului către realitatea personalităţii este în 
concordanţă cu ceea ce a existat la origine şi cu ceea ce a fost 
întotdeauna intrinsec. 

Creştinul este cel care deţine aici răspunsul - şi încă unul 
extraordinar! Şi atunci de ce continuăm să spunem marile adevăruri în 
moduri pe care nimeni nu le înţelege? De ce continuăm să vorbim între 
noi, în vreme ce oamenii sunt pierduţi şi spunem că-i iubim? 
Condamnarea omului de astăzi este că el nu poate găsi sens pentru om, 
dar dacă pornim de la un început personal avem o stare de lucruri 
inversată. Avem realitatea faptului că personalitatea are sens pentru că 
nu este alienată faţă de ceea ce a existat întotdeauna, există şi va exista 
mereu. Acesta este răspunsul nostru - şi astfel avem o soluţie nu numai la 
problema existenţei fiinţei şi a complexităţii ei, ci şi la realitatea evidentă 
că omul este diferit, cu o personalitate care-l distinge de non-om. 

Putem folosi exemplul a două văi. Deseori în Alpii Elveţieni există o 
vale umplută cu apă şi o vale adiacentă fără apă. Destul de surprinzător, 
uneori munţii se fisurează şi deodată a doua vale este inundată cu apă. 
Câtă vreme nivelul apei din a doua vale nu se ridică mai sus decât nivelul 
apei din prima vale, toţi trag concluzia că există posibilitatea reală ca al 
doilea lac să se fi născut din primul. Totuşi, dacă apa din a doua vale urcă 
mai sus cu vreo zece metri faţă de apa din prima vale, nimeni nu mai vine 
cu un astfel de răspuns. Dacă pornim de la un început personal al tuturor 
lucrurilor, atunci putem înţelege că aspiraţia omului pentru personalitate 
are un răspuns posibil. 

Dacă pornim de la ceva inferior personalităţii, va trebui ca în final 
să reducem personalitatea la impersonal. Lumea ştiinţifică modernă face 
aceasta prin reducţionismul ei, în care cuvântul personalitate înseamnă 
doar impersonal plus complexitate. În lumea ştiinţifică naturalistă, în 
sociologie, în psihologie sau în ştiinţele naturale - omul este redus la 
impersonal plus complexitate. 

Insă o dată ce luăm în considerare un început personal, mai avem 
de făcut încă o altă alegere. Acesta este pasul următor: răspunsul pe care 
îl vom alege va fi un dumnezeu sau dumnezeii? Dificultatea în cazul zeilor, 

în locul lui Dumnezeu, este că zeii limitați nu sunt suficient de mari. 
Pentru un răspuns adecvat cu privire la un început personal, avem nevoie 
de două lucruri. Avem nevoie de un Dumnezeu personal infinit (sau de un 
Dumnezeu infinit-personal) şi avem nevoie de o unitate şi de o diversitate 
personală în Dumnezeu. 

Să analizăm prima variantă - un Dumnezeu personal-infinit. Doar 
un Dumnezeu personal-infinit este suficient de mare. Platon a înţeles că 
avem nevoie de absoluturi, altfel nimic nu are sens. Însă dificultatea cu 
care s-a confruntat Platon a fost că zeii lui nu erau suficient de puternici 
pentru a satisface această nevoie. Astfel încât, deşi cunoşteau nevoia, 
aceasta a rămas neîmplinită, pentru că zeii lui nu erau suficient de mari 
pentru a fi punctul de referinţă sau locul de rezidenţă al absoluturilor, al 
idealurilor lui. În literatura greacă se pare că Parcele stau în spatele 
zeilor controlându-i, iar alteori zeii par să controleze Parcele. De ce 
această confuzie? Pentru că totul eşuează în gândirea lor la acest punct - 
zeii lor limitați nu sunt suficient de mari. Acesta este motivul pentru care 
avem nevoie de un Dumnezeu personal-infinit. Aceasta este prima 
variantă. 

În al doilea rând, este necesară o unitate şi o diversitate personală 
în Dumnezeu - nu doar un concept abstract de unitate şi diversitate, 
pentru că am văzut că avem nevoie de un Dumnezeu personal. Avem 
nevoie aşadar de o unitate şi o diversitate personală. Altfel răspunsul nu 
este posibil. Creştinismul oferă această unitate şi diversitate în realitatea 
Trinității. 

De fapt, vorbim aici despre necesitatea filozofică, în domeniul 
Fiinţei şi al existenţei, a faptului că Dumnezeu există. Despre aceasta este 
vorba: El există. 

Nu există alt răspuns filozofic suficient în afară de cel pe care 
tocmai l-am schiţat. Putem cerceta filozofia universitară, filozofia 
subterană, filozofia benzinăriilor - nu contează - nu există un alt răspuns 
filozofic suficient la problema existenţei, a Fiinţei, decât cel pe care l-am 
schiţat. Există doar o singură filozofie, o singură religie, care împlineşte 
această nevoie în toată gândirea lumii, fie ea orientală, apuseană, antică, 
modernă, contemporană, veche. Unul singur împlineşte nevoia filozofică a 
existenţei, a Fiinţei, iar acesta este Dumnezeul iudeo-creştin - nu doar un 
concept abstract, ci mai degrabă faptul că acest Dumnezeu există într- 
adevăr. El există. Nu există alt răspuns, iar creştinii ortodocşi ar trebui să 
fie ruşinaţi de faptul că s-au complăcut atâta vreme în defensivă. Nu este 
momentul să fim defensivi. Alt răspuns nu există. 

Să observăm că nici un cuvânt nu este atât de lipsit de sens ca şi 
cuvântul dumnezeu. În sine el nu înseamnă nimic. Ca şi oricare alt 
cuvânt, el este numai un simbol lingvistic - d-u-m-n-e-z-e-u - până când nu 
i se acordă un conţinut. Acest lucru este adevărat în special în cazul 
cuvântului dumnezeu, pentru că nici un alt cuvânt nu este folosit pentru a 
comunica sensuri atât de radical opuse. Trebuie să punem un conţinut în 
el. Cuvântul dumnezeu ca atare nu constituie un răspuns la problema 
filozofică a existenței, însă conţinutul iudeo-creştin al cuvântului 
Dumnezeu, aşa cum apare el este dat în Vechiul şi Noul Testament, 
satisface necesitatea existenţei - existenţa universului în complexitatea 
lui şi a omului ca om. Şi care este acel conţinut? El se leagă de un 

Dumnezeu infinit-personal, care este unitate şi diversitate personală în 
înaltul ordin al Trinității. 

Uneori, în discuţiile mele, sunt întrebat cum pot să cred în Trinitate. 
Răspunsul meu este întotdeauna acelaşi. Dacă n-ar fi existat Trinitate, aş 
fi şi acum un agnostic, pentru că n-ar exista nici un fel de răspunsuri. 
Fără înaltul ordin al unităţii şi diversităţii personale din Trinitate, nu 
există răspunsuri. 

Să ne întoarcem din nou la personalul-infinit. Din perspectiva 
infinităţii lui Dumnezeu, există o prăpastie absolută între Dumnezeu, pe 
de o parte, şi om, animal, floare şi maşină, pe de altă parte. De partea 
infinităţii, Dumnezeu stă singur. El este acel absolut altul. În infinitatea 
Lui, El este completamente diferit de tot ce există. El Se diferenţiază de 
toate celelalte prin faptul că numai El este infinit. El este Creatorul; toate 
celelalte au fost create. El este infinit; toate celelalte sunt finite. Toate 
celelalte au fost aduse în existenţă prin creaţie; deci toate celelalte sunt 
dependente, numai El este independent. Acesta este absolutul în privinţa 
infinităţii Lui. De aceea, în ce priveşte infinitatea lui Dumnezeu, omul este 
separat de Dumnezeu la fel ca atomul sau orice altă parte mecanicistă a 
universului. 

Însă din perspectiva personalităţii lui Dumnezeu, intervine o 
prăpastie între om şi animal, plantă şi maşină. De ce? Pentru că omul a 
fost plămădit în imaginea lui Dumnezeu. Aceasta nu este doar o 
„doctrină”. Nu este o dogmă care trebuie doar repetată ca o afirmaţie 
doctrinară corectă. Ea este o parte esenţială a întregii probleme. Omul 
este făcut după chipul lui Dumnezeu; de aceea, pornind de la faptul că 
Dumnezeu este un Dumnezeu personal, prăpastia nu se găseşte între 
Dumnezeu şi om, ci între om şi toate celelalte. Însă în privinţa infinităţii 
lui Dumnezeu, omul este separat de Dumnezeu, asemeni atomului sau 
oricărui alt lucru finit din univers. Acesta este deci răspunsul la dilema 
ridicată de natura finită şi totuşi personală a omului. 

Acesta nu este doar cel mai bun răspuns la problema existenţei, ci 
este singurul răspuns. De aceea putem să ne susţinem creştinismul cu 
toată integritatea intelectuală. Singurul răspuns pentru ceea ce există 
este că El, Dumnezeul infinit şi personal, există cu adevărat. 

Acum ne vom apleca mai în detaliu asupra celei de-a doua părţi - 
unitatea şi diversitatea personală din înaltul ordin al Trinității. Einstein a 
afirmat că întreaga lume materială poate fi redusă la electromagnetism şi 
la gravitație. La sfârşitul vieţii, el căuta o unitate mai presus de acestea 
două, ceva care să lege electromagnetismul de gravitație, dar n-a găsit-o 
niciodată. Însă ce-ar fi fost dacă ar fi găsit-o? Ar fi existat doar unitate în 
diversitate în 
lumea materială şi, ca atare, ar fi fost numai un joc de copii. Nimic nu s-ar 
fi rezolvat cu adevărat, pentru că unitatea şi diversitatea necesare 
personalităţii n-ar fi fost atinsă. Chiar dacă ar fi reuşit să unească 
electromagnetismul şi gravitația, tot n-ar fi putut explica nevoia de 
unitate şi diversitate personală. 

Prin contrast, să ne gândim la Crezul nicean - trei Persoane, un 
singur Dumnezeu. Ar trebui să ne bucurăm că cei care l-au redactat au 
ales cuvântul „persoană”. Acest lucru a catapultat Crezul nicean direct în 

secolul nostru, cu toate discuţiile lui: existenţa a trei Persoane, care se 
iubesc una pe alta şi comunică între ele, înainte de a exista orice altceva. 

Dacă n-ar fi fost aşa, am fi avut un Dumnezeu care ar fi fost nevoit 
să creeze pentru a iubi şi a comunica. Într-un astfel de caz, Dumnezeu ar 
fi avut nevoie de univers în aceeaşi măsură în care universul ar fi avut 
nevoie de Dumnezeu. Dar Dumnezeu n-a fost nevoit să creeze; Dumnezeu 
nu are nevoie de univers aşa cum universul are nevoie de El. De ce? 
Pentru că avem o Trinitate autosuficientă şi reală. Persoanele Trinității au 
comunicat una cu alta şi s-au iubit una pe alta încă înainte de crearea 
lumii. 

Acest răspuns nu vizează numai nevoia filozofică acută de unitate în 
diversitate, ci şi unitatea şi diversitatea personală. Unitatea şi 
diversitatea nu au putut exista înaintea lui Dumnezeu sau nu pot fi 
dincolo de Dumnezeu, pentru că oricât de departe ne-am întoarce în 
istorie, Dumnezeu este. Dar cu doctrina Trinității unitatea şi diversitatea 
sunt Însuşi Dumnezeu - trei Persoane şi totuşi un singur Dumnezeu. 
Aceasta este Trinitatea şi nimic mai puţin decât atât. 

Trebuie să apreciem faptul că înaintaşii noştri creştini au înţeles 
acest lucru foarte bine în anul 325 d.Cr., când au insistat asupra celor trei 
Persoane din Trinitate, conform afirmațiilor clare ale Bibliei. Să înţelegem 
că ei nu au inventat Trinitatea cu scopul de a da un răspuns întrebărilor 
filozofice pe care le ridicau grecii acelei vremi. Dimpotrivă. Problema 
unităţii şi a diversităţii exista, iar creştinii şi-au dat seama că în Trinitate, 
aşa cum o afirma Biblia, ei aveau un răspuns pe care nimeni altul nu-l 
avea. Ei n-au inventat Trinitatea pentru a împlini o nevoie; Trinitatea 
exista deja şi ea împlinea nevoia. Ei şi-au dat seama că în Trinitate avem 
lucrul pe care toţi aceşti oameni îl argumentează şi îl definesc, dar pentru 
care nu au un răspuns. 

Să observăm din nou că acesta nu este doar cel mai bun răspuns, ci 
singurul răspuns. Nimeni, nici o filozofie, nu a dat vreodată un răspuns la 
problema unităţii şi diversităţii. Aşadar, când oamenii mă întreabă dacă 
mă simt stânjenit din punct de vedere intelectual de Trinitate, eu 
transpun problema în terminologia lor - aceea a unităţii şi diversităţii. 
Fiecare filozofie se confruntă cu această problemă şi nici o filozofie nu are 
vreun răspuns. Creştinismul are un răspuns, în existenţa Trinității. 
Singurul răspuns la ceea ce există este că El, punctul de pornire, există. 

Am spus deci două lucruri. Singurul răspuns la problema metafizică 
a existenţei este că Dumnezeul infinit şi personal există; iar singurul 
răspuns la problema metafizică a existenţei este că Trinitatea e reală. 

Cu siguranţă că ne-am convins deja că filozofia şi religia se ocupă 
într-adevăr cu aceleaşi întrebări. Trebuie să remarcăm că în conceptul 
fundamental al existenţei, al Fiinţei, avem fie răspunsul creştinismului, fie 
nimic. Oricât de ortodocşi am fi în convingerile noastre evanghelice, dacă 
înţelegem lucrul acesta, viaţa noastră va cunoaşte o schimbare. 

Daţi-mi voie să adaug ceva, pe scurt. Constat că mulţi creştini 
evanghelici ortodocşi văd adevărul ca fiind fidel doar dogmei, sau faţă de 
ceea ce spune Biblia. Nimeni nu susţine mai ferm ca mine inspiraţia 
deplină a Scripturii, dar nu acesta este sfârşitul adevărului când 
prezentăm creştinismul şi Biblia. Adevărul creştinismului este fidel 
realităţii. Putem merge până la capătul lumii fără să ne fie niciodată frică, 

asemenea anticilor, că, o dată ajunşi la marginea pământului, vom cădea 
într-un hău şi ne vor mânca balaurii. Putem duce o discuţie intelectuală 
până la capăt deoarece creştinismul nu este fidel doar dogmelor, nu este 
fidel doar declaraţiilor lui Dumnezeu în Biblie, ci este fidel şi realităţii, de 
ceea nu vom cădea în gol nici la capătul pământului! Creştinismul nu este 
doar un model aproximativ, ci este fidel întregii realităţi. Când 
evanghelicul va înţelege lucrul acesta - când mişcarea evanghelică va 
înţelege lucrul acesta - vom putea revoluţiona totul. Vom ajunge la ceva 
frumos şi viu, la ceva plin de forţă în lumea noastră săracă, pierdută. 
Acesta este adevărul din perspectivă creştină şi aşa îl prezintă Dumnezeu 
în Scriptură. Dar dacă vrem să ne însuşim acest răspuns, trebuie să ne 
însuşim întregul răspuns biblic. Creştinismul nu trebuie să fie redus la 
pan-totismul oriental sau la pan-totismul teologiei moderne liberale 
(protestante sau romano-catolice), iar autoritatea Bibliei nu trebuie 
sabotată. Nu trebuie să permitem unui panteism teologic să-şi facă loc pe 
ascuns între noi şi nu trebuie să reducem creştinismul la teologia 
existenţială modernă, plasată la „nivelul superior”. Dacă vrem să ne 
însuşim aceste răspunsuri de o mare importanţă, creştinismul trebuie să 
formuleze un răspuns în întregime biblic. Avem nevoie de poziţia biblică 
totală pentru a obţine răspunsul pentru problema filozofică fundamentală 
a existentului. Avem nevoie de întregul conţinut biblic cu privire la 
Dumnezeu: că El este Dumnezeul infinit şi personal şi punctul absolut de 
pornire. . 

Daţi-mi voie acum să exprim aceasta şi altfel. In primul rând, fără 
Dumnezeul infinit şi personal, fără Dumnezeul unităţii şi al diversităţii 
personale, nu există răspuns la problema existentului. Putem spune 
aceasta şi în alt mod, şi anume că Dumnezeul infinit şi personal, 
Dumnezeul care este Trinitate, a vorbit. El există şi El nu tace. Un 
Dumnezeu care tace nu ar folosi la nimic, fiindcă n-am putea cunoaşte 
nimic despre El. El a vorbit şi ne-a spus ce este El şi că a existat înaintea 
tuturor lucrurilor - astfel avem răspunsul la problema existentului. 

El nu tace. Motivul pentru care noi avem un răspuns este că 
Dumnezeul infinit şi personal, Dumnezeul Trinității, n-a tăcut. El ne-a 
spus cine este. Dacă vom formula conceptele de inspiraţie şi de revelaţie 
în aceşti termeni, vom vedea că pătrundem până în miezul gândirii 
moderne. El nu tace. De aceea putem ajunge la cunoaştere, pentru că a 
vorbit. Ce ne-a spus El? Pe lângă toate celelalte lucruri, El ne-a spus 
adevărul despre El însuşi - şi pentru că ne-a spus adevărul despre Sine - 
că este Dumnezeul triunic infinit şi personal - noi avem răspunsul la 
problema existenţei. Sau o putem spune astfel: în ce priveşte metafizica - 
domeniul Fiinţei, al existenţei - revelaţia generală şi cea specială vorbesc 
într-un glas. Toate aceste feluri de a o spune exprimă de fapt acelaşi lucru 
din puncte de vedere uşor diferite. 

În concluzie, pornind de la sine, omul poate defini problema 
filozofică a existenţei, însă nu poate genera el singur răspunsul la această 
problemă. Răspunsul la problema existenţei este că Dumnezeul triunic 
infinit şi personal există şi că Dumnezeul infinit şi personal nu tace. 

CAPITOLUL DOI 


Necesitatea morala 


Ne întoarcem acum la cel de-al doilea domeniu al gândirii filozofice, şi 
anume la omul şi la dilema lui. Cum am văzut, există două probleme în 
legătură cu omul şi cu dilema lui. Prima dintre ele este faptul că omul e 
personal, diferit de non-om, şi totuşi finit. Pentru că este finit, el nu are în 
sine un punct de integrare suficient. Repet aici cuvintele lui Jean-Paul 
Sartre, că dacă finitul nu are un punct de referinţă infinit, atunci el este 
fără sens şi absurd. 

Cu toate acestea, omul este diferit de non-om; el este personal, are 
o „umanitate” care-l distinge de non-om. Aceasta este prima problemă: el 
este diferit datorită „umanităţii” sale şi totuşi, finit. Omul nu are în sine 
un punct de integrare suficient. 

Al doilea lucru cu privire la om şi la dilema lui este ceea ce eu 
numesc noblețea omului. S-ar putea să nu ne placă acest termen, datorită 
legăturilor lui romantice cu trecutul, însă minunăţia omului rămâne. Dar, 
în contrast cu aceasta, există şi cruzimea omului. Astfel încât omul se 
prezintă pe sine cu toată minunăţia şi noblețea lui, dar şi cu oribila lui 
cruzime care străbate întreaga istorie umană. 

Am putea exprima acest lucru şi altfel - ca înstrăinare a omului de 
sine şi de semeni în sfera moralității. Şi astfel ajungem la cuvântul 

morală. Până acum ne-am ocupat de problema metafizicii, acum însă 
intrăm în domeniul moralei. 

Lăsând deoparte „răspunsul” că nu există răspunsuri în domeniul 
raţionalităţii, primul răspuns pe care îl primeşte această dilemă a 
moralității este (ca în domeniul metafizicii) începutul impersonal. Când ne 
gândim la caracterul finit al omului şi la cruzimea lui, ni se va părea, 
desigur, că avem de-a face cu două lucruri distincte. Omenirea a 
considerat întotdeauna că aceste lucruri sunt diferite. Finitudinea este 
micimea lui; el nu constituie un punct de referinţă suficient pentru sine. 
Dar cruzimea lui a fost întotdeauna gândită ca distinctă de finitudinea lui. 
Dar trebuie să facem aici o observaţie, şi anume că, dacă acceptăm 
începutul impersonal, finitudinea şi cruzimea omului vor ajunge în cele 
din urmă unul şi acelaşi lucru. Aceasta este o regulă absolută. Indiferent 
de natura impersonalismului de la care pornim, de la particulele de 
energie ale omului de ştiinţă, de la pan-totismul oriental sau de la 
teologia neo-ortodoxă, până la urmă aceste două aspecte se contopesc. 
Pornind de la un început impersonal, morala nu există de fapt ca morală. 
Dacă pornim de la un început impersonal, răspunsul pe care-l primeşte 
moralitatea va fi până la urmă aserţiunea că nu există moralitate (oricât 
de sofisticat am exprima ideea aceasta). Acest lucru este adevărat 
indiferent dacă începem cu panteismul oriental, cu panteismul noii 
teologii sau cu particula de energie. Cu un început impersonal, totul este 
în cele din urmă un întreg nediferenţiat în domeniul moralei. Cu un 
început impersonal, morala este, până la urmă, numai o altă formă a 
metafizicii, a Fiinţei. Morala dispare şi există un singur domeniu filozofic, 
nu două. 

Rămaşi pe această poziţie, putem vorbi despre ceea ce este 
antisocial sau despre ce nu place societăţii, sau chiar despre ce nu-mi 
place mie, dar nu putem vorbi despre ceea ce este într-adevăr bine şi 
ceea ce este într-adevăr rău. Dacă începem cu impersonalul, alienarea 
omului, aşa cum este el acum, este numai un rezultat al întâmplării; el a 
ieşit din ceea ce a fost universul dintotdeauna - adică impersonal. Astfel, 
dilema omului, tensiunea lui, dacă pornim de la impersonal, nu rezidă 
niciodată în domeniul moralei. Mai degrabă, omul a fost expulzat din 
univers aşa cum a fost şi este el dintotdeauna în mod intrinsec. 

Pornind de la presupoziţia că începutul a fost impersonal, omul a 
devenit din întâmplare o fiinţă cu aspirații, cu impulsuri morale pentru 
care nu poate găsi o împlinire ultimă în univers, aşa cum este acesta. 
Omul a fost expulzat, în sensul că a dezvoltat un sentiment al impulsurilor 
morale, când în realitate acestea nu au nici un sens în univers, aşa cum 
este acesta. Aceasta este alienarea cosmică ultimă, dilema generaţiei 
noastre - Giacometti, cu personajele lui stând mereu alienate faţă de toţi 
ceilalţi şi faţă şi de spectatorul care le observă în muzeu. Problema 
generaţiei noastre este sentimentul de alienare cosmică pe care-l 
trăieşte, inclusiv în domeniul moralei. Omul posedă un sentiment al 
impulsurilor morale; totuşi, în univers, aşa cum este acesta, sentimentul 
lui este complet străin de tot ce există. 

De ce folosesc termenul „impulsuri morale”? Am ales acest termen 
pentru că nu mă refer la nişte norme specifice. Vorbesc despre faptul că 
oamenii au simţit întotdeauna că trebuie să distingă între bine şi rău. Toţi 

oamenii au acest sentiment al resortului moral. Din antichitate până azi, 
nu găsim pe nimeni care să nu-l fi avut. Nu vom găsi nici măcar o 
prostituată de pe stradă fără un astfel de sentiment al moralității. Nu vom 
găsi nici un determinist, nici un behaviorist în domeniul psihologiei, care 
să nu aibă sentimentul impulsurilor morale, chiar dacă susţine că morala 
în sine nu există. Descoperim astfel că omul este creat cu un sentiment al 
impulsurilor morale, care duce în realitate numai la o alienare cosmică 
totală, pentru că dacă începem cu impersonalul, nu mai este loc pentru 
morală ca morală în univers, aşa cum există acesta. Nu există nici un 
standard în univers care să dea un sens final unor cuvinte ca bine şi rău. 
Dacă pornim de la impersonal, universul păstrează tăcerea cu privire la 
asemenea cuvinte. 

Astfel, pentru panteist, răul sau tensiunea finală este neputinţa de 
a-şi accepta impersonalitatea. Dacă mergem în Orient, în acele locuri 
unde panteismul a fost elaborat cu consecvență, descoperim că răul final 
în om - karma finală, dacă vreţi - este că el nu-şi va accepta 
impersonalitatea. Cu alte cuvinte, nu acceptă ceea ce este. 

În pan-totismul hindus conceptul că nu există o diferenţă ultimă 
între cruzime şi non-cruzime este extrem de elaborat. Acest lucru se 
poate vedea limpede în persoana lui Kali. În reprezentările hinduse ale lui 
Dumnezeu, există întotdeauna un personaj feminin. Uneori se spune că 
există o trinitate în hinduism, pentru că într-un basorelief sunt 
reprezentate trei feţe. Dar aceasta numai pentru că avem de-a face cu un 
basorelief. De fapt reprezentarea hindusă are cinci feţe - patru de jur 
împrejur, dacă este vorba de o statuetă în picioare, şi una deasupra, 
privind în sus, chiar dacă aceasta nu poate fi văzută sau chiar dacă, de 
fapt, nici nu este sculptată. In hinduism nu există trinitate. Nu numai că 
sunt cinci, şi nu trei reprezentări, dar şi mai important - acestea nu sunt 
persoane, ci doar manifestări ale celui mai important zeu, unul 
impersonal. Dar una dintre manifestări este întotdeauna feminină, pentru 
că femininul trebuie să existe alături de masculin. Dar, destul de 
interesant, figura feminină, Kali, este întotdeauna o distrugătoare. Ea 
este reprezentată deseori ca având colţi mari, cu cranii atârnându-i în 
jurul gâtului. De ce? Pentru că, în final, cruzimea face parte din realitate 
în aceeaşi măsură ca lipsa cruzimii. Deci, pe de-o parte îl avem pe Vishnu 
cu cei trei paşi constructivi ai săi, dar pe de altă parte există întotdeauna 
şi Kali, cea care dărâmă, cea care distruge, cea care este gata să-ţi 
devoreze carnea şi să te sfâşie în bucăţi. Cruzimea este o faţadă a 
realităţii, în egală măsură cu lipsa cruzimii. 

De ce partea violentă este întotdeauna feminină? Nimeni nu ştie, 
însă m-aş hazarda să presupun că este o reminescenţă denaturată a Evei. 
De obicei mitul ne trimite în istorie la ceva important - însă de obicei şi 
acesta ne parvine într-o formă denaturată. 

Dar, până la urmă, pe măsură ce înaintăm în examinarea noii 
teologii şi a panteismului oriental, deopotrivă, ajungem în situaţia de a nu 
mai putea articula distincţia dintre bine şi rău. În pan-totismul religios 
occidental descoperim că oamenii încearcă să evite această concluzie, 
păstrând distincţia între cruzime şi non-cruzime. Ei se feresc să admită că 
nu există un sens fundamental pentru cuvintele bine şi râu. Dar acest 
lucru nu se poate face. Este ca şi cum am rostogoli un bolovan din vârful 

unui deal. Începând cu impersonalul, deşi folosim termeni religioşi şi 
chiar termeni creştini, nu există un absolut ultim şi nu există categorii 
ultime cu privire la bine şi la rău. Prin urmare, ceea ce ne rămâne poate fi 
exprimat în cuvinte diferite în culturi diferite, dar este doar relativ - 
sociologic, statistic, situaţional - nimic altceva. Avem etică situaţională, 
etică statistică - standardul oamenilor de rând - dar nu putem avea 
moralitate. 

În final, trebuie să înţelegem că în acest cadru a face binele este la 
fel de lipsit de sens ca şi a face răul. Morala ca morală dispare şi 
rămânem doar cu metafizica. Rămânem doar noi, cei mici, în contrast cu 
ce este mare; nimic nu are sens în termenii binelui şi răului. 

Ajungem repede la aceasta în cultura noastră modernă. Să ne 
gândim la conceptul lui Marshall McLuhan că democraţia a luat sfârşit. 
Ce vom avea în locul democraţiei sau al moralei? El spune că va veni o 
vreme în satul global (nu prea departe în timp, în era electronicii), când 
vom putea conecta toată lumea la un computer gigantic şi ceea ce 
computerul va arăta la un moment dat ca fiind media aprecierilor, acela 
va fi binele şi răul. S-ar putea spune că aprecierea e puţin deplasată, că 
un asemenea sistem mondial de computere nu este realizabil. Însă 
conceptul că morala este doar media a ceea ce oamenii gândesc sau fac la 
un moment dat este o realitate deja prezentă. Trebuie să înţelegem că 
este exact ceea ce arată Kinsey în Sexual Behavior of the Human Male 
(1948), o etică sexuală statistică. Aceasta nu este ceva pur teoretic. Am 
ajuns aici în cultura noastră apuseană deoarece omul consideră că 
originea sa este impersonală, particulă de energie şi nimic altceva. Am 
rămas numai cu etica statistică, iar în acest cadru morala ca morală pur 
şi simplu nu există. 

Dacă folosim limbajul religios în locul limbajului secular, s-ar părea 
că putem scăpa oarecum de tensiunea aceasta. Dar când trecem dincolo 
de cuvintele religioase, ele nu au mai mult sens real decât reducerea 
naturalistă, psihologică, a moralei la condiţionare şi reflexe. Dincolo de 
cuvintele conotative religioase descoperim problema care există şi în 
lumea seculară. Conceptul de morală ca morală dispare în cele din urmă. 
Omul care a exprimat aceasta cel mai bine este Marchizul de Sade, cu 
determinismul său chimic, care a făcut această afirmaţie simplă: „Tot ce 
există este bun.” Nimeni nu poate argumenta împotriva unei astfel de 
aserţiuni dacă stabilim un punct de pornire impersonal. 

Să recapitulăm: dacă începem cu impersonalul, nu există nici o 
explicaţie pentru complexitatea universului sau pentru personalitatea 
omului. Aşa cum am spus în capitolul precedent, nu ajunge să spunem că 
creştinismul reprezintă un răspuns mai bun; dacă începem cu 
impersonalul, în realitate nu avem nici un răspuns la întrebările 
metafizice. Şi acelaşi lucru este adevărat şi în domeniul moralei. Dacă 
pornim de la impersonal, indiferent cum exprimăm acel impersonal, 
morala nu are un sens ultim. 

Să ne oprim acum la răspunsul care vine din direcţia opusă - care 
afirmă un început personal. Cu acest răspuns, există posibilitatea de a 
păstra separate morala şi metafizica. Există multă profunzime aici, deşi 
un astfel de enunţ poate suna simplist. În timp ce începutul impersonal ne 
duce la fuziunea moralei cu metafizica, începutul personal ne dă 

posibilitatea de a le păstra distincte. Cu alte cuvinte, finitudinea omului 
poate fi separată de cruzimea lui. 

Totuşi, de îndată ce spunem acest lucru, suntem confruntaţi cu o 
întrebare serioasă. Dacă pornim de la un început personal şi ne uităm la 
om aşa cum este el acum, care să fie explicaţia pentru dilema cruzimii 
omului? Din ce perspectivă trebuie să privim acest lucru? 

Există două posibilităţi. Prima este că omul, aşa cum este el acum în 
cruzimea lui, este ce a fost el întotdeauna în mod intrinsec: aşa este omul. 
Simbolul o-m echivalează cu ceea ce este crud, iar cele două nu pot fi 
separate. Dar dacă este adevărat că omul a fost întotdeauna crud, atunci 
suntem confruntaţi cu două probleme. 

Vreau să mă ocup mai pe larg de prima dintre acestea. Dacă omul a 
fost creat de un Dumnezeu personal şi infinit, cum putem ocoli concluzia 
că Dumnezeul personal care 1-a făcut pe om crud este El însuşi rău şi 
crud? Aici îi supunem atenţiei pe cei doi gânditori francezi, Charles 
Baudelaire şi Albert Camus. Baudelaire, renumit istoric al artei, poet şi 
mare gânditor, a rostit celebra afirmaţie: „Dacă există un Dumnezeu, 
atunci El este Diavolul.” La început, creştinii fideli Bibliei pot respinge o 
asemenea expresie, însă reflectând puţin la cuvintele acestea, un 
adevărat creştin va fi de acord cu Baudelaire că, dacă există o linie 
neîntreruptă între ceea ce este omul acum şi ceea ce a fost el 
dintotdeauna în mod intrinsec, atunci, dacă există un Dumnezeu, El 
trebuie să fie Diavolul. Deşi noi creştinii, ne situăm pe o poziţie diferită de 
cea a lui Baudelaire, vom fi totuşi de acord cu această concluzie dacă 
pornim de la premisa lui. 

Camus s-a ocupat de aceeaşi problemă privind lucrurile dintr-o 
perspectivă uşor diferită. El a argumentat că, dacă există un Dumnezeu, 
atunci nu putem lupta împotriva răului social, pentru că dacă am face-o, 
am lupta împotriva lui Dumnezeu care a făcut lumea aşa cum este. Ceea 
ce spun aceşti doi oameni este irefutabil, dacă acceptăm premisa 
fundamentală că omul se află unde s-a aflat dintotdeauna - că există o 
continuitate a cruzimii intrinseci. 

Aici, ar putea interveni cei care dau un răspuns selectiv la problema 
iraţionalităţii. Primul răspuns, pe care l-am discutat de altfel în capitolul 
unu, a fost cel care neagă existenţa vreunui răspuns - totul este în final 
haotic şi irațional. O mare parte din ceea ce este religios, mai ales 
teologia liberală occidentală, trece în domeniul iraţionalităţii şi spune: 
„Nu avem nici un răspuns pentru aceasta, dar să facem un pas al 
credinţei, împotriva oricărei raţiuni şi raţionalităţi, şi să spunem că 
Dumnezeu este bun.” Aceasta este poziţia teologiei liberale moderne, 
indiferent dacă este vorba de vechiul liberalism raţional sau de gândirea 
barthiană. Dar acest fapt trebuie văzut aşa cum este: un răspuns 
irațional, al haosului. 

Am spus că oamenii care argumentează în favoarea iraţionalităţii 
sunt întotdeauna selectivi cu privire la punctul de la care devin iraţionali. 
Şi acest lucru este adevărat cu siguranţă şi în acest domeniu. Brusc, 
oameni care declară că pun un accent deosebit pe rațiune în 
argumentarea lor devin iraţionalişti şi spun că întrebarea privind 
bunătatea lui Dumnezeu nu poate primi decât un răspuns irațional. 

Teologia liberală modernă împărtăşeşte cu hotărâre acest punct de 
vedere. _ 

Dar să analizăm lucrurile mai atent. Îndată ce introducem în 
discuţie iraţionalitatea, ea declanşează o tensiune în două direcţii, în 
acelaşi timp. În primul rând, există mişcarea de întoarcere la rațiune. 
Când oamenii argumentează că Dumnezeu este un Dumnezeu bun 
împotriva oricărei raţiuni şi raţionalităţi, în ei există o tensiune. În 
consecinţă, liberalii care dau de obicei acest răspuns, revin frecvent la 
rațiune; dar de fiecare dată când o fac, ei îşi pierd răspunsul formulat în 
termenii unui optimism orb. De îndată ce reintroduc raţiunea, răspunsul 
optimist dispare, pentru că tot optimismul cu privire la bunătatea lui 
Dumnezeu se bazează pe iraţionalitate. Când păşesc înapoi în domeniul 
raţiunii, ei revin la pesimism - dacă există un Dumnezeu, El este un 
Dumnezeu rău. În cuvintele lui Baudelaire, El este Diavolul. Când cineva 
se refugiază în iraţionalitate la acest punct, tendinţa lui este de a se 
întoarce la pesimism. 

Cea de a doua tensiune apare când oamenii dau acest răspuns şi 
merge în direcţia opusă - totul devine irațional. Atunci oamenii se 
întreabă: „Unde ne oprim?” Răspunsul este că probabil ar trebui să 
acceptăm pur şi simplu toată această situaţie haotică şi iraţională şi să 
stabilim că folosirea „cuvintelor religioase” nu are nici un sens. 
raționalismul nu poate fi limitat la singura instanţă de a spune că 
Dumnezeu este bun împotriva oricărei raţiuni. Acestea sunt cele două 
tensiuni care apar îndată ce această problemă crucială primeşte un 
răspuns irațional. 

A doua problemă inerentă acestei situaţii este aceasta: dacă 
spunem că omul în starea de cruzime este aşa cum a fost întotdeauna şi 
cum este el în mod intrinsec, cum mai poate exista speranţa unei 
remedieri calitative în om? O schimbare cantitativă este posibilă - adică 
el poate deveni ceva mai puţin crud - dar nu poate exista niciodată o 
schimbare calitativă. Dacă Dumnezeu 1-a făcut pe om aşa cum este el 
acum, atunci aceasta este natura omului ca om. Deci rămânem pesimişti 
cu privire la om şi la acţiunile lui. Iată cele două probleme care se ivesc 
dacă adoptăm poziţia că omul este făcut de un Dumnezeu personal (are 
un început personal mai degrabă decât un început impersonal) şi că omul 
a fost întotdeauna ceea ce este acum. 

Totuşi, dacă omul are un început personal, omul creat de un 
Dumnezeu personal, atunci mai există şi o a doua posibilitate, anume că 
omul aşa cum este acum nu este ceea ce a fost la început, că între ce e 
acum şi ce a fost există mai degrabă discontinuitate, decât continuitate. 
Sau, altfel spus, omul este acum într-o stare de anormalitate - ceea ce 
înseamnă că s-a schimbat. 

Acest fapt mai implică o întrebare şi o alegere: dacă Dumnezeu 1-a 
schimbat, sau 1-a adus în această stare de anormalitate, atunci El rămâne 
tot un Dumnezeu rău, iar problema rămâne nerezolvată. Însă aici există 
încă o posibilitate, şi anume, că omul pe care Dumnezeu 1-a creat ca pe o 
creatură personală s-a schimbat - că se găseşte în această stare de 
discontinuitate nu pentru că Dumnezeu 1-a schimbat, ci pentru că el a 
produs această schimbare. Prin libera lui alegere, omul nu mai este ceea 
ce a fost în mod intrinsec. În acest caz, putem înţelege că omul este acum 

crud, dar că Dumnezeu nu este un Dumnezeu rău. Tocmai aceasta este 
poziţia iudeo-creştină. 

Am luat celelalte posibilităţi filozofice şi am văzut unde duc ele în 
fiecare caz. Acum am ajuns la cealaltă posibilitate, la poziţia iudeo- 
creştină. A existat o schimbare istorică, spaţio-temporală, în om. În om, 
există o discontinuitate, şi nu o continuitate. Făcut după chipul lui 
Dumnezeu, şi nu programat, omul s-a îndepărtat, la un moment dat în 
istorie, prin propria lui alegere, de propriul centru integrator. Când a 
făcut aceasta, el a devenit ceva ce nu fusese înainte, iar dilema omului 
devine o adevărată problemă morală, mai degrabă decât una pur 
metafizică. La un moment dat în cursul istoriei, omul s-a schimbat şi de 
atunci se află, în cruzimea sa, în discontinuitate cu ce a fost înainte - iar 
noi avem o situaţie morală adevărată: morala există. Totul atârnă de 
faptul că omul este acum într-o stare de anormalitate, în contrast cu ce a 
fost el la origine. 

Diferenţa dintre gândirea creştină şi filozofia necreştină este 
profundă sub acest aspect. Filozoful necreştin spune că starea omului 
este una normală acum, însă creştinismul biblic spune că starea lui nu 
este cea naturală. Este interesant, în această privinţă, că „Heidegger cel 
târziu” a înţeles că nu putem ajunge la răspunsuri ultime dacă susţinem 
că omul a fost întotdeauna ce este acum; el spune, în felul său, că omul 
este în stare de anormalitate. Dar propune un fel de anormalitate foarte 
diferit, o anormalitate epistemologică, cu punctul de pornire în Aristotel. 
Aceasta nu dă un răspuns real problemei, dar este interesant că 
Heidegger, probabil cel mai mare filozof necreştin modern, a înţeles că 
acceptarea poziţiei conform căreia omul este într-o stare de normalitate 
duce într-o fundătură. 

Când ajungem însă la răspunsul creştin că omul este acum într-o 
stare de anormalitate, pentru că la un moment dat în istoria spaţio- 
temporală el s-a schimbat (nu epistemologic, ci moral) - patru aspecte 
sunt puse imediat în lumină. 

1. Putem explica de ce omul este acum crud, fără ca Dumnezeu să 
fie un Dumnezeu rău. 

2. Există speranţa unei soluţii la această problemă morală, care nu 
este intrinsecă „umanităţii” omului. Dacă această cruzime este intrinsecă 
„umanităţii” omului - dacă aşa a fost omul întotdeauna - atunci nu există 
speranţa vreunei soluţii. Dar dacă aceasta este o stare de anormalitate, 
atunci există speranţa unei soluţii. În acest cadru, moartea 
substituţionară,  împăciuitoare, a lui Cristos încetează a mai fi un 
concept neinteligibil. În teologia liberală, moartea lui Cristos este 
întotdeauna un cuvânt religios neinteligibil. Dar în contextul în care am 
ajuns acum, moartea substituţionară a lui Cristos are sens. Nu mai avem 
doar cuvinte religioase, sau o simplă realitate existenţială plasată la 
nivelul superior. Totul are acum un sens de netăgăduit. Putem avea 
speranţa unei soluţii pentru om, dacă omul este acum într-o stare de 
anormalitate. 

3. Pe acest fundament, putem avea o bază adecvată pentru a lupta 
împotriva răului, inclusiv a răului social şi a nedreptăţii sociale. Omul 
modern nu are nici o bază reală pentru a lupta împotriva răului, pentru că 
îl vede pe om ca fiind într-o stare de normalitate - fie că vine din pan- 

totismul oriental, fie că vine din teologia liberală modernă, fie că vine 
dintr-o formă de pan-totism ce reduce totul (inclusiv omul) la particula de 
energie. Însă creştinul poate lupta împotriva răului fără să lupte 
împotriva lui Dumnezeu. El are soluţia pentru problema lui Camus: putem 
lupta împotriva răului fără să luptăm împotriva lui Dumnezeu, pentru că 
Dumnezeu n-a făcut lucrurile aşa cum sunt ele acum - cum le-a făcut 
omul, în cruzimea lui. Dumnezeu nu 1-a făcut pe om crud, şi nu Ela făcut 
rezultatele cruzimii omului. Acestea sunt anormale, contrare creaţiei lui 
Dumnezeu, de aceea putem lupta împotriva răului fără să luptăm 
împotriva lui Dumnezeu. 

Într-una din cărţile mele anterioare m-am referit la ceea ce a făcut 
Isus când a stat în faţa mormântului lui Lazăr. Eu cred că acel eveniment 
a fost scânteia care a aprins lumea - devenind un strigăt puternic în 
situaţia grea în care ne găsim în plin secol al XX-lea. Isus a venit la 
mormântul lui Lazăr. Cel care pretindea că este Dumnezeu s-a oprit 
înaintea mormântului, iar textul grecesc spune clar că El a fost cuprins de 
două emoţii. Prima - lacrimi pentru Lazăr, dar a doua emoție a fost 
mânia. El a fost furios; s-a mâniat, iar motivul era unul serios, 
anormalitatea morţii, însă fără să fie încercat de sentimente de mânie 
împotriva Lui Însuşi ca Dumnezeu. Acest lucru înseamnă mult pentru 
contextul secolului al XX-lea. Când mă uit la răul existent - la starea 
nenaturală a cruzimii, comparată cu ceea ce a făcut Dumnezeu - reacţia 
mea ar trebui să fie aceeaşi. Pot nu numai să plâng din cauza răului, ci şi 
să mă mânii din pricina lui - având totuşi grijă ca în reacţia mea să nu 
intre şi egoismul. Am o bază pentru a lupta împotriva acelor lucruri care 
sunt anormale comparate cu creaţia originară a lui Dumnezeu. 

Creştinul ar trebui să se afle în linia întâi în lupta împotriva 
consecinţelor cruzimii omului, pentru că ştie că nu aşa a făcut Dumnezeu 
lucrurile. Noi putem să ne mâniem pe rezultatele cruzimii omului fără să 
ne mâniem şi pe Dumnezeu sau fără să ne mâniem pe ceea ce este 
normal. 

4. Putem avea o morală autentică şi absoluturi morale, pentru că 
acum înţelegem că Dumnezeu este absolut bun. Răul este total exclus din 
Dumnezeu. Caracterul lui Dumnezeu este absolutul moral al universului. 
Platon a avut perfectă dreptate când a spus că fără absoluturi nu există 
morală. Aici avem răspunsul complet la dilema lui Platon; el s-a străduit 
să găsească un loc unde să-şi fundamenteze absoluturile, însă n-a putut 
să-l găsească niciodată, întrucât zeii nu au fost suficienţi pentru aşa 
ceva. Dar Dumnezeul infinit şi personal are un caracter care exclude 
orice rău, iar caracterul Lui este absolutul moral al universului. 

Nu există un absolut moral dincolo de Dumnezeu, care să-l lege pe 
om de Dumnezeu, pentru că oricât de departe am merge înapoi, în cele 
din urmă îl vom găsi acolo tot pe Dumnezeu. Mai degrabă, absolutul 
moral al universului este tocmai Dumnezeu însuşi şi caracterul Lui. 

Din nou, ca în domeniul metafizicii, trebuie să înţelegem că acesta 
nu este doar cel mai bun răspuns - este singurul răspuns în sfera 
moralității. Singurul răspuns în morală, ca adevărata morală (inclusiv în 
problema răului social), gravitează în jurul faptului că Dumnezeu există. 
Dacă Dumnezeu nu există (nu doar cuvântul Dumnezeu, ci Dumnezeu 
însuşi existând în mod obiectiv - Dumnezeul Scripturilor iudeo-creştine), 

atunci nu există nici un răspuns la problema răului şi a moralei. Din nou, 
nu ajunge doar ca El să existe, ci este necesar ca El să şi vorbească. Este 
o necesitate filozofică atât în metafizică, cât şi în morală, ca El să existe şi 
să nu tacă. El a vorbit într-o formă verbalizată, propozițională, şi El ne-a 
făcut cunoscut caracterul Lui. 

Evanghelicii contemporani comit deseori o greşeală. Fără să-şi dea 
seama, alunecă într-o slăbiciune. În rugăciunile lor ei îi mulţumesc adesea 
lui Dumnezeu pentru revelaţia pe care o avem despre Sine în Cristos. 
Este într-adevăr minunat că avem o revelaţie reală despre Dumnezeu în 
Cristos. Dar aud foarte puţine mulţumiri de pe buzele evanghelicilor 
pentru revelaţia propozițională în formă verbalizată pe care o avem în 
Scripturi. Nu numai că El există, El ne-a şi vorbit. Şi trebuie ca El să fi 
vorbit într-un mod care este mai mult decât o simplă căutare a unor 
experienţe emoţionale, care ţin de nivelul superior. Avem nevoie de fapte 
propoziţionale. Trebuie să ştim cine este El şi care îi este caracterul, 
deoarece caracterul Lui este legea universului. El ne-a spus care îi este 
caracterul, iar acesta devine legea noastră morală, standardul nostru 
moral. Nu este ceva arbitrar, pentru că este fixat în Dumnezeu Însuşi, în 
ceea ce a fost întotdeauna. Este tocmai opusul relativului. Fie acesta este 
adevărul, fie morala nu este morală, ci devine o simplă medie sociologică 
sau un standard arbitrar impus de societate, de stat sau de o elită. Fie 
una, fie cealaltă. 

Este important să reținem că nu este impropriu ca oamenii să pună 
aceste întrebări cu privire la metafizică şi morală. Şi creştinii trebuie să 
arate clar că nu există alt răspuns la aceste întrebări în afară de acela că 
Dumnezeu există şi că El nu tace. Studenţilor şi altor tineri n-ar trebui să 
li se ceară să tacă atunci când vor să pună aceste întrebări. Ei sunt 
îndreptăţiţi să le pună, iar noi trebuie să afirmăm răspicat că aceste 
răspunsuri nu sunt probabile; răspunsurile creştine sunt singurele 
răspunsuri adevărate. Ori ele, ori nimic. 

Dar dacă aşa stau lucrurile, atunci omul nu este numai mărunt din 
punct de vedere metafizic, ci şi cu adevărat vinovat din punct de vedere 
moral. El are o vină morală reală şi are nevoie de o soluţie pentru 
aceasta. Aşa cum am mai spus, aici este locul în care se potriveşte 
moartea substituţionară, împăciuitoare, a lui Cristos. Şi moartea Lui 
trebuie să fie substituţionară şi împăciuitoare, altfel toate acestea nu au 
nici un sens. Nu e nimic rău în faptul că omul este mic din punct de 
vedere metafizic, în faptul că este finit. Aşa 1-a făcut Dumnezeu de la 
început. Dar avem nevoie de o soluţie pentru vina noastră reală înaintea 
Dumnezeului absolut bun care există. Aceasta este nevoia noastră.! 

În sfârşit, ca în domeniul metafizicii, trebuie să insistăm că 
răspunsul nu rezidă niciodată în cuvântul Dumnezeu; aşa ceva nu se va 
întâmpla niciodată. Oamenii moderni încearcă să-şi găsească răspunsurile 
numai în cuvântul Dumnezeu, în cuvintele religioase. Şi aceasta este 
adevărat în ce priveşte noua teologie, cultura hippie şi o parte din 
mişcarea „poporul lui Isus” de acum câţiva ani. Dar răspunsul nu stă în 
folosirea cuvântului, ci în conținutul său: ce ne-a spus Dumnezeu cu 
privire la Sine, ca fiind Dumnezeul infinit şi personal şi adevărata 
Trinitate. 

În domeniul moralei, toate răspunsurile pe care le avem se 
legitimează prin Căderea reală, istorică, spaţio-temporală. Omul a existat 
un timp înainte de Cădere, dar apoi s-a îndepărtat de bună voie de 
centrul integrator ce-i era propriu; procedând astfel, s-a produs o 
discontinuitate morală - omul a intrat într-o stare de anormalitate. Dacă 
renunţăm la adevărul acesta, dispare tot răspunsul creştin din domeniul 
moralei. Deseori descopăr că evanghelicii nu iau deloc în serios prima 
jumătate a Genezei. Însă dacă înlăturăm Căderea reală, istorică, spaţio- 
temporală, nu mai există nici un răspuns. Nu dispare doar creştinismul 
istoric, biblic, aşa cum există el în desfăşurarea istoriei, ci şi toate 
răspunsurile pe care le avem cu privire la om şi la dilema lui morală. 


CAPITOLUL. TREI 


Necesitatea epistemologică: problema 


Epistemologia este teoria metodei sau a bazelor cunoaşterii - teoria 
cunoaşterii, sau a felului cum cunoaştem, sau cum putem fi siguri că 
cunoaştem. Epistemologia este problema centrală a generaţiei noastre; 
aşa-numita „prăpastie dintre generaţii” este de fapt o prăpastie 
epistemologică, apărută din cauză că generaţia modernă priveşte 
cunoaşterea într-un mod radical diferit faţă de generaţiile precedente. Am 
tratat motivele care au dus aici în alte două cărţi anterioare,! aşa încât 
aici mă voi limita doar la nişte consideraţii generale cu privire la ce am 
afirmat acolo despre Toma d'Aquino şi dilema ridicată de dezvoltarea şi 
extinderea treptată a presupoziţiilor sale. In capitolul de faţă vreau să 
merg mai mult înapoi, şi să pornesc de la marii filozofi greci. 

Filozofii greci au dezbătut vreme îndelungată problema aceasta a 
cunoaşterii, iar cel care s-a luptat cel mai mult cu ea - şi cu cea mai 
adâncă sensibilitate - a fost Platon. El a înţeles care este problema 
fundamentală, şi anume că în domeniul cunoaşterii, ca şi în domeniul 
moralei, trebuie să existe ceva dincolo de particularii pentru ca lucrurile 
să aibă sens. În domeniul cunoaşterii, deci, avem particularii, adică 
„lucrurile” individuale pe care le vedem în lume. În orice clipă mă 
confrunt cu mii, de fapt cu milioane de particularii, pe care le surprind 
dintr-o simplă privire. Care sunt universaliile care dau sens acestor 
particularii şi care le leagă într-un tot unitar? Aceasta este esenţa 
epistemologiei şi a problemei cunoaşterii. 

O problemă înrudită se referă la felul cum învăţăm. De exemplu, de 
fiecare dată când vorbim despre mere, putem enumera diferite soiuri şi 
chiar numi vreo două sau trei sute de varietăţi. Dar practic noi le reunim 
pe toate sub cuvântul măr şi astfel obţinem o înţelegere mai 
cuprinzătoare a lucrului pe care îl analizăm şi despre care vorbim. Astfel 
că suntem cu toţii implicaţi în progresia de la particularii la universalii. 

Acelaşi lucru este adevărat şi în cazul ştiinţei. Ştiinţa se uită la 
particularii şi încearcă să elaboreze legi care să acopere un număr 
suficient dintre acestea, pentru ca noi să vedem asocierile şi să le 
înţelegem corect. „Supra”-legile (de exemplu electromagnetismul şi 
gravitația) sunt legi care merg încă şi mai departe, reducând toate 
particulariile din universul material la cât mai puţine universalii posibil. 
Aşadar, fie că vorbim despre mere, fie că vorbim despre ştiinţă, noi 
trecem întotdeauna, în procesul învăţării, de la particularii la universalii. 

Aceasta nu ţine numai de lingvistică, ci este modul în care 
cunoaştem. Nu este numai o teorie abstractă, sau vreun fel de 
scolasticism, ci însăşi esenţa metodei de cunoaştere şi a metodei în care 
cunoaştem că cunoaştem. Filozofii greci - şi în special Platon - au căutat 
universalii care să dea sens particulariilor. 

Putem înţelege aceasta foarte uşor dacă luăm ca exemplu sfera 
moralității. In capitolul anterior am arătat că în domeniul moralei avem 
nevoie de universalii (de absoluturi) pentru a determina ce este bine şi ce 
este rău. Fară universalii, conceptul modern devine până la urmă 
sociologic: se face evaluarea statistică a opiniei publice cu privire la bine 
şi la rău, iar majoritatea hotărăşte care sunt problemele morale. Sau se 
poate ridica o elită care să ne spună ce este bine şi ce este rău. Însă 
ambele abordări tratează chestiunea ca pe o medie statistică. Grecii au 
înţeles că dacă vrem să cunoaştem cu adevărat ce este bine şi ce este 
rău, trebuie să avem o universalie care să acopere toate particulariile. 

Acum, dacă putem constata lucrul acesta cu mai multă uşurinţă în 
domeniul moralei, în realitate el este mult mai important în domeniul 
cunoaşterii. Cum putem să găsim universalii care să fie suficient de 
cuprinzătoare pentru a acoperi particulariile, astfel încât să putem 
cunoaşte că cunoaştem? La Platon, de exemplu, există conceptul de Ideal, 
cu rolul de a asigura universalul necesar. Să luăm, de exemplu, scaunul: 
să spunem că există undeva un scaun ideal şi că acest scaun ideal are 
sens numai cu referire la scaunul ideal, nu şi la cel particular. Aşadar, 
când folosim cuvântul scaun, există un sens dincolo de suma 
particulariilor referitoare la scaune. Aceasta este soluţia lui Platon: un 
„ideal” care acoperă toate particulariile posibile pe care le-ar găsi cineva 
vreodată cu privire la scaune. Nu pot exista scaune în afara acestui 
universal sau dincolo de conceptul care este acoperit de scaunul „ideal”. 
Tot ce nu aparţine acestuia nu este scaun. 

Printr-o comparaţie cu domeniul moralei, putem înţelege problema 
cunoaşterii, a modalităţii cunoaşterii şi a certitudinii. Grecii au găsit două 
căi pentru a ajunge la aceasta. Prima a fost sensul cuvântului polis. 
Cuvântul polis înseamnă de fapt „cetate”, dar în gândirea greacă sensul 
cuvântului polis trece dincolo de simpla localizare geografică şi se referă 
la structura societăţii. Unii greci chiar au apreciat că polisul, societatea, 
poate înlocui universalul. Dar grecii au fost suficient de înţelepţi ca să 

vadă că aceasta nu este deajuns, pentru că în acest caz ne întoarcem la 
cele 51 de procente din voturi sau la conceptul unei elite minoritare. Sau 
am putea ajunge la regii filozofi ai lui Platon, de exemplu. Dar şi acesta 
este un concept limitat. Chiar dacă i-am lua doar pe regii filozofi din 
polis, ei n-ar putea să ne ofere în final o universalie care să acopere toate 
particulariile. 

Astfel că pasul următor a fost revenirea la zei, în nădejdea că zeii 
pot oferi ceva mai mult decât poate oferi polisul. Însă dificultatea este că 
zeii Greciei (inclusiv zeii lui Platon) erau insuficienţi. Ei erau personali - 
în contrast cu zeii orientali, care includeau totul şi erau impersonali - dar 
nu erau suficient de puternici. În consecinţă, pentru că zeii lor nu erau 
suficient de mari, problema a rămas nerezolvată la greci. 

Aşa cum societatea n-a rezolvat problema pentru că nu era suficient 
de mare, nici zeii n-au putut-o rezolva pentru că nici ei nu erau suficient 
de mari. Zeii se luptau între ei şi aveau divergențe cu privire la tot felul 
de lucruri mărunte. Toţi zeii clasici la un loc nu erau de fapt suficienţi - şi 
acesta este motivul pentru care, aşa cum am văzut într-un capitol 
anterior, în ce priveşte conceptul de soartă în literatura greacă, nu se ştie 
niciodată cu siguranţă dacă Parcele sunt sub controlul zeilor sau dacă zeii 
sunt sub controlul Parcelor. Sunt oare Parcele un simplu instrument al 
acţiunii zeilor sau sunt universalia din spatele zeilor şi ele îi manipulează 
de fapt pe zei? Există o confuzie permanentă între Parce şi zei ca agenţi 
ai controlului ultim. Aceasta exprimă profunda înţelegere a grecilor că 
zeii lor sunt pur şi simplu inadecvaţi: ei nu erau suficient de mari nici 
pentru a face faţă Parcelor, nici pentru a explica cunoaşterea. Ca urmare, 
deşi Platon şi grecii au înţeles necesitatea găsirii unei universalii şi că 
fără o universalie nimic nu se poate dovedi suficient, ei n-au găsit 
niciodată locul de provenienţă a universaliei pentru polis sau pentru zei. 

Toma d'Aquino a preluat dilema filozofilor greci. Înaintea lui, lumea 
bizantină nu fusese interesată cu adevărat de particularii. Oamenii de 
atunci trăiau în mijlocul lor, dar forma lor de gândire era cu totul diferită, 
ei nu erau interesaţi de natură sau de particularii. Îi putem fi 
recunoscători lui Toma d'Aquino pentru faptul că, datorită concepţiei 
sale, natura a devenit din nou importantă în gândirea omului. 

Treptat, pe măsură ce accentul pus de Toma d'Aquino pe natură 
căpăta amploare (aşa cum am arătat în Evadare din raţional), noua 
concepţie a pătruns în domeniul artelor. Cimabue (1240-1302), de 
exemplu, a început să picteze într-un mod diferit. Apoi Dante (1265-1321) 
a început să scrie într-un mod diferit. Natura îşi juca acum propriul ei rol. 
Dar în acelaşi timp, tensiunea dintre natură şi har creşte. În natură avem 
omul şi influenţa naturală a cauzei şi efectului asupra lumii; în har avem 
forţele cereşti şi modul în care aceste forţe nevăzute pot afecta lumea. În 
natură avem trupul; în har avem sufletul. Dar până la urmă ne întoarcem 
întotdeauna la problema particulariilor şi a universaliilor. În natură avem 
particulariile; în har avem universaliile. Aceşti oameni, Cimabue, Dante şi 
alţii care i-au urmat, precum Giotto (1267-1337), au început să se aplece 
cu insistenţă asupra naturii. Şi aceasta a fost bună, după cum am spus, 
dar exista totuşi o problemă. Binele consta în aceea că natura a fost 
reaşezată şi reevaluată în gândirea omului; şi aici intervine problema 

distructivă. Am acordat autonomie particulariilor, pierzând astfel 
universaliile care dădeau sens particulariilor. 

După cum am arătat în cărţile mele anterioare, există aici un 
principiu: dacă natura, sau particulariile, devine autonomă faţă de 
Dumnezeu, atunci natura începe să înghită harul. Sau putem formula 
altfel: tot ce ne mai rămâne sunt particulariile, iar universaliile sunt 
pierdute, nu numai în domeniul moralei (ceea ce arfi destul de rău), ci şi 
în domeniul cunoaşterii. Vedem aici alunecarea către omul modern şi 
cinismul lui. Acolo s-a născut el. Rămânem cu cantităţi enorme de 
particularii; dar fără nici o modalitate de a le uni într-un tot. Descoperim 
deci că natura înghite harul în domeniul moralei, şi, chiar mai important, 
în domeniul epistemologiei. 

Aici Leonardo da Vinci are ceva de spus. El a fost primul 
matematician modern şi a înţeles cu adevărat această dilemă. Nu încerc 
deloc să transfer asupra lui dilema cinismului modern din zilele noastre. 
El a înţeles unde avea să sfârşească omul raţionalist o dată cu trecerea 
tuturor acestor secole care îl despart de omul modern, dacă nu va găsi o 
soluţie. De fapt acesta este geniul - cel ce înţelege înaintea vremii sale, 
iar Leonardo da Vinci a înţeles. El a înţeles că dacă pornim de la 
raţionalism - adică dacă omul începe numai de la sine însuşi, fără ca vreo 
cunoaştere să-i parvină din exterior - rămânem numai cu matematica şi 
particulariile, sfârşind în mecanicism. Cu alte cuvinte, el s-a situat cu atât 
de mult înaintea timpului său încât a înţeles că totul avea să sfârşească 
într-o imensă maşinărie, în care nu mai există deloc universalii sau sens. 
Universaliile aveau să dispară. Aşadar, Leonardo ne aminteşte de omul 
modern. El a afirmat că ar trebui să încercăm să pictăm universaliile, 
ceea ce se apropie foarte mult de conceptul modern al experienţei de la 
nivelul superior. Deci el a pictat, şi a pictat, şi a pictat, încercând să 
surprindă universaliile. Leonardo a încercat să picteze universalia exact 
aşa cum Platon a crezut că, dacă vrem să ajungem într-adevăr la 
cunoaşterea scaunelor, trebuie să existe undeva un scaun ideal care să 
acopere toate scaunele particulare. Leonardo, care era neoplatonician, a 
înţeles acest lucru şi a spus: „Omul trebuie să producă universaliile.” 
Dar care oameni? Matematicienii? Nu, nu matematicienii, ci pictorii. 
Oamenii sensibili. Aşadar, Leonardo este un gânditor de cotitură în 
domeniul epistemologiei umaniste. 

O dată ajuns aici, în Evadarea din rațional am dezvoltat diferenţa 
dintre ceea ce eu numesc „ştiinţa modernă” şi „ştiinţă modernă recentă”. 

În cărţile mele anterioare am făcut referire la Whitehead şi la 
Oppenheimer, doi oameni de ştiinţă - nici unul creştin - care au insistat 
asupra faptului că ştiinţa modernă nu s-ar fi putut naşte decât într-un 
mediu creştin. Daţi-mi voie să repet ideea aceasta, pentru că vreau ca în 
această carte s-o duc un pas mai departe, transferând-o în domeniul 
cunoaşterii. Aşa cum a arătat Whitehead atât de frumos, primii oameni de 
ştiinţă au crezut cu toţii că universul a fost creat de un Dumnezeu 
raţional şi că de aceea universul poate fi investigat prin rațiune. Aceasta 
a fost baza lor. La naşterea ştiinţei moderne, oamenii de ştiinţă credeau 
în uniformitatea cauzelor naturale într-un sistem limitat sau deschis, un 
sistem care putea fi reordonat de Dumnezeu şi de omul creat după chipul 
lui Dumnezeu. Acesta este un sistem al cauzei şi efectului într-un interval 

de timp limitat. Dar începând cu vremea lui Newton (nu de la Newton 
însuşi, ci de la newtonienii care i-au urmat) avem conceptul de „maşină”, 
care se extinde până acolo încât rămânem doar cu maşina. De aici trecem 
la „ştiinţă modernă recentă”, în care uniformitatea cauzelor naturale se 
desfăşoară într-un sistem închis, care include sociologia şi psihologia. 
Omul este inclus şi el în mecanismul acesta, ce reprezintă lumea ştiinţei 
de astăzi. Nemaiputând fi siguri că universul este raţional pentru că este 
creat de un Dumnezeu raţional, oamenii de ştiinţă îşi pun întrebarea pe 
care Leonardo da Vinci a înţeles-o, şi pe care grecii au înţeles-o înaintea 
lui: „Cum cunoaşte omul de ştiinţă? Pe ce bază poate el cunoaşte că ceea 
ce cunoaşte cu adevărat?” 

Raționalismul introduce în acest moment conceptul epistemologic 
de pozitivism. Pozitivismul este teoria cunoaşterii care afirmă că noi 
cunoaştem faptele şi obiectele cu o obiectivitate totală. „Concepţia 
ştiinţifică” modernă este construită pe bazele pozitivismului. 

Concepţia aceasta este de fapt una cu adevărat romantică, iar 
raţionalistul care o susţine se înalţă peste măsură în aroganţa lui. Ea se 
bazează pe ideea că, fără universalii de la care să pornim, omul finit nu 
poate atinge cu raţiunea lui finită suficientă cunoaştere adevărată pentru 
a extrage universaliile din particularii. 

Jean-Jacques Rousseau are o importanţă crucială în această 
privinţă, pentru că el modifică formularea „natură şi har” în „natură şi 
libertate”, în libertate absolută. Rousseau şi oamenii din jurul lui au văzut 
că în domeniul „naturii” totul se redusese la un mecanism. La nivelul 
superior ei au adăugat celălalt lucru - libertatea absolută. În sensul 
absolutei libertăţi de la nivelul superior, nu numai că omul nu trebuie să 
mai fie legat de revelaţie, dar nici societatea, polis-ul nu-l mai constrâng. 
Acest concept al libertăţii autonome poate fi observat cu claritate la 
pictorul Gauguin. El s-a eliberat de toate restricţiile - nu numai de cele 
impuse de Dumnezeu, dar şi de acelea ale polisului, care pentru Gauguin 
se rezumau la cultura foarte dezvoltată a Franţei. El a părăsit Franţa şi a 
plecat în Tahiti pentru a scăpa de cultură. Făcând aceasta, el a pus în 
practică celebrul concept al nobilului sălbatic lansat Jean-Jacques 
Rousseau. Dacă te eliberezi de restricţii, de polis, de Dumnezeu sau de 
zei - atunci eşti cu adevărat liber. Din nefericire, deşi deloc surprinzător, 
rezultatul nu a fost cel scontat de el. 

Deci avem de-a face cu o libertate distructivă nu numai în morală 
(deşi în morală s-a manifestat foarte repede, probabil că cel mai repede în 
anarhia sexuală), ci şi în domeniul cunoaşterii. Se consideră că în 
domeniul metafizicii, în domeniul Fiinţei, la fel ca în morală, avem o 
libertate absolută. Dar aici intervine dilema: cum cunoaştem şi cum 
cunoaştem că cunoaştem? 

Ni-i putem imagina pe greci, pe Leonardo da Vinci şi pe toţi 
neoplatonicienii din vremea Renaşterii venind şi întrebându-l pe 
Rousseau şi pe adepţii lui: „Nu vedeţi ce-aţi făcut? Unde sunt 
universaliile? Cum veţi ajunge la cunoaştere? Cum veţi construi suficiente 
universalii din particularii, fie chiar şi numai pentru ca societatea să 
funcţioneze, ca să nu mai vorbim de atingerea adevăratei cunoaşteri, de 
modalitatea şi de certitudinea cunoaşterii?” 

N-a mai fost nevoie, de fapt, decât de un pas de la oameni ca 
Gauguin la cultura hippie a anilor '60, şi la întreaga cultură modernă. 
Intr-un sens, există o paranteză temporală între Rousseau şi naşterea 
culturii hippie şi a întregii culturi moderne care se bazează pe concepţia 
că nu există universalii - că omul se bucură de o libertate totală, 
hedonistă, nu numai în moralitate, ci şi în domeniul cunoaşterii. Putem 
vedea cu uşurinţă confuzia morală care a decurs de aici, dar confuzia 
epistemologică este şi mai gravă. Dacă nu există universalii, cum putem 
distinge realitatea de nonrealitate? Cu aceasta, am ajuns în miezul 
problemei omului modern, după cum voi explica mai târziu. 

Să ne întoarcem acum la perioada imediat următoare lui Rousseau, 
la Immanuel Kant şi la Hegel, care au schimbat întregul concept al 
epistemologiei. Inainte de ei, omul gândea întotdeauna în termenii 
antitezei: adică, învăţăm spunând „A este A” şi „A nu este non-A”. Aceştia 
sunt primii paşi ai logicii clasice. Cu alte cuvinte, dacă în antiteză ceva 
este adevărat, atunci opusul lui nu este adevărat. Putem construi o 
antiteză. Aceasta este metoda clasică a epistemologiei, a cunoaşterii. Dar 
Hegel a văzut că antiteza n-a dat niciodată rezultate bune pe o bază 
raţionalistă; aşa că a propus schimbarea metodologiei. Conform poziţiei 
lui, toate lucrurile sunt relativizate. În loc de antiteză, avem de-a face cu 
o sinteză. Aceasta formează un triunghi: fiecare lucru este o teză, care 
stabileşte o antiteză, iar răspunsul acestora este întotdeauna o sinteză. 
Lucrurile s-au schimbat în domeniul moralei şi al ştiinţei politice, dar şi 
mai profund, deşi mai puţin evident, s-au schimbat în domeniul 
cunoaşterii înseşi. Aceasta a produs o schimbare a întregii teorii despre 
metodologia cunoaşterii. 

În cărţile mele anterioare trec apoi la Kierkegaard, care a mai făcut 
un pas. Cei care au urmat după el au stabilit o dihotomie absolută între 
rațiune şi non-raţiune. Kierkegaardianismul afirmă că ceea ce dă sens 
lucrurilor este întotdeauna separat de rațiune. Rațiunea duce la 
cunoaştere numai la nivelul inferior, ceea ce înseamnă cunoaştere 
matematică fără sens, dar la nivelul superior putem spera să găsim un 
sens nonraţional pentru particularii. 

Toate acestea decurg din învăţătura a patru oameni - Rousseau, 
Kant, Hegel şi Kierkegaard - şi din gândirea lor în domeniul 
epistemologiei. Incepând de la Hegel încolo, acest mod de gândire a 
înlocuit antiteza cu sinteza, răsturnând astfel întreaga teorie a 
cunoaşterii. 

Invăţătura lui Kierkegaard a fost extinsă în existenţialismul secular 
şi religios. Existenţialismul secular a luat trei forme: cea franceză, Jean- 
Paul Sartre şi Camus; cea germană, Heidegger; şi cea a lui Karl Jaspers, 
care a fost şi el german, însă a locuit în Elveţia. Distincţiile între formele 
de existenţialism nu trec cu vederea faptul că este vorba de acelaşi 
sistem, deşi primeşte expresii diferite la aceşti trei oameni: şi anume că 
raționalismul duce numai la ceva absurd în toate domeniile, inclusiv în 
cunoaştere. De fapt, nu inclusiv în cunoaştere, ci mai înainte de toate în 
cunoaştere - în principal în cunoaştere. Pentru aceşti oameni, 
cunoaşterea pe care o putem dobândi ca raţionalişti este numai o formulă 
matematică în care omul este numai o maşină. În locul raţiunii, ei speră 

să găsească o formă de experienţă mistică „la nivelul superior”, distinctă 
de rațiune, pentru a asigura o universalie. 

Putem sesiza aici alunecarea în mişcarea hippie şi în cultura 
drogurilor din anii '60. Şi ea este încă foarte prezentă în anii '80. Omul 
speră să găsească ceva în mintea sa, pentru că nu poate şti sigur că 
există ceva „dincolo” de el. Sunt convins că prăpastia dintre generaţii se 
exprimă într-un mod decisiv în domeniul epistemologiei. Înainte, omul 
nutrea speranţa romantică de a găsi, pe baza raționalismului, un sens 
vieţii şi de a plasa universaliile deasupra particulariilor. Dar de la 
Rousseau, Kant, Hegel şi Kierkegaard încoace, această speranţă nu mai 
există; s-a renunţat la ea. Oamenii de astăzi formează o generaţie care nu 
mai crede în speranţa adevărului ca adevăr. De aceea folosesc în cărţile 
mele termenul de „adevăr adevărat”, pentru a accentua adevărul real. 
Aceasta nu este o simplă tautologie, ci recunoaşterea faptului că 
termenul adevăr desemnează acum ceva ce înaintea acestor patru oameni 
n-ar fi fost considerat deloc ca atare. Deci am folosit expresia „adevăr 
adevărat” pentru a scoate în evidenţă acest lucru, dar este greu s-o fac 
suficient de penetrantă pentru ca oamenii să înţeleagă cât de serioasă 
este problema. 

Raţionalitatea este văzută ca ducând la pesimism. Putem avea o 
cunoaştere matematică, dar omul este numai o maşină, şi orice optimism 
pe care omul l-ar putea avea privind sensul trebuie să se găsească în 
domeniul nonraţionalului, la „nivelul superior”. Aşadar, raționalitatea, 
inclusiv ştiinţa modernă, va duce numai la pesimism. Omul este numai o 
maşină; omul este un zero şi nimic nu are vreun sens ultim. Eu sunt un 
nimic - o particularie printre alte mii de particularii. Nici o particularie 
nu are sens şi în mod special omul nu are nici un sens - mai ales 
particularia care sunt eu. Eu nu am nici un sens; eu mor; omul este mort. 
Dacă oamenii se întreabă de ce sunt trataţi ca datele dintr-un computer - 
acesta este motivul. 

Deci omul face saltul „la nivelul superior” în tot felul de misticisme 
din domeniul cunoaşterii - şi acestea sunt misticisme, pentru că sunt total 
separate de orice raționalitate. Este un misticism deosebit de orice 
misticism anterior. Misticismele anterioare presupuneau întotdeauna că 
ceva există. Dar misticismele omului modern sunt misticisme semantice 
care se ocupă numai cu cuvintele; ele nu au nimic de-a face cu faptul că 
ceva există, ci se preocupă doar de ce există în mintea cuiva, sau în 
limbaj, într-o formă sau alta. Consumul idealist de droguri din anii '60 a 
început ca un mod de a încerca aflarea unui sens în mintea omului. 

În situaţia prezentă avem, în domeniul raţional, ceva ce duce la 
formule matematice şi la om ca maşină, iar în domeniul nonrational la tot 
felul de misticisme nonraţionale. 

Acum trebuie să ne îndreptăm din nou atenţia către pozitivismul de 
la nivelul inferior. Aceasta a fost marea speranţă a raţionalistului, dar 
pozitivismul a murit treptat. Îmi amintesc că atunci când am ţinut pentru 
prima dată prelegeri la Oxford şi la Cambridge, trebuia să ai grijă să-ţi 
schimbi discursul între cele două mari universităţi, pentru că la Oxford se 
preda încă pozitivismul logic, dar la Cambridge analiza lingvistică a fost 
preluată cu totul. Treptat, pozitivismul a murit. Pentru un studiu atent cu 
privire la cauzele acestui fapt, aş recomanda cartea lui Michael Polanyi, 

Personal Knowledge, an Introduction to Post-critical Philosophy Polanyi 
este un nume care abia dacă apare în presa de masă şi le este necunoscut 
multora, dar el a fost unul dintre gânditorii proeminenţi ai lumii 
intelectuale. Cartea lui arată de ce pozitivismul nu este o epistemologie 
suficientă şi de ce speranţa ştiinţei moderne de a ajunge la o oarecare 
cunoaştere sigură este sortită eşecului. Şi, într-adevăr, probabil că nu 
există astăzi nici o catedră de filozofie importantă din lume astăzi care să 
predea pozitivismul. El este încă susţinut de omul de ştiinţă naiv care, cu 
un zâmbet fericit pe faţă, construieşte pe o temelie care nu mai există. 

Dar acum trebuie să observăm unde am ajuns. Primii oameni de 
ştiinţă moderni, Copernic, Galileo, până la Newton şi Faraday (conform 
lui Whitehead), au avut curajul de a iniţia o formulare a ştiinţei moderne 
pentru că ei au crezut că universul a fost creat de un Dumnezeu raţional 
şi că de aceea era posibilă descoperirea adevărului despre univers prin 
rațiune. Însă când ajungem la ştiinţa naturalistă, totul este distrus; 
pozitivismul a fost pus în locul bazei cunoaşterii pe care o susţinuseră 
primii oameni de ştiinţă moderni. Dar acum pozitivismul însuşi este 
distrus. 

Polanyi argumentează că pozitivismul este inadecvat pentru că nu-l 
ia în considerare pe cunoscătorul a ceea ce este cunoscut. El acţionează 
ca şi cum cunoscătorul ar putea fi trecut cu vederea - ca şi cum 
cunoscătorul ar cunoaşte fără ca să fie prezent. Sau am putea spune că 
pozitivismul nu ţine cont de teoriile sau presupoziţiile cunoscătorului. 
Adică pozitivismul presupune că cunoscătorul abordează totul fără nici o 
presupoziţie, fără nici o grilă prin care să-şi alimenteze cunoaşterea. 

Dar tocmai aceasta e dilema, spune Polanyi, pentru că acest lucru 
nu este deloc adevărat. Nu există nici un om de ştiinţă susţinător al 
pozitivismului şi care să nu-şi alimenteze cunoaşterea printr-o grilă - o 
teorie sau o concepţie despre lume prin care înţelege şi descoperă lucruri 
noi. Conceptul observatorului obiectiv, total inocent, este absolut naiv. Şi 
ştiinţa nu poate exista fără un observator. 

În tinereţea mea, se spunea mereu că ştiinţa este total obiectivă. 
Apoi, cu câţiva ani în urmă, la Oxford, a început să se insiste că acest 
lucru nu este adevărat; nu există un asemenea lucru ca ştiinţă fără 
observator. Observatorul este cel care iniţiază experimentul, observatorul 
îl observă şi apoi observatorul trage concluziile. Polanyi spune că 
observatorul nu este niciodată neutru; el are o grilă, el are presupoziţii 
prin care-şi alimentează descoperirile. 

Aş merge însă un pas mai departe. Am insistat întotdeauna că 
pozitivismul mai are o problemă, una şi mai importantă. Un sistem 
trebuie să fie judecat întotdeauna în structura lui totală. În pozitivism, ca 
structură totală, nu se poate postula că ceva există. În sistemul 
pozitivismului însuşi, prin chiar natura lui, pornim pur şi simplu fără ca 
ceva să existe. Sistemul nu oferă nici un motiv de a cunoaşte că datele 
empirice sunt veridice, sau că ceea ce ajunge la noi sunt fapte. În sistem 
nu există nici o universalie care să ne dea dreptul să fim siguri că ceea ce 
ajunge la noi sunt fapte. Sistemul pozitivismului însuşi nu ne dă deloc 
siguranţa că ceva există, sau că există o diferenţă între realitate şi 
fantezie. 

Dar mai este o problemă. Nu numai că pozitivistul nu ştie cu 
siguranţă că există ceva, dar chiar dacă există, el nu poate avea nici un 
motiv să creadă că ştie ceva cu adevărat, sau nici cel puţin aproape cu 
adevărat. Nu există nici un motiv în sistem care să ne dea certitudinea că 
există o corelaţie între observator - adică subiect - şi lucrul cunoscut - 
adică obiectul. 

Pentru a aduce discuţia şi mai la zi, Karl Popper, care este şi el un 
gânditor consacrat al zilelor noastre, a argumentat că un lucru este lipsit 
de sens dacă nu poate fi supus verificării şi falsificării. Dar într-o lucrare 
ulterioară el dă un pas înapoi şi spune că nu există nici o posibilitate de 
verificare. Nu putem verifica nimic - putem doar falsifica. Adică nu putem 
spune ce este un lucru; putem spune cu certitudine că nu este el. 

În ştiinţă, aceeaşi problemă se pune şi în legătură cu conceptul de 
„model”. Se poate observa deseori că realitatea obiectivă este estompată 
şi că ceea ce rămâne este modelul din gândirea omului de ştiinţă. 

lată concluzia la care ajungem: pozitivismul nu duce pe nimeni la 
cunoaştere, ci ne lasă numai cu un set de medii statistice şi de aproximări 
- fără certitudinea că ceva există în final şi fără siguranţa continuității 
lucrurilor care au existat. 

Putem lega acest lucru de „semantica generală” a lui Alfred 
Korzybski şi a lui D. David Bourland, care nu ar permite folosirea verbului 
„a fi”. Toate cărţile lor sunt scrise fără ca verbul „a fi” să fie folosit măcar 
o singură dată. De ce? Pentru că ei neagă existenţa vreunei siguranţe a 
continuității. 

Aş vrea să mă întorc la filozoful Ludwig Wittgenstein, care este în 
multe feluri cheia întregii probleme. Activitatea lui Wittgenstein are două 
faze, una timpurie şi una târzie, dar cu Tractatus, lucrarea la care ne 
referim aici, suntem interesaţi de perioada timpurie. Mai târziu a trecut 
la analiza lingvistică, dar în acest stadiu timpuriu al gândirii sale a 
argumentat că aici în lume (în domeniul raţiunii), avem fapte: avem 
propoziţiile ştiinţei naturale. Aceasta este tot ce se poate spune; este tot 
ce putem pune în limbaj. Aceasta este limita limbajului şi limita logicii. 
„La nivelul inferior” putem vorbi, dar tot ce poate fi spus sunt propoziţiile 
matematice ale ştiinţei naturale. Limbajul este limitat la „etajul de jos” al 
raţiunii şi se încheie cu formulări matematice. 

Însă, aşa cum subliniază Bertrand Russell, Wittgenstein a fost un 
mistic. Elementele misticismului sunt prezente chiar de la bun început. La 
„nivelul superior” el a plasat tăcerea, pentru că nu putem vorbi despre 
nimic în afara lumii cognoscibile a ştiinţei naturale. Dar omul are o nevoie 
disperată de valori, de etică şi de sensuri pentru toate acestea. Omul are 
o nevoie disperată de toate acestea, şi totuşi nu există decât tăcerea. 
Cuvântul „tăcere” al lui Wittgenstein mi-a oferit de fapt titlul pentru 
această carte. 

Wittgenstein a considerat că în sfera lucrurilor de care omul are o 
nevoie disperată - valori, etică şi sensuri - nu există decât tăcerea. Omul 
ştie că ele trebuie să existe, argumentează el, dar el nu poate să le 
conceapă sau să vorbească despre ele. Ca mistic, Wittgenstein a acordat 
o mare valoare „tăcerii”, însă oricâtă nevoie am avea de valori, de etică şi 
de sensuri, nu există decât tăcerea. 

De aici el a plonjat în analiza lingvistică, aceasta devenind filozofia 
dominantă în întreaga lume. Ea s-a născut din disperarea la care s-a ajuns 
în urma constatării că pozitivismul este inadecvat. Wittgenstein se 
apropie foarte mult în perioada târzie a gândirii lui de cea existenţialistă, 
cu toate că dacă trecem din Anglia pe Continent, vom descoperi că se 
crede în general că acestea sunt distincte. Dar dacă privim lucrurile din 
perspectiva unei anumite grile, vom descoperi că acestea au afinități în 
punctul în care Wittgenstein spune că lucrurile sunt lipsite de valoare sau 
de semnificaţie, că nu există decât tăcerea. 

Pentru cei care cunosc filmul The Silence a lui Bergman, toate 
acestea vor suna foarte familiar. Bergman este un filosof care a ajuns la 
punctul în care conchide că nu ni se va comunica nimic de la acest nivel 
superior, că Dumnezeu (chiar şi în termenii existenţialişti) nu are nici o 
semnificaţie. Gândind astfel, Bergman a pus pe peliculă Tăcerea, şi el 
însuşi a fost subiectul unor prefaceri începând din acel moment. Cu alte 
cuvinte, el a subscris la ceea ce strălucitul filozof Wittgenstein, spusese 
cu mulţi ani înainte. Deci, Bergman şi Wittgenstein trebuie înţeleşi 
împreună, iar filmul Tăcerea este o dovadă a acestui lucru. 

Aşa că, trebuie să remarcăm, rămânem doar cu o antifilozofie, 
pentru că tot ce face viaţa vrednică de trăit, tot ce-i dă sens sau unitate 
dincolo de particulariile izolate, este la un nivel superior al tăcerii totale. 

Rămânem astfel cu două antifilozofii. Una este existenţialismul, o 
antifilozofie, pentru că se ocupă cu marile întrebări, însă fără un apel la 
raționalitate. Dar dacă urmărim dezvoltarea mai târzie a lui Wittgenstein 
ajungem la analiza lingvistică şi descoperim că şi aceasta este o 
antifilozofie. Cu toate că defineşte cuvintele folosind raţiunea, în final, 
limbajul nu duce nici la valori, nici la fapte. Limbajul trimite la limbaj - şi 
asta-i tot. Dispare nu numai certitudinea valorilor, ci şi certitudinea 
cunoaşterii. 

Vorbind despre Wittgenstein şi despre tăcerea lui în domeniul 
limbajului, este bine să-l menţionăm aici pe Heidegger în perioada târzie 
a gândirii sale, care s-a ocupat şi el de limbaj, deşi într-un mod foarte 
diferit. Heidegger a fost iniţial existențialist şi credea că tot ce există este 
acea Angst în faţa universului care ne dă speranţa că există ceva. Dar mai 
târziu a ajuns la concluzia că întrucât există limbaj în univers putem 
spera că există ceva, o speranţă non-raţională a unui sens ultim al tuturor 
lucrurilor. Aşadar, Heidegger spune: „Ascultaţi-l pe poet” - nu conținutul 
celor spuse de poet, ci ascultați doar pentru că există o fiinţă (adică 
poetul), care vorbeşte; deci putem spera că Fiinţa - adică existenţa - are 
sens. În încercarea de a-şi face poziţia şi empirică, nu numai abstractă, el 
adaugă aici o notă distinctă. Pretinzând că, în trecutul îndepărtat, în 
epoca presocratică de dinaintea lui Aristotel, a existat un limbaj măreț, de 
aur, care întrupa o „experienţă de prim rang”, directă, în univers. Dar 
toate acestea sunt pur ipotetice. Nu au nici o bază istorică, însă a propus 
soluţia aceasta ca pe un act de disperare în încercarea de a pune o 
temelie istorică pe sau sub un concept care de altfel nu era decât ipotetic 
şi nebulos. 

Trebuie să înţelegem că efectele acestor lucruri nu sunt doar 
teoretice. Faza ultimă a gândirii lui Heidegger are o importanţă crucială 

în anumite forme ale teologiei liberale moderne. Aceste lucruri afectează 
şi lumea studenţească. Ele nu sunt abstracte. Ele transformă lumea. 

Să observăm aici un factor important. Indiferent dacă avem de-a 
face cu Heidegger, care spune: „Ascultaţi-l pe poet” (şi care prezintă un 
misticism semantic al nivelului superior ce pare să dea speranţă), sau cu 
Wittgenstein (care porneşte în direcţia opusă şi este mai cinstit, spunând 
că la nivelul superior n-a rămas decât tăcere şi că de aceea tot ce putem 
face este să definim cuvinte care niciodată nu vor avea de-a face în final 
cu sensuri sau cu valori), este interesant că omul modern a ajuns la 
concluzia că secretul întregii chestiuni rezidă oarecum în limbaj. Aceasta 
este epoca semanticii, miezul în aspectele sale elementare. 

Ce înseamnă aceasta pentru noi? Întrebarea, în cazul lui Heidegger 
şi al lui Wittgenstein - şi al lui Bergman - este dacă există cineva în 
univers care poate vorbi într-un mod adecvat. Suntem înconjurați din 
toate părţile de antifilozofie. Pozitivismul, care a fost un raţionalism 
optimist şi bază a ştiinţei naturaliste, a murit. El s-a dovedit o 
epistemologie insuficientă. Dar alternativele - existenţialismul, pe de o 
parte, şi analiza lingvistică, pe de altă parte - sunt antifilozofii care-l 
lipsesc pe om de orice speranţă în ce priveşte etica, valorile, sensul şi 
certitudinea cunoaşterii. Aşadar, în epistemologie suntem înconjurați de o 
mare de antifilozofie. 

Polanyi a distrus magistral încrederea în pozitivismul logic şi în 
insistența lui că relaţia subiect-obiect este reală şi că subiectul poate 
cunoaşte obiectul. El este, de asemenea, cunoscut ca apărător al 
adevărului, dar nu a dezvoltat o bază adecvată pentru a demonstra 
motivul pentru care aceste lucruri sunt adevărate. La sfârşitul vieţii a 
invocat uneori motivații religioase. De exemplu, a susţinut că a rostit 
Crezul apostolic în repetate rânduri, dar când a fost întrebat mai 
îndeaproape asupra acestor lucruri, el a declarat că nu crede în 
conţinutul propoziţional al expresiilor Crezului - că ele doar reprezintă 
ceva, aşa cum un steag reprezintă patriotismul. li putem fi cu adevărat 
recunoscători pentru că a luat apărarea „adevărului”, însă nu a reuşit să 
ne dea o bază şi o metodă pentru cunoaşterea epistemologică a 
„adevărului” ca adevăr. 

Pozitivismul a murit, iar ceea ce rămâne este cinismul sau un salt 
mistic spre cunoaştere. Aici se situează omul modern, indiferent dacă 
omul individual o ştie sau nu. 

Generaţia care s-a ridicat în ultimele decenii se plasează exact aici 
în domeniul epistemologiei. Marea problemă nu sunt drogurile sau 
amoralitatea, ci cunoaşterea. Generaţia aceasta este una a 
antifilozoficilor prinşi în incertitudinea cunoaşterii. La nivelul inferior, pe 
care omul modern îl atribuie raţionalităţii şi cu privire la care foloseşte un 
limbaj cu sens, se poate vedea pe sine numai ca maşină, o maşină total 
determinată, şi astfel nu poate cunoaşte cu certitudine nici măcar lumea 
naturală. Insă la nivelul superior, pe care îl atribuie non-raţionalităţii, 
omul modern nu are categorii, întrucât categoriile sunt legate de rațiune 
şi de antiteză. La nivelul superior el nu are nici un motiv pentru a spune 
că acest lucru este bun, în opoziţie cu celălalt, care este rău (sau care nu 
este bine, pentru a folosi un idiom mai modern). In domeniul moralei, la 
nivelul superior nu avem nici o modalitate de a spune că ceva este bun în 

contrast cu altceva, care nu este bun. Dar să observăm că este mult mai 
profund şi mai oribil. Tot aşa, trăind la nivelul superior nu avem nici o 
modalitate de a spune că ceva este adevărat, în opoziţie cu ceva ce nu 
este adevărat. 

Vedem aceasta foarte clar în cinematografie. M-am ocupat deja de 
problema aceasta, într-o oarecare măsură, în Evadare din raţional 
(Escape from Reason) şi alte locuri, însă face parte integrantă din 
discuţia mea de aici, aşa că trebuie să repet ce am spus. Filmul lui 
Antonioni, Blow-up, este un exemplu în această privinţă. Personajul 
principal este un fotograf. Alegerea e perfectă, fiindcă el se ocupă de fapt 
nu de un set de valori umane, ci are doar o lentilă fotografică 
impersonală. Camera poate fi ataşată la fel de uşor unui computer 
impersonal. Fotograful se mişcă dintr-un loc într-altul şi face instantanee, 
o fiinţă umană finită care se ocupă numai cu particularii şi care este total 
incapabilă să le dea vreun sens, iar lentila fotografică rece nu judecă, nici 
nu controlează tot ceea ce vede. Posterele care anunțau filmul lui 
Antonioni spuneau: „Crimă fără vină, dragoste fără sens.” Cu alte cuvinte, 
nu există categorii în domeniul moralei - crima este fără vină, însă nu 
există categorii nici în sfera umană - dragostea este fără sens. Astfel, 
Antonioni prezintă moartea categoriilor. 

În domeniul moralității, nu există nici o universalie deasupra; 
rămânem numai cu particulariile. Camera poate declanşa - clic, clic, clic - 
iar noi rămânem numai cu o serie de particularii şi fără nici un universal. 
Aceasta este tot ceea ce poate face raţionalistul pentru sine. 

Însă cinematografia modernă şi celelalte forme de artă trec dincolo 
de pierderea categoriilor umane şi morale. Ele arată, într-un mod corect 
că, dacă nu avem loc pentru categorii, vom pierde nu numai categoriile 
care au în vedere valorile morale şi umane, ci orice categorie care ar face 
distincţia dintre realitate şi fantezie. 

Dacă facem calea întoarsă, timp de 2 000 de ani, până la greci, 
vedem cum cei mai inteligenţi oameni care au trăit vreodată, au încercat 
să descopere un mod de a obţine sensul şi certitudinea în cunoaştere; 
însă pornind doar de la sine, fără nici o altă cunoaştere exterioară lui 
omul a eşuat lamentabil, lucru pe care Antonioni îl arată cu foarte multă 
forţă în filmul lui. 

O dată ce părăseşte nivelul inferior al raţiunii, omului modern nu-i 
mai rămâne nici o categorie. Jos el este deja mort; el este doar o maşină 
şi nici unul din lucrurile acestea nu are vreun sens. Însă imediat ce trece 
sus, în misticismul nivelului superior, rămâne fără categorii cu care să 
distingă cu o oarecare certitudine între lumea interioară şi cea 
exterioară. Omul modern nu are nici un fel de categorii care să-i dea un 
dram de siguranţă în ce priveşte diferenţa dintre ceea ce este real şi ceea 
ce este iluzie. 

Sunt implicate aici patru tipuri de categorii. Până acum am discutat 
trei dintre acestea: în primul rând, categoria morală; în al doilea rând, 
categoria umană şi în al treilea rând, categoriile realităţii şi fanteziei. A 
patra categorie pe care o vom examina acum priveşte cunoaşterea pe 
care o avem despre ceilalţi oameni. 

Al treilea grup de categorii se ocupă de trecerea cu o oarecare 
certitudine din interiorul minţii în afara ei, şi cu siguranţă că există o 

diferenţă între realitate şi fantezie. Al patrulea tip vizează mişcarea 
inversă. Cum pot doi oameni care se întâlnesc să se cunoască unul pe 
altul - să treacă din mintea lor în mintea celorlalţi? Cum putem ajunge la 
categorii care să ne ajute să intrăm în lumea gândurilor altei persoane? 
Aceasta este parte din alienarea omului modern; este întunericul cu care 
se confruntă atât de mulţi dintre oamenii moderni, sentimentul de a fi 
total alienaţi. Un bărbat şi o femeie pot dormi împreună tip de zece sau 
cincisprezece ani, dar cum pot ei pătrunde unul în mintea celuilalt pentru 
a cunoaşte ceva despre persoana cealaltă ca persoană, nu ca maşină 
emițătoare a unui limbaj? Putem cunoaşte uşor faţada unei maşini 
emițătoare, dar cum putem ajunge în spatele limbajului pentru a cunoaşte 
persoana, în acest cadru? Aceasta este o formă modernă foarte specială 
de pierzanie. 

Acest lucru mi-a atras atenţia cu foarte multă forţă acum câţiva ani, 
când un cuplu foarte modern a venit la noi la L'Abri. l-am cazat într-una 
din cabanele noastre. Cei doi îi ţineau pe toţi treji, nopţi la rând, pentru 
că vorbeau toată noaptea, până dimineaţa - vorbeau, şi vorbeau, şi 
vorbeau. li înnebuneau pe toţi. Natural, am devenit curios. M-am întrebat 
despre ce tot vorbesc. Aceşti oameni trăiau împreună de mult timp; 
despre ce vorbeau tot timpul? Când am ajuns să-i cunosc mai bine, am 
descoperit despre ce era vorba - şi în faţa mea s-a deschis o nouă 
dimensiune când am înţeles care era de fapt dilema. Am descoperit că 
vorbeau pentru că încercau cu disperare să se cunoască unul pe altul. Se 
iubeau cu adevărat şi vorbeau în continuu cu scopul de a încerca să 
găsească o propoziţie sau o frază pe care s-o poată cunoaşte exhaustiv 
amândoi, astfel încât să poată începe să se cunoască unul pe altul şi să 
pătrundă unul în mintea celuilalt. În lumea lor nu exista nici o universalie, 
de aceea erau nevoiţi să constituie o universalie dintr-un punct de contact 
pe care să-l înţeleagă exhaustiv. Dar, fiind finiţi, n-au putut ajunge la 
aceasta. 

Intr-un astfel de caz, de unde ar trebui să începem? Am rămas doar 
cu particularii. leşind afară din noi, nu avem nici o certitudine că există 
ceva în exterior. Printr-o deplasare spre interior, încercăm să pătrundem 
în mintea altora. Cum putem şti că am ajuns la el? În acest cadru, fiinţele 
umane sunt singurele care există. Nu mai există nimeni care să vorbească 
- totul rămâne cufundat în tăcere. Deci dacă nu avem nici un enunţ 
exhaustiv, de unde să pornim? Nu putem începe cu o cunoaştere parţială; 
trebuie să fie una exhaustivă, pentru că nu există nimeni altcineva, 
nicăieri, care să ne ofere vreo universalie. Universalia, certitudinea, 
trebuie să existe în propria noastră conversaţie, într-un enunţ exhaustiv 
sau într-o expresie exhaustivă cu care să începem. Problema este de 
natură epistemologică şi se centrează pe limbaj. 

Omul modern rămâne fie la nivelul inferior, ca maşină emițătoare de 
cuvinte care nu duc nici la valori, nici la fapte, ci numai la cuvinte, fie la 
nivelul superior, într-o lume fără categorii în ce priveşte valorile umane şi 
morale, sau la diferenţa dintre realitate şi fantezie. Să plângem pentru 
generaţia noastră! Făurit după chipul lui Dumnezeu, cu scopul de a fi într- 
o comunicare pe axa verticală cu Cel care există şi nu tace, şi în acelaşi 
timp, de a avea o comunicare pe axa orizontală cu semenii lui, din cauza 
raționalismului său mândru şi a autonomiei sale, iată unde a ajuns omul. 

Aş dori să închei acest capitol cu un citat din Satyricon-ul lui Fellini. 
Către sfârşitul filmului, un om priveşte în jos la prietenul lui, care 
sfârşeşte printr-o moarte ridicolă, total absurdă. În ciuda speranţelor lui, 
a sfârşit absolut absurd. Omul modern, făcut după chipul lui Dumnezeu 
cu scopul de a intra în comunicare cu Dumnezeu şi apoi cu semenii lui, a 
ajuns la această oribilă tăcere. În film, Fellini introduce o voce care 
spune: „O, Dumnezeule, cât este acum de departe de destinaţia lui!” N-a 
existat niciodată un cuvânt mai adevărat. 

CAPITOLUL PATRU 


Necesitatea epistemologică: răspunsul 


Creştinii au un răspuns pentru problema epistemologică. Să ne amintim, 
pentru început, că în Renaştere a apărut o problemă în raportul dintre 
natură şi har: raționalismul şi umanismul lor n-au putut ţine împreună 
natura şi harul. N-au ajuns niciodată la o soluţie pentru această 
problemă, iar dilema secolului al XX-lea izvorăşte de fapt de aici. 
Raţionaliştii şi umaniştii Renaşterii, oricât de geniali au fost, n-au putut 
găsi modalitatea de a pune împreună natura şi harul. Totuşi, aproximativ 
cam în acelaşi timp, aşa cum am subliniat în alte scrieri, a fost iniţiată 
Reforma, iar Reforma n-a avut această problemă a îngemănării naturii cu 
harul. Distincția aceasta este într-adevăr de o importanţă copleşitoare. 
Tandemul acesta, natura şi harul, a apărut ca problemă a Renaşterii 
raţionaliste şi umaniste, şi ea n-a primit niciodată dezlegare. Aceasta nu 
înseamnă că creştinismul ar fi avut o problemă serioasă în momentul 
Reformei, iar reformatorii s-ar fi luptat cu ea şi ar fi soluţionat-o. Nu, pur 
şi simplu nu a existat o problemă a naturii şi harului în Reformă, pentru 
că Reforma a proclamat o revelaţie verbală, propozițională, şi nu a existat 
nici o dihotomie între natură şi har. Poziţia creştină istorică n-a avut nici o 
problemă legată de natură şi de har datorită revelaţiei propoziţionale, iar 
revelaţia are de-a face cu limbajul. 

Miezul problemei în generaţia noastră, este limbajul. Am discutat 
deja despre felul cum foloseşte Heidegger limbajul în perioada târzie a 
activităţii lui şi, de asemenea, despre maniera în care este el folosit de 
Wittgenstein şi de analiza lingvistică. Dar diferenţa este că Heidegger şi 
Wittgenstein şi-au dat seama că limbajul trebuie să comunice, dacă vrem 
să existe posibilitatea cunoaşterii, însă ei nu au avut pe nimeni care să 
rostească cu semnificaţie. Acest lucru este pe cât de simplu pe atât de 
profund. Există cineva care să vorbească? Sau, finiţi fiind, adunăm doar 
suficiente fapte, suficiente particularii, pentru a încerca să ne facem 
propriile noastre universalii, în timp ce ne ascultăm pe noi înşine 
vorbind? 

În poziţia reformată şi iudeo-creştină, în general, descoperim că 
există cineva care să vorbească şi că El ne-a dat informaţii referitoare la 
două sfere ale existenţei. El a vorbit mai întâi despre El însuşi, nu 
exhaustiv, dar adevărat; şi, în al doilea rând, El a vorbit despre istorie şi 
despre cosmos, nu exhaustiv, însă adevărat. Aceasta fiind situaţia, şi 
având în vedere că El ne-a vorbit despre amândouă deopotrivă pe baza 
revelaţiei propoziţionale, verbalizate, Reforma nu s-a confruntat cu 
dificultate în relaţia dintre natură - har. Reformatorii au realizat o 

îngemănare a acestora, pentru simplul motiv că revelaţia s-a adresat 
ambelor domenii; astfel că pur şi simplu nu a existat o astfel de problemă. 
Raționalismul n-a putut găsi un răspuns, dar faptul că Dumnezeu a vorbit 
conferă unitatea necesară dilemei raportului dintre natură şi har. 

Aceasta ne aduce la o întrebare cu adevărat fundamentală. Este 
poziţia biblică posibilă din punct de vedere intelectual? Putem avea 
integritate intelectuală susţinând în acelaşi timp poziţia revelaţiei 
verbale, propoziţionale? Aş spune că răspunsul este acesta: nu putem, 
este imposibil să o facem dacă susţinem presupoziţia uniformităţii 
cauzelor naturale într-un sistem închis. Dacă susţinem o astfel de 
presupoziţie, orice idee a revelaţiei devine un nonsens. Nu numai că într- 
un astfel de caz apar probleme de detaliu, ci ea devine un nonsens 
absolut dacă credem cu adevărat în uniformitatea cauzelor naturale într- 
un sistem închis - şi anume, că totul este o simplă maşină. Nu contează 
dacă pornim de la o concepţie naturalistă în filozofie sau în teologie. 
Teologului liberal îi este cu totul imposibil să se gândească la o revelaţie 
propozițională reală. Discuţia despre un detaliu sau altul nu va rezolva 
problema. Trebuie să ne punem întrebarea cea mai importantă - cea 
referitoare la presupoziţii. Dacă accept categoric, fără nici o discuţie, 
uniformitatea cauzelor naturale într-un sistem închis, este irelevant dacă 
mă exprim în termeni filozofici sau religioşi. Revelația propozițională, 
verbală - cunoaşterea pe care omul o are de la Dumnezeu - este o noţiune 
de neconceput. Aceasta pentru că, prin definiţie, totul este maşină, astfel 
încât în mod natural nu există cunoaştere din afară, de la Dumnezeu. 
Dacă acceptăm această concepţie despre lume şi dacă refuzăm să luăm în 
considerare posibilitatea oricărei altei concepţii, chiar dacă concepţia 
noastră naturalistă ne duce la dezumanizarea omului şi este împotriva 
faptelor pe care le ştim despre om şi despre lucruri, ne aflăm pe un drum 
fără ieşire. Nu trebuie să uităm că putem susţine uniformitatea cauzelor 
numai într-un sistem închis, acesta fiind consensul aproape monolitic al 
contemporaneităţii, negând ceea ce omul ştie despre om. Dar dacă 
insistăm asupra validității acestei concepţii, cu toate că ea îl 
dezumanizează pe om şi cu toate că se opune evidenţei a ceea ce omul 
cunoaşte despre om, atunci nu mai există loc pentru revelaţie. Şi nu 
numai atât - dacă susţinem uniformitatea cauzelor naturale într-un sistem 
închis, împotriva oricărei evidențe (insist: împotriva evidenţei), atunci nu 
vom putea niciodată - niciodată - lua în considerare şi cealaltă 
presupoziţie, care a stat iniţial la baza ştiinţei moderne: uniformitatea 
cauzelor naturale într-un sistem limitat, deschis reordonării de către 
Dumnezeu şi de către om. 

Există aici un factor interesant, şi anume că în antropologia 
modernă, seculară (şi accentuez, seculară), distincţia dintre om şi non-om 
se face în sfera limbajului. Dar nu aşa a fost dintotdeauna. Distincția se 
făcea de obicei avându-l în vedere pe om ca făuritor de unelte, astfel 
încât oriunde se găsea un făuritor de unelte era vorba de un om, în 
opoziţie cu un non-om. Discuţia în termenii aceştia nu mai e valabilă azi. 
Acum ea este plasată în sfera limbajului. Antropologii seculari sunt de 
acord că dacă vrem să stabilim ce este omul în contrast cu non-omul, 
distincţia nu mai rezidă în domeniul făuririi uneltelor, ci în domeniul 

verbalizării. Dacă avem un cuvântător, atunci aceasta trebuie să fie un 
om. Dacă nu rosteşte, nu este un om. 

Adresându-ne unul altuia, noi  practicăm o comunicare 
propozițională prin limbaj, în formă vorbită sau scrisă. De fapt, este mai 
mult de-atât, pentru că toate gândurile minţii noastre sunt îmbrăcate în 
limbaj. Putem avea în minte şi alte lucruri, pe lângă limbaj, dar 
întotdeauna ele trebuie să fie legate de limbaj. O carte, de exemplu, poate 
fi scrisă cu multe figuri de stil, dar figura de stil trebuie să aibă o 
continuitate cu folosirea normală a sintaxei şi cu o utilizare clară a 
termenilor, altfel nimeni nu ar avea acces la mesajul cărţii. Deci, fie că ne 
referim la comunicarea exterioară, fie că ne referim la gândirea 
interioară, omul este un cuvântător. 

Să privim acum argumentul din perspectivă necreştină, din punctul 
de vedere al concepţiei omului modern privind uniformitatea, aceea a 
uniformităţii cauzelor naturale într-un sistem închis. Aici întregul concept 
al revelaţiei propoziţionale, şi în special al revelaţiei propoziţionale 
verbale, este un nonsens total. Întrebarea pe care am încercat deseori s-o 
ridic în legătură cu această presupoziţie a uniformităţii cauzelor naturale 
într-un sistem închis este dacă această presupoziţie este viabilă în lumina 
a ceea ce cunoaştem. Aş insista că nu. Ea nu reuşeşte să explice omul. Ea 
nu reuşeşte să explice universul şi forma lui. Ea nu reuşeşte să treacă 
testul epistemologiei. 

Este evident că revelaţia propozițională, verbalizată, nu este 
posibilă pe baza uniformităţii cauzelor naturale. Dar argumentul stă sau 
cade o dată cu întrebarea: este presupoziţia uniformităţii cauzelor 
naturale cu adevărat acceptabilă? În cărţile mele precedente şi în 
capitolele anterioare ale acestei cărţi am analizat acceptabilitatea acestei 
presupoziţii, sau cel puţin raționalitatea ei, nu pe baza credinţei creştine, 
ci pe baza a ceea ce cunoaştem despre om şi despre univers ca atare. 

Creştinismul furnizează un set de presupoziţii cu totul diferite. 
Celelalte presupoziţii nu satisfac nevoia noastră. Dar să fim atenţi cum 
folosim aceste cuvinte. În Marea Britanie, de exemplu, presupoziţie este 
uneori un cuvânt dificil. O presupoziţie este ceva despre care de obicei nu 
suntem conştienţi. Însă nu folosesc cuvântul în sensul acesta. Eu folosesc 
cuvântul „presupoziţie” cu semnificaţia de bază, pe care noi o putem 
alege. Mulţi oameni îşi dobândesc presupoziţiile din familie sau din 
societate, fără s-o ştie, dar nu trebuie să fie astfel. Ca o practică 
personală îndemn pe oameni să analizeze cele două mari presupoziţii - 
uniformitatea cauzelor naturale într-un sistem închis şi uniformitatea 
cauzelor naturale într-un sistem deschis, într-o perioadă limitată de timp 
- şi să o aleagă pe aceea care se potriveşte faptelor reale. 

Presupoziţia creştinismului începe cu un Dumnezeu care există, 
care este Dumnezeul infinit şi personal, care 1-a făcut pe om după chipul 
Său. El a făcut omul să fie un rostitor de propoziţii, în comunicarea lui pe 
axa orizontală cu alţi oameni. Chiar şi antropologii seculari spună într-un 
fel sau altul, că nu pot motiva această realitate a omului cuvântător. 
Există ceva diferit în om. Biblia oferă o explicaţie, şi creştinismul o face, 
deci şi eu pot spune de ce este aşa: Dumnezeu este un Dumnezeu infinit 
şi personal. În Trinitate a existat întotdeauna comunicare, încă înainte de 
a crea orice altceva. Şi Dumnezeu 1-a făcut pe om după chipul Său, de 

aceea omul este şi el un cuvântător. Aceasta dă unitate structurii 
mesajului creştin. 

Să ne punem acum această întrebare: ar fi oare improbabil, în 

interiorul structurii creştine, ca acest Dumnezeu personal care există şi 
care 1-a făcut pe om după chipul Lui ca fiinţă verbalizatoare, astfel încât 
poate comunica pe orizontală cu alţi oameni prin intermediul unor 
propoziţii şi limbi - este deci de neconceput, sau măcar surprinzător, ca 
acest Dumnezeu personal să fi vrut şi să fi putut comunica cu omul pe 
baza propoziţiilor? Răspunsul este nu. N-am întâlnit nici un ateu care să 
creadă că acest lucru ar fi surprinzător în interiorul structurii creştine. 
De fapt, la aşa ceva ne-am şi aştepta. Dacă Dumnezeu ne-a făcut să 
comunicăm prin verbalizare şi ne-a dat posibilitatea comunicării 
propoziţionale, efective, unul în relaţie cu cel de lângă el, de ce-ar trebui 
să credem că El n-ar comunica cu noi prin intermediul verbalizării şi al 
propoziţiilor? În lumina întregii structuri creştine, acest lucru este cu 
totul rezonabil. Revelația propozițională nu este deloc surprinzătoare, ca 
să nu spunem de neconceput, în interiorul creştinismului. 
Dumnezeul personal ne-a creat astfel încât să ne vorbim unul altuia prin 
mijlocirea limbii. Deci, dacă un Dumnezeu personal ne-a făcut să 
comunicăm prin limbaj - şi este evident că asta face omul - atunci de ce 
ar fi surprinzător că El i-a vorbit lui Pavel în ebraică pe drumul 
Damascului? De ce-ar trebui ca aceasta să ne surprindă? Credem oare că 
Dumnezeu nu cunoaşte ebraica? La fel, dacă Dumnezeul personal este un 
Dumnezeu bun, de ce ar fi surprinzător că atunci când Dumnezeu 
comunică omului într-un mod verbalizat, propoziţional, efectiv, El spune 
adevărul adevărat în toate domeniile cu privire la care ne comunică ceva? 
1 Acest lucru este surprinzător numai dacă suntem pătrunşi de 
presupoziţiile uniformităţii cauzelor naturale într-un sistem închis. Atunci, 
desigur, este imposibil. Dar, aşa cum am spus, problema este care dintre 
aceste două seturi de presupoziţii corespunde într-un mod real şi empiric 
faptelor, când privim la noi înşine în lume. 

Ceea ce descoperim acum este că răspunsul îl dă limbajul revelaţie. 
Creştinismul nu se confruntă cu problema relaţiei dintre natură şi har, şi 
aceasta din cauză că porneşte de la premisa revelaţiei articulate în 
limbaj.  Uimitor este că Heidegger şi Wittgenstein, două dintre 
marile nume ale epistemologiei moderne, au înţeles amândoi că 
răspunsul trebuie să fie în sfera limbajului, dar nu aveau pe nimeni care 
să rostească vorbe cu sens. 

În creştinism nu există problema relaţiei dintre natură şi har. Dar 
daţi-mi voie să adaug, că problemele creştinismului nu sunt 
epistemologice. Să ne amintim că în capitolul trei am vorbit de agonia 
profundă a omului modern în domeniul cunoaşterii, în epistemologie - de 
întunecimea adâncă a tot ce este implicat aici. Creştinul nu are probleme 
epistemologice, aşa cum nu există probleme nici în relaţia dintre natură şi 
har. Nu din cauză că noi avem deja un răspuns, ci pur şi simplu nu există 
nici o problemă în structura creştină. 

Să explicăm de ce nu există probleme epistemologice în creştinism. 
Dintr-o perspectivă creştină, trebuie să ne întoarcem şi să înţelegem cu 
adevărat profunzimea adevărului rostit de Oppenheimer şi Whitehead cu 
privire la naşterea ştiinţei moderne. 

Dă-mi voie să revin la ceva ce am afirmat într-un capitol anterior. 
Whitehead şi Oppenheimer au spus că ştiinţa modernă nu s-ar fi putut 
naşte decât într-un context generat de creştinism. De ce? Pentru că în 
interiorul creştinismului biblic, Galileo, Copernic, Kepler, Francis Bacon - 
toţi aceşti oameni, până la Newton, Faraday şi Maxwell - au înţeles că 
există un univers pentru că Dumnezeu 1-a creat. Şi mai credeau, după 
cum se exprimă atât de frumos Whitehead, că datorită faptului că 
Dumnezeu este un Dumnezeu raţional omul poate descoperi adevărul 
universului prin rațiune. Şi astfel s-a născut ştiinţa modernă. Grecii 
cunoşteau deja aproape toate faptele pe care le deţineau şi primii oameni 
de ştiinţă, dar aceasta n-a dus niciodată la o ştiinţă asemănătoare ştiinţei 
moderne. Ea s-a născut, aşa cum a spus Whitehead, din cauză că aceşti 
oameni erau foarte siguri că adevărul universului poate fi urmărit de 
rațiune, fiindcă a fost creat de un Dumnezeu raţional. 

Nu cred nici măcar o clipă că dacă oamenii de atunci ar fi avut 
filozofia şi epistemologia omului modern, s-ar fi născut vreodată ştiinţa 
modernă. Cred, de asemenea, că ştiinţa, aşa cum o cunoaştem, îşi va avea 
momentul de extincţie într-o zi. Cred că va cunoaşte doar două aspecte: 
simpla tehnologie şi o altă formă de manipulare sociologică.? Nu cred nici 
măcar o clipă că ştiinţa îşi va păstra obiectivitatea o dată ce baza care i-a 
dat naştere este total distrusă şi speranţa pozitivismului ca fundament al 
ei este de asemenea distrusă. Dar sunt sigur de un lucru, şi anume că 
ştiinţa n-ar fi apărut niciodată dacă oamenii de atunci ar fi avut 
nesiguranța epistemologică de azi a omului modern. N-ar fi existat nici o 
modalitate de a face în siguranţă primii paşi pe care au fost în stare să-i 
facă primii oameni de ştiinţă. 

Dacă transpunem toate aceasta în domeniul epistemologiei, 
implicaţiile ar fi aceleaşi. Motivul pentru care primii oameni de ştiinţă au 
avut curajul să se aştepte să descopere explicaţia universului a fost acela 
că Dumnezeul infinit şi personal care există - nu o simplă abstracţie - a 
creat lucrurile corelate între ele. Dumnezeul care există a creat universul, 
unind totul în relație. Într-adevăr, întregul domeniu al ştiinţei se bazează 
pe faptul că Dumnezeu a creat o lume în care lucrurile sunt făcute să stea 
împreună, că există relaţii între ele. Aşa a creat Dumnezeu universul 
exterior, care face posibilă adevărata ştiinţă, dar El 1-a conceput şi pe om 
şi 1-a aşezat în acest univers, nu altundeva. Avem astfel trei realităţi 
corelate între ele: Dumnezeu, Dumnezeul infinit şi personal, care a făcut 
universul; omul, pe care El 1-a aşezat în acest univers; şi Biblia, pe care 
El ne-a dat-o ca să ne vorbească despre acest univers. Ne surprinde oare 
că există unitate între ele? De ce-ar trebui să fim surprinşi? 

Deci Dumnezeu a făcut universul, 1-a făcut pe om să trăiască în 
acest univers şi ne-a dat Biblia, revelaţia verbalizată, propozițională, 
faptică, pentru a ne spune ce trebuie să ştim. În Biblie, El nu ne vorbeşte 
numai despre morală, care face posibilă adevărata moralitate, în locul 
simplelor medii statistice; ne dă în plus şi înţelegerea pentru a ne corela 
cunoaşterea. Motivul pentru care creştinismul nu are probleme 
epistemologice este acelaşi pentru care nu are probleme cu relaţia dintre 
natură şi har. Acelaşi Dumnezeu raţional le-a făcut pe amândouă - 
cunoscutul şi cunoscătorul, subiectul şi obiectul - şi le-a pus împreună. 

Deci nu este surprinzător că există o corelaţie între toate acestea. Oare 
nu la aşa ceva ne-am fi aşteptat? 

Dacă ştiinţa modernă s-a putut naşte pornind de la premisa 
existenţei unui Dumnezeu raţional, care face posibilă descoperirea ordinii 
universului prin rațiune, să ne surprindă oare faptul că între cunoscătorul 
care urmează să cunoască şi cunoscutul care urmează să fie cunoscut 
trebuie să existe o corelaţie? Este tocmai lucrul la care ne-am aştepta. 
Pentru că avem un Dumnezeu raţional care le-a conceput, există o 
corelaţie raţională între subiect şi obiect. 

În capitolul precedent am văzut că oroarea într-adevăr 
fundamentală a beznei în care se găseşte omul modern este aceea că nu 
poate avea deloc certitudine cu privire la relaţia dintre subiect şi obiect. 
Dar poziţia creştină porneşte de la un cu totul alt set de presupoziţii, şi 
anume că există un motiv pentru corelaţia dintre subiect şi obiect. 
Aceasta nu este împotriva experienţei umane, ci este experienţa tuturor 
oamenilor. Dacă ar fi ceva mistic, religios, pe care cineva l-ar prezenta ca 
pe un salt cu totul în afara realităţii şi fără nici o modalitate de a-l testa 
în mod obiectiv, ar fi într-adevăr doar o fantezie. Dar oricât de vehement 
ar susţine cineva, în filozofia sa, conceptul nonrelaţionării, în realitate el 
trăieşte ca şi cum ar există o corelaţie între subiect şi obiect. Să ne 
amintim de filmul lui Godard, unde este posibilă ieşirea prin ferestre în 
locul uşilor, dar nu şi prin pereţi. 

Fapt este că, dacă vrem să trăim în această lume, trebuie să trăim 
în ea acţionând pe baza unei corelaţii între noi înşine şi ceea ce există, 
chiar dacă avem o filozofie care neagă o astfel de corelaţie. Nu există altă 
cale de a trăi în lumea aceasta. Chiar şi cel care susţine teoretic cel mai 
consecvent concept al nonrelaţionării (Hume, de exemplu) trăieşte în 
lumea aceasta pe baza experienţei sale că există o corelaţie între subiect 
şi obiect şi între cauză şi efect. Şi nu numai că trăieşte astfel, ci trebuie 
să trăiască astfel. Nu există un alt mod de a trăi în lumea aceasta. Aşa 
este făcută lumea. Deci întocmai cum toţi oamenii iubesc, chiar dacă spun 
că iubirea nu există, şi întocmai cum toţi oamenii au impulsuri morale, 
chiar dacă spun că impulsurile morale nu există, tot aşa toţi oamenii 
acţionează ca şi cum ar exista o corelaţie între lumea exterioară şi cea 
interioară, chiar dacă ei nu pot motiva această corelaţie. 

Ceea ce vreau să spun este că punctul de vedere creştin corespunde 
perfect cu experienţa fiecărui om. Dar nici un alt sistem în afară de cel 
iudeo-creştin - care ne este dat în Vechiul şi Noul Testament - nu ne 
spune de ce există o corelaţie subiect-obiect. Toți acţionează pe baza ei, 
toţi trebuie să acţioneze pe baza ei, dar nici un alt sistem nu ne spune de 
ce există o corelaţie între subiect şi obiect. Cu alte cuvinte, toţi oamenii 
acţionează constant şi consecvent ca şi cum creştinismul ar fi adevărat. 

Daţi-mi voie să reiau paralela aceasta. Oamenii moderni spun că nu 
există dragoste, că există numai sex, dar se îndrăgostesc. Oamenii spun 
că nu există impulsuri morale, că totul este behaviorist, însă cu toţii au 
impulsuri morale. Chiar în domeniul mai profund al epistemologiei, 
indiferent de ce ar crede omul, el acţionează de fapt - în fiecare moment 
al vieţii lui - ca şi cum creştinismul ar fi adevărat, şi numai sistemul 
creştin este cel care-i spune de ce poate şi trebuie să acţionează aşa. 

Deşi omul este diferit de alte lucruri, în aceea că este făcut după 
chipul lui Dumnezeu, iar alte lucruri nu sunt făcute aşa (el are 
personalitate, „umanitate”), cu toate acestea el este o creatură la fel ca 
toate celelalte lucruri. Şi ele, şi omul sunt create. La acest nivel, omul şi 
lucrurile au aceeaşi natură, de creaturi. Decurge de aici că, deşi suntem 
separați prin personalitate de celelalte lucruri create, suntem deopotrivă 
creaturi într-o lume pe care o împărtăşim deopotrivă, pentru că 
Dumnezeu a făcut să fie aşa. 

Dacă aţi citit felul în care am continuat argumentul acesta în sfera 
ecologică, în Pollution and the Death of Man, The Christian View of 
Ecology, vă veţi aminti probabil cum am dezvoltat acest subiect. Am 
argumentat că, în ecologie, datorită faptului că suntem împreună 
creaturi, trebuie să tratăm cum se cuvine copacul, animalul şi aerul. 
Aceasta este, cred eu, baza creştină a ecologiei. În epistemologie, 
mergem cu un pas mai departe. În epistemologie, celelalte lucruri create 
sunt obiectul, iar eu sunt subiectul. Suntem deopotrivă creaturi. Şi 
lucrurile, şi noi suntem făcuţi de acelaşi Dumnezeu raţional, astfel încât 
eu pot cunoaşte cu adevărat restul creaţiei. In ecologie, trebuie să tratez 
creaţia aceasta corect, în conformitate cu felul cum a făcut-o Dumnezeu. 
Nu trebuie să o exploatez. Mai mult, nu numai că trebuie să mă raportez 
corect la creaţie, dar o pot şi cunoaşte cu adevărat. 

În epistemologie, ştim că un lucru există pentru că Dumnezeu 1-a 
creat să existe. Acesta nu este o extensie a esenței Lui, nu este un vis pe 
care-l visează Dumnezeu, conform înţelegerii orientale a existenţei 
lucrurilor. Există în realitate. Există realitate obiectivă adevărată, iar noi 
nu suntem surprinşi să descoperim că există o corelaţie între observator 
şi observat, pentru că Dumnezeu a făcut să se potrivească împreună. lar 
observatorul şi cel observat sunt împreună creatura aceluiaşi Dumnezeu. 
Dumnezeu a făcut şi subiectul, şi obiectul, cunoscătorul şi obiectul 
cunoaşterii, i-a făcut în acelaşi cadru de referinţă. Creştinul nu are 
probleme  epistemologice. Şi orice om, indiferent de teoriile lui 
epistemologice, trăieşte ca şi cum creştinismul ar fi adevărat. Creştinul 
nu este surprins că pomul există şi nu este surprins de faptul că nu poate 
trece prin el, pentru că el ştie că pomul există cu adevărat. 

Acum, fiecare trebuie să se confrunte cu acest adevăr, fie că este un 
intelectual care contestă concepţia creştină, fie că este un om simplu care 
trăieşte ca şi cum concepţia creştină ar fi adevărată, fără să pună 
întrebări. Şi unuia, şi altuia, creştinul le spune: la ce te aştepţi? Fireşte că 
aşa stau lucrurile, pentru că Dumnezeul raţional a făcut atât subiectul cât 
şi obiectul. El a făcut subiectul şi El a făcut obiectul - şi El ne-a dat Biblia 
ca să ne comunice cunoaşterea de care avem nevoie cu privire la univers. 

Când Michael Polanyi a distrus pozitivismul într-un mod atât de 
magistral, după cum am arătat într-un capitol anterior, omului modern nu 
i-a rămas decât cinismul sau un salt mistic. Însă creştinul nu rămâne cu 
cinismul sau cu un salt mistic în ce priveşte relaţia subiect-obiect, pentru 
că acelaşi Dumnezeu i-a făcut pe amândoi. De aceea, corelaţia dintre ei 
nu îl surprinde pe creştin. 

Se ridică totuşi întrebarea de care trebuie să ne ocupăm: cum 
abordăm problema acurateţei cunoaşterii? Aceste lucruri se leagă de 
limbaj, care introduce în discuţie subiectul modern al semanticii şi al 

analizei lingvistice, nu ca filozofie, ci ca instrument. Analiza lingvistică 
poate fi uneori un instrument folositor, dacă o respingem ca filozofie 
raţionalistă. într-adevăr, relaţia subiect-obiect şi problema limbajului sunt 
conectate într-un mod foarte real. 

Acum, trebuie să înţelegem că există trei concepţii despre limbaj. 
Prima este că, deoarece aducem propriile noastre experienţe în fiecare 
cuvânt pe care-l folosim, în fiecare propoziţie pe care o spunem, nu 
putem comunica deloc. Experiențele prin care am trecut ne marchează şi 
ne personalizează cuvintele şi expresiile atât de pronunţat, încât ele nu 
ajung la persoana cu care vorbim. 

Concepţia opusă este că imediat ce folosim un termen într-un 
sistem de simboluri ale limbajului, toţi înţeleg exhaustiv şi absolut acel 
termen, pentru că toţi folosim aceleaşi cuvinte. 

Avem deci aceste două concepţii extreme, nici una adecvată: 
cuvintele ne sunt atât de marcate de experienţa trecută încât nu pot 
ajunge deloc la ceilalţi, sau orice termen are automat un sens exhaustiv, 
comun vorbitorului şi ascultătorului. Insă, evident că nici una dintre 
aceste două concepţii extreme, nu este o explicaţie adecvată a ceea ce se 
întâmplă de fapt în limbaj. Ne întrebăm acum, în realitate, cum operează 
limbajul în lume? lată cum stau lucrurile: cu toate că ne aducem 
experienţa trecută în limbaj, ceea ce conferă cuvintelor noastre un colorit 
special ca urmare a trecutului nostru există totuşi, dacă observăm cu 
atenţie, o suficientă suprapunere cauzată de lumea exterioară şi de 
experienţa umană comună pentru a ne asigura că putem comunica, în 
pofida faptului că nu reuşim să ajungem la un sens exhaustiv al aceluiaşi 
cuvânt - cuvintele noastre se suprapun, chiar dacă nu total. Aşa operăm 
cu toţii în sfera limbajului. 

Ilustraţia pe care-mi place s-o folosesc aici se referă la cuvântul tea 
[ceai, engl., n. tr.]. Tea este un simbol în sistemul de simboluri lingvistice 
al limbii engleze ce reprezintă un obiect real, identificabil. Dar soţia mea 
s-a născut în China, iar prima ei experienţă a lucrului pe care îl reprezintă 
simbolul t-e-a (în sistemul de simboluri lingvistice al limbii engleze) a fost 
în casele chinezeşti. Chinezii au învăţat-o ceva ce ea îşi aminteşte până în 
ziua de astăzi, şi anume că ceaiul trebuie băut dintr-un bol, ţinând în gură 
puţin orez. De fapt, trebuie să înveţi să bei ceaiul cu orezul în gură, 
ascuns în dreptul obrazului, fără a-1 atinge sau a-l tulbura. Pentru ea, 
toate acestea sunt legate de cuvântul tea. 

Dar pentru mine tea îşi are originea la Germantown, Philadelphia, 
unde mama mea prepara ceaiul cum eu n-aş mai face-o astăzi, punând 
cutia de ceai din aluminiu pe care o pui în apă. Aceste experienţe 
marchează cuvântul tea pentru amândoi, dar credeţi oare că din cauza 
acestor conotaţii diferite, a acestor umbre diferite ataşate cuvântului tea, 
eu nu-i pot spune soţiei mele: „Draga mea, vrei să-mi aduci, te rog, o cană 
de ceai?”, iar ea să mi-o aducă? Inţelegeţi ce vreau să spun? Dacă 
studiem semantica şi analiza lingvistică, trebuie să înţelegem. De fapt, 
trebuie să ne ferim de cele două extreme; să recunoaştem că există 
suprapuneri în lumea noastră exterioară şi în experienţa noastră comună, 
umană. 

Acest lucru este adevărat în cazul limbajului - şi trebuie să 
înţelegem că este adevărat şi în ce priveşte cunoaşterea. Noi nu avem de 

ales între aceste două extreme, nici în limbaj, nici în epistemologie. 
Putem cunoaşte cu adevărat fără să cunoaştem în mod exhaustiv. Câtă 
vreme lucrul există, exist şi eu în corelaţie cu acel lucru, şi nu este nevoie 
să cunosc exhaustiv. La urma urmei, acest fapt nu ne surprinde, pentru că 
am înţeles că în afara lui Dumnezeu nimeni nu cunoaşte nimic în mod 
exhaustiv, nimeni. 

Observăm că (întocmai ca în sfera limbajului) nu avem nevoie de 
cunoaşterea exhaustivă a unui lucru pentru a cunoaşte cu adevărat - câtă 
vreme el există, eu exist şi între noi există suficientă corelaţie. In 
contextul creştinismului, suntem toţi creaturile lui Dumnezeu şi trăim în 
lumea Lui. Când folosim cuvinte, nu le epuizăm, nici măcar cuvinte cum 
ar fi casă sau câine. Acestea nu sunt epuizate în conversaţia dintre două 
persoane, şi totuşi ele conţin nuanţe personale pe care le putem 
comunica într-un mod plin de acuratețe, chiar dacă nu şi exhaustiv. 

N-ar trebui să fim surprinşi dacă acelaşi lucru este adevărat şi în 
cunoaşterea noastră, nu când auzim un cuvânt rostit, ci în relaţia subiect- 
obiect. Nu suntem surprinşi dacă nu cunoaştem obiectul în mod 
exhaustiv, dar nu suntem surprinşi nici dacă descoperim că-l putem 
cunoaşte cu adevărat. Dacă acelaşi Dumnezeu raţional a făcut atât 
subiectul cât şi obiectul, nu suntem surprinşi că există o corelaţie între 
ele. 

Am văzut, deci, de ce creştinismul nu are nici un fel de probleme 
epistemologice. În secolele trecute, când oamenii operau cu o bază 
creştină, epistemologia n-a fost niciodată discutată cu încordarea 
extraordinară ce o înconjoară astăzi din toate părţile. Oamenii au studiat 
multe din problemele acestea în detaliile lor, dar n-a existat nici una din 
dilemele care astăzi sunt atât de comune. Motivul dilemei moderne este 
că oamenii au trecut de la uniformitatea cauzelor naturale într-un sistem 
deschis - deschis reordonării de către Dumnezeu şi om - la uniformitatea 
cauzelor naturale într-un sistem închis. Cu aceasta, epistemologia moare. 
Dar pornind de la o bază creştină, această problemă nu există. 

Ce rezultă de aici? Trei lucruri: în primul rând, aici sunt eu, privind 
în afară. Deşi este un mod foarte simplu de a o exprima, aceasta este 
problema fundamentală a epistemologiei. Cum pot ajunge la o cunoaştere 
certă, sau la cunoaştere în general, sau la o cunoaştere a cunoaşterii în 
general; şi în al doilea rând, cum pot distinge între cunoaşterea a ceea ce 
există în mod obiectiv în contrast cu halucinaţia şi iluzia? 

Desigur că există şi situaţii limită. Leziunile creierului, schizofrenia 
şi alte forme de boală mintală pot estompa distincţia dintre realitatea 
obiectivă şi fantezie. Desigur, drogurile pot produce o stare similară. Fie 
că este vorba despre o boală psihologică, fie că este vorba de o 
schizofrenie indusă artificial, cu ajutorul drogurilor, creştinul o vede ca pe 
un simptom al Căderii. Lucrurile nu sunt întru totul aşa cum le-a făcut 
Dumnezeu la început. Există înstrăinare între om şi Dumnezeu, între om 
şi sine însuşi, între om şi natură. Toate acestea sunt rezultatul Căderii; de 
aceea, nu este surprinzător că există situaţii limită în sfera adevăratei 
cunoaşteri şi a fanteziei. 

Cu toate acestea, creştinul se găseşte într-o situaţie cu totul diferită 
în comparaţie cu omul modern - diferită, de exemplu, de gândirea lui 
Antonioni exprimată în filmul Blow-up, aşa cum l-am analizat mai 

devreme. Creştinul are încă de la început certitudinea că există o lume 
exterioară, creată de Dumnezeu ca realitate obiectivă. El nu este ca omul 
care nu are de unde să înceapă, care nu este sigur că există ceva. Aşa 
cum am arătat, dilema pozitivismului este că, în interiorul propriului 
sistem, trebuie să înceapă fără să ştie dacă există ceva. Creştinul nu este 
în această situaţie. El ştie că ceva trebuie să existe, pentru că Dumnezeu 
a făcut să existe acel ceva. Motivul pentru care Orientul n-a produs 
niciodată o ştiinţă proprie este că gândirea orientală n-a avut niciodată 
certitudinea existenţei obiective a realităţii. Fără certitudinea unei lumi 
exterioare studiul ştiinţific nu are obiect şi nu există nici o bază pentru 
experiment sau deducție. Dar creştinul, fiind sigur de realitatea lumii 
exterioare, are o bază pentru o cunoaştere adevărată. Cu toate că trebuie 
să recunoaştem că trăim într-o lume căzută şi că există stări de 
anormalitate şi situaţii limită, creştinul nu este totuşi prins în dilema cu 
care se luptă Antonioni în Blow-up. 

Nu numai atât, dar creştinul poate trăi în lumea pe care a făcut-o 
Dumnezeu. La urma urmei, acesta trebuie să fie testul. Aceasta este 
diferenţa dintre ştiinţă şi ştiinţifico-fantastic. Ştiinţa trebuie să se 
potrivească în lumea care există; ea nu poate fi izolată de aceasta. 

Nu este surprinzător că, dacă un Dumnezeu raţional a creat 
universul şi m-a aşezat în el, tot El a corelat şi categoriile minţii mele 
pentru a se potrivi în acest univers, pur şi simplu din cauză că trebuie să 
trăiesc în el. Aceasta este o extensie logică a celor spuse de mine 
anterior. Dacă această lume este făcută aşa cum spune sistemul iudeo- 
creştin că este concepută, atunci n-ar trebui să ne surprindă faptul că 
omul posedă categorii ale minţii care se potrivesc universului în care 
trăieşte. 

Uniformitatea categoriilor minţii umane a fost îndelung studiată de 
oameni precum Claude Levi Strauss, de exemplu, sau Noam Chomsky în 
teoria lui privind gramatica elementară. Aceşti oameni au descoperit că, 
într-un fel sau altul, există categorii uniforme ale minţii umane. Dar 
creştinul întreabă: „La ce altceva ne-am putea aştepta?” Este firesc ca 
Dumnezeul personal şi infinit care a făcut lumea şi care m-a aşezat în ea 
să fi făcut şi categoriile minţii în aşa fel încât să se potrivească locului în 
care m-a aşezat. 

Să transpunem aceasta în lumea fizică. Am un sistem respirator, iar 
sistemul meu respirator se conformează atmosferei pământului pe care 
trăiesc. Nu este potrivit pentru Venus sau Marte, şi nici lunii, dar se 
potriveşte mediului în care exist eu. De ce se conformează lumii în care 
trăiesc? Nu este surprinzător că sistemul meu respirator este corelat cu 
atmosfera pământului, pentru că acelaşi Dumnezeu raţional a creat atât 
sistemul meu respirator, cât şi atmosfera - şi El m-a aşezat în această 
lume. Astfel ne putem aştepta la o corelaţie între sistemul meu respirator 
şi atmosfera în care trăiesc. Revenind la epistemologie, nu este 
surprinzător că Dumnezeu a stabilit o corelaţie între categoriile minţii 
mele şi lumea în care trăiesc. Astfel, în ce priveşte cunoaşterea, dacă un 
Dumnezeu raţional a făcut lumea şi m-a făcut şi pe mine, nu vom fi 
surprinşi să vedem că El a făcut categoriile minţii umane în aşa fel încât 
să se potrivească cu categoriile lumii exterioare. Amândouă sunt creaţia 

Lui. Există categorii în lumea exterioară şi există categorii ale minţii 
mele. Ar trebui oare să fiu surprins dacă ele se potrivesc? 

Desigur, aceasta diferă foarte mult de pozitivism, în al cărui sistem 
nu este nimic care să explice de ce există ceva. Aşa cum am spus mai 
înainte, pozitivismul în toate formele lui a murit, deoarece pentru el 
cuvântul dată nu poate apela decât la credinţa noastră. Nu există nimic 
inerent în sistem care să explice de ce există datele. Deci pozitivismul 
este opusul creştinismului. 

Să mai observăm un element al poziţiei biblice în această problemă 
a categoriilor. Biblia îşi transmite învăţătura în două moduri diferite: în 
primul rând, ne comunică unele lucruri prin afirmaţii didactice, în 
verbalizări, în propoziţii. De exemplu, mă învaţă principiile de care ne 
ocupăm în această carte. În al doilea rând, Biblia mai învaţă arătându-mi 
cum lucrează Dumnezeu în lumea pe care El însuşi a creat-o. Trebuie să 
citim Biblia pentru diferite motive. Trebuie s-o citim pentru faptele pe 
care ni le comunică şi trebuie s-o citim devoţional. Dar dacă citim Biblia 
în fiecare zi, ea transformă şi viaţa noastră - ne dă o mentalitate diferită. 
În lumea modernă de azi trăim înconjurați de mentalitatea uniformităţii 
cauzelor naturale într-un sistem închis, dar dacă citim Biblia, ea ne oferă 
o mentalitate diferită. Nu trebuie să minimalizăm faptul că, citind Biblia, 
trăim într-o mentalitate care este cea corectă, opusă marelui zid format 
din mentalitatea care ne este impusă din toate părţile - prin educaţie, 
literatură, artă şi mass-media. 

Când citesc Biblia, descopăr că atunci când Dumnezeul infinit şi 
personal lucrează în istorie şi în cosmos, El lucrează într-un mod care 
confirmă ce a spus despre lumea exterioară. Eu numesc aceasta 
legământul creaţiei. Ceea ce face El nu violează niciodată ceea ce ne 
comunică. Când Dumnezeu lucrează în cursul istoriei, El lucrează 
consecvent cu felul în care El spune că este lumea exterioară. Universalia 
operând în particularii defineşte şi confirmă ceea ce spune El că sunt 
particulariile. 

Astfel, în Biblie avem două lucruri - avem învăţătura didactică a 
Scripturii şi avem şi ceea ce ne face să spunem: „Da, iată cum lucrează 
Dumnezeu.” Aceasta este o înţelegere profundă. Biblia prezintă într- 
adevăr miracole, dar ele nu ocupă o parte însemnată în Biblie. Ele sunt 
întâmplări neobişnuite - de aceea le şi numim miracole. De obicei îl 
întâlnim pe Dumnezeu intervenind în creaţie prin legile naturale ale 
lumii, aşa cum a făcut-o El. Marea Roşie este despicată; a făcut lucrul 
acesta folosindu-Se de vântul de răsărit. Isus a fript peşte - şi a avut un 
foc pe care să-l frigă. Cu siguranţă că acestea sunt miracole, dar în cea 
mai mare parte Dumnezeu acţionează în lume într-un mod care confirmă 
atât observaţiile mele cu privire la lume, cât şi felul în care Dumnezeu ne- 
o prezintă în porțiunile didactice ale Bibliei. 

Aceste două lentile pe care ni le dă Biblia sunt întotdeauna perfect 
armonizate - lentila învăţăturii didactice şi lentila lucrării lui Dumnezeu 
în istorie şi în cosmos. Ele îşi găsesc paralela în afirmaţia profundă din 
Mărturisirea de Credinţă de la Westminster, care afirmă că atunci când 
Dumnezeu îşi revelează atributele Sale omului, ele sunt adevărate nu 
numai în raport cu omul, ci şi în raport cu Dumnezeu. Dumnezeu nu 
spune doar o poveste; El ne spune ce este adevărat în raport cu El. Ceea 

ce ne spune El nu este exhaustiv, pentru că noi suntem finiţi şi nu 
cunoaştem nimic într-un mod exhaustiv. Noi nu putem nici măcar 
comunica unul cu altul într-un mod exhaustiv, pentru că suntem finiţi. Dar 
El ne spune adevărul - chiar şi marele adevăr despre Sine Însuşi. El nu Se 
joacă cu noi. 

De pe aceeaşi bază, descoperim că ştiinţa nu trebuie să fie un joc. 
Uneori, astăzi, se pare că ştiinţa devine un joc. Aşa cum am mai spus, nu 
cred nici măcar o clipă că ştiinţa, care a renunţat acum la baza care i-a 
dat naştere şi care şi-a pierdut până şi pozitivismul, poate continua într- 
un mod cu adevărat obiectiv. Ştiinţa devine un joc în două moduri diferite. 
Pentru mulţi oameni de ştiinţă, ştiinţa a devenit un fel de strategie. Ei se 
angajează într-un joc complicat într-un spaţiu foarte restrâns, astfel încât 
nu trebuie să acorde importanţă problemelor reale sau sensului. Există 
mulţi oameni de ştiinţă care s-au închis în laboratoarele lor citind 
afişajele de pe ecrane - iar specimenul este pe cale de dispariţie. Şi 
aceasta este o simplă strategie burgheză asemănătoare băiatului de bani 
gata care coboară pe schiuri urmărind doar secundarul ceasului. Căci 
pentru creştin lumea are sens; are o realitate obiectivă. Ştiinţa nu este un 
joc. 

Al doilea mod, şi mult mai periculos, în care ştiinţa îşi pierde 
seriozitatea, cred că este preluarea grăbită şi fără discernământ a 
sociologiei. Întrucât oamenii au pierdut baza obiectivă care le dădea 
certitudinea cunoaşterii în domeniile lor de activitate, îi găsim tot mai 
mult manipulând ştiinţa în funcţie de propriile lor dorinţe sociologice sau 
politice, în loc să se bazeze pe obiectivitatea concretă. Vom întâlni din ce 
în ce mai mult ceea ce eu numesc ştiinţă sociologică, prin care oamenii 
manipulează faptele ştiinţifice. Carl Sagan (1934- ), profesor de 
astronomie şi ştiinţe spaţiale la Universitatea Cornell, demonstrează cum 
conceptul de ştiinţă manipulată nu este deloc unul deplasat. Continuator 
al lui Edgar Rice Burroughs (1875-1950), el amestecă permanent 
ştiinţificul cu ştiinţifico-fantasticul. Mass-media îi oferă mult spaţiu TV la 
orele de maximă audienţă şi mult spaţiu în ziare şi reviste, iar guvernul 
Statelor Unite a cheltuit milioane de dolari pe echipamentul special inclus 
în sonda care a fost trimisă pe Marte - la îndemnul lui, pentru a oferi 
sprijin siguranţei lui obsesive că acolo se va găsi viaţă. Cu Carl Sagan, 
linia ce delimitează ştiinţa obiectivă este estompată, iar mass-media 
răspândeşte în rândul maselor amestecul lui de ştiinţă şi ştiinţifico- 
fantastic ca pe un fapt incitant. 

Pierderea certitudinii obiectivitătii este un lucru grav pentru omul 
de ştiinţă, la fel cum este şi pentru dependentul de droguri. O putem 
întâlni la dependentul de droguri - acesta pierde adesea distincţia dintre 
realitate şi fantezie, iar obiectivitatea de diluează până la dispariţie. Dar 
omul de ştiinţă se poate găsi şi el în aceeaşi situaţie. Dacă îşi pierde baza 
epistemologică, atunci se află şi el într-o situaţie gravă. Ce mai poate 
însemna ştiinţa o dată ce nu mai eşti sigur de obiectivitatea unui lucru, 
sau nu te mai situezi pe o bază epistemologică care-ţi poate da 
certitudinea unei corelaţii între subiect şi obiect, sau o bază clară pentru 
diferenţierea dintre realitate şi fantezie? 

Creştinul are un motiv care îi îndreptăţeşte pretenţia de a cunoaşte 
realul, să facă descoperiri în sfera realităţii şi să distingă realul de 

nonreal, întocmai ca primii oameni de ştiinţă. Aici ne situăm noi. Când 
creştinul abordează domeniul cunoaşterii fără cinism, lumea exterioară 
există cu adevărat. De ce? Pentru că Dumnezeu a făcut-o să existe şi a 
stabilit o corelaţie între subiect şi obiect. 

Cele de mai sus mă privesc pe mine, cel care privesc în afară. 

A doua consecinţă a concepţiei creştine privind epistemologia se 
referă la ceilalţi oameni care se uită la mine: ce sunt eu, realitatea 
interioară a lumii gândurilor mele, în contrast cu ceea ce par a fi din 
punctul de vedere al altora. Aceasta este o problemă serioasă pentru 
mulţi oameni moderni. Ei încearcă tot timpul să se cunoască unii pe alţii - 
şi tot ce găsesc este o faţadă. Cum putem trece dincolo de aceasta? Cum 
putem ajunge la persoana reală care se află dincolo de noi? 

Creştinul nu trebuie să aleagă între a cunoaşte lumea exterioară 
sau lumea interioară în totalitate şi a nu le cunoaşte deloc. Nu trebuie să 
mă aştept să-l cunosc perfect pe celălalt, pentru că sunt o fiinţă finită. 
Dar mă pot aştepta ca ceea ce cunosc să se potrivească, pentru că, la 
urma urmei, Cel care 1-a făcut este Creatorul tuturor lucrurilor. Forţa 
sistemului creştin - testul cu acid - este că toate se potrivesc, îşi au locul 
lor sub cupola Dumnezeului infinit şi personal care există, el fiind 
singurul sistem din lume în care acest lucru este adevărat. Nici un alt 
sistem nu are o cupolă sub care să se potrivească totul. De aceea sunt 
acum creştin şi nu mai sunt agnostic. Toate celelalte sisteme au un 
element care iese din schemă, ceva nu poate fi integrat; şi acest ceva 
trebuie fie mutilat, fie ignorat. Dar creştinul poate vedea totul potrivindu- 
se la locul său, sub cupola creştină a existenţei Dumnezeului infinit şi 
personal, fără a-şi pierde propria integritate. 

Acest lucru este adevărat când mă uit în afară la lume, dar este 
adevărat şi când mă uit în interior, la semenii mei, în acest domeniu 
deosebit de important, care preocupă atât de mult gândirea oamenilor 
moderni. Cum îi pot ei cunoaşte pe alţi oameni? Cum pot trece dincolo de 
faţada de lemn? Cum putem şti că există ceva în spatele ei? Ce se poate 
spune despre contrastul dintre ceea ce s-ar putea să fiu eu în interior, 
ceea ce sunt în interior şi ceea ce apar în exterior? Cum pot cunoaşte eu 
pe cineva? 

Conform învățăturilor lui Dumnezeu, revelaţia biblică îl obligă nu 
numai pe omul exterior, ci şi pe cel din lăuntru. Normele Scripturii nu îl 
privesc doar pe omul exterior, ci şi pe omul interior. Care este ultima 
poruncă în Vechiul Testament? Este o poruncă adresată omului lăuntric: 
„Să nu pofteşti.” Fără acesta toate celelalte se destramă. 

Revelația lui Dumnezeu îl obligă nu numai pe omul exterior în 
relaţie cu morala, ci şi pe omul din lăuntru; de asemenea, când Dumnezeu 
revelează cunoaşterea istoriei şi a cosmosului, ea îl obligă nu numai pe 
omul exterior, ci şi pe omul din lăuntru. Astfel, doi oameni care trăiesc 
sub revelaţia lui Dumnezeu posedă, în lumea gândurilor lor, un cadru 
comun, o realitate comună. 

Descoperim astfel că Biblia ne comunică o revelaţie propozițională, 
faptică din partea lui Dumnezeu, care promovează norme atât pentru 
omul lăuntric cât şi pentru cel exterior. Conform Bibliei, omul lăuntric nu 
este cu nimic mai autonom decât omul exterior. Când omul lăuntric 
devine autonom se produce o revoluţie de proporţii similare celei care are 

loc atunci când omul exterior devine autonom. Toate problemele omului 
apar, aşa cum am arătat în Evadare din rațional, din cauză că omul 
încearcă să izoleze ceva ca fiind autonom faţă de Dumnezeu şi, după cum 
am insistat atunci, când ceva devine independent faţă de Dumnezeu, 
„natura înghite harul”. 

Acelaşi lucru se întâmplă şi când se pune problema cunoaşterii altor 
oameni. Nimic nu trebuie să devină autonom faţă de Dumnezeu. 
Domeniile interioare ale cunoaşterii, sensului, ale valorilor şi domeniile 
interioare ale moralei depind de Dumnezeu la fel de mult ca şi lumea 
exterioară. Pe măsură ce creştinul creşte spiritual, el trebuie să îşi 
subordoneze tot mai mult lumea gândurilor sale şi lumea lui exterioară 
normelor Bibliei. Dar ce putem spune despre necreştin? Când un creştin 
se apropie de un necreştin, el posedă un punct de plecare în cunoaşterea 
celuilalt pe care necreştinul nu-l are, pentru că, fiind creştin, el cunoaşte 
statutul unei persoane. Unul dintre cei mai inteligenţi oameni cu care am 
lucrat vreodată stătea în camera mea din Elveţia plângând, pur şi simplu 
pentru că era un adevărat umanist şi un existențialist. Plecase de acasă, 
dintr-o ţară sud-americană, la Paris, pentru că Parisul era centrul acestei 
mari gândiri umaniste. Dar a descoperit că nu-i place acolo. Profesorilor 
nu le păsa de nimic. Umanismul acesta era inuman. Era pe punctul de a 
se sinucide când a venit la noi. M-a întrebat: „Cum de mă iubiţi; de unde 
începeţi?” „Ştiu cine eşti, i-am spus eu, pentru că eşti făcut după chipul 
lui Dumnezeu.” Şi de aici mi-am început discuţia cu el. Creştinul are un 
punct de pornire în comunicarea sa chiar şi cu un necreştin: trece de la 
faţada exterioară la realitatea interioară, pentru că indiferent ce ar spune 
omul că este, noi ştim cine este el cu adevărat. El este făcut după chipul 
lui Dumnezeu; iată cine este el. Şi noi ştim că undeva adânc în el - 
indiferent cât de împietrit sau de mort ar părea, sau chiar dacă s-ar socoti 
o maşină - noi ştim că dincolo de faţadă se află o persoană care vorbeşte, 
iubeşte şi vrea să fie iubită. Şi indiferent de insistența cu care afirmă că 
este amoral, în realitate el are impulsuri morale. Ştim aceasta pentru că 
el este creat după chipul lui Dumnezeu. Astfel, creştinul poate iniţia 
comunicarea chiar şi cu un necreştin din exterior spre interior, într-un 
mod pe care necreştinii pur şi simplu nu-l cunosc. 

Dar între creştini cunoaşterea personală ar trebui să fie mai 
profundă. Să arătăm că ne dorim comunicarea, că ne-am săturat de 
această oribilă inumanitate mecanică pe care o întâlnim în jurul nostru. 
Ne-am săturat să fim doar nişte cartele IBM. Băiatul şi fata creştină, care 
vor să fie deschişi unul faţă de altul, soţul creştin şi soţia creştină, care 
vor să fie deschişi unul faţă de altul, pastorul şi oamenii care vor să fie 
deschişi unii faţă de alţii - cum pot avea cu adevărat experienţa aceasta, 
trecând de la exterior la interior? Problema cunoaşterii reciproce constă 
în discrepanţa dintre ceea ce omul pare a fi şi ceea ce este el în lăuntrul 
lui. De fapt, când vrem să pătrundem în interioritatea cuiva şi să ne 
cunoaştem unul pe altul, problema este întotdeauna aceasta. Cum putem 
ajunge la celălalt? 

Putem vedea oare că pe măsură ce oamenii acceptă învăţătura 
biblică pentru omul din lăuntru, are loc o comasare tot mai accentuată a 
omului lăuntric cu omul exterior - pentru că omul interior şi cel exterior 
aparţin unei normativităţi integratoare a valorilor şi a cunoaşterii? 

Trecerea de la omul exterior la omul lăuntric este posibilă, deoarece 
există o aliniere crescândă a acestora, ambii fiind legaţi împreună prin 
aceeaşi universalie. Trebuie să permitem normelor lui Dumnezeu care 
stabilesc valoarea şi cunoaştere să unifice omul interior cu cel exterior, 
ceea ce va duce la diminuarea discrepanţei între aceştia. 

Din nefericire, noi nu vom respecta perfect norma stabilită de 
Dumnezeu în lumea interioară a gândurilor - cu nimic mai mult decât o 
facem în lumea exterioară, şi (într-o lume căzută), probabil, nici atât. Dar 
normele lui Dumnezeu despre adevăr, morală, valori şi cunoaştere se 
constituie ca nişte făgaşuri (sau, pentru a folosi o analogie mai bună, o 
Stea Polară) care dau unitate lumii interioare şi lumii exterioare. Normele 
lui Dumnezeu dau nu numai unitate, ci asigură şi o punte de legătură 
între aceste două lumi. Aceasta ni se aplică nouă, dar ne ajută să 
pătrundem şi în lumea interioară a altora. Când păşim din lumea 
exterioară în lumea interioară a gândurilor, nu plutim pe o mare fără 
ţărmuri nici în ce ne priveşte pe noi înşine, nici în ce priveşte femeia sau 
bărbatul care ne stă în faţă. 

Pentru cei care trec prin mlaştinile generaţiei prezente, aceasta 
înseamnă frumuseţe. O dată ce a înţeles lucrul acesta, omul interior 
renunţă imediat la autonomie, iar particulariile omului lăuntric şi ale celui 
exterior sunt reunite sub aceeaşi universalie; această unitate o dată 
obţinută, slavă Domnului, putem începe cu adevărat să pătrundem în 
lumea interioară a celuilalt. 

Şi aceasta trebuie să facă parte din mântuire, din lucrarea continuă 
a lui Cristos în viaţa creştinului. Pierderea acestui lucru a privat sărmana 
noastră generaţie de adevărata comunicare umană. Bărbaţi şi femei care 
dorm împreună de ani de zile rămân închişi unul faţă de celălalt, pentru 
că nu există nici o universalie care să lege particulariile interioare de 
particulariile exterioare. Dar pentru creştin există: pe măsură ce creştem 
spiritual şi aducem particulariile interioare ale lumii gândurilor - sensul, 
valorile, cunoaşterea şi morala - sub normele lui Dumnezeu, exteriorul în 
toate aparențele sale se conformează din ce în ce mai mult la ceea ce 
suntem în interior, astfel încât putem să ne cunoaştem cu adevărat unul 
pe celălalt. 

Până acum m-am analizat pe mine privind în afară şi pe alţii privind 
la mine. Ne apropiem acum de a treia consecinţă a concepţiei creştine 
despre epistemologie care are în vedere realitatea şi imaginaţia. Într-un 
fel, aspectul acesta este cel mai important dintre cele trei. Am discutat 
într-un capitol anterior concepţia modernă despre epistemologie, unde 
omul modern nu are nici o distincţie între realitate şi fantezie. Acum 
vorbesc despre reversul acestei situaţii în cazul creştinului. Trăiesc într-o 
lume a gândurilor, care este plină de creativitate; în mintea mea există 
imaginaţie creatoare. De ce? Pentru că Dumnezeu, care este Creatorul, 
m-a făcut după chipul Lui, eu pot călători cu imaginaţia dincolo de stele. 
Acest lucru este adevărat nu numai în cazul creştinului, ci pentru orice 
om. Fiecare om este făcut după chipul lui Dumnezeu; de aceea, nimeni nu 
este limitat în imaginaţia lui la propriul său trup. Dând frâu liber 
imaginaţiei noastre, putem schimba ceva în forma universului, mulţumită 
lumii gândurilor noastre - în pictură, în poezie, ca ingineri, sau ca 

grădinari. Nu este oare minunat acest lucru? Exist şi sunt capabil să 
impun produsele imaginaţiei mele asupra lumii exterioare. 

Dar să mai facem următoarea observaţie: fiind creştin şi ştiind că 
Dumnezeu a făcut lumea exterioară, eu ştiu că există o realitate 
exterioară obiectivă şi o realitate imaginară. Eu nu am îndoieli în ce 
priveşte existenţa unei realităţi exterioare, distincte de imaginaţia mea. 
Creştinul este liber; liber să zboare, pentru că are o bază, deci nu trăieşte 
în confuzie între fantezia lui şi realitatea pe care a creat-o Dumnezeu. 
Suntem liberi să spunem: „Aceasta este pură imaginaţie.” Nu este 
minunat să fii pictor şi să reprezinţi lucrurile într-o manieră diferită de 
natură - să nu te mulţumeşti cu simpla „fotografiere” a naturii, ci să faci 
lucrurile puţin diferit? Nu este oare minunat să fim făcuţi după chipul lui 
Dumnezeu şi să putem să ne folosim creativitatea în felul acesta? Creştin 
fiind, am o epistemologie care-mi dă posibilitatea de a nu confunda ceea 
ce gândesc cu ceea ce are o realitate obiectivă. Generaţia modernă nu 
posedă aşa ceva, de aceea există tineri adânc sfâşiaţi interior în aceste 
aspecte. Dar creştinii nu trebuie să fie aşa. 

Astfel, creştinul poate avea fantezie şi imaginaţie fără a se simţi 
ameninţat. Omul modern nu poate visa cu ochii deschişi şi nu se poate 
lăsa cuprins de fantezie fără a fi ameninţat. Creştinul ar trebui să fie o 
fiinţă vie, cu o imaginaţie clocotitoare, dinamică, în stare de a crea ceva 
puţin diferit de lumea lui Dumnezeu, pentru că Dumnezeu ne-a făcut să 
fim creativi. 

În concluzie, vedem trei consecinţe interrelaţionate ale concepţiei 
creştinului despre epistemologie: în primul rând, când privesc la lumea 
exterioară, la lumea relaţiilor, în relaţia subiect-obiect; în al doilea rând, 
când alţi oameni privesc la mine şi eu privesc la alţi oameni - vrând să 
cunosc şi să înţeleg altă persoană; şi în al treilea rând, când mă raportez 
la lumea interioară a gândurilor mele, a fanteziilor şi imaginaţiei mele. 
Privesc în afară şi înţeleg de ce există o relaţie subiect-obiect. Privesc la 
un semen de-al meu, la un necreştin, şi ştiu că este făcut după chipul lui 
Dumnezeu. Pe măsură ce creştinii permit normelor Scripturii să aducă 
din ce în ce mai mult laolaltă omul interior şi cel exterior, cunoaşterea 
noastră reciprocă dobândeşte tot mai multă frumuseţe şi profunzime. Şi 
pentru că nu este ameninţat de diferenţa dintre realitate şi fantezie, 
creştinul ar trebui să aibă o imaginaţie entuziastă, creatoare de frumos. 
Toate aceste lucruri ne aparţin. Alienarea modernă din domeniul 
epistemologiei poate face ca toate aceste trei domenii să devină 
literalmente o oroare cumplită. Pierderea realităţii relaţiei subiect-obiect; 
dificultatea oamenilor de a se cunoaşte unul pe altul; şi coşmarul 
îngrozitor al confuziei dintre realitate şi fantezie; epistemologia modernă 
duce la toate aceste trei terori. Dar sub unitatea cupolei pe care o 
reprezintă Dumnezeul infinit şi personal, în toate aceste domenii putem 
avea sens, realitate şi frumuseţe. Avem adevăr, dar avem şi frumuseţe. 

Pentru că omul s-a revoltat împotriva lui Dumnezeu şi a încercat să 
fie autonom, marea înstrăinare este în domeniul separării omului de 
Dumnezeu. După ce aceasta a avut loc, s-au declanşat toate celelalte. 
Această autonomie a fost adusă în domeniul fundamental al 
epistemologiei, al cunoaşterii, astfel încât omul este nu doar despărţit de 
alţi oameni în domeniul cunoaşterii, ci este despărţit şi de sine însuşi. 

Dacă nu există categorii comune între fantezia interioară şi lumea 
exterioară, omul este divizat şi se simte alienat faţă de sine însuşi. El nu 
are universalii care să acopere particulariile din viaţa lui. El este într-un 
fel pe dinăuntru şi într-altul pe dinafară. Atunci începe să urle: „Cine sunt 
eu?” Vă sună familiar acest strigăt, celor care sunteţi implicaţi astăzi în 
lucrarea creştină? La L'Abri avem tineri care vin de la marginile 
pământului şi spun: „Am venit, în încercarea de a descoperi cine sunt.” 
Aceasta nu este doar o chestiune de psihologie, în accepțiunea generală a 
termenului. Este ceva fundamental epistemologic. Autonomia pe care 
încearcă omul s-o obţină îi fură realitatea. El nu mai are nimic de care să 
fie sigur atunci când imaginaţia lui se avântă dincolo de stele, dacă nu 
există nimic care să garanteze distincţia între realitate şi fantezie. Dar pe 
baza epistemologiei creştine, această confuzie dispare, alienarea este 
vindecată. Aceasta este esenţa problemei cunoaşterii - şi ea nu este 
rezolvată până când cunoaşterea noastră nu este aşezată sub cupola care 
este Dumnezeul triunic infinit şi personal, care există şi care nu tace. 
Atunci, şi numai atunci, orice problemă în domeniul epistemologiei 
dispare. 


APENDICE A: 


Este relevanta propozițională un nonsens? 


Există două modalităţi de înţelegere a problemei revelaţiei propoziţionale 
şi a infailibilităţii. Prima este luarea în discuţie a presupoziţiile implicate; 
a doua este discutarea problemelor în detaliu. Acest apendice se va ocupa 
de prima modalitate. Până când prima problemă nu primeşte dezlegare, 
nu o putem aborda aşa cum se cuvine nici pe a doua. 

Pentru omul modern şi pentru marea majoritate a teologiei 
moderne, conceptul revelaţiei propoziţionale şi concepţia creştină istorică 
privind infailibilitatea nu sunt atât greşite, cât lipsite de semnificaţie. 
Este lipsită de semnificaţie în acelaşi fel şi din aceleaşi motive 
fundamentale pentru care majoritatea oamenilor moderni şi majoritatea 
teologiei moderne consideră conceptul de păcat şi de vinovăţie, în sens 
moral, ca fiind lipsit de semnificaţie. Dar, desigur, ar trebui pusă 
întrebarea dacă presupoziţia lor este cea potrivită sau adecvată. 

Presupoziţia creştină este că a existat un început personal al 
tuturor lucrurilor - cineva există şi a făcut toate lucrurile. Acest cineva 
trebuia să fie suficient de mare, ceea ce presupune să fi fost infinit. Ne 
rămâne totuşi întrebarea dacă acest cineva personal şi infinit a existat 
dintotdeauna; în cazul acesta celelalte probleme n-ar mai exista. Şi 
fiecare dintre noi trebuie să explice de ce universul şi el, ca individ, 
există; astfel ceva „a existat”. 

Acum, dacă acest cineva personal şi infinit există dintotdeauna, 
orice altceva ar fi limitat în contrast cu propria lui autosuficienţă sau 
infinitate. Dar să presupunem că a conceput ceva limitat, dar pe lungimea 
lui de undă - aceasta înseamnă după chipul lui - atunci am avea un 
Personal infinit, necreat şi un personal creat, limitat. Pe baza acestei 
presupoziţii, personalitatea creaturii personale, limitate, ar putea fi 
explicată. Pe baza aceleiaşi presupoziţii, de ce n-ar putea Personalul 
necreat să comunice cu personalul creat, dacă doreşte? Desigur, dacă 
Personalul necreat, infinit, ar comunica cu personalul creat, finit, El nu S- 
ar epuiza în această comunicare; dar două lucruri sunt evidente: 

1. Nici măcar comunicarea dintre două persoane create nu este 
exhaustivă, însă aceasta nu înseamnă că ea nu este adevărată. Astfel, 
problema comunicării din partea Personalului necreat către creatura 
personală n-ar trebui să fie de un ordin diferit din punct de vedere 
calitativ faţă de comunicarea dintre două fiinţe personale create. N-ar fi 
exhaustivă, dar acest lucru n-ar face-o neadevărată, întocmai cum nici 
comunicarea de la o altă persoană creată la altă persoană creată nu este 
neadevărată, decât în cazul în care Personalul necreat ar fi mincinos sau 
capricios. 

2. Dacă Personalul necreat este într-adevăr interesat de creatura 
personală, n-ar trebui să considerăm de neconceput faptul că El face de 
cunoscut creaturii personale lucruri într-o formă propozițională; altfel, ar 
exista numeroase lucruri pe care, ca fiinţă finită, creatura personală nu 
le-ar putea cunoaşte dacă ar începe numai de la sine, ca punct de 
referinţă finit, limitat. 

Într-un astfel de caz, nu există nici un motiv intrinsec pentru care 
Personalul necreat ar putea comunica numai nişte adevăruri vagi, dar n- 
ar putea comunica adevăruri propoziţionale clare cu privire la lumea ce 
înconjoară creatura personală - să zicem, adevărul despre cosmos. Sau 
de ce n-ar putea comunica adevărul propoziţional ceva ce a urmat după 
creaţia originară de către Personalul necreat - să numim aceasta istorie. 
Nu există nici un motiv pentru care El n-ar putea comunica aceste două 
tipuri de propoziţii. Comunicarea n-ar fi exhaustivă, dar ne putem gândi 
la vreun motiv pentru care să nu fie adevărată? 

Cele de mai sus exprimă, desigur, ceea ce pretinde Biblia despre 
sine în privinţa revelaţiei propoziţionale. 

Dacă Personalul necreat a dorit să facă aceste comunicări prin 
personalităţi individuale create, în aşa fel încât acestea să scrie (în stilul 
lor individual etc.) exact lucrurile pe care Personalul necreat a vrut ca 
acestea să le scrie în domeniul adevărului religios şi în acela al 
cosmosului şi al istoriei - atunci este imposibil să spunem la modul 
absolut că El n-ar fi putut sau n-ar fi făcut-o. Şi aceasta este, desigur, ceea 
ce pretinde Biblia cu privire la inspiraţie. 

În acest cadru, de ce ar fi de neconceput ca Personalul necreat să 
comunice cu creatura personală într-o formă verbalizată, dacă Personalul 
necreat a conceput-o ca pe o fiinţă care comunică prin limbaj? lar noi 
suntem (chiar dacă nu ştim de ce) nişte fiinţe care comunică prin limbaj. 
Există un singur motiv care ar face de neconceput comunicarea 
propozițională a lui Isus cu Saul, într-o formă verbalizată, în limba 
ebraică, folosind cuvinte şi o sintaxă normală (Fapte 26:14), sau chiar că 
Dumnezeu ar fi comunicat în acelaşi fel cu evreii la Sinai. Acceptarea 
celuilalt set de presupoziţii este de neconceput - chiar dacă, prin 
folosirea unei terminologii religioase, acceptarea  presupoziţiilor 
naturaliste devine obscură. Acceptarea presupoziţiilor naturaliste poate fi 
întunecată prin folosirea unei terminologii religioase afirmând sau 
sugerând că „Isus (fără a şti în acest caz ce sau cine este El de fapt) i-a 
făcut parte lui Saul de o experienţă de prim ordin, lipsită de conţinut, în 
care cuvintele folosite în textul biblic pentru a exprima acest inexprimabil 
reflectă doar concepţiile de atunci despre viaţă, istorie şi cosmos”. Dacă 
spunem aşa ceva, rămânem cu o credinţă care echivalează cu declaraţia: 
„Eu cred...” fără a sfârşi, sau a fi în stare să sfârşim vreodată propoziţia - 
sau chiar fără a şti dacă în propoziţie urmează un articol hotărât sau unul 
nehotărât. 

Mai mult, dacă Personalul necreat ar fi plasat comunicarea pe care 
El i-a dat-o omului într-o carte de istorie, de ce ar fi atunci improbabil ca 
Personalul necreat să comunice în acea carte adevărul cu privire la istoria 
spaţio-temporală? Cât de ciudat ar fi ca, dacă Personalul necreat nu este 
mincinos sau capricios să comunice „adevărul religios” într-o carte în 
care întregul cadru structural este, implicit sau explicit, istoric şi acea 
istorie să fie totuşi falsă ori confuză! Cu siguranţă că, exceptând 
presupoziţia preconcepută că această carte poate exprima numai 
„sentimentul omului orientat în sus” în interiorul uniformităţii cauzelor 
naturale, o astfel de idee ar fi peste măsură de ciudată. Aceasta cu atât 
mai mult cu cât cartea însăşi nu indică două niveluri; nu prezintă un 
„adevăr religios” fără contact cu istoria conținută în carte. Ea face apel în 
repetate rânduri la istoria deschisă verificării ca dovadă a adevărului a 
ceea ce este dat; şi nu precizează deloc că istoria spaţio-temporală, care 
învăluie totul, ar fi numai o consemnare condiţionată de eroare. 

De ce n-ar putea Personalul necreat să înveţe El creatura personală 
adevărul, la acel nivel epistemologic care formează baza unei părţi atât 
de însemnate a cunoaşterii noastre ca fiinţe personale create: şi anume 
cineva care ştie să comunice cu cineva care nu ştie - nu în mod exhaustiv, 
dar totuşi adevărat? Cu siguranţă că acesta este modul în care ne primim 
cunoaşterea din alte surse personale create. Mai mult, de ce n-ar putea 
Personalul necreat să ne spună adevărul şi despre Sine (deşi nu 
exhaustiv) - cu excepţia cazului în care am acceptat deja presupoziţia 
conform căreia „necreatul” trebuie să fie acel philosophic other. Dacă 
pornim de la un Personal necreat care creează omul după chipul Lui, 
atunci ce-ar putea anula afirmaţia Catehismului Lărgit de la Westminster 
care afirmă că Dumnezeu ne-a descoperit, prin Scriptură, ceea ce este 
Dumnezeu? Există vreun motiv pentru care Personalul necreat nu ne-ar fi 
putut spune adevărul adevărat despre Sine, chiar dacă nu exhaustiv? 

Pană acum două lucruri ar trebui să fie evidente. Primul, ar fi că, 
pornind cu presupoziţia că toate lucrurile au început de la masă sau 
energie, atât ideea de revelaţie cât şi cea de infailibilitate sunt de 
neconceput; şi al doilea, că pornind de la presupoziţia unui început 
personal, acestea nu sunt deloc de neconceput sau nonsensuri. 
Raţionalitatea întregii probleme depinde în întregime de modul în care 
începem - adică de presupoziţia pe care o adoptăm ca punct de pornire. 

Dacă începem cu totul impersonal, atunci întrebarea nu are, în mod 
firesc, nimic de-a face nici măcar cu posibilitatea unui Personal necreat, 
care să comunice cu un personal creat; aceasta este, de la bun început, 
un nonsens. Totuşi, dacă începem cu un tot impersonal, ne confruntăm cu 
o întrebare care îşi reclamă răspunsul: „Oare comunicarea de la om la om 
nu este şi ea în aceeaşi măsură un nonsens?” 

Adoptând această presupoziţie, nimeni n-a descoperit vreo 
modalitate de a găsi sens fie în comunicarea de la om la om, fie în ceea ce 
aude omul, altfel decât printr-un act de credinţă, împotriva întregii 
structuri a presupoziţiilor sale fundamentale. Mai rău, pentru acei care 
susţin această presupoziţie, oamenii mărunți (eu şi ceilalţi) nu sunt 
satisfăcuţi de concluzia că vorbirea lor ar fi lipsită de semnificaţie; mai 
mult, experienţa ne convinge că ceilalţi ne aud cu adevărat, chiar dacă nu 
ne înţeleg exhaustiv. 

Până acum, nu seamănă toate acestea cu o pictură a lui Francis 
Bacon? Trebuie să strigi, dar întreaga situaţie este un eşec şi o damnare, 
inclusiv strigătul. 

Aşadar, în lumina acestei confuzii totale la care ne duce cealaltă 
presupoziţie (impersonalul + timpul + şansa), presupoziţia unui început 
personal merită mai multă atenţie. Dacă totul porneşte de la un început 
Personal necreat, atunci nici comunicarea între personalităţile individuale 
create, nici cea între Personalul necreat şi personalitatea individuală 
creată nu este de neconceput. Şi ea nu este nici măcar intrinsec 
improbabilă. 

Importanţa tuturor acestor lucruri este că majoritatea oamenilor de 
astăzi (inclusiv unii dintre cei care se mai numesc încă evanghelici) care 
au renunţat la conceptul biblic şi istoric al revelaţiei şi infailibilităţii n-au 
făcut-o din cauză că au analizat obiectiv problemele de detaliu, ci pentru 
că au acceptat, fie preluând cu grijă metoda zilei, fie orbeşte, celălalt set 
de presupoziţii. Deseori aceasta se întâmplă prin injectare culturală, fără 
ca ei să-şi dea seama de ce li se întâmplă. 

O dată ce au acceptat cealaltă presupoziţie, împotriva dovezii 
comunicării autentice, deşi nu exhaustive, de la om la om, mă întreb ce i- 
ar mai putea face să asculte? Este ciudat să se spună că omul respinge 
conceptul unui Personal necreat care „există”, când nu este nici o 
modalitate de a cunoaşte cum, de ce sau ce comunic eu cu semenii mei. 
Şi ciudăţenia merge mai departe când se spune că este irațional în sine să 
analizăm faptul că Personalul necreat există, când aceasta ar explica cum, 
de ce sau ce comunic eu cu semenii mei! 

O dată ajunşi aici, suntem în stare să analizăm problemele în detaliu 
- aşa-numitele „probleme critice”. Dar concepţia istorică a Bibliei şi a 
Bisericii cu privire la revelaţie şi infailibilitate nu mai este un nonsens în 

sine; şi chiar majoritatea problemelor de detaliu arată foarte diferit o 
dată ce conotaţia de nonsens este rezolvată. 


APENDICE B 


„Credinţă ” versus credinţă 


Dacă analizăm cuvântul „credinţă”, vedem că el comportă două sensuri 
cu totul opuse. 

Să presupunem că urcăm în Alpi şi ne aflăm foarte sus, pe stânca 
goală, şi deodată se lasă ceața. Ghidul se întoarce spre noi şi ne spune că 
se formează gheaţă şi că nu mai există nici o şansă de a supravieţui; 
înainte de a se lumina de zi vom fi cu toţii îngheţaţi şi vom muri aici, pe 
vârful muntelui. Pentru a ne încălzi, ghidul ne plimbă încoace şi încolo pe 
coasta muntelui, prin ceața densă până când nici unul dintre noi nu mai 
ştie unde ne aflăm. Cam după o oră, cineva îi spune ghidului: „Să zicem 
că în plină ceaţă voi cădea de pe coastă într-o zonă terigenă adâncă de 
vreo treizeci de metri. Ce s-ar întâmpla atunci?” Ghidul răspunde că ar 
putea rezista până dimineaţă. Ar putea scăpa astfel cu viaţă. Astfel pe 
neaşteptate şi fără o motivaţie care să-i sprijinească acţiunea, cineva din 
grup îşi dă drumul în ceaţă. Acesta ar fi un fel de credinţă, un salt al 
credinţei. 

Să zicem, totuşi, că după ce ne-am făcut drum pe coasta muntelui în 
mijlocul ceţii şi prin gheaţa tot mai groasă de pe stâncă, ne-am opri şi am 
auzi o voce care ne-ar spune: „Voi nu mă puteţi vedea, dar eu ştiu exact, 
după vocile voastre, unde vă găsiţi. Eu sunt pe o altă coamă a muntelui. 
Locuiesc de peste şaizeci de ani în aceşti munţi, încă de copil, şi cunosc 
fiecare metru de aici. Vă asigur că la trei metri sub voi există o terasă. 
Dacă vă daţi drumul, veţi putea rezista pe timpul nopţii, iar eu vă voi găsi 
dimineaţă.” 

Personal, nu mi-aş da drumul imediat, ci aş pune întrebări ca să mă 
asigur dacă omul acela ştie ce vorbeşte şi dacă nu cumva îmi este 
duşman. În Alpi, de exemplu, l-aş întreba cum îl cheamă. Dacă numele pe 

care mi l-ar spune ar aparţine vreunei familii din partea locului, aceasta 
ar conta foarte mult pentru mine. În Alpii elveţieni există anumite nume 
de familie care indică familiile din zona aceea de munte. În situaţia mea 
disperată, cu toate că timpul se scurge cu repeziciune, i-aş pune totuşi 
acele întrebări care mi s-ar părea adecvate şi suficiente, iar după ce m-aş 
convinge de răspunsurile lui, mi-aş da drumul. 

Aceasta este credinţă, însă e clar că nu are nici o legătură cu 
cealaltă accepţiune a cuvântului. De fapt, dacă una din experienţele 
acestea se numeşte credinţă, cealaltă n-ar trebui să fie desemnată prin 
acelaşi cuvânt. Credinţa creştină istorică nu este un salt al credinţei în 
sensul post-kierkegaardian al cuvântului, pentru că El nu tace, iar eu sunt 
invitat să pun întrebările adecvate şi suficiente, nu numai cu privire la 
detalii, ci şi cu privire la existenţa universului şi la complexitatea lui 
precum şi cu privire la existenţa omului. Sunt invitat să pun întrebări 
adecvate şi suficiente şi apoi să-L. cred pe Dumnezeu şi să mă închin 
înaintea Lui ca realitate metafizică, ştiind că exist pentru că El a făcut 
omul, dar şi sub aspect moral, întrucât am nevoie de ceea ce a făcut El 
pentru mine în moartea substituţionară, ispăşitoare, a lui Cristos. 


Note 


Dumnezeu care există 
SECŢIUNEA ÎNTÂI 


Capitolul unu: Instaurarea scindării 

1 Analizarea apologeticii clasice şi presupoziţionale este continuată în Secţiunea 
a treia, Capitolul 5. Vezi de asemenea Apendice A. 

2 Londra, Allen and Unwin, 1961. 

3 Iacov 1:27 


Capitolul doi: Primul pas în linia disperării: filozofia 

1 Cf. Profesor A. J. Ayer în lucrarea What I Believe, ed. Unwin, Londra, Allen and 
Unwin, 1966, şi Profesor Anthony Flew, în „Must Morality Pay?”, The Listener 
13 octombrie, 1966. 

2 The Humanist Frame, editată de Sir Julian Huxley, pag. 46. 

3 Ibid., pag. 409. 

+ New York, University Books, 1964 

Capitolul trei: Al doilea pas: arta 

1 Vezi Capitolul 2, Secţiunea a doua 

2 Aceasta este traducerea sugerată de Dr. H. R. Rookmaaker în Synthetist Art 
Theories, Amsterdam, 1959, pag. 23 şi nota w la capitolul 9. 

3 O scrisoare datată din februarie 1898. 

1 Dr. Rookmaaker, op. cit. notele n, p, aa, af la capitolul 9. 

5 Două lucrări purtând numele Eva au fost expuse în Picasso and Man 
Exhibition din Galeria de Artă din Toronto, în ianuarie 1964. 

€ Fur Theo van doesburg, DE STIJL, ianuarie 1932. 


Capitolul patru: al treilea şi al patrulea pas: muzica şi cultura generală 
Vezi paragraful despre Beatles în Capitolul 4, Secţiunea întâi. 

Ducretet - Thomson, Paris, Nr. 320 c.100. 

Collected Poems, 1943 - 52 Londra, ]. M. Dent and Sons, 1959, pag. 179,180. 
S.M.O. Records, 81.045. 

E.M.I. Records, R5570 

E.M.I. Records, PM.C. 7027 

Capitolul 5: Factorul unificator pe scara disperării 

1 New York, Frederick A. Praeger, 1964 

2 Leopold Sedar Senghor, Sekcted Poems, Oxford University Press, 1964 

3 Paleontolog francez iezuit care a scris lucrarea The Phenomenon of Man, 
Londra, Collins, 199; New York, Harper & Row, şi alte cărți. 

4 Sir Julian Huxley a scris introducerea la ediția britanică a cărții The 
Phenomenon of Man, 1958. Aici el este de acord atât cu metodologia, cât şi cu 
concluziile generale ale lui Teilhard de Chardin privind evoluția viitoare a 
omului. Mai târziu, în 1961, el dezvoltă aceste idei şi concluzii în directivele sale 
asupra folosirii religiei conţinute în Introducerea la The Humanist Trame. Ceea 
ce încearcă să facă Senghor în cartea lui, adică să aplice principiile lui Teilhard 
de Chardin la Statul Senegal, Huxley încearcă să facă la scară globală. 

5 Cf. 1 Corinteni 15: 13,14, 32. 


SECŢIUNEA A DOUA 


Capitolul unu: Pasul al cincilea: teologia 
1 Cu privire la Kierkegaard, este important să reținem cele spuse în Capitolul 2, 
Secţiunea a patra. 


Capitolul doi: Misticismul modern: disperarea dincolo de disperare 
1 Cugetările mele m-au făcut să cred că există o conştiinţă sau o memorie 
culturală colectivă, aflată în corelaţie cu cuvintele. Sunt de părere că ea se 
subîmparte în: memoria colectivă a unei rase anume şi memoria colectivă a 
tuturor oamenilor referitor la ceea ce este omul şi la ceea ce este realitatea. 
Astfel, prin limbaj omul „îşi aminteşte” (indiferent de credinţa lui 
personală) că Dumnezeu există. De exemplu, când conducătorii ruşi înjură, ei o 
fac uzând de numele lui Dumnezeu şi nu pe ceva de mai mică valoare; iar artiştii 
atei folosesc adesea simboluri relaţionate la „dumnezeu”. Cred că aceasta are o 
explicaţie mai profundă şi totuşi mai simplă decât concepţia lui Jung despre 
dumnezeu ca arhetipul suprem care se formează (spune el) în procesul evolutiv 
al rasei. Mai mult, în limbajul său, omul îşi aminteşte de asemenea că 
umanitatea este unică (creată după chipul lui Dumnezeu) şi, prin urmare, 
cuvinte de genul scop, dragoste, morală poartă conotativ înţelesul lor real. 

Aceasta este adevărat indiferent de perspectiva despre lume a fiecărui individ în 
parte şi în ciuda definiţiei din dicţionar sau din manualul ştiinţific. 

Conotaţia cuvântului este uneori mai profundă şi mai „inconştientă” decât 
simpla sa definiţie. Folosirea unor astfel de termeni declanşează răspunsuri 
conforme sensului atribuit de rasa respectivă şi modului în care ea acţionează 
asupra sensului acestora, şi mai puţin în conformitate cu existenţa obiectivă şi 
cu identitatea omului. Mai mult, sugerez că după ce concepţia despre lume şi 
experienţele rasei formează definiţia şi conotaţia cuvintelor unei limbi anume, 
limba, ca sistem de simboluri, devine vehiculul pentru păstrarea vie şi 
transmiterea acestei concepţii despre viaţă şi a acestei experienţe. 

Prin urmare, sunt de părere că întreaga chestiune este în principal una a 
limbajului, deoarece omul gândeşte şi comunică prin limbaj. Aş spune că în 
acest context separarea limbilor la Turnul Babei este un moment istoric de o 
importanţă copleşitoare. 

2 Leonardo da Vinci, New York, Raynal and Company, 1956, pag. 174 

3 Omit în mod deliberat schimbarea intermediară şi importantă în formularea 
din vremea lui Kant (1774-1804) şi a lui Rousseau (1712-1778). Formularea era 
următoarea: 


LIBERTATE 


NATURA 


Vezi Evadare din rațional, pag. 32-36. 


Capitolul trei: Misticismul modern în acțiune: arta şi limbajul 

1 Sylvia Sprigge, Berenson, A Biography, Boston, Houghtzon Mifflin, 1960. 

2 Cf. 1 Corinteni 15: 6 

3 Publicat în 1920. 

4 La data scrierii cărții, Salvador Dali era încă în viaţă. N. Trad. 

5 Există o situație paralelă cu portretele celor două femei cu care a fost 
căsătorit Picasso. Prima (pictată între 1917-1918) este o pictură foarte 
umanizată a Olgăi, cealaltă, o frumoasă pictură a Jacquelinei, terminată la 5 
octombrie 1954. O altă paralelă este că Jacqueline păstrează acest desen în 
camera ei de zi. În aceste tablouri, nu numai că tabloul vorbeşte despre 
dragostea artistului pentru soţia lui, dar femeia are semnificaţie ca fiinţă umană. 
€ După Coşul cu pâine, el a pictat multe tablouri în care un personaj ce seamănă 
Mariei reprezintă punctul central al tabloului. Galeria de Artă Modernă din New 
York găzduieşte câteva asemenea tablouri, în care această figură apare de mai 
multe ori în acelaşi tablou. Totuşi, la o privire mai atentă se observă că aceste 
personaje semănând cu Maria sunt portrete ale soţiei lui Dali. 

7 Londra, Vision Press Ltd., 1956 


Capitolul patru: Misticismul modern în acţiune: muzica şi literatura 

1 Columbia KL 6005 sau KS 6005. 

28 noiembrie, 1964, de Calvin Tomkins. 

3 A murit după publicarea cărţii. N. trad. 

1 Deoarece teoriile sale au produs în muzică fie zgomot, fie tăcere totală, care 
este prin urmare monotonă, cea mai mare parte a muzicii moderne nu l-a 
urmat. Dar datorită lui Merce Cunningham şi a altora, John Cage a devenit 
vârful de lance al unui curent în dansul modern, unul opus orientării Marthei 
Graham, care pune un accent deosebit pe formă şi sens. 

> Traducerea acestei Prefeţe a apărut în Vogue, în decembrie 1964. 

Capitolul cinci: Următoarea fază a teologiei moderne 

1 În ultimii ani s-a spus adesea despre Karl Barth că şi-a schimbat concepţiile 
spre sfârşitul vieţii. Dacă ar fi adevărat, totul s-ar fi putut rezolva foarte uşor 
dacă, pe când era încă în viaţă, ar fi scris încă o carte, în care să facă de 
cunoscut că perspectiva cu privire la Scriptură, omiterea Căderii spaţio- 
temporale şi universalismul său implicit au fost repudiate în mod public. Având 
în vedere influenţa lui crucială ca iniţiator al noii teologii precum şi faptul că a 
fost publicat în tiraje atât de numeroase, este greu de crezut că ceva mai puţin 
de atât ar reprezenta o îndreptare; şi aceasta, ţinând seama de responsabilitatea 
sa înaintea lui Dumnezeu şi înaintea oamenilor. Dacă ar fi făcut lucrul acesta, 
mulţi dintre noi ar fi fost sincer bucuroşi. Vezi capitolul 3, secţiunea a II-a 
pentru analiza concepţiei deficitare despre justificare şi funcţia universalismului 
în noua teologie. 

 Sublinierea îmi aparţine. 

3 Ca exemplu, vezi dr Alan Richardson, „When Is a Word an Event?", în The 
Listener 3 iunie,1965. 

4 Unknown Christ of Hinduism, Londra, Darton, Longman and Todd, 1964. 

5 Jubilee, noiembrie 1963. 

6 Forum ecumenic al Universităţii Loyola, aşa cum a fost relatat în Daily News- 
Post Dispatch, Chicago, 14 decembrie, 1963. 


SECŢIUNEA A TREIA 


Capitolul unu: Personalism sau zgomot infernal 

1 În Ioan 17: 24, în rugăciunea Lui adresată Tatălui, Isus vorbeşte despre 
dragostea cu care „M-ai iubit înainte de întemeierea lumii.” În Geneza 1: 26 se 
vorbeşte de comunicare în interiorul Trinității. 

? The Wild Duck 


Capitolul doi: Faptele verificabile şi cunoaşterea 
1 Londra, Constable and Co. Ltd., pag. 90, 91 

2 Exodul 24:12 

3 Faptele Apostolilor 26:14 

1 Ioan 17:24 


Capitolul trei: Dilema omului 

1 Analiza romanului Ciuma este continuată în Capitolul 4. 

2 Ioan 5:24; Coloseni 1:13. 

3 Geneza 2:17. 

1 Este curios că „noul” Heidegger al ultimei perioade de creaţie, a încercat să 
introducă o Cădere istorică în noul lui sistem, schimbându-şi astfel poziţia. El 
vorbeşte despre o Epocă de Aur (înainte de această Cădere) pe vremea grecilor 
presocratici, urmată apoi de Aristotel şi descendenţii lui care au căzut. Această 
cădere a însemnat debutul raţionalului. Astfel, Heidegger afirmă că omul se află 
într-o stare denaturată. Nu există nici o dovadă istorică în favoarea unei astfel 
de Epoci de Aur şi cu siguranţă că nu este corect să se afirme că înainte de 
Aristotel oamenii nu gândeau raţional, dar acest lucru arată că răspunsul 
raţionalist obişnuit dat dilemei omului, conform căruia omul a fost dintotdeauna 
în această stare, este insuficient. În teoria disperată a lui Heidegger, Aristotel ia 
locul lui Adam, şi se pare că Heidegger se vede pe sine ca cel care va aduce 
mântuirea. Dar observați că această concepţie despre Cădere şi mântuire nu 
atinge problemele morale. Starea de anormalitate a omului nu este de ordin 

moral; în noul sistem heideggerian această anormalitate este mai degrabă 
epistemologică şi metodologică. Potrivit lui Heidegger, greşeala lui Aristotel nu a 
fost una de natură morală; tot ce a făcut el a fost să introducă metodologia 
greşită a antitezei şi a raţionalităţii. Nu găsim aici nici un răspuns la dilema 
omului, ci Heidegger dovedeşte limpede că filozofia nu deţine un răspuns la 
dilema omului pornind de la faptul că omul şi istoria sunt acum într-o stare de 
normalitate. S-ar părea că Heidegger ar fi acceptat răspunsul creştinismului, 
însă fără a se pleca înaintea lui Dumnezeu - fie moral, fie recunoscând că are 
nevoie de cunoaşterea care vine de la El. 


Capitolul patru: Răspunsul lui Dumnezeu la dilema omului 

1 Vezi Capitolul 3, Secţiunea III. 

2 Simone de Beauvoir tratează aceeaşi problemă într-un context uşor diferit, în 
cartea ei A Very Easy Death (New York, Putman 1966). 

3 Vezi B. B. Warfield, Biblical and Theological Studies (New York, Scribners' 
Sons, 1912), „On Emoţional Life of Our Lord”, pag. 35-90. 


Capitolul cinci: Cum ştim că este adevărat? 

1 După cum spune ultrarevoluţionarul Einstein: „Dezvoltarea istorică a arătat 
că între construcţiile teoretice imaginabile există invariabil una care se 
dovedeşte categoric superioară tuturor celorlalte. Nici unul din cei care vor 
studia cu adevărat problema aceasta nu va nega faptul că lumea percepţiilor 
determină sistemul teoretic într-un mod virtualmente lipsit de ambiguitate.” 
Este adevărat că un om angajat în rezolvarea unui puzzle cosmic bine conceput 
poate propune orice cuvânt ca soluţie, dar există un singur cuvânt care rezolvă 
cu adevărat acest puzzle în toate formele sale. Este un rezultat al credinţei 
faptul că natura îşi asumă caracterul unui puzzle atât de bine formulat. 
Succesele pe care le-a obţinut ştiinţa până în prezent a încurajat, este adevărat, 
această credinţă. (H. R. Post, „Scientific Theories”, The Listener, Februarie 
10,1966). 

2 Romani 1:18-20. 

3 Într-un articol din The Christian Century din 12 Mai 1965, intitulat „The 
Modernity of Fundamentalism”, John Opie, jr., face două greşeli importante. El 
spune, în mod corect, că creştinismul istoric (pe care îl numeşte 
fundamentalism) se distinge de noua teologie nu în primul rând în detaliile 
teologice, ci în epistemologie şi metodologie, şi aceasta din cauză că insistă 
asupra raţionalităţii. Dar apoi continuă spunând că creştinismul istoric este 
interesat exclusiv de raționalitate. Acest lucru nu este adevărat. Cealaltă 
greşeală pe care o face, una foarte mare, este atunci când spune că gândirea pe 
care se bazează creştinismul - gândirea rațională - a început o dată cu 
Iluminismul. Această concepție nu are un fundament mai întemeiat decât 
concepția lui Heidegger că ea a început o dată cu Aristotel, fiind chiar mai greu 
de susținut. Şi alţi reprezentanţi ai noii teologii au făcut aceeaşi greşeală. De 
exemplu, Ernest R. Sandeen în articolul său „The Princeton Theology”, în 
Church History, septembrie 1962. 

4 Vezi Apendice A, Raționalismul. 

5 1 Ioan 4:1-3. 


SECŢIUNEA A PATRA 


Capitolul unu: Identidicarea punctului de tensiune 
1 Fapte 17:26 

2 Psalmul 139:8 

3 Romani 1:32-2:3 

Capitolul doi: De la punctul de tensiune la Evanghelie 

1 Vezi Capitolul 1, Secțiunea 1. 

2 Principalele concepte prezentate aici au fost enunțate pentru prima dată în 
articolul meu intitulat „A Review of a Review”, în The Biblie Today, Vol. 42, Nr. |, 
octombrie 1948. 

Romani 1:18 se spune: „Mânia lui Dumnezeu se descoperă din cer 
împotriva oricărei necinstiri a lui Dumnezeu şi împotriva oricărei nelegiuiri a 
oamenilor, care înăbuşă adevărul în nelegiuirea lor.” Contextul arată că această 
„înăbușire a adevărului în nelegiuire” se raportează la „revelaţia generală” a 
„umanităţii” omului şi a universului exterior, despre care se vorbeşte în 
versetele 19, 20. Conceptul implicat în expresia „care înăbuşă adevărul în 
nelegiuirea lor” are două posibilităţi: în multe din traducerile mai noi este 
tradusă prin împiedică, îneacă, reprimă, suprimă adevărul - pe care oamenii îl 
au din revelaţia generală a creaţiei exterioare şi a „umanităţii” omului. Poate că 
un sens mai exact al cuvântului grecesc folosit aici este că ei țin acea porţiune 
de adevăr din lumea reală pe care trebuie s-o țină (în ciuda presupoziţiilor lor 
necreştine); dar din cauza nelegiuirii lor, a răzvrătirii lor, ei nu duc logica 
revelaţiei generale la concluzia sa logică şi corectă. Astfel, ei sunt, în sensul 
strict al cuvântului, fără nici o scuză. 


Capitolul trei: Declararea Evangheliei 

1 Evrei 11:6 

2 Faptele Apostolilor 16:30-32 

3 Aici Bunyan introduce o notă: „Veniţi la Mine, toţi cei trudiţi şi împovăraţi, şi 
Eu vă voi da odihnă.” (Matei 11:28). 

+ John Bunyan, Călătoria creştinului, Editura Stephanus, Bucureşti, 1998, p. 
174,176. 

5 Referințele biblice enumerate aici vor putea ajuta pe oricine doreşte să ştie 
mai multe despre cum poate să devină creştin: loan 3:15-18; Romani 3:9-26; 
Romani 4:1-3; Galateni 2:16; Galateni 3:24; loan 8:24; loan 14:6; Faptele 
Apostolilor 4:12. În Romani capitolul 1-8 se poate vedea foarte clar unitatea care 
există între a deveni creştin şi ce urmează după ce omul devine creştin. 


SECŢIUNEA A CINCIA 


Capitolul unu: Cum să comunicăm Evanghelia generaţiei noastre 
1 Ioan 20:30, 31 
2 Luca 1:1-4 


Capitolul doi: Importanţa adevărului 
1 Marcu 12:30; Deuteronomul 6:5. 


SECŢIUNEA A ŞASEA 


Capitolul unu: Demonstrarea caracterului lui Dumnezeu 
1 Ioan 13:34, 35; 17:21. 

2 Ioan 13:34, 35; 17:21 

3 11Ioan2:1 


269 


Romani 7:22-25 
5 2 Corinteni 13:14 


APENDICE 


Apendice A: Problema apologeticii 
1 În legătură cu temnicerul din Filipi, vezi Capitolul trei, Secţiunea a patra. 
2 El există şi nu tace tratează necesitatea metafizică, morală şi epistemologică. 


Evadare din rațional 


Capitolul unu 
1 Leonardo da Vinci, New York, Raynal & Company, pag. 163-174, „Leonardo's 
Thought”. 


Capitolul trei 

1 „On Science and Culture”, Encounter, octombrie, 1962. 

2 În Dumnezeu care există am arătat în detaliu dezvoltarea petrecută sub linia 
disperării în aceste domenii (în filozofie, artă, muzică, cultură generală şi 
teologie), din momentul în care omul a trecut sub linia disperării până în 
prezent. 


Capitolul patru 

1 Londra, Allen and Unwin, 1961. 

2 Londra, Collins; New York: Harper and Row, 1959. 
3 The Listener, 13 octombrie, 1966. 


Capitolul cinci 

1 Londra, Vision Press, 1958. 

2 Secker and Warburg, Londra, 1954. 

3 Feber, Londra, 1952. 

i „Whatever Happened to the Great Simplicities”, Saturday Review, 18 
februarie,1967 

5 Kaddish Symphony, 1963, Columbia KL 6005 sau KS 6005. 

€ Berkeley Publishing Company, New York, 1963. 

7 The Theatre of the Absurd, Anchor Books, New York, 1961. 


Capitolul şase 

1 Pantheon, New York, 1966. 

2 Science and Hebrew Tradition, vol. 4 of Huxley's Collected Essays, Londra, 
Macmillan, 1902. 

Capitolul şapte 

1 Deuteronom 5:23, 24 


El există şi nu tace 


Capitolul unu: Necesitatea metafizică 

1 Unii ar putea spune că există şi o altă posibilitate - o formă oarecare de 
dualism - şi anume două contrarii existând simultan ca fiind co-egale şi co- 
eterne. De exemplu, mintea (sau idealurile, sau ideile) şi materia; sau, în morală, 
binele şi răul. Totuşi, dacă susţinem această poziţie în morală, nu există nici un 
motiv ultim pentru a numi pe cineva bun şi pe altcineva rău - cuvintele şi 
alegerea lor sunt pur subiective dacă deasupra lor nu există ceva. lar dacă 
există ceva deasupra lor, atunci nu mai avem un dualism adevărat.Iîn metafizică, 
dilema constă în faptul că nimeni nu se bazează finalmente pe dualism. În 
spatele lui Yin şi Yang există în umbră un Tao; în spatele zoroastrismului există 
un ceva sau cineva intangibil. Fapt este că în orice dualism rămânem cu o formă 
oarecare de dezechilibru sau tensiune, şi există o tendinţă de revenire la 
monism. 

Fie încercăm să găsim o unitate a acestora, fie, în cazul unui paralelism 
(al idealurilor, sau al ideilor cu materialul), suntem nevoiţi să găsim o relaţie, o 
corelare sau un contact între cele două, altfel rămânem cu un concept în care 
cele două merg împreună, fără să existe însă o unitate care să le determine să 
meargă astfel. Aşadar, în paralelismul la care se încearcă să se ajungă, există o 
tendinţă constantă a unei părţi de a se subordona celeilalte, sau de a deveni o 
iluzie. 

Mai mult, dacă elementele dualismului sunt impersonale, rămânem cu 
aceeaşi problemă atât în fiinţă cât şi în morală ca în cazul unei forme mai simple 
a impersonalului final. Astfel, cred eu, dualismul nu constituie acelaşi gen de 
răspuns fundamental ca răspunsul întreit pe care îl voi aborda în această carte. 

Probabil că ar fi bine să arăt că atât în existenţă cât şi în morală, 
creştinismul oferă un răspuns unic şi suficient cu privire la dualismul prezent, 
care, la origine este totuşi un monism. In existenţă, Dumnezeu este duh - acest 
lucru este la fel de adevărat despre Tatăl ca despre Duhul Sfânt, dar şi despre 
Fiul, înainte de întrupare. Astfel, începem cu un monism; dar prin crearea 
universului material din nimic de către Dumnezeul infinit, se creează un 
dualism. Trebuie să observăm că deşi Dumnezeu a creat ceva care n-a existat 
mai înainte, nu este vorba totuşi de un început din absolut nimic, pentru că El 
exista, voind. 


Capitolul doi: Necesitatea morală 

1 Observaţi că avem în creştinism, în acest domeniu al moralei, dar şi în acel al 
existenţei, un răspuns suficient pentru monismul originar, care în prezent este 
însă un dualism. Acesta se bazează pe faptul că Dumnezeu este bun şi a creat 
totul bun, dar creatura liberă neprogramată s-a revoltat şi a adus astfel în 
existenţă dualismul prezent între bine şi rău. Dar acestea nu sunt egale, pentru 
că răul este contrar naturii lui Dumnezeu, care a fost monismul moral originar. 
Astfel, în morală, ca şi în existenţă, avem un răspuns atât pentru dualismul 
prezent, cât şi pentru monismul necesar. 


Capitolul trei: Necesitatea epistemologică: problema 
1 Evadare din raţional şi Dumnezeul care există. 


Capitolul patru: Necesitatea epistemologică: răspunsul 

i Pentru o discuţie mai cuprinzătoare asupra revelației propoziționale şi 
verbalizate, vezi Apendice A: „Este revelaţia propozițională un nonsens?” 

2 Am dezvoltat această idee în The Church at the End of the Twentieth Century. 
3 Vezi The Church al the End ofthe Twentieth Century. 

Mulţumiri 


DUMNEZEU CARE EXISTĂ 


Pentru permisiunea de a cita din următoarele lucrări protejate prin 
copyright, mulţumesc: 

D-nei Marguerite Arp pentru poezia „Fur Theo van Doesburg”, de 
Hans Arp; 

Lui Dylan Thomas, Collected Poems ©1957, New Directions 
Publishing Corporation. Retipărită cu permisiunea New Directions 
Publishing Corporation; 

Autorului şi The New Yorker pentru extrasul din „Figure in an 
Imaginary Landscape” de Calvin Tompkins, 01964 The New Yorker 
Magazine Inc.; 

Agence Hoffman pentru extrasul din Prefaţa „A Sense of Wonder”, 
de Henry Miller la The History of Art de Elie Favre (În traducerea apărută 
în Vogue, decembrie, 1964); 

Dr. John Macguarrie pentru un extras din articolul apărut în The 
Listener, 12 aprilie 1962. 

